
      AURKEZPENA


      Euskadiko Aholku Batzorde Juridikoari buruzko azaroaren 24ko 9/2004 Legeak bere 3.3 artikuluan ezarri duenez, “Batzordeak urtero gertatu eta argitaratuko du memoria bat, non bere jardueren berri eta emandako irizpenetan jasotako doktrinaren berri emango baitu”. Memoria horrek, irailaren 12ko 167/2006 Dekretuz onetsitako Antolamendu eta Funtzionamendu Erregelamenduaren 7. artikuluaren arabera, eman diren erabaki eta irizpenetan jasotako doktrinaren laburpen bat bildu beharko du.


      Agindu hori betez, Batzordeak, 2014ko maiatzaren 28an egindako osoko bilkuran, 2013. urteari dagokion Memoria hau onartu du. Bereizitako bi zatitan egituratuta dago memoria. Lehenak Batzordearen osaera jasotzen du, baita organo horri eman zaion kontsulta-eginkizunari dagokion jardueraren daturik esanguratsuenak ere.


      Bigarren zatiak, berriz, Batzordeak 2013. urtean emandako doktrinaren laburpena hartu du. Laburpen hori egiteko, ohi bezala, aldi horretan emandako irizpen eta erabakietatik atera dira zatirik esanguratsu eta adierazgarrienak, bere horretan eta hitzez hitz atera ere, eta gaien eta hitzen arabera sailkatu, Batzordeak kontsultarako aurkeztu zaizkion gaiei buruz duen iritzia argitze aldera. Zati horiek aukeratzerakoan, arreta berezia eman zaio aurreko memorietan jasotako doktrinaren errepikapenak saihesteari, salbu eta aurreko urteetako irizpenetan emandako azalpenari ñabardurak edo zabalkundea erantsi zaizkionetan. Era berean, zati guztiei jarri zaie zer irizpen edo erabakitik dauden hartuta, interesa dutenek testu osoa kontsultatzeko modua izan dezaten dokumentuzko datu-basean, interneteko helbide honetan agertzen denean, alegia: http://www.comisionjuridica.euskadi.net.


      Memoriaren edizio hau ateratzeko, Batzordeko idazkariak koordinatuta, arduraz aritu dira Batzordeko legelari Deiane Agirrebaltzategi eta Pedro González Domínguez doktrina aztertu eta ateratzeko lantegian, eta Itzultzaile Zerbitzu Ofiziala euskaratze-lanetan.


      Azkenik, ohi dugun bezala, eskerrak eman nahi dizkiegu ardura politikoko postuetatik edota eguneroko administrazio-kudeaketatik kontsulta-organo honen jarduna posible egiten jarraitzen dutenei.

    

  


  
    
      LABURDURAK


      


      


      
        
          
            	
              ABBA

            

            	
              Administrazio-baldintza berezien agiria

            
          


          
            	
              ABJE

            

            	
              Euskadiko Aholku Batzorde Juridikoaren erabakia

            
          


          
            	
              ABJI/ABJIak

            

            	
              Euskadiko Aholku Batzorde Juridikoaren irizpena / irizpenak

            
          


          
            	
              ABJL

            

            	
              9/2004 Legea, azaroaren 24koa, Euskadiko Aholku Batzorde Juridikoarena

            
          


          
            	
              AGE/AGEak

            

            	
              Auzitegi Gorenaren epaia / epaiak

            
          


          
            	
              AJAPEL

            

            	
              30/1992 Legea, azaroaren 26koa, Herri Administrazioen Araubide Juridikoarena eta Administrazioaren Prozedura Erkidearena

            
          


          
            	
              AN

            

            	
              Auzitegi Nazionala

            
          


          
            	
              AS

            

            	
              Arau subsidiarioak

            
          


          
            	
              BJLO

            

            	
              6/1985 Lege Organikoa, uztailaren 1ekoa, Botere Judizialarena

            
          


          
            	
              BPE

            

            	
              Babes publikoko etxebizitzak

            
          


          
            	
              BTA

            

            	
              Baldintza teknikoen agiria

            
          


          
            	
              DBEB

            

            	
              Datuak Babesteko Euskal Bulegoa

            
          


          
            	
              DBLO

            

            	
              15/1999 Lege Organikoa, abenduaren 13koa, Datu Pertsonalak Babesteari buruzkoa

            
          


          
            	
              EABJL

            

            	
              9/2004 Legea, azaroaren 24koa, Euskadiko Aholku Batzorde Juridikoarena

            
          


          
            	
              EAE

            

            	
              Euskadiko Autonomia Erkidegoa

            
          


          
            	
              EAE

            

            	
              Euskal Autonomia Erkidegoa

            
          


          
            	
              EAEAN

            

            	
              Euskal Autonomoa Erkidegoko Auzitegi Nagusia

            
          


          
            	
              EAEE

            

            	
              Euskal Autonomia Erkidegoko Estatutua

            
          


          
            	
              EAEEL

            

            	
              4/1986 Legea, apirilaren 23koa, Euskal Autonomia Erkidegoko Estatistikari buruzkoa

            
          


          
            	
              EAEIL

            

            	
              8/2004 Legea, azaroaren 12koa, Euskal Autonomia Erkidegoko Industriakoa

            
          


          
            	
              EAEPL

            

            	
              4/1992 Legea, uztailaren 17koa, Euskal Autonomia Erkidegoko Poliziarena

            
          


          
            	
              EASL

            

            	
              8/1997 Legea, ekainaren 26koa, Euskadiko Antolamendu Sanitarioarena

            
          


          
            	
              EBJA

            

            	
              Europar Batasuneko Justizia Auzitegia

            
          


          
            	
              EBJAE

            

            	
              Europar Batasuneko Justizia Auzitegiaren epaia

            
          


          
            	
              EEGABL

            

            	
              8/2012 Legea, maiatzaren 17koa, Euskadiko Ekonomia eta Gizarte Arazoetarako Batzordearena

            
          


          
            	
              EEJA

            

            	
              Europako Erkidegoetako Justizia Auzitegia

            
          


          
            	
              EEJAE/EEJAEak

            

            	
              Europako Erkidegoetako Juztizia Auzitegiaren epaia/epaiak

            
          


          
            	
              EEKL

            

            	
              13/1988 Legea, urriaren 28koa, Euskadiko Eskola-Kontseiluei buruzkoa

            
          


          
            	
              EEPL

            

            	
              1/1993 Legea, otsailaren 19koa, Euskal Eskola Publikoari buruzkoa

            
          


          
            	
              EGBL

            

            	
              4/2005 Legea, otsailaren 18koa, Emakumeen eta Gizonen Berdintasunerakoa

            
          


          
            	
              EGBLO

            

            	
              3/2007 Lege Organikoa, martxoaren 22koa, emakume eta gizonen berdintasun eraginkorrerakoa

            
          


          
            	
              EHAA

            

            	
              Euskal Herriko Agintaritzaren Aldizkaria

            
          


          
            	
              EK

            

            	
              Espainiako Konstituzioa

            
          


          
            	
              EOSKKL

            

            	
              16/2003 Legea, maiatzaren 28koa, Estatuko Osasun Sistemaren Kohesio eta Kalitateari buruzkoa

            
          


          
            	
              GSIN

            

            	
              Gizarte Segurantzako Institutu Nazionala

            
          


          
            	
              GZL

            

            	
              5/1996 Legea, urriaren 18koa, Gizarte Zerbitzuena

            
          


          
            	
              HAKL

            

            	
              2/2000 Legegintzako Errege Dekretua, ekainaren 16koa, Herri Administrazioen Kontratuen Legearen testu bategina onartzen duena

            
          


          
            	
              HAKLTB

            

            	
              2/2000 Legegintzako Errege Dekretua, ekainaren 16koa, Herri Administrazioen Kontratuen Legearen testu bategina onartzen duena

            
          


          
            	
              HAOL

            

            	
              33/2003 Legea, azaroaren 3koa, Herri Administrazioen Ondarearena

            
          


          
            	
              HAPO

            

            	
              Hiri-antolamendu plan orokorra

            
          


          
            	
              HELO

            

            	
              8/1985 Lege Organikoa, uztailaren 3koa, Hezkuntzarako Eskubidea arautzen duena

            
          


          
            	
              HKE

            

            	
              Hirigintzako kudeaketaren erregelamendua, abuztuaren 25eko 3288/1978 Dekretuz onartua

            
          


          
            	
              IBAL

            

            	
              2/2003 Legea, maiatzaren 7koa, Izatezko Bikoteak Arautzekoa

            
          


          
            	
              IL

            

            	
              22/1988 Legea, uztailaren 28koa, Itsasertzena

            
          


          
            	
              KA

            

            	
              Konstituzio Auzitegia

            
          


          
            	
              KAA

            

            	
              Konstituzio Auzitegiaren autoa

            
          


          
            	
              KAE/KAEak

            

            	
              Konstituzio Auzitegiaren epaia / epaiak

            
          


          
            	
              KEB

            

            	
              Kontrol Ekonomikoko Bulegoa

            
          


          
            	
              KZ

            

            	
              Kode Zibila, 1889ko uztailaren 24koa

            
          


          
            	
              LAPL

            

            	
              31/1995 Legea, azaroaren 8koa, Lan Arriskuen Prebentzioari buruzkoa

            
          


          
            	
              LHKL

            

            	
              4/2012 Legea, otsailaren 23koa, Lan Harremanen Kontseiluari buruzkoa

            
          


          
            	
              LHL

            

            	
              27/1983 Legea, azaroaren 25ekoa, Autonomia Erkidego Osorako Erakundeen eta bertako Lurralde Historikoetako Foruzko Jardute-Erakundeen arteko harremanei buruzkoa

            
          


          
            	
              LHL/EAELHL

            

            	
              2/2006 Legea, ekainaren 30ekoa, Euskal Autonomia Erkidegoko Lurzoruari eta Hirigintzari buruzkoa

            
          


          
            	
              LLTB

            

            	
              2/2008 Legegintzako Errege Dekretua, ekainaren 20koa, Lurzoruaren Legearen testu bategina onesten duena

            
          


          
            	
              LOE

            

            	
              2/2006 Lege Organikoa, maiatzaren 3koa, Hezkuntzarena

            
          


          
            	
              LOGSE

            

            	
              1/1990 Lege Organikoa, urriaren 3koa, Hezkuntza Sistemaren Antolaketa Orokorrari buruzkoa

            
          


          
            	
              LOU

            

            	
              6/2011 Lege Organikoa, abenduaren 21ekoa, Unibertsitateena

            
          


          
            	
              LPS

            

            	
              Lurralde-plan sektoriala

            
          


          
            	
              NEPL

            

            	
              17/2008 Legea, abenduaren 23koa, Nekazaritza eta Elikagaigintza Politikakoa

            
          


          
            	
              NUML

            

            	
              19/1995 Legea, uztailaren 4koa, nekazaritzako ustiapenak modernizatzeari buruzkoa

            
          


          
            	
              OLAL

            

            	
              44/2003 Legea, azaroaren 21ekoa, Osasun arloko Lanbideak Antolatzeari buruzkoa

            
          


          
            	
              par.

            

            	
              Paragrafoa

            
          


          
            	
              SPKL

            

            	
              30/2007 Legea, urriaren 30ekoa, Sektore Publikoko Kontratuei buruzkoa

            
          


          
            	
              SPKLTB

            

            	
              3/2011 Legegintzako Errege-Dekretua, azaroaren 14koa, Sektore Publikoko Kontratuen Legearen testu bategina onartzen duena

            
          


          
            	
              SPSAL

            

            	
              15/2012 Legea, ekainaren 28koa, Euskadiko Segurtasun Publikoaren Sistema Antolatzekoa

            
          


          
            	
              TAL

            

            	
              6/1994 Legea, martxoaren 16koa, Turismoa Antolatzen duena

            
          


          
            	
              TAOL

            

            	
              7/1985 Legea, apirilaren 2koa, Toki Araubidearen Oinarriak arautzen dituena

            
          


          
            	
              TOL

            

            	
              58/2003 Legea, abenduaren 17koa, tributuen orokorra

            
          


          
            	
              TPPL

            

            	
              Euskal Autonomia Erkidegoko Administrazioaren Tasei eta Prezio Publikoei buruzko Legearen Testu Bateratua, irailaren 11ko 1/2007 Legegintzako Dekretuaren bidez onartua

            
          


          
            	
              TSL

            

            	
              39/2003 Legea, azaroaren 17koa, trenbide-sektoreari buruzkoa

            
          


          
            	
              UKAL

            

            	
              13/2012 Legea, ekainaren 28koa, Unibasq-Euskal Unibertsitate Sistemaren Kalitate Agentziari buruzkoa

            
          


          
            	
              XOEPL

            

            	
              8/2003 Legea, abenduaren 22koa, Xedapen Orokorrak Egiteko Prozedurarena

            
          


          
            	
              ZAL

            

            	
              2/1998 Legea, otsailaren 20koa, Euskal Autonomia Erkidegoko Herri Administrazioen Zigortzeko Ahalmenari buruzkoa

            
          

        
      

    

  


  
    
      LEHENENGO ZATIA:

      2013. URTEKO JARDUERA


      1. kapitulua. Osaera


      2013ko urtarrilaren 17an argitaratu zen EHAAn (12. zenbakia) urtarrilaren 15eko 91/2013 Dekretua, Lege Garapen eta Arau Kontrolerako zuzendari izendatu zuena Xabier Unanue Ortega jauna, zeinak, Eusko Jaurlaritzaren zerbitzu juridiko zentralei esleitutako arau-kontrol eskumenaren titular den aldetik, Euskadiko Aholku Batzorde Juridikoaren lehendakariordetza betetzen baitu, azaroaren 24ko 9/2004 Legearen 6.2 artikuluak xedatu duenaren arabera.


      Era berean, 2013ko azaroaren 11n jabetu ziren bokal karguaz, beste 6 urterako, Fátima Saiz Ruiz de Loizaga andrea (azaroaren 5eko 441/2013 Dekretuaren bitartez izendatu zuten) eta Gorka Erlantz Zorrozua Aierbe jauna (azaroaren 5eko 442/2013 Dekretuaren bitartez izendatu zuten); izan ere, 2013ko urriaren 15ean amaitu zitzaien bokalaldia.


      Hona, beraz, Batzordearen osaera 2013ko abenduaren 31n:


      Lehendakaria:


      Sabino Torre Díez jauna.


      Lehendakariordea:


      Xabier Unanue Ortega jauna.


      Bokalak:


      Mª Teresa Astigarraga Goenaga andrea.


      Luis Maria Eskubi Juaristi jauna.


      Iñaki Beitia Ruiz de Arbulo jauna.


      Fátima Saiz Ruiz de Loizaga andrea.


      Gorka Erlantz Zorrozua Aierbe jauna.


      Imanol Zubizarreta Arteche jauna.


      Ion Gurutz Echave Aranzabal jauna.


      Iñaki Calonge Crespo jauna.


      Idazkaria:


      Jesús Mª Alonso Quilchano jauna.

    

  


  
    
      2. kapitulua. Antolamendu eta funtzionamendua


      2013ko azaroaren 13ko osoko bilkuran onartutako akordioaren arabera, kontsulta-eskari hauei ere hedatu zitzaien izapidetze telematikoa: Euskal Autonomia Erkidegoko Administrazioaren espedientetik datozen administrazio-egintzen gainekoei, baldin eta izapidetze-era horretara biltzea erabaki badute espediente horietan.


      Akordio horrek jarraipena ematen dio 2011ko martxoaren 23koari, hau erabaki baitzuen: izapidetze telematikoa ezartzea Euskal Autonomia Erkidegoko Administrazioaren xedapen orokorren gaineko kontsulta-eskariei.


      Gerora, Jaurlaritzaren Kontseiluak 2012ko azaroaren 27ko akordio batean erabaki zuen izapidetze elektronikoa aplikatzea administrazio-prozedura batzuei; horien artean daude, adibidez, ondare-erantzukizunari buruzkoak, zeinetako batzuei, erreklamazioaren zenbatekoaren arabera, Batzorde honek egin behar baitie irizpena.


      Horiek horrela, eta Autonomia Erkidegoko Administrazioaren erabaki horretara egokitzeko asmoz, zerikusia zuten aplikazio informatikoetan behar ziren egokitzapenak egin eta gero, beharrezko iritzi zitzaion akordio bat hartzeari, haren bitartez kontsulten izapidetze elektronikoa izaera orokorrarekin ezartzeko Batzorde honek esku hartu behar duen administrazio-prozedura orotan, Jaurlaritzaren Kontseiluak prozedurak izapidetze-era horretara biltzea erabakitzen duen neurrian.


      

    

  


  
    
      3. kapitulua. Batzordearen doktrina zabaltzea


      Azaroaren 24ko 9/2004 Legearen 3.3 artikuluak dakarren agindua betez, 2012. urteari dagokion memoria editatu eta argitaratu du Batzordeak, formatu elektronikoan.


      Batzordeak, era berean, lankidetzan jarraitu du Revista española de la Función Consultiva aldizkariarekin, Valentziako Erkidegoko Kontsulta Kontseilu Juridikoak argitaratzen baitu, eta artikuluak prestatu ditu, Batzordearen doktrinaren laburpenekin, baita irizpen interesgarriak bidali ere.

    

  


  
    
      4. kapitulua. Kontsulta-eginkizunari buruzko datuak


      I. Sarrera


      Kontsulta-eginkizunak behera egin du urte honetan, 2012. urtekoarekin konparatuz gero, ez horrenbeste jasotako kontsulta-eskariaren kopuruari dagokionez (% -4,74), baina nabarmenago emandako irizpenen kopuruari begiratuta (% -15,45). Kontsulta-eskarien eta emandako irizpenen arteko alde hori azaltze aldera esan daiteke urteko azken bi hilabeteetan jasotako kontsultak ─51─ %59 gehiago izan direla 2012ko bi hileko berean erregistratuak baino ─32─; horrek berez ekarri du, jakina, urte bukaeran erabakitzeke zeuden kontsulten ehunekoak 6 portzentaje-puntu igotzea (%9tik %15era).


      Aurreko urtearekin konparatuta, X. legegintzaldiko lehenengo ekitaldi honetan, bikoiztu egin da, ia, xedapen orokorren gaineko irizpenen eta administrazio-egintzen gaineko irizpenen arteko diferentzia: irizpen guztien %27 dira lehenengoak eta %73 bigarrenak. Hots, xedapen orokorrei buruzko kontsultetan nagusitu da irizpen-kopuruaren beherakada (28 kontsulta gutxiago), eta administrazio-egintzei buruzko irizpenek ere egin dute behera, gutxiago bada ere (8 kontsulta ).


      Xedapen orokorrei bagagozkie, erregelamendu-xedapenei buruzko irizpenak nagusitu dira (54 guztira, aurreko urtean baino 28 gutxiago), lege-mailako arauen gainekoen kaltetan (1 guztira, 2012an baino 8 gutxiago).


      Administrazio-egintzei buruzko irizpenei dagokienez, berriz, aurreko urtekoaren antzekoa da gai-moten arteko banaketa; hala ere, hazi egin da ofiziozko berrikuspenei buruzko kontsulten kopurua, bikoiztu egin baita aurreko ekitaldian irizpena egin zitzaienekiko (7 kontsultatik 13ra). Hala ere, ondare-erantzukizuneko erreklamazioen gaineko irizpenak emandako irizpen guztien % 61 dira oraindik.


      Kontsulten jatorriari begiratuz gero, Autonomia Erkidegoaren Administrazioa osatzen duten organo eta erakundeek eskatu irizpenen eta Toki Administraziotik eskatuen arteko banaketak antz handia du aurreko urtean izandakoarekin, ehunekoari begiratuz gero: 2012ko emaitzekiko aldea 2 portzentaje-puntu da, gora edo behera, jatorriaren arabera. Horrenbestez, lehenengo esparrutik datozen eskariek nagusi izaten jarraitzen dute (%76), toki-esparrutik datozenen gainetik (%24).


      Hau ere ikus daiteke: Toki Administraziotik datozen kontsultak gutxitzeko joera, nabarmena izan baitzen aurreko ekitaldian, gelditu egin dela, antzeko kontsulta-kopurua izan baita (51 kontsulta 2012an eta 47 kontsulta 2013an).


      Behin labur-labur adierazita 2013. urteko kontsultagintzari buruzko ondorio nagusiak, aurreko ekitaldikoekin konparatuta, kontsulta-jardueraren gaineko zenbakizko datuak aurkeztuko ditugu.


      II. Hartutako kontsultei buruzko datuak


      2013ko urtarrilaren 1etik abenduaren 31ra arte, 241 kontsulta-eskabide sartu ziren kontsulta-organo honen idazkaritzan.


      Horietatik 11 ez ziren tramiterako onartu, a limine, eskabideak akats formalak zituelako edo Batzordeak eskumenik ez zuelako, argi eta garbi.


      2013. urtean izapidetzeko onartu ziren 230 eskari horietatik:


      - 5 erretiratu zituzten kontsulta egin zuten organoek eurek, garrantzizko hutsuneak ikusi zirelako espedienteen izapideetan.


      - Kontsulta bat itzuli zen osoko bilkurak hala erabakita, aztergaiari buruzko irizpena ematea eragozten zion instrukzio eskasa ikusita.


      - 7 kontsulta itzuli ziren osoko bilkurak hala erabakita, Batzordearen eskumenekoak ez izateagatik.


      - 181 kontsultari egin zitzaien irizpena.


      Urtearen amaieran, beraz, 36 kontsulta zeuden erabakitzeke, eta horietako bat erabakitzeko epea etenda zegoen, informazio gehiago eskatu zelako hari buruz.


      [image: 01%20Estado%20de%20las%20consultas_eusk.pdf]


      Hona hemen kontsulta-eskarien bilakaera, hilez hil:


      [image: G02%20consultas%20por%20meses%20limpio_eusk.pdf]


      


      Beheko koadroan agertzen da, aurreko urteekin alderatuta, izapidetzeko onartu diren kontsulta-eskarien kopuruaren bilakaera:


      [image: G03%20evolucion%20por%20a%c3%b1os%20consultas%20admitidas%20a%20tr%c3%a1mite_eusk.pdf]


      Izapidetzeko onartu diren kontsulten tramitazioari dagokionez, azpimarratzekoa da horietako 3 bideratu direla urgentziazko prozeduraz, 9/2004 Legeak 26. artikuluaren 2. eta 3. paragrafoetan aurreikusi duenaren arabera.


      Espedienteak aztertzeko prozesuan, lehendakariak, txostengileen eskari arrazoituari erantzunez, 3 kontsultatan egin dio organo kontsultagileari informazioa zabaltzeko eskaria. Informazioa zabaltzeko bi eskari bete zituzten organo kontsultagileek, eta eskatutako dokumentazioa bidali zuten. Beste informazio-eskariak, ordea, organo kontsultagileak kontsulta bertan behera uztea ekarri zuen.


      


      Hauek ere jaso ditu Batzordeak:


      - 43 idazki, kontsulta egin zuten organoek bidaliak, euren kabuz, beste dokumentu batzuk sartzeko espedienteetan.


      - 9 idazki, erantzuna emateko Batzordearen informazio-eskaerei edo errekerimenduei.


      - 8 idazki, kontsulta-eskariak erretiratzea eskatuz.


      - 122 idazki, kontsulta egin zuten organoek bidaliak, Batzordeak irizpena egin zien gaiei buruzko azken ebazpena edo xedapena jakinarazteko.


      - Idazki 1, Batzordeari kontsultarako aurkeztu egintza bati buruzko administrazio-prozedura batean interesa zuen hirugarren batena.


      - 5 erreklamazio-ofizio, izapideturiko kontsultekin zerikusia zutenak.


      - Epaitegi baten ofizio bat, irizpen baten lekukotza bidaltzeko eskatuz.


      Azkenik, honako hau adierazi behar: Aholku Batzorde Juridikoak 34 ohiko bilera egin dituela, eta ez duela inongo agerraldirik gauzatu, kontsulta egin duten organoetako agintari edo funtzionariorik bertara zedin.


      III. Emandako irizpenei buruzko datuak


      Euskadiko Aholku Batzorde Juridikoak, guztira, 197 irizpen onartu ditu aldi honetan (kontuan har bedi Batzordeari 2012. urtean bidalitako espedienteei dagozkiela irizpen horietatik 16). Honela banatu daitezke, kontsulten lehen sailkapen orokorra eginez gero:


      [image: 04%20Dictamentes%20emitidos%20clasificacion%20general_eusk_etiketak_kanpoan.pdf]


      Ondorengo koadroetan ikus daiteke aurreko urteekiko konparazioa, guztira emandako irizpenen kopuruari dagokionez, eta sailkapen orokorraren araberako banaketaren arabera (kontuan har bedi 2005. urtea dela toki-erakundeak sartu dituen lehenengo urtea):


      [image: G05%20dictamentes%20%20emitidos%20por%20a%c3%b1os_eusk.pdf]


      [image: G06%20dictamentes%20emitidos%20por%20a%c3%b1o%20y%20clasificacion%20general%20limpio_eusk_finagoa.pdf]


      Emandako irizpen guztiak sailkatuz gero 9/2004 Legearen 3. artikuluak ezarritako tipologien arabera, hurrengo datuak aterako ditugu:


      
        
          
            	
              Lege-aurreproiektuak

            

            	
              1

            
          


          
            	
              Legegintzako dekretuei buruzko proiektuak

            

            	
              0

            
          


          
            	
              Erregelamenduzko xedapenen proiektuak

            

            	
              53

            
          


          
            	
              Tokiko autonomia aldezteko gatazkak

            

            	
              0

            
          


          
            	
              Administrazioaren egintzen eta xedapenen ofiziozko berrikuspena

            

            	
              13

            
          


          
            	
              Berrikusteko errekurtso administratibo bereziak

            

            	
              3

            
          


          
            	
              Administrazioaren kontratuen eta emakiden deuseztasuna, interpretazioa eta suntsiarazpena

            

            	
              7

            
          


          
            	
              Ondare-erantzukizunari buruzko erreklamazioak

            

            	
              120

            
          


          
            	
              Euskadiko Aholku Batzorde Juridikoaren osaera, antolaketa, eskumen eta funtzionamenduari buruzko gaiak

            

            	
              0

            
          


          
            	
              Udal-mugarteak aldatzea, lurralde historiko bati baino gehiagori eragiten dionean

            

            	
              0

            
          


          
            	
              9/2004 Legearen aplikazio-eremuan dauden administrazioen eskumeneko gainerako gaiak, lege maila edo indarra duten arauen arabera Administrazio aholku-emailearen parte-hartzea nahitaezkoa dutenean.

            

            	
              0

            
          


          
            	
              GUZTIZKOA

            

            	
              197

            
          

        
      


      Beheko grafikoan islatu dira irizpenek aurreko tipologien arabera dituzten ehunekoak:


      [image: 07%20Distribucion%20dictamenes%20por%20niveles_eusk.pdf]


      


      Azkenik, hona datuak, organo kontsulta-egilea kontuan hartuta:


      [image: 08%20Grafico%20por%20origenes_eusk.pdf]


      a) Autonomia Erkidegoko Administrazioa: 150 irizpen, honela banatuta:


      
        
          
            	
              KONTSULTA EGILEA

            

            	
              IRIZPEN-KOP.

            
          


          
            	
              Lehendakaritza - Jaurlaritzaren Lehendakaritza

            

            	
              2

            
          


          
            	
              Ekonomiaren Garapen eta Lehiakortasun Saila

            

            	
              7

            
          


          
            	
              Ekonomia eta Ogasun Saila

            

            	
              1

            
          


          
            	
              Hezkuntza, Hizkuntza Politika eta Kultura Saila

            

            	
              37

            
          


          
            	
              Hezkuntza, Unibertsitate eta Ikerketa Saila

            

            	
              1

            
          


          
            	
              Enplegu eta Gizarte Gaietako Saila

            

            	
              1

            
          


          
            	
              Enplegu eta Gizarte Politiketako Saila

            

            	
              4

            
          


          
            	
              Ogasun eta Finantza Saila

            

            	
              2

            
          


          
            	
              Ingurumen eta Lurralde Politika Saila

            

            	
              4

            
          


          
            	
              Osasun Saila

            

            	
              2

            
          


          
            	
              Segurtasun Saila

            

            	
              7

            
          


          
            	
              Euskal Herriko Poliziaren Ikastegia.

            

            	
              1

            
          


          
            	
              Osakidetza-Euskal osasun zerbitzua

            

            	
              78

            
          


          
            	
              Guztira

            

            	
              150

            
          

        
      


      b) Toki Administrazioa, 47 irizpen, honela banatuta:


      
        
          
            	
              KONTSULTA EGILEA

            

            	
              IRIZPEN-KOP.

            
          


          
            	
              Alegria-Dulantziko udala

            

            	
              1

            
          


          
            	
              Arrasateko udala

            

            	
              1

            
          


          
            	
              Arrigorriagako udala

            

            	
              1

            
          


          
            	
              Arteako udala

            

            	
              1

            
          


          
            	
              Basauriko udala

            

            	
              1

            
          


          
            	
              Bilboko udala

            

            	
              2

            
          


          
            	
              Donostiako udala

            

            	
              5

            
          


          
            	
              Errenteriako udala

            

            	
              1

            
          


          
            	
              Markina Etxebarriko udala

            

            	
              1

            
          


          
            	
              Getxoko udala

            

            	
              2

            
          


          
            	
              Hernaniko udala

            

            	
              1

            
          


          
            	
              Hondarribiko udala

            

            	
              1

            
          


          
            	
              Bastidako udala

            

            	
              2

            
          


          
            	
              Muskizko udala

            

            	
              1

            
          


          
            	
              Oiartzungo udala

            

            	
              1

            
          


          
            	
              Ondarroako udala

            

            	
              2

            
          


          
            	
              Pasaiako udala

            

            	
              1

            
          


          
            	
              Plentziako udala

            

            	
              1

            
          


          
            	
              Aguraingo udala

            

            	
              2

            
          


          
            	
              Santurtziko udala

            

            	
              4

            
          


          
            	
              Vitoria-Gasteizko udala

            

            	
              7

            
          


          
            	
              Zarauzko udala

            

            	
              1

            
          


          
            	
              Iurretako elizateko udala

            

            	
              2

            
          


          
            	
              Gipuzkoako Hondakinen Partzuergoa

            

            	
              4

            
          


          
            	
              Bizkaiko Garraio Partzuergoa

            

            	
              1

            
          


          
            	
              Guztira

            

            	
              47

            
          

        
      


      


      Aurreko urtearekiko konparazio-grafikoa ere jarriko dugu:


      [image: G09%20por%20origenes%20y%20a%c3%b1o%20limpio_eusk.pdf]


      Egindako irizpenak direla eta, ondorengo boto partikularrak eman dira (4):


      
        
          
            	
              IRIZPENA

            

            	
              KONTSULTA

            

            	
              BOTO PARTIKULARRA

            
          


          
            	
              028/2013

            

            	
              Ondare-erantzukizunaren erreklamazioa, FOM jaunak, MFOJ andreak, POJ andreak, MTOJ andreak, OOJ andreak eta JOJ jaunak jasandako kalteengatikoa, lehenengoaren emazte eta gainerakoen ama GJM andrea hil baitzen, Osakidetza-Euskal osasun zerbitzuak osasun-sorospena emanda.

            

            	
              Eskubi Juaristi jauna

            
          


          
            	
              045/2013

            

            	
              Ondare-erantzukizunaren erreklamazioa, JMMZ jaunak jasandako kalteengatikoa, Errenteriako udalak (Gipuzkoa) ez baitzituen bete Laneko Arriskuen Prebentzioko Legearen alderdi batzuk

            

            	
              Eskubi Juaristi jauna

            
          


          
            	
              091/2013

            

            	
              Ondare-erantzukizunaren erreklamazioa, Osakidetza-Euskal osasun zerbitzuak erditzean eman zien osasun-sorospena eta gero JOCA andreak eta haren seme JOAk jasandako kalteengatikoa.

            

            	
              Eskubi Juaristi jauna

            
          


          
            	
              096/2013

            

            	
              Ondare-erantzukizunaren erreklamazioa, bide publikoan erorita CVR andreak eta LRV andreak jasandako kalteengatikoa.

            

            	
              Eskubi Juaristi jauna

            
          

        
      


      


      IV. Irizpen eta erabakien zerrenda


      A) Lege-aurreproiektuak (1)


      179/2013 irizpena: Lege-aurreproiektua, 2014-2017 Euskal Estatistika Planari buruzkoa.


      


      B) Erregelamenduzko xedapenen proiektuak (53)


      007/2013 irizpena: dekretu-proiektua, Osakidetza-Euskal osasun zerbitzua Ente Publikoaren estatutuak ezartzen dituen Dekretua aldatzekoa, eta, bestetik, Ekonomia eta Ogasun Sailaren egitura eta egitekoak ezartzen dituen Dekretua aldatzekoa


      011/2013 irizpena: dekretu-proiektua, Unibasq-Euskal Unibertsitate Sistemaren Kalitate Agentziaren estatutuak onartzekoa.


      015/2013 irizpena: dekretu-proiektua, ikus-entzunezko proiektuen eta ikuskizunen errealizazioko goi-mailako teknikariaren tituluari dagokion curriculuma ezartzekoa.


      016/2013 irizpena: dekretu-proiektua, ikus-entzunezkoetarako eta ikuskizunetarako soinuko goi-mailako teknikariaren tituluari dagokion curriculuma ezartzekoa.


      017/2013 irizpena: dekretu-proiektua, mantentze-lan elektronikoetako goi-mailako teknikariaren tituluari dagokion curriculuma ezartzekoa.


      018/2013 irizpena: dekretu-proiektua, Mekatronika Industrialeko goi-mailako teknikariaren tituluari dagokion curriculuma ezartzekoa.


      019/2013 irizpena: dekretu-proiektua, aurreinprimaketa digitaleko teknikariaren tituluari dagokion curriculuma ezartzekoa.


      020/2013 irizpena: dekretu-proiektua, ile-apainketako eta -kosmetikako teknikariaren tituluari dagokion curriculuma ezartzekoa.


      021/2013 irizpena: dekretu-proiektua, eraikuntzako teknikariaren tituluari dagokion curriculuma ezartzekoa.


      022/2013 irizpena: dekretu-proiektua, salmentak eta merkataritza-espazioak kudeatzeko goi-mailako teknikariaren tituluari dagokion curriculuma ezartzekoa.


      023/2013 irizpena: dekretu-proiektua, nazioarteko merkataritzako goi-mailako teknikariaren tituluari dagokion curriculuma ezartzekoa.


      039/2013 irizpena: dekretu-proiektua, gizarte-zerbitzuen euskal sistemaren gizarte-fitxaren eredua eta gizarte-diagnostikoaren tresna onartzekoa.


      047/2013 irizpena: dekretu-proiektua, akuikultura haztegietako teknikari-tituluaren curriculuma ezartzekoa.


      053/2013 irizpena: dekretu-proiektua, eskola-kiroleko lehiaketen diziplina-araubideari buruzkoa.


      054/2013 irizpena: dekretu-proiektua, barnealde, dekorazio eta birgaitze obretako teknikari-tituluaren curriculuma ezartzekoa.


      055/2013 irizpena: dekretu-proiektua, 3D animazioetako, jokoetako eta ingurune elkarreragileetako goi-mailako teknikari-tituluaren curriculuma ezartzekoa.


      060/2013 irizpena: dekretu-proiektua, metalak eta polimeroak moldekatze bidez konformatzeko teknikari-tituluaren curriculuma ezartzekoa.


      061/2013 irizpena: dekretu-proiektua, inprimaketa grafikoko teknikari-tituluaren curriculuma ezartzekoa.


      062/2013 irizpena: dekretu-proiektua, dantzako oinarrizko irakaskuntzen curriculuma eta irakaskuntza horietarako sarbidea ezartzekoa.


      063/2013 irizpena: dekretu-proiektua, Lan Harremanen Kontseiluari buruzkoa.


      064/2013 irizpena: dekretu-proiektua, Euskadiko Ekonomia eta Gizarte Arazoetarako Batzordearena.


      065/2013 irizpena: dekretu-proiektua, animazio soziokulturaleko eta turistikoko goi-mailako teknikari-tituluaren curriculuma ezartzekoa.


      066/2013 irizpena: dekretu-proiektua, merkataritza jardueretako teknikariaren tituluari dagokion curriculuma ezartzekoa.


      069/2013 irizpena: dekretu-proiektua, Euskal Autonomia Erkidegoan musikako goi-mailako arte-irakaskuntzak arautzekoa, konposizio-, zuzentze-, interpretazio- eta pedagogia-espezialitateetan.


      070/2013 irizpena: dekretu-proiektua, itsas garraioko eta alturako arrantzako goi-mailako teknikari-tituluari dagokion curriculuma ezartzekoa.


      071/2013 irizpena: dekretu-proiektua, irudi pertsonalaren eta korporatiboaren aholkularitzako goi-mailako teknikariari dagokion curriculuma ezartzekoa.


      072/2013 irizpena: dekretu-proiektua, marketing eta publizitateko goi-mailako teknikari-tituluari dagokion curriculuma ezartzekoa.


      073/2013 irizpena: dekretu-proiektua, hortz-protesien goi-mailako teknikariaren tituluari dagokion curriculuma ezartzekoa.


      078/2013 irizpena: dekretu-proiektua, turismo-aterpetxeak antolatzekoa.


      079/2013 irizpena: dekretu-proiektua, Euskal Autonomia Erkidegoko ehiza-trofeoak homologatzeari buruzkoa.


      080/2013 irizpena: dekretu-proiektua, akuikulturako goi-mailako teknikari-tituluaren curriculuma ezartzekoa.


      081/2013 irizpena: dekretu-proiektua, ikus-entzunezkoen eta ikuskizunen produkzioko goi-mailako teknikariaren tituluari dagokion curriculuma ezartzekoa.


      083/2013 irizpena: dekretu-proiektua, Euskal Autonomia Erkidegoan kanpinak eta beste kanpaketa-turismoko modalitate batzuk arautzeari buruzkoa.


      084/2013 irizpena: dekretu-proiektua, neurriko jantzien eta ikuskizunetakoen goi-mailako teknikariari dagokion curriculuma ezartzekoa.


      085/2013 irizpena: dekretu-proiektua, mantentze-lan elektromekanikoetako teknikari-tituluaren curriculuma ezartzekoa.


      088/2013 irizpena: dekretu-proiektua, Ile-apainketako estilismo eta zuzendaritzako goi-mailako teknikariaren tituluari dagokion curriculuma ezartzekoa.


      089/2013 irizpena: dekretu-proiektua, irudia argiztatzeko, hartzeko eta tratatzeko goi-mailako teknikariaren tituluari dagokion curriculuma ezartzekoa.


      090/2013 irizpena: dekretu-proiektua, «Emakumeen eta Gizonen Berdintasunerako Lankidetza Erakundea» aitorpena arautzekoa.


      093/2013 irizpena: dekretu-proiektua, Euskadiko Segurtasun Pribatua Koordinatzeko Batzorde Mistoa arautzekoa.


      094/2013 irizpena: dekretu-proiektua, neurrira egindako osasun-produktuen fabrikatzaileei funtzionamendu-lizentziak emateko baldintzei eta prozedurari buruzkoa.


      098/2013 irizpena: dekretu-proiektua, gizarte-zerbitzuetako irabazi-asmorik gabeko erakundeak gizarte-intereseko deklaratzeari buruzkoa.


      111/2013 irizpena: dekretu-proiektua, Euskal Autonomia Erkidegoko Administrazioaren eta haren erakunde autonomoen prezio publikoen arabera ordain daitezkeen zerbitzu eta jarduerak zehazteari buruzkoa.


      121/2013 irizpena: dekretu-proiektua, Euskal Autonomia Erkidegoan artifizio piroteknikoak erabiltzen dituzten ikuskizunei buruzkoa.


      122/2013 irizpena: dekretu-proiektua, Euskal Autonomia Erkidegoko lanbide-heziketako ikastetxe bateratuak arautzekoa.


      123/2013 irizpena: dekretu-proiektua, nekazaritzako eta elikagaigintzako industrien erantzukizunpeko adierazpenen erregimena arautzekoa eta Euskal Autonomia Erkidegoko Nekazaritza eta Elikagaigintzako Industrien Erregistroaren antolamenduari eta funtzionamenduari buruzkoa.


      138/2013 irizpena: dekretu-proiektua, Euskal Autonomia Erkidegoko nekazaritzaren, elikagaien eta arrantzaren sektoreetan ikertzeko, garatzeko eta berritzeko laguntzei buruzkoa (Berriker programa).


      139/2013 irizpena: dekretu-proiektua, Batxilergoko curriculuma ezarri eta Euskal Autonomia Erkidegoan jartzen duen Dekretuaren bigarren aldaketarakoa.


      145/2013 irizpena: dekretu-proiektua, Euskal Autonomia Erkidegoko gaixotasun arraroen erregistroaren sorrerari eta funtzionamenduari buruzkoa.


      163/2013 irizpena: dekretu-proiektua, lehorretik itsasora egiten diren isurketen araubide juridikoari buruzkoa.


      176/2013 irizpena: dekretu-proiektua, Euskadiko Segurtasun Publikoaren Kontseiluaren antolamendua eta funtzionamendua ezartzekoa.


      178/2013 irizpena: dekretu-proiektua, nekazari gazteen estatutuarena.


      192/2013 irizpena: dekretu-proiektua, Emakunde-Emakumearen Euskal Erakundearen egitura organikoa eta funtzionala ezartzen duen dekretua aldatzekoa.


      193/2013 irizpena: agindu-proiektua, igogailuak mantendu eta aldizka ikuskatzeko prozedura ezartzeari buruzkoa.


      


      C) Ondare-erantzukizuneko erreklamazioak (120)


      001/2013 irizpena: ondare-erantzukizunaren erreklamazioa, MPC jaunak eta CV SL, GUR SL, AB SL eta RA SL enpresek jasandako kalteengatikoa; izan ere, Hondarribiko udalak (Gipuzkoa) hala eskatuta, lursail batzuei buruz jaso baitzuten aurreneurrizko erregistro-idatzohar gisa hirigintza-diziplinako espediente batzuk abiarazi izana.


      002/2013 irizpena: ondare-erantzukizunaren erreklamazioa, bide publikoan erorita MRHO andreak jasandako kalteengatikoa.


      003/2013 irizpena: ondare-erantzukizunaren erreklamazioa, FJAO jaunak eta MLLC andreak jasandako kalteengatikoa; izan ere, lehenengoaren amaginarreba eta bigarrenaren ama MLCG andrea hil baitzen, Osakidetza-Euskal osasun zerbitzuak osasun-sorospena emanda.


      004/2013 irizpena: ondare-erantzukizunaren erreklamazioa, YTS andreak eta ART jaunak jasandako kalteengatikoa; izan ere, lehenengoaren senar eta bigarrenaren aita LRG jauna hil baitzen, Osakidetza-Euskal Osasun Zerbitzuak osasun-sorospena emanda.


      005/2013 irizpena: ondare-erantzukizunaren erreklamazioa, JCPE jaunak jasandako kalteengatikoa; izan ere, udal obrak egin baitzituzten bere establezimenduaren inguruan.


      006/2013 irizpena: ondare-erantzukizunaren erreklamazioa, CECM jaunak, UCG jaunak, HCG andreak eta HCG jaunak jasandako kalteengatikoa; izan ere, lehenengoaren emazte eta besteen ama BGE andrea hil baitzen, Osakidetza-Euskal Osasun Zerbitzuak osasun-sorospena emanda.


      008/2013 irizpena: ondare-erantzukizunaren erreklamazioa, ROOS jaunak jasandako kalteengatikoa; izan ere, osasun-sorospena eman baitzion ... lan-istripu eta lanbide-gaixotasunen mutualitateak.


      009/2013 irizpena: ondare-erantzukizunaren erreklamazioa, EHSL jaunak jasandako kalteengatikoa; izan ere, osasun-sorospena eman baitzion ... lan-istripu eta lanbide-gaixotasunen mutualitateak.


      010/2013 irizpena: ondare-erantzukizunaren erreklamazioa, RMCO andreak jasandako kalteengatikoa; izan ere, haren ama FOU andrea hil baitzen, Osakidetza-Euskal Osasun Zerbitzuak sorospena emanda.


      012/2013 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako sorospenaren ondorioz FGB jaunak jasandako kalteengatikoa.


      013/2013 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako sorospenaren ondorioz DMAC andreak jasandako kalteengatikoa.


      014/2013 irizpena: ondare-erantzukizunaren erreklamazioa, bide publikoan erorita MNAA andreak jasandako kalteengatikoa.


      024/2013 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako sorospenaren ondorioz REPV andreak jasandako kalteengatikoa.


      025/2013 irizpena: ondare-erantzukizunaren erreklamazioa, JHM andreak jasandako kalteengatikoa, istripua izan baitzuen Gasteizko tranbiaren unitate baten barruan.


      027/2013 irizpena: ondare-erantzukizunaren erreklamazioa, HSL enpresak jasandako kalteengatikoa; izan ere, udalak ez baitzuen egin planeamenduko arau subsidiarioetan aurreikusitako bide bat.


      028/2013 irizpena: ondare-erantzukizunaren erreklamazioa, FOM jaunak, MFOJ andreak, POJ andreak, MTOJ andreak, OOJ andreak eta JOJ jaunak jasandako kalteengatikoa, lehenengoaren emazte eta gainerakoen ama GJM andrea hil baitzen, Osakidetza-Euskal osasun zerbitzuak osasun-sorospena emanda.


      029/2013 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz COL andreak jasandako kalteengatikoa.


      030/2013 irizpena: ondare-erantzukizunaren erreklamazioa, bide publikoan erorita TMS andreak jasandako kalteengatikoa.


      031/2013 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz ZLA andreak jasandako kalteengatikoa.


      032/2013 irizpena: ondare-erantzukizunaren erreklamazioa, Osakidetza-Euskal osasun zerbitzuaren ospitale batean izandako istripuaren ondorioz DRQ jaunak jasandako kalteengatikoa.


      033/2013 irizpena: ondare-erantzukizunaren erreklamazioa, AAD andreak jasandako kalteengatikoa, haren neba JMAD jauna hil baitzen, Osakidetza-Euskal osasun zerbitzuak osasun-sorospena emanda.


      034/2013 irizpena: ondare-erantzukizunaren erreklamazioa, FAO jaunak, NASS andreak, PASS jaunak eta IASS andreak jasandako kalteengatikoa, lehenengoaren emazte eta hurrengoen ama SSSM andrea hil baitzen, Osakidetza-Euskal osasun zerbitzuak osasun-sorospena emanda.


      036/2013 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako sorospenaren ondorioz NZG andreak jasandako kalteengatikoa.


      038/2013 irizpena: ondare-erantzukizunaren erreklamazioa, JFFG jaunak, MBFU andreak eta JFF jaunak jasandako kalteengatikoa, lehenengo bien seme eta hirugarrenaren anaia FFF jauna hil baitzen, Osakidetza-Euskal osasun zerbitzuak osasun-sorospena emanda.


      040/2013 irizpena: ondare-erantzukizunaren erreklamazioa, CLS jaunak jasandako kalteengatikoa, Arabako Trafikoko Lurralde Bulegoak zehapena jarri baitzion.


      042/2013 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako sorospenaren ondorioz JIVS jaunak jasandako kalteengatikoa.


      044/2013 irizpena: ondare-erantzukizunaren erreklamazioa, Arrigorriagako ... kaleko ..., ... eta ... zenbakietako garajeen jabekideen erkidegoak garajeetako hezetasunen ondorioz jasandako kalteengatikoa.


      045/2013 irizpena: ondare-erantzukizunaren erreklamazioa, JMMZ jaunak jasandako kalteengatikoa, Errenteriako udalak (Gipuzkoa) ez baitzituen bete Laneko Arriskuen Prebentzioko Legearen alderdi batzuk


      046/2013 irizpena: ondare-erantzukizunaren erreklamazioa, MRAG andreak jasandako kalteengatikoa, haren senar VMG jauna hil baitzen, Osakidetza-Euskal osasun zerbitzuak osasun-sorospena emanda.


      049/2013 irizpena: ondare-erantzukizunaren erreklamazioa, bide publikoan erorita EBM jaunak jasandako kalteengatikoa.


      050/2013 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz IBM andreak jasandako kalteengatikoa.


      051/2013 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz IMI jaunak jasandako kalteengatikoa.


      052/2013 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz ICA andreak jasandako kalteengatikoa.


      056/2013 irizpena: ondare-erantzukizunaren erreklamazioa, AAI, FAI, PAI eta JMAI jaunek jasandako kalteengatikoa; izan ere, akatsa gertatu baitzen hirigintza-aprobetxamenduaren esleiepenean ... udaleko ... zenbakiko industria-poligonoaren birpartzelazio-prozesu batean.


      057/2013 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz AFBP jaunak jasandako kalteengatikoa.


      058/2013 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz JMCC jaunak jasandako kalteengatikoa.


      059/2013 irizpena: ondare-erantzukizunaren erreklamazioa, MAJB andreak, AJJ eta YJJ andreek, JCJA jaunak eta RBB andreak jasandako kalteengatikoa; izan ere, haien senide JAJB jauna hil baitzen, ... pasealekuan erorita


      067/2013 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako sorospenaren ondorioz MCZU andreak jasandako kalteengatikoa.


      068/2013 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako sorospenaren ondorioz AMIP andreak jasandako kalteengatikoa.


      074/2013 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako sorospenaren ondorioz BCG andreak jasandako kalteengatikoa.


      075/2013 irizpena: ondare-erantzukizunaren erreklamazioa, IAU jaunak jasandako kalteengatikoa; izan ere, karrerako funtzionarioaren izaera galdu zuen epai baten exekuzioaren ondorioz.


      076/2013 irizpena: ondare-erantzukizunaren erreklamazioa, ABR jaunak jasandako kalteengatikoa; izan ere, karrerako funtzionarioaren izaera galdu baitzuen epai baten exekuzioaren ondorioz.


      077/2013 irizpena: ondare-erantzukizunaren erreklamazioa, JEF jaunak jasandako kalteengatikoa, emaztea, MJBN andrea, hil baitzitzaion Osakidetza-Euskal osasun zerbitzuak emandako sorospenaren ondorioz.


      082/2013 irizpena: ondare-erantzukizunaren erreklamazioa, JCPM funtzionarioak jasandako kalteengatikoa, lan-istripua izan baitzuen gimnasioan, ariketa fisikoa egiten.


      086/2013 irizpena: ondare-erantzukizunaren erreklamazioa, RGA andreak jasandako kalteengatikoa, semea, AMGA jauna, hil baitzitzaion, Osakidetza-Euskal osasun zerbitzuak emandako osasun-sorospenaren ondorioz.


      087/2013 irizpena: ondare-erantzukizunaren erreklamazioa, Osakidetza-Euskal osasun zerbitzuak itundutako zentro batean emandako sorospenaren ondorioz HVM andreak jasandako kalteengatikoa.


      091/2013 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz JOCA andreak eta haren semeak, JOA jaunak, jasandako kalteengatikoa.


      095/2013 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako sorospenaren ondorioz IEG jaunak jasandako kalteengatikoa.


      096/2013 irizpena: ondare-erantzukizunaren erreklamazioa, bide publikoan erorita CVR andreak eta LRV andreak jasandako kalteengatikoa.


      097/2013 irizpena: ondare-erantzukizunaren erreklamazioa, bide publikoan erorita CCP andreak jasandako kalteengatikoa.


      099/2013 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz CHL andreak jasandako kalteengatikoa.


      100/2013 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako sorospenaren ondorioz AMI andreak jasandako kalteengatikoa.


      101/2013 irizpena: ondare-erantzukizunaren erreklamazioa, MOSE andreak jasandako kalteengatikoa; izan ere, erori egin zen osasun-zentro batean, non zerbitzuak ematen baititu.


      102/2013 irizpena: ondare-erantzukizunaren erreklamazioa, AMOBM andreak jasandako kalteengatikoa; izan ere, karrerako funtzionarioaren izaera galdu baitzuen epai baten exekuzioaren ondorioz.


      104/2013 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako sorospenaren ondorioz CHF andreak jasandako kalteengatikoa.


      105/2013 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako sorospenaren ondorioz MTAA andreak jasandako kalteengatikoa.


      106/2013 irizpena: ondare-erantzukizunaren espedientea, Santurtziko Udalak ofizioz hasia, ... kaleko ... zenbakiko jabekideen erkidegoak hezetasunen ondorioz jasandako kalteei buruzkoa.


      107/2013 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako sorospenaren ondorioz AMB andreak jasandako kalteengatikoa.


      108/2013 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako sorospenaren ondorioz APA haurrak jasandako kalteengatikoa.


      109/2013 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako sorospenaren ondorioz JGUA jaunak jasandako kalteengatikoa.


      112/2013 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako sorospenaren ondorioz SRU andreak jasandako kalteengatikoa.


      113/2013 irizpena: ondare-erantzukizunaren erreklamazioa, bide publikoan erorita JFC andreak jasandako kalteengatikoa.


      114/2013 irizpena: ondare-erantzukizunaren erreklamazioa, bide publikoan erorita JMIG jaunak jasandako kalteengatikoa.


      115/2013 irizpena: ondare-erantzukizunaren erreklamazioa, JMAF jaunak jasandako kalteengatikoa, istripua izan baitzuen bide publikoan motozikletarekin.


      116/2013 irizpena: ondare-erantzukizunaren erreklamazioa, JLLA jaunak eta MTHH andreak jasandako kalteengatikoa, Osakidetza-Euskal osasun zerbitzuak sorospena eman baitzion lehenengoari.


      118/2013 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz JMP jaunak jasandako kalteengatikoa.


      119/2013 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz MPSR andreak jasandako kalteengatikoa.


      124/2013 irizpena: ondare-erantzukizunaren erreklamazioa, APM andreak eta M eta LPP jaun-andreek jasandako kalteengatikoa; izan ere, lehenengoaren senar eta besteen aita RMPC jauna hil baitzen Osakidetza-Euskal osasun zerbitzuak osasun-sorospena emanda.


      125/2013 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz SFA andreak jasandako kalteengatikoa.


      126/2013 irizpena: ondare-erantzukizunaren erreklamazioa, IFGR jaunak jasandako kalteengatikoa, istripua izan baitzuen ... gizarte-etxeko eskalada-murruan.


      127/2013 irizpena: ondare-erantzukizunaren erreklamazioa, ME jaunak jasandako kalteengatikoa, Mundakako portuan erori zen eta.


      129/2013 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz UTM adingabeak jasandako kalteengatikoa .


      130/2013 irizpena: ondare-erantzukizunaren erreklamazioa, bide publikoan erorita JLP andreak jasandako kalteengatikoa.


      131/2013 irizpena: ondare-erantzukizunaren erreklamazioa, ARL adingabeak, CLR jaunak eta ACP andreak jasandako kalteengatikoa, lehenengoaren ama eta besteen alaba MALC andrea hil baitzen, Osakidetza-Euskal osasun zerbitzuak sorospena emanda.


      132/2013 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako sorospenaren ondorioz PMP andreak jasandako kalteengatikoa.


      133/2013 irizpena: ondare-erantzukizunaren erreklamazioa, bide publikoan erorita ESL andreak jasandako kalteengatikoa.


      134/2013 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz MRPJ andreak jasandako kalteengatikoa.


      135/2013 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz MCPR andreak jasandako kalteengatikoa.


      136/2013 irizpena: ondare-erantzukizunaren erreklamazioa, JCPR jaunak jasandako kalteengatikoa, udal kiroldegi batean erori baitzen.


      137/2013 irizpena: ondare-erantzukizunaren erreklamazioa, XMO andreak jasandako kalteengatikoa, ama, AOH andrea, hil baitzitzaion Osakidetza-Euskal osasun zerbitzuak emandako sorospenaren ondorioz.


      140/2013 irizpena: ondare-erantzukizunaren erreklamazioa, ARU andreak jasandako kalteengatikoa, malekoitik Zarauzko hondartzara erori baitzen.


      142/2013 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz MB jaunak jasandako kalteengatikoa.


      143/2013 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz AMV jaunak jasandako kalteengatikoa.


      144/2013 irizpena: ondare-erantzukizunaren erreklamazioa, ITRO eta JLRO jaunek jasandako kalteengatikoa, akatsa gertatu baitzen haien ama MOA andrearen gorpua hobitik ateratzerako orduan .


      146/2013 irizpena: ondare-erantzukizunaren erreklamazioa, ESC-ek jasandako kalteengatikoa, ... eremuko xehetasun-azterketa deuseztatu baitzuten epaitegietan.


      147/2013 irizpena: ondare-erantzukizunaren erreklamazioa, ACE jaunak, DCBS andreak, ECB adingabekoak eta SJ andreak jasandako kalteengatikoa; izan ere, senide bat hil zitzaien, RCJ jauna hain zuzen ere, Osakidetza-Euskal osasun zerbitzuak emandako sorospenaren ondorioz.


      148/2013 irizpena: ondare-erantzukizunaren erreklamazioa, DMO andreak jasandako kalteengatikoa, haren senar JAA jauna hil baitzen, Osakidetza-Euskal osasun zerbitzuak osasun-sorospena emanda.


      149/2013 irizpena: ondare-erantzukizunaren erreklamazioa, Osakidetza-Euskal osasun zerbitzuaren ospitale batean izandako istripuaren ondorioz BEP andreak jasandako kalteengatikoa.


      154/2013 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz JEC jaunak jasandako kalteengatikoa.


      155/2013 irizpena: ondare-erantzukizunaren erreklamazioa, ... plazako lurpeko aparkaleku publikoa eraikitzeko obren ondorioz ... kaleko ... zenbakiko jabekideen erkidegoak jasandako kalteengatikoa.


      158/2013 irizpena: ondare-erantzukizunaren erreklamazioa, JMVG jaunak jasandako kalteengatikoa; izan ere, informazio okerra eman baitzioten udaleko gizarte-zerbitzuek.


      159/2013 irizpena: ondare-erantzukizunaren erreklamazioa, PLL jaunak, MAOM andreak eta haien seme DLOk jasandako kalteengatikoa, Osakidetza-Euskal osasun zerbitzuak osasun-sorospena eman baitzien erditzean.


      160/2013 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz JCDM jaunak jasandako kalteengatikoa.


      161/2013 irizpena: ondare-erantzukizunaren erreklamazioa, ECC jaunak eta DGS andreak jasandako kalteengatikoa, haien alaba TCG hil baitzen Osakidetza-Euskal osasun zerbitzuak emandako osasun-sorospenaren ondorioz.


      164/2013 irizpena: ondare-erantzukizunaren erreklamazioa, polizia-jarduketa baten ondorioz XRE jaunak jasandako kalteengatikoa.


      165/2013 irizpena: ondare-erantzukizunaren erreklamazioa, WSR jaunak eta NRL andreak jasandako kalteengatikoa, alaba, MESR andrea, hil baitzitzaien Osakidetza-Euskal osasun zerbitzuak emandako sorospenaren ondorioz.


      166/2013 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako sorospenaren ondorioz MISU andreak jasandako kalteengatikoa.


      167/2013 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz AMPA andreak jasandako kalteengatikoa .


      168/2013 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz IBG adingabeak jasandako kalteengatikoa.


      170/2013 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz CGM jaunak jasandako kalteengatikoa.


      171/2013 irizpena: ondare-erantzukizunaren erreklamazioa, bide publikoan erorita ABL andreak jasandako kalteengatikoa.


      172/2013 irizpena: ondare-erantzukizunaren erreklamazioa, BCR jaunak eta IZL andreak aurkeztua; izan ere, haien seme SCZk kalteak jasan zituen Osakidetza-Euskal osasun zerbitzuak emandako osasun-sorospenaren ondorioz.


      173/2013 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako sorospenaren ondorioz JMGE jaunak jasandako kalteengatikoa.


      174/2013 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz JLPV jaunak jasandako kalteengatikoa.


      177/2013 irizpena: ondare-erantzukizunaren erreklamazioa, Osakidetza-Euskal osasun zerbitzuak JMIA jaunari emandako osasun-sorospenaren ondorioz MJZA andreak, eta A, J eta IIZ jaunek jasandako kalteengatikoa.


      181/2013 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako sorospenaren ondorioz JJAO jaunak jasandako kalteengatikoa.


      182/2013 irizpena: ondare-erantzukizunaren erreklamazioa, PMJ andreak, NDI andreak, RRA andreak, MGEB andreak, PTS andreak eta MCLM andreak jasandako kalteengatikoa; izan ere, deuseztatu egin zieten Ikerketa Kriminaleko praktiketako ofizialorde izendapena.


      183/2013 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz CBB jaunak jasandako kalteengatikoa.


      184/2013 irizpena: ondare-erantzukizunaren erreklamazioa, bide publikoan erorita EMPA andreak jasandako kalteengatikoa.


      185/2013 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz ELG andreak eta IOL jaunak jasandako kalteengatikoa.


      186/2013 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz PCA adingabeak jasandako kalteengatikoa.


      187/2013 irizpena: ondare-erantzukizunaren erreklamazioa, Eusko Jaurlaritzaren sailburuorde ohien erretiro-pentsioa kentzearen ondorioz MEGI andreak, JMMG jaunak, JMSM jaunak eta FJGM jaunak jasandako kalteei buruzkoa.


      188/2013 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun sorospenaren ondorioz, JMSk jasandako kalteengatikoa.


      189/2013 irizpena: ondare-erantzukizunaren erreklamazioa, CS S.L. enpresak jasandako kalteengatikoa; izan ere, haren eraikin bat botatzeko agindua eman zuten, auto judizial bat betez .


      191/2013 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz AGP andreak jasandako kalteengatikoa.


      194/2013 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun-sorospenaren ondorioz JJAB jaunak jasandako kalteengatikoa.


      195/2013 irizpena: ondare-erantzukizunaren erreklamazioa, Osakidetza-Euskal osasun zerbitzuak emandako osasun sorospenaren ondorioz IBS jaunak jasandako kalteengatikoa.


      196/2013 irizpena: ondare-erantzukizunaren erreklamazioa, bide publikoan erorita FFG andreak jasandako kalteengatikoa.


      197/2013 irizpena: ondare-erantzukizunaren erreklamazioa, EBC andreak jasandako kalteengatikoa, ama hil baitzitzaion Osakidetza-Euskal osasun zerbitzuak emandako sorospenaren ondorioz.


      


      D) Ofiziozko berrikuspena (13)


      026/2013 irizpena: ofiziozko berrikuspena. Xedea: 2007ko apirilaren 4ko Erabakia, zeinaren bitartez onartzen baita Natibitateko Andra Mari parrokiarekin hitzarmen bat egitea Txomin Agirre ikastolako patioari buruz.


      035/2013 irizpena: Ofiziozko berrikuspena. Xedea: Alkatetzaren 146/07 zenbakiko Dekretua, azaroaren 26koa, eta 30/08 zenbakiko Dekretua, otsailaren 28koa, Arteako (Bizkaia) ... bizitegi-sektorearen birpartzelazio-proiektuaren behin betiko onarpenari buruzkoak baitira.


      037/2013 irizpena: ofiziozko berrikuspena. Xedea: Ebazpena, 2012ko urtarrilaren 24koa, Enplegu eta Gizarte Sailaren Gipuzkoako lurralde-ordezkariarena, APM andreak eta JEH jaunak osatutako bikotea EAEko Izatezko Bikoteen Erregistroan inskribatzen duena.


      117/2013 irizpena: ofiziozko berrikuspena. Xedea: Alkatetzak martxoaren 23an emandako 1449/2011 Dekretuaren atal batzuk. Dekretu horren bitartez baimena eman zitzaien kirol-portuaren inguruko ostalaritza-establezimendu batzuei terrazak jar zitzaten.


      128/2013 irizpena: ofiziozko berrikuspena. Xedea: 1678/2010 Dekretua, 2010eko abenduaren 2koa, zeinaren bitartez LBSL enpresari jarduera-lizentzia eta obra-lizentzia eman baitzizkioten LT eta LT ibarbideetan betelanak egiteko.


      141/2013 irizpena: ofiziozko berrikuspena. Xedea: 2007ko apirilaren 4ko Erabakia, zeinaren bitartez onartzen baita Natibitateko Andra Mari parrokiarekin hitzarmen bat egitea Txomin Agirre ikastolako patioari buruz.


      151/2013 irizpena: ofiziozko berrikuspena. Xedea: Gipuzkoako Hondakinen Kudeaketa GHK S.A.U.-ren Administrazio Kontseiluaren Erabakia, 2008ko apirilaren 11koa, onarpena ematen diena Gipuzkoako Hondakinak Kudeatzeko Zentroaren ingeniaritzarako laguntza teknikoa kontratatzeko espedienteari, eta administrazio-klausula berezien agiriei eta klausula tekniko berezien agiriei.


      152/2013 irizpena: ofiziozko berrikuspena. Xedea: Gipuzkoako Hondakinen Kudeaketa GHK S.A.U.-ren Administrazio Kontseiluaren Erabakia, 2008ko uztailaren 30ekoa, RESA enpresari adjudikatzen diona Gipuzkoako Hondakinak Kudeatzeko Zentroaren ingeniaritzarako laguntza teknikorako kontratua.


      153/2013 irizpena: ofiziozko berrikuspena. Xedea: Gipuzkoako Hondakinen Kudeaketa GHK S.A.U.-ren Administrazio Kontseiluaren Erabakia, 2009ko urtarrilaren 22koa, onarpena ematen diena Gipuzkoako Hondakinak Kudeatzeko Zentroa egiteko ingeniaritzaren II. fasetik VI.era bitartekoetarako kanpoko laguntza teknikoaren kontratua adjudikatzeko kontratazio-espedienteari, eta ekonomia- eta administrazio-klausulen agiriei eta klausula teknikoen agiriei.


      156/2013 irizpena: ofiziozko berrikuspena. Xedea: Muskiz LH 2011 udako ikastaroak kudeatu eta antolatzeko lanak GSL enpresari esleitzeko egintza.


      157/2013 irizpena: ofiziozko berrikuspena. Xedea: alde batetik, Gipuzkoako Hondakinen Kudeaketa GHK S.A.U.-ren Administrazio Kontseiluaren Erabakia, 2009ko apirilaren 23koa, IBH enpresari behin-behinean adjudikatzen diona Gipuzkoako Hondakinak Kudeatzeko Zentroa egiteko ingeniaritzaren II. fasetik VI.era bitartekoetarako kanpoko laguntza teknikoaren kontratua; bestetik, Kontratazio Mahaiaren 2009ko maiatzaren 21eko Erabakia, adjudikazio hori behin betikotzen duena.


      162/2013 irizpena: ofiziozko berrikuspena. Xedea: Segurtasun Saileko Giza Baliabideen zuzendariaren ustezko administrazio-egintza bat, funtzionario bati gauez eta jaiegunetan lan egiteagatiko osagarria ordaintzea onartzen duena.


      190/2013 irizpena: ofiziozko berrikuspena. Xedea: JLCM jaunak IVAPeko hizkuntza-eskakizunen erregistroan inskribatuta daukan 2. hizkuntza eskakizuna deuseztatzea.


      


      E) Berrikuspen-errekurtso berezia (3)


      092/2013 irizpena: berrikuspen-errekurtso berezia, OLS jaunak Segurtasuneko sailburuaren 2012ko maiatzaren 3ko Ebazpenari aurkeztua. Ebazpen horrek ezetsi egin zuen gorako errekurtso bat, Ertzaintzako zuzendariaren 2012ko otsailaren 28ko Ebazpenari kontra egin ziona, isunarekin eta armaren konfiskazioarekin zigortu baitzuten azken ebazpen horretan.


      103/2013 irizpena: berrikuspen-errekurtso berezia, MNL andreak aurkeztua Unibertsitateen zuzendariaren 2012ko apirilaren 20ko Ebazpenaren aurka, ebazpen horren bidez ukatu zioten-eta 2011-2012 ikasturterako eskatu zuen unibertsitate-beka


      120/2013 irizpena: berrikuspen-errekurtso berezia, ... ABEEk aurkeztua apirilaren 18ko 29/2012 Dekretuaren aurka, dekretu horren bitartez ezetsi baitzuten berraztertzeko errekurtso bat, azaroaren 23ko 1412/2011 Dekretuaren kontrakoa. Azken dekretu horretan, kamioiak udalerriko bide publikoetatik igarotzeko lizentzia eman zioten aipatu ABEEri


      


      F) Administrazio-kontratuak (7)


      041/2013 irizpena: Suntsiarazpena, kontratu batena. Kontratuaren xedea: “Eusko Jaurlaritzako Hezkuntza, Unibertsitate eta Ikerketa Sailaren mende Araba, Gipuzkoa eta Bizkaiko lurralde historikoetan dauden ikastetxe publikoetarako eskola-garraio zerbitzua. Ikasturteak: 2010-2011 eta 2011-2012”. Hain zuzen ere, LA S.L. enpresari esleitu baitzioten


      043/2013 irizpena: suntsiarazpena, kontratu baten 1., 2. eta 5. loteena; kontratuaren xedea: Euskal Autonomia Erkidegoko justizia-jauregi eta adingabekoen zentroetan jarritako fotokopiagailuen mantentze-zerbitzua, ... S.L.U enpresari esleitu baitzitzaion.


      048/2013 irizpena: suntsiarazpena, kontratu batena. Kontratuaren xedea: Aguraingo udaleko plangintzako arau subsidiarioen berrikuspena idaztea.


      110/2013 irizpena: suntsiarazpena, kontratu batena. Kontratuaren xedea: udal eraikinetarako edukiontziak ekarri, zaindu eta aldatzea, ESHSA enpresari esleitu baitzioten.


      150/2013 irizpena: suntsiarazpena, obra-kontratu administratibo batena. Kontratuaren xedea: Legazpiko (Gipuzkoa) IES Olazabal BHIko terraza eraberritzea. Kontratuaren esleipenduna: ... S.L. enpresa.


      169/2013 irizpena: suntsiarazpena, zerbitzu-kontratu administratibo batena. Kontratuaren xedea: udal eraikinak garbitzea. Esleipenduna: GSA SL enpresa.


      180/2013 irizpena: suntsiarazpena, kontratu batena. Kontratuaren xedea: Bizkaiko Garraio Partzuergoak komunikazioaren eta irudiaren alorrean dituen beharrizanei arreta ematea. Esleipenduna: SI S.L. enpresa.


      


      G) Itzultzeko erabakiak (8)


      Batzordearen eskumenekoa ez izateagatik:


      002/2013 erabakia: Ondare-erantzukizunaren erreklamazioa, Oiongo Udaleko hondakindegi eta garbigune udal zerbitzua kudeatzeko kontratuaren esleipenaren ondorioz ERSL enpresak jasandako kalteengatikoa .


      003/2013 erabakia: Dekretu-proiektua, Gizarte Bazterkeria Baloratzeko Tresna onartzekoa.


      004/2013 erabakia: Kontratu baten suntsiarazpena. Kontratuaren xedea: Eustateko langileen joan-etorriak eta egonaldiak eta Erakundeak antolatutako ekitaldien ondoriozkoak antolatzeko bidaia-agentzia baten bitartekaritza eta/edo antolaketa-zerbitzuak .


      005/2013 erabakia: ofiziozko berrikuspena, Alegría-Dulantziko udaleko gobernu-batzarraren 2012ko ekainaren 27ko Erabakiarena, horren bitartez suntsiarazi baitzuten desfibriladoreen horniketa-kontratu bat, SSI, S.A.U. enpresari esleitu ziotena.


      006/2013 erabakia: agindu-proiektua, abenduaren 7ko EDU/3186/2010 Aginduak arautu prestakuntza-jarduerak, kirol federazioek Euskal Autonomia Erkidegoan sustatuak, egiteko administrazio baimena eskatzeko eta emateko epeak finkatzeko dena.


      009/2013 erabakia: espedientea, ondare-erantzukizunarena, ofizioz hasia, SI S.L. enpresak jasandako kalteei buruzkoa; izan ere, Bizkaiko Garraio Partzuergoak uko egin zion kontratu bat formalizatzeari; hain zuzen ere Bizkaiko Lurralde Historikoan Barik txartela ezartzeko jendeari informazioa emateko prozesua prestatzeko aholkularitza xede zuenari .


      010/2013 erabakia: suntsiarazpena, AI S.L.ri esleitutako kontratu batena. Kontratuaren xedea: Vitoria-Gasteizko ... parkean taberna-jatetxea ustiatzeko emakida.


      Instrukzioari jarraipena eman diezaioten:


      007/2013 erabakia: ondare-erantzukizunaren erreklamazioa, TMA andreak jasandako kalteengatikoa, erori egin baitzen Osakidetza-Euskal Osasun Zerbitzuko ospitale batean .

    

  


  
    
      BIGARREN ZATIA:

      DOKTRINAREN LABURPENA


      1. kapitulua. Kontsulta-eginkizuna


      I. Jarduteko esparrua


      Ikusita, alde batetik, espedientea eta, bestetik, erreklamazioa aurkeztu duen enpresak berak kaltea zehazteko modua, nahitaezkoa da gogoratzea Batzorde honen doktrina, hots, kontratu-erantzukizuna eta kontratuz kanpokoa bereizteari buruzkoa; izan ere, ez da bidezkoa kalte-ordainaren eskaria Administrazioaren ondare-erantzukizunaren ildotik bideratzea (kontratuz kanpoko erantzukizuna) baldin eta dena delako egintzak eta alegaturiko kaltearen erreparazioak prozedura-bide espezifiko bat badute, ordenamendu juridikoan ezarrita berau.


      Gure irizpen batean adierazi genuen bezala (67/2010 ABJI), ezin dugu alde batera utzi argi bereizteko modukoak direla bi erantzukizun-mota horiek; izan ere, “Sala honen 1999ko ekainaren 18ko epaiak dioenez, kontratuz kanpoko erantzukizunak ezinbesteko du administrazioaren jarduera jakin bat, zeinak, zeharka edo oharkabean, eta aldez aurretik eratutako edozein harreman juridikotik at, kalteak eragiten baitizkio pertsonen bati, hark kalteok jasateko betebehar juridikorik ez duela; kontratu-erantzukizuna, aldiz, kontratuan ezarritako betebehar bat ─kontratatzaileek─ ez betetzetik ondorioztatzen da” (Auzitegi Gorenaren epaia, 2000ko uztailaren 25ekoa).


      Irizpide berberari jarraiki, auzitegi berak 2009ko martxoaren 4ko epaian argitu duenez, “erantzukizuna kontratuzkotzat jo behar da baldin eta pertsona jakin batzuen arteko mota horretako harreman edo lotura juridiko aldez aurrekoari lotzen bazaio pertsona horietako batek besteei kalteren bat eragitea, harreman juridiko horren urratzetzat jo daitekeena; hortaz, bi elementu behar dira: objektiboa ─alderdiek sortu eta KZren 1258. artikuluaren arabera taxututako kontratu-erregelamentazioa ez betetzetik edo gaizki betetzetik sortu behar da kaltea─ eta elementu subjektiboa ─ez betetzea edo betetze akastuna gertatu den obligazio-harremanak kalte-eragilearen eta kalte-hartzailearen artekoa behar du, hain zuzen ere─ (AGE, 2007ko urriaren 31koa). Hortaz, kontratuz kanpoko erantzukizunaren araubidea aplikatuko da, aldez aurretik obligazio-harremana izanda ere, kaltea sortu ez bada hitzartutakoaren eremuaren barne-barnean, hots, kalteak negozioaren izaeraz kanpokoak direnean, negozioaren exekuzioan gertatu arren (AGE, 2000ko abenduaren 29koa). Aldiz, kontratu-araubidea aplikatuko da baldin eta egitezko gertakari jakin batean arauak berariazko ondorio juridikoren bat aurreikusi badio obligazioaren ez betetzeari. Ezin dira, hala ere, eremu mistoak baztertu; batez ere, ez betetzea kontratuaren erregelamentazioari buruzkoa izaki, garrantzi berezia duten ondasunak ukitzen direnean, hala nola bizia edo osotasun fisikoa, babesteko betebehar orokor baten xede direla jo baitaiteke, doktrinak eta jurisprudentziak batzuetan erru zibilaren batasunaren printzipio deitu izan duten horren barruan”.


      Irizpenerako aurkeztu diguten kasura itzulita, argi ikus daiteke, erreklamaziotik bertatik ondorioztatzen baita, kontratu bat izatearen ondoriozkoa dela ordaina bilatzen zaion kaltea; zehazki, zerbitzu publiko bat kudeatzeko kontratu bat izatearena, kontratuak xedetzat izaki hondakin geldoen biltegiratze eta tratamendua eta hondakinen biltegi alternatiboa (garbigune).


      Erreklamazioa aurkeztu duen enpresak uste du kontratuaren ez betetzea gertatu dela, hala hasieran sinatu zuenaren aldetik nola, gerora, hura kontratuan subrogatu zuenarenetik; aldiz, erreklamazioa aurkeztu zaion Administrazioaren arabera ─oraingo honetan, Biasteri-Arabako Errioxako Eskualdea─, 2006ko maiatzaren 11ko hitzarmenaren bitartez, alderdi bien adostasunez atera zen kontratutik ─eta ondorerik gabe utzi─ garbiguneari zegokion zatia, hondakin geldoen biltegiratze eta tratamenduari zegokiona bere horretan utzita.


      Testuinguru horretan, Batzordeak uste du erreklamazioa aurkeztu duen enpresak oker kalifikatu duela auzia, eta, espedientean dagoen dokumentazioa ikusita, hauxe aldezten du: alderdien arteko kontratu-harremanaren esparruan ebatzi behar zaizkiela gorabehera guztiak alderdien ez betetzearen ondoriozko erantzukizunarekin zerikusia duten adarrei. Beraz, hauek guztiak hartu beharko lirateke kontuan: hasierako kontratua, haren baldintza-agiriak, subrogazioak eta alderdien arteko geroko nobazio-itunak eta kasuari aplikatzeko moduko berariazko legeria ─oraingo honetan, ekainaren 16ko 2/2000 Legegintzako Errege Dekretua, Herri Administrazioen Kontratuen Legeari buruzko testu bategina onartzen duena (HAKL), hura baitzegoen indarrean kontratua esleitu zenean─.


      Azkenik, behin baztertuta Euskal Autonomia Erkidegoko Administrazioaren (toki-erakundeak barne direla) ondare-erantzukizun kasu baten aurrean gaudelakoa, ez da gure txostena nahitaez zertan eman, Euskadiko Aholku Batzorde Juridikoari buruzko azaroaren 24ko 9/2004 Legearen 3.1.k) artikuluak xedatu duenaren arabera.


      2/2013 ABJE 20.etik 26.era par.


      


      Euskadiko Aholku Batzorde Juridikoari buruzko azaroaren 24ko 9/2004 Legeak (EABJL) Batzordearen osaera, eskumenak eta funtzionamendua arautu, eta bere 2. eta 3. artikuluetan mugatu ditu kontsulta-organoari dagozkion jarduera-eremu subjektiboak zein objektiboak.


      Xedapen horietatik ateratzen denez, legez finkatuta daude Batzordeak esku hartzeko kasuak, eta beraz, ez dira bidezkoak hautazko edo aukerako kontsultak (ezta, ondorioz, halako esku-hartzeak ere).


      Kontsulta helarazi digun Administrazioaren aburuz, AJAPELen 102. artikuluak aurreikusitako ofiziozko berrikuspenaren bidea baliatu behar zen tokiko gobernu-batzarrak 2012ko ekainaren 27an hartutako Akordioaren deuseztasuna deklaratzeko.


      Aurrekoari eutsiz gero, nahitaezkoa da Euskadiko Aholku Batzorde Juridikoaren txostena, EABJLren 3.1.g) artikuluak dioenaren ildotik.


      AJAPELen 102.1 artikuluaren arabera, egintzaren erabateko deuseztasunaren aldeko txostena behar da kontsulta egin duen Administrazioak berrikuspen-ahala egikaritu ahal izateko.


      Dena den, ezer baino lehen ebatzi behar da zuzena ote den hautatutako bidea, horren mende baitago Batzorde honen esku-hartzea.


      Argi dago tokiko gobernu-batzarrak 2012ko ekainaren 27an hartutako Akordioa ez dela eskubideak deklaratzeko egintza bat, baizik eta egintza zuzentzen zaien enpresen kalterakoa. Horrek zuzen eragiten dio AJAPELen 102.1 artikuluak Administrazioari aitortu berrikuspen-ahalaren egikaritzaren egokitasunari.


      Batzordeak bere 6/2006 erabakian aztertu zuen, sakon, hemen planteatzen den auzia. Erabaki horretan azaldutako doktrina gogoratu baino lehen, gauza bi zehaztu behar dira, ordea.


      Lehenengoa: erabaki horrek boto partikular bat izan zuen, baina berrikuspena interesatu batek edo gehiagok eskatzen zuten kasuetara mugatu zen. Erabakiarekin bat ez zetozen bokalen ustez, AJAPELen 102.1 artikuluko deuseztasun-akzioa zilegi da, baita ere, kalterako edo kontrako egintzetan, baldin eta Administrazioa ez badago argi eta garbi ados eskatutako errebokazioarekin, eta arrazoitutakoa ez bada AJAPELen 62.1.f) artikuluaren eremuan sartzen, azken artikulu horren egitezko baldintzak ahalmenak edo eskubideak eskuratzea eskatzen baitu.


      Bigarrena: egia da Batzordeak irizpena eman duela kalterako egintzei buruz ofiziozko berrikuspen-bidean, baina epaiak betearazteko hasitako prozeduretan, epai horiek eskubidea aitortzen zietelako demandatzaileei berrikuspen-prozedura izapidetu zezaten (2/2010 eta 123/2012 irizpenak).


      Hau da, boto partikularraren xedea zela ─epaiek ere zaindu nahi zuten─ interesatua ez zedila gelditu AJAPELen 102.1 artikuluak aitortzen dion deuseztasun-akziorik gabe, normala baita kalterako zaion egintza bat baliogabetu nahi izatea. Orain ebazteko dugun kasuan, ordea, ez da halakorik gertatzen.


      Doktrina orokorraren ildotik, laburrago baina, hau adierazi genuen erabaki horretan:


      a) Administrazio-egintzen ofiziozko berrikuspena, gaur egun, AJAPELen VII. tituluan (Egintzak administrazio-bidean berrikustea), I. kapituluan (ofiziozko berrikuspena), dagoela araututa, oro har; eta haren araubideak oinarritzat duela administrazio-egintzen sailkapen klasikoetako bat: aldeko egintzak edo eskubideak deklaratzekoak, eta kalterako diren egintzak.


      b) Egia izanik ere bereizketa horrek arazo ugari planteatzen dituela praktikan, doktrinaren eta jurisprudentziaren gehiengoak esku zabaltasunez definitu dute aldeko egintza, hots, egintza bat, hartzaileari abantailazko egoera juridiko subjektiboa sortzen edo aitortzen diona, edo, gutxienez, aldez aurretik zegoen eskubideren bat erabiltzeko oztoporen bat kentzen duena. Kalterako egintzak, aldiz, hartzailearen ondare juridikoa murrizteko ondorioa du, bai karga edo betebehar berriak ezartzeagatik, bai aldez aurretik zuen eskubide edo ahalmenen bat kendu, aldatu edo iraungitzeagatik.


      c) Nahiz eta AJAPELen 102.1 artikuluak esplizituki adierazi gabe utzi aldeko administrazio-egintzak dituela aplikazio-eremu, honako hau jo dezakegu: bai doktrinaren bai jurisprudentziaren gehiengoak uste duela artikulu horrek finkatzen duen bidea ─lehengo Administrazio Prozeduraren Legearen 109. artikulua aurrekari duena─ bermerako mekanismo bat dela, Administrazioak berak aldatu ez dezan aldeko egintza horiek herritarrei aitortu dizkieten egoera juridikoak, ez bada artikulu horrek ezarri duen prozedura zorrotzari jarraiki, errotikako deuseztasunaren arrazoietara (AJAPELen 62.1 artikulua) mugatuz berrikusteko salbuespenezko ahal hori, salbuespenezkoak baitira arrazoi horiek eta interpretazio murriztailea zor zaie.


      d) AJAPELen bi berrikuspen-mota bereiz daitezke, Administrazioak, baliogabetasun-arrazoiengatik, berak emandako egintzak bere kabuz berrikusi behar dituenean: kargak ezartzen dituzten egintzen edo inoren kalteko egintzen berrikuspena ─AJAPELen 105. artikulua─ eta interesdunen aldeko egintzen berrikuspena ─AJAPELen 102. eta 103. artikuluak─. Errebokazioa zilegitzeko arrazoien tartea zabala bada ere, “errebokazio hori ez bada legeek onartzen ez duten jaregite edo salbuespena, edo berdintasun-printzipioaren, interes publikoaren edo ordenamendu juridikoaren aurkakoa ez bada” (AJAPELen 105.1 artikulua), ofiziozko berrikuspena erabateko deuseztasuna eragiten duten akats oso larrietara mugatzen da (AJAPELen 62. artikuluko zerrendan ageri dira).


      Doktrina horren ildotik, beraz, Batzordeak uste du, kasu honetan, Alegria-Dulantziko udalaren berrikuspen-erabakia ez dagoela kontsulta-organoaren irizpena eskatu beharraren mende.


      Are gehiago, errebokaziora jo dezakeenez, ez dira aplikatu behar AJAPELek ezarri dituen muga horiek, interesdunen aldeko egintzak edo eskubideak ezagutzekoak berrikusteari dagozkionak alegia.


      AJAPELen 105.1 artikulua kargak ezartzen dituzten egintzak edo interesatuen kaltekoak ezeztatzeari buruzkoa da, eta ez du horretarako berariazko prozedurarik ezartzen (AJAPELek ematen dituen arau orokorrak aplikatu behar dira prozedura horretan); ezeztatzeko erabakia funtsatzeko legezko arrazoiak ez dira deuseztasun-kausak bakarrik ─AJAPELen 62. artikulua─, gehiago ere badira, aski baita antolamendu juridikoaren edozein urraketa, are boterea oker erabiltzea bera ere ─AJAPELen 63. artikulua─, ezeztatzeko erabakia hartu ahal izateko.


      Hau da, ez du zertan oinarritu AJAPELen 62.1.e) artikuluak aurreikusi arrazoian, eta horrek, era berean, bide ematen du beste kontu bat uzteko alde batera: entzunaldiaren izapidea bete ez izanak egintzaren erabateko deuseztasuna eragiten duen ala ez.


      Orain, aski da gogoratzea akats edo arau-hauste formaletan beti eduki behar dela kontuan, alde batetik, ea berrikusi nahi den egintza hori lehengo eduki berarekin eman ahal izango ote zatekeen, egintza, mamiaren aldetik, zuzenbidearen araberakoa izateagatik; eta, bestetik, akats horrek alegazio-aukeren murrizketa esanguratsua eta konponezina eragin ote dion enpresari, “hari kenduta alegazioak egiteko ahalmenak, eta, hala balitz, haren eskubideak eta interesak justifikatzekoak, interes-eskubide horiek aitor dakizkion edo kontrako jarrerei dialektikoki erantzun ahal izateko, kontraesan-printzipio nahitaezkoa aplikatuz” (KAA, 1110/1986, abenduaren 22koa).


      Auzitegi Gorenaren doktrinaren arabera, oro har, kontratuak suntsiarazteko espedienteetan eta “kasurik gehienetan, administrazio-prozeduraren funtsezko izapidetzat hartu behar da interesatuarentzako entzunaldiarena” (AGE, 1992ko otsailaren 7koa-RJ 1484/1992), izapide hori egokia delako “kontraesan-printzipioaren eragingarritasuna administrazio-bidean ere ziurtatzeko, bat eginda administratuen defentsa eta prozeduraren deuseztasunak eta atzeraeraginak alboratzea, azken horiek traba egiten baitiote administrazio-martxa onari, eta partikularrei, berriz, kalte” (AGE, 2008ko martxoaren 12koa-RJ 2294/2008). Hala ere, doktrina beraren ildotik, ez dira ahaztu behar prozesu-ekonomiaren printzipioa eta kasuaren inguruabarrak, ikusteko ea, interesdunari aukera ukatu zaiolarik kontratu-suntsiarazpena ekiditeko eman nahi dituen arrazoiak alegatu eta frogatzeko, benetako kalterik egin zaion defentsarako eskubideari.


      EABJLren arabera, Aholku Batzorde Juridikoak ezin duenez bere gogara erabaki noiz irizpena eman eta noiz ez, eta, legearen arabera, interesatuen kalteko egintzak Administrazioaren kabuz berrikusteko (AJAPELen 105. 1 artikulua), ez dagoenez gero kontsulta-organoek aldez aurreko eta aldeko irizpena emateko betebeharrik, ez da bidezkoa irizpena ematea.


      5/2013 ABJE 8.etik 26.era par.


      


      Proiektatutako aginduaren asmoa da ─nahiz eta beren-beregi aipatu ez azalpen-zatian eta xedapen indargabetzailean─ Kulturako sailburuaren 2005eko irailaren 1eko agindu bat ordezkatzea; hain zuzen ere, kirol federazioek kirol entrenamendu edo irakaskuntzan diharduten entrenatzaile, begirale eta teknikarientzat Euskal Autonomia Erkidegoan antolatzen dituzten prestakuntza jardueretarako administrazio baimena eskatzeko eta emateko epeak finkatzeko agindua.


      Agindu hori ez zitzaion kontsultarako aurkeztu Batzorde honi, eta garai hartan indarrean zeuden estatuko arauek aurreikusitakoaren arabera eman zuten: Hezkuntza eta Kultura Ministerioaren abenduaren 16ko ECD/3310/2002 Agindua, kirol-alorreko prestakuntzaren curriculum-arloak, baldintza orokorrak eta ondorioak –abenduaren 19ko 1913/1997 Errege Dekretuko lehen xedapen iragankorrean aipatuak– arautzen dituena. 1913/1997 Errege Dekretuak, bere aldetik, kirol teknikarien tituluak lortzeko irakaskuntzak araubide berezikotzat jotzen ditu, eta tituluen eta gutxieneko irakaskuntzen inguruko arauak ezartzen.


      Ordezkapenaren oinarria da derogatuta geratu direla agindu horrek aplikatu zituen Estatuko arauak, eta, ondorioz, Estatuko arau-esparru berrira egokitu beharra, arau hauek osatzen baitute: 1363/2007 Errege Dekretua eta EDU/3186/2010 Agindua, lehenago aipatu baitira.


      1363/2007 Errege Dekretuaren lehenengo xedapen iragankorrak aurreikusi duenez, modalitate edo espezialitate jakin bateko irakaskuntzak benetan ezarri arte, autonomia-erkidegoetan kirolaren alorrean eskumena duten organoek edo, hala balitz, kirol-prestakuntzan eskumena dutenek eta kirol federazioek sustaturiko prestakuntzek aintzatespena lor dezakete, errege-dekretu horretan erregulaturiko irakaskuntzekiko prestakuntza-baliokidetasunaren ondorioetarako, baldin eta arau horrek dakartzan baldintzak betetzen badituzte. Haren 2. paragrafoak dioenez, Hezkuntza eta Zientzia Ministerioak arautuko du prozedura egokia, EDU/3186/2010 Aginduan gauzatu dena, hain zuzen; arautu ere, azken xedapenetatik lehenengoan eman zaion oinarrizko izaerarekin ─xedapen jakin batzuetarako salbu─.


      Orain interesatzen zaigunerako, Hezkuntza Ministerioaren agindu horren 27. artikuluaren arabera, autonomia-erkidegoetan kirolaren alorrean edo, hala balitz, kirol-prestakuntzan eskumena duten organoek epe bat ezarriko dute euren lurraldeko kirol-prestakuntzako jardueretarako baimen-eskariak aurkez daitezen (25. artikuluan arautzen da baimen-erregimena); era berean, ebazpena eman eta jakinarazteko epea argituko dute.


      Beraz, etorkizuneko arauaren edukia aztertuz gero adierazi oinarrian bermatuta, hau ikus daiteke: haren helburua ez dela gai horretako estatu-arauak garatzea (1363/2007 Errege Dekretua, EDU/3186/2010 Aginduak osatua), baizik eta, aplikazioaren eremu hutsean, estatuko aginduaren 27. artikuluak aurreikusia betetzea, baimen-eskariak aurkeztu behar diren epea zehaztuta ─baita eskari horiekin zerikusia duten beste alderdi batzuk ere: aurkezpena, akatsak edo dokumentaziorik eza konpontzea, aipatu aginduaren ildo beretik─, orobat baimenari buruzko ebazpena eman eta jakinaraztekoa, ahaztu gabe epe barruko jakinarazpenik ezaren ondoreak, AJAPELek eta aipatu aginduaren 27. artikuluaren 2. paragrafoak xedatu dutenaren arabera.


      Amaitzeko, Batzorde honen esku-hartzearen azterketa osatze aldera, aipatzekoa da, era berean, proiektuak beste araugai batzuk ere badituela, aipatzen ari garen prestakuntza-jarduerekin zerikusia dutenak, hala nola: (i) eskolak emateko modua: presentziala, erdi-presentziala eta urrutitik, horietako bakoitzarentzako arauak zehaztuta ─6. artikulua─; eta (ii) prestakuntza-jardueren hizkuntza-normalizazioa ─7. artikulua─, Eusko Jaurlaritzaren Kultura Sailaren Herri Administrazioetan Hizkuntza Normalizatzeko Zuzendaritzak iradokita.


      Kontuan hartu behar da, gainera, irakastorduak emateko moduak ─proiektuaren 6. artikuluak zehazten baitu─ beti egin beharko diola men ─arau-proiektuaren beraren arabera─ “kirol-modalitate edo espezialitate bakoitzaren prestakuntza-plan argitaratuan ezarritakoari”. Prestakuntza-plan horrek ahalbidetzen duenaren barruan, proiektuak arau batzuk ezarri ditu eskolak emateko modu bakoitzerako ─presentziala, erdi-presentziala eta urrutitik─, homogeneotasuna errazteko planaren aplikazioan Azalpen-memorioak dioenez: “Berariazko definiziorik ezak hau ekar dezake: kirol-federazioek formatu horien interpretazio batzuk egitea, prestakuntza-jarduerak gainditzea gehiegi erraztuta, irakaskuntzari zor zaion kalitatearen kaltetan, kalitate hori izan arren, azken finean, arauaren eta autonomia-erkidegoen administrazioen helburua”.


      Hizkuntza-normalizazioaren alorrean erabakitako xedapenei dagokienez, araugintza-aukerak baino ez dira, proiektuaren 7. artikuluak berak aipatu arauek zilegituak.


      Beraz, proiektuaren 6. eta 7. artikuluek jorratu dituzten gai horiek antolamenduaren eremukoak baino ez dira, eta, horri buruz dugun doktrina hona ekarrita, lege-mailako arauen garapenarekin zuzeneko zerikusirik ez dutenez, haien azterketa kanpo geratzen da Batzorde honek nahitaez esku hartu behar duen eremutik, zeina EABJLren 3. artikuluan zedarritzen baita.


      Horri buruz, ez dago gaizki gogoratzea Batzordearen iritzia: nahiz eta arau-proiektu batek jorratutako gai jakin batzuk lege-mailako arauen xedapenetako aurreikuspenen ondorio izan, ezin da esan dena delako arau-proiektua beti izango dela lege-mailakoaren erregelamendu-arau, organo honek nahitaez esku hartu dezan, esku-hartze hori ez baita hedatzen aplikazio hutsezko edukia duten erregelamendu-xedapenetara, hau da, materialki oinarrizko arauaren garapen ez direnetara, eta berdin dio izaera orokorreko xedapen forma hartzen badute ere.


      Aurreko guztia horrela, eta proiektua ez denez sartzen Batzordeak nahitaez irizpena eman behar dien erregelamendu-xedapenen artean, EABJLren 3.1 artikuluak zedarritu baitu eremu hori, hau aplikatu behar da: Euskadiko Aholku Batzorde Juridikoaren antolamendu eta funtzionamenduaren Erregelamenduak, irailaren 12ko 167/2006 Dekretuak onetsiak, 21. eta 28.2.a) artikuluetan xedatu duena.


      6/2013 ABJE 24.etik 35.era par.


      


      Aurrekariek erakusten dutenez, kontsultaren gaia da esleitutako zerbitzu-kontratu bat, formalizatzeraino iristen ez dena, Administrazioak hala erabaki duelako gerora agertutako interes publikoko arrazoiengatik; izan ere, esleipena jaso ez zuen lizitatzaile batek jarritako errekurtso berezia ebatzi denerako, premiagabeko bihurtu da kontratua ─hala adierazten du Partzuergoko Tarifen Kudeaketa eta Koordinazioko Zerbitzuko buruaren txostenak (zati batean jasotzen baita irizpen honen 16. paragrafoan)─.


      Hona kontsultak planteatzen duen funtsezko arazoa: interes publikoko arrazoi justifikatu bat dagoenez kontratua ez formalizatzeko, Partzuergoaren erabakiak esleipendunari eragin dizkion kalte-galeren ordaina zehaztu behar da.


      (…)


      Kasua aztertzeari ekin baino lehen, gogoan har dezagun Batzorde honi egin zaion kontsultarten sorburua: Partzuergoak erabaki du SPKLTBren 155. artikulua aplikatzea enpresaren konpentsazio ekonomikoa zehazteko; izan ere, lege-xedapen horrek 2. paragrafoaren azken aldera aipatzen ditu hauek: “Administrazioaren erantzukizuna arautzen duten printzipio orokorrak”.


      Hala ere, konplexuagoa da kontua, SPKLTBren 155. artikulu horrek (Sektore Publikoko Kontratuaren Legearen 139. artikulua zen lehenago) hauek arautzen baititu: Administrazioak kontratua egiteari uko egitea eta esleitzeko prozeduran atzera egitea. Bataren eta bestearen arteko aldea da lehenengoa interes publikoko arrazoien ondorio dela, eta bigarrenaren justifikazioa, aldiz, kontratua prestatzeko arauak edo esleipen-prozedura erregulatzen dutenak hautsi izana dela. Sustrai desberdin horrek azaltzen du uko egin eta gero ezin dela beste lizitazio bat sustatu; bai, ordea, beste prozedura bat hasi atzera egin eta gero. Biek dute ondorio bera, kontratu-prozedura amaitzea, biek duten bezala legez ezarritako denbora-muga bat egikaritzeko; izan ere, bata zein bestea, uko egitea eta atzera egitea, esleipen-egintza baino lehenagorako dira, ez geroko.


      Muga horren izaerari dagokionez, Kontratu Errekurtsoen Administrazio Auzitegi Zentralak badu doktrina egonkor bat, zeinaren arabera SPKLren 139. artikuluak ─gaur egun, SPKLTBren 155. artikulua─ badu “…legezko testu bat, argi baino argiagoa, eta, beraz, interpretazioaren alorreko edozein eztabaida baztertzen duena (latinezko esaera ezagunak dioenez, in claris non fit interpretatio), eta kontratuaren esleipena jarri du denbora-muga ezin igarozkotzat uko egiteko edo atzera egiteko erabakia hartzeko”. Errekurtso berezia aurkeztuta ope legis (SPKLTBren 46. 3 artikulua) gertatzen den etetearen ondorioz gerarazitako kontratazio-espediente baterako adierazi du baieztapen hori aipatu epaitegiak, inguruabar horrek “ez zekarrelako eta ezin zuelako ekarri esleipen-akordioa mundu juridikora jaio ez izana, izateari uztea edo balio juridikoa galtzea; izan ere, balio juridiko horren presuntzio orokorra ageri da Herri Administrazioen Araubide Juridikoari eta Administrazio Prozedura Erkideari buruzko azaroaren 26ko 30/1992 Legearen 57. artikuluan. Eta hori hala izanda, egintzaren existentziak berak eragozten zion kontratazio-organoari, Sektore Publikoko Kontratuen Legearen 139.2 artikuluaren ondorioz, kontratazioari uko egitea; izan ere, esana dago, esleipena bera da, eta ez haren irmotasuna (dagokion errekurtsoa aurkezteko legez ezarritako epea igaro izanagatik, edo, errekurtsorik aurkeztuz gero, hura ezesteagatik) edo Sektore Publikoko Kontratuen Legearen 140.3 artikuluak dakarren epea igaro izana (artikulu horrek, esana dago, testu bateratuaren egungo 156.3 artikulua du baliokide), legeak ondorio horretarako ezarri duen muga.”


      Kontsultarako aurkeztu diguten kasu honetan, zalantzarik gabea da esleipena gertatu izana, eta, beraz, SPKLTBren 155. artikuluaren aplikazioak arazoak ematen ditu, printzipioz, artikuluak berak dioenaren arabera. Horrela ulertu du kontsulta egin digun Administrazioak berak, zeinak espedienteko txosten juridikoan arrazoitu baitu analogiaz ekarri duela legezko xedapen hori, ikusirik kontratazioari buruzko egungo arauteriak hutsune bat duela kontratua formalizatzeko behin betiko ezintasunaren ondorio edo eraginei buruz (analogiazko irtenbide horren alde agertu da Kanarietako Administrazio Kontrataziorako Aholku Batzordea bere 1/2013 txostenean, urtarrilaren 31koan).


      Egia da oraindik ezin dela esan doktrina jurisprudentzial bat dagoenik, interpretazio-ildo argi batekin, jakiteko zer gertatzen den, behin kontratua esleituta, Administrazioak formalizatzen ez badu interes publikoko arrazoi justifikatuak direla medio. Baina kasu hau ebazteko ez da beharrezkoa izango irtenbide hermeneutikorik egokiena zein den erabakitzea, zeren eta bidali diguten espedienteak erakutsitako inguruabar faktikoek beste parametro batzuetara lerratzen baitute analisia.


      Egin-eginean ere, espedientearen barruan dugu “Txostena, SI, S.L.-ri dagokion konpentsazio ekonomikoa zehaztekoa, 3/2011 Legegintzako Errege Dekretuaren 155. artikuluak aurreikusitakoaren arabera” izenekoa, Partzuergoko Tarifen Kudeaketa eta Koordinazioko Zerbitzuko buruak prestatua, zeinean, esleipendunak lizitazio-prozesuan aurkeztutako proposamena aztertu ondoren, hau ondorioztatzen baita: aurkeztutako eskaintza prestatzeko gastuez gain, Partzuergoak interneteko gune bat abiarazi zuela Barikerako, eta enpresak proposatutako eslogana eta irudia erabili zituela. Horiek horrela, “Konklusiotzat atera daiteke, ondorioz, SI S.L.-k egindako lan batzuk ekonomikoki konpentsatu behar direla, CTBk etekina atera dielako. Hauek dira lan horiek: Aurkeztutako eskaintza prestatzea, eta Barik-erako eslogana, irudia eta interneterako gunea sortzea.”


      Bada, alde batera utzita zein izan behar duen kalte-ordain egokia, hauxe aterako dugu izapidetu dutenetik gure azterketaren ondorioetarako: konpentsazio ekonomikoa zehazteko, Administrazio kontratugileak eta esleipendunak izandako kontratu-jarduerari begiratu behar zaiola. Esparru horretan ebatzi behar da kalte-ordainaren auzia, eta ez kontratuz kanpoko ondare-erantzukizunaren parametroen arabera.


      Gogora dezagun Administrazioaren ondare erantzukizunak sorburu duela kalte antijuridiko bat, zerbitzu publikoen funtzionamenduak eragindakoa ─berdin dio funtzionamendu hori normala edo ez-normala den, eta zerbitzu publikoa era zabalean ulertu behar da, Batzordeak beti defendatu duen bezala─, baina ez dituela barne hartzen herri-administrazioek kalte-galerengatik erantzun behar duen edo haiek hirugarren batzuei ordaindu behar dizkien kasu guztiak. Hartara, ez ditu barne hartzen, adibidez, desjabetze-erabakien ondorioak, ez eta Administrazioak partikularrekin dituen kontratu-harremanetan sorburu dituzten kalte-ordain ondorioak ere.


      Ondare-erantzukizunaren institutuaren interpretazio horrek ─herri-administrazioen erantzukizun-sistemaren itxiera-mekanismo halako bat─ oinarritzat du doktrina iraunkor eta sendotu bat, zeinaren arabera, legegileak berariazko biderik ezarriz gero harreman jakin batean sortutako kalteak berdintzeko, bide hori lehenetsi behar baita, eta kaltearen ordainketa, egokitzen bada, lotura edo harreman horren barruan bilatu.


      Argudio hori irizpen askotan garatu dute, eta bat aipatzen aldera ekarriko dugu, zati batean, Estatu Kontseiluaren 2012ko maiatzaren 10ekoa, hauxe gogoratzen du eta: “Abiapuntutzat har daiteke Estatu Kontseiluaren doktrina errepikatu bat, adibidez 2007ko azaroaren 29ko 1796/2007 irizpenean adierazia, hauxe zioen eta: «Hona Estatu Kontseiluaren doktrina: Administrazioaren ondare-erantzukizuna instituzio juridiko bat da, zerbitzu publikoen funtzionamendu on edo txarraren ondorioz partikularrei eragindako kalteak berdintzeko helburu duena, baldin eta partikularrek kalte horien ordaina jasotzeko bide berezirik ez badute, halako moldez non harreman juridiko zehatzen garapenean sortutako kalte-galerak haien barruan ordaindu edo berdindu behar diren posible den guztietan». Horrenbestez, erreklamazioaren oinarria baldin bada kontratu baten exekuzioan gertaturiko kaltea, administrazio publikoen kontratuei buruzko legeriaren esparruan kokatu behar da kaltearen ordaina, eta ez azaroaren 26ko 30/1992 Legearen 139. artikuluaren eta hurrengo batzuen araubide orokorrean”.


      Ikuspegi horretatik, SPKLTBren 155. artikuluak berariazko bide bat ezarri du izangaiari edo lizitatzaileari konpentsazioa emateko Administrazioak kontratua formalizatzeari uko edo esleipen-prozeduran atzera egiten duenerako.


      SPKLTBren 155. artikulua aplikatzeaz ari bagara, argi dago ez dagoela zertan begiratu kausazko loturarik ote dagoen kaltearen eta edozein zerbitzu publikoren funtzionamenduaren artean, ez eta kaltea antijuridikoa ote den ere, legeak berak objektibatzen baititu arrazoia (uko edo atzera egitea, xedapenaren 3. eta 4. paragrafoetan), subjektuak (izangaiak edo lizitatzaileak) eta kaltea (egindako gastuak), kaltearen antijuridikotasuna, doktrina baten arabera, lizitatzailearen konfiantza hautsian baitatza, kontratu-prozedura lehenago amaitzeko administrazio-erabakiak apurtu baitu konfiantza hori. Konfiantza horren babesak azalduko luke legeak ezarritako konpentsazio-beharra.


      Adibide gisa, Auzitegi Nazionalaren 2011ko ekainaren 13ko epaiak ebatzitako auzian, honela gauzatzen da enpresaren eskubidea, azkenean Administrazioak uko egiteagatik esleitu gabe gelditu zen lizitaziora aurkezteko egin behar izan zituen gastuak ordain diezazkioten: enpresak aurkeztu behar izan zuen banku-abala eratu eta mantentzearen ondoriozko gastuak ordaindu beharrean, Sektore Publikoko Kontratuen Legearen 139. artikulua aplikatuta ─SPKLTBren 155. artikulua baita gaur egun─.


      Testuinguru horretan, onarturik ezen auzitegiek oraindik ez dituztela nahikoa aztertu artikulu edo xedapen horiek, SPKLTBren 155. artikuluak 2. paragrafoaren azken aldera aipatzen dituenean “Administrazioaren erantzukizuna arautzen duten printzipio orokorrak”, baldintzen agirietan edo iragarkian aurreikuspenik ez dagoenerako beti ere, aipamen horrek ez du konpentsazio ekonomikoa bihurtzen azaroaren 26ko 30/1992 Legearen 139. artikuluak eta hurrengoek ezarritako araubidea aplikatu behar zaion kasu bat; aitzitik, artikuluaren hitzez hitzezko adierazpenari begiratuz gero, erremisio nagusi bat da, eta, halatan, bidezko erreparazioaren printzipioaren errespetuan kokatzen du konpentsazioa.


      Egia izanik ere, zalantzarik gabe, kontratu-erantzukizuna eta kontratuz kanpokoa bereizten dituzten lerroak, batzuetan, ez daudela oso zehatz markatuta, aztertzen ari garen kasuan, ordea, argi ikusten da kalte-ordainaren zehaztapena ez datorrela azaroaren 26ko 30/1992 Legearen 139. artikuluak eta hurrengoek ezarri araubidearen aplikaziotik; aitzitik, baldintzen agiriei begiratu beharko zaie, eta enpresaren eta Partzuergoaren artean izandako harremanaren nondik-norakoei. Harreman hori, bidalitako espedientetik ondorioztatzen denez, ez dagokio administrazio-kontratu bati (ez baitzen formalizatzera iritsi), eta, dirudienez, ez da beste harreman hau izateraino iristen: Administrazio kontratatzailea lotzen duena kontratu baten esleipendun ateratako enpresa batekin, kontratu horri dagokion espedientea aldi baterako etenda dagoenean, esleipen-egintzaren aurka jarritako errekurtso berezia noiz erabakiko zain daudela.


      Kasu honetan, Administrazioak formalki erabaki duSPKLTBren aipatu 155. artikulua ofizioz aplikatzea; hala ere, ikuspuntu materialetik, Administrazioak berak proposatu duen kalte-ordaina ez da aipatu lege-xedapenaren barruan mugitzen, ez baitator bat enpresa esleipendunak ─ez izangai edo lizitatzaile gisa, ez eta esleipendun gisa ere─ izandako gastuak ordaintzearekin bakarrik , egindako lan batzuk ordaintzeraino iristen baita. Horren ondorioz, beraz, gaiaren funtsari buruzko erabakia aurreratu gabe (espedienteak ez du gaiaren funtsa aztertzeko elementurik aski, berriz diogu), prima facie ikusten da, enpresari kaltea ordaintzeko modua zehazteko, betiere, bidegabeko aberastearen printzipiora jo behar dela.


      Aurreko guztitik ateratzen denez, kontsulta ez da ondare-erantzukizunaren erreklamazio bati buruzkoa, Batzorde honi egokituko litzaioke eta hura aztertzea, baizik eta, zehatzago, kontratu baten esleipendunari egokitu beharko litzaiokeen zenbatekoari buruzkoa, kontratu hori zela eta, formalizatu ez bazen ere, enpresak lan batzuk egin baitzituen kontratu-prozedurarako deia egin zuen administrazioarentzat.


      9/2013 ABJE 25.etik 44.era par.


      


      Batzordearen esku-hartzeari dagokionez, gogoeta bat egin behar dugu, aldez aurretik, 84/2003 irizpenean egin bezala; izan ere, Konstituzio Auzitegiaren azaroaren 26ko 204/1992 epaiaz geroztik, Konstituzioaren (EK) 107. artikuluan, bereiztekoak dira, alde batetik, “aholku-funtzio gorena” izenekoaren konstituzionalizazioa ─interes orokorraren eta legezkotasun objektiboaren berme eta, beraz, administrazio-prozedura batean alderdi direnen bidezko eskubide eta interesena ere─; eta, bestetik, Estatu Kontseiluaren sorrera, aholku-funtzio goren hori Estatuko Administrazioarekiko betetzen duen organoa baita.


      Autonomia-erkidegoetan, haiek sortutako organoek bete ditzakete funtzio hori haien administrazioekiko, oinarrizko arauak horretarako ezarri arauak errespetatuta (azaroaren 26ko 30/1992 Legearen hamazazpigarren xedapen gehigarria, urtarrilaren 13ko 3/1999 Legeak sartua).


      Euskal Autonomia Erkidegoan, EABJLk sortu zuen Euskadiko Aholku Batzorde Juridikoa, eta, jakina, batzorde horrek esku hartzeko kasuak zedarritu zituen; horretarako, aipatu doktrina konstituzionalari jarraiki, eremu hauek hartu zituen: hainbat sektoretako arau erregulatzaileek “aholku-funtzio gorena”ren bermea sartutakoak (administrazio-prozedura erkidearen oinarrizko araua EKren 149.1.18 artikuluaren arabera, administrazio guztiei aplikatzekoa), eta, eskumenen zerrenda ikusita, egokitzat jo zituenak.


      Beraz, Batzorde honek kasu jakin batean esku hartu behar duen ala ez erabakitzeaz ari garelarik, ez dugu Estatu Kontseilua arautzen duen legera jo behar (3/1980 Lege Organikoa, apirilaren 22koa); aitzitik, EABJLren 3. artikuluak Batzorde honi aurreikusi dion eremu funtzionalari begiratu behar diogu.


      10/2013 ABJE 22.etik 25.era par.


      


      Dena den, eta bigarren gaiaren azterketari ekingo diogu, kontsultaren ezaugarriak izanik adierazi ditugunak, Batzordeak ezinbestean planteatu behar du, hasiera-hasieratik, esku hartu behar duen ala ez.


      Erraz ulertzen da: eskumena esleitua duen organoak ofizioz aztertu behar du eskumen hori, gaiaren funtsa aztertzeari ekin baino lehen, eskumena baita edozein jarduera administratiboren oinarri. Horri gaineratu behar zaio, kasu honetan, ofiziozko berrikuspen bati buruzkoa dela kontsulta, eta, Batzordeak hainbatetan errepikatu duenez, kontsulta-organoaren esku-hartzea are kualifikatuagoa dela: berrikuspena erabakiko bada, berrikuspenaren aldekoa beharko du kontsulta-organoaren irizpenak (AJAPELen 102.2 artikulua).


      Baina, gainera, kontsultaren ezaugarriek erakusten digutenez, kasuaz gaindiko garrantzizko gaiak agertzen dira hemen. Egia esan, kasu honek erakusten du beharrezkoa dela Batzordearen eskumenaren nondik-norakoa zehaztea erakunde batzuen jarduerari dagokionez; hain zuzen ere, ezaugarri batzuk lehenago zirriborratu dizkiogun “sektore publiko” horretan kokatutakoez ari gara; zehatzago “foru sektore publikoetakoez”.


      Batzordeak, gaur egunera arte, ez du hausnarketa gehiegirik egin bere esku-hartzearen irismen subjektiboaren gainean, ikusita aholku-funtzio gorenak Euskal Autonomia Erkidegoan (EAE) duen taxu berezia.


      Hala ere, ezinbestekoa da hausnarketa hori orain, eta ez bakarrik ─beste batzuetan ere adierazi dugu─ ABJLk, beste erregulazio batzuk ez bezala, ez duelako aurreikusten aukerako kontsulta ─Batzordearen esku-hartzea mugatuta eta zehaztuta baitago subjektuaren zein objektuaren aldetik─, baizik eta, baita ere (edo batez ere, agian), EAEn lau organo izaki legez deituak “aholku-funtzio gorena” betetzera, ezinbestekoa delako irizpideak jartzea kontsulta-organo bakoitzaren jarduteko eremua zedarritu ahal izateko.


      Lantegi horretan, funtsean, ABJLren 2. artikuluaren interpretazioari ekin behar zaio (Batzordeak zer administrazioren jardueraren gainean egikarituko duen bere aholku-funtzio gorena).


      Egin-eginean ere, nahiz eta eskarian beren-beregi jarri ez, Partzuergoak irizpen-eskariaren oinarritzat jarri du ABJLren 2.1.b) artikulua, lege beraren 3.1.g) artikuluarekin lotuta.


      Hona, laburbilduta, erabaki horren oinarrian dagoen argudioa: Partzuergoa, Gipuzkoako Lurralde Historikoko udalez gaindiko erakundeak arautzen dituen apirilaren 10eko 6/2007 Foru Arauaren arabera eratu baita, toki erakundea da, eta, beraz, ondo sar daiteke “Toki Administrazio” kontzeptuan, ABJLren 2.1.b) artikuluak aipatzen baitu; aitzitik, ez litzateke sartuko kontsulta- edo aholku-organo foralaren jarduteko eremuan, hauek baino ez dituelako hartzen: foru-diputazioa eta haren erakunde-administrazioa ─kontzeptu horrek, gaur egun, Uliazpi Fundazioa baino ez luke sartuko barne─.


      Espedienteak, hala ere, argi erakusten du eztabaidak izan direla Batzordearen esku-hartzeari dagokionez. Partzuergoaren ustez, kontsulta-organo foralarena zen eskumena; bere aldetik, Foru Diputazioak ─Diputatuen Kontseiluaren Idazkaritzako eta Udal Harremanetako Zerbitzuaren txostenean oinarrituta─ Batzorde hau lehenetsi du nahitaez esku hartu dezan.


      Batzordea bat dator Foru Diputazioaren iritziarekin, eta ondoren adieraziko ditu arrazoiak.


      Gauza jakina denez, Batzordeak 84/2003 irizpenean adierazi zuenez, kontsulta-organoek, Konstituzio Auzitegiaren azaroaren 26ko 204/1992 epai erabakigarriaz geroztik, funtsezko eginkizuna dute interes orokorraren eta legezkotasun objektiboaren defentsan ─eskumenen ikuspegitik, EKren 149.1.18 artikuluaren ingurumarian kokatu beharko litzateke eginkizun horren erregulazioa─, eta eginkizun horren egikaritza ─haren edukia eta helburua errespetatuta betiere─ autonomia-erkidegoen autoantolamendu-eskumenaren barruan dago.


      Egin-eginean ere, EKren 107. artikuluak, Konstituzio Auzitegiaren aburuz, badakarkio konstituzionalizazio halako bat “aholku-funtzio gorenari”, ez ordea organoari, Estatu Kontseiluari. Administrazio aktiboarentzako aholkularitza gorena da, beraz, artikulu horren bitartez konstituzio-mailako tresna bihurtzen dena, “interes orokorraren eta legezkotasun objektiboaren berme garrantzi handiko, eta, beraz, administrazio-prozedura batean alderdi direnen bidezko eskubide eta interesena ere”. Auzitegi horrek dioenez, “…oso funtzio kualifikatua da, herri-administrazioen araubide juridikoaren oinarrizko arauaren kategoriaren barruan edo administrazio-prozedura erkidearen barruan sar daitekeena” (EKren 149.1.18 artikulua).


      Aholku-funtzio goren horren edukia, beraz, arauek ezarritako aginduen eta prozeduren arabera garatuko da, ongi errespetatuz Estatuak herri-administrazioen araubide juridikoaren eta administrazio-prozedura erkidearen oinarrien alorrean duen eskumenak ezarritako baldintzak.


      Kasu bakoitzean, aplikatu behar diren arauek, substantibo zein prozedurazkoek, finkatuko dute xedea. Aztertzen ari garen honetan, adierazi dugun bezala, SPKL dugu merkataritza-sozietatearen erabakia berrikusteko aukera ematen duen arau substantiboa; kontsulta-organoaren nahitaezko esku-hartzea, bere aldetik, AJAPELek ezarri du 102.1 artikuluan, formalki zein materialki jo baitezakegu oinarrizko arautzat, lotura argia duelako administratuen eskubideen bermearekin, bai eta egintzen baliozkotasunaren araubidearekin ere.


      Aholku- edo kontsulta-funtzio goren horren antolamendua, Estatuaren oinarrizko zehaztapenen barruan, EAEri dagokio beti, eta hark ezarri behar du hura egikaritzeko modua, autonomia politikoak berezko duen autoantolamendu-askatasunaren printzipioarekin bat etorrita.


      Funtzio horren egikaritza antolatzerakoan jarraitu beharreko oinarrizko ildoak, gaur egin, AJAPELen 17. xedapen gehigarrian daude ─urtarrilaren 13ko 4/1999 Legeak egindako erreformak sartu zuen hori─; xedapen horren testuak foru-erakundeak jotzen ditu, autonomia-erkidegoak bezala, administrazio eskumenduntzat, aipatu aholku-funtzio kualifikatua egikarituko duten kontsulta-organoak izan ditzaten.


      Gainerakoan, aurreikuspen hori bat dator AJAPELen legezko eskemarekin, haren 16. xedapen gehigarriaren arabera: “Euskal Autonomia Erkidegoan, bigarren artikuluan ezarritakoari dagokionez [Legearen eremu subjektiboa finkatzen du xedapen horrek], herri-administraziotzat joko dira foru aldundiak eta euren mendean dauden erakunde-administrazioak, baita lurralde historikoetako Batzar Nagusiak ere, zuzenbide publikoari lotuta, langileen eta ondare-kudeaketaren arloetan xedapenak eta egintzak ematen dituztenean”.


      Horrek esan nahi du, besteak beste, eta gure azterketari dagokionez, honela irakurri behar dela AJAPELen 2. artikulua EAEn: lege honen ondorioetarako, herri-administrazio dira: Estatuko Administrazio Orokorra; autonomia-erkidegoetako administrazioak; Toki Administrazioa osatzen duten erakundeak, eta nortasun juridiko propioa duten zuzenbide publikoko erakundeak, aurreko edozeini lotuak edo aurreko edozeinen mendekoak.


      Ez dago zalantzarik: AJAPELen 102.1 artikuluak agintzen duenean nahitaez esku hartu behar duela “Estatu Kontseiluak edo autonomia-erkidegoko organo aholku-emaile baliokideak, halakorik bada”, barne hartzen du, dioena dioela, kontsulta-organo foralen esku-hartzea, arau substantiboak hala eskatzen duenean.


      Esparru horretan sortu da ABJL, Euskadiko Aholku Batzorde Juridikoa sortu duena autonomia-erkidegoaren eskumen batzuk egoki egikarituta: bere antolaketa bereziaren haritik datozen administrazio-jardunbidearen espezialitateak ezartzea (EAEE, 10.6 artikulua) eta bere burua antolatzekoa (EAEE, 10.2 artikulua).


      Esparru berean sortu diren bezala kontsulta-organo foralak, AJAPELek foru-erakundeei aitortu dien ahalmena, aholku-funtzio gorena egikaritzeko organo propioa eratzekoa, egikarituta (40/1999 Foru Dekretua, Diputatuen Kontseiluak martxoaren 30ean emana, zeinen bidez Arabako Foru Administrazioaren Aholku Batzordea sortzen baita eta haren erregelamendua onartzen; 57/1999 Foru Dekretua, martxoaren 30ekoa, aholku-eginkizuna Bizkaiko Lurralde Historikoko Administrazioan garatuko duena; izan ere, eginkizun hori urtarrilaren 13ko 4/1999 Legean dago ezarrita. Azken lege honek, berriz, Herri Administrazioen Araubide Juridikoaren eta Administrazio Prozedura Erkidearen azaroaren 26ko 30/1992 Legea aldarazi zuen; 38/1999 Foru Dekretua, martxoaren 30ekoa, Gipuzkoako Lurralde Historikoko Lege Aholkularitzako Batzordea eratu eta arautzen duena).


      Beraz, ABJLren 2. artikuluari berriro ekinez gero, eskumenen ikuspegitik antzemango diogu eskumen autonomiko bati, hots, Batzordearen eremu subjektiboaren barruan EAEko toki-administrazioa ─1 b) idatzi-zatia─ eta Euskal Herriko Unibertsitatea ─1.c) idatzi-zatia─ sartzekoari, horretarako oinarritzat hartuta Euskal Autonomia Erkidegoko Estatutuak (EAEE) 10.4 eta 16 artikuluetan dakartzan eskumen-tituluak.


      Eremu subjektibo horrek ─AJAPELen eskemari jarraiki─ haren sektore publikoaren barruko erakundeak ere hartzen ditu, hau da “goian aipatutako erakundeen menpekoak edo horiei atxikitakoak izan eta berezko nortasun juridikoa duten gainerako entitate publikoak” (1.d idatzi-zatia).


      Eskumenen alorrari utzi gabe, baina oraingoan ad intra begiratuta, 2. artikuluaren 2. paragrafoak beren-beregi uzten ditu kanpoan lurralde historikoetako foru-erakundeak.


      Aztertzen ari garen kasuaren giltzarria, hain zuzen ere, 2. paragrafo horri eman beharreko zentzuan eta norainokoan dago (“Lurralde historikoetako foru-erakundeen jarduna Euskadiko Aholku Batzorde Juridikoaren jarduera-eremutik at gelditzen da”).


      Horretarako, hala ere, gorago esandakoa berriro ekarrita, ABJLren 2. artikuluaren interpretaziorako ─AJAPELen 2. artikuluarekin gertatzen den bezala─, foru-espezialitatea hartu beharko da kontuan, baina aholku-funtzio gorenaren arau-testuinguruan.


      Horretan ikus daitekeenez, bai oinarrizko arauak (AJAPEL) bai ABJLk eskumen-irizpidearen inguruan taxutu dute aholku-funtzio gorenaren antolamendua (eskumen-eskemarekin bat datorren aukera bat hobetsita); horrenbestez, erakunde-maila bakoitzean, funtzio horrek taxutzen duen bermea haren eremuan garatzen da bakoitzaren eskumen-eremuak errespetatuta hartara, eremu horiek baitira maila bakoitzaren autonomiaren hondoa edo zola.


      Egin-eginean ere, kontsultaren kasura jotzen badugu adibidez, hauxe ikusiko dugu: ofiziozko berrikuspenak dakarren autotutoretza deklaratibo eta exekutiboak, lege-eskemari begiratuz gero, Administrazio bakoitzaren ingurumarian irauten duela. Horrenbestez, halako “autotutoretza” kontsultibo bat eratzen da, autoantolamendurako askatasunaren erakusgarri, eta askatasun hori erabilita, organo bati esleitzen zaio funtzio kontsultiboaren egikaritza, eta organo hori, oinarrizko arauaren ildoen barruan, bere lantegiari dagokion erakunde-mailaren ezaugarrien arabera taxutuko da, kasu bakoitzean egokien jotako formula erabilita haren funtzionamendurako.


      Gehien erabilitako irizpide hermeneutikoak aintzat hartuta ─Kode Zibilaren 3.1 artikulua─, batzordeak uste du “foru-erakundeen jarduna” lokuzioak ─ABJLren 2.2. artikuluak erabiltzen baitu─, aurreko gogoetak eta aztertutako lege-testuak gogoan, gaur egun, hauek hartzen dituela, jardunari dagokionez: batzar nagusiak (arau horiek botere legegileei aplikatzen zaizkien neurrian), foru-diputazioak eta “goian aipatutako erakundeen menpekoak edo horiei atxikitakoak izan eta berezko nortasun juridikoa duten gainerako entitate publikoak”.


      Sistemari bagagozkio, Batzordeak, bere jarduteko eremu subjektiboa zedarritzen duen lerroa marrazterakoan (hargatik eragotzi gabe, jakina, kasu konplexuago batzuk izan daitezkeela, ñabardurak ere beharko lituzketenak), hauxe hartu behar du irizpide oinarrizko edo orokortzat: kontsulta- edo aholku-organo propioak eratzeko gaitasuna duen erakunde-maila bakoitzari begiratu (Estatua, autonomia-erkidegoa, foru-erakundeak), eta maila bakoitzak bere sektore publikoa barne hartzen duela jotzea (sektore publiko hori osatzen duten erakundeek kontsulta-funtzio gorenaren xedeko izan daitezkeen neurrian ─hala gertatzen baita kasu honetan, SPKLren ondorioz─).


      Partzuergo edo kontsortzioaren toki-erakunde izaera abiapuntutzat hartuta ere, hauxe galdetu behar da: ea nahikoa den kalifikazio formal horri jaramon egitea, ala, bestela, irizpide materiala hobetsi behar den, dena delako erakundea dagokion maila instituzionalean kokatzeko; izan ere, kontsortzioez ari garela, kontua ez dago argi.


      Doktrinak azpimarratu duenez, zaila da kontsortzio edo partzuergo izena hartu duten antolamendu edo erakundeen barietate handia batera biltzen; hala ere, doktrina bat dator, nolabait, zuzenbide publikoari dagokionez: izen hori erreserbatuta dago oinarrizko ezaugarri hauek dituen figurarentzat: teknika edo tresna bat, administrazio batzuen arteko lankidetzarakoa edo administrazio bati baino gehiagori dagozkion interesak kudeatzekoa, nortasun juridiko propioarekin, administrazio horietatik bereizia, eta kontsortzioa sortzea ekarri duten helburuak betetzeko behar dituen ahalmenekin.


      Doktrinaren ahobatekotasun horrek, era berean, figura bakoitzaren ezaugarriak eta berezkotasunak aztertu beharra ere hartzen du barne; izan ere, borondatez eta helburu batekin sortzen direnez kontsortzioak, kasuismoa da nagusi, oinarri edo sustrai komun horretaz landa.


      Zuzenbide positiboaren esparrura igarota, kontsortzioa toki-eremuan sortzen dela esan dezagun. 1955eko ekainaren 17ko Dekretuz onetsitako toki-korporazioen zerbitzu-erregelamenduak eskuetsi zituen toki-korporazioak kontsortzioak era zitzaten beste alor batzuetako erakunde publikoekin, toki-intereseko zerbitzuak ezarri edo kudeatzeko. Aspaldiko erregelamendu horretatik bertatik dugu kontsortzioa administrazioen arteko harremanetarako formula bat, toki-intereseko zerbitzuak ezarri edo kudeatzeko helburua duena.


      Toki-araubidearen oinarriak arautzen dituen apirilaren 2ko 7/1985 Legeak (aurrerantzean, TAOL) partzuergoa eratzeko aukera ematen du “…herri-intereseko helburuak lortu nahi dituzten irabazi-asmorik gabeko erakunde pribatuekin ere, helburuok herri-administraziokoekin bat badatoz” eta, era berean, partzuergoaren helburuak zabaldu ditu “guztien intereseko helburuetara”. Nolanahi ere den, TAOLen 57. artikuluaren arabera, partzuergoa, tresna-izaera duenez, legezko aukeretako bat da Toki Administrazioaren eta Estatuko eta autonomia-erkidegoetako administrazioen arteko ekonomia-, teknika- eta administrazio-arloetako borondatezko lankidetza bideratzeko.


      Toki-eskemari jarraiki, AJAPELek 7. artikuluan (egungo 6.5 artikuluan, urtarrilaren 13ko 4/1999 Legeak egindako erreformaren ondorioz) aurreikusi du partzuergoak eratzeko aukera, partzuergo horien helburua izaki Estatuko Administrazioak eta haren mendean edo hari lotuta dauden herri-erakundeek autonomia-erkidegoekin sinatutako lankidetza-hitzarmenak kudeatzea. Partzuergo horiek nortasun juridiko propioa izango dute, eta haien estatutuetan zehaztuko zaizkie helburuak, antolakuntza, funtzionamendua eta finantzabidea.


      Era berean, administrazioen arteko harremanen eremuan, AJAPELen 9. artikuluak beren-beregi dioenez, “Estatuko administrazio orokorrak edo autonomia-erkidegoko administrazioak tokiko administrazioko erakundeekin izan ditzaketen harremanak arautzeko, tokiko araubidearen oinarrizko legediari begiratuko zaio, eta titulu honetan xedatutakoa osagarri izango da”.


      Laburbilduta, TAOLen eta AJAPELen aurreikuspenekin bat etorrita ─foru-erakundeen existentziak eskatzen ñabardura ahaztu gabe─, “toki”-kontsortzio klasikoarekin batera, tokian tokikoak baititu helburuak eta jarduteko eremua, toki-eremu hori gainditzen duten helburuak eta jarduteko eremua dituzten beste kontsortzio batzuk daude (lurralde historikokoak, autonomikoak edo estatu-mailakoak), eta lurralde-administrazio desberdinen lankidetza taxutzen dute, eta lurralde-administrazioek figura horiek erabiltzen dituzte zeinek bere eskumenak hobeto egikaritzeko (batez ere, elkartzen diren edo elkarrekin zerikusi handia duten eskumenak badira, eta lankidetza-egiturak behar badituzte eraginkor egikaritzeko).


      Hori dugu, Batzordearen ustez, kontsortzioen azterketa eraentzen duen parametroa: ekiteko edo jarduteko eremua edozein dutela, kontsortzioak eratu dituzten administrazioen tresnak dira; azken finean, administrazio horiek erabaki dute kontsortziook sortzea, eta dagozkien arauak eman dizkiete, eta, jakina, kontsortzioen azken titularitatea gordetzen dute, eta barne-arau horiek ezartzen dute, era berean, partzuergoak eta administrazioak elkarri lotzeko modua.


      Aipatu legeen ildo beretik, Gipuzkoako Lurralde Historikoko udalez gaindiko erakundeak arautzen dituen apirilaren 10eko 6/2007 Foru Arauaren 18. artikuluan ageri denez, denen intereseko jarduerak eta zerbitzu publikoak kudeatzeko, udal erakundeek kontsortzioak era ditzakete beste herri administrazio batzuekin (1. paragrafoa); kontsortzioek beren pertsonalitate juridikoa dute, eta estatutuak dituzten antolamendu- eta funtzionamendu-arau nagusi (2. paragrafoa). Xedapen hori borobiltzeko, 3. paragrafoan dio kontsortzioak bere esku duela toki-legeriak zerbitzu publikoak kudeatzeko aurreikusi aukeretatik edozein baliatzea; toki-kontsortziotzat jotzen ditu hauek: “… Udal erakundeek eta bestelako herri administrazioek eratutako kontsortzioek, udal erakundeen interesak kudeatzen dituztenean, kontsortzio lokalen izaera izango dute, eta toki erregimeneko legerian ezarritako erregimen juridikoa aplikatuko zaie” (4. paragrafoa); eta mugaz gaindiko kontsortzioak ere aipatzen ditu (5. paragrafoa).


      Foru-arauak, hortaz, indarreko lege-erregulazioari begiratuz gero, ez du agortzen ordenamenduak “kontsortzio edo partzuergo” hitzaren hegapean kokatzen dituen figuren katalogoa.


      Horrenbestez, ente konplexuak ─halakoak baitira kontsortzioak─ aztertu beharra dakarren irizpidea aplikatu behar da, eta kontsortzioen helburuak, xedea eta egitura zehatza (antolamendua, funtzioak eta dirubideak) behatzetik ateratako ondorioak hartu gogoan, kasu bakoitzean.


      Aztertzen ari garen kasuan ikus daitekeenez:


      Kontsortzioaren “izateko arrazoiari” dagokionez, toki-zerbitzu bat du sorburu, hiri-hondakinen bilketa eta tratamendua alegia, udalen ohiko eskumen bat (TAOLen 25 .2 l) artikulua) edo, kasu honetan bezala, udalek zerbitzu hori emateko eratu dituzten mankomunitateena. Kontsortzioaren helburuek gainditu egiten dute, hein batean, “toki-erakundeen interes propioa” edo, nahiago bada, kontsortzioa osatzen duten mankomunitateen interesa. Alde batera utzita kontsortzioak erabat agortzen edo kontsumitzen duen udal eskumena ─mankomunitateek euren esku gordetzen baitituzte hiri-hondakinen kudeaketaren alorrean (behe-kudeaketa)─, udal eskumen horretatik hartzen du zati bat (goi-kudeaketa), ingurumenaren alorreko foru-eskumenekin lotzen dena (hiri-hondakinen azpisektorea).


      Otsailaren 27ko 3/1998 Legeak, Euskal Herriko ingurugiroa babesteko lege orokorrak, III. tituluko IV. kapituluan jorratzen du hondakinen ordenazioa, eta 74. artikuluan beren-beregi zehaztu duenez, hiriko hondakin solidoen arloan, lurralde historikoetako foru-organoei dagozkie ondoko eskumenak: “a) Lurralde historiko bakoitzean hiriko hondakin solidoen esparru-plangintza beren foru-planen bidez garatzekoa, b) Lurralde historiko bakoitzeko esparruan udal-jarduerak koordinatzekoa, arlo honetan zerbitzuak era osatuan betetzearren; c) Hondakinak kudeatzeko udalaz gaindiko azpiegiturak bultzatzekoa”.


      Otsailaren 27ko 3/1998 Lege beraren lehenengo xedapen iragankorrak dioenez, Lege honen 73. atalean aurreikusten den esparru-plangintza onartzen ez den bitartean, Araba, Bizkaia eta Gipuzkoako lurralde historikoetan erabat aplikatzekoak izango dira beren foru-organoek hiriko hondakin solidoak kudeatzeko onartuta eduki ditzaketen plan integralak”.


      Eta, ildo beretik, uztailaren 28ko 22/2011 Legeak, hondakinei eta lurzoru kutsatuei buruzkoak ─derogatu egin du Hondakinei buruzko apirilaren 21eko 10/1998 Legea, partzuergoaren estatutuek 5. artikuluan aipatzen dutena─, 12. artikuluan (administrazio-eskumenak), 5. paragrafoan, jasotzen du foru-berezitasuna (“Toki-erakundeei dagokie, edo foru-diputazioei, hala denean”), eta jarraian paratu ditu eskumen-zerrenda batzuk: udalenak [a) eta b) idatzi-zatiak] edo horienak edo foru-diputazioenak izan daitezkeenak [c) idatzi-zatiak], zerikusia duten gainerako arauen jokotik ateratzen denaren arabera.


      Foru-eskumenak egikarituta, Gipuzkoako Foru Diputazioko Diputatuen Kontseiluak 2002ko abenduaren 17an onartu zuen Gipuzkoako Hiri Hondakinak Kudeatzeko Plan Orokorra (aurrerantzean, PIGRUG) 2002-2016 aldirako, eta abenduaren 23ko 7/2008 Foru Arauaren bitartez onartu zuten aurreko planaren aurrerapen-agiria, zeinak aldaketa batzuk egin baitzizkion hasierako planari. Beraz, Gipuzkoako lurralde historikoko hondakinen esparru-plangintzak bi dokumentu ditu: plangintzarako oinarrizkoa, 2002-2016 PIGRUGa, eta 2008-2016rako aurrerapen-agiria.


      Plan horri lotutakoen artean zegoen bultzada ematea Gipuzkoako Hondakinen Kontsortzioa sortzeari “…Gipuzkoako Lurralde Historikoko mankomunitateetako hiri hondakinen bideraketa sarearen kudeaketa-premiei erantzuna emango dien antolakuntza administratibo gisa. Horretarako, dagokion lankidetza-hitzarmena prestatu da, Donostiako udalaren lankidetza barne hartuta, Gipuzkoako Lurralde Historiko osorako konponbide bat martxan jarriz, hau da, hiri hondakinen kudeaketa orokorrak eragiten dituen hurbileneko arazoei adostutako irtenbide bat emateko neurriak eta ekimenak martxan jarriz”.


      Kontsortzioa, hortaz, erakunde publikoa da, eta bere nortasun juridikoa du, eta haren bitartez Gipuzkoako Hiri Hondakinak Kudeatzeko Plan Orokorrak (PIGRUG) xedatutakoak jartzen dituzten martxan Gipuzkoako Foru Diputazioak eta mankomunitate batzuek (Debagoiena, Debabarrena, San Markos, Sasieta, Urola-erdia, Urola-kosta eta Tolosaldea, Donostiako udalarekin lankidetza-hitzarmena egin eta gero). Plan horren arabera, kontsortzioaren eginkizun nagusietako bat izango da hondakinak kudeatzeko udalez gaindiko azpiegiturak sortzea lurralde historiko osorako (lurralde historikoa baita plangintza-unitatea).


      Kontsortzioaren helburuak eta xedea aztertuta ondorioztatzen denez, udal- eta foru-eskumenak kudeatzeko tresna bat da, funtsezko xedetzat baitu hiri-hondakinen azpisektorerako azpiegiturak eraiki eta abiaraztea lurralde historikorako ─estatutuen 7. artikuluan ageri dira─.


      Kontsortzioaren egiturari begiratuta, Foru Diputazioak pisu handi samarra du biltzarrean, zeina gobernu-organo gorena baita: ordezkarien %33 (ordezkarien ehuneko horrek bere horretan dirau, beste kide batzuk sartu arren). Hala ere, ehuneko hori ez da iristen kontsortzioan nagusigoa emateraino, kontuan hartzen bada toki-administrazioei eman zaien ordezkaritza, hiri-hondakinak bildu eta tratatzeko eratu diren mankomunitateen bitartez parte hartzen baitute.


      Finantzaketari dagokionez, Foru Diputazioak bere gain hartu du ekarpenak egiteko konpromisoa, kontsortzioak sortu behar dituen azpiegiturak finantzatzeko, baina horretan duen parte-hartzearen ehunekoa (%33) kontsortzioan dauden gainerako toki-administrazioena baino txikiagoa da.


      Datu horiek, zalantzarik gabe, bere eragina izango zuten Estatuko Kontu Hartzailetza Nagusiaren erabaki batean, Foru Diputazioaren mendeko erakunde iritzi baitio kontsortzioari, aurrekontu-kontsolidazioaren ikuspegitik, baina erabaki hori Europako Kontu Sistemaren ondorioetarako da, estatu-kontabilitatearen alderditik begiratuta.


      Gure azterketa bukatze aldera esan dezagun, era berean, adierazitako irizpide horiek ─eskumena, egitura eta finantzaketa─ bazter batean gera daitezkeela Toki-administrazioaren arrazionalizazio eta iraunkortasunari buruzko Legea onartzen denean, lege-proiektuaren fasean baitago oraindik (Gorte Nagusien Aldizkari Ofiziala, X. legegintzaldia/A seriea/ 58-1 zenbakia, 2013ko irailaren 6koa), azken xedapenetatik bigarrenean sartu baitio aldaketa bat AJAPELi, hogeigarren xedapen gehigarria (kontsortzioen araubide juridikoa) gaineratzean datzana, zertarako eta, hain zuzen ere, kontsortzio bakoitzaren estatutuek zehatz dezaten zer administrazio publikori atxikiko zaion kontsortzioa, atxikipena zehazteko lehentasun-irizpideak ere finkatuta arauan: kontsortzioak osatzen dituzten administrazioen kontrol-mailari begiratu beharko zaio (gehiengoduna edo, hala bada, gailena). Esan gabe doa irizpide horien arabera administrazio bakar bati atxikitzen zaizkiola kontsortzioak, nahiz eta administrazio bat baino gehiago izan partaide, administrazio bakoitzaren pisu erlatiboa kontuan hartuta.


      Dena den, nahitaezko atxikipen hori, irizpen hau eman behar den garaian, ez dago indarrean oraindik, eta aurreko analisiaren ondorioz, aztertutako elementuak ikusita, honetara lerratzen da Batzordea: Gipuzkoako Hondakinen Kontsortzioa toki-kontsortziotzat jotzera, hala kalifikazio formalaren aldetik nola materialki.


      Horiek horrela, nahitaezko irizpena eman behar denez Gipuzkoako Hondakinen Kudeaketa, S.A, merkataritza-sozietatearen akordio edo erabakia berrikusteko izapidetu den prozeduran, Euskadiko Aholku Batzorde Juridiko honi dagokio irizpen hori ematea, ABJLren 2.1.b) artikulua aintzat hartuta, lege beraren 3.1.g) artikulua ere ahaztu gabe.


      151/2013 ABJI 23.etik 79.era par.


      Ikus 152/2013 ABJI 21.etik 77.era par.


      Ikus 153/2013 ABJI 21.etik 77.era par.


      Ikus 157/2013 ABJI 21.etik 77.era par.


      


      Jasota utzi behar da, era berean, Batzordeak oraintsu eman dituen 151/2013, 152/2013, 153/2013 eta 157/2013 irizpenetan adierazitakoaren ildotik, kontsortzio edo partzuergo batek kontsulta egiten duenean, Batzordeak esku hartu behar duen ala ez erabakitzeko, hauek hartu behar direla kontuan: partzuergoaren helburua eta sortzeko modua, izaera juridikoa, esleitu zaion eskumen- eta funtzio-eremua, osaera, barne-egitura eta finantzaketa-moduak; izan ere, indarreko ordenamenduak tokikoez besteko kontsortzioak onartzeaz gain (AJAPELen 6.5 artikulua), izaera hori dutenetan ere aztertuz gero adierazitako alderdi horiek, hauxe gerta daiteke: dena delako kontsortzioa lotuta edo atxikita dagoen lurralde-administrazioa ez izatea Batzordearen jarduera-eremukoa, Batzordea sortzeko legeari begiratuz gero. (2. artikulua)


      Kontsortzio-izaera duten erakundeen atxikipen edo loturari begiratu beharra, era berean, izapidetzen ari diren lege-erreforma batzuetan ageri da. Ildo horretatik, Toki-administrazioaren arrazionalizazio eta iraunkortasunari buruzko Legeak (lege-proiektuaren fasean baitago oraindik: Gorte Nagusien Aldizkari Ofiziala, X. legegintzaldia/A seriea/ 58-1 zenbakia, 2013ko irailaren 6koa) azken xedapenetatik bigarrenean sartu baitio aldaketa bat AJAPELi, hogeigarren xedapen gehigarria (kontsortzioen araubide juridikoa) gaineratzean datzana, zertarako eta, hain zuzen ere, kontsortzio bakoitzaren estatutuek zehatz dezaten zer administrazio publikori atxikiko zaion kontsortzioa, atxikipena zehazteko lehentasun-irizpideak ere finkatuta arauan: kontsortzioak osatzen dituzten administrazioen kontrol-mailari begiratu beharko zaio (gehiengoduna edo, hala bada, gailena).


      Bizkaiko Garraioen Partzuergoari dagokionez, haren osaerari begiratuta (Autonomia Erkidegoaren Administrazio Orokorrak %50eko partaidetza baitu), ez dago inolako aitzakiarik Batzorde honek esku hartu dezan.


      180/2013 ABJI 6.etik 9.era par.


      


      II. Kontsulta berria


      Ezer baino lehen, kontsultaren onargarritasunari buruzko gogoeta egin behar da. Kontsulta bideragarria da, kontsulta egin duen Administrazioaren planteamenduan funtsezko aldaketak daudelako; beraz, ez da aplikatu behar irailaren 12ko 167/2006 Dekretuz onetsitako Euskadiko Aholku Batzorde Juridikoaren antolamendu eta funtzionamenduaren Erregelamenduak 28.2.c) artikuluan xedatu duena.


      26/2013 irizpenak amaiera eman zion espedienteari dagokionez, AJAPELen 62.1.f) artikuluak aurreikusitako deuseztasun-arrazoia ekarri zuen udalak, hauxe iritzita: hitzarmenak eskubide bat aitortu ziola parrokiari, etorkizunean lursail bat eta bost aparkaleku jasotzekoa, baina parrokiak ez zituela betetzen eskubide horretaz jabetzeko funtsezko betekizunak, ez baitzen ordainetan eman behar zituen lursailen jabea.


      Espediente honetan, ordea, hitzarmenaren erabateko deuseztasuna aldarrikatu dute, baina AJAPELen 62.1.e) artikuluak aurreikusitako arrazoiarengatik; izan ere, hitzarmena sinatzea onartu zuten, bai, baina Lurzoruari eta hirigintzari buruzko ekainaren 30eko 2/2006 Legearen zazpigarren xedapen gehigarriko 7. eta 8. paragrafoetan aurreikusitako izapideak bete gabe.


      Batzordearen ustez, erabaki gabeko auzia da, eta ikusirik erabateko deuseztasunaren alorreko akatsen izaera, preskribaezinak eta ezin zuzenduzkoak baitira, argudiatutako akatsa badela egiaztatuz gero, bidezko da egintza egoztea.


      Aurrekoa gorabehera, Administrazioaren neurriz gaineko ahalmen bat denez, berak emandako egintzaren balioa eta eraginkortasuna bere kabuz berraztertzeko aukera ematen diona, zuhurtziaz eta tentuz erabili behar da, eta horrek zera eskatzen du: berrazterketa edo zalantzan jartze hori ez dadila mugarik gabe errepikatu denboran zehar eta arrazoi desberdinengatik. Ez da ahaztu behar beste prozedura berri batek iraunkortasuna jartzen diela zalantzan egintzatik interesdunen alde eratorritako egoera juridikoei, eta egintzaren onuradunak behartzen dituela egintza berriz ere defendatzera lehenengo prozedura izapidetu zenean jada ezagunak ziren ─edo ezagunak beharko zuketen─ arrazoien aurka.


      Nahi den berrikuspen horri berriro ekitea eragozteko arrazoi juridikorik ez bada ere, egia da, era berean, partikularren eskubideen aurkakoa litzatekeela ahal horrek berekin ekartzea prozedurak bata bestearen ondoren eta mugarik gabe irekitzea, harik eta egintza ordenamendutik egotzi eta haren ondorio juridikoak ezabatu arte.


      Eta ohartarazpen hori egiten dugu, alderdi horrek, beste batzuekin batera, eragina izan dezakeelako berrikuspenean, nolabait baldintzatuz, AJAPELen 106. artikuluak aurreikusitako mugen ikuspegitik.


      141/2013 ABJI 9.etik 15.era par.


      


      III. Parametroak


      A) Administrazio-egintzak


      Emakidak


      Aurreko gogoeta hori eginda, aztertzen ari garen kasuak, adierazi dugun bezala, jabari-emakida bat hartzen du, jabari publikoko ondasun baten erabilera pribatiborako berau. Ondorioz, EABJLren 3.1.j) artikulura jo behar dugu, hau xedatu baitu: Batzordeari kontsultatu beharko zaiola Administrazioaren emakiden –horien edukia eta helburua direnak direla ere– deuseztasuna, interpretazioa, aldaketa eta iraungipena, “aplikazio-arauek horrela eskatzen dutenean”.


      Beraz, ez gara kontsulta orokorreko kasu batez ari; aitzitik, dagokion sektore-arauak aurreikusi behar du, beren-beregi (hala gertatzen da, adibidez, portuen edo kostaldearen alorrean). Horrenbestez, sensu contrario, dena delako sektorean ez balitz aurreikusita egongo inongo kontsultarik egin beharra, Batzorde honek ez luke zertan irizpenik eman emakidaren amaierari buruz.


      Aztertzen ari garen kasuan, jabari publikoko ondasunen eta ondare-ondasunen araubideaz ari gara, eta, alor horretan, oinarrizko arauak emateko aukera du Estatuak, herri-administrazioen araubide juridikoaren oinarriak ezartzeko eskumenaren arabera (EKren 149.1.18 artikulua).


      Eskumen hori oinarritzat hartuta, Herri-administrazioen ondareari buruzko azaroaren 3ko 33/2003 Legea (HAOL) onartu zuen Estatuak. Jabari publikoko eskubideak eta ondasunak erabiltzeko, horretarako gaitzen duen tituluren bat eskatzen du Lege horren 84. artikuluak. Artikulu horrek dioenez, aginte eskumendunak emandako titulu baimentzailerik gabe, inork ere ezingo du herri-jabariko ondasunik okupatu edo, hala bada, denei dagokien erabilera-eskubidea gainditzeko moduan erabili.


      84. artikulu horren 3. paragrafoaren arabera, herri-jabariko ondasunei buruzko baimenetarako eta emakidetarako, lehenik, baimen-emakida horiek arautzeko legeria berezia bete beharko da, eta arau bereizirik ez badago edo nahikoa ez badira, HAOLen xedapenak bete beharko dira.


      HAOLek aipatzen dituen arau berezi horien artean dago 1372/1986 Errege Dekretua, ekainaren 13koa, Toki-erakundeen ondasunen erregelamendua onartzen duena. Haren 78. artikuluak dioenez, administrazio-emakidaren mende dago jabari publikoko ondasunen erabilera pribatiboa. Bigarren paragrafoan gaineratu duenez, aurretik lizitazioa eginda esleituko dira emakidak, kontuan hartuta ondorengo artikuluak eta toki-korporazioen kontratazioa erregulatzen duten arauak.


      HAOLen 93. artikuluan eta ondorengoetan aurreikusi da jabari-emakiden alderdien erregulazioa, emakida amaitzea barne dela, baina ez da kontsulta-organoen esku-hartzea agindu.


      Aplikatzeko oinarrizko arauetatik, beraz, ez da ondorioztatzen nahitaezko irizpena behar denik jabari-emakidei amaiera emateko.


      Aholku-funtzio gorenaren beste erregulazio batzuetan ez bezala (adibidez: Estatu Kontseilua ─hura erregulatzen duen legearen 22.12 artikulua), Euskadiko Aholku Batzorde Juridikoa erregulatzen duen arauak ez du horretarako aurreikuspenik egin, bermea edozein eratako emakidetara hedatuta, eta, bereziki, jabari-emakidetara, hemen aztertzen ari garena halakoa baita. Beraz, EABJLren 3.1.j) artikuluaren arabera, kontsulta- edo aholku-organo honek ez du zertan esku harturik.


      Aurreko hori ez zaio eragozpen Administrazioarekiko Auzien Gasteizko 3 zenbakiko Epaitegiak, 121/2013 epaiaren oinarrietan, kontratu-suntsiarazpen bat aipatu izanari, eta obiter dicta esan izanari zer izapide bete behar den, ezinbestean, Sektore publikoko kontratuen urriaren 30eko 30/2007 Legearen arabera (SPKL): kontratistaren entzunaldia eta, hark suntsiarazpenari kontra eginez gero, Estatu Kontseiluaren edo Autonomia Erkidegoko kontsulta-organo baliokidearen txostena.


      Lehenago adierazitakoaren ildotik, jabari publikoaren emakida batez ari gara, eta SPKLk beren-beregi uzten du hori bere aplikazio-eremutik kanpo. Hain zuzen ere, haren 4.1.o) artikuluaren arabera: “Lege honen aplikazio-eremutik kanpo daude honako negozio eta harreman juridiko hauek: (…) o) Jabari publikoko ondasunei buruzko baimen eta kontzesioek eta ondare-ondasunak ustiatzeko kontratuek, 7. artikuluan zehaztutakoez bestekoek, beren legedia espezifikoa izango dute araubide, berariaz lege honetako aginduak aplikatu behar zaizkiela adierazten denean izan ezik”.


      Esparru horretan, emakidaren baldintza-agiriek jotzen dutenean administrazio-kontratuak erregulatzen dituzten arauetara (garrantzizko esanahia hartzen baitute emakida prestatzeko eta esleitzeko prozedura-faseetan), beren-beregi adierazitako alderdietara mugatzen dira, eta berariazko dei edo aipamen horiek ez dute oinarririk ematen haien aplikazioa emakidaren erregimen edo araubide osora hedatzeko, ez eta, zehatzago, amaiera fasera ere.


      Laburbilduta, legegileak ─ez erreferentziako sektoreko eremu substantiboan, ez Batzorde honen arau erregulatzailean─ ez du Toki Administrazioaren administrazio-emakidak amaitzearena kontsulta-organo honen aldez aurreko esku-hartzearen mende jarri, zeinak, azken arau horren arabera, ezin baitu irizpenik nahierara eman.


      10/2013 ABJE 26.etik 38.era par.


      


      Ondare erantzukizuna


      Bidaiarientzako derrigorrezko asegurua:


      Erreklamaziogileak bere eskarian adierazi duenez, erantzukizuna onartu dute; izan ere, sorospen medikoa jaso du, eta zerbitzuak ustiatzen duen enpresaren aseguruak kalte-ordaina eman dio.


      Ezer baino lehen, hau adierazi behar: prestazio hori nahitaezkoa zela, bidaiarientzako derrigorrezko asegurua medio.


      Ez dira nahasi behar bidaiarientzako derrigorrezko aseguruak bermatzen duen erantzukizuna, kontratu-izaera baitu, eta Kode Zibilaren (KZ) 1902. artikuluko kontratuz kanpoko erantzukizun akiliarra, zeina herri-administrazioan Administrazioaren ondare-erantzukizunean finkatzen baita: aurrerago zerrendatuko ditugu horren ezaugarriak.


      Gauza jakina denez, indarrean dirau Bidaiarientzako derrigorrezko asegurua onartzen duen abenduaren 22ko 1575/1989 Errege Dekretuak, nahiz eta aldaketak izan, eta legezko aingura hau du: Lehorreko garraioak antolatzeari buruzko uztailaren 30eko 16/1987 Legearen 21. artikulua.


      Laburbilduta, arau horien aginduz, garraio-zerbitzu bat ustiatzen duten enpresek aseguru bat kontratatu behar dute, pertsona-asegurua deritzona; izan ere, arrisku hau du xede: garraio publiko kolektibo bateko joan-etorrian istripurik gertatuz gero, bidaiariak gorputz-kalteak izatea.


      Erantzukizun zibileko asegurutik bereizteko esan izan da azken horrek kaltearen arduradunaren interesa babesten duela; izan ere, aseguru horren xedea ez da hirugarren batzuen istripua gertatzeko aukera, baizik eta erantzukizuna duen aseguratuak, hots, haren ondareak, aurre egin beharko dion erantzukizun-zorra.


      Auzitegi Gorenak onartu egin du bi kalte-ordainen bateragarritasuna (AGEak: 2010eko urriaren 8koa ─Arz. 2010/7444, eta 2011ko irailaren 19koa ─Arz. 2011/6424); izan ere:


      “Bidaiarientzako derrigorrezko aseguruak, 157/1989 Errege Dekretuaren 1. artikuluaren arabera, xedetzat du bidaiariei edo haien eskubidedunei kalte-ordaina ematea, baldin eta gorputz-kalterik izaten badute, istripu baten ondorioz, pertsonentzako garraio publiko kolektibo batean joan-etorrian doazela, Erregelamendu horretan ezarritako inguruabarrak betetzen direnean. Derrigorrezko aseguru bat da, eta 2. artikuluaren arabera, 4. artikuluarekin lotuta, pertsonen garraio publiko kolektiborako ibilgailuak, autobusak barne, baliatzen dituzten bidaiari guztientzako da, bidaiariak, istripua gertatzen denean, garraio-titulua baldin badu, ordainpekoa edo doakoa (6. artikulua); haren bitartez, garraiolariak erantzun egiten du beti, istripurik edo kalterik gertatuz gero ─eta berdin dio gidariak, enpresaburuak edo langileek, are beste hirugarren batzuek, errua edo axolagabekeria duten ala ez─, aseguruan ezarritako mugaraino eta bertan ezarritako baldintzetan, halako moldez non, kalte-ordaina jasotzeko, aski izango den bidaiari-izaera frogatzea, dagokion bidaia-tituluarekin, eta gorputz-kalteak 7. artikuluak aurreikusitako arrazoiren baten ondorio izatea: ibilgailuaren talka, iraulketa, ibilgailua atzetik jotzea, errepidetik edo galtzadatik ateratzea, apurketa, leherketa, sutea, erreakzioa, kanpoko kolpea eta ibilgailuari eragiten dion edo ibilgailutik datorren beste edozein matxura edo anormalitate”.


      Aski da, beraz, istripua gertatzea, bidaiariaren kalte-ordainerako eskubidea jaiotzeko. Besterik da, ordea, ondare-erantzukizunaren kasua; izan ere, KZren 1902 artikuluak hitzez hitz dioenari begiratuz gero, “tartean errua edo zabarkeria izatea” behar du kalteak.


      Esan dezagun, hortaz, bateragarri direla bidaiarientzako derrigorrezko aseguruaren kalte-ordaina eta KZren 1902. artikuluko kontratuz kanpoko erantzukizun akiliarrarena; ondorioz, garraio-zerbitzua herri-administrazio batek edo hari lotutako edo haren mendeko erakunde batek ematen duenean, Administrazioaren ondare-erantzukizuneko araubideari lotuta, bateragarritasuna dago ordaina jasotzeko bi uzien artean, ongi ulertuta, jakina, uzi bakoitza bere erregimen juridiko bereziaren arabera aztertu behar dela.


      Beste era batera esanda: ez dago, inondik ere, bi erantzukizunen arteko lotura automatikorik, desberdinak baitituzte kontzepzioak, helburuak eta betekizunak.


      


      25/2013 ABJI 34.etik 43.era par.


      


      Erreklamazioa planteatu duten modua ikusita, aldez aurreko gogoeta bat egin behar da ordainketa lortzeko bide gisa ondare-erantzukizunaren institutua erabiltzeari buruz, kontuan hartuta badagoela gastu medikoak berdintzeko prozedura espezifiko bat, Osasun Sistema Nazionalaren zerbitzu komunen zorroa eta hori eguneratzeko prozedura ezartzen dituen irailaren 15eko 1030/2006 Errege Dekretuak aurreikusia.


      Bereizi egin behar da, eta jurisprudentziak hala egiten du, gastu medikoak berdintzea edo itzultzea, aipatu errege dekretuak xedatu duenaren arabera baloratzen baita hura bidezko den ala ez, Administrazioaren ondare-erantzukizunetik, osasun zerbitzuen funtzionamendu okerreko kasuan gertatzen baita, baldin eta egiaztatzen bada Administrazioak eragin dituela konpondu nahi diren kalteak (nahiz eta, batzuetan, kalteak berdintzea bat etortzea kaltetuak izan dituen gastu medikoen ordainketarekin).


      Hori dela eta, Batzordearen esku-hartzea, txostenerako aurkeztu dioten kontsultan ─ondare-erantzukizunaren institutuari lotua─, hau egiaztatzera mugatuko da: Osakidetzako zerbitzuek IBM andreari emandako arretan zerbitzu publikoen funtzionamendu okerrik gertatu ote zen, erreklamatzen diren kalteak eragiteko moduan. IBM andreak hartutako arreta edo sorospena lex artis delakoari egokitu ote zitzaion: horra egikaritzen den akzioaren alde erabakigarri bat, erreklamatzen den kaltearen kausaltasun harremana edo antijuridikotasuna baldintzatu dezakeen neurrian.


      Eta gure esku-hartzeak eskatzen duen azterketan ez gara sartuko baloratzera ea nahikoa eta egokia izan den Osasun Sailak Osakidetzaren proposamen terapeutikoari buruz egin duen probabilitate-juzgua, aipatu Errege Dekretuaren 4.3 artikuluan aurreikusitako “bizi-arriskua”ren aldera lerratu baita, osasun-zentro pribatuaren gastuak itzultzeari dagokionez, IBM andreak erreklamatzen baitzuen. Izan ere, horrek, berez, ez du biderik ematen frogatutzat jotzeko, erreklamatzaileak hala nahi badu ere, zerikusia izan duen Osakidetzaren zerbitzu medikoaren jarduna eta erreklamatzailearen minari erantzuna emateko planteamendua okerrak zirela, lex artisarekin bat ez zetozela esateraino. Egin-eginean ere, hori ez da aztergaia gastu medikoak itzultzeko prozedura batean.


      Laburbilduta, gauza bat da IBM andreak erabaki izana zerbitzu pribatuetara jotzea ... Ospitaleak proposatutako interbentzio kirurgikoa egin ziezaioten, eta Osasun Sailak hori justifikatutzat jo izana gastu medikoak itzultzea ekar dezakeen “bizi-arrisku”rik bazela jotzeko; eta oso besterik da, ordea, horrek adieraztea ospitale horretan lex artisaren aurka jardun zutela, erreklamatzen den emaitza lesiboa eragiteraino.


      50/2013 ABJI 33.etik 37.era par.


      


      B) Xedapen orokorrak


      Erregelamenduzko xedapenen proiektuak


      Euskadiko Aholku Batzorde Juridikoari buruzko azaroaren 24ko 9/2004 Legeak (aurrerantzean, EABJL) 3.1.c) artikuluan dioenaren babesean formalizatu da kontsulta, artikulu horren arabera Batzordeari kontsultatu beharreko gaien artean daude “Legebiltzarreko legeak garatuz edo betez Eusko Jaurlaritzak ematen dituen xedapenei buruzko proiektuak”.


      Enplegu eta Gizarte Gaietako sailburuaren 2012ko uztailaren 26ko Aginduak eman zion hasiera proiektua prestatzeko prozedurari, eta arauaren gaia eta edukia kontuan hartuta egin behar diren izapideak aztertzen diren atalean, EABJLren esandako 3.1.c) artikulua aipatzeaz gain, hauxe planteatzen da: “litekeena da Euskadiko Aholku Batzorde Juridikoak hauxe jotzea, 203/2011 zenbakiko kontsultan erabilitako oinarri juridikoen antzekoekin ─BALORA-Euskal Autonomia Erkidegoan haurrak eta nerabeak zaintzeko eta babesteko udaleko eta lurraldeko gizarte-zerbitzuetan arrisku-egoeren larritasuna balioesteko tresna onesten duen dekretuari buruzko kontsulta─: ikusirik arauaren tresna- eta teknika-izaera, araua ez dagoela Batzordearen eremu objektiboaren barruan”.


      Horri buruz, aldez aurretik gogora dezagun, gure 13/2011 erabakian adierazi bezala (gorago esandako hasiera-aginduan aipatzen den 203/2011 kontsultan eman genuen), baita beste batzuetan ere, adibidez 12/2011 erabakian (dekretu-proiektu bati buruz eman baikenuen: Unibertsitate Sistemaren Kalitatea Ebaluatu eta Egiaztatzeko Agentziak Euskal Herriko Unibertsitateko irakasle eta ikertzaile kontratatuak eta unibertsitate pribatuetako irakasleak Euskal Unibertsitate Sistemaren otsailaren 25eko 3/2004 Legeak ezarritakoaren arabera ebaluatzeko eta egiaztatzeko erabiltzen dituen irizpideak onartzeko dekretu-proiektua), kontsulta-organo adituen nahitaezko esku-hartzearen helburua dela benetan bete dadila Administrazioa legearen eta zuzenbidearen mende egon behar hori (Konstituzioaren, EK, 9.1 eta 103.1 artikuluak); baina, aldi berean, berme indartu bat ere badela, nolabait, legezkotasun-kontrolari begira, zeina, erregelamendugintzari dagokionez, oso lotuta egon baita arau-hierarkiaren printzipioaren betetzearen kontrolarekin (EKren 9.3 artikulua).


      Ildo horretatik, hauxe ere esan ohi dugu: erregelamendu exekutiboa, Estatu Kontseiluak prestaturiko formulazio klasikoan (1962ko mozioa), erreserbatuta dago erregelamendu batzuentzat; hain zuzen ere, lege bati, lege baten artikulu bati edo batzuei, edo lege-multzo bati zuzenean eta zehazki lotutako erregelemanduentzat, halako moldez non erregelamenduak dituen legea, edo legeak, osatzen, garatzen, zehazten, aplikatzen, konplitzen edo exekutatzen. Erregelamendu exekutiboak, hartara, aurreko lege baten garapenari ekiten dio, nahitaezko osagarri gisa, eta lege hori da erregelamenduaren premisa, eta aurreko legerik ezak edo legearen edukitik behar ez bezala aldentzeak erregelamendua legez kontrakoa izatea dakar (horra, beraz, arau-hierarkiaren printzipioaren garrantzia).


      Antzeko kontzeptuazio bat aurki daiteke, baita ere, Batzorde honek lehenagotik taxutua zuen doktrina batean, orain indarrean dagoenaren aurreko arauak arrazoi horrengatiko esku-hartzeaz zioenean oinarritua (187/1999 Dekretua, apirilaren 13koa, Aholku Batzorde Juridikoa sortu eta arautzekoa). Adibidez, gure 1/1999 irizpeneko 16. paragrafoan esan genuenez: “Erregelamendu exekutiboen izateko arrazoia eta helburua legea osatzea da, eraginkorragoa izan dadin, eta, beraz, erregelamenduaren zeregina da legearen arauak garatzea, berdin dio agindu, printzipio edo jarraibide diren, legearen erregulazioa-helburuak bete daitezen, legearen testuak bakarrik ez baititu osorik erdiesten”.


      Aztertzen ari garen gaiari dagokionez, aipatzeko modukoa da, argigarri gisa, Auzitegi Gorena, kasu honetan aztertzen ari garen erregelamendu-kategoria dela eta Estatu Kontseiluak nahitaez esku-hartu beharrari dagokionez, zirriborratu dugun eskemaren ildotik mintzatu dela.


      Auzitegi horren ildo jurisprudentzialaren bilakaera gogoratzera etorri da, beste batzuen artean, 2004ko martxoaren 23ko epaia (RJ 2005\2484). Auzitegi Gorenaren 2005eko azaroaren 9ko epaiak (RJ 2005\9497) bigarren oinarri juridikoan zedarritu du, zehatz-mehatz, Estatu Kontseiluaren esku-hartzea, eta erregelamendu horien ezaugarriak adierazi ditu:


      “(…) Irizpen hori nahitaezko duten kasuei dagokienez, egoki da zehaztea, 1996ko uztailaren 15eko epaiak dioenaren ildotik (RJ 1996, 6394), ondorio horietarako, «erregelamendu exekutibo direla doktrina tradizionalak ‘lege-erregelamendu’tzat jotakoak. Ezaugarritzat dute, lehenengo eta behin, lege-mailako arau baten exekuzio edo ondorio gisa ematen direla, eta lege-mailako arau horrek, eremua arau apalago bati guztiz laga ordez, deslegalizazio-teknikaren bitartez, eremu hori zedarritzen du, funtsezko irizpide, printzipio edo elementu batzuk ezarrita geroko erregulazio zehaztuari, zeina erregelamenduak ezarri behar baitu legearekin lankidetzan. Beharrezkoa da, bigarrenik, lege-arau bat exekutatuz ematen den erregelamenduak ordenamendu juridikoa berritu dezala bere garapenarekin; beraz, ez dira exekutibotzat jo behar, Estatu Kontseiluaren Lege Organikoaren 22.3 artikuluaren ondorioetarako, ‘secundum legem’ erregelamenduak edo interpretazio hutsezkoak, halakotzat hartuta legea argitzera mugatzen direnak haren hitzez hitzeko testuaren arabera, legeak dioena berritu gabe; beste erregelamendu batzuk besterik gabe jarraitu edo garatzera mugatzen diren erregelamenduak (Sala eta sekzio honen 1991ko urriaren 25eko epaia [RJ 1991, 8178]) eta erregelamendu independenteak –’extra legem’–, antolamendu-arauak ezartzen baitituzt Administrazioaren beraren barruko edo ‘etxeko’ eremuan». Askotarikoak dira irizpen hori behar ez duten kasuak; ildo horretatik, 1999ko martxoaren 1eko epaiak jaso duenez (RJ 1999, 2282), eduki bereko beste askoren artean, «ez administrazio-jarduera gidatzen duten eraginkortasunak eta antiformalismoak, ezta arau horien legezkotasuna, zuzentasuna eta egokitasuna bermatzeko helburuek ere ez zuten eskatzen Estatu Kontseiluaren beste irizpen bat exijitzea, emana baitzegoen jada aipatu errege-dekretua prestatzeko prozeduran, errege-dekretu hori titulu singular batera eraman eta zehaztu besterik egiten ez zelako; eta Konstituzioaren 103.1 artikuluak aldarrikatu Legeari eta Zuzenbideari erabat men egiteko printzipioak ere ez zuen eskatzen (RCL 1978, 2836); izan ere, legeak exekutatuz ematen diren erregelamendu edo xedapen orokorrei dagokien ezaugarria edo betebeharra, Estatu Kontseilua arautzen duen apirilaren 22ko 3/1980 Lege Organikoaren 22.3 artikuluan agertzen baita (RCL 1980, 921), ezin zaie arau horiei aplikatu, baizik eta errege-dekretuari, erregulazio berezietan jaso eta zehazten diren jarraibide orokorrak biltzen baititu». 2004ko martxoaren 23ko epaiak jurisprudentziari jarraiki deklaratu duenez (RJ 2005, 2484), ez dago zertan kontsultarik egin kontsulta-organo gorenari baldin eta erregelamenduzko xedapenak ez badu lege bat exekutatzeko izaerarik eta ordenamendu juridikoa berritzeko indarrik; ildo beretik, 1999ko abenduaren 15eko epaiak adierazi duenez (RJ 1999, 9463), irizpena behar dute lege-mailako arau baten garapena dakarten erregelamenduek, baina ez maila apalagoko xedapen bat garatzen dutenek. (…) «Salaren doktrinak berak azpimarratu duenez, interpretazio funtzional eta teleologikoa zor zaie xedapen orokorrak egiteko ezarri diren prozedura-bermeei, zeinen justifikazioa ez baita egite hutsaren formalismo soila, baizik eta haien helburua, eta hori baloratzerakoan kontuan hartu behar dira dena delako xedapen orokorraren berezitasunak (Auzitegi Gorenaren 1996ko irailaren 13ko epaia [RJ 1996, 6963])»”.


      Batzordeak planteatu dioten kontsultan duen esku-hartzea aztertzeko, kontuan hartu behar da kontsultaren xedeko proiektuaren oinarria dela, proiektuaren edukia deskribatzerakoan aurreratu dugun bezala, Gizarteratzeko eta Diru Sarrerak Bermatzeko Legeak (GDSBL) 86.1.c) artikuluan dioena (GZLren 20. artikuluarekin lotuta). Haren arabera, Eusko Jaurlaritzari dagokio diagnostikoa egiteko eta esku-hartze planifikatu pertsonalizatua egiteko tresna tekniko komunak diseinatzea eta ezartzea, gainerako euskal administrazioekin koordinaturik eta lankidetzan. Gainera, GDSBLk berak (GZLk izaera orokorrarekin 20. artikuluaren 1. paragrafoan egiten duen bezala) 83.1 artikuluan aurreikusi duenez, euskal administrazio publikoek tresna tekniko horiek erabiliko dituzte (agindu bat da) gizarteratze-arloan esku hartzeko irizpideak homogeneoak izango direla bermatzearren.


      Aurrekotik ondorioztatu dugunez, garrantzizkoena da proiektaturiko dekretuaren xedea dela GDSBL aplikatzea (GZLrekin lotuta, eskumen-titulu gaitzaile bera baitu: “gizarte-laguntza”) eta tresna tekniko bat formalki onartzea ─eranskin gisa ageri da─, nahitaez erabil dezaten (aipatu legeek ere ezarri dute hori) udal- eta foru-arloko gizarte-zerbitzuek “gizarte-bazterkeriako egoerak edo gizarte-bazterkeriako arrisku-egoerak egon litezkeen balioesteko” (proiektuaren 1. artikulua).


      Batzordearen ustez, nahiz eta dekretu-proiektua lege-mailako arauen xedapenetako aurreikuspenen ondorio izan, ezin da esan lege-mailakoaren erregelamendu-arau denik, organo honek nahitaez esku hartu dezan, esku-hartze hori ez baita hedatzen aplikazio hutsezko edukia duten erregelamendu-xedapenetara, hau da, materialki oinarrizko arauaren garapen ez direnetara, eta berdin dio izaera orokorreko xedapen forma hartzen badute ere.


      Ekimenaren 2. artikuluaren edukiari dagokionez, ez du proiektuaren izaera aldatzen aztertzen ari garen ondorioetarako; izan ere, onartu nahi den tresnaren aplikaziotik ondorioztatutako kategoria diagnostikoak aipatu besterik ez du egiten ─jorratuak baitaude jada GDSBLn eta hura garatzeko arauetan─. Kategoriak definitu gabe, ezaugarri lauso batzuk eransten dizkie, eranskinean jasotako tresnan aurreikusitako adierazleetatik ateratako puntuazioari lotu gabe. Era berean, lehenago esan dugun bezala, era deskriptiboan formulatu dituzte kategoria horiek, arau bati laguntzeko dokumentu baten erredakzioarekin, gizarte-zerbitzuek kontuan hartzeko jarraibide edo orientabide gisa.


      Erabaki hau emateko esanguratsua da, gainera, proiektuaren eduki osoa dela instrumentala eta teknikoa (GDSBLk berak aipatzen ditu “tresna tekniko komunak”), eta ez duela ordenamendu juridikoa berritzen, eta ez daukala iraunkortasunerako bokazio normatiborik. Proiektuaren xedeko tresnak baditu, funtsean, gizarte-bazterkeria egungo testuinguruan balioesteko irizpide eta adierazle batzuk, zeinen zehaztapena, legezko irizpide edo jarraibideak garatzea baino gehiago, egokiera edo aukera teknikoari dagozkion erabakiei baitagokie, nabarmen.


      Ondorioz, proiektua ez denez sartzen Batzordeak nahitaez irizpena eman behar dien erregelamendu-xedapenen artean, EABJLren 3.1 artikuluak zedarritu baitu eremu hori, hau aplikatu behar da: Euskadiko Aholku Batzorde Juridikoaren antolamendu eta funtzionamenduaren Erregelamenduak, irailaren 12ko 167/2006 Dekretuak onetsiak, 21. eta 28.2.a) artikuluetan xedatu duena.


      3/2013 ABJE 15.etik 27.era par.


      


      2. kapitulua. Zuzenbidearen iturriak


      I. Legea


      A) Lege-erreserba


      43.3 artikuluak xedatu duenez, turismo-aterpeen erabiltzaileek bete beharreko sarrera-fitxak froga-balioa izango du administrazio-ondorioetarako.


      Arau-aurreikuspen horri buruz esan behar den lehenengo gauza da frogaren erregulazioak ordenamendu juridikoaren egiturari eragiten diola, eta sistema gisa txertatzen dela bertan; haren erregulazioa, beraz, Konstituzioan eta prozesu-lege nagusietan (PZL eta PKL) ezarri da, funtsean, eta ez da prozesu-legeetatik kanpo erregulatu behar. Gainera, erregelamendu-arauek ─eta proposatu dutena halakoa da─ ez dute gai hori arautzeko maila nahikorik.


      Beste alde batetik, “froga-balioa izango du” esamoldearen esanahia aztertzeari ekin gabe, sarrera-fitxaren froga-balioa, dokumentu pribatu den aldetik, Prozedura Zibilaren Legeak (PZL) 324. artikulutik 326.era bitartean ezarritakoaren arabera zehaztuko da, balio hori izango du-eta administrazioarekiko auzien prozeduran, PZLk ordezko izaera du-eta Administrazioarekiko auzien jurisdikzioaren Legeari begiratuta, eta, jakina, ezin bestela izan Administrazioarentzat.


      83/2013 ABJI 115.etik 117.era par.


      


      II. Erregelamenduak


      A) Erregelamenduak emateko ahala erabiltzea


      Artikuluaren 1. paragrafoak definizio bat ematen dio nekazari gazteari, baina definizio hori ez dator bat NEPLn agertzen denarekin, ez eta gaiari buruzko oinarrizko arauterian edo Europakoan agertzen denarekin ere. Adin-muga da diferentea. Izan ere, indarreko arauetan 40 urtez beherakoak dira gazte; proiektuak, aldiz, 40 urte edo gutxiagoko pertsonak aipatzen ditu. Diferentzia hori, memoria laburrak argitu duenez, LGENF [Landa Garapenerako Europako Nekazaritza Funtsa] erregelamenduaren etorkizuneko erreformari begira sartu da; izan ere, 2013ko ekainaren 26an onartu zuten Batzordean erregelamendu horren testua, baina itzuli eta argitaratu gabe dago, eta testu horrek urtebete zabaltzen du nekazari gaztearen kontzeptua: –“…means a person who is 40 year of age or less…”.


      Gogora dezagun, komeni da eta, dekretuaren eginkizuna, erregelamendu exekutibo den aldetik, legea osatu eta argitzea dela, baina, arau-hierarkiaren printzipioaren arabera, ezin duela legea erreformatu, ezin diola kontra egin legeak dioenari. Dekretuak, nolanahi ere, indarreko legezkotasuna garatu eta errespetatu beharko du, eta ezin izango du sartu arau-aurreikuspen hipotetikoen ondoriozko kontzepturik. Erregelamendu-garapenak ezin du arauz aurreratu etorkizuneko arau-edukiek indarra hartzea. Alde batera utzita etorkizuneko arauaren zuzeneko eragina, are etorkizuneko arauak eragitea orain erregulatua alde batera uztea.


      Gogora dezagun, baita ere, aipatu duten etorkizuneko Europako arau horren eremua, printzipioz, txikiagoa dela aztertzen ari garen proiektuarena baino, are proiektu hori babesten duen legearena baino. Horrek zera ekar lezake: arau horrek indarra hartutakoan, haren zuzeneko eraginak diferentziak ekartzea pertsona bat gaztetzat jotzeko garaian, zer neurriz ari garen. Beraz, indarrean sartzen denean argituko da behin betiko Europako erregelamenduak noraino eragingo dion indarreko arauteriari, baita aldatu gabeko arauen egoera ere, eta arau-aldaketak egin beharra, kontzeptuak bateratze aldera. Ez da ahaztu behar, ezta ere, eskueran ditugun testuen arabera, NPBaren erreformak [Nekazaritzako Politika Bateratua], 2013ko azaroaren 23an onartu baitu Europako Parlamentuak, ez duela inongo aldaketarik sartu aztergai dugun adin horretan.


      178/2013 ABJI 74.etik 76.era par.


      


      Sailaren txosten juridikoaren arabera, aginduaren forma har dezake, eta Ekonomiaren Garapen eta Lehiakortasuneko sailburuak onar dezake, bi arrazoirengatik: (i) aurreko erregulazioa agindu batean zegoen, eta agindu hori beren-beregi derogatzen da, eta (ii) beren-beregiko gaikuntza edo habilitazioa du, EAEILren azken xedapenetatik bigarrenak emana.


      Industria, Merkataritza eta Turismoko sailburuaren 2002ko ekainaren 7ko Aginduari dagokionez, gaikuntza hau zuen oinarri: industria-kalitate eta -segurtasunari buruzko azaroaren 25eko 275/1986 Dekretuaren azken xedapenetatik lehenengoak emandakoa. Baina hauxe ere ulertu behar da: gero, EAEIL onartu zelarik, dekretu hori derogaturik geratu zela, legeak ordenazio oso bat jarri zuelako industria-segurtasunari aplikatzeko araubide juridikoari dagokionez.


      EAEILren 10. artikuluak aurreikusi duenez, instalazio bat industriako segurtasunaren aplikazio-eremuan egongo da baldin eta arauren bat badago haren fabrikaziorako, salerosketarako, erabilerarako, instalaziorako edo funtzionamendurako eskakizun eta baldintza teknikoak jartzen dituena.


      Eta jarraitzen du esanez industriako segurtasun-erregelamenduek aldian aldiko kontrolak ezarriko dituztela pertsona edo ondasunei kalte edo galerak ekartzeko moduko instalazioen erabilera, funtzionamendu eta mantentzerako beharrezkoak diren neurrian.


      Alde batera utzita aurrean dugun araua industria-segurtasuneko erregelamendu bat den, edo, apalago, igogailuen mantentzeari eta ikuskatzeari aplikatzeko arau tekniko bat, kontua da EAEILren babesean ematen dela.


      Behin EAEIL onartuta, ordenamendu autonomikoak industriaren alorrean duen lege nagusia baita, lege hori hartu behar da abiapuntutzat erregulazioan, eta Jaurlaritzari dagokio legea erregelamenduaren bidez osatzea; izan ere, jatorrizko erregelamendugintza-ahala, non eta lege-mailako arauak berak besterik esaten ez duen, Jaurlaritzari dagokio, eta ez Jaurlaritzako kideei bakarrean [Jaurlaritzari buruzko ekainaren 30eko 7/1981 Legearen 16. artikulua, 18 c) artikuluaren lehenengo tartekiarekin lotuta].


      Beraz, Jaurlaritzari dagokio araua onartzea, printzipioz, eta EAEILren azken xedapenetatik bigarrenak ere adierazten du hori 1. paragrafoan: Jaurlaritzaren Kontseiluak onartu ditu lege hori aplikatu eta garatzeko xedapenak.


      Sakonago aztertu behar da bigarren arrazoia; izan ere, legegileak EAEILren aipatu azken xedapenetatik bigarrenean sartutako salbuespenera jotzen baitu; horren arabera, industriaren arloko eskumenak dituen sailburuaren aginduaren bidez, beharrezko xedapen guztiak onartuko dira “aurrerapen teknologikoen eta teknikaren bilakaeraren ondorioz eskakizun eta baldintza teknikoetan –huts-hutsik teknikoak direnetan– egokitu beharrekoak egokitzeko, hau da, industriako instalazio, tresna, ekipo eta produktuetan egin beharreko egokitzapenak egin ahal izateko, proba, ikuskapen eta kontrol prozeduretakoak barne”.


      Batzordearen ustez, hala ere, proiektaturiko arauak dekretua behar du kasu honetan.


      Lehenik eta behin, xedapenaren hermeneutika zuzenak azken xedapenetatik bigarrenaren testuinguruan interpretatzea agintzen duelako, xedapen horrek arau orokorra eta salbuespena ezarri baititu.


      Arau orokorraren arabera, Jaurlaritzak onartuko ditu xedapenak, are betekizun eta baldintza guztiz teknikoei buruzkoak direnean ere. Salbuespenak, aldiz, aukera ematen du Jaurlaritzak onartutako betekizun eta baldintza horiek “egokitzeko” sailburuaren aginduz, baina ez sailburuak hasiera-hasieratik finkatzeko..


      Erregelamendugintza-ahal deribatuaren titularraren aldeko eskuespen puntual bat izango litzateke, halako moldez non sailburuaren agindu batek Jaurlaritzaren erregelamendua alda dezakeen, baldin eta sailburuari emandako tartea zedarritzen duten parametro objektiboak betetzen badira.


      Bigarrenik, per saltum normaziorik izatekotan, zeinean legegileak Jaurlaritza alde batera utzi eta dagokion sailburua eskuesten duen, oso kasu berezietan baino ez delako erabili behar, legeak ezarritako betekizunak ondo beteta, zorrotz-zorrotz begiratuta.


      Beraz, kasu honetan ez da aski aipatzea legeak aurreikusitako oinarria betetzen dela; aitzitik, zehaztu egin behar da zer aurrerapen teknologiko edo zientziaren egoeraren bilakaera dagoen egokitzapenari ekiteko, eta ez dute halakorik egin. Beste alde batetik, ez da ikusten egokitzapena helburu horretarako denik; izan ere, egungo araubidea oinarrizko arauek sartutako aldaketaren arabera egokitu nahi du, eta izapidetze telematikoa sartu.


      Horiek horrela, Batzorde honek beharrezkotzat jotzen du proiektaturiko arauaren maila aldatzea. Hau da, bidalitakoa mailaz igotzea, begien bistako abantailekin; izan ere, dekretu batek edo agindu batek jarraitu beharreko bidea, prestakuntzarako behar diren izapideak betetzeari dagokionez, berdina da, nahiz eta, jakina, arauari azken onarpena ematen dion organoa desberdina izan.


      193/2013 ABJI 45.etik 59.era par.


      


      B) Erregelamenduak emateko ahalaren titularitatea


      Azken xedapenetatik lehenak Emakunde-Emakumearen Euskal Erakundearen Zuzendaritzari ematen dio dekretu hau erregelamenduz garatzeko ahala. Hala ere, Jaurlaritzaren ekainaren 30eko 7/1981 Legeak Lehendakariari, Jaurlaritzari eta sailburuei baino ez die aitortu erregelamenduak emateko ahala.


      90/2013 ABJI 125. par.


      


      3. kapitulua. Araugintza teknika


      I. Azalpen-zatia


      Balorazio positibo orokor horri, dena den, ñabardura bat egin behar zaio, garrantzi handia duen beste mezu bat agertzeko moduari dagokiona. Hala LOEren 121. artikuluak nola EEPLren 45. artikuluak eta hurrengoek ikastetxeen esku uzten dute Administrazioak ezarritako curriculumak zehaztea, hezkuntza-proiektuaren bitartez zehaztu ere.


      Hala jasotzen du dekretu-proiektuak, diogunez, baina azalpen-zatian (laugarren eta bosgarren lerroaldeak) eta ez artikuluetan, eta horietan agertu behar da, ikastetxeei esleitutako autonomia pedagogikoaren erakusle gisa, irakaskuntza horietara ere hedatzen baita. Lerroalde edo paragrafo horiek proiektuaren 5. artikuluan egongo lirateke ondo, edo, bestela, artikulu bereizi batean (aurreko 287/1992 Dekretuaren 7. artikuluan bezala); izan ere, legezko aurreikuspenek aitortutako eskumenak dira, eta ez, ordea, printzipio edo irizpide batzuk, operadore juridikoari laguntza ematekoak proiektaturiko erregulazioa interpretatzeko garaian.


      62/2013 ABJI 74.etik 75.era par.


      


      Proiektuaren atariko zatiak hauek aipatzen ditu, besteak beste: turismoaren antolamenduaren arau-esparrua egokitu beharra Europako Parlamentuaren eta Kontseiluaren 2006ko abenduaren 12ko 2006/123/EE Zuzentaraura (Zerbitzuen Zuzentaraua edo Bolkestein Zuzentaraua), eta proiektuak nola betetzen duen zuzentarau hori.


      Aurreko zehaztapenak interesgarriak izan zitezkeen proiektua egiteko prozedurari ekin zitzaionean, 2010. urtean, TAL aipatu zuzentaraura egokitu gabe baitzegoen artean; baina apirilaren 23ko 7/2012 Legeak TAL aldatu zuenez zerbitzuen zuzentarauaren eskakizunetara egokitzeko, ez dago zertan aipatu TALaz besteko araurik, eta, aipatuz gero, muzin egiten zaio legeari dagokion antolamendu-goiburutzari.


      83/2013 ABJI 122.etik 123.era par.


      


      II. Azken zatia


      Xedapen indargabetzaileek aipatu egin behar dituzte, noski, derogatzen diren dekretuak: 41/1981 Dekretua, martxoaren 16koa, eta Landa-inguruneko turismo-ostatuko establezimenduak arautzen dituen maiatzaren 28ko 128/1996 Dekretuak landa-kanpinei buruz dakartzanak; ez, ordea, 183/1989 eta 210/1997 dekretuak, aldatu baino ez dituztelako egin aurrekoak, eta, horrenbestez, aurreko horien edukian txertatu.


      83/2013 ABJI 131. par.


      


      III. Organoei buruzko aipamenak


      Proiektuaren 3. artikuluak ez du berezko arau-edukirik, eta ez da beharrezkoa ez eta arauaren osotasunerako ere. Hain zuzen ere, 1. paragrafoan dioenez, “dekretu honetan oraingo administrazio-organo batzuk aipatzen dira, eta aipamen horiek baliagarri izango dira organo horiek etorkizunean ordeztuko dituzten organoetarako eta antolaketa-arauei jarraikiz jasoko dituzten izendapenetarako”. Administrazioak organoen bidez egituratzen eta ondozkatzen du bere burua, eta ez du behar baino lehenagoko aurreikuspenen premiarik horretarako. Hala bada, etorkizuneko antolamendu-arauei egokituko zaie, organoen izena zein eremu funtzionala aldatzen badute, baliokidetasun hori zehaztea, arauaren aplikazioa errazteko beharrezko bada, betiere.


      83/2013 ABJI 125. par.


      


      IV. Beste arau batzuetara igortzea


      Bigarren xedapen gehigarriak arau asko aipatzen ditu, lege zein erregelamendu, aplikazioa izan dezaten “dekretu honek aurreikusi ez dituenetarako lehorretik itsasora isurketak egiteko baimenari dagokionez”. Lehenik eta behin gogoratu behar da antolamendu juridikotik hala ateratzen delako aplikatuko direla esandako lege-erregelamenduak, eta ez proiektuak aipatzen dituelako. Bigarrenik, xedapenak, argitu baino gehiago, nahastu egiten du; izan ere, xedapena irakurrita, ezin da ondorioztatu zer aplika daitekeen eta zer ez, gero araua aplikatu behar duenaren esku geratzen baita lantegi hori. Ezertarako balio ez duenez, kendu egin behar da xedapen hori.


      163/2013 ABJI 98. par.


      


      4. kapitulua. Eskumen banaketa


      I. Irakaskuntza (EAEE, 16. art.)


      Eskumena du EAEk irizpenerako bidali diguten arau-proiektuari ekiteko.


      Euskal Autonomia Erkidegorako Estatutuak (EAEE) 16. artikuluan dioenaren arabera, Autonomia Erkidegoaren eskumenekoa da irakaskuntza bere luze-zabalean, maila eta gradu guztietan, molde eta espezialitate orotan; hala ere, errelatibizatu egin behar da eskumen hori, nolabait, honako hauek ere hartu behar direlako kontuan: Espainiako Konstituzioaren (EK) 27. artikulua eta hura garatzeko lege organikoak; 149.1.30 artikuluak Estatuari esleitzen dizkion ahalak, horien arabera Estatuari baitagokio lanbide-tituluak eskuratu, luzatu eta homologatzeko baldintzak arautzeko eskumena; eta goi-ikuskaritza.


      Proiektuak jorratutako gai zehatzari dagokionez, hau esan behar: araugile autonomikoak estatuko oinarrizko arauak errespetatu behar dituela, hots, maiatzaren 3ko 2/2006 Lege Organikoak, Hezkuntzari buruzkoak (LOE), dakartzanak .


      LOEren 3. artikuluak bere 2.g) atalean sartu ditu arte-irakaskuntzak hezkuntza-sistemak eskaintzen dituenen artean; 6. atalaren arabera, berriz, erregimen bereziko irakaskuntzatzat joko dira arte-irakaskuntzak.


      LOEren 6. artikuluak bere 1. paragrafoan ematen du curriculumaren definizioa: “…Lege honetan bertan araututako irakaskuntza bakoitzaren helburuen, oinarrizko gaitasunen, edukien, metodo pedagogikoen eta ebaluazio-irizpideen multzoa”. 2. paragrafoan, berriz, zera dio: “prestakuntza komuna ziurtatzeko eta tituluen baliozkotasuna bermatzeko, Gobernuak, helburuei, oinarrizko gaitasunei, edukiei eta ebaluazio-irizpideei dagokienez, oinarrizko alderdiak finkatuko dizkio Hezkuntzarako Eskubidea arautzen duen uztailaren 3ko 8/1985 Lege Organikoaren Lehen Xedapen Gehigarriko 2. paragrafoaren c) letran aipatutako gutxieneko irakaskuntzak osatzen dituzten curriculumari”. Eta 4. paragrafoan, azkenik: “Hezkuntza-administrazioek Lege honetan araututako irakaskuntza guztien curriculuma ezarriko dute, aurreko paragrafoetan adierazitako oinarrizko alderdiak barnean hartuta”.


      LOEren I. tituluko VI. kapitulua, bere aldetik, arte-irakaskuntzei buruzkoa da, eta orain interesatzen zaigunerako, oinarrizko mailakoak dira, legearen azken xedapenetatik bosgarrenaren arabera, 45. artikulua (printzipioak), 46.a (irakaskuntzen antolamendua), 48., 49. eta 50.a (musika eta dantzako oinarrizko eta lanbideko irakaskuntzen antolamendua, sarbidea eta titulazioak, hurrenez hurren).


      LOEren 45. artikuluak xedatu duenez, arte-irakaskuntzen helburua honako hau da: ikasleei kalitateko arte-prestakuntza ematea eta musikako, dantzako, arte dramatikoko, arte plastikoetako eta diseinuko etorkizuneko profesionalen trebakuntza bermatzea. Irakaskuntzen antolamenduari dagokionez, berriz, LOEren 46. artikuluak dio arte-irakaskuntza profesionalen curriculuma Lege horren 6. artikuluan ezarritako prozeduraren bidez definituko dela. Goi-mailako arte-irakaskuntzen definizioari eta irakaskuntza horien ebaluazioari dagokienez, berriz, Espainiako goi-mailako hezkuntzaren antolamenduaren testuinguruan eta Europako esparruan egingo da, Arte Irakaskuntzen Kontseilu Gorenaren eta, hala badagokio, Unibertsitateen Koordinazio Kontseiluaren parte-hartzearekin.


      Bere aldetik, 48. artikuluak dioenez, dantzaren oinarrizko irakaskuntzen ezaugarriak eta antolamendua hezkuntza-administrazioek finkatzen dituztenak izango dira.


      LOE onartzeak LOGSE erabat derogatzea ekarri zuen, eta LOGSEk bigarren tituluan finkatu zituen dantza-irakaskuntzen oinarrizko ezaugarriak, eta 39.1 artikuluan ezarri zuen irakaskuntza horiek hiru gradu zituztela: oinarrizkoa, ertaina eta goikoa.


      Antolamendu-irizpideak eta curriculumaren oinarrizko elementuak onartzera etorri zen 755/1992 Errege Dekretua, ekainaren 26koa, dantza-irakaskuntzen oinarrizko graduaren curriculumaren oinarrizko alderdiak ezarri zituena. Curriculuma zehaztea, berriz, hezkuntza-administrazioen esku geratu zen, curriculumaren barruan sartuta, jakina, gutxieneko irakaskuntza horiek osatzen dituzten oinarrizko alderdiak.


      Euskal Autonomia Erkidegoan, helburu horrekin eman zuten 287/1992 Dekretua, urriaren 27koa, dantzaren oinarrizko graduaren curriculuma ezarri zuena (EHAA, 251. zk., 1992ko abenduaren 28koa).


      LOE onartu zenez geroztik, eta LOGSE derogatu, nabarmen zabaldu zen autonomia-erkidegoen araugintza-ahalmena dantzako oinarrizko irakaskuntzen curriculumaren diseinuari eta ezarpenari zegokienez; izan ere, tarte zabala utzi zitzaien autonomia-erkidegoetako hezkuntza-agintariei curriculumaren ezaugarriak eta antolamendua zehazteko, inon ez baitzen aipatzen LOEren 6. artikuluko prozedurari men egin behar zitzaionik. Tarte hori, beraz, zabalago hedatzen zen, logikoa denez, dantzako irakaskuntza profesionaletarako edo goi-mailako ikasketetarako utzitakoa baino.


      Ondorioz, eta LOEren aipatu 48.1 artikuluaren argitan, autonomia-erkidegoak dira ekainaren 26ko 755/1992 Errege Dekretuak ezarritako erregulazioaren ordezkoa onartu behar duten administrazioak.


      Gaineratu dezagun, baita ere, ekainaren 30eko 806/2006 Errege Dekretuaren 20. artikuluak ezarri duela LOEk ezarritako ordenazio berria aplikatzeko egutegia, eta hauxe dioela: 2007-2008 ikasturtean ezarri beharko direla, oro har, musikako eta dantzako oinarrizko irakaskuntzak.


      Atzeratuta ibiltzeak, jakina, ez dakarkio eskumen-galerarik autonomia-erkidego honi, eta ez dio Jaurlaritzari kentzen bere jatorrizko erregelamendugintza-ahala.


      62/2013 ABJI 49.etik 63.era par.


      


      Egin-eginean ere, ekimenari eusten dion eskumen-titulua Euskal Autonomia Erkidegorako Estatutuaren (EAEE) 16. artikulua da, haren arabera Autonomia Erkidegoaren eskumenekoa baita irakaskuntza bere luze-zabalean, maila eta gradu guztietan, molde eta espezialitate orotan. Hala ere, errelatibizatu egin behar da eskumen hori, nolabait, honako hauek ere hartu behar direlako kontuan: Espainiako Konstituzioaren (EK) 27. artikulua eta hura garatzeko lege organikoak (besteak beste, uztailaren 3ko 8/1985 Lege Organikoa, hezkuntzarako eskubidearena ─HELO─, urriaren 3ko 1/1990 Lege Organikoa, hezkuntza-sistemaren antolamendu orokorrekoa ─LOGSE─ eta maiatzaren 3ko 2/2006 Lege Organikoa, maiatzaren 3koa, hezkuntzakoa ─LOE─) eta 149.1.30 artikuluak Estatuari esleitzen dizkion ahalak.


      Ekimenak, gainera, beste eskumen-titulu batekin osatzen du bere habilitazioa: EAEEren 12.2 artikuluko eskumen-titulua, EAEri esleitu baitio Estatuaren legeria betearaztea lan-legeriaren alorrean, bat etorriz horrela Konstituzioak Estatuari lan-legegintzan eman dion eskumen esklusiboarekin, autonomia-erkidegoetako organoek betearazi dezakete edo exekutatu dezakete eta (EKren 149.1.7 artikulua).


      Egoki da, orain, jasota uztea Konstituzio Auzitegiak (KA) proiektuak jorratutako gaia dela-eta egin duen analisia ─aipatu irizpenak eta gerokoa─; izan ere, maiatzaren 24ko 111/2012 epaian (RTC 2012\111), Kataluniako Generalitateko Gobernuak eta Kataluniako Parlamentuak 5/2002 LOren xedapen batzuei aurkeztutako konstituziokontrakotasun-errekurtso pilatuak ebazteko eman baitzuen. Epai horren 8. oinarri juridikoan, hau nabarmentzen du LH dela eta: “gai honi dagozkion eskumen-tituluen aniztasuna eta irismen desberdina, Estatuari eta autonomia-erkidegoei baitagozkie titulu horiek”.


      KAk, ondorio hori ateratzeko bidean, LHren modalitateak (arautua edo hasierakoa, lanerakoa eta etengabekoa) zedarritu ditu lehenik (epaiaren 3. oinarri juridikoa) eta LHren esparruko eskumenen mugaketa egin du gero (4.-7. oinarri juridikoak): lanbide-heziketa arautua hezkuntzaren alorreko eskumenen esparruan kokatzen da; lanerako lanbide-heziketa eta etengabekoa, aldiz, lan-eremuan eta horrekin zerikusia duten eskumenen barruan.


      KAk hezkuntzaz gogoratu duenez, Estatuak eta autonomia-erkidegoek partekatutako gaia da (denen erakusgarri, 6/1982 KAE, otsailaren 22koa [RTC 1982, 6], 3. O.J.), eta Estatuak hezkuntzaren alorrean dituen eskumenak EKren 149.1 artikuluko 1. eta 30. klausuletatik datoz, batez ere (KAE: 77/1985, ekainaren 27koa [RTC 1985, 77], 15. O.J.), hezkuntzarako oinarrizko eskubidea (EKren 27. artikulua) baitute eskumen horiek sustraitzat, Estatuak eskubide horren berdintasunezko egikaritza bermatu behar du eta (KAE: 6/1982, 3. O.J.). KAk kera luzeagoa egiten du EKren 149.1.30 artikulua aztertzen, eta Estatuari esleitutako bi eskumen bereizi ikusten ditu hor, norainoko edo irismen desberdina baitute:


      “Lehenik eta behin, eskumen esklusiboa aitortzen dio «titulu akademikoak eta lanbide-tituluak eskuratu, eman eta homologatzeko baldintzak arautzeko», eta, bigarren tarteki batean, beste eskumen bat: «Konstituzioaren 27. artikulua garatzeko oinarrizko arauak ematea, botere publikoek alor horretan dituzten betebeharrak betetzen dituztela bermatzeko». Eskumen horietan lehenak barne hartzen du «hezkuntzako maila eta ziklo bakoitzari dagozkion titulu motak ezartzeko eskumena, titulu horiei gaikuntza-indarra emanez, hala ikuspegi akademikotik nola titulaturiko lanbideetan jardun ahal izatearen ikuspegitik, hau da, jardun ahal izateko titulua beharrezkoa duten lanbideak; halaber, barnean hartzen du kasu bakoitzeko tituluak luzatzeko eskumena eta estatuak luzatzen ez dituena homologatzekoa» (KAE: 42/1981, abenduaren 22koa [RTC 1981, 42], 3. O.J.). «(...) legegileari dagokio zehaztea, interes publikoaren eskakizunak eta gizarte-bizitzak sorturiko datuak aintzat hartuz, noiz pasa behar duen lanbide batek lanbide tituludun izatera. Eta zalantzarik ez dago ezen, Konstituzioko 149.1.30 artikuluaren testuari jarraikiz, estatuko legegilea dela eskumen esklusibo hori duena». (KAE: 122/1989, uztailaren 6koa [RTC 1989, 122], 3. O.J.).


      Bereziki garrantzizkoa da azken zehaztapen hori, EKren 149.1.30 artikuluaren lehenengo tartekiko eskumenak hezkuntza-sistemaren barruan txertatutako lanbide tituludunekin duen loturari buruzkoa alegia (...), haiek ezin direlako parekatu eskuratutako lanbide-gaikuntza egiaztatzeko beste figura batzuekin (beste eremu batzuetakoak baitira). Ildo horretatik, 5/2002 Lege Organikoak berak bereizten ditu 8. artikuluan lanbide-heziketako tituluak, alde batetik, eta profesionaltasun-ziurtagiriak, bestetik, desberdinak baitituzte ondorioak eta norainokoak. Gai horri buruz esana dugu jada «bi gauza arras ezberdinak eta bestelakoak direla lan edo lanbide jarduera jakin bat egin ahal izateko baldintza batzuk edo betekizun jakin batzuk bete behar izatea, batetik, eta lehen adierazitako zentzuan lanbide tituludun bat sortzea, bestetik. Horrela, posible da botere publikoek esku hartzea lanbide-jarduera batzuen araubidean, lanerako eskubideari eta lanbide edo ogibidea askatasunez aukeratzeko eskubideari zor zaien errespetuaren mugen barrenean (Konstituzioaren 35. artikulua) eta interes orokorrak babesteko nahitaezko bitarteko gisa, eta jarduera haiek baldintzatzea aldez aurretik administrazio baimen edo lizentzia bat lortzera edo gaitasun proba batzuk gainditzera. Baina, adierazi berri dugun bezala, halako betekizun, baimen, gaikuntza edo probak eskatzea ezin da inola ere parekatu lanbide-tituluak sortu edo arautzearekin –gai hori jorratzen du, hain zuzen, Konstituzioko 149.1.30 artikuluak–, eta ez dauka zerikusirik Konstituzioko arau horrek estatuari gordetzen dion eskumenarekin» (KAE: 122/1989, uztailaren 6koa [RTC 1989, 122], 3. O.J.). (…)


      Nolanahi ere den, Estatuaren eskumen esklusibo horren hedapenak, sektore horretako araugintza-funtzio guztia Estatuarentzat erreserbatzea baitakar (KAE: 77/1985, ekainaren 27koa [RTC 1985, 77], 15. O.J.), ondorio hau du: autonomia-erkidegoek eskumen exekutiboak bakarrik bereganatu ahal izatea alor honetan. (…)


      Beste alde batetik, era berean, Estatuari dagokio, EKren 149.1.30 artikuluaren ondorioz, EKren 27. artikulua garatzeko oinarrizko arauak emateko eskumena, eta horrela ulertu behar da hori, esan dugun bezala: Estatuari dagokiola «EKren 27. artikuluan zerrendaturiko gaien ordenaziorako arau-printzipio orokor eta uniformeak» (KAE: 77/1985, ekainaren 27koa [RTC 1985, 77], 15. O.J.). Egoki da gogoratzea hezkuntzarako eskubideak lehentasunezko edukitzat duela askatasun-eskubidearena, zeina abiapuntutzat hartuta ulertu behar baita botere publikoentzako prestazio-agindua, askatasun hori benetakoa eta eraginkorra izateko baldintzak sustatzera bideratutakoa (EKren 9.2 artikulua) (KAEak: 86/1985, ekainaren 10ekoa [RTC 1985, 86], 3. O.J., eta 337/1994, abenduaren 23koa [RTC 1994, 337, 9. O.J.), eta hezkuntzarako eskubide hori hezkuntza-sistema baten esparruan egikaritu behar dela, eta botere publikoek finkatzen dituztela sistema horren funtsezko elementuak, halako moldez non hezkuntza jarduera arautua den (KAEak: 337/1994, abenduaren 23koa [RTC 1994, 337], 9. O.J. eta 14/1997, ekainaren 17koa [RTC 1997, 134, 4. O. J.). Nolanahi ere den, hezkuntza-sistema hori taxutzeko, Estatuko eta autonomia-erkidegoetako gobernu-mailek hartu behar dute parte, nahitaez, bakoitzak bere eskumenen esparruan”.


      Interesgarria da, baita ere, eskumen-titulu horri buruzko azken hausnarketa ekartzea hona, epai beraren 12. oinarri juridikoan egiten baitu KAk, nola eta honela: hezkuntzak alderdi bat baino gehiago duenez Estatuko eta autonomia-erkidegoetako gobernu-mailek nahitaez erregulatu beharrekoa (KAE: 134/1997, uztailaren 17koa [RTC 1997, 134], 4. O.J.), “Estatuak ezin du beretzat gorde, EKren 149.1.1 eta 30. artikuluko tituluetara jota (azken zenbaki horren lehenengo tartekiaz ari gara), araugintza guztia, 5/2002 Lege Organikoaren 9. artikuluan definitutako lanbide-heziketari dagokionez, haren hasierako modalitatean: araututako lanbide-heziketaren erregulazio guztia beretzat hartzea bezalakoa izango litzateke hori. Estatuak beretzat gorde dezake oinarrizko baldintzak ezartzea espainiarren berdintasuna bermatze aldera Konstituzioko eskubideak egikaritzearen eta Konstituzioko betebeharrak betetzearen alorrean; ezin du, ordea, gaiari buruzko erregulazio osoa eman. Hauek ere har ditzake beretzat Estatuak: titulu akademikoak eta lanbide-tituluak eskuratu, eman eta homologatzeko baldintzak arautzea, eta, azkenik, hezkuntzarako eskubidea ─EKren 27. artikuluan aldarrikatzen baita─ garatzeko oinarrizko arauak ematea. Ezinezkoa du, ordea, gai baten garapen guztia bereganatu, berariazko eskumen-titulu baten babesean, eta errotik moztu autonomia-erkidegoek, euren eskumen legitimoak egikarituta, araugintzaren alorretik dituzten esku hartzeko aukerak”.


      Esandako epaiaren 7. oinarri juridikoan aipatzen du KAk etengabeko LHa eta lanerako LHa materialki kokatzen diren alorraren eskumen-zedarritzea: lan-legegintza, haren interpretaziorako behar diren ñabardurekin (alde batera utzita, gainera, oro har, gai hori EKren 149.1.13 artikuluko estatu-tituluan sartzea, nahiz eta LHaren alderdi batzuk zerikusia izan enpleguaren sustapenarekin ─KAE: 95/2002, 11. O.J.):


      “(…) azaroaren 28ko 195/1996 KAEan (RTC 1996, 195), 5. O.J.-n, esan genuenez, lanerako lanbide-heziketa «lan-legegintza» (EKren 149.1.7 artikulua) izeneko gaian kokatu behar da, eta ondorio berbera atera genuen soldatapeko edo jarduneko langileen etengabeko prestakuntzaren modalitateari buruz ondorengo epaietan: 95/2002, apirilaren 25ekoa (RTC 2002, 95), eta 190/2002, urriaren 17koa (RTC 2002, 190). Haietako lehenengoan esan genuenez ─3. oinarri juridikoan ere aurreratu dugu─, azken modalitate hori ez da «hezkuntzaren» alorrekoa, ez baita hezkuntza-sistemaren barruan sartzen, «araututako lanbide-heziketa» baino ez delako hor kokatzen; izan ere, ikasturteka ikasten denez, titulu akademiko jakin bat ateratzeko aukera ematen du (KAE: 95/2002, 6. O.J.). LOGSEren 30.1 artikuluak berak ere, lanerako lanbide-heziketari zegokion guztia jarri zuen haren erregulazio espezifikoaren mende, eta Hezkuntzarako Lege Organikoaren 39.1 artikuluak, bere aldetik, hauxe ohartarazten du: bere erregulazioak «hezkuntza-sistemaren zati den hasierako lanbide-heziketa» baino ez duela hartzen. Lanean diharduten langileen etengabeko prestakuntzarako ekintzak ez daude hezkuntza-sistemaren barruan; aitzitik, aipatu epaietan adierazi bezala, geroko etapa bat hartzen dute, bere garaian eskuratutako gaitasun eta kualifikazio profesionalak lan-bizitzan zehar mantentzekoa alegia (KAEak: 95/2002, 6. O.J.; 190/2002, 5. O. J.). (…)


      Lanean diharduten langileen prestakuntza «lan-legegintzan» kokatzeari dagokionez, hau esan zuten 95/2002 KAEak, 8. O.J., eta 190/2002 KAEak, 6. O.J.: «ekainaren 14ko 35/1982 KAEak (RTC 1982, 35), “lan” horri dagokionez, “esanahi zehatz-murritza ematen dio ─ohiko erabilerarekin bat datorrena, bestalde─: inoren konturako lanaz ari da”. Horri gehituko diogu lan-kontratazioa suspertzeko ekintzak, duten modalitatea dutela, zailtasunik gabe kokatzen direla EKren 149.1.7 artikuluaren tituluan, zeina lehentasunezkotzat hartu behar baita, era berean, lanerako lanbide-heziketarako pizgarrien alorrean, (...) Etengabeko lanbide-heziketa, beraz, argi eta garbi kokatzen da lan-harremanaren barruan, eta eskubideak ematen dizkio langileari, eta, enpresaburuari, berriz, betebeharrak; horrenbestez, gaiaren kokapen zuzena “lan-legegintza” da.» (KAEak: 95/2002, 8. O.J; eta 190/2002, 6. O.J.).


      (…) askotan esan izan dugunez, «“legegintza” esamoldea, Estatuak lanaren alorrean duen eskumen esklusiboa definitzen baitu, “zentzu materialean ulertu behar da, arauen maila formala edozein dela ere” (KAE: 35/1982, ekainaren 14koa [RTC 1982, 35], 2. O.J.), eta legeak ez ezik, erregelamenduak ere hartzen ditu barne. … Estatuak EKren 149.1.7 artikuluaren arabera “lan-legegintzan” duen eskumen-tituluari uniformitatea zor zaio (KAE: 227/1998, azaroaren 26koa [RTC 1998, 227], 9. O.J.), eta, azken buruan, “kanpoko erregulaziorako inongo tarterik ez zaie geratzen autonomia-erkidegoei, Estatuko arauak exekutatzeko baino ez dutelako eskumenik” (KAE: 195/1996, azaroaren 28koa [RTC 1996, 195], 11. O.J.)». (KAE: 51/2006, otsailaren 16koa [RTC 2006, 51], 4. O.J.).


      Alor honetako eskumen autonomikoak, zeina, adierazi dugun bezala, lan-alorreko legeria exekutatzekoa baita, barruan hartzen du barne-erregelamenduak ematea, beharrezko diren zerbitzuak antolatzeko (KAEak: 249/1988, abenduaren 20koa [RTC 1988, 249], 2. O.J.; eta 158/2004, irailaren 21ekoa [RTC 2004, 158], 5. O.J.) eta exekuzio-eskumen funtzionala bera erregulatzeko (KAE: 51/2006, otsailaren 16koa [RTC 2006, 51], 4. O.J.), eta, oro har, «lan-harremanen sistemaren multzoa erregulatzeko arauak abiarazteko behar diren jarduketak garatzea» (KAE: 194/1994, ekainaren 23koa [RTC 1994, 194], 3. O.J.), eta alor horretako zehapen-ahala (…).”


      LHaren hiru alor horietan ─aipatu epaian laburbildu baititu KAk─, araututako LHa hezkuntza-sistemaren barruan sartzen da, “zeinean berariazko gaitasunetan oinarritutako jakintzak edo kualifikazioak irakasten baitira, maila eta gradutan geruzatu ondoren, helburu edo xedetzat hartuta lanbide edo ofizio jakin batzuetan aritzeko gaikuntza ematen duten titulu akademiko edo profesionalak eskuratzea” (KAE: 95/2002, apirilaren 25ekoa [RTC 2002, 95], 6. O.J.).


      Aldiz, beste biak (lanerako LHa eta etengabekoa), “lanerako LH” gisa bateratu eta identifikatzen baitira terminologiaren aldetik (hala egiten baitu, adibidez, LOGSEren 30.1 artikuluak), ez dira hezkuntza-sistemaren barruan sartzen. Lanerako prestakuntzaren berariazko xedea da langileak lanean hasteko eta lanera itzultzeko prestakuntza-jarduerak garatzea; etengabeko lanbide-heziketak, aldiz, hau lortu nahi du: “bere garaian eskuratu ziren eta lanposturatzeko aukera eman zuten gaitasun eta kualifikazioei eustea lan-bizitza osoan zehar, soldatapeko langileek prestakuntza-tresna egokiak izan ditzaten EKren 40.2 artikuluan jasotako jarraibidea eraginkorra izan dadin, hau da, langileek aldaketa teknologiko berri eta azkarren aurrean bermatuta izan dezaten lanbide-prestakuntza eta -berregokitzapena” (l95/2002 KAEa, jada aipatua).


      KAren 111/2012 epaiak adierazi duenez, Konstituzioaren ondorengo arauetan are gehiago bereizten dira LHaren hiru modalitateak, arau desberdinak baitituzte. Hartara, araututako LHa, hezkuntza-sistemaren barrukoa, LOGSEren barruan sartu zen, lehenengo tituluan (“Araubide orokorreko irakaskuntzak”), IV. kapituluan, 30. artikulutik 35.era bitartekoetan. 30. artikuluan, langileak etengabe prestatzeko eta lanean hasteko eta lanera itzultzeko ekintzen erregulazioa haien arau espezifikoen mende uzten du.


      Erregulazio hori ordezkatzera etorri da, gerora, LOE, zeinak 39. artikulutik 44.era bitartekoak (lehenengo tituluko V. kapitulua) erabili ditu LHrako, LOGSEk lehenago zuen erregulazioarekiko funtsezko aldaketarik sartu gabe baina. LOEren 39.1 artikuluan definitu dute LHa bere osoan, formula zabal batekin: “dena delako lanbidea behar bezala betetzeko kualifikazioa eskuratzeko, enpleguan sartzeko eta gizartean, kulturan eta ekonomian parte aktibo izateko beharrezko gaitasuna emateko ekintzek osatzen duten multzoa. Horren barruan sartzen dira hasierako lanbide-heziketako ikasketak, lanean hasteko edo lanera itzultzeko ekintzak, enpresetan prestakuntza etengabea lantzeko ekintzak eta lanbiderako gaitasunak hartzeko eta hartutakoak eguneratzekoak”. Zehaztu dutenez, hala ere, LOEren barruko erregulazioak “hezkuntza-sistemaren barruko hasierako lanbide-heziketa” baino ez du hartzen.


      Aurreko hori lotuta dago LOEren 5. artikuluak aurreikusi duenarekin; izan ere, herritar guztiek izan behar dute bizitza osoan prestatzeko aukera, garapen pertsonalerako eta profesionalerako ahalmenak, jakintzak, trebetasunak eta gaitasunak eskuratu, eguneratu, osatu eta zabaldu ditzaten, eta administrazio publikoei dagokie ikasteko eskaintza malguak sustatzea, oinarrizko gaitasunak eta horiei dagozkien titulazioak eskuratzeko aukera emate aldera, eta herritar guztiek derrigorrezko bigarren hezkuntzaren ondokoan edo baliokidean prestakuntza lortzeko aukera izan dezaten.


      LOEk, aldi berean, arreta berezia eskaini die helduei, garapen pertsonalerako eta profesionalerako jakintzak eta gaitasunak eskuratu, eguneratu, osatu eta zabaldu ditzaten, eta ikasteko aukera eman nahi die, horretarako bidetzat hartuta hala irakaskuntza, arautua zein arautu gabea, nola esperientzia, lanekoa zein gizarte-ekintzetakoa.


      Lanerako LHari dagokionez ─urriaren 8ko 51/1980 Legeak, enplegurako oinarrizkoak, jaso baitzuen lehenengo bere 14. artikuluan─, abenduaren 16ko 56/2003 Legea, enpleguari buruzkoa, du gaur egun berariazko arau, “Enplegu-politika aktiboak” jorratzen dituen kapituluaren barruan diziplinatzen baitu gai hori, barne hartuta hala lanerako prestakuntzarako jarduerak nola etengabeko prestakuntzarakoak. Lege horren 26. artikuluak zabal erregulatzen du “enplegurako lanbide-heziketa” deritzona, eta hala definitzen du: lanbide-heziketako azpisistema bat, ekimen, neurri eta tresna batzuez osatua, langileen prestakuntzaren eta haien kualifikazioaren egiaztapenaren bidez erantzun nahi diena produkzio-sisteman sartzeko eta horretara bueltatzeko beharrizan pertsonal zein profesionalei, eta enpresen lehiakortasunaren hobekuntzan lagundu nahi duena (1. paragrafoa). Azpisistema horren barruko heziketa-jarduerak lanerako gaitasun eta kualifikazioak lortu, hobetu eta etengabe eguneratzera zuzenduta daude; horrela, prestakuntza bultzatzen da biztanleria aktiboaren bizitza guztian zehar, pertsonen, enpresen, lurraldeen zein ekoizpen-sektoreen beharrizanak osotasunean aintzat hartuta, betiere (2. paragrafoa).


      Beste alde batetik, langileen etengabeko prestakuntza, arauei dagokienez, Langileen Estatutuaren 4.2.b) eta 23. artikuluetan ageri da (martxoaren 24ko 1/1995 Legegintzako Errege Dekretuz onetsitako testu bateratua, lan-merkatua erreformatzeko premiazko neurriei buruzko otsailaren 10eko Errege lege-dekretuak eman dizkien idazkeran). Artikulu horietan lehenak hau jasotzen du: lanean lanbide-sustapena eta lanbide-heziketa izateko eskubidea dutela langileek. 23. artikuluak, bere aldetik, lanaren barruko sustapenari eta lanbide-heziketari buruzkoa baita, langilearen eskubideen artean sartu du, bereziki, lanpostuan egindako aldaketetara egokitzeko behar duen prestakuntza jasotzekoa. Prestakuntza hori enpresaren kontura izango da, eta langileak aukera izango du prestakuntzara bideratutako kredituak lortzeko.


      Azken bi modalitate horiek, normalean, batera hartu izan dira gai horren inguruko planak garatu eta jarduketak programatzeko, noiztik eta 1985eko apirilaren 30etik, orduan ezarri baizitzaizkion oinarriak lanbide-prestakuntzarako eta laneratzeko Estatuko planari, lanbide-heziketa enpresen eta langileen beharrizanetara egokitze aldera (geroko akordio batzuek aldatu dute, bata bestearen ondoren, plan hori). Azkenik, enplegurako prestakuntzari buruzko akordioa aipatu behar da, 2006ko otsailaren 7an sinatu baitzuten, bai eta gero jaso ere martxoaren 23ko 395/2007 Errege Dekretuan, enplegurako lanbide-heziketaren azpisistema arautu baitzuen, lanerako prestakuntzaren eta etengabeko prestakuntzaren azpisistemak bateratuta.


      LH-azpisistemen arau-barreiadura horren aurrean, 5/2002 LOak, LOGSEk LHari ezarritako lege-esparrua derogatu gabe, LH-modalitateak integratzeko sistema antolatu zuen, “eraginkortasunez eta gardentasunez erantzun diezaien gizarte- eta ekonomia-eskakizunei prestakuntza-modalitate guztien bitartez” (1.1 artikulua).


      Alde horretatik, KAren 111/2012 epaiak honela dio: “Sistemaren egitura-ardatza lanbide-kualifikazioen katalogo nazionalean dago, zeinak xedetzat baitu kualifikazio horien ordenazioa, oinarritzat hartuta eskumen lanbide-jarduketarako egoki eta aitortu eta egiaztatzeko modukoak [4.1 a) artikulua]”. 5/2002 LOaren zioen adierazpenean, honela definitzen dute lanbide-kualifikazioa, sistemaren oinarrizko kontzeptua baita: “enplegurako esanguratsuak diren gaitasunen multzoa, eta gaitasun horiek prestakuntza-prozesu formal edo ez-formal baten bidez eskura daitezke, eta dagokien ebaluazio- eta egiaztapen-prozesuen mende daude”. LHrako eskaintza publikoak garatu nahi dira “lan-merkatuaren beharrizanen eta hark eskatzen dituen kualifikazioen arabera”. Bermatu egiten da, betiere, herritarrak berdintasunean iristea LHaren modalitateetara [2.3 b) artikulua] Horretarako, LO horrek aintzat hartzen ditu izan badiren zentroak, eta lanbide-heziketako ikastetxe bateratu berrien oinarrizko antolaketa-lerroak marrazten ditu, haietan emango dira-eta lanbide-kualifikazioen katalogo nazionalari dagozkion prestakuntza-eskaintza guztiak (11.4 eta 10.1 artikuluak). Eta hori guztia, abiapuntutzat hartuta “Estatuko Administrazio Orokorraren eta autonomia-erkidegoen berezko eskumen-eremuak, bai eta gizarte-eragileen parte-hartzeari dagokion tokia ere”.


      5/2002 LOa, beraz, LHko sistema integral bat, kualifikazioak eta egiaztapena barne hartuta, ordenatu eta egituratzeko xedez eman zuten, eraginkortasunez eta gardentasunez erantzutearren gizarte- eta ekonomia-eskakizunei. Helburu horrekin, eta LHko sistema integratu baten garapena erraztearren, 9. artikuluan definitzen ditu legeak LHaren eremua eta norainokoa, eta 11. artikuluan erregulatzen ditu gero LHko zentroak, eta artikulu horren 4. paragrafoan jotzen ditu lanbide-heziketako ikastetxe bateratutzat lege beraren 10.1 artikuluan aipatzen dituen prestakuntza-eskaintza guztiak ematen dituztenak.


      11. artikulu horrek beren-beregi gaitzen ditu herri-administrazioak zeinek bere eskumen-esparruan sor eta baimen ditzaten, ezarriko diren betekizun eta baldintzekin, lanbide-heziketako ikastetxe bateratuak (4. paragrafoa) eta haien osaera eta funtzioak egokitu ditzaten administrazio bakoitzaren ezaugarrietara (6. paragrafoa); aldi berean, zentro horietako zuzendaritza izendatzeko prozeduran baliatu beharreko oinarrizko printzipioak ezartzen ditu, zentro horiek hezkuntza-administrazioen titularitatekoak direnerako (5. paragrafoa).


      5/2002 LOaren 11.6 artikuluak aurreikusi zuena garatuz onartu zuen Eusko Jaurlaritzak azaroaren 23ko 223/2004 Dekretua, lehenago aipatu baitugu, zeina ordezkatzera baitator proiektuaren xedeko araua.


      Gerora, 5/2002 LOaren 11. artikulua garatzeko onartu zuten 1558/2005 Errege Dekretua, abenduaren 23koa, lanbide-heziketako ikastetxe bateratuen oinarrizko betekizunak arautzen dituena, zeina oinarrizko araua baita; horrenbestez, azken arau horren esparruan txertatzen da txosten egiten ari gatzaizkion ekimena.


      5/2002 LOak bere azken xedapenetatik hirugarrenean dakarren garapen-gaikuntza beraren babesean onartu zen jada aipatua dugun 395/2007 Errege Dekretua (5/2002 LOari bezala, Ekonomia jasangarri edo iraunkorrari buruzko 2/2011 Legeak eragin dio, baita martxoaren 11ko 4/2011 Lege Organikoak ere, aurreko legearen osagarri baita). 395/2007 Errege Dekretu horren 9.1 artikuluak aurreikusi duenez, enplegurako LHa eman dezakete, besteak beste, titularitate publikoko lanbide-heziketako ikastetxe bateratuek eta titularitate pribatukoek edo beste batzuek, baldin eta eskumena duten administrazioek egiaztatu badituzte profesionaltasun-ziurtagiriak ─10. artikuluan arautzen dira─ eskuratzeko prestakuntza emateko.


      5/2002 LOa garatzera etorri dira, era berean, 34/2008 Errege Dekretua, urtarrilaren 18koa, profesionaltasun-ziurtagiriak arautzen dituena (lehenago aipatutako 56/2003 Legea ere garatzen baitu), eta 1224/2009 Errege Dekretua, uztailaren 17koa, lan-esperientziaren bitartez eskuratutako lanbide-gaitasunak aitortzeari buruzkoa (5/2002 LOaren 8. artikulua garatuz).


      Era berean, erreferentziarako arau-esparruaren barrukotzat jo behar da 1147/2011 Errege Dekretua, uztailaren 29koa, hezkuntza-sistemako LHaren ordenazio orokorra ezartzen duena. Errege-dekretu horrek 45. artikuluan xedatu duenez, hezkuntza-sistemako LHaren irakaskuntzak lanbide-heziketako ikastetxe bateratuetan eman ahal izango dira, 5/2002 LOaren 11. artikuluak eta 1558/2005 EDak aurreikusitakoaren arabera. 1147/2011 Errege Dekretuaren 55. artikuluaren arabera, lanbide-heziketako ikastetxe bateratuen eta Estatu-mailako erreferentzia-zentroen esku egongo da esperimentazio hau garatzea: lanbide-informazio eta -orientaziorako ereduak eta baliabideak prestatzeko beharrezko dena, hezkuntza-administrazioaren zentro eta zerbitzuetan aplikatzeko gero.


      1147/2011 Errege Dekretu horrek, hezkuntza-sistemako lanbide-heziketako titulu berrien egitura jasotzeaz gain ─katalogo nazionalari buruzko prestakuntza eta Europar Batasunak ezarritako jarraibideak sartu baititu─, hezkuntza-sistemako lanbide-heziketaren ordenazio berria arautu du, aipatu 5/2002 LOaren eta LOEren aginduak jasota.


      Esparru autonomikoan, arau hau aipa daiteke: 32/2008 Dekretua, otsailaren 26koa, Hezkuntza Sistemako Lanbide Heziketaren antolamendu orokorra ezartzen duena. Hala ere, ez ditu eta lanbide-heziketako zentro bateratuak aipatzen.


      LHko euskal planek ere jorratu dute aztertzen ari garen gai hori. LHko hirugarren euskal planak, 2011ko ekainaren 21ean onartu baitzuen Eusko Jaurlaritzak, LHko sistema integratuaren funtsezko ezaugarrien artean azpimarratu du LHko zentro publiko eta pribatuen sare baten garapena, haien prestakuntza-eskaintzan sartuta langileei zuzendutakoa, lanean jardun zein ez. Ildo horretatik, aurkeztutako proiektua beharrezko tresnatzat jotzen da plan horiek ezarritako helburuak erdiesteko.


      Gogoratzekoa da, era berean, proiektaturiko testuak jaso egiten dituela EEPLn sartutako printzipio eta xedapen batzuk, hala nola zentroen antolamendu-, pedagogia- eta kudeaketa-autonomia, eta zentroetako organoen funtzioen araubidea. EEPL garatzera etorri diren beste arau batzuk ere aipa daitezke: 196/1998 Dekretua, uztailaren 28koa, Euskal Eskola Publikoa osatzen duten ikastetxeen ekonomia-finantzazko kudeaketaren erregimena arautzeko dena, eta 67/2005 Dekretua, apirilaren 5ekoa, aurrekoa aldatzekoa; 22/2009 Dekretua, otsailaren 3koa. Honen bitartez, prozedura arautzen da Hezkuntza, Unibertsitate eta Ikerketa Sailaren mendeko Euskal Autonomia Erkidegoko unibertsitatez kanpoko ikastetxeetako zuzendaria aukeratzeko, eta pertsona bakarreko beste gobernu-organoak izendatzeko eta kargua uzteko (maiatzaren 8ko 61/2012 Dekretuak aldatu du).


      Funtzio publikoarekin zerikusia duten alderdien erregulazioari dagokionez, arau-erreferente dugu, era berean, 2/1993 Legea, otsailaren 19koa, Euskal Autonomia Erkidegoko Unibertsitatekoez kanpoko Irakaskuntzarako Irakasleen Kidegoei buruzkoa (abenduaren 19ko 15/2008 Legeak egin dizkion aldaketekin): unibertsitateaz besteko irakaskuntzako euskal funtzio publikoa ordenatu eta arautu du eta funtzio publiko horrek barruko langileen araubide juridikoa erregulatu.


      Azkenik, hau adierazi behar: azaroaren 5eko 1441/2010 Errege Dekretuaren bitartez eskualdatu zaizkiola Euskal Autonomia Erkidegoari lanaren, enpleguaren eta enplegurako lanbide-heziketaren esparruan Estatuko Enplegu Zerbitzu Publikoak burutzen dituen lan-arloko legeria betearazteko eginkizunak eta zerbitzuak. Beraz, Euskal Autonomia Erkidegoak, bere eskumenen esparruan, bere egiten ditu alor horretako betearazpen- edo exekuzio-funtzio guztiak, besteak beste: lantegi-eskolak, lanbide-etxeak eta enplegu-lantegiak sortu, antolatu, zuzendu eta zaintzea, bai eta horiei dagozkien profesionaltasuneko ziurtagiriak homologatu eta jaulkitzea ere; Lasarte eta Sestaoko Lanerako lanbide-prestakuntzako zentro nazionalen titulartasuna, bai eta Gasteizko ikastetxearena ere.

      5. kapitulua. Arloak


      I. Irisgarritasuna


      Proiektuaren 6. artikuluak xedatu duenez, “irisgarritasunari buruzko indarreko arau berariazkoek ezarritakoa ezertan eragotzi gabe, dekretu honetan araututako establezimenduek neurri egokiak hartu behar dituzte turismo irisgarri eta oztoporik gabekoa bermatze aldera.”


      Harridura sortzen du xedapen horrek, ez baitago jakiterik noraino heltzen den haren agindua. Egun, indarrean dago 20/1997 Legea, abenduaren 4koa, irisgarritasuna sustatzekoa (EHAA, 246. zk., 1997ko abenduaren 24koa), eta lege horrek neurri batzuk ezarri ditu erabilera publikoko era guztietako inguruen

      irisgarritasuna bermatzeko, eta botere publikoei agindu die legea eraginkortasunez bete dadin beharrezkoak diren ekintza positiboko neurriak hartzea. Legearen 4.3 artikuluan ageri dira agindu orokor batzuk ostalaritzan erabiltzeko eraikinen irisgarritasunari buruz, baina 8. artikuluak finkatu ditu berariaz turismo-ostatuei ezarri beharreko erreserbak, hauxe deklaratu baitu (3.a idatzi-zatia): “sailkapen eta maila guztietako turismo-kanpamendu edo kanpinetan plaza bat gordeko da [mugikortasun murriztua duten pertsonek lehentasunez erabil ditzaten] berrogeita hamar edo frakzio bakoitzeko”; orobat, turismo-egonlekuetan, “hamar plaza edo frakzio bakoitzeko, beharrezkoak diren laguntza teknikoak egongo dira batean, komunikaziorako zailtasunak dituzten pertsonek egonleku bat era autonomoan erabil dezaten” eta aparkalekurik egonez gero, “plaza bat gordeko da erreserba-gai den egonleku bakoitzeko”. Aurrerago, 11.3 artikuluak dio itsu-txakurra daramaten ikusmen urrikoek sarrera librea izango dutela turismo-egonlekuetara, eta establezimendu horiek behartuta daudela irisgarritasunaren nazioarteko ikurra erakustera (12. artikulua).


      20/1997 Legearen aginduak betez eman da 68/2000 Dekretua, apirilaren 11koa, hiri-inguruneen, espazio publikoen, eraikinen eta informazio eta komunikazioko sistemen irisgarritasun-baldintzei buruzko arau teknikoak onartzen dituena (EHAA, 110. zk., 2000ko ekainaren 12koa), zeinaren III. eranskinak finkatu baititu eraikinetako irisgarritasun-baldintza teknikoak, ostalaritza-erabilerarako eraikinak barne direla, eta, barreiatutako aipamen batzuez gain, puntu bat (10.3 zenbakia daramana) ezarri baitu, era guztietako ostalaritza-lojamenduei buruzkoa.


      Jakina, beharrezko iritziz gero, 20/1997 Legea gara dezake proiektuak, haren printzipioak eta helburuak kanpatze-turismoaren azpisektorean betearazte aldera. Baina ez da egindakoaren moduko deklarazio edo adierazpen orokorrik egin behar; izan ere, erregelamendugileak, legeak ezarritako helburuak betetze aldera duen obligazioa alde batera utzi, eta turismo-enpresaburuaren esku uzten du, era generikoan, eta horrek, azken buruan, legeak nahi duen babesaren xedeko taldearen babesik eza eragin lezake.

      II. Herri Administrazioa


      A) Administrazio elektronikoa


      Proiektuak garrantzi handia ematen dio izapidetze elektronikoari, eta artikulu bat baino gehiago jarri du horren inguruan: erantzukizunpeko adierazpena aurkezteko moduak (6. eta 7. artikuluak) eta izapidetze elektronikoaren erregulazioaren araubidea finkatzea (8. artikulua).


      Dirudienez, Berrikuntzaren eta Administrazio Elektronikoaren Zuzendaritzak egindako proposamenei esker gertatu da hori; izan ere, hasieran, etorkizunean jartzeko aukeratzat baino ez zen aurreikusten. Eta oso balorazio positiboa zor zaio horri, jarduera horretako agenteekiko elkarrizketa azkartu, administrazio-organoen arteko datu-transmisioa erraztu eta datuok jendeari zabaltzeko edo haien eskuragarri jartzeko aukera emango duelako.


      Batzordeak, hala ere, agerian utzi nahi du era zegoela Herritarrek Zerbitzu Publikoetan Sarbide Elektronikoa izateari buruzko ekainaren 22ko 11/2007 Legearen 27.6 artikuluak aurreikusitako aukerara biltzeko, hots, Administrazioarekin baliabide elektronikoen bitartez soilik komunikatzeko obligazioa ezartzeko, kontuan hartuta sektorean nagusi direla pertsona juridikoak edo pertsona fisikoen taldeak, ustez gaitasun ekonomiko edo tekniko edo dedikazio profesional aski dutenak, baliabide teknologikoetarako sarbidea eta haien eskuragarritasuna bermatzeko moduan.

      B) Kide anitzeko organoak


      Estatutuen proiektuaren 15.9 artikuluak dakarren bigarren aurreikuspena berrikuntza bat da agentziaren organoen funtzionamenduaren araubidean. Hara zer dioen, hitzez hitz:


      “Agentziaren zuzendariak, prozedura batzuk bizkortzeko beharra ikusten badu, eta ekainaren 22ko 11/2007 Legean, Herritarrek Zerbitzu Publikoetan Sarbide Elektronikoa izateari buruzkoan, xedatutakoarekin bat, batzordeko kideak fisikoki bildu gabe bilera egiteko eta akordioak adosteko erabakia hartu ahal izango du. Horretarako, sinadura elektronikoa erabiliko da, onartutako ziurtagiri batean oinarritutakoa eta sinadurak sortzeko gailu seguru baten bidez sortutakoa, Sinadura Elektronikoari buruzko abenduaren 19ko 59/2003 Legean xedatutakoaren arabera.”


      Idazkera horrek zalantza eragiten du ea bilera baliabide elektronikoen bitartez egiteko aukera hori Aholku Batzordearen funtzionamendurako ala ebaluazio-batzordeen funtzionamendurako ezarri nahi den; izan ere, azken horiek aipatzen ditu, baina Aholku Batzordeari buruzko xedapen batean.


      Ez dago eragozpenik bilera baliabide elektronikoen bitartez egiteko, kasu batean zein bestean. Euskal administrazio publikoaren edo haren mendeko edo hari lotutako organo kolegiatuek bilerak baliabide elektronikoen bitartez egiteko aukerak babes aski du Herritarrek zerbitzu publikoetan sarbide elektronikoa izateari buruzko ekainaren 22ko 11/2007 Legearen 1. xedapen gehigarrian, zeinaren arabera dena delako bilerak errespetatu egin beharko ditu AJAPELen 26. eta 27.1 artikuluek ezarritako funtsezko izapideak. Gogora dezagun, garrantzizkoa baita, AJAPELi aurkeztutako konstituziokontrakotasun-errekurtsoak ez zuela 26. artikulua ukitu, bai ordea 27. artikulua; egin-eginean ere, Konstituzio Auzitegiaren 50/1999 epaiak, apirilaren 6koak, 27. artikuluko 2., 3. eta 5. paragrafoei buruz deklaratu zuen luzeak zirela eta xehetasun asko sartzen zituztela, “gai honetan Konstituzioak oinarrizkoari erreserbatu dion eremua gainditzeraino” (8. O.J.).


      Zilegi da Agentziaren estatutuek aukera hori aurreikusi izana, nahiz eta Administrazio elektronikoari buruzko otsailaren 21eko 21/2012 Dekretuak berariazko araurik eman ez organo kolegiatuak baliabide horiek erabilita eratu eta euren erabakiak hartzen dituztenerako ─Gaztela-Mantxako Komunitateen Batzarreko Administrazioaren jardueran baliabide elektronikoak erabiltzea arautzen duen martxoaren 16ko 12/2010 Dekretuak, adibidez, arautua dauka aukera hori 46. eta 47. artikuluetan.


      Ohartarazi behar den bakarra da organo kolegiatuen araubidearen goiburu direla kolegialtasun, aldiberekotasun eta hausnartze edo gogoeta printzipioak, organoaren borondatea eratzeko balio baitute printzipio horiek. Batzordearen ustez, beraz, era sinkronikoan egin behar dira bilerak, eta haiek bideratuko dituen ekipoak segurtasun-maila altua bermatzeko moduko sistema eduki beharko du.


      Bilera prestatzeko egintzak, bileraren gai-zerrenda eta hari atxikitako dokumentazioa bidaltzea edo aktak sinatzeko igortzea baliabide elektronikoekin gauzatu daitezke, otsailaren 21eko 21/2012 Dekretuaren bermeak aplikatuta ─agentzia dekretu horren eremu subjektiboaren barruan dago [2.1.a) artikulua]─; hain zuzen ere, egokiago litzateke dekretu hori aipatzea, Sinadura elektronikoari buruzko abenduaren 19ko 59/2003 Legea baino.

      D) Kideak ohiko bidetik berritzeko prozedura:


      Proiektuaren edukia ikusita, hau esan daiteke: Batzordeko kideak ohiko bidetik eta ezohiko bidetik berritzeko prozedura dela proiektuaren muina. Gai horretan hartzen du zentzurik handiena erregelamenduak, EEGABLk amaitu gabe utzi zituen alderdiak garatzen dituelako.


      Kideak ohiko bidetik berritzeko prozedurari dagokionez, 6. artikuluak aurreikusi baitu, eragozpen bakarra: EEGABLren 5.1.e) artikuluak ezarri duenez, Batzordea osatzen duten pertsonak hautatzea, gehienez ere, berritzea eragin duen zergatia gertatu eta bi hileko epean egingo da. Proiektuak, aldiz, 6. artikuluaren 3. paragrafoan aurreikusi du hilabeteko epearen barruan aurkeztu beharko dela ordezkarien hautapena, aurreko paragrafoan aurreikusitako iragarkiaren argitalpen ofizialetik hara. Kontuan hartuta 2. paragrafoak dioena, hots, agintaldia amaitu aurreko hilaren barruan egin behar dela argitalpen hori, hau gertatzen da: proiektuak hautapenerako aurreikusi epea txikiagoa dela agintaldia amaitzen denetik harako hilabetekoa baino, eta horrek murrizketa handia dakarkiola legeak aurreikusi epeari.


      Proiektuak ezarritakoak zentzua izango luke baldin eta legeak, hautatzearen edo hautapenaren ordez, izendapenak aipatu izan balitu, baina legearen testuak, hitzez hitz hartuta, ez du interpretazio horretarako biderik ematen, eta, hortaz, proiektuak EEGABLk dioenaren arabera egokitu behar du hautapenak egiteko gehieneko epea.


      E) Ezohiko berritze partzialerako prozedura:


      EEGABLren 5. artikuluak bi kasu berezi aurreikusi ditu, Batzordeko kideren bati edo batzuei ez ezik, kideak hautatzea dagokion erakundeari ere eragiten dietenak.


      Alde batetik, hau aurreikusi du: EEGABLren 4.1 artikuluko a), b) eta c) letretan aurreikusitako antolakunde, konfederazio, erakunde, entitate edo elkarteek beren ordezkariak ez hautatzea; halakoetan, kasua zein den, gainerako antolakunde edo konfederazioen ordezkaritza handitzea aurreikusi du (5.1 artikuluaren a eta b letrak) edo hutsik dauden toki horiek erakunde, antolakunde, entitate edo elkarte horietako beste kide batzuekin betetzea (5.1 artikuluaren c letra).


      Beste alde batetik, 5.1. a) artikuluak hau aurreikusi du [artikulu beraren b) eta c) letrei ere aplikatzen zaie]: sindikatu-erakunde eta -konfederazioetakoren batek edo batzuek agintaldian zehar erabakitzea ordezkaritzari uko egitea, edo Batzordearen bilerak behin eta berriz huts egitea haren ohiko funtzionamenduari kalte eraginez; halakoetan, ofizioz hasitako berritze-prozedura baten ondoren, aurreko kasurako irtenbide bera aurreikusi da.


      Bada, gure 220/2011 irizpenean ohartarazi genuenez ─gerora EEGABL bihurtu zen lege-proiektuari buruz eman baikenuen─, beharrezkoa zen zehaztasun handiagoz bereiztea, alde batetik, ordezkariak hautatzeko eskubidearen galera finkatzeko, eta jada izendatuak, bertaratzerik eza dela-eta, kargutik kentzeko prozedura, eta bestetik hautapen berriak egin eta postu hutsak betetzeko prozedura; kasu bietan, entzunaldia eman beharko litzaieke eraginpekoei, betiere azaroaren 26ko 30/1992 Legeak, Herri Administrazioen Araubide Juridikoarena eta Administrazio Prozedura Erkidearenak (AJAPEL) 84. artikuluan xedatutakoa betez.


      Hori da, hain zuzen, proiektuak egin nahi duena, baina alderdi batzuk argitu behar dira, hala ere.


      Lehenengoak 7. artikuluaren 1. paragrafoari eragiten dio. Formari eta funtsari buruzko ohar bana egin behar da oraingo honetan. Formari dagokionez, EEGABLren 5.1 artikuluko kasua aipatuz hasten da haren erredakzioa, baina erremisio horrek, mezua argitu ordez, ilundu egiten du, artikulu horrek ez baitu kasu bakarra aurreikusi, baizik eta kide guztien hautapena, Lehendakariak zuzenean izendatu beharreko adituak barne direla. Nahasketa hori ekiditeko, aski litzateke erremisioa egiten duen hasierako tartekia kendu, eta zuzenean aipatzea antolakundeak, konfederazioak, erakundeak, entitateak edo elkarteak.


      Funtsari dagokionez, berriz, ez da ulertzen ─espedienteak ere ez du inongo argibiderik ematen─ zertarako den uko egiteak eragindako kideek eurek berretsi beharra uko egitea. Lehen batean, nahiz eta dagozkien eginkizunak betetzeko orduan autonomia eta beregaintasun osoz jardun (EEGABLren 5.3 artikulua), legeak Batzordeko bokalentzako diseinatu aginte-moduak ez die independentzia edo beregaintasunik ematen hautatu dituzten konfederazio, erakunde, entitate, elkarte edo antolakundeekiko. Egin-eginean ere, haiek guztiek, EEGABLren 7.2 artikuluaren arabera, beti gordetzen dute kide titular edo ordezko gisa hautatutako pertsonak libreki ordezkatzeko aukera, eta horrek zalantzan jarriko luke berrespen horren indarra.


      Nolanahi ere den, nahiko argi ematen du EEGABL uko egite instituzionalaz ari dela, eta ez uko egite pertsonalaz [“erakunde eta konfederazioetakoren batek edo batzuek erabakitzen badute (...)”]; horrenbestez, erabaki hori hartzea eragindako konfederazio, erakunde, entitate, elkarte edo antolakundeei baino ez dagokie, eta bakoitzaren estatutu-organoen bitartez hartu beharko dute erabaki hori. Eragindako bokal edo kideen berrespenak zentzua izango luke uko egitea Batzordeari helarazteko modutzat hartuko balitz ─hala balitz, komeniko zen proiektuak hala aitortzea─, baina ez modu bakartzat, eta are gutxiago uko egitea gauzatzeko betekizun ezin saihestuzkotzat; izan ere, aginte-moduaren izaera eraldatzea izango litzateke hori, eta, era berean, legeak aurreikusi gabeko oztopo bat, Batzordean ordezkaritza duten antolakunde, entitate, elkarte eta erakundeek uko egiteari begira.


      Erakundearen funtzionamenduari eragiten dion behin eta berrizko bertaratzerik ezari dagokionez, proiektuak zehaztu egiten du legeak zehaztu gabe erabilitako kontzeptua, baina zalantza batzuk sorrarazten ditu, eta komeniko litzateke horiek argitzea, proiektua behin betiko onartu baino lehen.


      Garrantzizkoa da azpimarratzea, aldez aurretik, EEGABL, bat etorrita Batzordeko kideen aginte-modua eratu duen izaera inperatiboarekin, erakundearen funtzionamenduari eragiten dion behin eta berrizko bertaratzerik eza aipatzen duelarik, konfederazio, erakunde, entitate, elkarte edo antolakundeen erabaki batez ari dela, eta ez erabaki pertsonal batez. Planteamendu horrek badu bere zentzua, kontuan hartuta bertaratzerik eza arrazoi pertsonalengatik izanez gero legeak ezarriak dituela jada hori konpontzeko nahiko bide ─antolakundeak edo erakundeak berak ordezkatzea─, ezohiko berritze partzialerako prozedurara jo gabe. Hala ere, 7. artikuluko 2., 3. eta 4. paragrafoen idazkerak zalantzak sorrarazten ditu sindikatu eta enpresaburuen konfederazio eta antolakundeen kasuan ─litekeena baita Batzordeko kide bat baino gehiago hautatzeko eskubidea izatea─: zer asmo du proiektuak “Batzordeko kideren bat edo batzuk” hori aipatzen duenean?


      Uste izatekoa da, lehen batean, pertsona bakar bat ─eta haren ordezkoa─ joaten ez bada, ezohiko berritzeak pertsona horri bakarrik eragingo diola ─baita haren ordezkoari ere─, ulertzen baita dena delako antolakundeak edo konfederazioak uko egiten diola, esan gabe ere, ordezkaritza horri, baina ez antolakunde edo konfederazio horrek berak hautatutako gainerako kideenei, Batzordearen bileretara joaten dira eta. Erakundeetan parte hartzea ez da sartzen EKren 28.1 artikuluak taxutu askatasunerako eskubidearen gutxieneko muin xedaezinaren barruan; hala ere, eskubide horren lege-eraketak barne hartzen duenez parte-hartze hori, Batzorde honek uste du goian adierazitako aburu hori egokituko litzaiokeela ondoen EEGABLk taxutu duen parte-hartzeko eskubideari.


      Hala ere, aukera hori ez da hain argi ikusten proiektuaren egungo erredakzioan. 7. artikuluaren 2. paragrafoak bileretara “kideren bat edo batzuk” ez azaltzea aipatzen du, eta 4. paragrafoak, berriz, EEGABLren 5.1.a) artikuluaren bigarren lerroaldeak dioenera jotzen du, besterik gabe, bileretara ez azaltzearen ondorioa ezartzeko, eta, dirudienez, dena delako antolakunde edo konfederazioaren ordezkaritza osoari eragiten dio azken horrek. Hau da, egungo erredakzioaren arabera, hau ere interpretatu daiteke: antolakunde edo konfederazioren batek kide bat baino gehiago izendatzea izanez gero, aski izango litzateke kideetako bat ─eta haren ordezkaria─ ez joatea, dena delako antolakunde edo konfederazioak hautatutako kide guztien ezohiko berritze partzialera jotzeko, dagokion prozedura izapidetu eta gero.


      Ez gara gai formal hutsaz ari, proiektuaren funtsezko gaietako batez baizik; hain zuzen ere, iraganean sortutako antzeko arazoak konpondu nahi ditu proiektuak. Argitasun eta zehaztasun handiagoa eskatzen du horrek, erredakzioaren anbiguotasunak etorkizunean ere arazoak ekartzea ekiditeko.


      64/2013 ABJI 46.etik 61.era par.


      Ikus 63/2013 ABJI 54.etik 64.era par.


      


      Organoari dagokionez, nahitaezko alderdi batzuen zehaztapena du ments; izan ere, ezinbestekoak dira hau ikusi ahal izateko: aurrean dugun erregulazioak Ehiza Trofeoak Homologatzeko Batzordeari (ETHB) aukera ematen diola legegileak eman dizkion zereginak betetzeko.


      Proiektuak hasieran ukitu edo erregulatu gabe utzitako alderdien artean nabarmenduko dugu, lehenik eta behin, ez dela zehazten ETHB osatzen duten pertsonen agintaldiaren araubidea edo, gutxienez, agintaldia amaitzeko edo kargua uzteko arrazoiak. Zehaztasun-falta horrek nahasteak edo interpretazio okerrak eragin ditzake emandako ordezkaritzaren izaera dela eta ─pertsonalizatua den ala ez─, orobat ordezkagarritasuna dela eta.


      Era berean, hau argitu beharko litzateke, xedapen gehigarri baten bidez: kideak gero izendatzeko epeari buruzko kontuak, edota egun dauden kideen agintaldiaren indarraldiarekin zerikusia dutenak. Orobat, organoaren jarraitutasuna bermatze aldera, gutxieneko eduki nahitaezkotzat jaso beharko litzateke urteko bileren gutxieneko kopuru bat, hartzaileek halako ziurtasun bat izan dezaten, etorkizunean trofeoak homologatzeko eskariak aurkezten dituztenerako.


      Egin-eginean ere, gabezia horiek ezin dira konpondu AJAPELen II. tituluko II. kapitulua aplikatuta (22., 25.1 eta 26. artikuluak), edo ETHBk bere jardunerako egoki iritzitako barne-funtzionamendurako arauak onartuta (azken hori, gainera, bat etorriko litzateke AJAPELen 22.2 artikuluak aurreikusitakoarekin).


      79/2013 ABJI 41.etik 44.era par.


      


      Konplexuagoa da, ordea, proiektuan erabili duten formula bat, hots, legeak Euskal Autonomia Erkidegoko Justizia Administraziorako eta Estatuko Administrazio Orokorrerako aurreikusi duen ordezkaritza sartzekoa.


      Lehen batean, konparatuta nola zegoen erregulatuta organoaren konfigurazioa Euskal Autonomia Erkidegoko poliziari buruzko uztailaren 17ko 4/1992 Legearen 21. artikuluan, alde batetik, eta, bestetik, SPSALren 8.3 artikuluan, hauxe interpreta daiteke, Kode Zibilaren 3. artikuluko irizpideak baliatuta, hau da, hitzez-hitzezko esanguraren arabera eta aipatu aurrekari historikoa gogoan: legegileak erabaki baldin badu “Batzorde horretako kide izan daitezke” ahalerazko horren ordez jartzea “Kontseilu horretako kide izango dira” aginduzkoagoa, argi eta garbi erakutsi du bere borondatea dela “Administrazio” horiei leku bat ematea organoaren barruan.


      Parte-hartze horren bitartez, beraz, aukera ematen zaie administrazio horiei entzunak izan daitezen kontsulta-organo horren barruan, zeinaren helburua baita segurtasun-politikarekin zerikusia duten, eta haren eragina jasotzen duten, erakundeen jarduketen koherentziaren mesedetan aritzea. Parte-hartze hori, hortaz, guztiz egokia eta koherentea da, kontuan hartuta alor honetan egikaritzen dituzten eskumenak.


      Dena den, doktrina konstituzionalak eragozpenik gabe onartu badu ere Estatuko Administrazioaren eta administrazio autonomikoen arteko lankidetza bat, borondatean oinarritua (berezko zaio sistemari, eta hala agertzen da AJAPELen 4. artikulutik 10.era bitartean), lege autonomiko batek harremanetarako nahitaezko bide bat ezartzea, arauz finkatuta kontsulta-organo batean parte hartzea, ez da horren gardena.


      Alderdi eztabaidagarria dela onartu arren, hala da izan ere ─SPSALren 8.3 artikuluaren b) letra baita jada aipatua dugun 2059/2013 konstituziokontrakotasun-errekurtsoaren xedeko bat─, eta uste izatekoa da Estatuko gobernuak xedapen horren konstituziokontrakotasuna defendatzen duela, ezin dugu aipatu gabe utzi legearen artikulu horren etendura bertan behera utzi izanak guztiz indarrean eta aplikagarri bihurtu duela artikulu hori.


      Horiek horrela, Batzordeak uste du legegileak ezarritakoaren arabera ebatzi behar dela parte-hartze hori finkatzeko formula, legearen eta erregelamendu exekutiboaren arteko harremana gidatzen duen hierarkia-printzipioaren arabera, parte-hartze hori baldintzatu edo modulatu gabe proiektuan sartutako tartekien antzekoekin ─“hala eskatuz gero” edo “aldez aurretik eskatuta”─, enbarazu baino ez dute egiten, eta legeak administrazio guztien parte-hartzeari ematen dien tratamendu uniformea zalantzan jartzen.


      Aurreko gorabehera, organo horien parte-hartzea ezarrita eta legea behar bezala osatuta ere, organo horiek parterik ez hartzea erabaki dezakete, eta kontseiluaren barruko eztabaidetan entzunak izateari uko egin; izan ere, Estatuko Administrazioa eta Justizia Administrazioa ez daude behartuta Kontseiluan erabakitako hobekuntza-proposamenei jaramon egitera, Euskal Autonomia Erkidegoko Administrazioaren organoa baita, Eusko Jaurlaritzaren Segurtasun Sailera atxikia, eskumen autonomikoak egikaritzeko sortua.


      176/2013 ABJI 57.etik 63.era par.


      


      C) Zehapen-ahala


      Proiektuaren 89. artikuluak, bere aldetik, VI. tituluan baitago ─Ikuskaritza eta arau-hausteak─, hau xedatu du: “dekretu honek xedatuaren kontrako arau-hausteek administrazio-erantzukizuna ekarriko dute, zeina, hala balitz, Turismoaren antolamenduari buruzko martxoaren 16ko 6/1994 Legeak edo haren geroko aldaketek ezarritako zehapenetako bat edo batzuk ezarrita gauzatuko baita.”


      Ziurtasun-arazoak ematen ditu testu horrek; izan ere, onartuta erregelamenduak lagundu egiten diola bere sorburu-legeari zehapen-araubidean, legeari eskatzen zaizkion betekizun berberak galdatu behar zaizkio: funtsean, ahalik eta zehatzen finkatzea zer kasu den arau-hauste administratibo eta zer kalifikazio dagokion. Proiektuak ez du hori betetzen, eta artikulua esandako ildotik berraztertzea eskatzen du horrek.


      83/2013 ABJI 105.etik 106.era par.


      


      III. Nekazaritza


      Ekintza positiboko edo diskriminazio positiboko neurri batzuk ezarri nahi ditu proiektuak nekazari gazteen alde. Belaunaldien arteko erreleboa, nekazari gazteak nekazaritza-sektorean kokatzea eta ekoizpen-egiturak doitzea sustatzeko neurriek soka eta isla luzea dute NPB-Nekazaritza Politika Bateratuaren ildo estrategikoetan eta hura garatzen duten Europako arauetan (aipatuak ditugu jada horietako batzuk). Estatuan, NUMLk jaso zituen printzipio horiek oinarrizkotzat, eta onartuta daude Konstituzio Auzitegiaren aldetik, hala jasota baitago epai askotan, hau aztertu dute eta: EKren 14. artikuluak jasotako printzipioak ─oinarrizko eskubide ere bada─ duen norainokoa eta esanahia, baita EKren 9.2 artikuluak jasotako printzipioarekin duen zerikusia ere.


      Horri buruz, Konstituzio Auzitegiak bere 28/1992 epaian dioenez, “aginteek (publikoek) babesik gabe eta baztertuta bizi izan diren kolektibo jakin batzuen alde egiten dituzten ekimenak, nahiz eta aldi baterako izan, ezin dira jo baztertzailetzat eta Konstituzioaren aurkakotzat —alderantziz—, baldin eta haien xedea funtsezko desberdintasun-egoera eztitzea edo konpentsatzea bada aldeko tratu berezien bidez”; horrenbestez, onargarriak dira haien aldeko neurri bereziak, “…hasierako desberdintasun-egoerak konpentsatzea xede dutenak; esate baterako: ekintza positiboko neurriak eta antzekoak…”.


      Aurrekoaren ildotik, gogoeta batzuk egin behar ditugu proiektuak ekintza positiboko neurriei eman dien tratamenduaz.


      Ikusi dugunez, ekintza batzuk ezarri ditu NEPLk bere artikuluetan nekazari gazteen kolektiboari lehentasunezko tratamendua emate aldera; zehazki, nekazari gaztearen estatutuaz ari dela, “nekazaritza-arloko euskal administrazio”ei zuzentzen zaie, estatutu hori gara dezaten, estatutu arau-emaile gisa, legearen 73. artikuluaren aginduz, onartuta, nolabait, administrazio horietako bakoitzak bere eskumenen esparruan hartuko dituen neurrien emaitza izango dela estatutu hori.


      Hala ere, gure ustea da Jaurlaritzak baduela erregelamendu bat onartzea, nekazari gazteentzako jarduketa guztiak barne hartzeko asmoarekin; dena den, erregelamendugintza-ahalaren titularraren osatze-ahalmena (lege-erregelamendu exekutibo eskeman) neurriz eta tentuz garatu beharko da baldin eta legearen babes garbirik ez duen kolektibo jakin baten aldeko neurriak ezarri nahi baditu, eta, batez ere, lurralde historikoen eskumen esklusiboko gaietara proiektatzen denean, hala nola zerga-alorra (EAEEren 41. artikulua eta LHLren 7.a.6 artikulua), probintzia- eta udal-ondasunen araubidea ─nahiz jabari publikokoak nahiz ondarekoak, norberarenak edo komunalak─ (EAEEren 37.3.d) artikulua eta LHLren 7.a).7 artikulua), eta mendiak, baso-aprobetxamenduak eta zerbitzuak, abelbideak eta larreak (LHLren 7 a) 9 artikulua).


      On da gogoratzea, baita ere, bi maila bereiz ditzakegula NEPLk ezarritako ekintza positiboen neurrien barruan: lehenengo maila bat, beste batzuen artean nekazari gazteak sektorera erakartzeko sustapen-ekintza eta -neurriei lehentasuna ematekoa; eta bigarren maila bat, neurrietara iristekoa, zeinean bereiz baitaitezke, alde batetik, kolektiboarentzako baino ez diren neurriak, eta bestetik, lehiaketa-prozesuetara lotutako beste neurri batzuk, zeintzuetan lehentasunezko tratamendua ematen baitzaie gazteei, besteak beste.


      Hori esan ondoren, Batzordeak uste du proiektua, batzuetan, ez dela iristen legeak dioena zehaztera ─hala egin beharko lukeen arren, legearen aginduak osatzeko zeregina egokitzen baitzaio─, eta beste batzuetan, berriz, legegileak aurreikusi gabeko eremuetan sartzen dela, zeintzuk, lehen batean, beste administrazio batzuen eskumenekoak baitira.


      Zehaztasunik ezari dagokionez, oro har, “lehentasun” eta “lehentasunezko” kontzeptuak erabiltzen dira nekazari gazteen posizioa kalifikatzeko. Ildo horretatik, 5. artikulua (lehentasuna nekazaritza-lurren funtsen esleipenean), 6. artikulua (lehentasuna agroaldeetan eskuragarri dauden lursailak eskuratzeko), 10. artikulua (lehentasuna eraldatze- eta merkaturatze-laguntzetara iristeko), 14.2 artikulua (lehentasuna errenta-aseguruak eta konpentsazio-funtsak finantzatzeko diru-laguntzak eskuratzeko) eta 17.4 eta 19.2 artikuluak (diru-laguntzetarako arauetarako lehentasun-irizpideak).


      Alde batera utzita NEPLk aukeratu terminoa (“lehentasuna edo lehentasunezko tratamendua”) barik beste bat erabili izanak nahastea eragin dezakeelakoa, hau eskatu beharko litzateke: behin baztertuta erabateko eta baldintzarik gabeko lehentasun batez ari garela, zehaztu dezatela zer ulertu behar den lehentasunezko tratamendutzat lehiaketa-prozesuetan, hots, nekazari gazteak sustapen-ekintza edo -neurrien hartzaile bakar ez direnetan. Lehentasuna ematen denean, normalean, ponderazio edo puntuazio espezifiko bat eman ohi da laguntzetara biltzeko deialdietan. Kontuan hartuta, betiere, berariazko tratamendu hori ez izatea ez arrazoiz kanpokoa ez proportziorik gabekoa, eta, beraz, EKren 14. artikuluaren aurkakoa.


      Mendi publikoei eta herri-mendiei dagokienez, proiektuaren testuak 7.1 artikuluan ezarri du nekazari gazteen aldeko eskubide bat, euren ustiategiak kokatuta dauden toki-erakundeen mendi publikoak eta herri-mendiak eskuratu eta ustiatzeko. NEPLk ere aipatzen du aprobetxamendu hori bere 73.a) 8 artikuluan, baina, erabilera eta aprobetxamendua erregulatuta behar dutenez, eta gozamena administrazio-baimenaren mende dagoenez normalean, ez baita aski izaten Nekazaritza Ustiategien Erregistroan alta emanda egotea, komeniko zen proiektuak beren-beregi aurreikustea, nahi ez diren interpretazioak saihesteko.


      Bigarren alderdiari dagokionez, proiektuak sartu dituen neurriak ez datoz argi eta garbi bat NEPLren 73. artikuluak dakarren zerrendarekin; hain zuzen ere, zuzenean ezarri duenean (i) agroalde bateko lursailaren erabileragatik kanon edo tasarik ordaintzetik jare uztea─6.2 artikulua─; edo beste administrazio batzuek hartzeko moduko neurritzat jotzen dituenean (ii) aprobetxamendu-kanona ordaintzetik salbuestea mendi-publiko eta herri-mendien erabileran ─7.2.a) artikulua─, edo (iii) foru-erakundeak aipatzen dituenean, errentaren edo sozietateen gaineko zergetarako hobariak ezartzeko aukera emanez ─13. artikulua─.


      Formulazioa aukerabidezkoa denean, egia da eskumena duen administrazioak bere esku duela neurri horiek onartzea ala ez onartzea, baina ez da gutxiago egia haien araugintza-gaitasuna behar ez bezala baldintzatzen dela uler daitekeela, hots, mugak ezartzen zaizkiola, adibidez, foru-diputazioek PFEZa edo Sozietateen gaineko Zerga arautzeko duten eskumenari, hobariak aplikatzeko epea finkatzen denean (lehenengo bost urteetan). Saihestu egin behar da hori.


      Zailagoa da 6.2 artikuluan agertzen den salbuespenaren kasua. Lehen batean, NEPLren 14.4 artikuluan ageri den erregelamendurako deia urriaren 2ko 193/2012 Dekretuaren onarpenaren bitartez gauzatu da. Ikusten denez, askotarikoak izan daitezke nekazaritza-lurren funtsen sorburuak (4. artikulua), eta haien helburuen artean dago nekazari-herrixkak edo agroaldeak sortzea [6.1.e) artikulua, NEPLren 14.3.d) artikuluarekin bat etorrita]; baina, gaineratu dutenez, “Nekazaritza-lurren funtsetako aktiboak hirugarrenei esleituko zaizkie, ahal dela alokairu-kontratuen bidez, nekazaritza-jarduerarako eta gutxienez 5 urteko eperako” (6.3 artikulua). Lurrak alokatzeko edo uzteko kontratuen erreferentziazko prezioak finkatzeko arauak ere ezarri dira (7.2 artikulua).


      Administrazioaren jabetzako ondasunen kasuan, baldintzatuta dago horiek erabili eta baliatzea: jabari publikokoak edo ondare-ondasunak diren begiratu behar da, baita titularra nor duten ere, eta, batzuetan, are zer helburu edo xedetarako diren.


      Ondare-ondasunak badira, harreman pribatuetarako balio duen titulu berbera balia daiteke ustiaketa zilegitzeko (landa-errentamendua).


      Hau ere interpreta daiteke, gainera: proiektuaren asmoa dela, agroaldea titularitate publikoko eta jabari publikoko lurrekin eratzen denean (udalaren titularitatekoak izango dira normalean), ustiapenerako emakidak inongo kanon edo tasarik ordaindu beharrik ez izatea.


      Hala balitz, ordea, toki-erakundeen zerga-araubidean sartuko litzateke proiektua, toki-tasen barrukoa baita toki-jabari publikoaren erabilera pribatiboa edo aprobetxamendu berezia kargatzen duen tasa, eta foru-arauek eta toki-ordenantzek arautu behar dute hori (egin-eginean ere, baztertu egin behar da Eusko Jaurlaritzak erabaki ahal izatea zerga horren elementuren baten gainean, Konstituzio Auzitegiaren apirilaren 11ko 85/2013 epaitik ondoriozta daitekeenez).


      Azkenik, egoki litzateke 14. artikuluaren erredakzioa fintzea, ez baitirudi errenta-aseguruen eta konpentsazio-funtsen erregimena arautu nahi duenik ─14. artikulua─, baizik eta, mugatuago, halakoak hartu edo sinatzea sustatzeko laguntza ezarri, aseguruaren kosturako diru-laguntza bat jarrita, aseguru horien hedapena eta garatzea sustatze aldera: horrek ez du inongo arazorik ematen.


      178/2013 ABJI 54.etik 71.era par.


      


      IV. Kirolak


      Proiektuaren 20. artikuluren erredakzioak, erakundeen diziplina-erantzukizuna arautzea baitu helburu, zalantzak sorrarazten ditu, ez baita argi ikusten zer mezu normatibo duen.


      Ezer baino lehen, komeni da esatea ZALen 8. artikuluak aurreikusi duela arau-haustea burutu duten pertsonak baino ez direla izango arau-hausteen erantzule, eta ZALen 9. artikuluak hauxe dioela:


      “9. artikulua.– Egile izatea.


      ─ Legean tipifikatutako gertakaria beren kasa, beste norbaitekin batera edo beste norbaitez baliatuz burutzen duten pertsona fisikoak edo juridikoak dira arau-hausteen egileak.


      ─ Pertsona hauek joko dira egiletzat:


      a) Arau-haustea burutzeko ezinbestekoa den laguntza eman duten pertsonak.


      b) Beste norbaitek araua-hausteari aurrea hartu ez dioten pertsonak, legearen mailako arau batek hala jarduteko aginduta ere.


      Pertsona horiek ez dira erantzule izango, edozein arrazoi dela eta, aurrea hartu beharko lioketen arau-haustea zein den zehaztuta ez badago edo beren ardurapeko pertsonak berak hautsi duela araua frogatu ez bada. Arau-haustea egon bada eta egilea ardurapeko pertsona izan bada, ardura zuten pertsonak erantzule izango dira, nahiz eta egile materiala errudun jo ez, pertsona hori inputabilitatetik edo erruduntasunetik salbuesteko arrazoiren bat dela eta.


      ─ Ustezko erantzulea pertsona juridikoa baldin bada, zigortu nahi den jarduera konkretuan edo omisioan pertsona juridiko haren borondatean eragina izandako pertsona fisikoaren edo pertsona fisikoen aurka burutuko da erruduntasun-judizioa. Kasu horietan ez da egongo arau-hauste beragatik pertsona fisiko horiei zehapena jartzerik.”


      Aurreratu daitekeenez, proiektuaren 20. artikuluaren aitzineko tipifikazioaren arabera, egile dira kirolariak, teknikari-zuzendariak eta erakundeak, baldin eta II. kapituluak zigortzen dituen arau-hausteak gertatzen badira.


      Lehenengo ondorio gisa aterako dugu, beraz, erakundeak direla egile 14., 15. eta 16. artikuluek deskribatu portaerei dagokienez, eta, horretarako, ZALen 9.3 artikuluak dioen bezala, zehatu nahi den egintza edo omisio horretan erakundearen borondatea eratu duen pertsona fisikoari edo eratu duten pertsona fisikoei begira egingo dela erruduntasun-juzgua; halakoetan, baina, ezinezkoa izango da pertsona fisiko horiek arau-hauste berberarengatik zehatzea.


      Bada, proiektuaren 20.1 artikuluak hau dioenean “Erakundeak erantzule zuzenak dira, haien kide eta eskola-kiroleko lehiaketetan parte hartzaile diren pertsona fisikoek egindako arau-hausteengatik”, ez dakigu zer nahi duten, zehazki: (i) parte hartzen duten pertsonak (termino hori bera da anbiguoa) arau-hauste horietatik jare utzi eta erakundeari egoztea; edo (ii) erruduntasun-juzgua parte-hartzaile horien bitartez egitea.


      Hipotesietan lehenak (i) ez du bidezkoegi ematen (parte-hartzaileak erabat salbuesteko klausula bat litzateke), eta bigarrenari dagokionez (ii), berriz, hau ondorioztatu behar: artikuluak hitzez hitz dioena ez datorrela bat lortu nahiko litzatekeen helburuarekin.


      Baina interpretazio-arazoak areagotu egiten dira 2. paragrafoak hitzez hitz dioena ikusita, horra: “Erakunde jakin bati lotutako pertsona fisikoek eginez gero diziplina-arauetan aurreikusitako arau hausteak, litekeena da erakunde horri zigorra jartzea, pertsona fisikoen aurka jar daitezkeen zigorren kalterik gabe”.


      Oraingo honetan, argi dago hala erakundeei “lotutako pertsonak” nola erakundeak eurak zigortu nahi direla lehenengoek egindako arau-hausteengatik. “Parte-hartzaile” terminoak, dirudienez, kirolariak baino ez ditu hartzen barruan; “lotutako pertsonak” hori, ordea, zabalagoa da, eta kirolariak, teknikariak zein zuzendariak har ditzake barne.


      Kontua izango litzateke, orduan, egiletzat jotzea hala egile materialak nola, zer erakunderi lotuta dauden, bada erakunde horiek ere; horretarako, ZPLren 9.2.b) artikuluaren arabera, ezinbestekoa da pertsona juridiko horiek legez ezarrita edukitzea beste batzuek arau-hausterik ez egitea begiratu beharra. Erakundeen erantzukizuna, hortaz, in vigilando erru batetik ondorioztatuko litzateke, haien kirolari, teknikari edo zuzendariek arau-hausterik ez egitea begiratzeko betebeharra ez betetzeagatik; horrenbestez, erakundeek euren kirolari, teknikari edo zuzendarien arau-haustean izandako parte-hartzea zigortuz, nolabait. Beraz, ez litzateke arau-hauste autonomoa izango, baizik eta egindako arau-hausteari lotua, erakundea ber kirolari, teknikari edo zuzendarien portaera zuzenaren bermatzaile izaki.


      Legea behar da halako erantzukizun bat ezartzeko, hala diote-eta ZPLren 9.2.a) artikuluak eta Herri Administrazioen Araubide Juridikoaren eta Administrazio Prozedura Erkidearen azaroaren 26ko 30/1992 Legeak (aurrerantzean, AJAPEL) 130.2 artikuluan, erantzukizun subsidiario edo solidarioen kasuetarako.


      Horiek horrela, Batzordeak uste du eskakizun hori bete egiten dela baldin eta Euskal Autonomia Erkidegoko Kirol Legetik atera badaiteke kirol-klub edo taldeek (eta ikastetxeek) haiekin lotura duten pertsona fisikoen gaineko begiratze-betebehar orokorra dutela. Kirolariei dagokienez, guztiak baitira adingabeak (kadete-maila da altuena, eta programa bukatzen den urtean 15-16 urte beteko dituzten ikasleak hartzen ditu barne), esan gabe doa betebehar hori, ikusita kirol hori zer eremutan garatzen den, kirolaren helburuak eta parte-hartzaileen adinak.


      Aitzitik, teknikariez eta zuzendariez ari garela, zailagoa da lege-babes hori aurkitzen, kontuan hartuta, gainera, haien gaineko erruduntasun-juzguaren bitartez iritsiko ginatekeela erakundearen zuzeneko erantzukizuna naturaltasunez zehaztera.


      Laburbilduta: orraztu egin beharko lirateke proiektuaren 20. artikuluko 1. eta 2. paragrafoak, mezu gardena eman dezaten; izan ere, diziplina-araubidearen alorrean are zorrotzago begiratu behar da arauaren ziurtasuna, arauaren hartzaileek argi jakin dezaten zeri egokitu.


      Horra gure iradokizuna, beraz:


      a) 1. paragrafoak adierazi nahi baldin badu lehen aipatu dugun erruduntasun-juzgu hori, hots, arau-haustea egin izana pertsona juridiko bati egoztekoa (pertsona juridikoa nahitaez dihardu-eta pertsona fisikoen bitartez), honela jar daiteke, adibidez: “Erakundeei dagokienez, erruduntasun-juzgua egiterakoan, hau hartu beharko da kontuan: zehatu nahi den ekintza edo omisioan erakundearen borondatea eratu duten teknikarien edo zuzendarien jokabidea edo portaera. Kasu horietan ez da egongo arau-hauste beragatik pertsona fisiko horiei zehapena jartzerik”.


      Ikusirik portaera edo jokabide arau-hauslearen deskripzioa bat datorrela, gehienetan, teknikari, zuzendari eta erakundeentzat, zehapen-organoak erabaki beharko du, arau-haustearen inguruabarrei jaramon eginda (oso aproposak dira horretarako proiektuaren 20.3 artikuluko irizpideak), zigorra erakundeari ala teknikari edo zuzendariei jarri behar dien, baina ez biei, ZPLren 9.3 artikuluak debekatu egiten duelako hori, ne bis in idem printzipioaren ondorioz edo.


      b) 2. paragrafoaren helburua baldin bada kirolariek egindako arau-hausteen egiletza erakundeetara hedatzea, ondorengo testua balia daiteke: “Erakundeek erantzukizuna izango dute, halaber, ez prebenitzeagatik: haiei lotutako kirolariek arau-hausterik eginez gero, erakundeek ere erantzungo dute kirolarien egintza ez-zilegiengatik.”


      53/2013 ABJI 106.etik 119.era par.


      


      V. Emakumeen eta gizonen arteko berdintasuna


      Ez da argi ikusten nola uztartzen diren berdintasun-planak (EGBLOk aurreikusi baititu) eta berdintasunaren alorreko jarduera-planak (proiektuak izen hori hobetsi du planentzat).


      Proiektuak 2. artikuluan finkatu ditu aintzatespena edo aitorpena lortu nahi duten erakundeek bete beharrekoak, eta, harritzekoa bada ere, zerrenda luze horretan ez da inondik ageri “berdintasunaren alorreko jarduera-plan”ik [zeharka ez bada, aintzatespenera edo aitorpenera bil daitezkeen erakundeak zedarritzen dituenean, 2 b) artikulua]. Aitzitik, 2. artikuluaren g) letrak, berdintasun-jarduerak biltzen baititu, hauek bereizi ditu: legeak aginduta edo hitzarmen bidez “berdintasun-plana” ezartzera behartuta dauden erakundeak eta behartuta ez daudenak, azken horiei ere eskatzen baitie plan hori prestatzea, aintzetespena jasoko badute.


      4. artikuluan zehaztu dute berdintasunaren alorreko jarduera-planaren edukia ─nahiz eta, argudiatu dugunez, 2. artikuluak betekizunen artean jarri ez─, eta 6.1 artikulua irakurriz gero, hau ondoriozta daiteke: aurkeztu beharreko dokumentuetako bat dela berdintasunaren alorreko jarduera-planaren memoria [b) letra] eta plan horren testu osoa [d) letra]. Berdintasunaren alorreko jarduera-plana ez dator bat berdintasun-planarekin; izan ere, berdintasun-plana egin behar den ala ez (6.2 eta 3 artikulua), aldatu egiten da aurkeztu beharreko dokumentazioa.


      Berrehun eta berrogeita hamar langiletik gorako enpresek berdintasun-plana prestatu behar dute (EGBLOren 45.2 artikulua). EGBLOren 46.1 artikuluaren arabera, enpresetako berdintasun-planak antolatutako neurri-multzoa dira; neurri horiek egoeraren diagnostiko bat egin ondoren hartuko dira, eta xede izango dute enpresan emakumeen eta gizonen arteko tratu- eta aukera-berdintasuna lortzea eta sexuan oinarritutako bereizkeria ezabatzea. Berdintasun-planen bitartez ezarriko dira lortu beharreko berdintasun-helburu zehatzak eta haiek lortzeko hartu beharreko estrategiak eta praktikak. Era berean, helburu horien jarraipen- eta ebaluazio-sistema eraginkorrak ezarriko dira.


      Bestetik, EGBLOren 46.2. artikuluak zehaztu duenez:


      “Ezarritako helburuak lortzeko, berdintasun-planek jaso ahal izango dituzten gaien artean izango dira, besteak beste, enplegua lortzea; lanbide-sailkapena; aurrerakuntza eta prestakuntza; ordainsariak; lan-denboraren antolaketa, emakumeen eta gizonen arteko berdintasunaren arabera laneko, norberaren eta familiako bizitza uztartu ahal izateko; eta sexu-jazarpenaren eta sexuan oinarritutako jazarpenaren prebentzioa”.


      Batzordearen ustez, ikusita nola dauden eratuta berdintasun-plana eta berdintasunaren alorreko jarduera-plana (proiektuaren 4. artikulua), ezerk ez du eragozten haiek desberdin taxutzea formalki eta materialki (jarduera-planak eduki zehatzago edo berriagoak sartu nahi dituelako, eta berdintasun-planetatik kanpoko erakundeei eragiten dielako), baina argiago egin beharko litzateke bereizketa, eta, berdintasun-plana prestatu beharra duten enpresetan, berdintasun-plan hori hartu beharko litzateke berdintasunaren alorreko jarduera-planaren oinarri, erakundeen aintzatespenerako prozedura gehiago arrazionalizatzeko.


      90/2013 ABJI 73.etik 79.era par.


      


      Gogoeta eragiten du, era berean, aintzatespenaren edo aitorpenaren funtsezko elementu bat arautzeko moduak: haren iraunaldiaz eta amaieraz ari gara.


      Proiektuaren 10.4 artikuluak argi eta garbi dioenez, “aitorpenaren baliozkotasuna iraunkorra da; nolanahi ere, bi urtean behin jarraipena egingo zaio dekretu honen 14. artikuluan jaso bezala, eta gerta liteke baliozkotasuna galtzea edo horri uko egitea”.


      Aurrekoarekin bat etorrita, bi urtean behingo jarraipenaren ezaugarriak finkatu ditu 14. artikuluak, eta 15. artikuluak, berriz, aitorpena baliogabetzeko prozedura eta hura galtzeko arrazoiak, eta 16. artikuluak, azkenik, aitorpenari uko egitea.


      Lehen begiratuan, pentsa liteke araubidea behar bezala taxututa dagoela, baina bada diseinu horretan ondo sartzen ez den alde bat, proiektuaren 14.4 artikuluak hauxe xedatu baitu:


      “Plan bakoitzean zehaztutako indarraldia amaitzen denean, aitorpenarekin jarraitu ahal izateko, erakundeak honako hauek aurkeztu beharko ditu: egoeraren diagnostiko eguneratua eta berdintasunaren alorreko jarduera-plan berria; aurreko planean jasotako neurriak urte horietan ezartzean eragindako ondorioei buruzko balioespena eta aurreko diagnostikoan aztertutako adierazleetan izandako ondorioena”.


      Proiektuaren 13.2.b) artikuluak ere lotu dio aitorpenaren erabilera “berdintasunaren alorreko jarduera-planaren iraupenari”.


      Proiektuaren 14.4 eta 13.2.b) artikuluak irakurriz gero, beraz, planak epe bat izango duela ondorioztatzen da, baina ez zaio indarraldia zehazten [4.2.b) artikuluak dioenez, urte anitzekoa izan behar da, eta denboran zehaztua, eta, nolanahi ere, bi urterako baino gehiagorako izango dela pentsa liteke, bestela ezinezkoa izango zelako bi urtez behingo jarraipena egitea]; 14.4 artikulutik, berriz, plana amaitzean egoeraren diagnostiko eguneratua eta plan berria aurkeztu ezean (horri dagokionez, ez dute zehaztu II. eranskineko eredua ere bete beharko den, ala testu osoa aurkeztu bakarrik), ezin izango zaiola aitorpenari eutsi, eta, beraz, ezin izango da erabili.


      Harrigarria da 10.4 artikuluak ez eskatzea betekizun hori aitorpenak balioa izan dezan, eta 15. artikuluak aitorpen iraunkorraren errebokazio-arrazoitzat ez jartzea erakundeak bete ez izana betebehar hori, hots, planaren indarraldia amaitutakoan, egoeraren diagnostiko eguneratua eta jarduteko plan berria aurkeztu beharra. Beste alde batetik, plan berri hori aurkezteko data ere ez dute zehaztu (uste izatekoa denez, indarrean dagoenak indarra galdu baino lehen aurkeztu beharko da).


      Aitorpenaren balio iraunkorra eta, aldi berean, planaren aldi baterako iraupena aurreikusten dituen erregulazioa ez da guztiz arbuiagarria, baina proiektuaren erredakzioa zaindu behar da biak uztartu ahal izateko.


      90/2013 ABJI 79.etik 86.era par.


      


      Herri-administrazioek, oro har, eta EAEk, zehazki, antolamendu eta baliabide batzuk jarri dituzte genero-berdintasuna bultzatzeko. Zeregin horretan, berebiziko garrantzia dute Europako arauek, eta, haiei lotuta, arau deribatuen multzo handi batek


      Enpleguari eta lanari dagokienez, nahitaez aipatu behar dira hauek: 2006/54/EE Zuzentaraua, Europako Parlamentuarena eta Kontseiluarena, 2006ko uztailaren 5ekoa, enpleguko eta laneko gaietan gizonei eta emakumeei aukera- eta tratu-berdintasuneko printzipioa aplikatzeari buruzkoa (aurreko lau zuzentarauren testu berregina); 75/117/EE Zuzentaraua, Kontseiluarena, 1975eko otsailaren 10ekoa, gizon eta emakume langileen artean ordainsari-berdintasunaren printzipioa aplikatzearen inguruan estatu kideetan dauden legeriak hurreratzeari buruzkoa; 76/207/EEE Zuzentaraua, Kontseiluarena, 1976ko otsailaren 9koa, gizonezkoen eta emakumezkoen arteko tratu-berdintasunaren printzipioa aplikatzeari buruzkoa, enplegua eskuratzeari, lanbide-prestakuntzari eta lanbidean gora egiteari zein lan-baldintzei dagokienez ─2002ko irailaren 23ko 2002/73/CE Zuzentarauak aldatua─; 86/378/EEE Zuzentaraua, Kontseiluarena, 1986ko uztailaren 24koa, gizonen eta emakumeen arteko tratu-berdintasunaren printzipioa Gizarte Segurantzaren lanbide-erregimenetan aplikatzeari buruzkoa ─Kontseiluaren 1996ko abenduaren 20ko 96/97/CE Zuzentarauak aldatua─; eta 97/80/EE Zuzentaraua, Kontseiluarena, 1997ko abenduaren 15ekoa, sexuan oinarritutako diskriminazio-kasuetako froga-zamari buruzkoa.


      Kontuan hartu behar da, baita ere, 2010/41/EE Zuzentaraua, 2010eko uztailaren 7koa, Europako Parlamentuarena eta Kontseiluarena, jarduera autonomoan diharduten gizon eta emakumeen tratu-berdintasunaren printzipioa aplikatzekoa, zeinak hau derogatu baitzuen: 86/613/EEE Zuzentaraua, Kontseiluarena, 1986ko abenduaren 11koa, jarduera autonomoan, nekazaritza-jarduerak barne, diharduten gizon eta emakumeen tratu-berdintasunaren printzipioari buruzkoa eta amatasuna babesteari buruzkoa.


      Ondasunak eta zerbitzuak eskuratzeari eta haien hornidurari dagokienez, hau azpimarra daiteke: 2004/113/EE Zuzentaraua, 2004ko abenduaren 13koa, ondasunak eta zerbitzuak baliatzean eta horiek hornitzean gizon eta emakumeen tratu-berdintasunaren printzipioa ezartzen duena.


      Arau horiek, batzuetan, pertsona guztiak behartzen dituzte. Egin-eginean ere, Europar Batasuneko arauek, xedapen batzuetan, partikularren arteko harremanetara ere eramaten dute tratu-berdintasunaren printzipioaren aplikazioa. Ildo horretatik, 2000/43/EE Zuzentaraua, Kontseiluarena, 2000ko ekainaren 29koa, pertsonen arraza edo jatorri etnikoa edozein dela ere, haien tratu-berdintasunerako printzipioaren aplikazioari buruzkoa. Arau horrek denak behartzen ditu: “pertsona guztiak, hala sektore publikoari nola pribatuari dagokienez” (3.1. artikulua). Era berean, Kontseiluaren 2004ko abenduaren 13ko 2004/113/EE Zuzentaraua, ondasunak eta zerbitzuak baliatzean eta horiek hornitzean gizon eta emakumeen tratu-berdintasunaren printzipioa ezartzen duena, hauei aplikatuko zaie: “jendaurreko ondasunak eta zerbitzuak hornitzen dituzten pertsona guztiei, kontuan hartu gabe nor den pertsona hori, sektore publikoari eta sektore pribatuari dagokienez” (3.1. artikulua). Eta, azken buruan, 2006/54/EE Zuzentaraua, Europako Parlamentuarena eta Kontseiluarena, 2006ko uztailaren 5ekoa, enpleguko eta laneko gaietan gizonei eta emakumeei aukera- eta tratu-berdintasuneko printzipioa aplikatzeari buruzkoa (testu berregina) eta 2010/41/EB Zuzentaraua, 2010eko uztailaren 7koa, Europako Parlamentuarena eta Kontseiluarena, jarduera autonomoan diharduten gizon eta emakumeen tratu-berdintasunaren printzipioa aplikatzekoa, partikularren arteko harremanetan ere aplikatzen dira, zalantzarik gabe, halakoa baita enplegu-harreman oro.


      Europako ordenamenduak, hala ere, ez du tratamendu-berdintasunaren printzipioa uniformeki erregulatu sektore publikorako eta pribaturako; aitzitik, berariazko erregimenak ditu, jarduera-eremua zein den.


      Arau horiek zehazki aurreikusi dutenez, estatu kideek erakunde bat edo gehiago hautatuko dituzte pertsona guztien arteko diskriminaziorik gabeko berdintasuna sustatu, aztertu, kontrolatu eta bultzatzeko (2000/43/EE Zuzentarauaren 13. artikulua; 2004/13/EE Zuzentarauaren 12. artikulua; 2006/54/EE Zuzentarauaren 20. artikulua).


      Berdintasuneko eta sexu-arrazoiengatik diskriminaziorik ez izateko printzipioa (EKren 14. artikulua), orobat benetako berdintasuna sustatzekoa (EKren 9.2 artikulua) ─EAEEn ere agertzen baita 9.2 artikuluaren d) letran─, oinarrizko eskubideak eta askatasun publikoak bezala ─eskubidea zein den (KAEak: 18/84, 177/88, 114/95, 241/88)─, partikularren arteko harremanetan txertatzeko modukotzat jo dira, hau da, hirugarren batzuen aurrean exijitzeko modukotzat.


      Aurreko gogoeta horiek guztiak plazaratu izanaren arrazoia da proiektuaren aldaketek organikoki eta funtzionalki jasotzen dituztela eginkizun batzuk, sektore pribatuko eremuan sartzea ekar dezaketenak [adibidez, 2.2 artikuluaren s) letra, EGBLren 64. artikuluko funtzioetara jotzen baitu. Artikulu hori hemen kokatzen da: Emakumeen eta gizonen arteko berdintasunerako Legea (4/2005 Legea, otsailaren 18koa), III. titulua, VIII. kapitulua, berdintasuna eta sexuaren zioz sortutako bereizkeriarik eza defendatzea sektore pribatuan].


      EGBLren aurreikuspenak argiak dira horri dagokionez, nahiz eta beste organo batzuei ─poliziaren alorrekoak edo epaitegietakoak─ egokitu dakizkiekeen eskumenen arabera ere zedarrituta ageri (adibidez, 2.2 artikulua, u letra).


      Hala ere, nahiz eta jurisprudentzia konstituzionalak sostengatu partikularren arteko harremanetan ere badiharduela berdintasunaren aurkako diskriminazioen debekuak, debeku horrek indar gutxiago du botere publikoekiko harremanetan baino.


      Partikularren arteko harremanetan, autonomiaren mugak eragin handiagoa edo txikiagoa izango du, kontuan hartuta zer negozio juridiko den, zer eskubide egikaritzen den edo zer inguruabar dauden. Hartara, berdintasun-printzipioak eragin txikia izango du dohaineko negozioetan, edo eskubideen egikaritza hutsean, eta handiagoa, berriz, publikoari orokorrean zuzendutako kontratazioan; batez ere, gizartearen aldetik garrantzizkoak diren kontratuetan, eta subjektu diskriminatzaileak erabateko edo zatiko nagusitza duenean merkatuan. Arrazoi berberarengatik, berdintasun-printzipioaren eraginkortasuna oso apala izango da baldin eta dena delako kontratu edo negozioen ondorioak subjektu diskriminatzailearen eremu pertsonalean, familiakoa edo etxekoan gertatzen badira, funtsean.


      Ikuspegi horretatik, ongi uler daiteke tratamendu-berdintasunerako eta diskriminaziorik ez izateko eskubidea alor hauetan, adibidez: ondasun eta zerbitzuen eskaintza publikoan eta jendeari irekitako establezimendu edo guneetara sartzean, zeintzuetan ageri baita jendearentzako eskaintza edo jarduera ohikotasunez edo profesional gisa gauzatzea. Horrek ondo erakusten du eskubide hori, partikularren arteko harremanetan, oso eremu zehatzetara mugatzen dela, hots, eskaintzaileak bere eskaintza edozein hartzaileri helarazteko bokazio berezia duenetara.


      Ikusitako diskriminazio-arrazoiak ezin dira berdin proiektatu bizitza politiko, ekonomiko, sozial eta kulturalaren sektore guztietara; izan ere, alor hauetan hedatuko dituzte eragin gehienak: lan-harremanetan, ondasun eta zerbitzuen kontratazioan, osasun-zerbitzuetan, prestazio sozialetan eta hezkuntzan, zerbitzu publikoetan bereziki.


      192/2013 ABJI 41.etik 54.era par.


      


      VI. Langileak, herri-administrazioetakoak


      A) Bateraezintasunak


      Bada, ordea, berriz aztertzea behar duen gai bat; izan ere, estatutuak ez datoz UKALekin bat lege horrek gobernu-organoetan eta organo zientifiko-teknikoetan daudenei ezarritako bateraezintasunen araubidean; izan ere, gobernu-organoetan eta organo zientifiko-teknikoetan egotea bateraezina da “agentziak ebaluatu ditzakeen erakundeetan kide bakarreko kudeaketa-karguak izatearekin, euskal unibertsitate sistemako unibertsitateetako hiru errektoreen kasuan izan ezik, 7. artikuluan esaten denaz bat” (UKALen 6.5 artikulua).


      Proiektaturiko estatutuen 9.4 eta 15.3 artikuluek, baina, errektoreorde kargura mugatzen dute bateraezintasuna, hala Gobernu Kontseiluan nola Aholku Batzordean, eta ez dute ezer esaten zuzendariaren eta ebaluazio-batzordeen kasurako.


      Murrizketa horri dagokionez, argi dago, unibertsitate publikoan bederen, kide bakarreko kudeaketa-karguak ez direla errektoreordeetara mugatzen; izan ere, beste batzuk ere bat datoz tipologia horrekin ─LOUren 13 b) artikuluak unibertsitate guztietarako derrigorrezkotzat jotzen dituenak adibidez (eta beste batzuk ere egon daitezke)─ hala nola gerente edo kudeatzailea, fakultate-dekanoak eta eskola-zuzendariak, departamentu-zuzendariak eta ikerketako unibertsitate-institutuen zuzendariak, askotariko kudeaketa-eginkizunak esleitu baitzaizkie (LOUren 22. artikuluak dioena ikusita, zalantzazkoagoa da idazkari nagusia kudeaketa-organotzat jotzea, haren funtzioen zehaztasuna falta den arren).


      Gauza bat da UKAL osatzea “kide bakarreko kudeaketa-organoak” terminoa zehazteko, eta oso bestelakoa, aldiz, termino horren legezko esanahiari ez dagokion zehaztapena ateratzea hortik. Ikuspegi horretatik, legeak debekatu egiten du organo horien titularrak (errektoreak dira salbuespen bakarra) agentziaren organoetako kide izatea, ebaluazio-lanak egiten dituen agentziako kideak bereizi nahirik ebaluazioa egiten zaien unibertsitateetatik. Erregelamendu-xedapen autonomikoak, ordea, ez du salbuespen hori errespetatzen, omisioz salbuesten dituelako kide bakarreko beste kudeaketa-organo batzuk ere. Legegilearen borondateari zor zaion errespetua egongo bada, legezko araua bere osoan estatuturatzea exijitu behar da, estatutuek, bestela, arau-hierarkiaren printzipioa urratuko luketelako.


      Gorago aipatu dugunez, estatutuetan ez da ezer esaten zuzendariari buruz, baina, haren kasuan, ez dago muga hori zertan jarri, zuzendariaren bateraezintasunen araubidea zorrotzagoa da-eta, UKALen 8.2 artikuluak agentziako lanetan dedikazio absolutu eta esklusiboa izatea eskatzen baitu, eta, zuzenbide pribatuko ente publiko baten zuzendaritzako kargu den aldetik, abenduaren 20ko 32/1983 Legeak, Euskal Autonomia Erkidegoan herri-jardunean aritzeagatikako elkartuezinei buruzkoak, ezarritako bateraezintasun-araubidearen mende dago, lege horretara jotzen baitu otsailaren 23ko 130/1999 Dekretuak, zuzenbide pribatuko ente publikoetako eta sozietate publikoetako zuzendaritza-taldekideen estatutu pertsonala arautzen duenak.

      VII. Datu pertsonalen babesa


      Zortzigarren paragrafoak xedatu duenez, “organo teknikoek gauzatzen dituzten prozesuen eta lanen emaitzen eta bilakaeraren berri eman beharko diete Agentziako gobernu-organoei, izaera pertsonaleko datuak disoziatuz hala behar bada”. Ulertzen ditugu azken zati horren arrazoiak: ahalik eta zuhurtziarik handienaz jokatzea datu pertsonalen babeserako oinarrizko eskubidea jokoan dagoenean. Hala ere, ezin dugu ahaztu Agentziaren zuzendariaren ebazpenen bidez formalizatuko direla ebaluatzeko, egiaztatzeko eta ziurtatzeko prozesuen emaitzak, dagokion ebaluazio-batzordeak txostena eman ostean (estatutuen 16.7 artikulua). Agentziaren gobernu-organo horrek, beraz, ezagutu egin beharko ditu datu batzuk eman behar duen administrazio-egintzak interes legitimoak eragingo dizkien pertsonei buruz.


      Prozesuan parte-hartzeak esan nahi du datuak tratatzeko baimena ematen zaiela prozesua bururaino eramateko ardura duten organoei; hala ere, datu horiek ezingo zaizkie beste helburu batzuetarako laga beste organo batzuei (ez eta agentzia beraren barruan ere), non eta eragindakoen onespenik ez den edo behar bezala disoziatuta bidaltzen ez diren (badirudi kasu horretaz ari dela proiektua).

      Bigarrenik, hau ere azpimarratu behar da: proiektaturiko erregulazioan bereziki garrantzizkoa dela datu pertsonalen babesa; izan ere, DBLOk bereziki babestutzat jotzen ditu osasunarekin zerikusia duten datu pertsonalak. Araua aztertzerakoan, beraz, nahitaez aztertu behar da haren xedapenak bat ote datozen datu horiek babesteko arauek xedatu dutenarekin.


      GAEk [gaixotasun arraroen erregistroa] biltzen duen informazioa 5. artikuluan identifikatzen diren iturrietatik dator (datu pertsonalen beste erregistro eta fitxategi batzuk). Beraz, iturri horiek informazioa partekatzen duten une beretik sartzen gara datuen tratamenduan, datuen lagapena edo komunikazioa baita hori, DBLOren 3 i) artikuluak eta DBLO garatzeko erregelamendua onartu duen 1720/2007 Errege Dekretuaren 5.1.c) artikuluak definitu dutenaren arabera.


      Besteak beste, gure 1/2011 irizpenean (minbiziari buruzko Euskal Autonomia Erkidegoko informazio sistemaren dekretu-proiektuaren gainean eman genuen) aztertu genuen sakon osasunarekin zerikusia zuten datu pertsonalen lagapena eta komunikazioa (55. lerroaldea eta hurrengo batzuk).


      Laburbilduta esango dugu hemen EASLren 9. artikuluaren b) idatzi-zatiak hau eskatzen duela osasunarekin zerikusia duten datuen tratamendurako: erasandako pertsonaren baimena edo jarduketa behar bezala baimenduta egotea, eta aurretik disoziazio-prozedura egitea, informazioaren anonimotasuna bermatze aldera. Eta EOSKKLren 53.6 artikuluak datu pertsonalen babesari buruzko legeriara jotzen du (DBLOren 7.3 eta 11. artikuluak azpimarratuko ditugu hortik, arau-esparruaren gaineko atalean adierazi dugunaren ildotik), eta Estatuko Osasun Sistemaren Lurralde arteko Kontseiluan erabakitako baldintzetara, datuak lagatzekoetara alegia, informazio sanitarioaren sistemarako behar diren datu pertsonalak barne direla.


      Ildo beretik doa 41/2002 Legearen 16.3 artikulua, historia klinikora epidemiologia, osasun publiko, ikerketa edo irakaskuntzako helburuekin iristeari buruzkoa, zeinak arau orokor gisa ezarri baitu anonimotasuna gorde beharra, non eta pazienteak berak datuok ez bereizteko baimenik eman ez duen, salbuespenak ere aurreikusi dituen arren. Salbuespenen artean dago 33/2011 Lege orokor osasun publikoari buruzkoak aipatzen dituen osasun-administrazioek pazienteen identifikazio-datuak eskuratzea, arrazoi epidemiologikoak edo osasun publikoa babestekoak direla medio, baldin eta beharrezkoa bada biztanleriaren osasunarentzako arrisku edo peril larria prebenitzeko.


      Alor honetan, argigarria da proiektua lantzeko prozeduran DBEBk eman duen txostena, zehatz-mehatz aztertu baitu proiektuaren edukia, datuen babesaren alorreko arauekin konparatuta. Oharkizun-iradokizunak egin ditu DBEBk, arau-proiektua landu duen organoak baloratu egin ditu, eta aldaketa batzuk sartu dizkio hasierako testuari.


      Nahiz eta proiektuak, horri buruz, zehatz definitu gabeko eredua bereganatu ─ondorengo irizpen-lerroaldeetan iruzkinduko dugu hori─, gure iritzia da 6. artikuluak (3. eta 4. paragrafoak) eta 7. artikuluak, lehenengo eta hirugarren xedapen gehigarriekin batera, bete edo errespetatu egiten dituztela datu pertsonalen babesari buruzko arauen eskakizunak.

      4. artikuluan (2. idatz-zatia –datu pertsonal jakin batzuei nahitaez erantzutea– eta 3.a –beste datu pertsonal batzuek betiere beren-beregizko onarpena edukitzea–) ezarrita dagoen jokoari dagokionez, iritzia eman genuen jada lehengo Euskal Estatistika Planaren Lege-aurreproiektuari buruzko 61/2010 irizpenean.


      4.2 artikuluan (arrazari, osasunari eta sexu-bizitzari buruzko izaera pertsonaleko datuak), DBLOren 7.3 artikuluan xedatuta dagoenaren arabera, datu horiek bildu, tratatu eta laga daitezke, interes orokorreko arrazoiak direla bide, legeren batek halaxe xedatzen duenean edo ukituak esanbidez onartzen duenean hori. Beraz, mota horretako datuei buruz, hasieran ez dago inolako oztoporik, proiektuaren 4.2 artikuluan ageri denaren arabera salbuespen horri heltzeko.


      Dena dela, datu horiek nahitaez eman beharra onartu ahal izateko, Konstituzio Auzitegiak 2009ko martxoaren 23an emandako 70/2009 epaiak dioenaren ildotik: “konstituzio-jurisprudentzia sendotuaren arabera, legeak zehaztu beharko ditu murrizketak, zedarritze-irizpide lauso edo zabaletatik urrutiratuta; izan ere, norberaren intimitaterako oinarrizko eskubidearen urragarri izango litzateke mugak ezartzeko modu bat, eragindako oinarrizko eskubidea gauzaezin edota Konstituzioak ematen dion bermea indargabe bihurtuko lukeena (292/2000 KAE, azaroaren 30ekoa, 11. OJ). 49/1999 KAEn adierazi genuenez, intimitaterako oinarrizko eskubidearen babesari buruz hain justu, inoren intimitatean eskua sartzeko «nahitaez» beharko da lege-xedapen bat, «esku-sartzearen premisa eta baldintza guzti-guztiak adieraziko dituena» (4. OJ); eta beste batzuetan «lege-kalitate» izendatu dugun hori izan beharko du, nolabait (KAEak: 49/1999, apirilaren 5ekoa, 5. OJ; 169/2001, uztailaren 16koa, 6. OJ; 184/2003, urriaren 23koa, 2. OJ)”.


      Hau da, estatistika-jarduera eraentzen duten helburu publikoak betetzeko pertsonen intimitateari dagozkion datuak bildu behar badira, hau egin beharko da:


      a) lortu nahi den helburu legitimoa erdiesteko modukoa izan behar da eskakizuna ─egokitasun-juzgua─; beharrezkoa izan behar da, helburu bera eraginkortasun berberarekin lortzeko neurri leunagorik ez izatea alegia ─beharrezkotasun-juzgua─; eta, azkenik, ponderatua eta orekatua izan behar da, hots, interes orokorrerako onura edo abantaila gehiago ateratzea beste ondasun edo balio batzuetarako kaltea baino, proportzio- edo heinekotasun-juzgu zehatza eginda ─ez dadila neurriz kanpokoa eta jasanezina izan─;


      b) eta lege-estaldura espezifikoa (kasu honetan, Euskal Estatistika Plan). Legeak zehaztu beharko du, zorroztasunez, partikularrak zein kasutan dauden behartuta informazioa ematera.


      2. paragrafoan bildutako datuekin gertatzen denaren aurrean, ideologia, sindikatuko afiliazio, erlijio eta sinesmenei buruzkoek ─3. paragrafokoek– erabateko babesa dute. Ezin da onartu mugarik, baldintzarik gabe aldarrikatutako eskubidea delako. Eskubide hori ezin da sakrifikatu konstituzioaren arabera lehentasunezkoak diren beste eskubide edo onura batzuen alde.


      Muga horien justifikazioa Datu Pertsonalen Babesari buruzko abenduaren 13ko 15/1999 Lege Organikoan ageri da (DBLO), 7. artikuluan. Artikulu horrek dioenez, datu horiek bereziki babestuta daude, eta gainera, bereziki sentikorrak dira, idatzizko onarpena eskatzen dutelako, eta legeak ezin du salbuespenez baimendu horrelako datuak biltzea, hirugarren idatz-zatian ageri den bezala.


      Aurreproiektuak, berrikuntza gisa, 4.3 artikuluaren bukaeran, berariazko baimena zabaltzen du kasu honetan: “intimitate pertsonala edo familiarra ukitu dezakeen zirkunstantzia oro”. Hori aurreko Estatistika Planari buruzko urriaren 21eko 4/2010 Legea Legebiltzarrean tramitatzean sartu zen, eta interpretazio-arazoak sortzen dira, ez dagoelako justifikatuta.


      Hasieran, badirudi EAEELren 10.1 artikuluan oinarrituta –artikulu horrek ezartzen du borondatez emango direla “unean-unean izen onerako eta norbanako eta familia-barnekoitasunerako eskubideari buruz indarrean egon dadin araupidetzaren babespeko banakako xehapenezkoak izan daitezenean”–, hauxe agerrarazi nahi dela: 2. idatz-zatian ezarritako salbuespena gorabehera, gainerako kasuetan, mota horretako datuak lortu nahi direnean, eragindako pertsonaren beren-beregiko eta idatzizko baimena beharko dela. Dena dela, intimitatearen barruan arrazari, osasunari eta sexu-bizitzari buruzko informazioa dagoenez, eta EKren 16.2 artikuluan xedatuta dagoenarekin bat eginez, nahasmena sortu ahal da, eta horregatik komenigarria da hori argitzea.


      Hala ere, kontuan hartuta xedapen horiek estatistikaren alorra arautzen duen erregimen substantiboaren barruan daudela, eta iraunkortasun-asmoa dutela, indartua nahi izanez gero (ez baita alferrik EK-k babestutako ideologia-, erlijio- eta kultu-askatasunerako oinarrizko eskubidearen edukiaren barrukoa), Batzordearen ustez egokiago sartuko litzateke EAEELn, eta ez aldi baterako indarra duen lege batean, 2014-2017 Estatistika Plana onartzeko legearen moduko batean alegia.


      Bere arau-multzoko goiburu-legea dugu EAEEL, eta I. tituluaren erregulazioak lortu nahi dituen funtsezko helburuen artean ditu, besteak beste, “unean-unean indarrean egon daitezen egitamu, gainontzeko estatistika edo bestelako ekintzabideak direnak direla, Autonomia Erkidegoaren estatistika-jarduna hari egokitu behar zaion egitura-mailako araupidetza iraunkorra jartzea” (Atarikoaren 2. zatia). Beraz, segurtasun juridikoko arrazoiak medio, EAEELren barruan sartu beharko litzateke aztertzen ari garen aurreikuspen hori.


      Aipatu dugun irtenbide horrek, gainera, zera argitzen lagunduko du: ea aurreproiektuaren asmoa ote den EAEELren 10.1 artikuluak paratu duen araubidea aldatzea; izan ere, EAEELren xedapen horrek aurreproiektuak baino zabalago ezarri du borondatezkotasuna estatistika-datuak emateko garaian, intimitate pertsonalari eta familiarrari buruzko datuez gain, datu hauek hartu baititu: “unean-unean izen onerako eta norbanako eta familia-barnekoitasunerako eskubideari buruz indarrean egon dadin araupidetzaren babespeko banakako xehapenezkoak”, eta zera ere gaineratu: “alderdi horrek argibideak eskatzezko idazkietan berariaz, toki nabarmenean eta eskariarena adinako neurriko letretan agertu behar duela”.


      EAEELren xedapen horren erredakzioak unean-unean indarrean egongo den arauen gain uzten du eskubide horren edukiaren zehaztapena, eta, beraz, borondatez baino eman behar ez diren datu pertsonalen interpretazio zabalagoa ahalbidetzen du, DBLOk aurreikusten duena baino. Gogoratzekoa da intimitaterako eskubideak bermatu egiten duela “norberaren bizimodu-esparruari buruzko sekretua edo isilpekotasuna” eta norbanakoa babestu nahi duela hirugarren batzuek, partikular zein botere publiko, haren barne-intimitateari buruzko datuak bidegabe eskuratzetik, zera ezarri die-eta hirugarren horiei: “eskurik ez sartzea, non eta esku-sartzea konstituzio-justifikazioa duen lege-aurreikuspen neurrizko batean oinarritzen ez den, edota norbanakoak baimentze ez duen; izan ere, pertsona bakoitzari baitagokio zedarritzea norbere eta familiaren intimitatetik zer esparru utzi nahi duen inoren ezagutzatik at”, (denen erakusgarri, Konstituzio Auzitegiaren 206/2007 epaia, irailaren 24koa, 5. OJ).


      Beste alde batetik, aurreproiektuak berrikuntza gisa 4. artikuluaren 4. paragrafoa sartzen du. Paragrafoak horretan azaltzen da informatzaile diren erakunde publiko eta probatuei baimena emango zaiela informazio pertsonala erakunde hartzaileei lagatzeko, interesdunaren baimenik gabe, eragiketak egiteko. Aurreproiektuarekin batera doan memoriaren arabera, paragrafo berri horrekin administrazio-informazioa emateko aukera eman nahi da, estatistika-eragiketak egin ahal izateko, modu horretan informatzaileentzako zama murriztuko delakoan, Europako estatistiken praktika onen Kodearekin bat eginez.


      Ildo horretan, gogora ekarri behar da hau: EAEELren 5.2 artikuluak dioenez, “Estatistikak estatistika-xehapenetatik abiatuta tajutu daitezke” eta datu horiek “arduralaritza-lanen edo argipide-bilketarako berarizko ekintzen ondorioz arduralaritzan erabiltzeko lortutakoak dira arduralaritza-xehapenak”.


      Transmititu nahi dena arestian azaldu dena bada, ez da aurreproiektuan ageri den mezua. Horregatik, betiere, segurtasun juridikoaren alde zehaztu beharko da zein eragin diren, kontuan hartuta datu pertsonalek eta beren lagapenak merezi duten babes berezia.


      “Informatzaileen” eta “Organismo hartzaileen” izaerari dagokionez, gogora ekarri behar da datuen komunikazioa DBLOren 11. artikuluan araututa dagoela. Artikulu horren 2.e) idatz-zatiak dioenez, interesdunaren adostasuna ez da beharrezkoa izango“lagapena Administrazio Publikoen artean egin eta horren helburua gerogarrenean datuak tratatzea denean, xede historiko, estatistiko edo zientifikoekin”.


      Halaber, DBLOren 21.1 artikuluak hau aurreikusten du: “Administrazio publikoek euren zereginetarako bildu eta landutako datu pertsonalak ez zaizkie beste administrazio publikoei komunikatuko bestelako eskumenak betetzeko edo gai ezberdinen inguruko eskumenak betetzeko, komunikazioaren helburua datuak geroago helburu historiko, estatistiko edo zientifikoekin tratatzea denean izan ezik”.


      Informatzailea eta erakunde hartzailea zein diren, EAEELren 7. artikuluaren arabera, urteko estatistika egitarauan zehazten da. Urteko estatistika-egitarau hori da Euskal Estatistika Plana garatu eta gauzatzeko tresna, eta bertan sartuko da estatistika-eragiketen zerrenda, eta eragiketa bakoitzerako zehaztuko dira besteak beste “Fase bakoitzaren ardura duten organo edo enteak, emaitza nagusien eta beste esku hartzaileenen argitalpena barne”.


      Informatzailea eta erakunde hartzaileak administrazio publikoak badira ez da arazorik egongo, DBLOren 11.2.e) babespean, baina beste kasu batean, eta datuak interesdunaren aurretiazko baimenik gabe lagatzeko, lege batek hala baimendu beharko du, DBLOren 11.2.a) artikuluan aurreikusten den bezala.


      EAEELn horri buruz dagoen aurreikuspen bakarra 10.2 artikuluan dago: “Estatistika bakoitzarentzako araupidetzak argipideak nahitaez zein norbanakok edo Erakundek eman beharko dituzten zehaztuko du, gizabanako edo lege-nortasundun, herri nahiz norbanako-alorreko izatea eta haien lege-aberritasuna direnak direla, bere bizilekua edo egoitza Euskadiko Autonomia-Elkartean izan dezatenaren edo horren mugartean kokatuta egon daitezenaren baldintzapean”.


      Lege-aurreproiektu honek babesa ematen dio baimenaren salbuespen horri. Beraz, gogora ekarri behar dugu, aurreko paragrafo batzuetan esan dugun bezala, xedapen hori estatistikaren alorra arautzen duen erregimen substantiboaren barruan egonik, egokiago sartuko litzateke EAEELn, eta ez aldi baterako indarra duen lege batean, 2014-2017 Estatistika Plana onartzeko legearen moduko batean alegia.

      VIII. Tasak eta prezio publikoak


      Arreta handiagoa zor zaio “sailaren mendeko eta unibertsitatez kanpoko ikastetxeetako irakaskuntza-zerbitzuak” horri, eranskinaren 5. atalean ageri baita.


      Formulazio generikoa erabili du proiektuak, zeren eta, memoriaren arabera, “halako egokigarritasun eta malgutasun bat sartu nahi da erredakzioan, etorkizuneko dekretuaren behargabeko aldaketak saiheste aldera”. Gaineratu dutenez, inolaz ere ez dute nahi izan prezio publikoen atea ireki doako irakaskuntzaren maila jakin batzuei, onartuta doakotasun horrek bere arau propioak dituela, eta proiektuaren balizko eraginak gainditzen dituela.


      Bada, Batzordearen ustez, gai honek proiektuan duen erredakzioa zabalegia eta zehaztugabeegia da.


      TPPLren 31. artikuluaren arabera, dekretuz ezarriko dira prezio publikoen bidez ordaintzeko moduko zerbitzuak eta jarduerak. Hortaz, dekretuak berak finkatu behar du zer zerbitzurengatik eska daitekeen prezio publikoa, hargatik eragotzi gabe prezio hori jaso behar duen organo edo erakundea atxikita dagoen saileko buruaren geroko agindu baten bidez finkatzea prezio hori. Horretarako, dekretuan bertan agertu beharko du, ezagutzeko moduan, kontraprestazio ekonomikoa eskatzen zaion zerbitzuak, geroko agindu baten zain egon beharrik gabe, prezioaren zenbatekoa ez ezik, zerbitzuaren zehaztapena bera ere ezarri edo finkatzeko.


      Tentu bereziz jorratu behar da gai hori hezkuntzaren eremuan, Konstituzioak onetsitako eskubide bati eragiten zaiolako (EKren 27. artikulua). Konstituzio Auzitegiak adierazi duenez, hezkuntzarako eskubideari buruzko Konstituzio-xedapenak interpretatuz gero giza-eskubideen deklarazio unibertsalaren eta aipatu nazioarteko hitzarmenen arabera, Konstituzioak hezkuntzarako eskubideari bermatzen dion edukia, alderdi prestazionaletik, ez da oinarrizko irakaskuntzara mugatzen, goragoko mailetara ere hedatzen baita, nahiz eta Konstituzioak, azken horietan, beharrezkotasuna eta doakotasuna inposatu ez(KAE: 236/2007). Hezkuntzari buruzko maiatzaren 3ko 2/2006 Lege Organikoaren 4.1 eta 3.3 artikuluek, beren aldetik, doakotasuna bermatzen dute oinarrizko hezkuntzan, zeinean lehen hezkuntza eta derrigorrezko bigarren hezkuntza sartzen baitira.


      Beraz, doakotasunaren berme horretan sartzen ez diren bitartean, juridikoki zilegi da prezio publikoa ezartzea ikastetxe publikoetan unibertsitatez kanpoko irakaskuntza jakin batzuk jasotzeko, nahiz eta, gaur egun, irakaskuntzaren doakotasuna harago joan Konstituzioak bermatutako gutxieneko hori baino.


      Prozeduraren memoriak dioena ikusita atera daiteke proiektuak ez duela ─oraingoz behintzat─ irakaskuntza-zerbitzu jakin batzuengatik prezio bat kobratzeko asmorik, ez eta unibertsitatez kanpoko hezkuntza-sistema publikoaren egungo finantzaketa aldatzekorik ere; bai, ordea, “halako egokigarritasun eta malgutasun bat erredakzioan, etorkizuneko dekretuaren behargabeko aldaketak saiheste aldera”. Ez da ulertzen, hala ere, zertan zehaztuko den “egokigarritasun eta malgutasun” hori.


      Oinarrizko irakaskuntzak duen doakotasun-bermea behar ez bezala saihesteaz gain, erredakzio horren forma generikoa hau ere bihur daiteke: eskumena duen sailburuaren aldeko ordezkapen halako bat, dagozkion aginduen bitartez, aurrez finkatutako zerbitzu bati dagokion prezio publikoa finkatu ez ezik, une bakoitzean prezio hori zer irakaskuntza-zerbitzu jakini jar dakiokeen ere ezar ditzan. Hori, Batzorde honen ustez, ez da onargarria.


      Irailaren 28ko 249/2010 Dekretuan, indarrean baitago, honela ekin diote gai horri: banan-banan identifikatuta zer irakaskuntza-zerbitzurengatik eska daitekeen prezio publikoa. Horra zerbitzuok, zehazki: hizkuntza-eskola ofizialek, musika eta dantzako eskolek, arte plastiko eta diseinuko eskolek, arte aplikatu eta arte-lanbideetako eskolek, arte eszenikoetako eskolek, kirol-ikasketa eta lanbide-heziketako urrutiko zentroek emandako zerbitzuak.


      Jakina, aurreko hori ez da formula bakarra prezio publikoa sorraraz dezaketen irakaskuntza-zerbitzuak definitzeko; hala ere, ikusirik gaur egun zer zailtasun egongo litzatekeen zerbitzu horiek formulazio negatibo batez definitzen saiatuz gero, komeniko zen, ohartarazi dugun zehaztasunik ez hori ekiditeko, egungo sistemari eustea, banan-banako identifikazioari alegia. Hartara, Jaurlaritzak onartu beharko du, egoki iritziz gero eta balorazioa egin ondoren, aurreko zerrendara irakaskuntza-zerbitzu berriak sartzea edo zerrendan dauden beste batzuk kentzea.


      111/2013 ABJI 40.etik 49.era par.


      


      ILk bere 85. artikuluan aipatzen du “isurketa-kanoka” delakoa. Komeni da hona ekartzea, behar bezala ulertzeko:


      “85. artikulua.


      1. Lege honetan xedatutakoarekin bat etorriz baimendutako isurketa kutsagarriak kargatuko dira kutsadura-zamaren araberako kanonarekin.


      2. Ordainarazte horren zenbatekoa honela kalkulatuko da: isurketaren kutsadura-zama, kutsadura-unitateetan adierazia, bider unitateari eratxikitako balioa.


      Kutsadura-unitate gisa ulertzen da neurketak egiteko hitzartutako eredua, erregelamendu bidez ezarriko dena, erreferentziatzat hartuz urtebeteko epealdian 1.000 biztanleen etxeko hondakin-uren isurketak sortutako kutsadura-zama. Era berean, erregelamendu bidez ezarriko dira beste izaera bateko ur zikinen isurketentzako baliokidetza-baremoak.


      Kutsadura-unitatearen balioa desberdina izan daiteke kostaldeko zati desberdinetan, eta itsasoko uren kalitateari buruzko arauen xedapenekin bat etorriz zehaztu eta berrikusiko da.


      3. Isurketa baimendu duen Administrazioak jasoko du kanona, eta itsasoko uren saneamendurako eta kalitatea hobetzeko jardueretara bideratuko da.”


      Berehala egiazta daitekeenez, kutsagarritzat jotako isurketak baino ez ditu zergapetzen kanon horrek, baina ez guztiak, baizik eta aldez aurretik baimendutakoak bakarrik. Kanon horren erregulazioa, horrenbestez, bereizi egiten da “isurketak kontrolatzeko” kanonetik (Uren Legearen testu bateratuaren 113. artikulua, 1/2001 Legegintzako Errege Dekretua, uztailaren 20koa), azken tasa horrek hauek zergapetzen baititu: jabari publiko hidraulikora egindako isurketak, kutsagarriak zein ez, baimenduak zein baimenik gabekoak.


      Kanon horren izaerari buruz, legeak argitzen ez duen arren, hau jo daiteke: nahiz eta oso garbi ez egon, kanonak baditu berezitasun batzuk, jabari publikoaren aprobetxamendu bereziarengatiko tasa batera hurbiltzen dutenak, okupazio baimenduagatikoa kasu honetan [abenduaren 17ko 58/2003 Legea, tributuen lege orokorra ─aurrerantzean, TOL─, 2.2.a) artikulua, eta EAEko Administrazioaren tasa eta prezio publikoen Legearen 4. artikulua, irailaren 11ko 1/2007 Legegintzako Dekretuak onetsitako testu baterataua ─aurrerantzean, TPPL─].


      Planteatu beharreko lehenengo gaia da ea proiektuak aurreikusi tributu-exijentzia horrek legezkotasun-printzipioa betetzen duen ala ez (EKren 31.3 artikulua, TOLren 8. artikuluan eta TPPLren 5. artikuluan zehaztua). Ildo horretatik, hau esan daiteke: ILren 85. artikuluak barne dituela tributuaren oinarrizko elementuak, legeari erreserbatu zaizkionak, eta finkatuak dituela zergapeko egitatea, sortzapena, zerga-oinarria eta subjektu pasiboak, halako moldez non bakarrik ILren 85. artikulu horretan bertan aurreikusi moduan behar baitu erregelamenduaren lankidetza.


      Lege-erreserbaren exijentzia materiala beteta dagoenez kanonaren zehaztapenari dagokionez, hauxe geratzen zaigu aztertzeko: Estatuko legea gaikuntza aski zaion aztertzen ari garen proiektuari. Horri buruz, gogora dezagun ingurumenaren babesaren inguruko eskumen-eremuan gaudela, eta autonomia-estatutuak Estatuko oinarrizko legeriaren legegintza-garapen eta exekuziokotzat jotzen duela [EAEE, 11.1.a) artikulua]. Halako eskumen-alorren aurrean gaudenean, Batzordeak deklaratua du, Estatuko ordenamendu juridikoaren eta EAEk bere eskumena egikarituz sor dezakeenaren artean, ez dagoela hierarkia-harremanik, eskumen-printzipioa nagusitzen baita. Gauza bat da eskumenak egikaritzean EAEk Estatuko legeria errespetatu beharra, eta beste bat, eremu horretan arauak eman nahi baditu, arau juridikoak egiteko indarreko erregelak errespetatu behar dituela, halako moldez non, gairen bat lege-erreserbaren printzipio konstituzionalaren mende egonez gero, EAEk nahitaez eman beharko duen maila edo lerrun horretako arau bat.


      Horixe gertatzen da aztertzen ari garen kasuan, zeinean, gure eskumena egikaritzearen ondorioetarako, ILren 85. artikulua ez baita tributuaren lege erregulatzailea, hauek baino ez ditu hartzen eta: isurketa kutsagarriengatiko kanonaren exakzioa arautu nahi duenean, EAEk errespetatu beharreko elementuak. Ondorioz, proiektuak ments du behar den lege-erregulazioa, eta ezin da onartu alderdi horri dagokionez.


      Baina oztopo hori gainditzeko modu bat izan daiteke proiektua jotzea ILren 85. artikuluak beren-beregi aipatzen duen erregelamendu-produktutzat, hauei dagokienez: isurketaren kutsadura-zama zehazteko kutsadura-unitatea finkatzea, beste izaera bateko hondakin-uren isurketarako baliokidetasun-balioak ezartzea eta kutsadura-unitateari balioa bat ematea. Horrek guztiak zehaztuko du ordaindu beharrekoaren zenbatekoa. Tesi horren babesean, dekretu-proiektua, tributuaren ezarpenerako arau erregulatzaile baino gehiago, lege-aurreikuspenak aplikatzeko nahitaez behar duen osagarria izango litzateke, ordenamendu juridikoa berritu gabe.


      Proiektuaren zeregina hala ulertuz gero, araugintza-teknika hutsaren ikuspegitik, bidezko litzateke proiektuaren testutik kentzea eduki hori gainditzen duten legearen errepikapenak ─hala gertatuko litzateke, adibidez, proiektuaren 15. eta 16. artikuluekin─; hala ere, proiektuaren testua hobeto ulertzeko edo, egoki izan daiteke errepikatzea, baina zertarako den argitze aldera, Batzordeak iradokitzen du azalpen-zatian aipa dezatela errepikapena ondorio horietarako baino ez dela.


      Hala ere, Batzordeak hau uste du, 17. artikuluko aurreikuspenari dagokionez, “isurketaren jarraipenerako aukerako protokoloa” ezarri baitu, findu nahiz-edo, errealitatera ahalik eta gehien hurbiltzearren, hala isurketaren benetako bolumena nola benetako kutsadura-zama, kanonaren zenbatekoa ere ildo beretik doitu eta gutxituta: ILren 85. artikuluak beren-beregi aurreikusitako gaikuntzaren barruan dagoela.


      163/2013 ABJI 74.etik 82.era par.


      


      6. kapitulua. Prozedura


      I. Xedapen orokorrak egiteko prozedura


      A) Entzunaldia


      Beste alde batetik, XOEPLren 8. artikuluak ezarriak ditu irizpide batzuk, xedapen orokorrak prestatzeko prozeduran entzunaldia ireki eta proiektuak jendaurrean jartzeari dagokionez. Aurrekoaren osagarri, XOEPLren 9. artikuluak arautu du beste administrazioei kontsulta egitea eta administrazio horien parte-hartzea xedapen orokorrak egiteko prozeduran.


      Hezkuntza, Unibertsitate eta Ikerketa Saileko Azterlan eta Araubide Juridikoaren Zuzendaritzaren txostenak izapide horiei buruz deklaratu duenez, betetzat jo daitezke Euskadiko Eskola Kontseiluari egindako kontsultarekin, unibertsitatez kanpoko irakaskuntzaren programazio orokorrean zerikusia duten sektoreek parte hartzeko organo gorena baita, eta Eusko Jaurlaritzak proposatu edo eman behar dituen lege-proiektu, xedapen orokor eta erregelamenduetarako kontsulta eta aholkularitza-organo ere.


      Egia esan, dekretu batek, hezkuntza-sistemak eskaintzen dituen irakaskuntza arautuen barruko hezkuntza-maila baten ordenazio orokorra ezartzen badu, organo horretan ordezkaritza duten gizarte-sektore eta administrazioei eragiten die, eta haien parte-hartzea organo horren bitartez bideratuz gero, ongi betetzat jo daitezke izapide biak. Hala ere, kontuan hartuta dantzaren oinarrizko irakaskuntza zentro gutxitan ematen dela, ekimena sustatu duen sailak behar bezala baimenduta baitaude, probetxuzkoa izango zen, agian, zentro horiei aukera ematea, egoki iritzitako alegazioak ekar zitzaten prozedurara.


      62/2013 ABJI 37.etik 39.era par.


      


      Bigarrenik, Batzordeak uste du, dena den, jendaurreko informazioaren izapideak ez duela alde batera utzi behar bidezko interesak ukituko zaizkien herritarrentzako entzunaldia, baldin eta herritar horiek identifikatuta badaude. Entzunaldi hori, egin-eginean ere, zuzenean egin behar baita, edo, bestela, herritarrak elkartu edo ordezkatzen dituzten antolamendu edo erakunde legez onartutakoen bitartez.


      Jendaurreko informazioaren izapidea, halakoetan, osagarri edo gehigarri gisa bete daiteke, eta gomendagarria da arauak herritar guztiak ukitzen dituenean, oro har. Elementu gehigarri edo parte-hartzea bermatzeko plus gisa jotze hori agerian geratzen da XOEPLren beraren 8.1 artikuluan, azken lerroaldeak, jendaurreko informazioari buruzkoak, hasieran jartzen baitu “era berean”; baita XOEPLren 8.4 artikuluan ere, hauxe xedatu baitu: entzunaldia nahitaez egin behar dela, eta, “hala behar balitz”, jendaurrean jartzea.


      Batzordeak esana duenez, eragindakoei entzunaldia ematearen helburua da tartean dauden interesak ezagutzea, eta, horren bitartez, proiektaturiko erregulazio zehatzaren eraginak eta kontraeragina haztatzea, araugintza-prozesuan sartuta, hartara, funtsezko elementu bat, hauek erakutsiko lizkigukeena: arauaren aplikazioak eragindako sektore guztiei ekar liezazkiekeen ondorioak.


      Testuinguru horretan, hau uste du Batzordeak: proiektuak aurreikusi aitorpenaren edo aintzatespenaren arrakasta bera, neurri handi batean, enpresaburuek eta langileek eurek erregulazio horri buruz duten iritziaren mende dagoela. Iritzi horren berri izatea garrantzizkoa dela esan daiteke, eta ez bakarrik haiek bete behar dituztelako aintzatespena bidezkotuko duten neurriak, baizik eta haiek balora dezaketelako ondoen aintzatespen horrek jarduera ekonomikoan eragin dezakeen lehia-abantaila (aitorpen edo aintzatespenaren funtsezko abantaila da hura erabili ahal izatea merkataritza-trafikoan eta egoki iritzitako irudi-egintza korporatiboetan, eta, oro har, publizitatean). Jakina, ez gara ari arauaren hartzaile izan daitezkeen guztiei kontsultatzeaz, baizik eta haiek bildu edo ordezkatzen dituzten antolamendu eta elkarte legez onartuei, hau da, enpresaburuen elkarte edo konfederazio hedatuenei eta ordezkagarritasun nagusiko edo ordezkagarritasun nahikoko sindikatuei. Eta, jakina, proiektuak edozein erakunderi eragin diezaiokeenez, bidezkoa litzateke, era berean, iritzia eskatzea aitorpen edo aintzatespenean interesa izan dezaketenak biltzen dituztenei.


      90/2013 ABJI 45.etik 51.era par.


      


      Prozeduraren azterketa honetan, entzunaldiari dagokion izapidean egingo dugu kera, Euskadiko Eskola Kontseiluaren bitartez gauzatu baita bakarrik; zehatzago, kontseilu horren Batzorde Iraunkorrak emandako irizpenaren bidez.


      Hainbatetan adierazi dugunez, entzunaldiaren izapidearen helburua da onartzeko dagoen testuaren zuzentasunari eta legezkotasunari laguntza ematea, araugaia aztertzeko ikuspuntu guztiak aintzat hartzea bultzatuta; azken finean, dena delako xedapen orokorra aberastu nahi da, kontsulta egin zaien sektore, pertsona edo erakundeen oharren bitartez.


      Aberasteko helburu horrekin, entzunaldiaren izapidea hauei gutxienez eskaintzea plantea zitekeen: otsailaren 3ko 23/2009 Dekretua inpugnatu zutelarik, erregulazio berriaren zuzeneko eta berehalako arrazoitzat aipatzen den epaile-iritzia eragin zuten erakundeei ─Kristau Eskola, hezkuntza-zentro pribatuen elkarte baita, eta Bilbo, Gasteiz eta Donostiako elizbarrutiak─.


      Hezkuntza-komunitateak parte hartzeko organo gorena baita, Euskadiko Eskola Kontseiluak emana du bere irizpena, esan dugunez, nahitaez egin behar zaio-eta kontsulta, urriaren 28ko 13/1988 Legeak, Euskadiko eskola-kontseiluei buruzkoak (aurrerantzean, EEKL), 14 b) artikuluan erregulatutakoaren arabera. Kontseiluaren barruan, hezkuntza-zentroak osatzen dituzten taldeen ordezkariak daude ─irakasleak, gurasoak eta ikasleak─, bai eta toki- eta autonomia-administrazioetako kideak ere.


      Ordezkaritza horren barruan dago, era berean, ikastetxe pribatuena, eta, zehatzago, errekurtsoa aurkeztu duen erakundearena; hala ere, ez dago haren ordezkaritzarik Kontseiluaren Batzorde Iraunkorrean, zeinak irizpena onartu baitu. Aurrekoari gaineratu behar zaio lehenago adierazitako elizbarrutiak ez direla Kontseilu horretako kide.


      Kontseiluaren nahitaezko parte-hartzea betetzearen ikuspegitik, Batzordeak uste du, lehen batean, EEKLren 14.e) artikuluaren eta Euskadiko Eskola Kontseilua arautu duen martxoaren 7ko 55/1989 Dekretuaren 9. eta 11. artikuluen arabera, osoko bilkurari dagokiola txostena ematea arau-proiektuei buruzko nahitaezko kontsultetan. Hala ere, irizpena egiten ari gatzaizkion proiektuaren edukia hartu behar da kontuan, Auzitegi Gorenaren 2012ko uztailaren 20ko epaiak ezarri duenera egokitzera etorri dira, funtsean, proiektuak sartutako aldaketak. Aurrekoari gehitu egin behar zaio batzorde iraunkor horretan ordezkatuta daudela proiektuak eragindako sektoreak ─irakasleak, gurasoak eta ikasleak─. Hori guztia kontuan hartuta uste dugu, behin ekimena abiarazi duen Sailak Euskadiko Eskola Kontseiluari txostena eskatuta, eta Kontseiluak egoki iritzitako organoak txostena emanda, ezin zaiola eragozpenik jarri egindako instrukzioari.


      139/2013 ABJI 25.etik 30.era par.


      


      XOEPLren 8. artikuluak hau eskatzen du: arrazoiak ematea izapidea betetzeko modu bat edo bestea hobesteko, zuzenean egin baitaiteke entzunaldia, edo legeak onetsitako antolamendu edo elkarteen bitartez. Hasiera-aginduak, ordea, ez du azken aukera horren aldeko erabakia azaltzen.


      145/2013 ABJI 41. par.


      


      Bereziki esanguratsua da prozeduran zehar entzun ez izana gaixotasun arraro edo bakanen pazienteen eta haien familien elkarteei, edota elkarte zientifikoei edo osasun-eremuko profesionalei.


      Ments hori baloratzerakoan, kontuan hartu behar da proiektuaren 5. artikuluak Gaixotasun Arraroen Erregistroaren informazio-iturrien artean sartu dituela hauek ere: “osasun-zentroen, ikerketa-elkarteen, edo sendagaien erregistroak, baldin eta gaixotasun arraroak dituzten pertsonei buruzko informazio garrantzitsua eman badezakete”; eta proiektuaren lehen xedapen gehigarriak hau aurreikusi duela: akordioak eta hitzarmenak sinatzea gaixoen eta senitartekoen elkarteekin, elkarte zientifiko eta profesionalekin, eta beste erakunde publiko eta pribatu batzuekin ere.


      Aurrekoari lotuta, gogora dezagun Osasun eta Kontsumoko sailburuaren 2012ko maiatzaren 22ko Aginduak sortu zuela ─Osasun Saileko maiatzaren 24ko 121/2005 Dekretuaren esparruan, Osasun Saileko aholku batzordeen araubideari buruzkoa baita─ gaixotasun arraroei buruzko aholku batzordea, aholku-organo gisa, gaixotasun arraroen arloan aholkularitza teknikoa eta informazioa emateko, bereziki honako arlo hauetan: esparru tekniko asistentziala; ikerkuntzaren sustapena; gaixotasun arraroen arloko prestakuntza eta informazio-sistemen garapena (Aginduaren 2. artikulua).


      Batzorde edo kontseilu horrek prozeduran esku hartuz gero, duen osaera ikusita (3.2 artikulua), aukera emango luke, hala behar izanez gero, arauak bereziki eragiten dien profesionalen eta pazienteen elkarteek proiektua ezagutu eta euren iritzia eman zezaten, baina ez zaie zuzeneko entzunaldiaren izapiderik eskaini.


      Osasun-zentro pribatuei ere ez zaie eskaini entzunaldiaren izapidea (ez eta haiek biltzen dituen enpresen antolamendu baten bitartez ere), nahiz eta ekimenaren eremuan dauden eta obligazio jakin batzuk beren-beregi ezartzen zaizkien. [5.1.a) artikulua eta 6. artikulua, adibidez]. Gainera, euren pazienteen datuen fitxategien arduradun dira.


      Horrenbestez, hauxe gogorarazi behar du Batzordeak: eragindakoei entzunaldia ematearen helburua da tartean dauden interesak ezagutzea, eta, horren bitartez, proiektaturiko erregulazio zehatzaren eraginak eta kontraeragina haztatzea, araugintza-prozesuan sartuta, hartara, funtsezko elementu bat, hauek erakutsiko lizkigukeena: arauaren aplikazioak eragindako sektore guztiei ekar liezazkiekeen ondorioak.


      145/2013 ABJI 44.etik 49.era par.


      


      Proiektua prestatzen hasi aurreko dokumentuen artean ─espedientea hasteko ebazpena─, entzunaldiaren izapidearen beharrik ez dagoelakoa ikus daiteke, XOEPLren 8.5 artikuluan oinarrituta. Aurrekoari gehitu behar zaio Emakunderen aholkularitza juridikoak genero-eraginari buruzko txostena ematetik jare uzten duela, proiektuaren antolaketa-izaera ikusita.


      Alde batera utzita Emakundek berak noiz jotzen dituen nahitaezkotzat bere txostenak, Batzordearen ustez, Emakunde-Emakumearen Euskal Erakundearen egitura organikoa eta funtzionala ezarri duen urriaren 31ko 214/2006 Dekretuak, proiektuak aldatu nahi baitu, hauek eduki ditzakeela: administrazio-antolamenduaz harago doazen xedapen batzuk; batez ere, haren antolamendu-bilbean organo jakin batzuk aurreikusten direnean, Zuzendaritza Kontseilua adibidez, Euskal Autonomia Erkidegoko Administrazioaz kanpoko administrazioen ordezkariak ere badituena, are gizarte zibiletik bertatik datozenak ere. Osaera hori, aipatzen den xedapen beraren arabera (XOEPLren 8.5 artikulua), aski da entzunaldiaren izapidea exijitzeko, baztertu ordez.


      Beraz, ez da gomendagarria esatea proiektuaren izaera argi eta garbi antolamenduzkoa dela, ukitzen duen araua ere, 214/2006 Dekretua, ez baita soilik halakoa; izan ere, Emakunderi aurreikusi baitio, beste alde batetik, argi eta garbi administrazioaren eremutik kanpokoak diren eta gizarte-eragin handia duten funtzioak betetzea


      Hala ere, ikusita aldaketaren garrantzi txikiagoa, gai oso zehatzak eta xedapen-kopuru txikia hartzen baititu, eta aipatu Zuzendaritza Kontseiluak proiektua izapidetzen parte hartu duela ─hala alor publikoaren nola pribatuaren ordezkariak biltzen baitira haren barruan─, betetzat eta konplitutzat jo daiteke, aztertzen ari garen ikuspegitik, aipatu entzunaldi-izapidea betetzeak izan zezakeen helburua.


      192/2013 ABJI 23.etik 26.era par.


      


      B) Memoriak


      Espedientea aztertuta ikus daitekeenez, ez da aldez aurreko azterketarik ageri eragin nahi zaion egungo errealitateari buruz eta proiektaturiko arauarekin erdietsi nahi diren emaitzei buruz, estimaziozkoak baino ez badira ere.


      Batzordearen ustez, curriculuma eta sartzeko sistema finkatzeko, kontuan hartuko zituzten, zalantzarik gabe, erreformatu nahi dituzten irakaskuntzen egungo egoerari buruzko datuak (ikasle-kopurua, irakaskuntza-zentroak, ikasleak hautatzeko sistemak, hobekuntza-arloak,...), eta interesgarria izango zen azterlan hori espedientean sartzea, proiektuak erakutsitako aukerek behar duten sendotasuna emango liekeelako argudioei. Planteamendu hori are garrantzizkoagoa da hau gertatzen delako: memoriak berak aipatzen duenez, planteatutako aldaketaren sorburuan esperientzia bat dago, dantzaren oinarrizko curriculuma ezarri duen urriaren 27ko 287/1992 Dekretua indarrean dagoela pilatutako esperientzia alegia, baina espedientean ez dago inongo txostenik horri buruzko datuekin.


      Beste alde batetik, beharrezkoa da justifikazio hori, izaera orokorrarekin jaisten delako oinarrizko irakaskuntzetara sartzeko adina (salbuespenez onartzen baita hori gainditzea): dekretu-proiektuak 13 urtera jaitsi du gehienezko adina, 287/1992 Dekretuak 14 urte jarri zituen eta. Batzordeak ez du zalantzan jartzen irizpide-aldaketa horren egokitasuna; hala ere, espedientean jaso beharko litzateke aldaketaren arrazoia, dantza-ikasle izan nahi dutenen askatasun murrizten duen araua delako.


      62/2013 ABJI 28.etik 30.era par.


      


      Espedienteak erakusten duen hirugarren alderdi kritikagarria da lau izan direla “jarraitutako prozeduraren memoriak”, jasotako ekarpenak onartu edo baztertu izana baloratu dutenak alegia. Horrek, antza denez, zirriborroari bata bestearen ondoren egin zaizkion aldaketak erakusten ditu, ekarpenen edo barne-hausnarketen emaitza edo fruitu, baina, ikusirik zeinen hurbil dauden dataren aldetik ─batez ere, “bigarrena”, “hirugarrena” eta “laugarrena”─, ez diote aparteko ekarpenik egiten prestatze-prozedurari, eta nahasgarri ere gerta daitezke memorien arteko aldeak oso txikiak direnean, oraingo honetan bezala. XOEPLk (10.2 artikulua) lortu nahi duena ez da zirriborroari sartzen zaizkion aldaketak idatziz jasotzea aldian-aldian, baizik eta dokumentu bakarrean adieraztea, besteak beste, “egindako txostenen ohar eta iradokizunei egokitzearren -batez ere nahitaezko txostenetan egindakoei-, proiektuaren testuan sartutako aldaketak. Behar besteko zehaztasunez arrazoituko da zergatik ez diren onartu txosten horietan egindako oharrak”. Aski da, beraz, memoria bakarra egitea ─aztertzen ari garen kasuan, azkentzat jotzen duguna, “laugarrena”─; beraz, Batzordeak hau gomendatzen du: beste hirurak kentzea Jaurlaritzaren Kontseiluari helarazi behar zaion espedientetik.


      83/2013 ABJI 52. par


      


      Ez dute ekimenari buruzko memoria ekonomikorik sartu, nahiz eta esan, eta Kontrol Ekonomikoko Bulegoak berretsi, proiektuak ez duela eraginik gastuaren ikuspegitik. Sarreren ikuspegitik, prezioak zer organok jaso behar dituen, hura atxikita dagoen saileko buruaren agindua behar da, aldez aurretik, preziook finkatzeko (TPPLren 33.2 artikulua). Prezio publikoak finkatu edo aldatzeko proposamenak ezinbesteko du ekonomia- eta finantza-memoria bat, hauek justifikatuko dituena: prezioen zenbatekoa eta dagozkien kostuak noraino berdintzen diren finantzen aldetik. Fase horretan ebaluatu beharko dira, beraz, prezio publiko bakoitzarekin eskuratu nahi diren sarrerak, orobat sarrera horiek zer harreman duten emandako zerbitzuaren kostuarekin.


      111/2013 ABJI 23. par.


      


      Xedapenaren ondorio ekonomikoei dagokienez, memoria ekonomikoa gehitu zaio espedienteari. Memoria horretan adierazi dutenez, dekretuak indarra hartzeak ez du zuzeneko aurrekontu-eraginik EAEko Administrazioarentzat, ez baitakar kostu-gehikuntzarik (ez baita langile berririk beharko, ez eta inbertsio edo funtzionamendu-gastu gehiagorik ere), ez eta sarrera-aurreikuspenik ere.


      Memoria ekonomikoak ez du erakusten egungo erregulazioan sartutako berrikuntzek zer eragin ekonomiko zehatz izango duten erakunde sanitario publikoetan, sorospen sanitarioa ematen duen sektore pribatuan edo partikularrengan.


      Horri dagokionez, Kontrol Ekonomikoko Bulegoak (KEB) bere txostenean dioenez, “esperientzia ikusita, arrazoiz ondoriozta dezakegu zerbitzu berriaren funtzionamenduak gasturen bat ekarriko duela (txikia bada ere), baina horrek ez du esan nahi gastu horri aurre egiteko nahitaez behar denik aurrekontu-kredituen beharrizanen gehikuntza bat, litekeena baita zerbitzua kudeatzeko ardura duen organoak aski izatea bere gastuei aurre egiteko esleitu dizkioten dotazio arruntekin. Ildo horretatik, gastu horien zenbatespena eman dugu faltan”. KEBek azpimarratu duenez, era berean, xedapenak betebeharrak ezarri dizkie gaixotasun arraroen diagnostikoa, tratamendua edo jarraipena egiten dituzten zentro publiko eta pribatuei eta profesionalei, baina ez da inongo baloraziorik egin haiek ekar dezaketen kostuari buruz.


      Horiek horrela, Batzordearen ustez, egokia izango litzateke, proiektua Jaurlaritzaren Kontseiluari helarazi baino lehen, espedientean sartzea, era berean, proiektuaren eraginaren balorazio ekonomikoa, XOEPLren 10.3 artikuluak eskatutakoaren arabera.


      145/2013 ABJI 54.etik 57.era par.


      


      Proiektuaren azalpen-memoria ere sartu dute, eta proiektuaren azalpen-zatiko testuarekin bat dator, funtsean. Hala ere, memoria horrek ez du informazio nahikorik ematen gai jakin batzuek arauan duten erregulazioaren justifikazioari buruz, ez eta haiei eman zaien eduki zehatzari buruz ere.


      Justifikazioaren gabezia hori bereziki garrantzizkoa da, baldin eta begiratzen badiegu proiektuaren funtsezko muina osatzen duten gai batzuei ─LHKLren 4.3 artikuluaren garapena─, hala nola proiektuaren 7.1 artikuluan aurreikusitako uko egitea berrestea edota “erakundearen ohiko funtzionamenduari (...) eragiten dion ez-bertaratze errepikakorra” ─LHKLk sartutako kontzeptu zehaztugabea da, zeina, proiektuaren edukiaren analisian ikusiko den bezala, ondo zehazten baita, haren ondorioei buruz gauza bera esaterik ez dagoen arren─. Akats edo ments bera ikus daiteke beste gai batzuetan ─adibidez, orain artean LHK-k berak [Lan Harremanen Kontseilua] autoantolamendurako ahala erabilita onartutako funtzionamendu-erregelamenduan araututa zeuden batzuk (esate baterakoa, erabakiak hartzea kontseilu horren osoko bilkuran)─, eta LHKLk ez du dei berezirik egin Jaurlaritzak erregelamenduz gara ditzan.


      Aurrekoaren ondorioz, azalpen-memoria zabaldu dezatela gomendatzen dugu, onarpena eman behar duen organoak ─Jaurlaritzaren Kontseiluak─ ikusi ahal izan ditzan hala arauaren beharra nola arauaren barruko aukeren arrazoizkotasuna.


      63/2013 ABJI 27.etik 29.era par.


      


      II. Administrazio-egintzen administrazio-prozedura erkidea


      A) Hasiera


      Iraungitzea


      Epeari dagokionez, Administrazio eta Dirubideen zuzendariaren 2013ko urtarrilaren 16ko Ebazpen baten bitartez eman zitzaion hasiera kontratua suntsiarazteko prozedurari; hala ere, kontuan hartuta guztiz aplikatzekoa zela iraungipena, Herri Administrazioen Araubide Juridikoaren eta Administrazio Prozedura Erkidearen azaroaren 26ko 30/1992 Legeak (AJAPEL) 42.3 artikuluan arautu baitu, zuzendari beraren 2013ko apirilaren 22ko Ebazpen baten bitartez jo zuten iraungitzat prozedura, ebazpena adierazia jakinarazteko hiru hilabeteko epea igarota baitzegoen.


      Gero, Administrazio eta Dirubideen zuzendariaren 2013ko ekainaren 7ko Ebazpen baten bitartez, Administrazioak beste prozedura bati ekin dio, eta hau egiaztatu daiteke bertan: ez dela oraindik igaro ebazpena eman eta jakinarazteko legezko epea, hiru hilabetekoa; izan ere, AJAPELen 42.5.c) artikuluarekin bat etorriz, irizpen hau eskatzeak eten egiten du ebazpena eman eta jakinarazteko epea, irizpena eskatzen denetik (interesatuei jakinarazi behar zaie gorabehera hori, ezinbestean, nahiz eta espedientean ageri ez) txostena edo irizpena jaso arte (hori ere jakinarazi beharko zaie interesatuei).


      Enpresa kontratistak bere alegazioetan dioenez, AJAPELen 44.2 artikuluak galarazi egiten du espedienteari berriro ekitea, baina argudio horrek, ikusiko dugunez, ezin du aurrera egin.


      Batzordeak, egin-eginean ere, emana du jada bere iritzia kontratua suntsiarazteko prozeduraren iraungitzeari buruz. Zehazki, 81/2011 irizpenean ohartarazi zuen prozedura iraungitzeak eta espedientea artxibatzeak ez dutela eragozten beste prozedura bati ekitea, aipatu kontratua suntsiarazte aldera.


      Irizpen horretan esan genuenez, ezin zaio beste hedadura edo helmenik eman iraungitzearen instituzioari, helburu bakartzat duelako irekitako prozedura gehiegi ez luzatzea, segurtasun juridikoko arrazoiak direla medio, eta ez duelako galarazten beste prozedura bat abiaraztea, oraingoan gertatzen den bezala, are askoz beranduago ere, baldin eta horretarako oztopo substantibo edo materialik ez badago, kontratua suntsiarazteko kasuan bezala.


      Hala ateratzen da AJAPELen 92.3 artikulutik, hauek bereizi ditu eta: prozedura iraungitzea eta preskripzioa. Xedapen horren arabera, “prozedura iraungitzeak ez du besterik gabe norbanakoaren edo administrazioaren akzioen preskripzioa ekarriko, baina iraungitako prozedurek ez dute preskripzio-epearen zenbaketa geldituko”..


      Beraz, ez dago prozedurarekin zerikusia duen arrazoirik, gaiaren funtsa aztertzeari ekitea galaraziko digunik.


      150/2013 ABJI 8.etik 14.era par.


      


      B) Instrukzioa


      Interesdunen entzunaldia


      Entzunaldiaren izapideari dagokionez, hau egiaztatu dugu: ez dutela egin Erregelamenduaren 11. artikuluak dioen bezala, prozedura bideratu ondoren, eta ebazpen-proposamena idatzi aurretixe, ordura arte izapidetu den espediente guztia kontuan hartuta; aitzitik, proposaturiko lekuko-froga egin baino lehen erakutsi zen espedientea eta jaso ziren alegazioak, eta erreklamatzaileari ez zioten aukerarik eman beste alegazio batzuk egin zitzan, lekuko-froga ikusita.


      Prozeduraren urraketa hori, lehen batean, larria da, Erregelamenduaren 11. artikuluak aurreikusi entzunaldia funtsezko izapidea delako, Konstituzioaren 105 c) artikuluan baitago jasota, herritarrek botere publikoen jardunean parte hartzea eta Administrazioaren aurrean beren eskubideak defendatzea ez ezik, prozeduren ebazpenetan ongi asmatzea ere bermatzen baitu.


      Hala ere, egindako lekuko-frogaren emaitza ikusita, hau esan daiteke: froga hori egin izanak ez diola ezertan eragin ebazpen-proposamenari, zalantzan jarri gabeko egintza berretsi baitu, erorikoa esandako leku-denboratan gertatu zela alegia; beraz, entzunaldiaren izapidean kontuan har zezan, froga hori erreklamatzaileari helarazi ez izana, aurreko entzunaldian kontuan hartutako inguruabarrak aldatu ez zirenez, ez da aski defentsa-gabezia eragiteko, ordura arte egindako deuseztatzeko moduan. Ondorioz, interpretazio prozedimentalista batetik ihesi, eta oztoporik ez jartzearren erreklamatzailearen eskubideari, haren eskabideari erantzuna zor baitzaio, zuzenbidean funtsatu eta oinarritua, gaiaren azterketarekin jarraitzearen alde dago Batzordea.


      133/2013 ABJI 11.etik 13.era par.


      


      Bada, akats batzuk ikusi dira kasu honen izapidetzan, eta zuzenketa beharko zuketen ─gero gaiaren funtsari buruz esango dugunagatik ez balitz─; izan ere, ez litzateke onargarria izango berrikuspen espedientean prozedura-akats batzuk egitea, berrikusten ari diren egintzan garbitu edo araztu nahi dituztenen antzekoak.


      Entzunaldiaren izapidea gaizki egin dutela ikus daiteke; izan ere, interesdunak eskatutako froga onartu, eta H-349 espedientea ─Ondarroako udalak eta parrokiak Txomin Agirre ikastolako patioari buruz sinatu zuten hitzarmenaren gainekoa─ eta F-129 espedientea ─2012ko ekitaldirako aurrekontu orokorrak behin betiko onartu zituen 2012/1/26ko erabakiaren kontrako administrazioarekiko auzien errekurtsoaren gainekoa─ sartuta, ez dute entzunaldiaren izapidea berriro egin, nahiz eta hala behar izan AJAPELen 84.1 artikuluaren arabera. Legeak markatutako bideari jarraituz gero, honela egin behar da entzunaldia: behin prozedurak instruituta, espediente guztia erakutsita eta ebazpen-proposamena baino justu lehenago.


      Instruktoreak berak uste baitu garrantzizkoak direla prozeduraren erabakirako, espediente horiek ezagutzeko aukera eman behar zitzaion interesdunari, eta, hark espedienteak aztertuta, egoki iritzitako gogoetak edo alegazioak egitekoa, defentsarako eskubidearen erakusgarri; izan ere, entzuna izateko eskubidea baitu, haren interesen kontrako erabakia hartu baino lehen, hala gertatzen baita eskubideak deklaratzen dituen egintza bat berrikusten dutenean.


      Beste alde batetik, entzunaldirako eskubidea ukatu dioten interesdun bat erakusten du espedienteak. Jakina denez, AJAPELen 31.1 artikuluak administrazio-prozedurako interesduntzat jotzen ditu bai prozeduran har daitezkeen erabakiek uki ditzaketen eskubideak dituztenak, nahiz eta beraiek hasiera eman ez prozedurari [b) letra], bai ebazpenak uki ditzakeen norbanakoen nahiz taldeen bidezko interesak dituztenak, behin betiko ebazpena eman baino lehen aurkezten badira prozeduran [c) letra].


      Horiek horrela, prozedura honetako interesdun da Txomin Agirre ikastolako gurasoen elkartea, eta badirudi aurreko prozeduran ere hala zela, elkartearen ordezkariaren esanetan behar bezala pertsonatu baitzen, 2012ko abenduaren 19an aurkeztutako idazkiaren bitartez (dokumentu hori ez zen agertzen Batzordeari bidalitako espedientean).


      Bidezko interesaren kontzeptua zabalagoa da eskubide baten titulartasunarena baino, eta honen parekoa da: interes hori egikaritzen duenak onura edo baliagarritasun juridikoko egoera baten titularitate potentziala izatea, zeina gauzatzen baita egintzak interesdunaren bidezko eskubide edo igurikipenetan izan dezakeen aldeko edo kontrako egoera batean.


      Kasu honetan, nekez argudia daiteke hitzarmena deuseza eta ondoriorik gabea izateak eraginik ez duenik ikastetxeko ikasle eta gurasoengan; batez ere, plaza publikoa eta ikastolako jolas-patioa partekatzeko hitzarmenak. Elkarteak, hala ere, ez du aukerarik izan berrikuspena galarazteko argudiatu nahi dituen arrazoiak alegatu eta frogatzeko.


      141/2013 ABJI 20.etik 26.era par.


      


      Espedientean jasotako instrukzio-egintzak aztertuta, Batzordearen ustea da prozedura-bermeak errespetatu zaizkiela eskubideak eta segurtasun juridikoa ukituta eduki ditzaketen enpresei, eta nahikoa aztertu dela ofiziozko berrikuspenari babesa ematen dioten arrazoiak.


      Espedienteak erakusten duenez, era berean, ez dituzte prozedurara deitu kontratazio-prozedurara aurkeztu eta euren proposizioak egin zituzten beste enpresak: I, S.A., L eta TR S.A., T, eta EC eta HI, S.A.


      AJAPELen 31.1 artikuluak administrazio-prozedurako interesduntzat jotzen ditu prozeduran har daitezkeen erabakiek uki ditzaketen eskubideak dituztenak, nahiz eta beraiek hasiera eman ez prozedurari [b) letra]. Lehen batean, AJAPELen 84. artikuluak interesdun guztiei egiten die dei, azken ebazpenareko balia daitezkeen egintza, datu, dokumentu eta antzekoen gaineko iritzia emateko aukera izan dezaten.


      Jakina, kontratuak esleitzeko prozeduretan, balizko esleipendunaren eskubideak ez ezik, gainerako enpresa lizitatzaileenak ere daude jokoan, haiekin egin baitezakete talka.


      Kasu honetan, kontsulta aurkeztu duen Administrazioak berrikuspenaren oinarrirako alegatu du, beste arrazoi batzuen artean, egintzak lizitatzaileen berdintasunaren eta diskriminaziorik ezaren printzipioa urratzen duela, eta deigarria gerta daiteke enpresa horiek aukerarik eduki ez izana alegazioak aurkezteko edo dokumentuak edo best juzgu-elementu batzuk ekartzeko.


      Dena den, Batzordearen ustea da kasu honetan segida eman dakiokeela prozedurari, espedientea entzunaldia osatzeko itzuli gabe. Jokoan dauden interesak abstraktuan aztertuta, hau ikus daiteke: kontsulta egin digun Administrazioak proposatu egintza-deuseztasuna adjudikaziodun gertatu ez ziren lizitatzaileen interes-eremuko emaitza dela ─beraz, ez gara falta den interes batez ari, baizik eta berrikuspen-prozeduran defentsa indartua edo areagotua eduki dezakeen interes batez─. Ahaztu gabe, noski, aipatu enpresek euren esku gordetzen dutela deuseztasun-akzio independentea egikaritzeko aukera; izan ere, haien eskubidea ez dago berrikuspen-espediente honetan hartuko den ebazpenaren mende, eta, hartara, uxatu egiten baita balizko defentsa-gabezia material baten itzala.


      151/2013 ABJI 85.etik 90.era par.


      Ikus 153/2013 ABJI 83.etik 89.era par.


      Ikus 157/2013 ABJI 81.etik 87.era par.


      


      Aurrekoa gorabehera, oharkizunen bat edo beste egin behar da, hau ikusi dugulako: interesdunari entzunaldiaren izapidearen barruan eman zaion epea igaro baino lehen idatzi dutela ebazpen-proposamena, alegazioak egin eta egoki iritzitako frogak aurkezteko epea igaro baino lehen alegia. Izapide hori egiteko diligentzia 2013ko abuztuaren 8koa da, eta ebazpen-proposamenak 2013ko abuztuaren 9ko data du. Are gehiago: espedientea Batzorde honi bidali ziotenean, txostena egin zezan, entzunaldirako epea amaitu gabe zegoen oraindik, 2013ko abuztuaren 13koa baita Agindua.


      Ezin dugu instrukzio hori zuzentzat jo; izan ere, interesdunari formalki onartu dioten arren entzuna izateko eskubidea eta, hala balitz, berrikuspenari ez ekiteko arrazoiak alegatu eta frogatzekoa, materialki ez dituzte kontuan hartu haren alegazioak eta oharrak, eta, beraz, prozedurari amaiera ematen dion ebazpenean ez da agertuko alegazio eta ohar horiei jaramonik ez egiteko arrazoirik.


      Testuinguru honetan, itzuli egin beharko luke espedientea Batzordeak, baina, kasua ikusita, ez du beharrezkotzat jotzen, zeren eta, berandu bada ere, beste dokumentu batzuk sartu dira, eta hau erakusten dute: interesdunak entzunaldiaren izapidearen jakinarazpena errefusatu duela, 2013ko abuztuaren 20an ahalegindu baitziren egiten, eta hamabost egun balioduneko epea igaro, eta interesdunak ez duela bere eskubidea baliatu.


      162/2013 ABJI 20.etik 22.era par.


      


      Beste batzuetan esan izan dugun bezala, ez da zuzena prozedurari hasiera ematea onartzen duen egintzak entzunaldiaren izapidea ere eskaintzea; izan ere, eduki desberdina dute bi izapideek, eta une desberdinetan formalizatzen dira. Behin prozeduraren instrukzioa eginda eta ebazpen-proposamena idatzi baino lehen egin behar da entzunaldia, AJAPELen 84.1 artikuluak dioen bezala. Kasu honetan, baina, akats horrek ez du batere ondoriorik, ez baitago erreklamatzaileek ekarritako dokumentuez besterik.


      187/2013 ABJI 52. par.


      


      Txostenak


      Jakina, litekeena zen alde batera uztea kaltearen ustezko erantzukizuna zuen zerbitzuaren txostena, nahiz eta Erregelamenduaren 10.1 artikuluak beharrezkotzat jo; izan ere, Parlamentua ezin baita inondik ere zerbitzutzat jo, ez eta legegintza zerbitzu publiko ere.


      Aurreko horrek, hala ere, ez zion oztoporik egin behar beste zerbitzu batek bere iritzia emateari; hain zuzen ere, lege-proposamenaren gaia ikusita, erantzukizun-prozedura izapidetzea agindu zaion Administrazioaren aburua argitu zezakeenak.


      187/2013 ABJI 49.etik 50.era par.


      


      Froga


      Frogari dagokionez, uko egin diote interesdunak eskatutakoa egiteari, eta bete egin dute AJAPELen 80.3 artikuluak xedatutako eskakizun formala; izan ere, arrazoitutako ebazpen bidez bota dituzte atzera interesdunek proposatutako frogak, argi eta garbi desegokiak edo alferrekoak zirela iritzita. Hala ere, Batzordea ez dator bat instruktorearen balorazioarekin, uste baitu interesdunak proposaturiko dokumentuek garrantzizko elementu faktikoak izan zitzaketela gaiaren funtsari buruzko iritzi edo ebazpen zuzena emateko. Zehazki, udal zerbitzuek emandako txosten teknikoa eta juridikoa, Hitzarmenari buruzkoa; “1976ko abuztuko obra-lizentzia” ─halakorik bada─, eta 1977ko Kamiñaspiko Plan Partzialaren espedientearen kopia, edo, behintzat, espediente horretako dokumentu batzuena: planak 5295 zenbakiko erregistro-finkaren titularrari, parrokiari, eskubide eta betebeharretan noraino eragiten zion argiago erakuts zezaketenena.


      26/2013 ABJI 16. par.


      


      III. Administrazio prozeduraren espezialitateak


      A) Ofiziozko berrikuspen-prozedura


      Hasiera


      Erabili duten prozedura aztertuta adierazi ditugun parametroen argitan, ikusi dugun lehenengo gauza da berrikuspen-espedienteari hasiera emateko erabakian prozedura irekitzea justifikatzen duen arrazoitzat agertzen denak ez duela batere zerikusirik hemen aztertzen ari garen kasuarekin: xedapen orokor errotik deusez baten babesean emandako egintzen erabateko deuseztasuna, egintzari babesa emateko beste xedapenik ez dela (Beren-beregi aipatuta Auzitegi Gorenaren 2003ko irailaren 23ko epaia, arrazoi horren aldekoa baita, nahiz eta AJAPELen 62.1 artikuluak aurreikusi ez).


      Hala ere, gure ustea da kasu honetan ez duela prozedura baliogabetzen, ez eta prozedurari jarraipena ematea galarazten; izan ere, erabaki horrek baditu nahitaezko elementu aski bere helburua lortzeko (hasiera ematea ofiziozko berrikuspenari), eta ez dio defentsa-gabeziarik ekarri interesdunari ─jurisprudentziak eskatzen duen zentzu material eta dinamikoan─, aski azalduta geratu zirelako berrikuspena justifikatzen duten argudioak, eta Hitzarmena sinatu zuen erakundeak erabateko aukera izan duelako horiei buruzko alegazioak egiteko.


      26/2013 ABJI 14.etik 15.era par.


      


      B) Ondare-erantzukizuneko erreklamazioak


      Hasiera


      Hau dio instruktoreak ebazpen-proposamenean: erantzukizun-akzioa “preskribatuta dagoela; izan ere, erreklamatzaileek 2007ko martxoaren 20ko udal ebazpenari egozten dizkioten balizko ondoreak, hipotesitzat joz gero existitu zirela, gelditu egin ziren 2010eko urriaren 5eko udal ebazpena eman zenean. Beraz, erreklamazioa 2011ko azaroaren 18an aurkeztu zutelarik, igaroa da urtebeteko epea, 30/1992 Legeak, AJAPEL, 142.4 eta 5 artikuluan eta martxoaren 26ko 429/1993 EDaren 4.2 artikuluak ezarri dutena”.


      Erreklamatzaileek, euren aldetik, erreklamazio-idazkiaren lehenengo zuzenbidezko oinarrian ─1. atalean─ jarri arren kasu honetarako aplikagarri dela AJAPELen 142.5 artikulua preskripzio-epea zenbatzeari dagokionez, alegazio-idazkian diote udalaren erantzukizuna eskatzeko akzioa preskribatu gabe zegoela erreklamazioa aurkezteko garaian ─2011ko azaroaren 18a─; izan ere, AJAPELen 142.4 eta 5 artikuluaren arabera, kaltea ez da amaitzen epaia borondatez betetzeko udal epaia ematen denean, baizik eta kaltea desagertzen denean; hau da, jabetza-erregistratzaileak idazpena guztiz deuseztatzen duenean, 2010eko azaroaren 18an.


      Horri buruz esan behar da AJAPELen 142.4 artikuluak xedatua berrikuntza dela aurretik izan den legeriarekiko; izan ere, preskripzio-epea zenbatzeko formula berezia ezarri du administrazio-egintzak edo xedapenak deuseztatzearen ondoriozko ondare-erantzukizuneko kasuetan erreklamatzeko akzioarentzat, eta formula hori ez da gainerako erantzukizun-kasuetan erabiltzen dena ─”eta ez da aplikatuko 5. paragrafoan xedatutakoa”─. Beraz, preskripzio-epea aplikatzeko irizpidea oinarritzeari dagokionez, ez da bidezkoa 142 artikuluko bi puntu horiek batera edo bereizi gabe aipatzea.


      AJAPELen 142.5 artikuluak xedatua kasu honetara aplikatzearen aldekoak dira erreklamatzaileak, baina hori ez da arrazoizkoa, epai bat baitago tartean, AJAPELen 57.1 artikuluak administrazio-zuzenbidearen mendeko egintzei eman baliozkotasun-ustea edo -presuntzioa deuseztatzen duena, eta, beraz, egintza horiek direla eta kalteren bat jasan duten pertsonei ondare-erantzukizuneko akzioa egikaritzea ahalbidetzen diena.


      Hau da, Donostiako Administrazioarekiko Auzietako 1 zenbakiko epaitegiaren 2010eko uztailaren 15eko epaiak bihurtu zituen udal egintzak bidegabe edo legez kontrako, aukera emanez ─ez derrigortuz─ ondare-erantzukizuna sor zedin. Horrenbestez, epaiaren irmotasunak eman zion hasiera Administrazioaren erantzukizuna eskatzeko urtebeteko epeari.


      Jurisprudentziak AJAPEL baino lehenago ere uste zuen, administrazio-egintza edo -xedapen baten deuseztatzea gertatuz gero, deuseztatze-epaia zela “kalte-ordaina ekarri duen egintza”ren denborazko erreferentzia. Hala jasotzen da Auzitegi Gorenaren 1992ko ekainaren 25eko epaian (RJ 1992/5996): “Erantzukizuna eskatzeko akzioak badu denbora-osagai bat, eta urtebeteko epean egikaritu behar da, «kalte-ordaina ekarri duen egitate edo egintzatik» [ildo beretik, Nahitaezko Desjabetzeari buruzko Legearen 122. artikulua] Kasu honetan, kaltea ekarri duen araua deuseztatzeko epaia hartu behar da denbora-erreferentziatzat, epai horrekin bihurtzen baita araua bidegabe, eta orduan agertzen da lesioa bere bi alderdiekin, materiala eta juridikoa. Beraz, sala honen 1987-7-4ko epaia argitaratu zen egunean hasi zen urtebeteko epearen zenbaketa... Adierazitako irtenbide hori guztiz bat dator jurisprudentzian gai horri buruz nagusitu den irizpidearekin. Hain zuzen ere, «actio nata»ren printzipio orokorrak esan nahi du akzioa egikaritzeko epea bakarrik has daitekeela posible denean, eta hurrengo epaietan jasotzen da: 1985-12-27 (RJ 1986\477) eta 1987-3-13 (RJ 1987\1959). Eta noiz gertatzen da hori? Bada, ondare-erantzukizunaren sorburu edo kausa den administrazio-egintza (edo xedapen orokorra) deusez deklaratzen duen epaia irmotzen denean. Beste epai askotan ere ageri da hori [1980-12-2 (RJ 1980\4886), 1985-3-13 (RJ 1985\2820), 1985eko azaroaren 22a eta abenduaren 27a eta 1986ko abenduaren 9a (RJ 1986\7130)].”


      Oraingo honetan, beraz, administrazio-egintza batzuk deuseztatzearen ondoriozko ondare-erantzukizunaren kasu bat dugu aurrean, eta AJAPELen 142. artikuluko 4. puntuan dioena aplikatu behar da.


      Jurisprudentzia etorri da kontraesan hau konpontzera: AJAPELen 142.4 artikuluak dioena ─”erreklamazioa egiteko eskubidearen preskripzioa behin betiko epaia eman eta urtebetera izango da”─ eta martxoaren 26ko 429/1993 Errege Dekretuak, herri-administrazioen ondare-erantzukizunaren alorreko prozeduren erregelamenduan onartzen duenak, 4.2 artikuluan ezarritakoa ─”erreklamazioa egiteko eskubidearen preskripzioa deuseztatze-epaia irmo bihurtu eta urtebetera izango da...”─ hartzen dituena. Egin-eginean ere, behin betiko epai eta epai irmo kontzeptuak sinonimo ez direnez prozesuaren aldetik, Erregelamenduko “irmotasun” kontzeptuaren interpretazioa integratu behar da legearen “behin betiko” kontzeptuan, hala adierazten baitu Auzitegi Gorenaren 2009ko urriaren 21eko epaiak (RJ 2010/1122). Ildo beretik aipa daitezke Auzitegi Gorenaren ondorengo epaiak: 2006/9/19 (RJ/2006/8594), 2007/6/13 (RJ/2007/3695), 2006-9-19 (RJ/2006/8594), 2011/1/25 (RJ/2011/348).


      Eta Auzitegi Gorenaren 2009ko urriaren 21eko epai jada aipatuak jasotzen duenez (seigarren oinarri juridikoa), administrazioarekiko auzietako epaitegi batek emandako epai batez ari garela, kasu honetan bezala, hau izango da akzioa egikaritzeko epearen hasierako unea: legeak apelazio-errekurtsoa aurkezteko ezarri epea amaitu eta hurrengo eguna, apelazio-errekurtsorik aurkeztu ez bada; hau da, epaia jakinarazi eta hamabost egunera, hala xedatu baitu Administrazioarekiko Auzien Jurisdikzioari buruzko uztailaren 13ko 29/1998 Legearen 85.1 artikuluak. Horrek “esan nahi du legeak berak ezarri duela noiz gertatzen den epai baten irmotasuna, eta, hortaz, irmotasun hori deklaratzera datorren geroko probidentzia oro egintza baten konstatazio hutsa baino ez dela izango, eta ez eskubide bat egikaritzeko epea irekitzen duen deklarazio bat”.


      Espedientetik ez da ateratzen noiz jakinarazi zioten JGE SLri Donostiako Administrazioarekiko Auzietako 1 zenbakiko epaitegiaren 2010eko uztailaren 15eko epaia, baina erreklamazio-idazkian jasotzen denez ─bosgarren eta seigarren egintzak─, “epaia irmo bihurtu zen, udalak ez baitzuen errekurritu, hala ateratzen baita 2010eko irailaren 20ko ordenazio-diligentziatik, eta udaleko alkateak 2010eko urriaren 5ean eman zuen 1047/10 Dekretua, epaia borondatez betetzea erabaki zuena, eta ebazpen hori epaitegiari helarazi zioten, eta epaitegiak alderdi honi jakinarazi zion 2010eko urriaren 15ean” (7. eta 8. eranskinak).


      Hortik ondorioztatzen denez, erreklamatzaileentzako kasurik onenean, 2010eko urriaren 16an hasiko zen preskripzio-epea zenbatzen, eta 2011ko urriaren 15ean amaituko zen. Erreklamazioa 2011ko azaroaren 18an aurkeztu zutenez, akzioa preskribatuta dagoela jo behar da.


      1/2013 ABJI 45.etik 55.era par.


      


      Nahiz eta ebazpen-proposamenak iritzirik eman ez alderdi horri buruz, Batzordeak beharrezko deritzo kera egiteari AJAPELen 142. 5 artikuluak eta horren Erregelamenduaren 4.2 artikuluaren bigarren paragrafoak aurreikusitako epearen betetzea dela eta.


      AJAPELen 142.5 artikuluak ezarri duenez: “erreklamazioa egiteko eskubidearen preskripzioa urtebetegarrenean izango da, hain zuzen, kalte-ordaina ekarri duen egitate edo egintza izan zenetik edota kaltearen ondorioak agertu zirenetik urtebetera”. Beste era batera esanda, herri-administrazioaren ondare-erantzukizuna eskatzeko akzioak denbora-muga du, eta urtebeteko preskripzio-epearen barruan egikaritu behar da, ondorio kaltegarriak ekarri dituen egintza gertatu zenetik. Kasu honetan, GJM andrearen heriotzak ekarri zituen ondorio horiek, eta 2006ko abuztuaren 12an gertatu zen.


      Argi dago, beraz, heriotza hori hartuz gero erreferentziatzat, erreklamazioa aurkeztu zenean, 2011ko uztailaren 8an erregistratu baitzen, epez kanpo zegoen.


      Hala eta guztiz ere, Auzitegi Gorenaren beste doktrina jurisprudentzial bat ere hedatu da (besteak beste, 2001eko urtarrilaren 23ko eta urriaren 2ko epaiak), 2002ko maiatzaren 16ko epaiak (RJ 2002/ 4515) zabal azaldu duena: actio nata printzipioarekin bat etorrita, akzioa egikaritzeko epearen zenbaketaren hasiera hori posible denean baino ezin daiteke hasi, edo, alderantziz esanda, zenbaketa hori ezin da hasi “behar bezala jakin arte kaltea gertatu dela, eta, oro har, akzioa egikaritzeko behar diren elementu faktiko eta juridikoen berri izan arte” (denen erakusgarri, Auzitegi Gorenaren 2000ko martxoaren 21eko epaia, RJ 2000, 4049).


      Doktrina horrek berak dio, AJAPELen 146.2 artikuluaren interpretazioaren argitan (batez ere, 4/1999 Legeak aldatu zuenetik), prozesu penalean uko egiten ez zaionean Administrazioaren ondare-erantzukizun subsidiarioa eskatzeko akzioa egikaritzeari (Zigor Kodearen 121. artikulua), “prozesu penalak bizirik irauteak zalantza irekitzen duela erantzukizun horren norainokoari buruz, Administrazioaren ondare-erantzukizunaren erreklamazioaren helmena ere baldintzatzeraino, eta, ondorioz, preskripzioa eteteraino, legezko xedapenaren interpretazio hedakorra eginda”.


      Kasu honetan, diligentzia penalak egin dira, baita amaitu ere, 2010eko uztailaren 7ko largespen-autoaren bitartez.


      Hala ere, kontuan hartu beharrekoa da, baita ere, GJM andrea hil zenetik, urtebete baino gehiago igaro zela jarduketa horiei hasiera eman zien kereila jarri zuten arte. Zehazki, 2007ko abenduaren 4a agertzen da kereilan sarrera-datatzat, hau da, kaltea lotzen zaion heriotza gertatu eta ia hamasei hilabete geroago.


      Aldi horretan guztian, erreklamatzaileen jarduketa bakarra erakusten du espedienteak, erantzukizun-akzioari dagokionez: JSA doktorearen peritu-txostena, 2007ko urtarrilaren 17koa. Dena den, jarduketa horrek ere ez du preskripzio-epea eteteko indarrik, eremu guztiz pribatuan garatu baitzen.


      Inguruabar horiek horrela, ñabardura egin behar zaio aurreratutako konklusioari; izan ere, gauza bat da jarduketa penalek epea eten ahal izatea, eta oso bestelakoa, berriz, jada amaituta zegoen epe bat irekitzea: Auzitegi Gorenak berak ere erreparatu dio diferentzia horren garrantziari. Hartara, Auzitegi Gorenaren 2012ko maiatzaren 29ko epaiak (RJ 2012/7100) berretsi egiten du instantziako epaien arrazoibidea; izan ere, “prozedura penal batek bizirik irauteak preskripzio-epea eten dezake, baina ez du baliokidetzen jada gertatutako edo irabazitako preskripzioa, kasu honetan bezala”. Orobat dio ezen argi eta garbi desegokiak diren akzio penalak egikaritzeak ez duela preskripzioa eteten. Ildo beretik, Madrilgo Auzitegi Nagusiaren 2011ko abenduaren 17ko epaiak (JUR 2012/199602) erabaki zuen kasu funtsean berdin bat, erreklamatzailearen atzerapena aztertzen ari garen kasukoa baino txikiagoa bazen ere.


      Batzordearen ustez, arbuiatu egin behar da, bai, epearen interpretazio formalistegia, baina horrek ez du esan nahi epeari irekita eutsi behar zaionik etengabe, baldin eta erantzukizun-akzioa bertan behera utzi bada edo denboraren aldetik zabarkeriaz egikaritu.


      Ulerkera horrek ñabardurak izan zitzakeen, kasuaren inguruabarrak ikusita, baldin eta funtsezko arrazoiak agertu izan balira atzerapena kereila prestatu behar izanari egozteko, eta jarduketa penalek aukera eman izan balute medikuek emandako sorospenaren eta heriotzaren arteko kausa-ondorio erlazioa ikusteko, baina baldintza horietarik bat ere ez da betetzen kasu honetan.


      Eta hau ere esan behar da: kereila esandako atzerapenarekin aurkeztu izanak adierazten duela, alde batetik, erreklamatzaileak Administrazioaren erantzukizuna galdatu nahi zuela bide posibleetako batetik, zigor kodeko bide subsidiariotik alegia (ex delicto erantzukizuna), eta, bestetik, itxita geratu dela AJAPELen 142.5 artikuluko ondare-erantzukizunaren akzioaren bidea (erantzukizun objektiboa), preskribatzen utzi baita, urtebete igarota, epe horretan ez delako preskripzioa eteteko moduko inongo biderik ireki.


      Preskripzioak Konstituzioan ere badu justifikazioa, segurtasun juridikoaren printzipioan alegia (EKren 9.3 artikulua), eta helburu bakartzat du sine die latentzia edo sortasunik ez gertatzea Administrazioari, zerbitzu publikoaren funtzionamenduan gertaturikoak direla eta, kalte-ordaina eskatzeko aukeran. Legez ezarritako epea du kalteak (EKren 106.2 artikuluak xedatu duenez, legeak ezarritakoaren araberakoa da kalte-ordaina jasotzeko eskubidea), eta, epe hori igarota, amaitu egiten da erreparazioa eskatzeko aukera oro.


      Laburbilduta: Batzordearen ustez, konplituta dago erantzukizun-akzioaren preskripzioa; hala ere, osasun-administrazioak inguruabar hori kontuan hartu ez duen neurrian, eta jarduketa medikoa erabat aztertu duen ezezko ebazpen-proposamena aurkeztu duen heinean, egoki deritzo erreklamazioaren funtsari eragiten dioten gainerako kontuak ere aztertzeari.


      28/2013 ABJI 26.etik 39.era par.


      


      JMMZ jaunak 2011ko ekainaren 22an aurkezturiko erreklamazioarekin hasi zen izapidetutako erantzukizun-espedientea.


      AJAPELen 142.5 artikuluak ezarri duenez: “nolanahi ere, erreklamazioa egiteko eskubidearen preskripzioa urtebetegarrenean izango da, hain zuzen, kalte-ordaina ekarri duen egitate edo egintza izan zenetik edota kaltearen ondorioak agertu zirenetik urtebetera. Pertsonei kalte fisiko edo psikikoak eginez gero, sendatzen direnetik edo kalte horien ondorioak zehazten diren egunetik hasiko da kontatzen epea”.


      Kasu honetan, kontuan hartuta alegaturiko kalteek ─”Gertakari depresibo larria, sintoma psikotikoekin. Hipoakusia neurosentsorial aldebikoa, sortzetikoa. Hipertentsio arteriala, tratamendu medikoarekin”─ ekarri dutenez ezintasun orokor osoaren deklarazioa, sekuelak finkatzeko datari buruzko araua aplikatu behar da edo, gauza bera dena, lesioak egonkortu eta haien norainokoa ezagutzen den data, eta data hori bat dator Osasuneko Institutu Nazionalaren 2010eko otsailaren 20ko Ebazpena eman zen datarekin, eta, gero, Errenteriako alkatearen 2010eko otsailaren 24ko Dekretuarenarekin, amaiera eman baitzion udalarekiko enplegu-harremanari.


      Batzordearen ustez, interesdunak, egun horretatik aurrera, bazuen beharrezko elementurik aski aipatu pairamenek eragindako kalteengatiko ordaina eskatzeko Administrazioari.


      Hala adierazten du argi Auzitegi Gorenaren 2010eko uztailaren 14ko epaiak (RJ 2010/6236):


      “2008ko irailaren 15eko epaian (RJ 2008, 6156), doktrina bateratzeko kasazio-errekurtso 238/2007 zenbakikoan eman baitzuten, hauxe aipatu zuten (4 OJ): errekurtso horretan baliatutako epai guztien arabera ─2002ko ekainaren 25ekoa (RJ 2002, 5755), 2004ko maiatzaren 11koa (RJ 2004, 4053) eta 2006ko urtarrilaren 17koa (RJ 2006, 93), 598/2007, 2191/2000 eta 8425/1999 kasazio-errekurtsoetan eman baitziren, hurrenez hurren─, “30/1992 Legearen 142.5 artikuluko preskripzio-epea zenbatzen hasteko data, pertsonen kalte fisiko edo psikikoez ari garela, sendatzearena da edota sekuelen norainokoa ezagutzen denekoa, hau da, eragin lesiboak egonkortu eta osasunaren galera behin betiko ezagutzen denekoa. Murrizte edo urritze hori iraunkorra izan daiteke, une jakin batean sortu eta aldaketarik gabe gelditzen dena, edo jarraitua, egunero-egunero agertzen dena. Lehenengo kasuan, kaltea gertatzen denean hasten da preskripzio-epea, une horretan bertan balioetsi daitezkeelako kalteak; bigarrenean, berriz, osasunarentzako ondorioak ezin direnez ab initio neurtu, haien nondik-norakoaren berri izan arte itxaron behar da, edo, behin baino gehiagotan aipatu lege-xedapenak dioenez, «sekuelen norainokoa»ren berri izan arte.


      Lehenago aipatutako 2004ko maiatzaren 11ko epaian (RJ 2004, 4053) azpimarratzen denez, kalte iraunkorrak dira “sorburu-egintza une jakin batean agortzen zaienak, nahiz eta emaitza lesiboak denboran zehar iraun bere horretan, etengabe. Halako kalte baten adibidetzat jarriko genuke besoa edo zangoa galtzea, sorburu-egintzak edo -gertakariak zehazten baitu emaitza lesiboa. Gertatzen diren unetik bertatik balora daitezke kalteok, eta, beraz, kaltea noiz gertatu zen, bada biharamunean hasiko da epea zenbatzen. Kalte jarraituak, berriz, egunero-egunero gertatzen dira, denboran zehar, luzaro, eta etenik gabe. Horrenbestez, aldi bat igarotzen utzi behar da, luzeagoa edo laburragoa, kaltea eragin duen gertakariaren edo egintzaren ondorioak ekonomikoki ebaluatu ahal izateko. Horregatik, bada, kalte-mota horretarako, eraginak edo ondorioak gelditzen diren egunean hasiko da zenbatzen erreklamazio-epea. Edo, 30/1992 Legearen 142.5 artikuluak dioenez, pertsonei kalte fisiko edo psikikoak eginez gero, «sendatzen direnetik edo kalte horien ondorioak zehazten diren egunetik».


      Azaldu berri dugun doktrinari begiratuz gero, hauxe ondorioztatuko dugu: inpugnaturiko epaiak egoki interpretatzen duela urratutzat jotako araua, ez baita inondik ikusten preskripzioa eteteko moduko arrazoi baliodunik dagoenik [Auzitegi Gorenaren 2006ko irailaren 7ko epaia (RJ 2006, 6579), 3371/2002 kasazio-errekurtsoa]. Errekurtsogileak adierazitako kalteak iraunkortzat jotzen dira, eta, beraz, errekurtsogileari zerbitzurako ezintasun iraunkorrarengatiko erretiroa eman zioten unean sortu zen uzia egikaritzeko epea”.


      Ildo beretik, eta actio natari gagozkiola, Auzitegi Gorenaren 2011ko urriaren 24ko epaiak (RJ 2012/1444) zehaztu duenez:


      “Gauzak horrela, aipatu lege-aurreikuspena (30/1992 Legearen 142.5 artikulua), hots, erantzukizun-akzioaren egikaritza actio nata printzipioari jarraiki egin behar dela, behar baten ondorio da: preskripzio-epea ez dadila zenbatzen hasi erantzukizuna sortu duen egintzatik ondorioztatutako kalte edo galerei ezin zaienean norainokoa edo zenbatekoa zehaztu egintza kaltegarria gertatzeko unean; epe hori, horrenbestez, zehaztapena egin daitekeen unetik aurrera baino ez da zenbatzen hasiko, eta hala gertatuko da garapena aurreikusi ezin zaien gaixotasunetan, edo beste batzuetan, baldin eta hasieran diagnostikatutako gaixotasunak sorburuan aurreikusi ezineko sekuelak badakartza. Baina ez da aplikatzen, ordea, gertaturiko kaltea aurreikusteko modukoa denean finkatzearen aldetik, eta, beraz, zenbatesteko modukoa, nahiz eta pairamenak iraun, osasuna guztiz berreskuratu ez delako edo osasuna betiko geratzen delako ukituta.


      Sala eta sekzio honen bi mila eta hamaikako ekainaren zazpiko epaian esan genuenez (RJ 2011, 5075), 895/2007 kasazio-errekurtsoan eman baikenuen, “...aski da gogoratzea akzioaren preskripzioa oztopo zaiola eskubideen egikaritza berantiarrari, eta ziurtasun eta segurtasun juridikoaren mesederako dela, eta ez justizia intrintsekoaren onerako, ez baita hartan oinarritzen. Horregatik zor zaio tratamendu murriztailea, eta beti begiratu behar da ziurtasun eta segurtasun juridikoaren balioak benetan ukituta dauden edo ukitu daitezkeen, arriskuan jartzeraino, dena delako kasuan”.


      Doktrina hori ikusita, hau ondoriozta daiteke: erreklamazioa aurkeztu zuenean, 2011ko ekainaren 22an, urtebete baino gehiago igarota zegoenez erretiroa hartu zuenetik, akzioa preskribatuta zegoela.


      Hau ere esan behar da: Batzordearen ustez, ez direla preskripzio-epea eteteko egokiak ez interesdunak ezintasun orokor osoa lan-istripuaren ondoriozkotzat jo zezaten burutu zituen jarduketak, ez eta Osalan-Laneko Segurtasun eta Osasunerako Euskal Erakundeak garatutakoak ere, erreklamatzaileak 2009ko abenduaren 17an egindako salaketaren ondorioz abiarazi baitzituen.


      Lehenengoei dagokienez, Batzordearen 134 eta 135/2009 irizpenetan jasotako doktrina ekarri behar da, lehen irizpenaren 15. paragrafotik 30.era bitartekoetan ageri baita:


      (…)


      Osalan-Laneko Segurtasun eta Osasunerako Euskal Erakundearen jarduerari dagokionez, gauza bera esan behar funtsean; izan ere, aurkeztutako salaketak ez du barne hartzen udalaren aurkako erantzukizun-akzio bat egikaritzea; salaketarekin, aitzitik, Osalani eskatzen baitzaio neurri zuzentzaile jakin batzuk hartu beharra ezar dezala, baldin eta laneko arriskuen prebentzioaren alorreko ez betetzeren bat ikusten bada.


      Nolanahi ere, Institutuaren behin betiko txostena 2010eko apirilaren 23koa da (ez dago jasota interesdunari noiz jakinarazi zioten, baina uste izatekoa da 2010eko ekainaren 22a baino lehen izango zuela haren berri), eta kasu horretan ere ez litzateke izango erreklamazioa denboraren barrukoa.


      Beraz, erreklamatzailearentzako tesirik onuragarriena ere kontuan hartuta, hots, udalaren jarduerak neurri zuzentzailea merezi ote zuen aztertzeko eskariarekin etentzat jo zitekeela erantzukizun-akzioa egikaritzeko epea, hau ondoriozta daiteke espedientean ageri diren datuei begiratuz gero: eskari horri zegokion prozedura amaituta, berdin igaroa dela urtebeteko epea erreklamazioa aurkezten duenean.


      Nolanahi ere den, Osalanen lan-osasuneko unitatearen 2010eko ekainaren 23ko txostenak ere ez luke epea eteteko indarrik izango, interesdunaren beste salaketa baten ondoriozkoa baita, 2010eko apirilaren 26an aurkeztua.


      Bestela, hau ondorioztatu beharko litzateke: preskripzio-epea zenbatzen hasteko eguna etengabe geratuko litzatekeela erreklamatzailearen esku, zeinak behin eta berriz ireki baitzezakeen epe hori bata bestearen ondorengo eskarien bitartez ─kontuan har bedi, gainera, interesdunak berriz ere eskatu duela Osalanen eta beste erakunde batzuen esku-hartzea─. Baina horrek, jakina, ez du esan nahi epea zabalik geratzen denik sekula eta beti, mugarik gabe.


      Laburbilduta, interesdunaren asmoa baldin bada Administrazioaren funtzionamenduari egoztea pairatzen dituen sekuelak, haiek egonkortzen diren unetik hasi behar da epea zenbatzen, eta preskripzioa eteteko balio duen bakarra da Administrazioaren erantzukizuna eskatzeko akzioak egikaritzea, akzio horiek nabarmen desegokiak ez badira helburu horretarako.


      45/2013 ABJI 47.etik 61.era par.


      


      Erreklamaziogileek alegaturiko kaltea guztiz identifikatuta dago 1990. urteko birpartzelazio-proiektutik; beraz, proiektu hori deuseztatu zuen epaia irmo bihurtu zenetik ─2001eko martxoaren 7tik─, gaur egun errekurtsoa aurkeztu dutenek urtebete izan zuten ondare-erantzukizuneko akzioa erabiltzeko, eta halakorik egin ez zutenez, preskribatuta dago akzioa, eta gaur egun ezinezkoa da kalte-ordainerako edozein uzi oinarritzea 1990eko birpartzelazio-akordio hartan.


      Horri buruz adierazi behar da birpartzelazio-proiektuen hasierako edo behin betiko onarpen guztiak, erreklamaziogileek aipatzen dituztenak alegia, egintza independente eta autonomoak direla elkarrekiko, eta administrazio-prozedura desberdinetan sortuak direla.


      56/2013 ABJI 19.etik 20.era par.


      


      Azter dezagun orain, egoki baita, 2008ko urtarrilaren 11ko erreklamazio-idazkiari eman behar zaion balioa; izan ere, erreklamaziogileak bere burua identifikatu, eta, 2005eko maiatzaren 13ko ospitale-altaren txostena erantsita, hau adierazi baitzuen bertan: “Behean sinatzen duenak 2005eko apirilaren 24an jo zuela ospitale horretara, ... semea jaiotzear zegoelako. Sinatzailea erditu zelarik, haurrak osasun-arazo larriak zituela ikusi zen, eta, horregatik, erreklamazioa aurkeztu zuen ... Ospitalearen eta OSAKIDETZAren aurka, 1.500.000 € (MILOI ETA ERDI EURO), jasandako kalte-galerak zirela eta: idazki hau baliatzen du preskripzioa eteteko”.


      Osakidetzako zuzendari orokorrak, urtarrilaren 24ko 76/2008 Ebazpenaren bitartez, 2008ko otsailaren 14an jakinarazi baitzen, hau deklaratu zuen: idazki horrek ez zituela betetzen ondare-erantzukizuneko prozedura bati hasiera emateko baldintzak. Eta hau erabaki: interesdunari hamar eguneko epea ematea adierazi zitzaizkion akatsak zuzendu zitzan, hala egin ezean eskarian atzera egindakotzat joko zutela adierazita.


      Osakidetzako zuzendari orokorrak, maiatzaren 19ko 1578/2008 Ebazpenaren bitartez, 2008ko ekainaren 6an jaso baitzuen erreklamatzaileak, hau ebatzi zuen: erreklamazioan atzera egindakotzat jotzea erreklamatzailea, eskatu zitzaion zuzenketa egin ez zuelako.


      Atzera egitea zer prozeduran deklaratzen den, bada prozedura jakin horretarako ditu ondorioak, eta, beraz, ez du eragozten beste prozedura bat hastea, arrazoi berberengatik. Baina erreklamazio batean atzera eginez gero, erreklamazio horrek indarra galtzen du erantzukizun-akzioaren preskripzioa eteteko, atzera egitearen ondorioa baita erreklamazioaren ondorioak ezabatzea, eta, haien artean, preskripzio-epea etetearen ondorioa ere ezabatzea.


      Ondorioz, erreklamazioaren xedeko gertakariak zirela-eta ireki zuten prozedura penala behin-behinekoz largesteko autoa 2007ko urtarrilaren 15ean jakinarazi bazioten JOCA andreari, eta bigarren erreklamazioa 2008ko abenduaren 29an aurkeztu bazuen, preskribatutzat jo behar da erreklamatzeko akzioa.


      91/2013 ABJI 33.etik 37.era par.


      


      Kasu honetan, amaitutzat jo daiteke ebakuntza kirurgikoaren ondorioen bilakaera, eta, beraz, haren sekuelak egonkortutzat, 2008ko azaroaren 3an: pazientea ebakuntza egin zion medikuaren kontsultara joan zen, eta medikuak beste ebakuntza bat egite proposatu zion.


      Kontsulta egin zitzaien gainerako medikuek ere ez zuten zalantzan jarri egonkortze hori, eta beste ebakuntza bat proposatu zuten haiek ere.


      Erreklamatzailearen ordezkariak alegatu duenez, APA adingabea “hazten ari denez, eta bere adinari dagokion bilakaera fisiologikoa duenez, sekuelen norainokoa egonkortu gabe dagoela esan daiteke, bilakatuz baitoaz, adingabearen garapen fisiko normalaren ondorioz”.


      Ikuskatzaile medikoaren txostenak dioenez, ordea, hamar urtetik aurrera, nabarmen jaisten da belarriaren hazkunde-abiadura, eta, haren arabera, 2008ko azaroaren 3ko kontsultatik aurrera ez dira aldatuko ebakuntzatik ateratako belarri-hegalaren neurria eta forma.


      Beste alde batetik, beste ebakuntza bat egiteko aukeraz galdetu zitzaien gainerako medikuen gomendioen arabera ere, ez da aldaketa esanguratsurik espero 2007ko azaroaren 7an egin zen ebakuntzaren emaitzetan.


      Batzordearen ustez, beraz, txostena egiten ari gatzaizkion erreklamazioa 2011ko ekainaren 17an aurkeztu zutelarik, preskribatuta zegoen harentzako akzioa, eta, beraz, ezetsi egin behar da erreklamazioa. Aurrekoa gorabehera, interesgarri deritzogu erreklamazioaren funtsari eragiten dioten gainerako gaiak aztertzeari.


      108/2013 ABJI 16.etik 21.era par.


      


      Azkenik, aurreratu dugun bezala, honetan geratuko gara orain: MCPR andreak ondare-erantzukizuna erreklamatzeko akzioa epez kanpo egikaritu izana zehatz aztertzen, instrukzio-organoak erakutsi baitu bere ebazpen-proposamenean, interesdunari entzunaldia eskaini eta gero.


      AJAPELen 142.5 artikuluak ezarri duenez, erreklamazioa egiteko eskubideak badu denbora-muga bat, eta preskripzioa urtebetegarrenean izango da, hain zuzen, kalte-ordaina ekarri duen egitate edo egintza izan zenetik edota kaltearen ondorioak agertu zirenetik urtebetera. Xedapen horrek beren-beregi aurreikusi duenez, pertsonei kalte fisiko edo psikikoak eginez gero, sendatzen direnetik edo kalte horien ondorioak zehazten diren egunetik hasiko da kontatzen epea.


      Xedapen horren arabera, zenbaketa egiteko dies a quo (hasierako eguna) da ondorioa lesiboak egonkortu eta osasun-galera behin betiko ezagutzen denekoa. Murrizte edo urritze hori iraunkorra izan daiteke, une jakin batean sortu eta aldaketarik gabe gelditzen dena, edo jarraitua, egunero-egunero agertzen dena. Lehenengo kasuan, kaltea gertatzen denean hasten da preskripzio-epea, une horretan bertan balioetsi daitezkeelako kalteak; bigarrenean, berriz, osasunarentzako ondorioak ezin direnez ab initio neurtu, haien nondik-norakoaren berri izan arte itxaron behar da, edo, behin baino gehiagotan aipatu lege-xedapenak dioenez, “sekuelen norainokoa”ren berri izan arte (Auzitegi Gorenaren 2008ko irailaren 15eko epaia, doktrina bateratzeko kasazio-errekurtso batean emana).


      Kalte iraunkorren eta kalte jarraituen arteko bereizketari eta ondare-erantzukizuneko akzioa egikaritzeko epearen zenbaketari dagokienez, jurisprudentzia sendotua du Auzitegi Gorenak, eta haren erakusgarri dira 2012ko urriaren 8ko eta urriaren 30eko epaiak (RJ\2012\9630 y RJ\2012\10333), jurisprudentzia hori laburbiltzen baitute, eta hau gogoratzen: “Kalte iraunkorrak dira sorburu-egintza une jakin batean agortzen zaienak, nahiz eta emaitza lesiboak denboran zehar iraun bere horretan, etengabe. Halako kalte baten adibidetzat jarriko genuke besoa edo zangoa galtzea, sorburu-egintzak edo -gertakariak zehazten baitu emaitza lesiboa. Gertatzen diren unetik bertatik balora daitezke kalteok, eta, beraz, kaltea noiz gertatu zen, bada biharamunean hasiko da epea zenbatzen. Kalte jarraituak, berriz, egunero-egunero gertatzen dira, denboran zehar, luzaro, eta etenik gabe. Horrenbestez, aldi bat igarotzen utzi behar da, luzeagoa edo laburragoa, kaltea eragin duen gertakariaren edo egintzaren ondorioak ekonomikoki ebaluatu ahal izateko. Horregatik, bada, kalte-mota horretarako, eraginak edo ondorioak gelditzen diren egunean hasiko da zenbatzen erreklamazio-epea. Edo, 30/1992 Legearen 142.5 artikuluak dioenez, pertsonei kalte fisiko edo psikikoak eginez gero, “sendatzen direnetik edo kalte horien ondorioak zehazten diren egunetik”.


      Jurisprudentziak ildo beretik zehaztu duenez, kaltea iraunkor izateak ez du esan nahi ezin dela tratatu; “zehaztu gabeko kontzeptu juridiko hori atzerakorik ez duen lesio sendaezin batez ari da, sekuelak alta medikoaren egunetik guztiz zehaztuta baditu ere. Sekuela horiek, ordea, ezin dira nahastu gaixotasun baten ondoriozko pairamenekin, bilakaera izan baitezakete denboran zehar, eta erantzuna eman ahal zaie, zientzia medikoak gomendatzen dituen erabakien bitartez” (Auzitegi Gorenaren 2008ko urtarrilaren 18ko epaia ─RJ\2008\166─). Beraz, kalte iraunkorra izango da “nahiz eta gertatzeko unean osasuna guztiz berreskuratuta ez eduki, ondorioak aurreikusteko modukoak badira bilakaerari eta zehaztapenari dagokienez, eta, beraz, zenbatesteko modukoak. Horiek horrela, geroko tratamendu aringarriek edo bizi-kalitate hobea lortzeko asmoa dutenek, edota osasun-arazoak ekidin edo gaixotasunaren aitzinamendua oztopatzekoek, ez dute gezurtatzen edo indargabetzen kaltea, jada, bere hedadura osoan agertu delakoa” (Auzitegi Gorenaren 2007ko otsailaren 28ko eta 2007ko ekainaren 21eko epaiak ─RJ 2007\3678 y RJ 2007\6013─).


      Kontsultarako aurkeztu diguten kasuan, MCPR andreak ondare-erantzukizuneko akzioa egikaritu zuen, administrazio-bulegoetan 2011ko abenduaren 2an erregistraturiko idazki baten bidez, eta erreklamazioaren arrazoia izan zen 2007ko irailaren 6an egin zioten ebakuntza kirurgikoa, ez baitzizkioten aldez aurretik jakinarazi ebakuntzaren balizko ondorioak.


      Hauek azpimarratuko ditugu prozesu medikoan MCPR andreari gertatu zitzaizkionetatik, praxi mediko onaren aurkako jarduera izan zela baitio hark:


      a) Aipatu ebakuntzaren ondoren, pazienteak min duela dio, iraunkorra eta areagotua, eta ... Ospitaleko neurokirurgialariak diagnostiko hau eman zuen 2008ko otsailaren 14an: disektomiaren ondorengo erradikulopatia eta lunbalgia, kirurgiaren ondorengo aldaketekin, fibrosi eta guzti.


      b) Gero, neurri terapeutikoak hartu zituzten kronikotzat jo zitekeen pairamen horren ondorioak arintzeko, neuroestimulazio medularraren bitartez, elektrodo epidural aldagarriekin.


      c) 2008ko abenduaren 8an, Gipuzkoako Foru Aldundiak %33ko minusbaliotasun-gradua aitortu zion MCPR andreari, gorputz-adarren eta bizkarrezurraren muga funtzionalengatik.


      d) GSINren Gipuzkoako Probintzia Zuzendaritzak 2009ko otsailaren 23an onartu zuen ezintasun iraunkor osoarengatiko prestazioa.


      e) GSINk ezintasun-gradua berrikusteko prozedurari ekin zion, eta 2011ko martxoaren 10ean deklaratu zuen ez zela aldaketarik gertatu MCPR andrearen lesioen egoeran.


      Adierazi ditugun datak eta jarduketak ikusita, baita erreklamatzaileak bere erreklamazioaren oinarritzat aurkeztu dituenak ere, erreklamatzailearentzako interpretaziorik onenean, GSINk ezintasun iraunkor osoaren gradua aitortu zuen eguna, 2009ko otsailaren 23a, jo behar da hala erreklamatzaileak emaitza lesiboa egozten dion egintza ─lesioen norainokoa─ nola jasandako kaltearen izaera iraunkorra bere osoan ezagutzeko moduko unetzat. Beraz, MCPR andreak bere erreklamazioa administrazio-bulegoetan aurkeztu zuenean, 2011ko abenduaren 2an, urtebete baino gehiago zen lesioak egonkortu zitzaizkionetik.


      Pazienteak minaren aurkako tratamenduarekin jarraitzeak ez du kentzen, ekarritako jurisprudentziarekin bat etorrita, kaltea bere hedadura osoan agertu izana, geroko tratamendu aringarria baita minaren aurkakoa.


      Planteatu diguten auzia dela eta, gogora dezagun Auzitegi Gorenak baduela horri buruzko doktrina bat (besteak beste, 2001eko urtarrilaren 23ko eta urriaren 2ko epaiak), 2002ko maiatzaren 16ko epaiak (RJ 2002/ 4515) zabal azaldu duena: actio nata printzipioarekin bat etorrita, akzioa egikaritzeko epearen zenbaketaren hasiera hori posible denean baino ezin daiteke hasi, edo, alderantziz esanda, zenbaketa hori ezin da hasi “behar bezala jakin arte kaltea gertatu dela, eta, oro har, akzioa egikaritzeko behar diren elementu faktiko eta juridikoen berri izan arte” (denen erakusgarri, Auzitegi Gorenaren 2000ko martxoaren 21eko epaia, RJ 2000, 4049).


      Batzorde honek bere 28/2013 irizpenean adierazitakoaren ildotik, doktrina horrek berak dio, AJAPELen 146.2 artikuluaren interpretazioaren argitan (batez ere, 4/1999 Legeak aldatu zuenetik), prozesu penalean uko egiten ez zaionean Administrazioaren ondare-erantzukizun subsidiarioa eskatzeko akzioa egikaritzeari (Zigor Kodearen 121. artikulua), “prozesu penalak bizirik irauteak zalantza irekitzen duela erantzukizun horren norainokoari buruz, Administrazioaren ondare-erantzukizunaren erreklamazioaren helmena ere baldintzatzeraino, eta, ondorioz, preskripzioa eteteraino, legezko xedapenaren interpretazio hedakorra eginda”.


      Kasu honetan gertatzen da, egintzen kontakizunean adierazi dugun bezala, diligentzia penalak egin direla, eta largespen-autoarekin amaitu direla, 2011ko ekainaren 17an eman baitzuen Donostiako Instrukzioko 4 zenbakiko Epaitegiak, eta Probintzia Auzitegiak berretsi hurrengo irailaren 30eko autoan.


      Kontuan har bedi aipatu jarduketak ekarri zituen salaketa, espedienteak dioenaren arabera, 2010eko apirilaren 28an erregistratu zela epaitegian, beraz, MCPR andrearen lesioak egonkortu (GSINk 2009ko otsailaren 23ko ebazpena eman zuenean) eta urtebete baino beranduago, eta, bitartean, MCPR andreak ez zuela inongo jarduketarik egin erantzukizun-akzioari zegokionez.


      Inguruabar horiek horrela, ñabardura egin behar zaio aurreratutako konklusioari ─28/2013 irizpenean egin genuen bezala─; izan ere, gauza bat da jarduketa penalek “eten ahal izatea ondare-erantzukizuna aitortze aldera instruitzen ari diren prozedurak” (AJAPELen 146.2 artikulua), eta oso bestelakoa, berriz, erantzukizun hori eskatzeko epe jada amaitu bat irekitzea.


      Auzitegi Gorenak berak ere erreparatu dio diferentzia horren garrantziari. Hartara, Auzitegi Gorenaren 2012ko maiatzaren 29ko epaiak (RJ 2012/7100) berretsi egiten du instantziako epaien arrazoibidea; izan ere, “prozedura penal batek bizirik irauteak preskripzio-epea eten dezake, baina ez du baliokidetzen jada gertatutako edo irabazitako preskripzioa, kasu honetan bezala”. Orobat dio ezen akzio penal nabarmen desegokiak egikaritzeak ez duela preskripzioa eteten. Ildo beretik, Madrilgo Auzitegi Nagusiaren 2011ko abenduaren 17ko epaiak (JUR 2012/199602) erabaki zuen kasu funtsean berdin bat, erreklamatzailearen atzerapena aztertzen ari garen kasukoa baino txikiagoa bazen ere.


      Batzordearen ustez, arbuiatu egin behar da, bai, epearen interpretazio formalistegia, baina horrek ez du esan nahi epeari irekita eutsi behar zaionik etengabe, baldin eta erantzukizun-akzioa bertan behera utzi bada edo denboraren aldetik zabarkeriaz egikaritu.


      Ez dezagun ahaztu: preskripzioak Konstituzioan ere badu justifikazioa, segurtasun juridikoaren printzipioan alegia (EKren 9.3 artikulua), eta helburu bakartzat du sine die latentzia edo sortasunik ez gertatzea Administrazioari, zerbitzu publikoaren funtzionamenduan gertaturikoak direla eta, kalte-ordaina eskatzeko aukeran. Legez ezarritako epea du kalteak (EKren 106.2 artikuluak xedatu duenez, legeak ezarritakoaren araberakoa da kalte-ordaina jasotzeko eskubidea), eta, epe hori igarota, amaitu egiten da erreparazioa eskatzeko aukera oro.


      Esan dezagun, bukatze aldera, 28/2013 irizpenean esan genuenaren ildotik, ulerkera horrek ñabardurak izan zitzakeela, kasuaren inguruabarrak ikusita, baldin eta funtsezko arrazoiak agertu izan balira atzerapena salaketa prestatu behar izanari egozteko, eta jarduketa penalek aukera eman izan balute sorospen sanitarioaren eta heriotzaren arteko kausa-ondorio erlazioa ikusteko, baina baldintza horietarik bat ere ez da betetzen kasu honetan.


      Eta hau ere esan behar da: demanda bat esandako atzerapenarekin aurkeztu izanak adierazten duela, alde batetik, erreklamatzaileak Administrazioaren erantzukizuna galdatu nahi zuela bide posibleetako batetik, zigor kodeko bide subsidiariotik alegia (ex delicto erantzukizuna), eta, bestetik, itxita geratu dela AJAPELen 142.5 artikuluko ondare-erantzukizunaren akzioaren bidea (erantzukizun objektiboa), preskribatzen utzi baita, urtebete igarota, epe horretan ez delako preskripzioa eteteko moduko inongo biderik ireki.


      Laburbilduta: Batzordearen ustez, konplituta dago erantzukizun-akzioaren preskripzioa, eta horrek jare uzten gaitu gaiaren funtsa aztertzetik.


      135/2013 ABJI 29.etik 48.era par.


      


      Administrazio-jarduketaren ondoriozko eragin lesiboa agertu eta urtebeteko epearen barruan aurkeztu dute erreklamazioa (AJAPELen 142.5 artikulua).


      Horri buruz esan behar da, behin udaleko gizarte-zerbitzuek argituta aipatu izan dugun akatsa, JMVG jaunak idazki bat aurkeztu zuela zerbitzu horietan 2007ko urriaren 24an, kotizazio gabeko pentsioa ─aldiak zehaztu gabe─ Gipuzkoako Foru Aldundian izapidetu zezaten. Udalak bide eman zion idazki horri, eta 2007ko urriaren 25eko irteera. Esandako diputazioak 2008ko urtarrilaren 28an eman zuen ebazpen bat, JMVG jaunari kotizazio gabeko pentsioa aitortuta, eskariaren dataren hurrengo hilabeteko ondorioekin, hau da, 2007ko azarotik aurrerako ondorioekin.


      JMVG jaunak, Foru Diputazioaren ebazpen hori ikusita, idazki bat bidali zion 2008ko otsailaren 8an, eta hau eskatu: bere egoera erregularizatzea, kotizazio gabeko pentsioa aitortu aurreko urteetan egokituko litzaizkiokeen zenbatekoei zegokionez. Foru Diputazioak ezezkoa eman zion, 2008ko ekainaren 9ko irteera-erregistroa zeraman idazki baten bitartez eman ere. Beraz, hau esan daiteke: orduan jakin zuela JMVG jaunak norainokoa zen, benetan, jasandako kaltea; izan ere, udal zerbitzuek informazio okerra zutenez, ez baitzuten espedienterik izapidetu kotizazio gabeko pentsioa aitortze aldera.


      158/2013 ABJI 18.etik 20.era par.


      


      Erreklamatzeko legitimazioaz denaz bezainbatean, aurrerako adierazi dugunez, CS jaunak sustatu du erreklamazioa, bere izenean eta CS SL enpresarenean; baina CS jauna ez da honezkero finkaren jabea, enpresari saldu baitio; horrenbestez, enpresa izango da erreklamazioa aurkezteko legitimaziodun bakarra, legez kanpoko eraikinaren eraisketak kaltetuko duen bakarra baita, printzipioz.


      189/2013 ABJI 24. par.


      


      Ebazpen-proposamenaren arabera, epez kanpoko erreklamazioa da; izan ere, GAC letraduaren lekukotasunetik ateratzen denez, CS jaunak parte izan zuen 2005eko urriaren 25ean udaletxean egin zen bilera batean, zeinean aztertu baitzen 1. poligonoko 167. katastro-lursailean egindako eraikinaren legez kanpoko egoera; beraz, CS jaunak egintza lesiboaren berri izan zuen, egun horretatik gutxienez, eta erreklamazioa aurkeztu zuenean, 2013ko ekainaren 5ean, sobera igarota zegoen erreklamazioa aurkezteko urtebeteko epea.


      Batzordeak ez du bat egiten iritzi horrekin; izan ere, EAEANren 1998ko apirilaren 28ko autoak ─Auzitegi Gorenaren 2001eko maiatzaren 10eko epaiak berretsi baitzuen─ zuzenbidearen kontrakotzat jo zuen udalak eraikina legeztatzeko hartu ebazpena, eta udalari eskatu zion 1976ko Lurzoru-legearen 184. artikuluak ezarritakoaren arabera joka zezala; baina Alkatetzaren apirilaren 11ko 86/2013 Dekretuak agindu zuen, EAEANren 2013ko martxoaren 13ko autoa betez, eraikina botatzea, eta, beraz, egintza horrek eragin zuen kalte ekonomikoa, ordura arte sor baitzegoen.


      189/2013 ABJI 26.etik 27.era par.


      


      Instrukzioa


      Aipatu legeak [9/2004 Legea, azaroaren 24koa, Euskadiko Aholku Batzorde Juridikoarena] 2.1 artikuluaren d) letran, a) letrarekin lotuta, dioena ikusiz gero, zilegi da Batzorde honen jarduteko eremua hedatzea Euskal Autonomia Erkidegoko Administrazioari lotutako, edo haren mendeko, erakunde publiko nortasun juridiko propiodunetara, eta Eusko Trenbideak-Ferrocarriles Vascos S.A. halakoa da: sozietate publiko bat, bazkide bakar Euskal Autonomia Erkidegoko Administrazioa duena, eta Eusko Jaurlaritzaren Ingurumen eta Lurralde Politikako Sailari atxikia (105/1982 Dekretua, maiatzaren 24koa, “Sociedad Pública Eusko Trenbideak-Ferrocarriles Vascos, S.A.” sortu eta haren estatutuak onartzekoa; eta 20/2012 Dekretua, abenduaren 15ekoa, Lehendakariarena, Euskal Autonomia Erkidegoaren Administrazioko sailak sortu, ezabatu eta aldatzen dituena eta horien egitekoak eta jardun-arloak finkatzen dituena: 13.2 artikulua).


      (…)


      Esana geratu den bezala, erreklamaziogileak lehen erreklamazio bat aurkeztu zion eskumena zuen sailari, eta Eusko Trenbideak- Ferrocarriles Vascos S.A.-ri berretsi zion gero.


      Aurreratu dugunez, gainera, egoki eratutzat jo daiteke erreklamaziogilearekiko prozedura-harremana, bi elementu kontuan hartuz gero.


      Alde batetik, ezin da ahaztu aipatu enpresa Autonomia Erkidegoko Administrazioaren barruan dagoela, haren sektore publikoaren barruan zehazki.


      Azaroaren 11ko 1/1997 Legegintzako Dekretuaren bidez onartutako Euskadiko Ogasun Nagusiaren Antolarauei buruzko Legearen Testu Bateginaren 7.4.a) eta 19. artikuluen exegesitik ondorioztatzen denez, sozietate publikoak, Autonomia Erkidegoko Administrazioak kapitalaren gehiengoa baldin badu ─eta Eusko Trenbideak-Ferrocarriles Vascos, S.A. halakoa da─, Autonomia Erkidegoko sektore publikoaren barruan daude.


      Kasu paradigmatikoa da: “Zuzenbide Pribatuaren arabera funtzionatzen duten edo zuzenbide horren arabera pertsona bihurtu diren erakundeen azken titularitatea alor administratiboan dago, alor publikoan zalantzarik gabe, publiko den bezala Administrazioa eta erakunde horiek ─Administrazioaren mende baitaude─ lotzen dituen harremanen barne-esparrua; azken finean, Zuzenbide Pribatuak eskainitako teknikak baliatzen ditu Administrazioak, bere ekintza sozial eta ekonomikoa zabaltzeko bide praktiko gisa” (KAE: 14/1986, urtarrilaren 31koa).


      Sozietate horrek ematen du tranbia-garraioaren zerbitzua Gasteizen; izan ere, ekainaren 27ko 139/2006 Dekretuz esleitu zioten zerbitzu horren ustiapena. Hala ere, azaroaren 24ko 607/2009 Dekretuaren 14.4 artikuluak aurreikusitakoaren arabera, Garraio eta Herri Lanetako sailburuordearen zuzendaritzapean eta haren aginduei jarraituz, Garraio Zuzendaritzak, Eusko Trenbideak/Ferrocarriles Vascos SA sozietate publikoaren administrazio-tutoretza eta gainbegiraketa gauzatuko du.


      Beste alde batetik, bidezkoa da ondare-erantzukizuneko erreklamazioa, AJAPELen 139. artikuluan eta hurrengo batzuetan arautzen dena, ikusirik Auzitegi Gorenaren Eskumen Gatazken Sala Bereziak apirilaren 1eko 29/2009 Autoan deklaratu zuena.


      Auto horretan, Euskotreneko tren-unitate batek eragindako istripu baten kasuan, ordena zibileko eta administrazioarekiko auzien ordenako organo judizialek uko egin ziotenez uzia aztertzeko eskumenari, administrazioarekiko auzien ordena jurisdikzionaleko epaitegia jo zuten auziaz ebazteko eskumendun. Hona Auto horren argudioak: (i) Botere Judizialaren 6/1985 Lege Organikoaren (BJLO) 9.4 artikulua, eta Administrazioarekiko Auzien Jurisdikzioa arautu duen uztailaren 13ko 29/1998 Legearen 2.e) artikulua, erabilitako uzia ondare-erantzukizunezkoa zelako ustean, eta kontuan hartuta erreklamazioa zuzendu zitzaien erakundeetako bat (Euskotren) Herri Administrazioaren zati dela, eta, zehazki, Administrazio instituzionalarena; (ii) Euskotren sozietate publiko izateak (sozietate anonimoa, sozietate-mota horretarako unean-unean indarrean dagoen araubide juridikoaren mendekoa) ez dio eragiten eskumen jurisdikzionalari, sozietatearen kapitala erabat publikoa delako; eta (iii) ildo beretik jo du Sala horrek RENFEri dagokionez, zuzenbide pribatuaren mendeko enpresa-erakunde publikoaren izaera baitu, Euskotrenen antzekoa, Salaren aburuz.


      Bada, onarturik Euskal Autonomia Erkidegoaren Administrazioa dela zerbitzuaren azken titularra eta Administrazioaren ondare-erantzukizunaren erreklamazio baten aurrean gaudela, ezin zaio ezer egotzi erabilitako tramitazioari.


      Ohartaraz dezagun, hala ere, 85/2012 irizpenean iruzkindu bezala, ikusiz gero sozietate publikoak erantzukizuna duela gertakari kaltegarri batean, kaltea ordaintzeko betebeharra bere gain hartu beharko duela.


      Tartean kapital publikoa (bakarra izanik ere) izateak eta interes orokorreko zerbitzu publikoa emateko helburuak ez dute sozietate publikoaren jarduna baldintzatu edo abantailatzen, sozietate horrek bere ondarearekin egin beharko dielako aurre egotz dakizkiokeen kalteei. Eusko Trenbideak/Ferrocarriles Vascos S.A.-k nortasun juridiko propioa du, jarduteko gaitasun osoa, baita bere ondare propioa ere; hala ere, esan dugun bezala, Erkidegoaren Administrazio Orokorrak baditu administrazio-tutoretzako ahalmenak, eta, kasu honetan, badu gaitasunik aurkeztutako ondare-erantzukizuneko erreklamazioa ebazteko, Gasteizko tranbiaren garraio-zerbitzu publikoa ematen duen sozietate publikoaren jarduerari buruzkoa baita.


      25/2013 ABJI 5.etik 33.era par.


      


      Kalte moralaren barruko ondorioen barruan, hauek baino ez zaizkigu geratzen aztertzeko: urdail-hesteetako min edo ondoez errepikatuak (gonbitoak, beherakoa eta sukarra), halakoak izan omen ditu erreklamatzaileak aldi horretan guztian. Ikuskaritza medikoaren txostenak aitortu duenez, literatura medikoak urdail-hesteetako sintomatologia ugaria jasotzen du oblitoma dela eta (gorputz edo elementu arrotza sabelaldean), eta beren-beregi aipatzen du sabelaldeko mina, sorra edo lokalizatua, eta beherakoa. Gehiago ere badio: erreklamatzaileak aipatzen dituen minak bateragarriak izango liratekeela haren egoerarekin. Azkenean, baina, uko egin dio balorazioa egiteari, espedientean ez delako ageri pairamen horiei buruzko aipamenik, eta erreklamatzaileak ez dituelako haien nondik-norakoak zehaztu.


      Erreklamatzaileak bere alegazioetan dioenez, nahaste edo arazo horiek, edo horietako batzuk bederen, familiako medikuari adierazi zizkion, eta logikoa izango litzateke, beraz, haiei buruzko ezer ez agertzea ospitaleko historia klinikoan. Erreklamatzaileak, adierazitakoa frogatze aldera, bere osasun-zentroa eta familiako medikua identifikatu ditu, espedientean sar dadin bere historia medikoaren zati hori ere; instruktoreak, ordea, ez dio jaramonik egin, alegazioak espedientean sartu eta ebazpen-proposamena eman baino ez du egin.


      Bada, Administrazioak berak aitortutako praxi txar batetik abiatzen garelarik, ez du egokia ematen halako frogak ukatzea, Administrazioak erraz eskuratzeko moduan baititu, are gehiago prozeduraren instruktoreak berariazko frogaldirik ezarri ez duenean. Ez diogu, beraz, zabarkeriarik ikusten erreklamatzaileari froga hori proposatu duenean, eta Administrazioak ekarri beharko luke froga hori, frogaren erraztasunaren printzipioa kontuan hartuta, haren arabera frogatzeko zama lerra baitakioke erraztasun hori duenari, beste alderdiaren zailtasunak kontuan hartuta.


      Aurreko guztia horrela, Batzordeak uste du jarraipena eman behar zaiola instrukzioari, eta espedientean sartu erreklamatzaileak lehen mailako arretarako zerbitzuan duen historia medikoa, hala egiaztatu ahal izateko ea erreklamatzaileak gasa sabelaldean eduki zuen denbora guztian arrazoi horrengatik izan ote zituen urdail-hesteetako min edo ondoez errepikatuak, haren bizi-kalitatearen nabarmen eragiteraino.


      Jarduketa horien emaitza ikusi, eta berriro baloratu beharko da kaltea, inguruabar hori kontuan hartuta, Batzorde hau jakitun den arren zaila dela kalte moralen ebaluazioa egitea.


      119/2013 ABJI 39.etik 43.era par.


      


      Lehenengo eta behin, erreklamatzaileari dagokio egiaztatzea Administrazioaren jardueraren eta alegaturiko kaltearen arteko kausazko loturarik badela (Prozedura Zibilaren Legearen 217. artikulua eta Erregelamenduaren 6.1 artikulua). Hala ere, jurisprudentziak moderazio-ideia bat adierazi du, eremu sanitariorako, kausazko lotura frogatu beharrari dagokionez, frogatzeko erraztasunaren araua aplikatuta.


      Ildo horretatik, 2008ko abenduaren 9ko epaiak adierazten duenez (RJ 67/2009), “frogaren erraztasunaren printzipioa aplikatuta, jurisprudentziak aipatu baitu [Epaiak: 2005-9-20 (RJ 2005, 7503), 2007-7-4 (RJ 2007, 6617) eta 2007-11-2 (RJ 2008, 731)], frogatzeko zama jasan beharra kaltetuari badagokio ere, oso kontuan hartu behar da pazienteak, eskuarki, zailtasun handiak aurkituko dituela frogatu behar hori ospitale-inguruko murrizketen barruan bete ahal izateko. Beraz, malgutasun halako bat baliatu beharko da, kaltetuari ezinezko edo deabruzko frogarik ez exijitzeko, eta malgutasun-printzipio horrek, 2007ko uztailaren 4ko epaiak adierazitakoaren ildotik, Administrazioa behartzen du, kasu jakin batzuetan, hauxe egiaztatzera, horretarako baliabide eta elementu aski dituelako hain zuzen ere: lex artis delakoaren arabera jokatu duela betiere. Egin-eginean ere, erantzukizuna ez bailitzateke objektiboa izango baldin eta beti-beti utziko balitz administratuaren bizkar frogatu beharraren zama: osasun-administrazioa praxi mediko zuzenaren eskakizunei jarraiki jardun ez duelakoa frogatu beharrarena, alegia”.


      Bigarrenik, frogak aurkezteko aukera eta erraztasunaren printzipioa aplikatzearen ondorioz gertatuz gero frogaren karga alderantzikatzea, horrek ez dakar ondoriotzat Administrazioari egoztea saihestu gabeko lesio oro, eta ez du esan nahi Administrazioaren kontra ebatzi behar denik lesioaren sorburuari buruzko zalantza oro.


      Auzitegi Gorenaren 2012ko azaroaren 20ko epaiak (RJ 2430/2013) ezarri ditu baldintza orokor batzuk:


      “A) Lehenengoa da, orokorrean, frogak aurkezteko aukera eta erraztasunaren printzipioa aplikatzearen ondorioz, frogaren karga alderantzikatzea gertatzen eta agitzen dela Administrazioari ardura gehiago eskatu ahal zaionean frogak ekartzeari dagokionez, hau da, izan badiren dokumentu batzuk, Administrazioak bakarrik ekar ditzakeenak, falta direnean prozesuan, historikoa klinikoa adibidez. (…)


      B) Beste alde batetik, frogarik ez ekartze hutsak ─halakorik gertatuz gero, ez baita hemen gertatu, berriz diogu─ ez dakar, besterik gabe, automatikoki deklaratzea Administrazioaren erantzukizuna. Dokumentu horiek gabe ere, Auzitegiak beste bide batetik eratzen badu bere iritzia, eta lex artisaren arabera jokatu dutela ondorioztatzen, ez dauka zertan deklaratu erantzukizun hori [ildo horretatik, adibidez, 2007ko urriaren 23ko epaia (RJ 2007, 9373), 2.529/2.003 kasazio-errekurtsoa). (…)


      C) Azkenik, argi utzi behar da frogak aurkezteko aukera eta erraztasunaren printzipioak ez dakarrela Administrazioari egoztea saihestu gabeko lesio oro, eta ez duela esan nahi Administrazioaren kontra ebatzi behar denik lesioaren sorburuari buruzko zalantza oro, errekurtsogilearen asmoa hori bada ere, azken finean. Hala eginez gero, ez genuke aintzat hartuko zientzia medikoa ez dela zientzia zehatza eta Administrazioak osasun-sorospena eman beharra baliabide-betebeharra dela, ez emaitza jakin batzuk lortzeko beharra. (…)”


      Epai horrek, era berean, Auzitegi Gorenaren 2012ko uztailaren 10eko epaiak dioena dakar gogora ((RJ 7800/2012):


      “Egia da, noski, nahitaez alderantzikatu behar dela frogaren karga, osasun-administrazioak baititu eskurago, eta ez pazienteak, lesioaren sorburuaren gaineko arrazoizko ondoriora hurbiltzeko juzgu-elementu egokiak.


      Baina horrek ez du esan nahi kausa edo arrazoi horri buruzko zalantza oro ─are lesioa objektibatzen denean, kasu honetan bezala, pazientea ospitalean dagoela─ osasun-administrazioaren kalterako ebatzi behar denik, haren ondare-erantzukizuna aldarrikatuta.


      Jurisprudentzia errepikatu eta oso ezagunaren arabera ─hasiera-hasieratik baitu oinarritzat zientzia medikoaren muga saihetsezin bat, gizakiak izan ditzakeen prozesu patologiko guztiak ikusi, zehatz ezagutu eta osatzekoa, eta, gaur egun, 30/1992 Legearen 141.1 artikulua, zeinaren arabera “kaltea dakarren gertakari edo gorabehera bada, eta, nahiz une horretako zientziak zein teknikak eskainitako bide guztiak erabili, ezin izan bada aurretiaz ikusi edo saihestu, orduan, herri-administrazioek ez dute kalterik zertan ordaindu”─, Administrazioari ondare-erantzukizuna egotziko bazaio sistema sanitarioan edo sistema sanitarioaren funtzionamenduak sortutako kalteengatik, nahitaezkoa da ordaintzeko moduko lesio hori lex artis delakoa begiratu ez izanaren ondorio izatea. Edo, gauza bera, jarduketa horiek ez zirela bat etorri jakintzaren edo teknikaren egoeraren arabera zientifikoki zuzen zirenekin, orokorrean edo egoera jakin batean. Horrekin, beraz, argi geratzen da ondare-erantzukizunaren sistema objektiboa ez dela egokiena eremu sanitarioan. Azken finean, funtzionamendu txarraren ondoriozko erantzukizun-sistematik baitago hurbilago, ’sendatzeko medikuntza’ esaten zaion horretan batez ere.


      Jurisprudentzia horri ez zaio ondo egokitzen kasazio-errekurtso honetako auzi-jartzaileak defenditzen duen irizpidea, orokorregia eta ñabardurarik gabea baita; izan ere, inguruabar bikoitz hori aski balitz, berez, Administrazio sanitarioari erantzukizuna egozteko, ahaztu egingo lirateke, egiaz, zientzia medikoaren muga horiek, zeinek benetan justifika baitezakete lesio jakin baten kausa edo arrazoiari buruzko ezjakintasuna.


      Ondorioz, zerbait gehiago eskatu beharko da, zalantzarik izanez gero, Administrazioaren kontra jotzeko, nahiz eta hark eskurago izan juzgu-elementu horiek. Zehazki, hauek eskatu beharko dira: prozesuan identifikatuta geratzea, halako gertagarritasun zinezko batez, gutxienez, lesioaren kausetakoren bat edo batzuk. Kausa edo sorburu horiei, benetakoak izanez gero, zerbitzu sanitarioak aurka egiteko aukera eduki izatea, azken emaitza desagerrarazita edo gutxituta. Eta Administrazioak azalpen nahikorik eman ez izana arrazoi horiek posible edo gertagarritzat ez jotzeko”.


      166/2013 ABJI 41.etik 45.era par.


      


      C) Berrikuspen-errekurtso berezia


      Instrukzioa


      Aldez aurretik adierazi behar da ezen errekurtsoa aurkeztu zaion egintza irmoa dela administrazio-bidean, eta interesdunak administrazioarekiko auzien jurisdikziora jo duen arren administrazio-isiltasunaren bidez gauzatutako ezespen-akordioari aurka egitera (AJAPELen 119.3 artikuluaren arabera), horrek ez duela ezertan eragozten ebazpena eman beharra.


      Eta zergatik hori? Bada: a) esanbidezko ebazpena eman beharrak bere horretan dirauelako AJAPELen 42. artikuluaren arabera, eta, administrazio-isiltasunez ezetsitako kasuetan, epea igaro ondorengo ebazpen adierazia administrazioak emango duelako, baiesteko nahiz ezesteko, AJAPELen 43.3.b) artikuluaren arabera; b) aukera hori beren-beregi aurreikusita duelako administrazioarekiko auzien jurisdikzioa arautzen duen uztailaren 13ko 29/1998 Legeak 36.4 artikuluan, halako moldez non presuntziozko egintzen kontra jarritako administrazioarekiko auzi-errekurtsoak izapidetzen ari diren bitartean administrazioak hasierako uziari buruzko ebazpen espresua ematen badu, errekurtsogileak errekurtsoa utziets dezakeen, emandako ebazpen espresuan funtsaturik, edo errekurtsoa ebazpen espresura zabaltzeko eskatu.


      120/2013 ABJI 29.etik 30.era par.


      


      Oro har, ondorengo prozedura-egintzak bete behar dira berrikuspen-errekurtso bereziaren tramitazioan: errekurtsoa onartzea (AJAPEL, 119.1 artikulua); errekurtsoa aurkeztu zaion egintza etetea eskatuz gero, eteteari buruzko erabakia (AJAPEL, 111. artikulua); froga egitea, hala behar izanez gero (AJAPEL, 80. eta 81. artikulua); ebazpena eman behar duen organoak egokitzat jotako txostenak eskatu eta ematea (82. eta 83. artikuluak), ez baitira kontsulta-organoaren irizpenarekin nahasi behar, bestelakoak baitira; interesdunei entzunaldia eskaintzea: ez dago zertan egin jatorrizko espedientean jaso ez diren beste egitate edo agiririk ez bada (AJAPEL, 112. artikulua); espedientea eta ebazpen-proposamena Euskadiko Aholku Batzorde Juridikora bidaltzea, hark nahitaezko irizpena eman dezan (AJAPEL, 119.1); eta errekurtsoaren ebazpena, errekurtsoa aurkeztu zaion egintza eman duen organoak eman beharrekoa (AJAPEL, 118.1 artikulua).


      Egin duten tramitazioa aztertuta, hauxe ikus daiteke: udalaren osoko bilkurak 2013ko maiatzaren 23ko egintza bakar batean erabaki duela berrikuspen-errekurtso berezia onartzea, interesdunari entzunaldiaren izapidea eskaintzea eta Batzorde honi irizpena eskatzea, eta ebazteko eta jakinarazteko gehienezko epea eten duela txostena jaso arte.


      Horrek esan nahi du, lehenik eta behin, etentzat jo behar dela egintzaren exekuzioa, hura ebazteko eskumena duen organoak egintzaren etendura-eskabidea jaso eta hogeita hamar egun igaro baitira gaiaz ebazpen adierazirik eman gabe (AJAPEL, 111.3 artikulua).


      Bigarrenik, onarpena erabaki duen organoa ez dela eskumena duen organoa; izan ere, zer organok eman zuen egintza, hari aurkeztu behar zaio errekurtsoa, eta hark ebatzi behar du. Gainera, dena batera egiteko modu hori ez da zuzena, aipatu jarduketek berezkotasuna dutelako prozeduran, eta behar bezala berezita daudelako AJAPELen.


      Hortik ez da ateratzen, ordea, prozedurari amaiera emango dion egintza deuseztagarria denik. Bi arrazoi daude horretarako: alde batetik, garrantzizkoena delako alkateak berak ebaztea azkenean, hasierako izapide-egintza bereganatu eta baliozkotuta; bestetik, formazko akatsak bakar-bakarrik ekarriko dutelako deuseztagarritasuna egintzak bere helburua lortzeko formazko ezinbesteko baldintzak betetzen ez dituenean, edo interesdunak babesik gabe uzten dituenean (AJAPEL, 63.2 artikulua).


      Hirugarrenik, nahiz eta frogaren, txostenen eta interesdunen entzunaldiaren izapideak alde batera uzteko aukera izan, instruktoreak erabaki behar baitu hori kasuaren inguruabarrak ikusita (normalean, hasierako espedientean daude jasota egintzak, alegazioak edo frogak, edo errekurtsogileak aurkezten ditu bere errekurtsoan; beraz, izapide horiek egin gabe uzteak ez du ondoriorik batere), Batzorde honen nahitaezko esku-hartzerako ezinbestekoa da ebazpen-proposamena prestatzea, jaso egin behar baita Administrazioak zer balorazio juridikoa egiten duen aurkeztu zaion berrikuspen-errekurtso bereziari buruz.


      Horren guztiaren ondorio logiko beharko luke Batzorde honek espedientea itzultzea, behar bezala osa zezaten. Hala ere, berrikusi nahi den egintzaren edukia ikusita (Iurretako Udalaren jarrera ondoriozta baitaiteke bertatik), orobat errekurtsogileak egintza berrikus dezaten aurkeztu dituen argudioak, Batzordearen ustea da prozedura-ekonomiako arrazoiak daudela gaiaren funtsa aztertzeari ekiteko.


      120/2013 ABJI 31.etik 39.era par.


      


      7. kapitulua. Administrazioaren ondare-erantzukizuna


      I. Alderdi orokorrak


      Konpainia erreklamatzailearen ustez, kasu honetan kalte antijuridiko baten aurrean gaude, hau da, justifikaziorik gabeko kalte baten aurrean, Udalak ez baitu egikaritu arau subsidiarioen indarraldiko lehen 2 laurtekoen barruan proiektatutako bidearen zabaltzea. “Garbi dago”─adierazi dute─ “alderdi honek ez dituela jasan behar Udal Korporazioak bide hori zabaltzeko agertu duen jarduera-gabeziak eragindako kalteak. Gainera, Udalak zuzenean lortu behar zuen hori, eta bidea egiteko lurrak ez daude ezein egikaritze-unitatetan sartuta, hirigintza-kudeaketaren ondorioetarako. Azken batean, partikularrek Administrazioaren okerreko jardunaren zuzeneko ondorio gisa jasandako kalte bat da”.


      Gertakarien atalean jasota geratu denez, Bastidako Udalaren eta HSLren arteko desberdintasun juridikoak ez dira mugatzen plangintzan ... eta ... kaleak lortzeko aurreikusitako bidea ez egikaritzera. Aitzitik, konpainiaren jabetzako lurzoruak (lehenago konpainia osatzen dutenen amaren jabetzakoak) beste lurzati batzuekin batera egikaritze-unitate batean txertatzearen egokitasunaren inguruan hasi ziren desberdintasun horiek. Geroago, adierazitako lurrak ezein egikaritze-unitatetan txertatu ez izanaren ondorioen ingurukoak izan ziren, eta, geroago, adierazitako bidea egikaritzeko (eta, era horretan, konpainiaren lurretan eraikitzeko) premiaren (eraikuntza-lizentzia sarbidea kaletik zuen eraikin baterako eskatu zen), bidea egikaritzeko lurrak lortzeko moduaren eta egikaritzearen ondoriozko gastuak ordaintzera behartutakoak finkatzeko moduaren inguruan.


      Bidea egikaritu ez izanari dagokionez, HSLk egiaztatu du behin eta berriz erreklamatu diola Bastidako Udalari, baina, korporazioaren ustezko ezezkoaren edo jardunik ezaren aurrean, ez du auzibidera jo, administrazioarekiko auzien jurisdikzioa arautzen duen uztailaren 13ko 29/1998 Legearen 25.2 artikuluak aurreikusten edo ahalbidetzen duen bezala.


      Hori dela-eta, Batzordearen ustez erreklamazioa ezetsi egin behar da, Administrazioaren ondare-erantzukizunaren ezarpena ez baita erreklamazio jurisdikzionaletarako bide alternatibo bat.


      Organo jurisdikzionalek deklaratu beharko lukete zerbitzu publikoaren funtzionamendu okerra edo zuzenbidearen kontrakoa ─alde batera utzita administrazio-egintzen errebokazioa, egintza deusezak berrikustea, edo berraztertzeko errekurtsoa, zeinak ez baitira kasu honetan planteatu─, Espainiako Konstituzioaren 117.3 artikuluak xedatu duenaren arabera, kontuan hartuta, gainera, administrazio-egintzek baliotasun-presuntzioa dutela, AJAPELen 57.1 artikuluak xedatu duenaren ildotik.


      2013/27 ABJI, 34.etik 38.era par.


      


      II. Antijuridikotasuna


      A) Zama jasateko betebeharra


      Lortu gabeko irabaziei dagokienez, lehenik eta behin argitu beharra dago kalte antijuridiko bat izateko baldintza betetzen den ala ez, eta, horretarako, ikertu egin beharko da kaltea egiaztatu ondoren, Auzitegi Gorenaren 2009ko martxoaren 23ko epaiak (RJ 2502) zehaztutakoari jarraiki, betiere kalte horrek:


      “objektiboki onar daitekeena gainditzen badu, gizarte-estandarrei jarraiki [1997ko abenduaren 16ko epaia (RJ 1997, 9422) (kasazioa: 853/93, 6. OJ)] edota, bestela, obraren egikaritzeak enpresa-xedea den jardueran eragindako mugak eta murrizketak herritarrei eta inguruan kokatutako beste negozio batzuei eragindakoak baino handiagoak badira eta interes publikoari begira orain aztergai dugun ikuspegitik legitimatuko lituzkeen orokortasun-izaera galtzen bada, eragilearen ondarea bereziki eraginpean hartuta [ikus, alderdi horri dagokionez, 2006ko otsailaren 14ko epaia (RJ 2006, 2779) (kasazioa: 256/02, 3. OJ) eta 2008ko azaroaren 16ko epaia SIC (RJ 2009, 90) (kasazioa: 453/06, 3. OJ); Estatu/legegilearen ondare-erantzukizuneko kasuei badagozkie ere, aztergai dugun kasurako bidezkoak diren kaltearen antijuridikotasunaren inguruko gogoetak biltzen dituzte]”.


      Horrela, beraz, egia izanik ere obrek erreklamatzailearen kafetegiari eragin diotela, Batzordeak uste du eragin hori ez dela handiagoa izan inguruko beste negozio batzuen gainerako titularrei eragindako mugak edo eragozpenak baino, ezin baita horietatik bereizi, beste titular horiek ere jasan behar izan dituzte eta.


      Ukaezina da Udalaren jardunaren interes publikoa. Izan ere, igogailuaren eraikuntzaren bidez ... Taldeko egoiliarrei beren etxebizitzetarako sarbidea erraztu nahi zaie. Lan horiek bereziki herritar horientzat onuragarriak izateaz gain, hiri-berroneratzeari eta hiri-biziberritzeari lotutako onurak dakartzate, hain zuzenekoak ez badira ere, udalerriko herritar guztientzat eta inguruan lokalak dituzten pertsonentzat.


      Obra horiek lokaletarako sarbideetan eragiten dituzten zailtasunak zuzenean koka daitezke administrazioaren jardunak erkidegoari dakarzkion zama orokorretan, erkidegoko kide guztiek jasan behar dituzte-eta: hor ez dago ondare-erantzukizunik ekarriko lukeen antijuridikotasunik.


      Bestalde, egindako txostenetan adierazten denez, neurri egokiak hartu ziren, egikaritu beharreko obraren izaera eta kokapena kontuan hartuta, eragozpenak arintzeko eta bezero potentzialak sarbiderik gabe ez uzteko.


      Kalte antijuridikoa kalifikatu ezin dela pentsatuta ere, ez da nahikoa negozioaren jardueran eragina izan dezaketen zirkunstantziak adieraztea. Aitzitik, eragin hori frogatu egin behar da.


      2013/5 ABJI, 32.etik 37.era par.


      


      III. Kaltea


      Hain zuzen ere, lehenik eta behin ekonomikoki ebalua daitekeen kalte indibidualizatuaren benetakotasunaren baldintzari bagagozkio, ikus daiteke erreklamatzaileak ez dituela kaltearen ingurumariak behar bezala egiaztatu. Espedientean ez dago bere kalte-ordain eskarirako (18.564,80 euro) gutxieneko justifikazio-euskarririk. Espedienteak egiaztatu egiten du erorikoa gertatu dela, ez, ordea, horren ondoriozko benetako kaltea.


      Espedientean bi ospitale-zerbitzuko txosten banaren kopiak baino ez daude jasota. Baina dokumentazio horrek ez du biderik ematen jasandako kalte fisikoaren errealitatea eta benetakotasuna ezagutzeko.


      Lehen asistentzia, ... ospitaleko larrialdi-zerbitzuan erregistratutakoa, erreklamatzailearen ustez bere eragozpenen arrazoia den istripua gertatu eta hiru hilabetera eskaini zen. Eta medikuaren txosten horrek sorbaldako minari lotutako kexak jasotzen baditu ere (artopatria psoriasikoko aurrekariak dituen paziente batengan), ez du beste ondoriorik aipatzen, eta pazienteari egun horretan bertan eman zitzaion alta, larrialdietara jotzeko zuzeneko arrazoia diagnostikatu eta tratatu ondoren: ezkerreko oinaren 5. behatzaren traumatismoa. Ezertxo ere ez da aipatzen sorbaldaren tratamendu espezifikoari buruz eta ezein bajari buruz, ezta erreklamatzailearen eguneroko bizitzarako egiazko ezein mugaketari buruz ere.


      2012ko abenduaren 19an igorritako medikuaren bigarren txostenean errepikatzen denez, pazienteak mina zuen eskuineko sorbaldan, eroriko baten ondorioz. Txosten horretan sorbaldako mina artropatia psoriasikoaren ondorioa izan daitekeela baztertzen bada ere, espedientean ez dago minaren eta erorikoaren arteko lotura ezartzea ahalbidetzen duen ezer, eta baliteke aipatutako lesio mota faktore askok eragindakoa izatea. Kontuan hartu behar da JLP andreak aurkeztutako idazkietan ez dela behar bezala azaltzen erorikoa nola gertatu zen, berehalako zer ondorio izan zituen, eta zergatik itxaron zituen hiru hilabete baino gehiago medikuaren kontsultara joateko.


      Era berean, ez da behar bezala azaltzen kaltearen zein ondoriok eraman zuten JLP andrea erreklamatutako zifra zehatza eskatzera. Horrez gain, ez da azalpenik ematen adierazitako zifra kalkulatzeko erabilitako parametroen inguruan, ezta prozeduraren amaiera konbentzionala proposatzeko eta eskatutako kopurua ia erdira beheratzeko arrazoien inguruan ere.


      Erreklamatzaileari dagokio kaltearen ingurumariak egiaztatzea, eta instrukzioaren ardura duen organoak espedientea egoki izapidetzeko betebeharra badu ere, betebehar hori ezin da zabaldu erreklamatzailearen funtsezko egiaztatze-akatsak konpondu beharreraino.


      Izan ere, gauza bat da instrukzio-organoak instrukzio-egintzak egin beharra, azken ebazpena hartzeko datuak finkatu, ezagutu eta egiaztatzeko; eta oso besterik da, ordea, instrukziogileak, jarduera horretan, erreklamatzaileari baino ez dagokiona egiaztatu beharra.


      Batzordeak, beraz, honako hau iritzi dio aurkeztu zaion kasu honi: ezin dela egiaztatutzat jo benetako kaltea gertatu denik, eta betebehar hori barik, besterik gabe eman behar zaio ezezkoa planteatu den erreklamazioari.


      2013/130 ABJI, 20.etik 27.era par.


      


      IV. Kalte-ordaina


      A) Kalte materialak


      Horren ondorioz, Udalak ibilgailuen aparkalekua egikaritzeko egindako obrek erkidegoari kalteak eragin dizkiola ulertu behar da, eta erkidegoak kalte horiek ordaindu behar ez dituenez gero, Udalak kalte-ordain bat eman beharko dio erkidegoari kalte horiengatik. Nolanahi ere, kalte-ordainaren zenbatekoa finkatu gabe dago oraindik.


      Udaleko aparejadorearen eta arkitektoaren txostenean jasotako kontzeptu eta balioak hartuta, indarren dauden BEZaren tasak aplikatuta eta abokatuaren ordainsariak eta erkidegoari zorupearen zati baten okupazioagatik eman beharreko kalte-ordaina (Udalaren eta jabeen erkidegoaren artean izenpetutako hitzarmenari jarraiki) gehituta, honako zenbateko hauek ateratzen dira:


      
        
          
            	
              Kontrata-aurrekontua: 45.711,11+ 4.571,11 (BEZaren % 10):

            

            	
              50.282,22€

            
          


          
            	
              Obra-proiektuaren eta obra-zuzendaritzaren ordainsariak (BEZa barne):

            

            	
              9.934,94€

            
          


          
            	
              Zuzendaritza letratua (BEZa barne):

            

            	
              6.348,87€

            
          


          
            	
              Zorupearen okupazioa:

            

            	
              17.651,16€

            
          


          
            	
              Guztira:

            

            	
              84.217,19€

            
          

        
      


      Aurreko guztizko zenbatekoa erkidegoak prozeduraren amaiera konbentzionala adosteko proposatutakoa ─83.900,74 euro─ baino handiagoa da.


      Ebazpen-proposamenean, kalte-ordainaren zenbatekoa 83.439,71 €-an ezartzea aholkatu du instrukziogileak, udal-medikuek ezarritako 50.282,22 €-koa hartu baita kontrata-aurrekontutzat, egungo BEZaren tasari (% 19) jarraiki, jabetzak kalkulatutako 50.603,18 €-koaren ordez. Halaber, obra-zuzendaritzaren eta segurtasunari eta osasunari buruzko azterlanaren zenbatekoa 7.111,17 €-tan ezartzea aholkatu du (jabetzaren perituaren azken txostenari jarraiki), jabetzak proposatutako 7.260.00 €-ko zenbatekoaren ordez.


      Batzordearen ustez, alderdien proposamenak globalki hartu behar dira kontuan, eta jabetzaren proposamena udal-medikuen txostenetatik kontrata-aurrekontuari, obra-proiektuaren eta obra-zuzendaritzaren ordainsariei eta zorupearen okupazioari dagokienez (eta kontzeptu horiei hitzarmenaren eskakizunen ondoriozko zuzendaritza letratua gaineratu behar zaie) ondoriozta daitekeena baino txikiagoa denez gero, prozeduraren amaiera konbentzionalerako proposamena (jabeen erkidegoak helarazitakoa) onartu behar da.


      2013/155 ABJI, 32.etik 36.era par.


      


      B) Kalte morala


      Erreklamatzaileek ziurtzat hartu dute handik hiru hilabetera OTA proba egin izan balitz erabat sendatuta egongo zela edota, gutxienez, 65 urteko adinera iritsiko zela, eta horregatik erreklamatzen da 57 urteko adinetik (hil zen adinetik, alegia) erretiroa hartzeko adinera arteko diru-sarreren galera berreskuratzea. Edonola ere, medikuaren okerreko jardunak pazienteari erabat sendatzeko espektatibak zapuztu zizkiola agerian uzten duen froga erabakigarririk ez dugu, sendatzeko edo azken emaitza hobea lortzeko zalantzak eta probabilitate-judizioak baizik (aukera-galeraren teoriaren doktrinaren araberako kalte-ordaina jaso dezaketenak).


      (…)


      Kasu horretan, doktrinak “aukera-galera” deitzen duenaren kasu baten aurrean gaudela esan dezakegu. Auzitegi Gorenaren arabera, “aukera-galeraren” ezaugarri bereizgarrietako bat egin gabe utzitako medikuaren jardunak pazientearen osasun-egoera txarra saihestu edo hobetuko zuen zalantza da. Horren ondorioz, horrela eragindako kaltea balioesteko garaian, zehazten zailak diren bi elementu edo batugai hartu behar dira kontuan: jardun horrek ondorio onuragarria eragiteko probabilitatea, eta ondorio onuragarri horren maila, garrantzia edo norainokoa. Auzitegi Gorenaren 2011ko urriaren 19ko eta 2012ko maiatzaren 22ko epaiak (RJ 2012, 1298 eta 6930, hurrenez hurren).


      Beraz, kasu honetan, aukera-galera balioesteko, kontuan hartu behar da adierazitako proba egin ondoren tratamendu egokia aplikatzeko eta hildakoaren bizitza luzatzeko edota erabat sendatzeko aukera egon zitekeela, eta, beraz, hori guztia kalte moral gisa kuantifikatu beharko litzatekeela, lan hori beti zaila bada ere.


      Halaber, kontuan hartu beharko lirateke hildakoaren zirkunstantzia pertsonalak –adina, beste minbizi mota baten agerpena, erretzailea–, diagnostikoa zehaztu arte igaro beharreko denbora, noduluen bilakaera tratamendua aplikatu arte, eta atzeratutako tratamenduari emango zitzaion erantzuna. Hori baliagarria da ─arestian azaldutako jurisprudentzia-doktrinari jarraiki─ kontzeptu horrengatiko kalte-ordainaren zenbatekoa, nolanahi ere, arduraz jokatu izan balitz ere pertsona hil egingo zela pentsatzeko arrazoiak daudela kontuan hartuta modulatzeko.


      2013/124 ABJI, 46.etik 50.era par.


      


      Lehenik eta behin, kalte-ordaina behar duen kalterik izan den ala ez argitu behar da, baina zaila izaten da erreklamatzen dena kalte morala denean. Erreklamatzaileek diotenez, ama familiaren hilobian –aita eta ama elkarrekin atseden hartzeko espezifikoki eskuratutako hilobian, alegia– ehortzi ezin izanak eta amaren gorpuzkiak behin betiko galdu izanak sufrimendu handia eragin die. Udalaren ustez, berriz, erreklamatzaileek ez dute egiaztatu erreklamatutako kalte morala ekonomikoki ebaluatzeko moduko egiazko kaltea denik, ez baitago erreklamatzaileen sufrimendu psikikoa egiaztatu duen proba, dokumentazio edo medikuaren txostenik.


      Batzordearen ustez, aitarekin batera ehortzi nahi zuten amaren gorpuzkiak galdu izanak (kontuan hartuta horiekin afektu-harreman bat zutela, oroitzapenean oinarrituta) kalte-ordain ekonomiko batekin konpentsatzeko moduko egiazko kalte indibidualizagarritzat hartu beharreko min bat dakar. Izan ere, hori bat dator seme-alabek hildako senideekin dituzten eta gure gizarteko kulturan hain errotuta dauden maitasun-, errespetu- eta ohore-sentimendu naturalekin, eta ez da beharrezkoa eragindako sufrimendu psikikoa egiazta dadin eskatzea.


      Kalte moral hori zerbitzu publikoen okerreko funtzionamenduaren zuzeneko ondorioa izan da, egindako akats batek –arestian azaldu denak– MOA andrearen gorpuzkiak behin betiko galdu izana eragin baitzuen. Kasu honetan, kausa-lotura ez da desagertu ezinbesteko arrazoi batengatik edota elementu arrotzengatik, eta garbi dago erreklamatzaileek ez dutela kaltea jasateko betebehar juridikorik. Hori dela-eta, ondare-erantzukizun bat dagoela adierazi beharra dago.


      Kalte-ordainaren zenbatekoari dagokionez, eta taxian egindako desplazamenduen egiaztagiriak onartuta, kalte moralak kuantifikatzeko zailtasuna dela-eta (kasu horietan ez baita izaten zuzenean ebaluatzeko moduko kalterik), balioztatzeko askatasunera jo behar da, eta heriotzaren edo kalte moral larrien kasuetan emandako kalte-ordainarekin konparazio bat egin behar da. Jakina, horiekin konparatuta, eman beharreko zenbatekoa hainbat aldiz txikiagoa izango da (Euskadiko Auzitegi Nagusiaren Administrazioarekiko Auzien Salaren otsailaren 15eko 88/2012 zenbakiko epaia –JUR 2012\389137–). Hori kontuan hartuta, Batzordearen ustez egokia da bi mila euroko (2.000 €) zenbatekoa, eta erreklamatzaileen artean hainbanatuko da.


      2013/144 ABJI, 13.etik 16.era par.


      


      C) Lesioak


      Kaltetuak zein Administrazioak 2012ko baremora jo dute proposamenean, eta hori egin daiteke, baina kontuan hartu behar da, nolanahi ere, erantzukizun-prozedurari amaiera ematen zaion datako eguneratzearen egokitasuna, kontsumoko prezioen indizeari jarraiki (Herri Administrazioaren Araubidearen eta Administrazio Prozedura Erkidearen Legearen 141.3 artikulua).


      Ezintasunaren aldiagatik, 43 egun eragozle (56,60 € bakoitza) eta 276 egun ez-eragozle (39,46 € bakoitza) erreklamatzen dira.


      Adituen irizpenen arabera egun eragozleen kopurua handiagoa bada ere, kasu batean ez dira argi eta garbi adierazi egun zenbakarriak 55 izateko arrazoiak (SA doktorearen irizpena), eta beste kasuan ere ez daude oso garbi kontsulta egunak (horien kopurua eta iraupena ez dago egiaztatuta) eragozpen-egunetan sartzeko partzialki metatu behar izateko arrazoiak (H doktorearen irizpena).


      Desadostasunik handiena egun ez-eragozleetan datza. Izan ere, erreklamatzaileak istripuaren egunetik (2011/8/3tik) estomatologoak alta-txostena eman arte (2012/6/27ra arte) zenbatzen ditu, bajako egun eragozleak (43 egun) kenduta (beraz, 276 egun dira guztira), eta ebazpen-proposamenaren arabera, berriz, egun horiek ez dira bidezkoak, pertsonak ez baitu ohiko zereginak egitea eragotzi dion errekuperazio-prozesurik edo tratamendu medikorik egin lesioak sendatzeko.


      SA doktoreak bere irizpenean kalkulatutakoaren arabera, 225 dira egun ez-eragozleak, baina kalkulu hori egiteko, guztizko aldia (2011/8/3tik 2012/6/27ra artekoa) oker finkatu da (280 egun), eta 55 egun kendu zaizkio kopuru horri. H doktorearen irizpena bat dator Udalaren proposamenaren balioespenarekin, haren ustez ezin baitira egun ez-eragozletzat hartu hitzorduen eta bajako aldien arteko bilakaera-egunak.


      Erreklamazioaren aldeko argudio gisa, esan daiteke ezin dela zalantzan jarri erreklamatzaileak kolpea jaso zuenetik tratamendu odontologikoa jaso zuela. Dena dela, hortz-lesioaren norainokoa aztertuta (erdiko ebakortzen lokadura eta alboko eta goiko ebakortzaren galera partziala; lokatutako hortzek bilakaera negatiboa izan zutenez gero, atera eta inplanteak jarri behar izan ziren), Udalak dioenez sendatzeko aldia gehiegizkoa izan den zantzuak daude (43 egun + 276 egun, hau da, 319 egun guztira), batez ere zirkunstantzia berezirik izan ez dela kontuan hartuta (hala nola protesiak jartzeko konplexutasun edo zailtasun berezia, edota ezohiko baliabideen erabilera).


      Ildo horretan, ezin dugu ahaztu hasieran kaltetutako piezak kontserbatzera bideratuta zegoen eta azkenean alferrikakoa izan zen tratamendu bat egin izanaren ondorioa izan dela azken iraupena (ez da azaldu zergatik ez zen irailera arte tratatu, abuztu osoan minez egon zela kontuan hartuta), eta ebakuntza kirurgikoen ondorioz ohiko lana edo jarduera egiteko ezinduta egon zela, eta ez dago jasota bizitza normalera itzultzean inplanteak behin betiko jartzeak dakarren prozesu zailarekin jarraitu beharrak eragindakoaz bestelako gaitzik izan zuenik.


      Hori dela-eta, elementu garrantzitsuen balioespen arrazional baten barruan eta erreklamatzaileari eragindako kaltea ordaintzeko helburuari begira, Batzordearen ustez bidezkoa da egun ez-eragozletzat hartzea bilakaera torpidoa egiaztatzen den egunetik (2011/9/5etik) inplanteak jartzeko lehen ebakuntza kirurgikoa egin arte (2011/12/14ra arte) igarotako egunak, eta, beraz, 101 egun eragozle izango lirateke guztira.


      Beraz, Batzordeak 3.076,46 €-tan finkatu du egun ez-eragozleengatiko zenbatekoa, eta, hori kalkulatzeko, 101 egunak 30,46 €-ko zenbatekoarekin biderkatu ditu.


      Ondorio funtzionalei dagokienez, erreklamatzaileak 8 puntutan balioetsi ditu, eta honela agertzen dira banakatuta SA doktorearen irizpenean: 2 puntu bi hortz-piezengatik; 3 puntu hezur-taula bestibularra galdu izanagatik (hezur-mentua eta, hedaduraz, osteosintesi-materiala behar izan da); eta 3 puntu nerbio trigeminoaren hipoanestesiagatik eta, hedaduraz, nerbio trigeminoko aldizkako minagatik.


      H doktoreak ere 2 puntutan balioetsi du ebakortzen galera, baina adierazi du ez dela hezur-menturik egin osteosintesi-materialarekin, ehun-eraberritze gidatu bat baizik (jarraitutako teknika azaldu da). Gainera, zalantzan jarri du baremoan jasotako puntuazio bat, baremo hori sistema osteoartikularrari baitagokio. Era berean, adierazi du nekez gertatzen direla nerbio trigeminoaren adar maxilarreko lesioak traumatismoetan eta egindakoak bezalako ebakuntzetan.


      Kontrako argudio horiek arrazoituak eta arrazoizkoak direnez gero, Batzordeak ezin ditu frogatutzat hartu erreklamatzaileak aipatutako ondorioak.


      Ebakortzei dagokienez, udal-proposamenari jarraiki bidezkoa da, baremoan oinarrituta, 2 puntutan balioestea (puntu 1 ebakortz bakoitzaren galera traumatikoagatik), baina puntuazio hori haztatu beharra dago. Izan ere, 1.1 ebakortza lehendik desbitalizatuta zegoen, eta ebakortzen ordez bi inplante jarri zaizkio pertsonari. Udal-administrazioak argudiatu duenez, Espainiako Odontologo eta Estomatologoen Kidegoaren Biltzar Nagusiak 2005eko irailaren 30ean onartutako “Odontoestomatologiaren lanbide-jardunean eragindako eta lanbide-erantzukizunaren ondoriozko kalte-galerak balioesteko sistemari” jarraiki, honako murrizketa hauek aplika daitezke hortz-galera hortz-ondorio gisa balioestean: (i) % 25-50, hortzek tratatu gabeko txantxarra bazuten edo hortz desbitalizatuak baziren; (ii) % 50, inplantatutako protesi finko bidez birgaitu badira.


      Hori dela-eta, 1.1 piezan (desbitalizatuan) % 25 murriztu behar da aldez aurreko egoeragatik, eta beste % 50 berrezarpenagatik, eta 2.1 piezan, berriz, % 50 murriztu behar da berrezarpenagatik. Guztira, ondorio funtzionala puntu batean balioetsi da, aplikatutako murrizketekin guztizko puntuazioa 0,75 bada ere (0,25 + 0.50).


      Zentzuzko hurbilketa bat bada ere, ezin dugu ahaztu sistema horren arabera erdiko eta goiko ebakortzaren galera ez dela puntu batean balioesten, 2 puntutan baizik (gehienez), eta guztizko horretan oinarrituta egiten direla murrizketak.


      Batzordearen ustez, zirkulazio-istripuen baremoari jarraituz gero (buruari buruzko I. kapitulua, ahoari buruzko epigrafea), eta baremo horretan ebakortzen galerarako inolako murrizketarik aurreikusten ez dela eta bakoitzari puntu bat ematen zaiola kontuan hartuta, 2 puntu eman behar dira, eta, beraz, guztizko zenbatekoa 1.443 € da (721,50 x 2).


      Ondorio estetikoei dagokienez, erreklamatzaileak 3 puntutan balioesten ditu, hortz-protesiak oso ageriko leku batean jarri izanagatik (SA doktorearen arabera). Proposamenaren arabera, berriz, puntu batean balioetsi behar dira, interesdunak hautemandako kalte estetiko txiki baten aitorpen gisa (galdutako hortz propioetarako jaidura logikoa kontuan hartuta).


      Funtsean, inon ez da ageri erreklamatzaileak irudi pertsonala kaltetzen dion aldaketa gutxiesgarriren bat jasan duenik. Kaltetutako ebakortzen lekuan inplanteak jartzean, normalean ez da ageriko desoreka estetikorik agertzen, eta, beraz, Batzordea bat dator Administrazioak kalteaz egindako balioespenarekin. Puntu horri, baremoari jarraiki, 703,30 €-ko zenbatekoa dagokio.


      Azkenik, Administrazioak 1.000 € kendu ditu guztizkotik, JCPM jaunari zenbateko hori zuen kalte-ordaina eman baitzion … aseguru-konpainiak (Udalak konpainia horrekin itundu du udal-langileen kontingentzia horiek estaltzen dituen bizi- eta istripu-poliza).


      Horri dagokionez, Batzordearen ustez instrukzioarekin jarraitu beharra dago. Izan ere, alderdi hori era sinesgarrian frogatuta utzi behar da espedientean, eta adierazitako ordainketa ezin dugu egiaztatutzat hartu udal-zerbitzu baten mezu elektroniko soil batekin (espedientearen 117. folioa).


      Lan-istripu baten ondoriozko prestazioen (baita negoziazio kolektiboaren bitartez sartutako borondatezko hobekuntzak ere, ekainaren 20ko 1/1994 Errege Dekretuak onartutako Gizarte Segurantzaren Lege Orokorraren Testu Bategineko 39. artikuluari, 191. artikuluari eta hurrengoei jarraiki) eta ondare-erantzukizunagatiko kalte-ordainaren arteko bateragarritasuna onartuta ere, bateragarritasun horrek ez du esan nahi hainbat bidetatik lortutako diru-kopuruen abstrakzioa egin behar denik.


      … aseguru-enpresak JCPM jaunari baliaezintasunik gabeko lesio iraunkor batengatik kalte-ordain bat benetan eman badio (eta hori ezin da ziurtatu poliza eta Bilboko Udalaren zerbitzura diharduten langileen eta Korporazioko kideen bizi- eta istripu-polizak kontratatzeko baldintza teknikoen agiria eta eranskinak –espedientean agertzen direnak– irakurtze soilaren bidez), Batzordearen ustez murrizketa juridikoki bideragarria izango litzateke, Euskadiko Auzitegi Nagusiko Lan Arloko Salaren 2006ko otsailaren 28ko epaiak (AS 1751/2006) honako hau baitio:


      “Enpresaburuak harpidetutako istripu-polizaren bidez jasotako kalte-ordainari dagokionez, Epaitegiak asmatu egin du deskontatzearekin. Izan ere, horren helburua Gizarte Segurantza hobetzea da, eta langileak badu hori, nahiz eta jatorria ez izan hitzarmen kolektibo bat, enpresaburuaren lan-kontratuaren ondoriozko emakida soil bat baizik, eta polizak, lan-istripua ez ezik, bestelako istripuak ere estaltzen ditu; eskatzaileak kalte-ordaina jaso badu, enpresaburuari egindako zerbitzuengatik eta enpresaburuak eskatzailearen lan-istripuaren arriskua estaltzeko aukeratu duen moduagatik izan da. Horrela, beraz, logikoa da hori kontuan hartzea oraindik konpentsatu gabeko kalte-galeren zenbatekoa finkatzeko garaian”.


      Kasu horretan, kontzeptu homogeneotzat har daitezke bi ebakortzen galerak dakarren osotasun fisikoaren alterazioagatiko kalte-ordaina (baremoaren araberako kalte-ordain gisa ordaindua, Gizarte Segurantzaren babes-jarduera hobetzeko) eta ebakortz horien galeraren ondorioagatiko kalte-ordaina (ondare-erantzukizunaren erregimenaren bitartez konpentsatu beharko litzakeena, baina aseguru-enpresaren aldez aurreko ordainketaren bidez estali gabeko kopuruan, kaltetuaren bidegabeko aberastea saihesteko).


      Laburbilduz, espedientean jasota dagoen froga kontuan hartuta, gure ustez aitortu beharra dago 7.656,56 €-ra iristen den kalte-ordain orokorra. Hori kalkulatzeko, honako zenbateko hauek batu dira: 43 egun eragozleei dagozkien 2.433,80 €, 101 egun ez-eragozleei dagozkien 3.076,46 €, ondorio funtzionalen bi puntuei dagozkien 1.443 €, eta ondorio estetikoen puntuari dagozkion 703,30 €.


      Dena dela, kontuan hartu behar da kalte-ordainen bateragarritasunari eta murrizketaren egokitasunari (AXA aseguru-enpresatik 1.000 € jaso izanaren kasuan) buruz adierazitakoa.


      Halaber, 2012ko baremoari jarraiki finkatutako zenbatekoa eguneratu egin beharko da erantzukizun-prozedurari amaiera ematen zaion egunean, kontsumoko prezioen indizearen arabera.


      2013/82 ABJI, 55.etik 80.era par.


      


      Ondare-erantzukizuna onartu ondoren, orain aztertu behar dena kalte-ordainaren zenbateko zehatza finkatzeko modua da, eta Batzordeak lehenik eta behin ohartarazi duenez, ez da onargarria diagnostiko zuzenak izandako atzerapenak automatikoki pazienteak jasandako kalte material guztiaren kalte-ordaina jasotzeko eskubidea sortzea, akats horrek tratamendu egokiaren aplikazioa atzeratu badu ere.


      Izan ere, proba diagnostiko egokiak behar bezala egitearen bidez diagnostiko zuzena egin balitz ere, ez dago jakiterik zein izango zen tratamendua garaiz aplikatu izanaren azken emaitza.


      Edonola ere, medikuaren okerreko jardunak pazienteari erabat sendatzeko espektatibak zapuztu zizkiola agerian uzten duen froga erabakigarririk ez dugu, sendatzeko edo azken emaitza hobea lortzeko zalantzak eta probabilitate-judizioak baizik (aukera-galeraren teoriaren doktrinaren araberako kalte-ordaina jaso dezaketenak).


      Kalte-ordainak, beraz, gaixotasunaren diagnostiko goiztiarra eta zuzena lortzeko aukeraren galerari lotuta egon behar du. Auzitegi Gorenak 2011ko urriaren 19ko (RJ 2012/1298), maiatzaren 22ko (RJ 2012/6930) eta 2012ko ekainaren 11ko (RJ 2012/7330) epaietan gogorarazi duenez, aukera-galera horren “ezaugarri bereizgarrietako bat egin gabe utzitako medikuaren jardunak pazientearen osasun-egoera txarra saihestu edo hobetuko zuen zalantza da. Horren ondorioz, horrela eragindako kaltea balioesteko garaian, zehazten zailak diren bi elementu edo batugai hartu behar dira kontuan: jardun horrek ondorio onuragarria eragiteko probabilitatea, eta ondorio onuragarri horren maila, garrantzia edo norainokoa”.


      Azken batean, kasu horietan, jurisprudentziaz onartzen denez, kaltea ez da izandako gertakariari lotutako kalte materiala, zerbitzuaren funtzionamenduan beste jardun-parametro batzuk jarraitu izan balira gertakarien sekuentzia nolakoa izango zen zalantza baizik, hau da, zirkunstantziak beste era batean gertatu izan zirelako aukera. Aukera-galeran, beraz, tratamendu-alternatiba baten nolabaiteko galera dago. Galera hori, nolabait ere, kalte moralaren parekoa da, eta kontzeptu horri lotuta dago kalte-ordaina [hori aitortu du Auzitegi Gorenak doktrina bateratzeko kasazio-errekurtso batean emandako 2012ko abenduaren 3ko epaiak –JB 2013\582–].


      Premisa horietatik abiatuta, ordaina jaso dezakeen kaltea balioesteko garaian, parametro edo modulu objektiborik ez dagoenez gero, kasuaren zirkunstantzia guztiak haztatu behar dira. Nolanahi ere, zirkunstantzia konplexuak eta subjektiboak diru-zenbateko bihurtzeak dakartzan zailtasunak aitortu, eta kalte moralak zehazteko zereginaren osagai subjektibo ukaezina hartuko da kontuan. Hori dela-eta, Batzordeak balioespen orokor bat egin du, eta, horren arabera, medikuaren okerreko jardunak pazienteari zapuztu dizkion sendaketa-espektatibei dagokien kalte-ordainaren zenbatekoa murriztu egin behar da arduraz jokatu izan balitz ere kaltea berdin-berdin gertatuko zela pentsatzeko arrazoiak kontuan hartuta.


      Planteatutako kontsultan, kalte hori kuantifikatzean MRPJ andreak adierazi du gaixotasunak oso pronostiko ona izango zuela hasierako fasean detektatu izan balitz, eta diagnostiko goiztiar eta zuzen bat ez izateak gaixotasunak aurrera egitea ahalbidetu zuela. Horren ondorioz, pazienteak tratamendu erradikal bar behar izan du, sufrimendu fisiko eta moral handia jasan du, eta epe luzerako pronostikoa okerragoa da (metastasi hepatikoa 2012ko azaroan).


      Hala ere, erreklamatzaileak ez du aurkeztu diagnostiko egokiaren atzerapenak gaixotasunaren bilakaeran izango zuen eraginari dagokionez aurreko alegazioak egiaztatzen dituen ezein aditu-froga medikorik.


      Osakidetzak izapidetutako prozeduran, ikuskatzaile medikoaren txostenak, bularreko minbiziari lotutako aukera-galeraren analisiari buruzko atalean dioenez, “nabarmena da bularreko minbiziaren diagnostikoan eta tratamenduan izandako atzerapenak pazientearen pronostikoaren eta biziraupenaren okerragotzea dakarrela (nabaria baita tumorearen agresibitatea eta metastasia eragiteko joera denborarekin areagotu egiten direla)”, baina “ez da erraza zehatz-mehatz ezartzea zenbateko atzerapena behar den pazienteari kalte sendaezin bat eragiteko, hots, biziraupena murrizteko”. Izan ere, atalaren azken paragrafoan azaltzen denez, komunitate zientifikoan ez dago horren inguruko behin betiko adostasunik. Era berean, geroago emandako azalpenetik ondoriozta daitekeenez, ez dago adostasunik tumorearen tamainak eta handitzeak arrisku-faktore gisa duten garrantziaren inguruan. Izan ere, azterlan batzuek agerian utzi dute iragarpen-faktore garrantzitsu bakarra gongoil axilarren afektazioa dela. Ikuskatzaileak gaineratu duenez, “tumore gehienak hainbat urtetan hazten dira detektatzen diren arte (ildo horretan, zenbait autorek zalantzan jarri dute “detekzio goiztiar” terminoaren egokitasuna)”.


      Interesgarriak dira, halaber, ikuskatzaileak bere txostenean (kasuaren azterketari buruzko atalean) ikuspegi tekniko batetik tumorearen bilakaeraren eta diagnostikoaren unearekin duen loturaren inguruan egindako iruzkinak. Nolanahi ere, ez du zalantzan jartzen azterketa diagnostikoan sakondu ez zenez gero (eta hori zen bidezkoa ezarritako zientzia-protokoloei jarraiki) pazienteari bere lesioaren diagnostiko goiztiarrago baten aukera ukatu zitzaiola: “Ebaluazio hori egin ez denez gero, ezin da erabat ziurtatu 2009ko azaroan diagnostikatutako tumorea bederatzi hilabete lehenago diagnostika zitekeenik, edota, aitzitik, “bitarteko minbizi” bat denik (azterketa –screening– mamografiko negatibo bat egin eta urtebete baino lehenago detektatutako minbiziei deitzen zaie horrela)”.


      Ikuskatzaileak garbi utzi du beste kontu bat dela finkatzea zer neurritaraino izan den esanguratsua aukera-galera hori pazientearentzat, tumorearen bilakaerari, aukera terapeutikoei eta pronostikoari dagokienez. Ildo horretan, ezeztatu egin ditu erreklamatzaileak ezarritako tratamenduari eta zerbitzu anbulatorioen moteltasunari dagokienez egindako alegazioak. Izan ere, erreklamatzaileak adierazi duenez, bera izan zen “ikaratuta eta zerbitzu anbulatorioen moteltasunaren aurrean … ospitaleko larrialdietara jo zuena, ordurako gongoil linfatikoak kaltetuta zituela”, baina ez du hori onartzen. Honako hau dio, zehazki:


      “Balioespen hori, planteatuta dagoen bezala, ezin da onartu eskuragarri dagoen informazioan oinarrituta, bai diagnostikoaren atzerapenak ustez eragindako kalteari (jasotako tratamenduaren gogortasunari) dagokionez, bai «Osakidetzaren zerbitzu anbulatorioen moteltasunari» eta horrek tumorearen bilakaerarekin omen duen loturari dagokienez.


      Pazienteari bularreko minbizia diagnostikatu zioten ─III. maila histologikoarekin─. Horregatik, kimioterapia lagungarriko tratamendua jaso zuen hasieran, eta kirurgia (mastektomia erradikal aldatua eta linfadenektomia axilarra), hormonoterapia eta erradioterapia (bular-paretan eta eremu supraklabikularrean) geroago. Tumoreak bilakaera bizkorra izan zezakeela pentsatuta ere, garbi dago diagnostikoa kontsulta anbulatorioan egin izan balitz (... klinikako mamografia egin zenetik ... ospitaleko diagnostikoa egin arte bederatzi hilabete baino ez ziren igaro) eta tumorea orduan txikiagoa izan balitz ere pazienteari aplikatutakoaren antzeko tratamendu bat behar izango zela.


      Izan ere, bularreko minbizi infiltratzailearen I. eta II. aldietan ere mastektomia erradikal aldatua aplikatzea (errekonstrukzioarekin edo gabe, kirurgia kontserbatzailearen alternatiba gisa) eta gongoil axilarrak kentzea planteatzen da. Eta, jakina, tratamenduaren barruan kimioterapia, erradioterapia (kirurgia kontserbatzailearen kasuan, tratamenduaren funtsezko atal bat da erradioterapia) eta hormonoterapia (estrogeno positiboen errezeptoreak) sartzen dira.


      ... klinikan egindako azterketa ginekologikoaren emaitza aldizkako kontrola (behar bezala zehaztu gabea) egiteko gomendioa izan zen, pazienteari lesioaren norainokoa azaldu ondoren (fibroadenoma bat zela pentsatzen zen orduan). Interesdunak «(Osakidetzaren) zerbitzu anbulatorioen moteltasuna» aipatzen du, baina ez zuen zerbitzu horietara jo 2009ko urrira edo azarora arte. Aurreko hilabeteetan, argitu ez dituen –baina, dirudienez, Osakidetzaren hutsegiteren batekin zerikusirik ez duten– arrazoiak tarteko, pazienteak ... klinikako zerbitzuetara joaten jarraitu zuen.


      Interesdunak bere idazkian adierazi duenez, laguntza behar izan zuen hasierako gertakaria 2009ko martxoaren 4an itxita geratu bazen ere, maiatzean ... klinikara itzuli zen ugalkortasun-arazo bati lotutako kontsulta bat egitera, eta handik kudeatu zen ... ospitaleko giza ugalketako unitaterako deribazioa. Hitzordu horren zain zegoela (hitzordua ez zen urgentea, jakina), bularreko koskorrean aldaketak nabaritzen hasi zen pazientea, eta 2009ko irailean hitzordu ginekologikoa eskatu zuen, ... klinikan berriz ere. Urriaren 21ean hitzordu horretara joan zenean (hitzordua era pribatuan kudeatu zuen interesdunak), klinika jada itundutako zentro bat ez zela jakin zuen, eta, horregatik, lehen kudeaketa egin zuen Osakidetzaren ginekologia-kontsultan azter zezaten. Interesdunak Osakidetzaren zerbitzu anbulatorioei egozten dien moteltasunaren zantzurik ez dago. Izan ere, urrian edo azaroan (data ez du zehaztu) joan zen osasun-zerbitzura, eta hitzordua 2010eko otsailerako eman ziotela ikusita, ... ospitaleko larrialdi-zerbitzura jo zuen. Bestalde, interesdunaren lehen mailako arretaren historia kontsultatu ondoren ikusi denez, haren osasun-zentroko erregistroetan ez da aipatzen bularreko minbizia diagnostikatu aurretik egindako bularreko patologiari lotutako kontsultarik (...).


      2009ko azaroan, pazientea ... ospitaleko larrialdi-zerbitzura joan zen oso datu kliniko desberdin batzuekin. Azaldu zuenez, hilabeteak zeramatzan koskorrean aldaketak nabaritzen, eta tamaina handitu egin zen pixkanaka. Miaketa egitean, tamaina handiko tumoreaz gain (kanpoaldeko eta beheko koadrantea ia osorik hartzen zuen eta areolaren eta titiburuaren eremura iristen zen 6x5 cm-ko tumorea zen), “larruazalaren eta titiburuaren uzkurdura” hauteman zen ezkerreko bularrean. Gainera, adenopatia txiki batzuk uki zitezkeen ezkerreko axilan (…). Elementu horiek kontuan hartuta (koskorraren tamaina handiagoa, aldaketa esanguratsuak bularreko larruazalean, eta adenopatia axilarrak), pazienteari 2008ko abenduan egindako miaketaren emaitzazkoaren oso desberdina izan behar zuen balioespen klinikoak. Hortaz, ... ospitaleko prozesu diagnostikoak desberdina izan behar zuen ezinbestez, eta ospitaleko larrialdi-zerbitzuan aintzat hartu zen ustezko –nabarmena ordurako– bularreko tumorearen diagnostikoa berrestera edo baztertzera bideratu zen hasiera-hasieratik”.


      Azkenik, ikuskatzaile medikoaren 2012ko maiatzaren 25eko txostenaren ondorioak (arestian adierazitakoak) gogorarazi behar ditugu. Edonola ere, adierazi beharra dago ondorio horiek aurreko analisiaren laburpena direla, eta ondorengo txostenean egindako zuzenketak ez dituela eraginpean hartzen. Ondorio horien artean, honako hau azpimarratu behar dugu: “Balioesteko zailtasunak gorabehera, bularreko noduluaren bilakaera eta tumorearen diagnostikoa egin arte igarotako denbora-tarte laburra kontuan hartuta pentsa daiteke minbizia bederatzi hilabete lehenago egindako kontsulta ginekologikoan detektatu izan balitz ere seguruenik pazienteari aplikatu zitzaionaren antzeko tratamendu bat behar izango zela (kirurgia, kimioterapia, erradioterapia eta hormonoterapia).”


      Aurreko zirkunstantziak aztertu ondoren, eta “aukera-galeraren” kalte-ordain zehatzak ezartzen dituen muga kuantitatiboen barruan, sei mila euroko (6.000.- €) zifra zuhur eta zentzuzkotzat hartu da, batez ere kontuan hartzen badugu, orientazio gisa, Euskal Autonomia Erkidegoko Auzitegi Nagusiko Administrazioarekiko Auzien Salak otsailaren 15eko 88/2012 zenbakiko epaian (JUR 2012\389137), kasu horietan kalte-ordaina finkatzeko dauden zailtasunei lotutako arazoak jasoarazi ondoren, diagnostiko berantiar baten eta pazientearen heriotzaren kasu batean bidezkotzat hartu zuela adierazitako zenbatekoko kalte-ordain bat.


      Kalte moral baten ondoriozko kalte-ordain bat dela kontuan hartuta, ezin da interes-bidetik eguneratu ─erreklamatzaileak nahi duen bezala─, eta horixe gogorarazi du EAEko Auzitegi Nagusiaren adierazitako epaiak.


      2013/134 ABJI, 47.etik 60.era par.


      


      D) Beste gastu batzuk


      Aurrekoa adierazi ondoren, erreklamatzaileek eraginpean hartu dituen (adierazitako hautespen-prozesutik kanpo utzi baititu) xedapenaren deuseztatze judizialarekin lotzen dituzten kalteak aztertu ditugu. Kalte horien balioespenean, bereiz aztertu beharreko hiru kontzeptu bereizi dituzte erreklamatzaileek.


      Lehenik eta behin, zenbateko orokor bat (6.000 €) eskatzen dute “urte bateko ikasketa- eta prestaketa-orduengatik (prestakuntza-ikastaroa eta praktikaldia praktiketako funtzionario izendatu ondoren) eta praktiketako funtzionario izendatu ondorengo prestakuntza-ikastaroan egin beharreko bizilekutik polizia-akademiarako joan-etorriko ibilbideagatik”.


      Kalte-ordain horri dagokionez, kontuan hartu behar da espedienteak dioenaren arabera erreklamatzaileek hirugarren txandan amaitu zutela deialdiaren hamahirugarren oinarrian aurreikusitako prestakuntza-ikastaroa (2010eko apirilaren 12an hasita), eta, Akademiako zuzendariaren 2010eko ekainaren 11ko ebazpenaren arabera, praktikaldia 2010eko ekainaren 16an hasi zutela erreklamatzaileek. Hortaz, erreklamazioaren jatorria izan zen xedapen arau-emailea deuseztatzen zuen EAEko Auzitegi Gorenaren epaia betetzen zuen akademiako zuzendariaren Ebazpena eman zen datarako (hau da, 2010eko uztailaren 7rako), erreklamatzaileek bi hilabete inguruko ikastaro bat eta hilabete baino gutxiagoko praktikaldi bat zuten egina. Beraz, aurreko datuak ez datoz bat erreklamazioan aipatutako urtebeteko aldiarekin.


      Gainera, alegatutako kaltea ez dago kalte horren norainokoa egiaztatzen duen ezein frogatan oinarrituta (erreklamatzaileen bizilekua, Akademiara joateko modua eta garraiobidea, praktikak egin ziren zentroak, gastu zehatzak, zerbitzuagatiko kalte-ordain gisa konpentsatu diren eta abar), eta, beraz, ezin da onartu lortu nahi den kalte-ordaina.


      Bigarrenik, erreklamatzaileek eskuratu gabeko irabaziak aipatzen dituzte, hain zuzen ere “ikerketako agentearen enpleguaren eta ikerketako ofizialondokoaren enpleguaren arteko soldata-aldeen hileko ordainketari” dagozkionak (90.000 €-ko zenbateko orokorra dutenak).


      Nahi zuten plaza lortuz gero izango zituzten soldaten arabera lortu ez dituzten irabaziak kuantifikatzeko moduan sartu gabe, ezin da esan balizko galera horiek kalte edo lesioak direnik , doktrinak eta jurisprudentziak ezarritako zentzu tekniko-juridikoan bederen.


      Aurreratu dugunez, langileak hautatzeko prozesu batean parte hartzen denean, ez dago lanpostu bat lortzeko eskubiderik, eta, beraz, ezin da ordaintzeko moduko ondare-lesiotzat hartu. Auzitegi Gorenak adierazi duenez, espektatibek “ez dakarte interesdunaren zuzenbide- eta ondare-eremua osatzen duen aldez aurreko eskubide baten lesiorik. Espektatibak ez dira eskuratutako eskubideak, eta, beraz, ez dago benetako lesiorik espektatiba hutsak kaltetzen direnean” (Auzitegi Gorenaren 2002ko ekainaren 20ko epaia ─JB 2002\7974─).


      Auzitegi Gorenaren 2011ko ekainaren 6ko epaiak ere hori gogorarazten du: “Lehiaketa batean parte hartu izanaren ondorioz lanpostu bat lortu izanak ez dakar nahitaez eta premiaz gauzatzeko eskubiderik, prozesuan parte hartu duen epaile edo magistratu ororen espektatiba soila baizik. Auzitegi Gorenak adierazi duenez, espektatibek “ez dakarte interesdunaren zuzenbide- eta ondare-eremua osatzen duen aldez aurreko eskubide baten lesiorik. Espektatibek ez dakarte eskuratutako eskubiderik, eta, beraz, ez dago benetako lesiorik “espektatiba soilak kaltetzen direnean” [2001eko uztailaren 3ko epaia –Administrazioarekiko Auzien Sala, 6. Atala–, 2002ko ekainaren 20ko (RJ 2002, 7974) epaia berresten duena]; beste hitzetan esanda, “espekulazio edo espektatibekin lotu ezin den kalte erreal eta eraginkor bat da kalte-ordain ekonomiko indibidualizatua dakarren ondare-erantzukizunaren funtsa, interesdunaren ondare-eremua kaltetzen den kasuan, eta interesduna bera da benetan eragindako kaltearen frogaren karga jasan behar duena” (1995eko irailaren 25eko epaia (RJ 1995, 6476), 1990eko urtarrilaren 20ko epaian adierazitakoa berresten duena)”.


      Segurtasuneko sailburuordeak ez zituen Ertzaintzaren ikuskapen-eskalako ikerketa kriminaleko ofizialondoko kategoriako karrerako funtzionario izendatu erreklamatzaileak, ez baitzuten hautespen-prozesua gainditu. Izan ere, erreklamatzaileak ez zeuden deitutako lanpostu hutsak betetzeko puntuaziorik onena zuten 110 funtzionarioen artean, eta, logikoa denez, ez ziren lanpostu horiez jabetu.


      Azaldutakoa dela-eta, lortzeko eskubiderik izan gabe ondasun batzuk kalte-ordain gisa lortu nahi izatea ez da bidezkoa, eta, alderdi horri dagokionez, erreklamatzaileen zuzenbide- eta ondare-eremua ez da kaltetu.


      Azkenik, erreklamatzaileek 60.000 €-ko kalte-ordaina eskatzen dute kalte moralengatik, eta, zehazki, deuseztatze judizialaren ondoriozko egoera-aldaketak eragindako kalte psikikoagatik; izan ere, kalte hori “zabaldu egin da agertutakoaren familia-eremura, eta, halaber, jasan behar ez zuen egoera deseroso bat sortu dio eremu profesionalean, eta, horri lotuta, mailaz igotzeko hautespen-proba berriak egin beharra eta agentearen kategoriatik ofizialondokoaren kategoriara zuzenean iristeko ezintasuna ere bai. Izan ere, Poliziako Euskal Akademiako zuzendariaren 2008ko otsailaren 8ko Ebazpen bidez (46. zenbakiko EHAA, martxoaren 5ekoa) Ertzaintzako ikerketa kriminaleko ofizialondokoaren kategoriara igotzeko deitutako hautespen-prozedurarekin, amaitu egin dira deialdiak (3), Euskal Herriko Poliziari buruzko Legea indarrean jarri zenetik (lege horren seigarren xedapen iragankorrari jarraiki, bazegoen aukera agentearen kategoriatik ofizialondokoaren kategoriara zuzenean iristeko)”.


      Kalte moralei dagokienez, Batzordearentzat, doktrinari eta jurisprudentziari jarraiki, eta ondare-kalte soilez bereizteko, eskubide immaterialen lesioen ondoriozkoak dira, eta ez dute berezko baliokide ekonomikorik, nahiz eta, jakina, diru-konpentsazio bat edo ordain egoki bat jasotzeko eskubidea sor dezaketen kalte horiek jasan dituenarengan, betiere behar bezala egiaztatzen badira.


      Izan ere, Auzitegi Gorenaren (Administrazioarekiko Auzien Sala, 3. Atala) 2005eko apirilaren 13ko epaiak (RJ 2005\3234) honako hau dio: “Auzitegi Gorenaren Arlo Zibileko Salaren 2002ko urriaren 31ko epaiak (RJ 2002, 9736) dioenez, kalte materialaren alderdia «ez da kalte moral kontzeptuaren barnean hartzen». Eskubide subjektiboaren lesio batek subjektuaren ondare-eremua kaltetzen duenean, subjektuak ezin du aldarrikatu eremu espirituala ere eraginpean hartzea. Pertsonaren eskubide immaterial bati eraso egiten zaionean baino ez dago kalte moralik. Adibidez, maiatzaren 5eko 1/1982 Legeak jasotzen duen ohore, intimitate eta irudiaren kasua, ahaide edo lagun maiteren baten heriotzaren kasua (kalte ekonomikorik eragiten ez duen seme edo alaba adingabearena zein kalte ekonomikoa eragiten duen familiako aitarena), eta ‘pretium doloris’ delakoaren kasua da. Baina ezin da alegatu gertatzen bada eta ondare-kalte bat erreklamatzen bada, hau da, lesioak ondasun ekonomikoak eraginpean hartzen dituenean, ondare-kaltearen deribazio edo zabalkuntza gisa”.


      Auzitegi Gorenaren Epai horrek berak dio kalte moralaren nozioa zabaldu egin dela pixkanaka, eta Auzitegi Gorenaren Arlo Zibileko Salaren 2000ko maiatzaren 31ko epaiak horren fede ematen du, baina, epai horrek berresten duenez, egia da, halaber, “kalte-ordaina jasotzeko moduko kalte moral bat gertatzeko oinarrizko egoera honako hauetako bat izan daitekeela: sufrimendu edo pairamen psikiko (...) edo espiritual bat, (...) inpotentzia, kezka, antsietatea, larritasuna, gogo-aldarte iraunkorrak eta nolabaiteko intentsitatea dutenak (egindako eskaeraren aurkako administrazio-egintza baten deuseztatzea lortzeko jurisdikzio-prozedura batera jotzearen ondoriozko kargarekin ezinbestez identifikatzen ez direnak)”.


      Aztergai dugun kasuan, erreklamatzaileek, egindako alegazioaz gain, ez dute frogatu eraginpean hartu dituen eta zalantzarik gabe, sortutako espektatibei dagokienez ondorio kaltegarriak eragiten dizkien deuseztatze judizialaren ondoriozko pairamen psikikoko egoera iraunkor hori, eta frustrazio soila ez da kalte-ordaina jasotzeko moduko kontzeptu bat.


      “Moraltzat” hartutako kalte hori nahi den lanpostua Euskal Herriko Poliziari buruzko uztailaren 17ko 4/1992 Legeak aurreikusitako moduan lortzeko aukeren amaierarekin lotzea ez da nahikoa ordaintzeko moduko kalte moraltzat hartzeko.Erreklamatzaileek aukera izan dute deialdian parte hartzeko, eta bidezko probak egin dituzte, baina lortu dituzten emaitzek ez diete aukera eman deitutako 110 plazetako bat lortzeko.


      Horren ondorioz, ez da Administrazioaren ondare-erantzukizunik ikusi, ez baita egiaztatu ordaintzeko moduko kalte antijuridiko bat izan denik.


      2013/182 ABJI, 46.etik 62.era par.


      


      V. Kausalitate-erlazioa


      Doktrinak adierazi duenez, eta Auzitegi Gorenak esanda duenez (95/12/5eko epaian –JB/1995/9061–, besteak beste), “kausalitate-erlazio” kontzeptua, administrazio publikoen ondare-erantzukizuna hautemateko aukerari begira, nekez defini daiteke, a priori, izaera orokorrez. Izan ere, edozein lesio-gertaera, normalean, ez da kausa bakar baten ondorioa, gertakari eta baldintza multzo baten emaitza baizik. Gertaera eta baldintza horiek autonomoak edota elkarren mendekoak izan daitezke, eta, bakarka, nolabaiteko ahalmen kausala dute, neurri handiagoan edo txikiagoan.


      Arazoa, orduan, azken emaitza eragiteko bezain garrantzitsua den gertakaria edo baldintza finkatzean datza.


      Doktrinak eskainitako soluzioen artean, kausen baldintzaren edo baliokidetasunaren teoria (luzaroan zuzenbide penalean nagusi izan zena) ahaztuta dago gaur egun (teoria horren arabera, gertatu ezean beste emaitza bat emango zuen zirkunstantzia oro da kaltearen kausa).


      Doktrina administratiboa kausalitate egokiaren tesiaren aldekoa da. Tesi horren arabera, kaltea gertaeren bilakaera normalaren testuinguruan espero zitekeen ala, aitzitik, kalkulu horretatik kanpo dagoen finkatu behar da. Ildo horretan, emaitza lehen kasuan bakarrik dagokio sortu zuen jardunari, bat dator jardun horrekin, jardun horrekiko kausalitate-erlazio bat du, eta kaltea ordaintzeko betebeharraren oinarri gisa balio du. Kausa egoki edo kausa efiziente horrek oinarri edo premisa bat behar du, conditio sine qua non bat alegia; hau da, egintza edo gertakari bat, guztiz ezinbestekoa dena gertakari bat lehenengoaren ondoriotzat hartzeko. Dena dela, baldintza hori bakarrik ez da nahikoa kausalitate egokia finkatzeko. Beharrezkoa da, gainera, normalean egokia izatea gertaera edo emaitza hori finkatzeko, kasuaren zirkunstantzia guztiak kontuan hartuta; hau da, egintzaren eta gertaeraren artean egokitze objektibo bat behar da, loturaren egiantz deitu izan dena, alegia. Kasu horretan baino ez du lortzen baldintza horrek kaltearen kausa egokiaren, kausa efizientearen edo hurbileko edo benetako kausaren kategoria. Ildo horretan, salbuetsita geratzen dira egintza indiferenteak zein desegokiak eta erabat apartekoak eta ezinbestekoak.


      2013/189 ABJI, 48.etik 51.era par.


      


      A) Biktimaren jokabidea


      Batzorde honen ustez, espedientean jasota dauden froga-elementuekin egiaztatutzat hartu behar dugu erorikoa biktimaren indarkeriazko ekintza baten ondorioz gertatu zela. Izan ere, biktimaren ardurarik ezak eta baranda oker erabili izanak eragin zuen istripua.


      Beraz, zoritxarreko erorikoaren emaitza tamalgarria eta konponezina bada ere, erorikoa bera biktimaren borondateren ondoriotzat hartu behar da, zorigaiztoko eta ustekabeko ekintza batek eragin baitzuen emaitza mingarri hura. Zoritxarreko kasu honetan, biktimaren jarrera arduragabea aipatu behar da, beharrezkoak ez ziren eta istripua eragin duten arriskuak hartu baititu bere gain era axolagabean. Arrisku horiek, nolanahi ere, emaitza kaltegarriaren eta jarduera administratiboaren artean beharrezkoa den kausa-loturaren haustura dakarte.


      2013/59 ABJI, 28.etik 29.era par.


      


      Ebazpen-proposamenak bigarren gai bat sorrarazi du, eta hori ere ebatzi beharra dago ondare-erantzukizuna aztertzeko: baieztatutakoaren arabera, kaltetuaren jokabideak eragina izan du kaltearen gauzatzean, eta, beraz, kalte-ordainaren zenbatekoa % 10eko proportzioan murriztu behar da.


      Baieztapen horren oinarria honako hau da: kaltetua gimnasioaren erabiltzailea denez eta makinak manipulatu egiten direla bazekienez gero, gutxieneko arduraz jokatu izan balu muskulazio-aparatuaren egoera egiaztatuko zuen entrenamendua hasi aurretik.


      Ondare-erantzukizunaren eremuan frogaketa eraentzen duten arauei jarraiki, oinarrizko gertakari hori frogatu egin behar da, istripuak beste kausa bat ere izan duela esan nahi baitu, eta horretarako ez dira nahikoak baieztapen soilak.


      Bada, kalte-ordainaren murrizketa txikia izanik ere, eta kaltetuaren jokabideak lesioaren dinamikan garrantzi txikia izan duela bere gain hartuta, Batzordeak ez du hauteman kaltetua arriskuen jakinaren gainean zegoela ziurtatzea ahalbidetzen duen daturik instruitutakoan, eta nabarmena eta publikoa da instalazioen segurtasunik eza.


      Nolanahi ere, zirkunstantzia hori egia bada, ez da ulertzen zergatik ez zen prebentzio-neurririk hartu erabiltzaileei sarbidea eragozteko, edota, gutxienez, zergatik ez zen jarri aparatuen egoera txarraren eta, bereziki, briden egoera egiaztatzeko premiaren berri emango zuen iragarkirik.


      Edonola ere, nekez onar daiteke istripuaren erantzukizunaren zati bat aparatuari (gimnasio batean instalatuta zegoen eta egoera onean zegoela zirudien aparatuari, alegia) erabilera normala (entrenamendu-elementu gisa betetzen duen funtzioarekin bat zetorrena) eman zionarena izatea.


      Arestiko arrazoibide horiek oinarritzen dute Batzordeak jo izana ondare-erantzukizuna badagoela, eta erantzukizun hori modulatu behar ez dela, ez baitu uste instrukzioak egiaztatu duenik kaltetuaren zuhurtziarik gabeko jokabide bat, zerbitzu publikoaren funtzionamendu okerrarekin batera kaltearen beste kausatzat har daitekeena.


      


      2013/82 ABJI, 35.etik 41.era par.


      


      Batzordearen ustez, biktimen beren jokabide arduragabeak (modu erabakigarrian jokatu zuten gertaeran) zerbitzu publikoarekiko balizko kausalitate-erlazioaren haustura eragin du; edo, beste erantzukizun-elementu baten ikuspegitik begiratuta, ez-operatibo bihurtu du egozpena, Administrazioak ez baititu neurri egokiak hartu.


      Egia da, horri dagokionez, behintzat argazkiak egin ziren unean ez zegoela babes-hesirik hautsitako barandaren tartean, baina egia da, halaber, argi eta garbi ikus daitekeela adierazitako tartea seinaleztatuta zegoela.


      Gainera, argazkietan ikus daitekeenez, espaloiaren zabalera handia zen (bost metrokoa, udal-txosten teknikoaren arabera), eta pasatzeko espazio libre nahikoa zegoen bidean, arreta normalarekin zihoan pertsona bat lasai ibiltzeko modukoa. Hortaz, ez zegoen inolako beharrik ibilguaren ertzeko tartetik kanpokoenera hurbiltzeko.


      Azaldutako guztiari gaineratu behar zaio aztergai dugun tartea behar bezala mugatuta dagoela oinezkoek ahalegin berezirik egin gabe ikusteko moduko zenbait zinta balizatzaileren bidez.


      Biktimak gertaeraren lekuaren inguruan bizi direla eta, beraz, seguruenik hautsitako baranda zatiak egun horietan zuen badaezpadako egoeraren jakinaren gainean egongo zirela kontuan hartuta, nekez pentsa daiteke eurien ondoren pasealekuaren ohiko baldintzak aldatu zituen sorpresa-faktorerik izan zenik.


      Gertaeraren garai eta orduagatik (otsailean, 19:00etan) argi gutxi egon zitekeela pentsa badaiteke ere, Udaltzaingoak aurkeztutako argazki-dokumentazioari jarraiki ezin da frogatu ikuspena txarra zenik.


      Horrela, beraz, kausalitate-erlazioaren ikuspegitik, gure ustez hautsita dago kausa-lotura, biktimek berek kalteak eragiten esku hartu izanaren ondorioz. Eta egozpen-tituluaren testuingurutik, ez dago egiaztatuta Administrazioaren ezein ez-betetzerik, Administrazioak neurri egokiak hartu baitzituen, euri bortitzen ondorioz hautsitako baranda zatia seinaleztatzeko neurriak bereziki, konpondu eta erabat birjarri arte.


      2013/96 ABJI, 27.etik 33.era par.


      


      Azkenik, ebazpen-proposamenak bigarren gai bat sorrarazi du, eta hori ere ebatzi beharra dago ondare-erantzukizuna aztertzeko: baieztatutakoaren arabera, kaltetuaren jokabideak eragina izan du kaltearen gauzatzean.


      Baieztapen horren oinarri gisa, esan beharra dago istripuaren unean kaltetuaren odoleko alkohol-tasa oso handia zela, larrialdi-zerbitzuko txosten medikoak agerian utzi duenez. Arestian adierazi dugunez, Administrazioari dagokio biktimaren doloa edo zabarkeria izan zela erakusten duten eta kausalitate-lotura hautsitzat hartzeko nahikoak diren zirkunstantziak edo ezinbesteko gertaerak izan zirela frogatzea (Auzitegi Gorenaren 2002ko apirilaren 9ko –JB 3461/2002– eta 2007ko martxoaren 21eko –JB 7017/2007– Epaiak).


      Proposamenak dioenez, odoleko alkohol-maila “300 mg/dl-tik gorakoa bada, estuporea, koma azidotikoa edo hipogluzemikoa, depresio bulbarragatiko arnas gutxiegitasuna, bihotz-gelditzea eta heriotza eragin dezake”. Ildo horretan, JMIG jaunaren tasa erorikoa gertatu eta ordu batzuetara 315 mg/dl zela kontuan hartuta, proposamenean gaineratu denez, “zirkunstantzia horrek eragina izan zuen, ezinbestez, erorikoa gauzatzean eta erorikoaren ondorioetan, eta horrek hautsi egiten du administrazioaren jardunaren eta eragindako kaltearen arteko kausa-lotura”.


      Batzordeak, Administrazio jarduleak bezala, biktimaren beraren jokabide arduragabeak (modu erabakigarrian jokatu zuen gertaeran) zerbitzu publikoarekiko balizko kausalitate-erlazioaren haustura eragin duela uste du. Erorikoari lotutako faktoreen artean, funtsezko elementu erabakigarria da hori, sine qua non baldintza edo kausa efizientea, nagusia edo egokia, erorikoa gertatzeko ezinbestekoa. Izan ere, espaloia, objektiboki, ez -zen arriskutsua oinezkoak ibiltzeko, are gutxiago istripua izan zuenarentzat, kale horretan bizi denez gero espaloiaren ezaugarriak ongi baino hobeto ezagutzen baitzituen.


      (…)


      Azken batean, gure ustez ez dago egiaztatuta Administrazioaren ezein ez-betetzerik, eta ondare-erantzukizunak ez du Udala babesle unibertsal bihurtzen espazio publiko batean (kaleetan, espaloietan, galtzadetan eta abar) gertatutako kalte guztiak ordaintzeko. Kausalitate-erlazioaren ikuspegitik, hautsitzat hartzen dugu kausa-lotura, biktimak berak kalteak eragiten izan zuen esku-hartzearen ondorioz.


      2013/114 ABJI, 53.etik 58.era par.


      


      B) Egozpen-titulua


      Osakidetza-Euskal Osasun Zerbitzuari erantzukizun-erreklamazio bat aurkeztu zaio, eta erreklamazio horren oinarri bakarra erreklamatzailearen ustez Mutualitateko medikuntza-zerbitzuetatik jaso zuen asistentzia urria da.


      Hori kontuan izanik, adierazitako erreklamazioa a limine ezetsi behar da ondoren azalduko ditugun arrazoiengatik.


      Lehenik eta behin, komeni da lan-istripuen eta lanbide-gaixotasunen mutualitateak definitzen dituzten ezaugarriak labur-labur jasota uztea. Ildo horretan, Gizarte Segurantzako lan-istripuen eta lanbide-gaixotasunen arteko lankidetzari buruzko Erregelamendua onartzen duen abenduaren 7ko 1993/1995 Errege Dekretuaren 2. artikuluari jarraiki (Gizarte Segurantzaren Lege Orokorra onartzen duen ekainaren 20ko 1/1994 Legegintzako Errege Dekretuaren 68. artikuluaren arabera), mutualitateak enpresaburuen elkarteak dira, nortasun juridikoa dute, eta lan-istripuen eta lanbide-gaixotasunen kudeaketan kideen erantzukizun mankomunatuarekin laguntzea dute helburu. Gainera, 8. artikuluari jarraiki, “elkartutako enpresaburuen erantzukizun mankomunatu hori legez edo kontratuaren arabera Mutualitateak dituen betebehar guztietara zabalduko da hark betetzen ez dituenean, eta Erakundearen estatutuek ezin izango dute inolako mugarik ezarri horri dagokionez”.


      Beraz, nortasun juridiko propioa duten erakunde pribatuak dira, eta, beraz, elkartutako enpresetako langileei ematen dieten osasun-laguntzari lotuta eragiten dituzten kalteen zuzeneko erantzuleak dira.


      Administrazio publikoarekin duten erlazioari dagokionez, orain interesatzen zaigunerako bi plano bereiz daitezke: alde batetik, mutualitateen gaineko zuzendaritza- eta tutoretza-funtzioak, Lan eta Immigrazio Ministerioari dagozkionak (Gizarte Segurantzaren Lege Orokorraren 71. artikulua, 5.2.c artikuluari dagokionez, eta 1993/1995 Errege Dekretuaren 2. artikulua), eta, bestetik, mutualitateen osasun-zerbitzuen eta osasun-kudeaketan eskudunak diren administrazio publikoek (autonomia-erkidegoek, gaur egun) kudeatutakoen arteko koordinazioa.


      Aztergai dugun erreklamazioaren azterketa zehatzean, pazienteek lan-istripuen eta lanbide-gaixotasunen mutualitateetatik jasotako osasun-laguntzagatik egindako erreklamazioen prozedura-bideari eta funtsezko erregimenari lotutako gaia hainbat modutan interpretatu dela jakinik ere, oraingo honetan jurisprudentzia-ildo egonkor bat dagoela esan daiteke.


      Horren erakusgarri, doktrina bateratzeko kasazio-errekurtso batean emandako Auzitegi Gorenaren 2011ko urriaren 26ko epaiak (JB/2012/288) bi ebazpen judizialen arteko kontraesana argitzen du. Bi kasuetan, Administrazioa da demandatua; lan-istripuen eta lanbide-gaixotasunen mutualitate batek emandako osasun-laguntza urriagatiko erreklamazio bana ebaztean, kasu batean mutualitatea zigortzen da, eta, subsidiarioki, Gizarte Segurantzako Institutu Nazionala (GSIN); bestean, berriz, Administrazioa erantzukizun oroz salbuesten da, eta mutualitatea eta haren aseguru-enpresa zigortzen dira subsidiarioki.


      Hona hemen doktrina zuzena:


      “Irizpide zuzena eta Zuzenbidearen araberakoa kontraste-epaia da. Lan-istripuen eta lanbide-gaixotasunen mutualitateek emandako osasun-laguntza urriagatiko ondare-erantzukizuna mutualitateei eskatu behar zaie. Horrela, beraz, emandako laguntzaren eta eragindako kaltearen artean kausa-lotura dagoela frogatzen bada, eta lotura hori antijuridikoa bada (eta, beraz, kaltetuak hori jasateko betebehar juridikoa ez badu), demandatutako mutualitatea eragindako kaltearen ondorioen erantzule izango da, eta dagokion kalte-ordaina eman beharko du. Nolanahi ere, osasun-sistema zaintzeko eskumena duen administrazioa (dagokion Autonomia Erkidegoa, INSALUD –gaur egun Ingesa– edo GSIN) ezin izango da horregatik zigortu.


      Horretan datza Sala eta atal honen jurisprudentzia, eta, besteak beste, bi mila bederatziko abenduaren hamarreko eta bi mila hamaikako maiatzaren hogeita bosteko epaiak horren erakusgarri dira”.


      Aztergai dugun kasuan, ez dago ondare-erantzukizunik, hain zuzen ere prestazio desegokiagatik erreklamatzen den osasun-laguntzak Osakidetzaren funtzionamenduarekin inolako loturarik (zuzeneko, zeharkako, bitarteko bidezko nahiz urruneko loturarik) ez duelako.


      Berriz ere Auzitegi Gorenaren doktrinara joz, gogorarazi beharra dago Auzitegi Gorenak honako hau adierazi duela lan-istripuen eta lanbide-gaixotasunen mutualitateek emandako osasun-laguntzaren inguruan planteatutako erreklamazioetan aplikatu beharreko jurisdikzio-ordena eta erregimen juridikoa finkatzeari dagokionez: mutualitateek osasun-laguntza ematen duten osasun-erakundeak eta osasun-zentroak Osasun Sistema Nazionaleko erakundeak badira ere, eta horren ondorioz laguntza horrek edo laguntza horri lotuta eragindako kalte-galeren erantzukizunaren kasuan Araubide Juridikoaren eta Administrazio Prozedura Erkidearen Legearen hamabigarren xedapen gehigarrian ezarritakoari jarraitu behar bazaio ere, ezin dira nahasi mutualitateek ematen duten osasun-laguntza (kasu horretan, mutualitateek bakarrik dute erantzukizun juridikoa eta ekonomikoa) eta administrazio publikoek kudeatzen dituzten osasun-zerbitzuek (kasu honetan, Osakidetzak) ematen dutena.


      Arestian adierazitakoaren arabera, mutualitateen osasun-jarduerari buruzko erregimen juridikoak mutualitateen osasun-zerbitzuen eta administrazio publikoen mendekoen arteko koordinazioa baino ez du kontuan hartzen, eta administrazio publikoek ikuskapen- eta kontrol-ahalmenak dituzte, baina ez dira nahikoak administrazioei mutualitateek osasun-laguntza ematean eragindako kalteen erantzukizuna egozteko.


      Egia esan, nahikoa da erreklamatzaileak Osakidetzari zuzendutako erreklamazioa aurrez mutualitateari zuzendutakoaren berdina dela ikustea (mutualitateak erreklamazioa aztertu eta izapidetzeari uko egin ondoren jokatu zuen horrela).


      Horrek, ordea, ez du aldatzen lan-istripuen eta lanbide-gaixotasunen mutualitateek oker emandako osasun-laguntza batean oinarritutako ondare-erantzukizuneko erreklamazioen lege-erregimena.


      Edonola ere, Mutualitateak erreklamatzailearen 2011ko urriaren 5eko erreklamazioaren izapideak egin ez izana ahalbidetuko du administrazioarekiko auzien bidea irekitzat hartzea, mutualitateak, harrigarria bada ere, bere okerreko jokabidea babesteko aipatzen duen Estatuko Kontseiluaren irizpidetik ondoriozta daitekeenez. Izan ere, irizpideak dioenez “... mutualitateen medikuntza-zerbitzuek ustez eragindako kalteei dagokienez Estatuko Kontseiluak, azaldutakoari jarraiki, interesdunek bidezkotzat hartzen dituzten ekintzak dagokion mutualitateari zuzendu behar dizkiotela eta 30/1992 Legeari jarraiki ondare-erantzukizuneko erreklamazioa irizpen honetan adierazi bezala eta, hala badagokio, administrazioarekiko auzien jurisdikziora joz egin behar dutela uste badu” ere, mutualitateak ahaztu egiten du arrazoibide hori ondorio gisa adierazten dela, honako hau esan ondoren: “Itundutako erakundeen jardueraren inguruko ondare-erantzukizuneko erreklamazioak 30/1992 Legepean jartzeko formula aplikatu den bezala, are arrazoi handiagoarekin aplikatu behar da mutualitateen kasuan, irauteko asmoz sortu diren eta funts eta ondare publikoak kudeatzen dituzten Gizarte Segurantzako sistema publikoaren erakunde laguntzaileak baitira. Azken batean, prozedura horiek izapidetzeko prozesuak 30/1992 Legera eta Lege horretan arlo hori garatzen duen Erregelamendura egokitu behar duela ulertzen da. Izapidetzeko prozesu horren esparruan, ez da bidezkoa mutualitateak, espediente honetan gertatu den bezala, informazio medikoa aurkeztera mugatzea, edota informaziorik ez ematea edo auzia ezein administraziorena ez dela adieraztea, eta ondorioztatutako asmoa balioetsi behar ez dela ondorioztatzea. Jokatzeko modu hori ez dator bat lege-aurreikuspen aplikagarriekin. Izan ere, mutualitateek arau horiek bete, eta 30/1992 Legeari jarraiki izapidetu behar dituzte beren zerbitzuek emandako osasun-laguntzaren ondoriozko ustezko kalteengatik zuzentzen zaizkien erreklamazioak. Izapidetze horrek gaiaren muinari, eta, beraz, kasu zehatzean osasun-zerbitzuengatik lex artis ad hoc betetzeari buruzko iritzia ematera behartzen ditu mutualitateak”.


      Arestian azaldutakoa kontuan hartuta, Osakidetzari zuzendutako ondare-erantzukizuneko erreklamazioa bidezkoa ez dela erabaki du Batzordeak, lan-istripuen eta lanbide-gaixotasunen mutualitateek emandako osasun-laguntzaren erantzukizuna mutualitateei baitagokie zuzenean.


      2013/8 ABJI, 20.etik 34.era par.


      Ikus 2013/9 ABJI, 19.etik 32.era par.


      


      Udal-jabari publikoko eta Udalak ematen duen zerbitzuari atxikitako kirol-instalazio batean –TAOLen 25.2.m artikulua– izandako eroriko baten ondoriozko kalteengatiko erreklamazio bat da. Behin instalazioa martxan jarrita, behar bezala mantendu beharra dago, eta, beraz, auzotar edo erabiltzaileei segurtasun-baldintza objektiboak bermatu behar zaizkie erabiltzean.


      Interesatzen zaizkigun ondorioetarako, ez du garrantzirik kirolaren praktikari eta sustapenari lotutako zerbitzuen kudeaketa Bilbao Kirolak, SA merkataritza-sozietatearen bitartez egitea. Izan ere, sozietate horren kapital guztia Udalarena da, eta, beraz, Udalak zerbitzua zuzenean kudeatzen du.


      Ondorio horietarako, gogorarazi beharra dago EAEko Auzitegi Nagusiak azaroaren 10eko 565/2010 epaian adierazitakoa. Epai horrek Auzitegi Nazionaleko Administrazioarekiko Auzien Salako 5. Atalaren 2006ko ekainaren 21eko epaian adierazitakoa jasotzen du. Bertan, honako hau aipatzen da, oro har: “administrazio publikoek egindako jarduera oro hartu behar da zerbitzu publikoaren funtzionamendutzat, dagokien zuzenbidea edo erabiltzen dituzten entitate instrumentalak edozein izanik ere”.


      2013/136 ABJI, 16.etik 18.era par.


      


      Hortaz, Estatuari eta udalerriari Zarauzko itsas pasealekuari dagokionez dagozkien eskumenak finkatu beharko dira lehenik eta behin.


      Horri dagokionez, 16. eremuaren (itsas pasealekuaren) urbanizazio-proiektua (espedientean jasota dagoena) egikaritzeko ekarpen ekonomikoen inguruan Zarauzko Udalak eta Herri Lan eta Garraio Ministerioak izenpetutako hitzarmenak dio proiektua uztailaren 28ko 22/88 Legearen 82. eta 83. artikuluetan ezarritakoari jarraiki egingo dela.


      Adierazitako artikuluak “Itsas/lehorreko jabari publikoaren erabileraren ekonomia- eta finantza-erregimena” izenburuko IV. tituluaren barruan daude.


      82. artikuluak xedatzen duenez, Estatuaren eskumeneko obrak bidezko aurrekontu-kredituen kontura eta, hala badagokio, autonomia-erkidegoen, toki-korporazioen, nazioarteko erakundeen eta partikularren ekarpenekin finantzatuko dira.


      83. artikuluak ezartzen duenez, berriz, finantzaketa partekatua denean elkarren arteko adostasunez finkatuko da alde bakoitzari dagokion ekarpena, eta bere gain hartutako konpromisoen zenbatekoa eta modalitatea xehatuko da. Akordio horiek, halaber, plangintza eta obra-proiektuak lantzeari lotuta egon daitezke.


      Hitzarmenean jasotako akordioen artean, Zarauzko Udalak administrazio kontratugileak obrak hartu ondoren obra horiek kontserbatzeko konpromisoa hartu duela ezartzen da.


      Bestalde, Batzorde honek eskatuta igorritako txostenean, Herri Lan eta Garraio Ministerioak obra-proiektua onartu eta obrak esleitu zituela adierazi du Udalak.


      Arestian adierazi denetik ondoriozta daitekeenez, obrak itsas/lehorreko jabari publikoan egin ziren (jabari horren titularra Estatua da, Espainiako Konstituzioaren 132.2 artikuluak ezartzen duenari jarraiki), eta Herri Lan eta Garraio Ministerioak onartu eta esleitu zuen proiektua.


      Orain interesatzen zaizkigun ondorioetarako, Zarauzko Udalari itsas pasealekuaren inguruan dagokion eskumena pasealekua mantentzeari lotutakoa da.


      Itsas pasealekuan baranda eta seinaleak egotea (ala ez), irisgarritasunari lotutako alderdiak eta argitasuna itsas pasealekuaren egitura-elementuak dira, eta Udalari dagozkion mantentze-funtzioak gainditzen dituzte. Hori dela-eta, hemendik aurrera esan daiteke ez dagoela kausalitate-erlaziorik udal-zerbitzu publikoaren funtzionamenduaren eta erreklamatzailearen erorikoaren artean.


      


      2013/140 ABJI, 32.etik 41.era par.


      


      VI. Ondare erantzukizuna sektoreen arabera


      A) Legegintza-egintzak


      10/2012 Legeak ezabatutako biziarteko pentsioak ez dira Gizarte Segurantzaren erregimenaren parte, eta ez daude Espainiako Konstituzioaren 41. artikulua (“botere publikoek Gizarte Segurantzaren erregimen publiko bat ezarriko dute herritar guztientzat, eta erregimen horrek premia-egoeretan nahikoak izango diren laguntza eta gizarte-prestazioak bermatuko ditu”) eta 50. artikulua (“botere publikoek, aldizka eguneratutako pentsio egokien bidez, askitasun ekonomikoa bermatuko diete herritarrei hirugarren adinean”) edukiaz betetzeko aurreikuspenetan kokatuta. Beste era batean esanda, pentsio horiek ez dute oinarri konstituzionalik Gizarte Segurantzaren Lege Orokorraren Testu Bategina onartzen duen ekainaren 20ko 1/1994 Errege Lege Dekretuak ezarritako erregimenaren parte gisa.


      Aitzitik, Gobernuko kideen eta goi-karguen estatutu pertsonalaren elementuak dira, eta Autonomia Erkidegoko lege batean dute jatorria, hori erabaki baitzuen Autonomia Erkidegoko legegileak 1981. urtean. 2012. urtera arte iraun izana Eusko Legebiltzarrak estatutu pertsonal hori ez aldatzeko hartutako erabakiaren ondorioa izan da. Jakina denez, Euskal Herriko Autonomia Estatutuaren 30. artikuluari jarraiki Legebiltzarrak definitu behar du Gobernuko kideen estatutua.


      Gizarte Segurantzaren sistema herritar guztiei zuzenduta dago, eta erretiro-pentsioa sistema kontributiboa da funtsean (nolabaiteko erlazioa dago ekarpenen eta prestazioen artean). Jaurlaritzaren Legearen biziarteko pentsioek, berriz, Eusko Jaurlaritzako lehendakariak, sailburuak eta sailburuordeak dituzte hartzaile bakar, eta hirurogeita bost urte betetzean (hots, normalean erretiroa iristen den garaian) izango zuten premia-egoera hipotetikoa kontuan hartuta diseinatu ziren, baina ez dute inolako zerikusirik ezein kontribuziorekin eta lan horretan emandako denborarekin (betiere bi urteko gutxieneko aldia bete ondoren), betetako karguen erakunde-garrantzia baino ez baita kontuan hartzen.


      Edonola ere, adierazi beharra dago, halaber, estatutu pertsonal bat izanik ere ez zutela eskuratu pentsioek aldaketarik gabe irauteko eskubiderik.


      Batzordearen ustez, Konstituzio Auzitegiaren ekainaren 11ko 99/1987 Epaian adierazitakoa eremu honetara estrapola daiteke, zerbitzari publiko horiek, funtzionario publikoak bezala, legez zehaztutako estatutu-erregimen bati lotuta baitaude. Ildo horretan:


      a) Beren estatutu-erregimena arautzen duen legeak aitortzen dizkien eskubideak dituzte, eta ezin dute beren egoera bere horretan gera dadin eskatu. Gehienez ere, eskubide-katalogo horrek aldaketarik gabe jarraitzeko (lanpostua lortu zutenean zegoen bezala irauteko) espektatiba dute legegilearen aurrean.


      b) Eskubide horiek ez badaude, ezin da esan, aldatzen direnean, kendu egin dizkietenik, eta baztertu egin behar da Konstituzioaren 33.3 artikulua urratu dela.


      Eskuratutako eskubideak onartzean, muga bat jartzen zaio eskubidearen ahalmenari, oinarrizko berme judizial indibidual batzuk kontuan hartuta (finkatuta eta subjektuaren ondarean txertatuta dauden eskubideetatik sortzen direnak), baina nozio horrek ez ditu hartzen etorkizuneko eta baldintzatutako eskubideak eta, azken batean, espektatiba hutsak direnak.


      Lotura bereziko harremanetan (funtzionario publikoei edo goi-karguei dagozkienetan), benetako eskubide eskuratuak daudela ukatu da, eta erretiroaren, bateraezintasunen eta klase pasiboen sistemaren aldaketak eta, oro har, estatutu juridikoaren gordetzea araudi-aldaketei lotutako espektatiba hutsak baino ez direla balioetsi da.


      Pentsio publikoak direla kontuan hartuta, gaineratu beharra dago Konstituzio Auzitegiaren doktrinaren arabera eskuratutako eskubideak hain gogor babestea ez datorrela bat Konstituzioaren filosofiarekin, eta ez diela erantzuten Konstituzioaren 1.1 artikuluan aldarrikatutako Zuzenbide Estatuarekin bat datozen eskakizunei. Konstituzio Auzitegiaren maiatzaren 24ko 97/1990 Epaian adierazten denez:


      “Horrela, beraz, etorkizunean jaso beharreko prestazio batzuk arautzen dituen erregimen jakin bati eusteko asmoaren kasuan ez gara eskuratutako eskubideez ari, eta ez dago atzeraeraginik arau batek eskuratzekotan dauden, baina dagoeneko eragindako prestazioei ez dagozkielako oraindik finkatu gabe dauden egoerak eraginpean hartzen dituenean. Konstituzio Auzitegiaren 42/1986 Epaian (3. oinarri juridikoa) adierazten denez, Espainiako Konstituzioaren 9.3 artikuluak debekatzen duena atzeraeragina da, lege berriak aurreko egoeretan eragindako ondorio juridikoetan duen eragin gisa ulertua, ez, ordea, lege berriak eskubideetan etorkizunerako proiekzioari dagokionez duen eragin gisa. «Horren guztiaren ondorioz, Gizarte Segurantzan afiliatuta daudenek ez dute eskubide subjektiborik etorkizuneko pentsioen zenbateko jakin bat jasotzeko, hau da, pentsioak eragiten dituen gertakaria oraindik gertatu ez denean» (Konstituzio Auzitegiaren 134/1987 Epaia, 4. oinarri juridikoa)”.


      10/2012 Legeak sartutako erreformak eskuratzekotan dauden eskubide soilen gaineko eraginkortasuna dute etorkizunari begira, baina ezin da esan erreklamatzaileen ondarean finkatuta, bere gain hartuta eta txertatuta dauden eskubideak eraginpean hartzen dituenik. Nolanahi ere, erreklamatzaileek ez zuten irabazi aitor dakien nahi duten eskubidea, hirurogeita bost urteko adinera iristeko baldintzapean baitzegoen.


      Legeak finkatuta dauden ondasun edo eskubideen desjabetzea dakarrela baztertuta ere (kasu horretan, kalteak ordaintzeko betebeharra Espainiako Konstituzioaren 33. artikuluan balio justua ordaintzeko ezarritako betebeharraren ondorioa da), aztertu beharra dago Estatu legegilearen erantzukizunik ba ote dagoen.


      Kasu horretan, eskubide edo interes legitimo baten espektatiba kendu izanaren ondorioz sortuko litzateke erantzukizuna, hau da, erabat finkatutako eskubideena baino eremu zabalago batzuetara hedatuko litzateke. Dena dela, argitu beharra dago horrelako gabetze batek zer kasutan merezi duen kalte-ordain bat. Horretarako, AJAPELen lege-erregimena zein jurisprudentzia-doktrina hartu behar da kontuan.


      Legegilearentzat, jarraitu beharreko parametroa AJAPELen 139.3 artikuluan xedatutakoa da. Artikulu horrek dioenez:


      “Eskubideen jabetza kentzen ez duten legegintzako egintzak aplikatzen bazaizkie herritarrei eta herritar horiek legegintzako egintza horiek jasateko behar juridikorik ez badute, administrazio publikoek kalteak ordainduko dizkiete, betiere egintza horietan hori agintzen denean eta bertan adierazitako moduan”.


      Agindu horri jarraiki, Estatu legegileak eskubideen jabetza kentzen ez duten legegintzako egintzen aplikazioagatiko ondare-erantzukizuna duela esateko, bi baldintza bete behar dira: lehenik eta behin, legegintzako egintza horiek hartzaileei kalte bat eragitea eta hartzaileek kalte hori jasateko betebehar juridikoa ez izatea, eta, bigarrenik, egintza horien barruan kalte horiengatiko kalte-ordain bat aurreikustea.


      10/2012 Legeak ez du inolako kalte-ordainik ezartzen sailburuordeek eta sailburuek 9/1981 Legearen babespean jasoko zuten pentsioa kentzeak eragindako ustezko kalte-galerak konpentsatzeko.


      Hala ere, Auzitegi Nagusiaren jurisprudentziaren arabera, legean bertan kalte-galerak egoztea ahalbidetuko duen kalte-ordain klausularik ez izateak ez du eragozten Estatu legegilearen ondare-erantzukizuna aitortzea, honako bi kasu hauetan: lehenik eta behin, legea Konstituzioaren kontrakotzat hartzen denean; bigarrenik, Konstituzioaren kontrakotzat hartzen ez bada ere legegileak ondorioen kalte-ordaina jasotzearen aldeko borondate ezkutu bat (ratio legis) duela ikusten denean (besteak beste, Auzitegi Gorenaren 2001eko urriaren 18ko eta 2009ko ekainaren 17ko epaiak).


      Zantzuak epaitzearen esparruan (gure azterketaren xedea ez baita legea eta legearen aplikazio-egintza bat), ez dugu arrazoirik ikusten Legearen konstituzionaltasuna zalantzan jartzeko.


      Ezerk ez du adierazten 10/2012 Legea Espainiako Konstituzioaren 9.3 artikuluan xedatutakoaren kontrakoa denik. Konstituzioaren jurisprudentzia garbia da: legeen atzeraeraginik ezaren printzipioak “aldekoak ez diren zigor-legeak eta eskubide indibidualak murrizten dituztenak baino ez ditu eraginpean hartzen, murrizketari eman diogun zentzuan; horren arabera, eskubide indibidualen murrizketa zigorrarekin parekatu behar da, eta, beraz, artikulu horren muga oinarrizko eskubideen eta askatasun publikoen eremuan (Konstituzioaren I. Titulua) edo pertsonaren babes-esparru orokorrean sartutako mugei lotuta dagoela ulertu behar da” (Konstituzio Auzitegiaren apirilaren 13ko 104/2000 Epaia).


      Segurtasun juridikoaren printzipioa ere ez da urratzen, ez araudi aplikagarriaren gaineko ziurtasunari dagokionez (ez baitu ondorioen inguruko nahasmendu edo zalantzarik sortzen), ez herritarrek aurreko erregulazioaren iraupenean duten konfiantzari dagokionez. Legegintza-ahalmena “ezin da babesik gabe eta ez-aktibo egon gizarte-errealitatearen eta errealitate horrek dakartzan eraldaketen aurrean, ordenamendu juridikoa izoztea edota ordenamendu horren aldaketa debekatzea eragingo baitu horrek” (Konstituzio Auzitegiaren apirilaren 19ko 70/1998 eta abenduaren 20ko 210/1990 epaiak). Konstituzio Auzitegiak adierazi duenez, “Zuzenbide Estatu sozial eta demokratiko batean ordenamendua aldatzeko aukerak kontuan hartuta (Konstituzioaren 1.1 artikulua), eskubide subjektiboak izanik ere (eta are arrazoi handiagoarekin espektatiben kasuan), ezin izango litzateke segurtasun juridikoaren printzipiora jo eskubide horiek Auzitegi honen aurrean legegilearen aurka baliarazteko” (Konstituzio Auzitegiaren uztailaren 29ko 108/1986 Epaia). Izan ere, printzipio horrek “ez du babesten eskubide edo egoera jakin batzuei dagokienez une historiko jakin batean ezarritako erregimen juridikoari betiko eusteko premia” (Konstituzio Auzitegiaren azaroaren 29ko 227/1988 Epaia).


      Azkenik, legearen artikuluetan eta xedapen iragankorrak kontuan hartutako erregimen juridiko berezian ere ez da ikusten inolako arbitrariotasunik dagoenik.


      Lehenik eta behin, Konstituzio Auzitegiaren abenduaren 17ko 239/1992 eta abenduaren 16ko 233/1999 Epaiak gogorarazi behar ditugu:


      “Konstituzioaren jurisprudentziak ezin du arbitrariotasunaren nozioa erabili administrazio-zuzenbidearen doktrinak nozio horri emandako esanahian zuzenketa eta ñabardura ugari sartu gabe, ez baitira berdinak legegileak Konstituzioari dagokionez duen egoera eta Gobernuak arautzeko ahalmenaren titular gisa Legeari dagokionez duen egoera”. Aitzitik, legea herritarren borondatearen adierazpena da, eta legegilea ere «Konstituzioari lotuta badago eta Auzitegi honen eginkizuna lotura horri eustea bada ere (...), legeen konstituzionaltasunaren kontrol horrek ez dio okerreko mugarik ezarri behar legegintza-botereari, eta haren aukera politikoak errespetatu behar ditu. Auzitegi honek kontrol horren mugen barruan jarduteko agertu behar duen arreta areagotu egin behar da agindu orokorrak eta zehaztugabeak aplikatu behar direnean, hala nola arbitrariotasunaren interdikzioari lotutakoa» [Konstituzio Auzitegiaren 108/1986 Epaia]. Beste era batean esanda, «legegintza-botereak ordenamenduaren arlo edo sektore jakin baten legezko konfigurazio bat aukeratzen badu (...), desadostasun politiko soila ─beste aukera baten berezkoa─ ez da nahikoa lehena arbitrariotzat hartzeko, arbitrio legitimoa lege-ondorioetan desberdintasuna edo distortsioa sortzen duen nahiera edo koherentziarik ezarekin nahasten baita horrela» (Konstituzio Auzitegiaren 99/1987 Epaia). Hori dela-eta, ikuspegi horretatik aurkaratutako lege-agindu bat aztertzean, «agindu horrek arbitrariotasunik ezartzen duen edota, arbitrariotasunik ezarri gabe ere, zentzuzko arrazoirik ez duen (eta hori ere arbitrariotasuna izango litzateke) egiaztatu behar du azterketak, eta ez da bidezkoa arauaren motibazio posible guztiei eta balizko ondorio guztiei buruzko azterketa sakon bat egitea» [Konstituzio Auzitegiaren 108/1986 eta 65/1990 Epaiak]. Nolanahi ere, legearen arbitrariotasuna alegatzen duenak zehatz-mehatz arrazoitu behar du hori, bere irizpideei jarraiki, eta konbentzitzeko moduan frogatu behar du”.


      Azaldu denez, nabarmena da 10/2012 Legeak zentzuzko helburua eta arrazoia duela: Gizarte Segurantzaren arloan indarrean dagoen araudi orokorraren gainerako hartzaileek ez bezala zuten onura edo abantaila kentzea.


      Oso adierazgarria da Auzitegi Gorenaren 2000ko otsailaren 9ko eta 23ko Epaietan (RJ 9140/2000 eta 9141/2000) ministro ohien biziarteko pentsioei ezarritako mugak aplikagarriak ez izateko asmoari dagokionez adierazitakoa:


      “ezin da onartu, banaketa-justiziari lotutako oinarrizko printzipioen kontrakoa delako, borondatez hartu zituzten garrantzi handiko karguen titularrak izan diren, karguan zeuden aldian ordainsari handiak jaso zituzten eta horregatik jatorrizko lanbideetan kalterik izan ez duten (kargu politikoa utzi ondoren lanbide horretara itzuli dira, erretiroa hartzeko adinera iristean biziraupen itxuroso baterako aurreikuspen garbiekin) pertsonak Estatuak aurrekontu-testuetan pentsio bateragarriak jasotzeko ezartzen dituen muga kuantitatiboez salbuetsita geratzea, muga horiek ez baitira apetatsuak edo arbitrarioak. Aitzitik, politika ekonomikoko eta gastu publikoko aukerei lotuta daude, beti urriak diren baliabideen banaketa-eskakizunek baldintzatzen dituzte, eta beharrezkoak dira Estatu Sozialaren funtsezko osagai den laguntza-sistemaren porrota saihesteko.


      Lortu nahi den salbuespena (azaldu denez, gaur egun lege-aurreikuspenik ez duena) ez dator bat Konstituzioaren 1.1 eta 1.4 artikuluetan Estatuko informazio-printzipio gisa eta oinarrizko eskubide gisa finkatuta dagoen berdintasunarekin, eta areagotu egiten du ministro ohien eta beste goi-kargu batzuen pentsio publikoen izaera pribilegiatua. Izan ere, pertsona horiek herri-subiranotasunaren ordezkarien legegintza-aukera onartu dute, logikoa den bezala, eta, beraz, funts publikoekin ordaintzen diren pentsio guztien (ekintza terroristen ondoriozko pentsioen kasuan izan ezik, legegintza-botereak esanbidez ezarrita baitu salbuespena) arau mugatzaile berei lotuta daude. Berdintasun-eskakizun hori larriki narriatuta geratuko litzateke sistematik onura gehien lortu dituztenak aukera gutxiago izan dituztenei eskatzen zaienaz salbuetsita geratuko balira”.


      Bestalde, berdintasun-judizioa erlazio-izaerakoa da. Nahitaezko premisa gisa, zalantzan jarritako arau-neurriaren ondorioz pertsona taldeen edo pertsona-kategorien arteko tratu-desberdintasun bat zuzenean zein zeharka sartzea eskatzen du alde batetik (Konstituzio Auzitegiaren ekainaren 29ko 181/2000 Epaia), eta konparatu nahi diren egoera subjektiboak homogeneoak edo parekagarriak izatea (hau da, konparazio-terminoa arbitrarioa edo apetatsua ez izatea) bestetik (Konstituzio Auzitegiaren azaroaren 25eko 148/1986, martxoaren 6ko 29/1987 eta urtarrilaren 15eko 1/2001 Epaiak). Bi premisa horiek egiaztatu egin behar dira arauan jasotako desberdintasuna Konstituzioarekin bat datorren ala ez erabakitzeko.


      Ildo horretan, adierazi beharra dago pentsioak jasotzen zituzten pertsonen egoera ez dela parekagarria, eta ez dela baliozko konparazio-terminoa lehendakarien, 60 urte beteta zituzten sailburuen eta beteta ez zituztenen egoera, are gutxiago sailburuordeena. Adina eta organoaren maila irizpide objektiboak dira, eta bat datoz abiapuntuko desberdintasunarekin, biak erabili baitziren neurriaren onuradunak mugatzeko.


      Denbora-arrazoien ondoriozko tratu-desberdintasunei dagokienez, Auzitegi Gorenaren 2000ko martxoaren 25eko epaiak (RJ 3542/2000) bezala argudia daiteke:


      “Legegileak Administrazioan goi-mailako karguak bete dituztenei data jakin batetik aurrera eskubide ekonomiko batzuk aitortzea (diskriminatzailea omen den legeak zein eskatzaileak bere eskubidearen oinarritzat hartzen duen legeak aitortu zuten bezalaxe) ez da diskriminatzailea. Izan ere, Konstituzio Auzitegiak uztailaren 26ko 70/1983, uztailaren 9ko 119/1987, abenduaren 12ko 236/1988, ekainaren 5eko 100/1989 eta otsailaren 13ko 39/1995 Epaietan adierazi duenez, 14. artikuluak ez du eragozten araudi-aldaketa baten ondorioz egoera berdinei denbora-tratamendu desberdina ematea, agindu horrek ez baitu eskatzen kasu guztiei tratu berdina ematea, noiz sortu ziren edo ondorioak noiz sortu zituzten kontuan hartu gabe. Horregatik, estatu-idazkari karguak edo parekatuak 1992ko urtarrilaren 1a baino lehen utzi zituztenek (auzi-jartzailearen kasuan bezala) ez dute jasan kargua adierazitako dataren ondoren utzi zutenei Estatuko 1992ko Aurrekontu Orokorrei buruzko abenduaren 30eko 31/1991 Legearen hamabigarren xedapen gehigarriak aitortutakoaren pareko kalte-ordain bat erreklamatzeko moduko inolako diskriminaziorik, eta, beraz, ezin da planteatu arau honen konstituzio-kontrakotasuneko auzirik”.


      Betetako organoaren ondoriozko kategoria pertsonaletan oinarritutako desadostasunei dagokienez, bereziki argigarria da EAEko Auzitegi Nagusiaren 2005eko maiatzaren 31ko epaian (JUR 73034/2005) jasotako konstituzio-doktrinaren laburpena:


      “Tratu desberdinari lotutako kexa oinarritzeko balio izango duen konparazio-termino egokiaren bilaketak azaroaren 25eko 148/1986 zenbakiko epaian jasotako konstituzio-doktrinan du erantzun argigarria. Doktrina horrek honako premisa hau du abiapuntu: kategoria pertsonalen singularizazioa zalantzan jarritako xedapenean bertan egiten denean soilik plantea daiteke araudi-desberdintasun baten konstituzio-oinarria, ez, ordea, singularizazio hori aurretik gertatu denean (erregimen juridikoen eta arau berriaren arteko dibertsifikazioaren bidez). Era horretan, erregimen juridiko bakoitzean jasotako gertakarien kasuetarako erregulazio desberdina ezartzen da. Eta hori gertatuko da, adibidez, Konstituzio Auzitegiaren uztailaren 20ko 236/1994 Epaiak dioenez, Zuzenbidearen sorkuntza, eta, beraz, Zuzenbideak oinarri soziologiko errealik gabe eman dien definizioaren emaitza diren egituren kasuan.


      Eta, besteak beste, Sala honek berak 1708-02 Errekurtso Arruntean emandako 950-04 zenbakiko epaian, honela jarraitzen zuen paragrafoak: «ezin zaio tratu-berdintasuna eskatu legegileari jatorrian egoera juridiko desberdina zuten egoeretatik ondorio juridiko desberdinak atera nahi dituenean, betiere legegilearen irizpidea erregimen juridikoaren bereizketa hori bada, eta arau bereizlearen bidez lortu nahi den helburua abiapuntuko bereizketa horrekin bat badator. Halaber, esan liteke erregimen juridikoaren aldez aurreko dibertsifikazio baten ondorioa den eta dibertsifikazio horrekin kontsekuentea den erregulazio desberdin hori ezin dela “bereizletzat” hartu berdintasun-printzipioaren ondorioetarako, kasua bera (tratu berdina eskatzeko aukera emango lukeen posizio komuna ordenamenduan) faltako bailitzateke. Kasu honetan, hala eta guztiz ere konparazioa egin nahi izanez gero, “konparazio-terminoaren hautaketa arbitrario” bat dela esan liteke (Konstituzio Auzitegiaren 121/1984 Epaia)”.


      Argi dago lehendakari, sailburu eta sailburuordeek erregulazio desberdina dutela, betetzen dituzten zeregin desberdinen ondorioz. Azken bi kargu horiei dagokienez, gehiegi argudiatu behar izan gabe esan daiteke sailburuak Eusko Jaurlaritzaren parte direla, eta Eusko Jaurlaritzak Euskal Autonomia Erkidegoko funtzio betearazle eta administratiboak esleituta dituela (ex EHAEren 29. artikulua). Jaurlaritzaren Legearen 16. artikuluaren arabera, Jaurlaritzak helburu politiko orokorrak ezarri eta Euskal Autonomia Erkidegoko Administrazioa zuzentzen du. Horretarako, legegintza-ekimena, funtzio betearazlea eta erregelamendu-ahalmena betetzen ditu. Konstituzio Auzitegiak adierazi duenez (uztailaren 6ko 222/2006 Epaia), Jaurlaritzak zeregin bikoitza betetzen du: zenbaitetan Administrazioaren organo gisa jarduten du eta administrazio-zuzenbideari lotuta dago, baina beste batzuetan organo politiko gisa jarduten du, eta, kasu horretan, jarduna ezin da administratibotzat hartu, eta ez dago Justizia Auzitegien kontrolari lotuta (ex Konstituzioaren 106.1 artikulua eta Botere Judizialaren Lege Organikoaren 8. artikulua).


      Haien estatutua ere argi eta garbi zehaztuta dago Jaurlaritzaren Legean. Sailburuak dagokion sailaren titularrak dira, sailaren barruko erregelamendu-ahalmena dute, eta saileko karguen izendapena eta kargu-uztea proposatzen dute, hala nola funtzioak sailburuaren zuzendaritzapean bete behar dituzten sailburuordeena.


      Bi kolektibo horiek 7/1981 Legeari jarraiki biziarteko pentsioak jasotzeak ez dakar, nahitaezko ondorio gisa, ondorengo erreforma batean tratamendu bera jaso behar dutenik. Legegileari dagokio, dagokion erregimena konfiguratzeko duen askatasunaren barruan, testuinguru zehatza kontuan hartuta egokitzat hartzen dituen soluzioak aukeratzea, hala nola pentsioak kentzeak sailburuen kolektiboan dituen ondorioak era mugatuan modulatzea (sailburuen kopurua askoz txikiagoa da, jakina).


      Nolanahi ere, kontsiderazio horiek gaiaren ahalik eta azterketarik osatuena egiteko helburua dute, eta ez da ahaztu behar, legeari buruzko azterketa hori eginda ere, inoiz ezin dela erreklamazioa argitzeko abiapuntutzat hartu ustezko konstituzio-kontrakotasuna, lege-mailako arau baten konstituzionaltasun-presuntzioak, formalki eta materialki, berdin-berdin jarraitzen baitu Konstituzio Auzitegiak konstituzioaren kontrakotzat hartu arte. Izan ere, legeen [Espainiako Konstituzioaren 161.1 a) artikulua] eta, horien artean, autonomia-erkidegoetako legeen [Espainiako Konstituzioaren 153 a) artikulua] konstituzionaltasunaren kontrolaren monopolioa du Konstituzio Auzitegiak, justizia kontzentratuko sistema batean.


      Bigarren irizpideari dagokionez ─kalte-ordainaren aldeko ustezko ratio legis bat─, adierazi beharra dago 10/2012 Legeak ez duela inolako kalte-ordainik aurreikusten biziarteko pentsioa kentzeak eragindako ustezko kalteak konpentsatzeko, eta ezin da kalte-ordaina aitortzearen aldekoa den ondorioa atera.


      Erreforma onartu izanaren arrazoiak aurkitzeko, komeni da zioen azalpenera bertara zein Legebiltzarreko izapidetzera jotzea, hitzaurreak eta Legebiltzarreko eztabaidak interpretazio-elementu garrantzitsuak baitira arauen norainokoa eta zentzua argitzeko (besteak beste, Konstituzio Auzitegiaren urtarrilaren 20ko 15/2000 eta azaroaren 4ko 194/2004 Epaiak). Azterketatik argi eta garbi ondoriozta daitekeenez, legegilearen borondatea ez zen, inondik ere, pentsioak kentzeak kaltetutakoei kalte-ordain bat ematea, aitorpen hori kontraesanean egongo bailitzateke erreformaren helburuarekin, eta ondorio praktikorik gabe utziko luke erreforma. Aurrekari faktikoetan jasoarazi dugunez, asmoa “pribilegiotzat” hartu denari amaiera ematea eta kolektibo hori osatzen dutenak gainerako herritarrekin parekatzea da, haien pentsioak Gizarte Segurantzaren Erregimenera egokitzeko, gizarte-premia askori erantzuteko baliabide ekonomiko mugatuak eman behar diren uneko zirkunstantzia sozial eta ekonomikoak ahaztu gabe.


      Ildo horretan, ebazpen-proposamenak perspektiban jartzen du 10/2012 Legeak ekarritako aldaketa, esparru orokor gisa aurrekontu-egonkortasunari eta finantza-iraunkortasunari buruzko apirilaren 27ko 2/2012 Lege Organikoak garatzen duen Espainiako Konstituzioaren 135. artikuluaren erreforma duten xedapen multzo batean kokatuta baitago. Handik gutxira, aurrekontu-egonkortasuna eta lehiakortasunaren sustapena bermatzeko neurriei buruzko uztailaren 13ko 20/2012 Errege Lege Dekretua onartu zen, eta administrazio publikoetan austeritatea eta efizientzia lortzeko helburuei begira Errege Lege Dekretu horrek ezarritako murrizketek (hala nola enplegatu publikoen soldata bere horretan mantentzea, 2012ko gabonetako aparteko ordainsaria kentzea, erretiro-adina igotzea eta abar) zenbait kolektiboren espektatibak ere hartzen dituzte eraginpean. Gainera, legegintza-neurri garrantzitsuak eta gogorrak hartu dira helburu horiek betetzeko, produkzio-sistemaren egiturari lotutakoak (lan-erreforma, finantza-sistemaren erreforma eta abar) zein oinarrizko zerbitzu publikoei lotutako defizit publikoa murriztekoak (sendagaien baterako ordainketa eta murrizketak osasun-eremuan, hezkuntza-eremuan, mendetasunaren eta gizarte-zerbitzuen eremuan edota justiziaren eskuragarritasunaren eremuan).


      Egindako eskaera epaitzen amaitzeko, ezin dugu ahaztu zenbaitetan Auzitegi Gorenak, baldintza horiek betetzen ez direnean, desjabetze-izaerarik ez duen eta Konstituzioaren aurkakoa ez den lege batek eragindako kalteengatiko erantzukizuna aipatzen duela, “betiere ondare-erantzukizunari buruzko ordenamendu juridikoaren irizpide orokorrei jarraiki alegatutako kaltea edo galera antijuridikoa bada eta, beraz, eskatzaileak kalte edo galera hori jasateko betebehar juridikoa ez badu” (besteak beste, Auzitegi Gorenaren 2010eko apirilaren 29ko, 2010eko ekainaren 8ko eta 2010eko ekainaren 22ko epaiak). Kasu horietan, kalte indibidualizatu bat eragiten zaio partikularrari, baina kalte hori betebehar eta karga publikoei lotzeko betebehar orokorretik kanpo dagoenez gero, partikularrak ez du jasateko betebeharrik.


      Adierazitako epaietan, Auzitegi Gorenak arlo horretan ezarritako doktrina berrikusten da, eta, epai horietatik, honako pasarte hau azpimarratu behar da bereziki:


      “lege-agindu edo arau-agindu baten aplikazioak partikular bati eragindako kalte edo galeraren antijuridikotasuna finkatzeko funtsezko irizpideak, nolanahi ere, kaltea jasateko betebehar juridikoa dagoen ala ez jakitea izan behar du, arau batek hain zuzen ere bere orokortasunagatik ezarritako murrizketak edo mugak kaltetuen taldea osatzen duen pertsona bakoitzak jasan behar baititu, interes publikoari begira. Legegintza-egintzagatiko erantzukizuna hautemateko gakoa eragindako kalteak bereziak izatea eta eskubide-espektatiba hutsak ez izatea da. Azken batean, legeria aplikagarriaren aurreko edo aldi bereko administrazio-jardunek bereziki kaltetutako eskubide edo interes ekonomiko legitimoen ondare-sakrifizio berezi bat behar da”.


      Balioespen hori hertsiki lotuta dago ─adierazitako epaietan aitortzen denez─ Europar Batasuneko Justizia Auzitegiak finkatutako konfiantza legitimoaren printzipioari. Printzipio horrek portaera-betebehar bat dakar, etorkizunari begira aurreko egintzen arabera aurreikus zitekeen jokabideari erreparatzeko eta egintzen ondorio lotesleak onartzeko betebeharra, hain zuzen ere, eta aldeen konfiantza legitimoaren lesio-kasu bat da venire contra factum propium.


      Aplikagarritasuna bere gain hartuta, gaia erabat baketsutzat hartu ezin bada ere (doktrina zientifikoaren zati handi batek ukatu egiten du baliozko legegintza-egintzengatiko balizko ondare-erantzukizun baten oinarri gisa jardun dezakeela), Batzorde honen ustez konfiantza legitimoaren printzipio hori ezin da urratutzat hartu aztergai dugun kasuan, honako arrazoi hauengatik:


      Gaia aztertzean, lehenik eta behin adierazi beharra dago Jaurlaritzaren Legearen erreformak, oro har, Jaurlaritzako kideei eta goi-karguei aplikatuko zaien eta kargu horiek bete dituzten pertsonak zein etorkizunean beteko dituztenak eraginpean hartuko dituen estatutuaren definizio berri bat egitea duela xede.


      Ildo horretan, zalantzarik gabe, biziarteko pentsioen erregimena salbuespenezko erregimen bat zen, eta, beraz, zentzuzkoa zen erregimen horrek denborarekin gizarte-justizia handiagoaren ideiarekin lotutako aldaketa bat izango zuela aurreikustea. Erregimen horrek, onuradunen tratamendu desberdina ahalbidetzeaz gain (horien pentsioa gainerako herritarrei aplikatu beharreko erregimen orokorretik bereiztearen bidez), gainerako herritarrenak baino erretiro-pentsio handiagoez gozatzeko aukera ematen zien onuradunei.


      Aldaketaren arrazoi gisa, gainera, testuingurua aipa daiteke. Izan ere, ordurako hainbat ekimen egin ziren Legebiltzarrean, euskal kargu publikoen estatutua finkatzeko, eta ekimen horietan nabari zen erreforma; are gehiago, 2000. urtean, sailburuen biziarteko pentsioa kentzeko proposatu zen txosten berezi batean.


      Bestalde, euskal legegileak nekez har zezakeen beste soluzio bat, ez baitzen aurreikusten gizarteak krisi ekonomiko larri baten garaian pentsio horiei eustea onartuko zuenik, austeritatea sustatzeko eta gastu publikoari eusteko neurriek, zuzenean edo zeharka, herritar guztiak eraginpean hartu zituztela kontuan hartuta batez ere.


      Gainera, 10/2012 Legeak ez zuen bat-bateko eta ustekabeko legegintza-aldaketa bat ekarri, 7/1981 Legea onartu zenetik 30 urte igaro baitziren.


      Batzordea bat dator Estatu Kontseiluak adierazitako iritziarekin (besteak beste, 2012ko uztailaren 26ko Irizpenarekin –827/2012 espedientea–), honako hau dioenean:


      “Legegileak bere egintzekin kontsekuentea izango den portaera bat agertzeko duen betebeharra ezin da mugagabea izan, bestela zalantzan jarriko bailitzateke legegintza-funtzioaren funtsa, hots, aldez aurreko egoera juridikoak aldatzea edo desagerraraztea.


      Konfiantza legitimoaren printzipioa legegilearen jardunaren muga gisa erabiltzea zentzuzko eta kasuaren zirkunstantzia zehatzen araberako denbora-koordenatu batzuen barruan baino ezin da onartu.


      Batzorde honek ez du egiaztatu Auzitegi Gorenak Estatu legegilearen ondare-erantzukizunagatiko kalte-ordainak aitortu dituenik Administrazio Publikoaren zerbitzura diharduten langileen edo goi-karguen estatutuak aldatzearen testuinguruan, ezta pentsioei lotutako alderdiak (hala nola erretiroa hartzeko adinaren aurrerapena) eraginpean hartzen zituztenean (besteak beste, Auzitegi Gorenaren 1992ko azaroaren 30eko eta 1997ko uztailaren 18ko epaiak –azken horren arabera berrogeita bost ziren gai horren inguruko ezespen-epaiak–) edota pentsioei ezarritako mugei lotutako alderdiak eraginpean hartzen zituztenean ere (besteak beste, Auzitegi Gorenaren 2000ko otsailaren 9ko eta otsailaren 23ko epaiak).


      Aitzitik, ondare-erantzukizuna zegoela aitortu duen epaietan (oso kasu gutxitan), denbora-erlazioa (hau da, “aurreko edo aldi bereko administrazio-jarduna”) oso nabaria zen, zapuztuta geratu ziren inbertsio handiak zeudela nabaria zen bezalaxe.


      Erreklamatzaileek aipatutako epaien kasua da hori. Adibidez, Pescanova auzian (Auzitegi Gorenaren 1993ko martxoaren 5eko epaia –JB 1623/1993–), Espainia Europako Erkidegoan sartu izanaren ondorioz arrantza-kuotetan muga-zergen salbuespena kentzean, Auzitegi Gorenak ulertu zuen fede onaren eta konfiantza legitimoaren printzipioak urratu zirela, Administrazioak sustapen-ekintza bat egin baitzuen data hori baino lehen. Eta Auzitegi Gorenaren 1994ko ekainaren 27ko epaia (RJ 4981/1994) horren jarraipena da.


      Gauza bera gertatu zen Auzitegi Gorenaren 1998ko otsailaren 17ko epaian (RJ 1677/1998). Izan ere, gune jakin batzuk Interes Bereziko Eremu Natural deklaratzeko Balearretako Legea aldarrikatu zenean, ezinezkoa izan zen inguru horretan proiektatuta zeuden bi urbanizazio egitea. Sozietateek urbanizaziorako enpresa-jarduerari zuzenean lotuta egindako gastuak kalte-ordaina jasotzeko moduko kaltea ziren Auzitegi Gorenaren ustez, “plan partzialak onartzean sortutako konfiantza legitimoarekin egin zirela kontuan hartuta”.Era berean, Auzitegi Gorenaren 2000ko azaroaren 7ko epaian (RJ 9393/2000), gune babestuei buruzko Balearretako Lege bat onartzean, kalte-ordaina onartutako plan partzialari zein Udalari aurkeztutako urbanizazio-proiektuari zegozkien ordainsarietara baino ez zen bideratu, desklasifikatutako lurren hirigintza-baliora zabaldu gabe.


      Azkenik, Auzitegi Gorenaren 1998ko urriaren 8ko (5578/1992 errekurtsoa) ─Texaco─ eta urte bereko urriaren 9ko (5609/1992 errekurtsoa) ─Shell─ Epaiek instantzia-epaia berretsi zuten. Bertan, errekurtsogileei Kanarietako Autonomia Erkidegoko zerga berezia ezartzen zuen lege baten aplikazioaren ondorioz eragindako kalteengatik kalte-ordain bat ematea erabaki zen. Izan ere, aldez aurreko egoera juridiko indibidualizatu posibleak kontuan hartu gabe ezarri zen zerga; bereziki, findegian eskuratutako erregaiari dagokionez, prezio baxuagoan saldu behar izan zen, zerga-erregimen berria sartu izanaren ondorioz.


      Garbi dago hori ez dela gertatu aztergai dugun kasuan. 7/1981 Legearen erregimenari eutsi egingo zitzaiola ondorioztatzeko moduko jardunik ez zen egin aurretik; aitzitik, oraindik gauzatu gabeko erreforma-ahaleginak jaso ziren. Era berean, funtsezkoa edo beharrezkoa ez zen gasturik ez zen egin.


      Jakina, konfiantza legitimoak, Auzitegi Gorenak zenbaitetan adierazi duen bezala, ez du partikular baten uste oso psikologiko subjektibo oro barnean hartzen. Babes daitekeen gauza bakarra alderdi jakin batzuen inguruko eta Administrazioak sortutako kanpoko zeinu edo gertakari eztabaidaezinetan oinarritutako “konfiantza” da (Auzitegi Gorenaren 2010eko abenduaren 9ko epaia –JB 696/2011–).


      Azkenik, Batzordearen ustez, ez da garrantzitsua erreklamatzaileek beren lan-bizitzaren zati handi batean beren borondatez langile autonomoen erregimenaren kotizazio-oinarririk txikienari atxikitzeko erabakia hartu izana. Nolanahi ere, egoera horrek, aitortu dutenez, abantailak ekarri zizkien, kotizazio sozialetan gastu txikiagoa zuten enpresa-proiektuak garatu ahal izan baitzituzten.


      Azken batean, ez dirudi zentzuzkoa denik diru-kutxa publiko urriek Legebiltzarrean “baliabide publikoen esleipen ekitatiboaren” (Espainiako Konstituzioaren 31.2 artikulua) aurkakotzat hartu den gastu bat jasan behar izatea, eta lege baten euskarririk gabe Gizarte Segurantzak aurreikusitako gehienekoa bera baino handiagoa den erretiro-pentsio bat jasotzea, gainerako herritarrei aplikatu beharreko betebeharrik gabe (ekarpenei eta kotizazioaldiari dagokienez).


      Azaldutakoarekin bat etorriz, ondorioztatu beharra dago ez zegoela eskubide finkaturik, Legean ez dela ikusi konstituzio-kontrakotasunaren zantzurik, eta Legearen arabera ezin dela ondorioztatu espektatibak kendu izanak kaltetutako pertsonei kalte-ordain bat emateko helburua duenik. Era berean, ez gaude kalte antijuridiko baten aurrean, botere publikoek ez baitute agertu legegileak 1981ean hartutako erabakiak aldatu gabe jarraituko zuela pentsarazten zuen zalantzarik gabeko egintzetan oinarritutako jokabide bat. Hortaz, kalte-ordaina jasotzeko asmoak ez du oinarririk.


      2013/187 ABJI, 53.etik 108.era par.


      


      B) Polizia-jardunak


      Kasu honetan, erreklamatzaileak justifikaziorik eta neurririk gabeko polizia-jardun bat aipatzen du, polizia bertan egotea eragin zuten liskarrekin inolako zerikusirik ez zuen ekintza humanitario bati emandako erantzun gisa ─ustez, futbol-partida baten ondoren izan zen borroka bat─.


      Segurtasun Sailak, bestalde, uste du gertakarien froga-oinarria, erreklamatzaileak nola kontatzen dituen kontuan izanda, ahulegia dela kasu-erlazio bat ezartzeko polizia-jardunaren eta hark jasotako kaltearen artean.


      Horrenbestez, kaltearen errealitateari buruzko zalantzarik ez dagoenez, argitu beharreko lehenengo gauza kasu-erlazio bera da, hau da, gertakariak benetan erreklamatzaileak kontatu bezala gertatu ziren edo, aitzitik, gertakariak egiaztatzeko nahikoa froga-oinarririk ez dagoen erreklamazioan aurkeztutakoaren arabera.


      Instrukzioan emandako polizia-txostenek kausa-harreman hori zalantzan jartzen saiatu ziren, erreklamatzaileak berak adierazitako lekuan eta orduan erreklamatzailea bertan zegoela adierazten zuen edozein egiaztapen ukatuta.


      2012ko urriaren 18ko lehen txostenean adierazten den gauza bakarra da datu-basean ez dagoela erreklamatzailearekin lotutako inolako erreferentziarik 2012. urtetik aurrera, eta ez dagoela jardunik gertakari horiekin lotuta dagoenik.


      Bigarren polizia-txostenean, 2013ko urtarrilaren 11koan (ebazpen-proposamenaren bidez soilik jakin dugu txostena aztertua izan zela), aurreko txostenean adierazitako berretsi baino ez du egiten, eta erreklamatzaileak kalte-jarduna kokatzen duen ordu zehatza besterik ez du gehitzen.


      Azkenik, hirugarren txostenean, 2013ko martxoaren 18an, Ikuskaritza eta Administrazioko Dibisioaren Administrazio Unitateak eduki hori zabaldu egin zuen erreklamatzaileak aurkeztutako alegazioen arteko zenbaiti erantzuteko, baina berriz ere polizia-jardunaren eta erreklamatzaileak jasotako kaltearen arteko kausa-erlazio batek egiaztapena ukatzeko. Honako hau dio:


      “1. Interesdunak egindako bertsioaren egiazkotasunari buruzko balio-judiziorik egiteko asmorik gabe, lesioak nola gertatu ziren azaltzeko,egun eta ordu jakin batean ospitale-zentro batera joan izanaren inguruan, eta ondoren gertakari horiek Guardiako epaitegian salatu izanaren inguruan, Ertzaintzarentzat ezinezkoa da elementu guztiak edo zenbait kontrastatzea, zuzentzea edota babestea, ez baitago gertakari horiek inguruko informaziorik.


      Esaterako, haren esku-hartzea lekuko gisa ..........(r)en heriotza dela-eta Bilboko 10 zenbakiko Epaitegian bideratzen ari den kausan, ez zen Ertzaintzak eskatua izan (horrela izan balitz, elementuak izango lirateke lekukoa gertakarien lekuan zegoela justifikatzeko).


      2. Espedientean aurkeztutako lekuko-frogari dagokionez, hau da, gertakarien bi zuzeneko lekukoren deklarazioa, Ertzaintzaren datu-basearen arabera ez dago inolako frogarik egiztatzen duenik UAC jauna eta ISA jauna adierazitako liskar horietan zeudenik.


      3. Alegazio-idazkiaren 3. idatz-zatian aipatzen den edozein motatako azalpenen omisioari dagokionez, egia da Ertzaintzak ez dituela ematen, eskari judizialik ez badago, jardunei buruzko xehetasunak, egiaztatuta ez badago pertsona horiek jardun horietan parte hartu ez dutelako, orain aztertzen ari garen kasuan bezalaxe.


      4. Lehenengo alegazioaren azken paragrafoan azaldutakoari dagokionez (...ezin izan zen gorabehera “in situ” egiaztatu), ezin hobeto adierazten du Ertzaintzarentzat ezinezkoa dela istiluetan bertan egon zenik berrestea”.


      Hori guztia horrela, eta erreklamatzaileak ekarritako froga guztiekin lotutako haren argumentu propioak gehituta, ebazpen-proposamenak uste du sinesgaitza dela erreklamatzaileak baieztatzen duen gertakarien segida, eta horregatik proposatzen da erreklamazioa ezestea.


      Batzordeak uste du, dena dela, erreklamatzaileak aurkeztutako dokumentazioak eta espedientera gaineratutako lekukotzek erreklamatzailea erreklamazioan adierazten diren unean eta lekuan zegoela egiaztatzea ahalbidetzen dutela.


      Hasteko, erreklamatzailearen bertsioa koherentea da egun berean .......(eko) Ospitaleko Larrialdiko Zerbitzuan esandakoarekin, eta, izan ere, larrialdiko tratamendu bati dagokion berehalakotasunarekin, erreklamatzaileak adierazi zuen jada erorikoa polizia-jardunaren ondorioz gertatu zela, bizkarrean zenbait kolpe jaso ondoren, beste pertsona bati laguntzen ari zitzaionean. Zirkunstantzia bakar hori, kasuaren inguruko inplikazioak kontuan izanda, nahikoa ez bada ere haren bertsioa egiaztatzeko, kontuan hartu beharreko zantzu bat bada behintzat.


      Aurrekoari gehitu behar zaio Guardiako Epaitegian ahozko salaketa bat jarri izana, Bilbon apirilaren 7an, hasierako bertsio hura modu koherentean atxikita, eta zuhurtasunez aldatu dena irizpen honetako gertakarietara. Gertakari berek ere salaketa izan zuten, maiatzaren 4an, Bilboko 10 zenbakiko Instrukzio Epaitegian.


      Bi kasuetan ere largetsi edo artxibatu egin ziren, baina ez gertakariek garrantzi penalik ez zutelako, baizik eta inork ez zekielako nor zen egilea, eta ez zegoelako ikerketa judizial bati hasiera emateko oinarria. Hori horrela, largespena behin-behinekoa baino ez da eta autoak ez du baztertzen polizia judizialak ikerketa egin dezakeenik.


      XRE jaunak harentzako laguntza eskatu zuen pertsona istilu horietan beretan hil izateagatik Bilboko 10 zenbakiko Instrukzio Epaitegian bideratzen ari den kausan leku bezala deitua izateak, indartu egiten du, halaber, erreklamatzailea gertakarien lekuan zegoeneko posibilitatea, zitazioa alderdi batek eskatuta izan bada ere.


      Azken batean, erreklamatzaileak bi lekuko identifikatu ditu ─haiek ere lekuko gisa deitutakoak lehen adierazitako eginbideetan─ , eta biek haren bertsioa egiaztatzen dute eta, instruktoreak defendatzen duenaren aurka, bertsio antzeko eta bateragarriak atxikitzen ditu funtsezkoan, betiere kontuan izanda posizio desberdinetan zeudela.


      Horrela, lekuko UAC jaunak honako hau kontatzen du bere deklarazioan:


      “(…) bat-batean tiroak isildu egin ziren eta jendea entzuten zen esanez mutil bat lurrean zegoela, eta pilotakada bat eman ziotela, eta, egia da, mutil bat ikusi nuen nik lurrean etzanda. Karga berriro hasi zen eta ni ezin nintzen nengoen tokitik mugitu, tiroen ondorioz. Une batean kalezuloa garbiago geratu zen jendeak bertatik ahal zuen moduan alde egin zuelako eta agenteak oinez hasi ziren sartzen oinezkoen gunean.


      Orduan hurbildu zitzaien XRE errepidean zeuden agenteei eta arren eskatu zien anbulantzia bat, eta agenteak “bai, bai, badator” erantzun zion, eta XRE jiratu zenean, agenteak atzetik porrarekin jo zuela ikusi nuen eta, horren ondorioz, lurrera erori zen, eta bizkor altxa zen berriz ere korrika batean kalezulora sartzeko.


      Erorikoaren ondorioz, ........(e)k kristal bat sartu zuen eskuin eskuan, eta izandako lesioen eraginez ebakuntzarik ere egin behar izan zioten.”


      Bestalde, ISA jauna beste posizio batean zegoen kokatua, eta beste ikuspegi batetik kontatzen du ezbeharra. Haren idatzitako deklarazioan honako hau dio:


      “Tiro-txanden artean geldiuneak izaten ziren, eta une horietako batean norbait entzun nuen oihuka “anbulantzia, anbulantzia” eta nire lagun XRE ikusi nuen, besoak jasota zituela poliziarengana joaten anbulantzia bat eskatzeko, eta ikusi ahal izan zuen hurrengo gauza izan zen agenteek lurrera bota zutela, eta ondoren bertatik ihes egin nuen atzeko tuneletik .......(e)rantz, eta ondoren jakin nuen XRE, gertakari hauek jazo aurretik ezagutzen nuen pertsona, zauritua izan zela lurraren aurka jo eta eskuin eskuan kristal bat sartu zuelako.”


      Bigarren mailako kontuak alde batera utzita, hala nola agenteak esandako hitz zehatzak, aldaketak baitaude “orain goaz”, “bai, bai, bagoaz” edo ”bai, bai, eginda dago” kontuan hartuz gero, edo deklarazioaren beste zati batzuek izan dezaketen zentzu handiago edo txikiagoa, hala nola lekuko batek esaten duenean kolpeak emateari utzi ziotela Santanderreko zela esan zuenean, egia da lekukotza guztiak funtsezkoan bat datozela erreklamatzailearen bertsioarekin.


      Gainera, lekukotzei egotzi ahal zaien edozein iluntasun edo zehazgabetasun lekukoen froga lortzeko garatutako moduari egoki behar zaio (lekukoek izenpetutako idazki bidez egin zen), lekukotzeren berehalakotasunik eza (eta horrek bai ahalbidetuko zukeela instruktoreari argibideak eskatzea) Administrazioari egotzi ahal zaio soil-soilik.


      Lekukoak aldez aurretik elkar ezagutzea (ez dute hori ukatu) edo, are gehiago, lagunak izatea eta, are gehiago, lekuko horiek erreklamatzailearen beraren lagunak izatea ez da arrazoia nahikoa haren lekukotza automatikoki baztertu ahal izateko, haren bertsioa egia dela berresten duten zantzuak baitaude aztertzen ari garen kasuan.


      Azkenik, erorikoak eragindakoa izango litzatekeen bizkarreko lesioa ez agertu edo ez identifikatu izanak ere ezin du erreklamatzaileak emandako bertsioa deuseztatu, nahikoa baita kolpe horrek indar nahikoa izatea lesio hura eragiteko, eta, horrenbestez, kolpe horrek ez du zertan larritasun autonomorik izan.


      Lekukotza horiek batu egiten zaizkie, horrela, gainerako zantzuei ─larrialdien txostena, erreklamatzaileak jarritako salaketak, lekuko izateko zitazioa— eta kontakizun irmoa eratzen dute, Batzorde honek egiantzekotzat hartzen duena, kontrako beste bertsiorik ez dagoenez.


      Kaltea zein haren eta polizia-jardunaren arteko kausa-erlazioa egiaztatuta, zehaztu behar da polizia-jardunaren ondorioz eragindako kaltea antijuridikoa den, betiere ulertu beharreko zentzuan, hau da, kaltetuak jasateko betebehar juridikoa ez izatea.


      Horretarako, gogora ekarri behar da 4/1992 Legeak, uztailaren 17koak, Euskal Herriko Poliziari buruzkoak, honako hau xedatzen duela 34.1 artikuluan: Euskal Herriko Poliziako kideek, beren zereginak betetzerakoan, behar den kemenez jardungo dute, eta arrazoizkoa denean bakarrik baliatuko dira indarraz. Beren esku dauden baliabideak erabiltzeko orduan, egokitasunaren, premiaren eta proportzionaltasunaren printzipioak hartuko dituzte kontuan.


      Gertakarietan finkatutakoaren arabera, erreklamatzaileak ordena-agenteengana jo zuenean lurrean pertsona bat etzanda zegoela jakinarazteko izan zen, eta presako laguntza medikoa eskatzeko. Horrenbestez, poliziaren esku-hartze osoari dagozkion kontsiderazioetan sartu gabe ─jardun hori ebazpenaren zain baita jurisdikzio penalean─, esan daiteke, espedientean jasotako datuekin, erreklamatzailearen jardunak, helburu bakartzat bertan zeuden agenteei lurrean zegoen pertsonarentzat laguntzea eskatzea zuena, ez dakarrela berarekin jardun horrek azkenean eragindako ondorioak zertan nork bere gain hartzea.


      Ondorio horretara iristen gara ikusi ondoren Segurtasun Sailak ez duela egiaztatu inguruaren egoerak indarra erabiltzeko eskatzen zuenik, ezta bitarteko egokiek erabili zirenik ere partidaren ondoren, eta egin duen gauza bakarra erreklamatzailearen kontakizun faktikoa zalantzan jartzea izan da, baita istiluen lekuan zegoela zalantzan jartzea ere.


      Berriz diogu, aurkako bertsiorik ez dagoenez, erreklamatzailea San Mames futbol-zelaiaren inguruan zegoen, kirol-partida baten ondoren, eta bat-batean eta ustekabean gertatu ziren istilu batzuen erdian. Testuinguru horretan, Ertzaintzako kide bati laguntza medikoa eskatzera joan zen, egoera kritikoan zegoen pertsona batentzat.


      Hori horrela, polizia-jarduna zegokion bezala edo bitarteko egokiekin garatu ote zen aurrez juzgatu gabe, Batzordeak uste du kasu honetan gertakariak egiaztatuta geratu diren moduaren eta zirkunstantzien azterketari larraki, alegatutako kaltea kausaz lotuta dagoela polizia-zerbitzuaren funtzionamenduari eta, gainera, antijuridikoa da, eta hori horrela Administrazioaren ondare-erantzukizuna dagoela onartu behar da.


      2013/164 ABJI, 23.etik 49.era par.


      


      C) Funtzio publikoa


      Beste ezer baino lehen, xehetasun bat egin beharra dago, erreklamatzaileari ustezko kaltea eragin diona ez baita izan deuseztatutako egintza. Aitzitik, Langileak Kudeatzeko zuzendariaren 2004ko urtarrilaren 7ko ebazpenak onura bat eman zion, hala nola karrera-funtzionario izatea, ez baitzuen horretaz gozatzeko aukerarik izan beharko, ebazpen hori legez kontrakoa delako.


      Auzitegi Gorenaren 2010eko azaroaren 17ko epaiak adierazten duenez (JUR 400038/2012), “zerbitzuaren funtzionamendu anormalak Administrazioan postu bat betetzea eta ordainsari jakin batzuk jasotzea ahalbidetu dio errekurtsogileari, legeari estu-estu atxikita ez zegozkionak. Hau da, errekurtsogilearentzat kalterik ez izateaz gain, onura ere izan da, gutxienez, legezkotasunaren aurkakoa, haren izendatze-egintza legez kontrakotzat deklaratu baitzen”.


      Garrantzitsua da puntu hori argitzea, zehaztu beharrekoa zera baita, ea pertsona batek kalte-ordainerako eskubidea baduen, pertsona horri, epai bat betearaziz, onetsitako eskubide bat kendu diotelarik “funtzio publikoan sartzeko sistema arautzen duen araudiaren urraketan erortzen den” egintza bategatik, Auzitegi Gorenaren epaiaren arabera.


      Kasu honetan, adierazi dugunez, erreklamatzaileak kalte-ordain bat eskatzen du zazpi urte inguruan funtzionario izan ondoren karrerako funtzionario izateko kondizioa galtzeagatik kalte morala eta osasunaren ahultzea pairatu duelako, eta, batez ere, denboraldi horretan beste hautaketa-prozesu batzuk ezin baliatu izateak eragindako frustrazioarengatik.


      Erreklamazioa horrela planteatu dutenez, bi kontu aztertu behar ditugu.


      Lehena, antijuridikotasunari buruzkoa (erreklamatzaileak kaltea jasateko betebehar juridikorik zuen ala ez): ondoren arrazoituko dugunaren ildotik, ezezko erantzuna eman behar zaio horri, ondare-erantzukizuna onartzeari dagokionez.


      Bigarrena, erreklamatzen den kaltearen azterketari buruzkoa; zehazkiago, kalte hori benetan frogatu, eta erreklamatzaileak salatu duen administrazio-jardunarekin duen kausazko lotura ezartzea; argudio-bide hori ere gertatzen zaio antzu erreklamazioari.


      Antijuridikotasunaren eskakizunaren azterketak pertsonak kaltea nahitaez bete behar duen edo ez zehaztea du helburu eta, kasu honetan ez dago zalantzarik erreklamatzaileari karrerako funtzionarioaren kondizioa galtzea eragin dion Auzitegi Gorenaren epaiaren betearazpena betiere administrazioarekiko auzitarako jurisdikzioa arautzen duen uztailaren 13ko 29/1998 Legearen 103. artikuluan eta hurrengoetan xedatutakoari atxikita, eta horrela egiaztatu du Euskal Autonomia Erkidegoko Justizia Auzitegi Nagusiak abiarazitako betearazpen-intzidentea atzera botata.


      Ez da ahaztu behar Espainiako Konstituzioaren 117.3 artikuluaren arabera, legeak ezarritako epaitegi eta auzitegiei dagokiela soilik epaitzea eta epaitutakoa betearaztea, eta beharrezkoa da Konstituzioak hala aginduta, Espainiako Konstituzioaren ex 118. artikulua, epaileen eta auzitegien epaiak eta gainerako ebazpen irmoak betetzea, baita haiek eskatutako laguntza ematea ere prozesuan zehar eta ebatzitakoaren betearazpenean.


      Esan beharra dago, halaber, (i) hautaketa-prozesu batean borondatez parte hartzeak ez duela lanpostu bat lortzeko eskubide kontsolidatua zehazten, baizik eta lortzeko espektatiba, arautzen duten erregelen arabera eta izangai guztiek bete beharrekoak, eta (ii) justizia-auzitegietan errekurtsoak jartzeko posibilitatea Konstituzioaren bermeetan bilduta dago, izan ere, Espainiako Konstituzioaren 106.1 artikuluaren arabera, auzitegiek erregelamendu-ahalmena eta administrazio-jardunaren legezkotasuna kontrolatzen baitute, baita jardun horrek jarduna bera justifikatzen duten helburuak bete behar izatera ere, eta hori jurisdikzio horretan jarritako administrazioarekiko auzi-errekurtsoaren bidez artikulatzen da.


      Bestalde, erreklamatzaileak ez du zalantzan jartzen hondoko erabakia eta onartzen du, inplizituki, azkenean izendatutako izangaien eskubide hobea.


      Adierazi behar da, halaber, ezin daitekeela esan administrazioaren jarduna marjina arrazoitu eta arrazoizko batzuetatik haratago zabaldu denik, eta horren adierazgarri objektiboa da errekurtsoa lehenengo auzialdian Euskal Autonomia Erkidegoko Justizia Auzitegi Nagusiak ezetsi izana, eta Auzitegi Gorenak ponderazio-irizpidea legez kontrakoa zela ulertu bazuen ere ─-auzitegien puntuazioa berdintzen saiatzen den prozedura matematikoa aplikatzea arrazoizkoa den edo ez aztertzera sartu gabe─, onartu behar izan zuen 2010eko otsailaren 10eko Auzitegi Gorenaren Epaia (RJ 3328/2010) ponderazioa “oinarriek arrazionalki eskatzen zutela, zegokion espezialitatean esku hartzeko gutxienez bi epaimahai kalifikatzaile baitzeuden”.


      Bigarren aztergaia dugu administrazioaren jardueraren eta alegatutako kaltearen arteko kausaltasun-harremana, eta hemen ere ez dugu behar bezain argi ikusten harreman hori.


      Adierazi dugunez, interesdunaren izendapenaren deuseztapena etengabe errepikatzen ari garen Auzitegi Gorenaren epaian ebatzitakoari men egin behar izatearen ondorio da. Administrazioa litzateke arduraduna epaia bere horretan bete nahiko ez balu edo epaiaren betearazpenak eskatzen duena egitea saihestuko balu.


      Kalte psikikoari dagokionez, baztertu egin behar da, halaber, automatikotasunik egon ahal izatea hari asaldura adaptatibo bat antsietatearekin diagnostikatu izana (aldi baterako bajan egon izanda 2011/5/31tik 2011/6/3ra arte), jatorria haren lan-egoeran izan dezakeena, eta Administrazioaren ondare-erantzukizunaren artean.


      Administrazioaren jarduna justifikatuta badago, epai baten betearazpenak eskatutakoari erantzuten baitio, ezin da erreklamatzaileak bere baitan karrera-funtzionario kondizioa galdu izana bizi duen moduaren erantzule izan, hori bakoitzaren subjektibotasunaren eta bizi-zirkunstantzien mende baitago.


      Funts handiagoa izan dezake beste argumentuan oinarritutako erreklamazioa, hau da, izendapenerako eskubidea onetsi zion legez kontrako egintza eman izan ez balitz, horrek teknologiako espezialitatean sartzeko beste hautaketa-prozesu batzuetan parte hartzea ahalbidetuko liokeela.


      Dena den, gatazka konpontzeko atzerapena ─denboraldi luze horretan─ ezin zaio Administrazioari egotzi, baizik eta justizia-epaitegiek duten lan-kargari, eta gainera, Euskal Autonomia Erkidegoko Justizia Auzitegi Nagusiak ebatzitakoaren arabera, ezin zitzaion izendatzerik gabe utzi, ezta kautelaz ere, 2007ko otsailaren 16an epaia eman baitzen, behin-behineko betearazpenaren bidez.


      Bestalde, ondorengo hautaketa-prozesuetan parte hartu izan balu ez dago argi teknologiako espezialitateko karrera-funtzionarioko plaza bat lortuko zuenik, kasua hipotetikoa baita, zirkunstantzia ugariren ondoriozkoa.


      Jakina denez, kaltea ordaingarria izateko, kalte erreala eta benetakoa behar du izan, ezin da espekulazio hutsen edo espektatiba sinpleen bidez adierazi, eskubide edo interes legitimoen gain eragin behar du, eta ekonomikoki ebaluagarria izan behar du, eta erreklamatzaileak finkatu beharko ditu betiere zehazteko oinarriak.


      Kasuren baten ordaingarriak izan daitezke espektatiba oso kualifikatu batzuk, baina frogatzeko moduan egiaztatu behar da zapuztuta geratu direla, eta erabat ezinezkoa dela haiek gogobetetzea.


      Edozein kasutan, bere zerbitzuak Administrazioan ematen jarraitzen duen heinean, bitarteko gisa bada ere, deuseztatze-epaia betez karrera-funtzionarioko kondizioa galdu zuten gainerako pertsonek bezala, ondoriozta daiteke oraindik ere badaudela espezialitate horretako plazak, eta horrek baztertu egiten du espezialitate horretan funtzionario gisa etorkizunean izendapen bat lortzeko posibilitatea hutsala izatea.


      Azken batean, Batzorde honek ez du antijuridikotasunik ikusten Administrazioaren jardunean, eta ez du uste kausalitate-erlaziorik dagoenik alegatutako kalteen eta zerbitzu publikoaren funtzionamenduaren artean, eta, horrenbestez, kalte-ordaina lortzeko uziak ez dauka oinarririk.


      2013/75 ABJI, 26.etik 48.era par.


      Ikus 2013/76 ABJI, 26.etik 48.era par.


      


      Administrazio-egintza bat deuseztatzearen ondoriozko kalte-galerak erreklamatzeko kasuak ─aztertzen ari garen bezalakoak, alegia─ direla-eta, AJAPELen 142.2 artikuluak dio deuseztatze horrek ez dakarrela, derrigorrean, kalte-ordaina jasotzeko eskubiderik. Batzordeak doktrina bat eman du horren inguruan, honako zentzu honetan (eta hori gogorarazten dute 75 eta 76/2013 irizpenek, 212/2012 irizpenaren 53.-57. paragrafoen aipamenarekin):


      “(…) Ildo horretatik, Auzitegi Gorenaren 2003ko urriaren 7ko epaiak (RJ 2003\7894) gogoratu egiten du jurisprudentzia errepikatu bat, orokorrean deklaratzen duena administrazio-egintza bat deuseztatze hutsak ez duela kalte-ordaina eskatzeko eskubiderik ematen.


      Batzorde Juridikoak, Estatu Kontseiluaren ildotik, honela interpretatu du Legezko aurreikuspen hori: “kaltea ordaindu beharra ez zaio besterik gabe lotzen administrazio-ebazpenaren deuseztatzeari, halako moldez non deuseztatze hori, berez eta egiaztatzeko beste betebeharrik gabe, nahikoa titulu bihurtuko den kalte-ordaina jasotzeko eskubidea sor dadin. Aitzitik, ondare-erantzukizuna eta kalte-ordaina jasotzeko eskubidea deklaratuko badira, ondare-erantzukizunaren baldintzak bete behar dira” (3/2001, 70/2003 eta 181/2007 irizpenak, besteak beste).


      Deklarazio hori erraz uztartzen da Auzitegi Gorenak eutsi dion doktrinarekin; hain zuzen ere, auzitegi horren 2001eko urriaren 13ko epaiak gogoratu zuenez, “egia da, AJAPELen 142.4 artikuluak adierazitakoaren arabera, administrazio-egintzak edo xedapenak administrazio-bidean edo administrazioarekiko auzien jurisdikzioan deuseztatzeak ez dakarrela, derrigorrean, kalte-ordaina jasotzeko eskubiderik; baina egia da, orobat, xedapen horrek (…) ez duela Administrazioaren erantzukizuna kasu horretan salbuesteko printzipiorik ezarri, alderantziz baizik, aukera ematen du-eta deuseztatze horrek ondare-erantzukizuna sorraraz dezan, baldin eta ondare-erantzukizuna sortzeko oro har eskatzen diren gainerako betekizun guztiak konplitzen badira.”


      Nahiz eta azpimarratu administrazio-egintzak deuseztatzeagatiko erantzukizuna ere objektiboa dela, jurisprudentziak ez du ahaztu hauxe adieraztea: erantzukizuna sortzeko behar diren baldintzak betetzearen kontua, hala nahi bada, “zorroztasun handiagoz aztertu behar da egintzak edo ebazpenak deuseztatzeko kasuetan zerbitzu publikoen funtzionamendu hutseko kasuetan baino, zerbitzu publiko horiek euren jardun normalean zuzenean parte hartzen dutelako ondorio kaltegarria gertatzeko arriskuaren sorreran. Horregatik, beharbada, beren-beregi aipatzen ditu legegileak administrazio-egintza edo -ebazpenak deuseztatzeko kasuak, diferentzia edo aldea ezarri nahirik zerbitzu publikoen funtzionamendu on edo txarraren ondoriozko kalteen eta administrazio-egintza baten deuseztatzea sorburu duten kalte indibidualizatu eta ebaluatzeko modukoen artean” (Auzitegi Gorenaren epai batzuk: 1999ko irailaren 16koa; 2000ko urtarrilaren 13koa eta abenduaren 18koa; 2001eko uztailaren 12koa; eta 2004ko martxoaren 24koa, uztailaren 12koa eta azaroaren 3koa).


      Bereziki, antijuridikotasunaren azterketan ondorioztatu baitu ─hala ahal diskrezionalak Konstituzioaren 9.3 artikuluak eskatzen dituen parametroen barruan erabiltzean, nola beste kasu batzuetan ere, hots, araua aplikatu aurretik, arau hori aplikatu behar duen Administrazioak apreziazioaren bitartez integratu behar dituenetan, ebazpenerako erabakigarri diren kontzeptu zehaztugabeak apreziatuz─ beharrezko dela “Administrazioari halako apreziazio-tarte bat aitortzea, zeinak ─muga arrazoitu eta arrazoizkoen barruan erabiliz gero, jurisprudentziaren gidalerroen arabera, eta tartean izan daitezkeen alderdi arautuak erabat errespetatuz─ desagerrarazi egingo bailuke lesioaren antijuridikotasuna, eta horrenbestez, faltan egongo litzateke Administrazioaren ondare-erantzukizunaren institutua aplikatu ahal izateko oro har eskatzen diren betekizunetako bat (Auzitegi Gorenaren epaiak: 1996ko otsailaren 5ekoa, 1998ko urriaren 29koa, 1999ko martxoaren 11koa, 1999ko irailaren 16koa, 2000ko urtarrilaren 13koa, eta 2001eko uztailaren 12koa).”


      Irizpen hauetan aipatutako jurisprudentziak Auzitegi Gorenak errepikatzen du ondorengo beste zenbait epaitan, hala nola 2012ko otsaileko 23koan ─JB 2012\4239─, Auzitegi Gorenaren zenbait epaitara bilduta, hala nola 2011ko urriaren 11kora ─JB 2011\7727─, 2010eko azaroaren 5ekora ─JB 2010\7934─ eta 2009ko otsailaren 16kora ─JB 2009\1238)─. Epai horietan, honako hau gogorarazten da kaltearen antijuridikotasunaren eskakizunari dagokionez:


      “(…) hori ez lotzen administrazio-jardunean zuzenbidearen araberakoa izateari edo ez, baizik eta jardunaren emaitzak administratuen kalte bat eragiteari, eta administratuak hura zertan jasan ez jasan izatea. Eta egintzak deuseztatzeko kasuei dagokienez, administrazio-ebazpen deuseztapen soilik besterik gabe kalte-ordainerako eskubidea eragiten ez badu ere, kalte-ordain hori eman daiteke deuseztapenak herritarrarentzat kalte indibidualizatu eta ekonomikoki ebaluagarri batzuk eragin baditu, herritarrak zertan jasan behar ez dituenak, eta, horrenbestez, ez da Administrazioren jardun antijudirikoaren alderdi subjektiboa eskatzekoa dena kalte-ordainerako eskubidea atxikitzeko, baizik eta kaltearen legezkontrakotasunaren helburua, herritarrak zertan ez jasatearen zentzuan, kasu horretan lesioaren antijuridikotasuna desagertu egingo bailitzateke. Horrek esan nahi du, antijuridikotasuna aztertzeko kontua ez dela planteatu behar deuseztatuko egintzaren legezkotasun-juzguaren ikuspegitik, argi baitago antijuridikoa dela, dagokion auzitegiak hala deklaratu duelako, beste ikuspuntu batetik baizik: dena delako egintzaren ondorio kaltegarriak, baina ondare-erantzukizuna galdatzen duen subjektua aintzat hartuta. Halatan, bada, antijuridikotasunik izango bada, kaltetuak ez du izan behar ondorio kaltegarriak jasateko obligazio juridikorik, 30/1992 Legearen 141.1 artikuluak dioenaren ildotik.”


      EAEAN ere sarritan agertu da, halaber, ildo horren bidetik (besteak beste, EAEANren 2000ko otsailaren 24ko epaia ─ABJE\2000\526─, eta 2000ko azaroaren 2koa ─JUR 2001\253479─, non atal espezifikoa bat eskaintzen zaion, Hirugarren Zuzenbideko Oinarrian “azaroaren 26ko 30/1992 Legearen 142.4 artikuluaren interpretaziozko jurisprudentzia-doktrinari”).


      Ezarrita geratzen da ez dela, horrenbestez, Administrazioaren jardun antijuridikoaren alderdi subjektiboa kalte-ordaina emateko betebeharraren oinarri gisa eskatu behar dena, baizik eta kaltearen legezkontrakotasunaren alderdi objektiboa, hau da, kalte-galeren errealitatea eta funtzionarioek kalte horiek ez dituztela zertan jasan, eta horrekin batera sortutako kaltearen eta hura eragiten duen egintzaren arteko kausalitate-erlazioa, aztergai dugun kasuan alde batera utzi behar da ezinbestean etorritako kalteak jasateko kaltedunaren betebeharrik dagoenik, eta kausa-efektu harreman batean, Administrazioaren jarduna deuseztatutako xedapenaren bidez.


      Antijudirikotasunaren eskakizunaren azterketan, erreklamatzaileek erregelamendu-xedapenaren deuseztapen judizioaren ondoriozko kaltea jasateko betebeharra baduten edo ez zehazteari dagokionez, ez dago zalantzarik maiatzaren 12ko 335/2010 zenbakiko EAEANren epaiaren betearazpenak —praktiketako ofizialordeen izendapenen deuseztapena eta haiek hautaketa-prozesutik kanpo uztea eragin duenak, baremazio berriaren ondorioz—, administrazioaren auzitarako jurisdikzioaren uztailaren 13ko 29/1998 Legearen 103. artikuluaren eta hurrengoen parametroetan oinarritu da.


      Horrela egiaztatu du EAEANek Gasteizko 3 zenbakiko Administrazioarekiko Auzien Epaitegiaren autoak berrestean, haiek abiarazitako betearazpen-intzidenteak ezesten baitzituen. EAEANek uste du, horri dagokionez, gorago adierazitako epaietan, Akademiaren zuzendariaren 2010eko uztailaren 7ko ebazpenak “zintzo betetzen duela Sala honen 335/2010 zenbakiko sententziaren epaia (…)”.


      


      2013/182 ABJI, 35.etik 40.era par.


      Ikus 2013/102 ABJI, 27.etik 32.era par.


      


      D) Kirol-instalazioak


      Arazoa planteatzen da kalte hori zerbitzu publikoaren funtzionamenduaren ondorioz gertatu dela zehazteko unean, kontuan izanda, halaber, hasiera batean ezarritako kausazko erlazio hori hautsi egin litekeela, hirugarren baten jardunagatik zein kaltetuaren beraren jarrerarengatik.


      Azterketari ekiteko, komeni da erreklamatzaileak zerbitzuaren funtzionamenduari buruz egindako kexak honako multzo hauetan taldekatzea: i) beharrezko kontrol-bitartekoak ez prestatu izana eskaladan aritu gabeko pertsona bat eskalada praktikatzen hasi ez zedin, eta halaxe gertatu zen, instalazioen arduradun bakar batek gainbegiratu gabe; ii) material espezializatua laga izana arduradunak egiaztatu gabe erabiltzaileek jakintza nahikoak ote zituzten material hura erabiltzeko eta; iii) instalazioaren elementu fisikoren bat aldatzea (sokaren ainguraketa) eta segurtasun-koltxonetak oker jartzea edo haietako gutxiegi jartzea, arrisku handiagoa eraginez.


      Bada, ez dago zalantzarik kirola egitearen ondoriozko onurak balioetsita ere, praktika horrek zenbait arrisku dituela berekin, kirol modalitate bakoitzaren arabera aldatzen direnak. Kasu honetan, eskalada-jarduera batez ari gara, eta haren praktikak normala baino handiagoa den arriskua dakar, eta horrek zenbait neurri edo mekanismo ezartzera behartzen du, arrisku horiek erabat desagerrarazten ez badituzte ere, gutxienez nabarmen gutxitu behar dizutenak. Horretarako, ezinbestekoa da segurtasun-bitarteko eta -neurriak ondo prestatuta egotea, zein erabiltzaileek jarrera zuhurra eta zintzoa izatea.


      Erreklamatzaileak zerbitzuko zenbait irregulartasun adierazi ditu, rokodromorako sarreratik bertatik hasita, baina irregular gisa identifikatutako jardun horiek istripuaren gauzatzean izandako benetako eragina ere aztertu behar da.


      Horrela, baztertu egin behar da erabiltzaile-txartela eskatzearen edo ez eskatzearen eragina, rokodromoaren erabilera-baldintzek erabilera librea ahalbidetzen baitute, aldez aurretik dagokion pertsona teknikoaren aurrean eskaladan behar besteko trebetasuna dutela egiaztatzen duten pertsonei.


      Kasu honetan, istripuaren unean instalazioaren arduradun zenak bere txostenean kontatzen duenez, eskalatzaileen ibilbidea eta abilezia ezagutzen ez zuenez, galdetu zien ea funtzionamendua eta segurtasun-jarraibideak kontrolatzen zituzten, eta orain erreklamatzaile denak behin eta berriz erantzun zuen ondo baino hobeto ezagutzen zituela eta sarritan egona zela instalazioetan.


      Baztertu behar da, halaber, eskalada-horman sartutako aldaketak, hala nola sokaren goiko ainguraketa edo materialaren funtzionamendua. Euskal Mendizale Federakuntzaren txostenak adierazten duenez, erabilera aberatsagoa egitearen eta batez ere segurtasunaren mesedetan izan dira sartutako hobekuntzak, eta ez dela inondik inora hautsi eskalatzaileen eta instalazioaren artean sortzen den segurtasun-katea. Horma artifizialaren eta alboko parametroen gaineko eranskin eta hobekuntza guztiak material homologatuarekin eta federazioaren gorputz teknikoaren aholkularitzarekin egiten dira, eta inoiz ez diote inolako kalterik eragin erabiltzaile bakar bati ere.


      Materialari dagokionez, egiaztatu dugu behar bezala zebilela, eta erabiltzaileen ezaguerak balioesteko, erabiltzaileek berek emandako informazioa baino ez zuen arduradunak. Erreklamatzaileak jarduera, instalazioak eta materiala ezagutzen zituela esanez aurkeztu zuen bere burua, eta, informazio hori kontuan izanda, materiala alokatu zitzaion erabiltzaile guztiek eskuragarri duten harreragunean dagoen azalpen-orriaren argibideei jarraiki, non argi eta garbi ohartarazten den aritu gabeko erabiltzaileak Boulder egin beharko duela soil-soilik.


      Era berean, koltxonetan kokapenaren ondoriozko edozein eragin ere baztertu behar da. Lehenik, erreklamazioan adierazten denaren aurka, rokodromoaren arduradunak esaten duelako erorikoa hasiera batean koltxoneten gainean izan zela, nahiz eta erorikoaren beraren inertziagatik, erreklamatzaileak gune horretatik kanpo bukatu zuen. Dena dela, segurtasun-marraraino (3 metro lurzoruaren gainetik) gerta daitekeen erorikotik babesteko eginkizuna daukate koltxonetek, baina ez marra horren gainetik ari den eskalatzaile batean, garaiera horretatik gora koltxonetek duten efektua oso oso txikia edo hutsa baita. Kasu horretan, beste elementu batzuen baitan dago segurtasuna, hala nola sokak edo arnesak.


      Beren ezagueren arabera erabiltzaile moten artean erreklamatzaileak ezartzen duen aldea, jardunbide egokien eskuliburuan ere oinarritutakoa, oso didaktikoa da, baina ez du ezertarako balio, erabiltzailea, erabat erantzule dela eta jarduera ondo ezagutzen duela, prest badago bere segurtasuna eskaladari buruzko aldez aurreko ezaguerarik gabeko pertsona baten eskuetan jartzeko, edo egunean bertan egindako praktika batzuekin har daitezkeen gutxieneko ezaguerak eta esperientzia dituen norbaitenean, minutu batzuetako saioan, istripua gertatu aurretik justuan.


      Kontuan izan behar da ondare-erantzukizunaren izaera objektiboak ez dakarrela Administrazioak zerbitzu publikoaren esparruan izaten diren lesio guztiengatik erantzun behar izatea. Horretarako, zerbitzuaren funtzionamenduari egotzi ahalko zaio lesioa. Administrazioa, aitzitik, salbuetsita dago hirugarren baten edo kaltetuaren beraren esku-hartzeak intentsitate nahikoa badu lesio-emaitzan erabakigarria izateko, gertakariak jaso diren esparruko zerbitzu publikoarekin harremana hautsita, zerbitzuaren beraren funtzionamendua akastuna izanik ere. Horrela islatzen da Auzitegi Gorenaren hainbat epaietan, hala nola 1999ko abenduaren 27koan (RJ 1999, 10072), 2001eko maiatzaren 9koan (RJ 2001, 4175), 2006ko urriaren 30koan (RJ 2006, 8907) edo 2009ko ekainaren 24koan (RJ 2009\6802).


      Hau da, Administrazioaren ondare-erantzukizunaren izaera objektiboa gorabehera, sortutako kaltearen eragile bakarra kaltetuaren beraren edo hirugarren baten jarrera denean, kausa-lotura bakarra hautsi egiten da, nahiz eta zerbitzu publikoaren funtzionamenduan okerrak ikusi (beste zenbait epairen artean, 1995eko martxoaren 21ekoa [JB 1995, 1981], maiatzaren 23koa [JB 1995, 4220], urriaren 10ekoa [JB 1995, 7049] eta azaroaren 25ekoa, 1996ko azaroaren 25ekoa eta abenduaren 2koa [JB 1996, 8754], 1998ko azaroren 16koa, 1999ko otsailaren 20koa [JB 1999, 3146], martxoaren 13koa [JB 1999, 3151] eta 1999ko martxoaren 29koa [JB 1999, 3241]).


      Kasu honetan, laguntzaileak berak bere akatsa onartu zuen lehen unetik. Ondoren, argi geratu da akatsa izan zela aparatu aseguratzailetik irteten den soka inaktiboa ez heltzea eta aldi berean grigriren palanka trakzionatzea izan zela, eta horrek eragin zuen erorikoa. Bestalde, akatsa hori bere esperientziarik eza eragindako arriskuari egotzi ahal bazaio, egoera hori ere ezin zaio zerbitzuaren funtzionamenduari egotzi, ezta une hartan zerbitzuaren arduradun zenari ere, ez bazitzaion egoera horretaz ohartarazi, baizik eta erreklamatzaileari berari, bere laguntzailearen esperientziarik ezaren jakitun baitzen, baita jardueraren eta haren arriskuen jakitun ere, bere aldez aurreko esperientziarengatik zein Jarduera Fisikoaren eta Kirolaren Zientzietako lizentziadun delako.


      Horrenbestez, Batzordeak uste du kasu honetan edozein erlazio posible eraginpean hartutako zerbitzuaren eta erreklamatzaileak jasandako kaltearen artean hautsita geratuko litzatekeela erreklamatzailearen eta haren laguntzailearen jarduna dela-eta. Azken horrek, ez zuelako erreklamatzailea behar bezala segurtatu, eta lehenak, aldiz, arrisku-egoera eragin zuen eskaladan hasi berria den norbaitek bere segurtatzea ahalbidetuta, segurtasungunetik gora eskalatuz. Eta hori guztia harreragunean dagoen azalpen-orria gorabehera, non argi eta garbi ohartarazten den aritu gabeko erabiltzaileak Boulder egin beharko lukeela soilik.


      2013/126 ABJI, 37.etik 50.era par.


      


      E) Bide publikoak mantentzea


      Hori aparte utzi gabe, espedientean jasota dagoen dokumentaziotik eta Udalak Batzordeari igorri dionetik, ondorioztatzen da ez dela administrazio-jardun eskasik izan ARU andreak jasandako istripuari dagokionez.


      Horrela, barandarik ez egoteari dagokionez, udalaren txostenak adierazten du malekoiko barandaren bizitza baliagarria oso motza litzatekeela, marea bizien eta denboraleen jardueraren ondorioz. Aurreko baieztapena hobeto ulertzeko, txostenak dioenez, esan behar da urtero udal-brigadak, udazkenaren hasieran, malekoiaren hiri-altzarien zati bat biltegiratzen duela. Bankuen, paperontzien eta abarren kopuru txiki bat atxikitzen da, eta SOS DEIAK zerbitzuaren arrisku-abisuak daudenean olatuen alturegatik edo denboraleengatik, abisua balioesten da, eta dauden gutxieneko altzari horiek lekualdatzea edo atxikitzea erabakitzen da. Aste Santu honetan berriro jarri dituzte kendutako altzariak. Malekoiak babesteko baranda bat balu, ez litzateke bideragarria baranda hori atxiki eta SOS DEIAK zerbitzuak jakinarazitako alarma-abisu bakoitzeko desagerraraztea, malekoiaren luzera 1,39 km baita gutxi gorabehera.


      Argiztapenari dagokionez, Udalak egindako istripua izan zen guneko gaueko batez besteko argitasunak 30-35 lux dituela gutxi gorabehera, kanpo-argiztapeneko instalazioetako energia-efizientziako erregelamenduak ezartzen duen 15 lux-eko parametroa gaindituz (azaroaren 14ko 1890/2008 Errege Dekretua) oinezkoentzako trafiko handiko guneetarako, hau da, istripuaren lekuari aplikagarri zaiona.


      Malekoiaren eta hondartzaren arteko desnibela adierazteko seinalerik ez egoteari dagokionez, hain da nabarmena ez dela beharrezkoa inolako seinalerik egotea.


      Bestalde, Udalak jakinarazten du orain arte erreklamazio bakarra gertatu dela malekoitik hondartzara izandako eroriko bategatik, 2006ko ekainaren 21ean gertatutakoa, eta horri urtean zehar malekoia zenbat eta zenbat jende bisitatzen duen gehitzen badiogu –Zarauzko turismo-erakargarritasun handieneko gunea –, argi geratzen da barandarik ez egotea estandar onargarrien barruan dagoela.


      Batzordeak uste du, adierazitako zirkunstantziak kontuan izanda, erreklamatzaileak zerbitzu-estandarra nahigarriaren mailan jartzen duela, ez posiblearen edo arrazoizkoaren mailan.


      Arrazoitutakoaren arabera, ulertu behar da ez dagoela kausalitate-arrazoirik ARU andreak izandako istripuaren eta Zarauzko udalerriko zerbitzu publikoen funtzionamenduaren artean.


      2013/140 ABJI, 42.etik 48.era par.


      


      Bestalde, ebazpen-proposamenak onartzen du bidezuloa zegoela, eta esaten du, halaber, ia ezinezkoa dela hiriko galtzada guztiak egoera perfektuan mantentzea. Hori horrela, irregulartasunak ikusi zirenean, hainbat faktore tarteko, konpondu egin ziren, zoruaren ezaugarri berbereko betegarri bituminosoarekin, bidezuloa dagoela jakinarazitakoan edo hura ikusitakoan, nahiz eta atzerapen logikoa gertatu zen problema detektatu zenetik ondoren konpondu zen arte.


      Aurrekoa ikusita, Batzordearen iritziz egiaztatuta geratu da bidea behar ez bezala zegoela, izan ere partxeatutako gune bat baita, neurri handiko bidezulo bat zuena, arrisku argi eta nabaria zuena gidarientzat eta behar bezala seinaleztatuta ez zegoena.


      Puntu honetan, gogorarazi behar da Zirkulazioari buruzko Araudi Orokorraren 5. artikuluak ezartzen duela errepideak, trazadura txarrarengatik, lurzoruaren egoera kaskarrarengatik edo beste edozein zirkunstantziarengatik, oztopoa edo arriskua badu gidariarentzat eta, oro har, trafikorako, arrisku edo oztopo hori behar bezala seinaleztatu behar da .


      Horren ondoren, kausalitate erlazioa erabakitzeko garaian, ohartaraztekoa da, lehenik, ez zela istripuaren lekuko zuzenik izan istripua nola gertatu zen egiazta dezakeenik.


      Ebazpen-proposamenaren arabera, azaldutako gertakariak kontuan izanda ez da egiaztatu erreklamatzailea bidezulo horren gainetik igaro zenik. Istripuaren kausa gehiegizko abiadurarekin lotzen du. Izan ere, “erreklamatzailea bidezuloaren gainetik igaro izan balitz ere, non dagoen, haren tamaina eta lurzoruaren aurretiko gainerako irregulartasunak kontuan izanda, baita haietan guztieta barrena aldez ibiltzeak bidezuloak eragin dezakeen ustekabea saihestuko lukeela ere, are gehiago kontuan izanda gune horretako ikusgarritasuna eta baimendutako abiadura, ez litzateke esanguratsua izango berez erorikoa eragiteko gai izateko zentzuan, erreklamazioa jartzeko lesioa eragin zuen erorikoari gagozkiola”. Aurrekoa egiaztatzeko bideo bat aurkeztu du, espedientea bideratu zen unean hartutakoa, eguneko ordu desberdinetan, non ikusten den ibilgailuak ez dabiltzala bidezuloaren gainetik.


      Gauzak horrela, istripua eta haren kausa zehatzak eragin zituzten zirkunstantziak zehazteko, espedientea jasota dauden txosten, lekukotza, argazki eta bideo guztiak dauzkagu, kasu honetan. Haien bidez kausa-lotura ba dagoela finkatu behar dugu kaltearen antijuridikotasuna ezartzeko, udalaren zerbitzu publikoen funtzionamenduaren –normalaren edo anormalaren– ondorio baita. Azterketa horren ondoren, ebidentzia ugari aurkitzen ditugu, eta haien arabera egiazkotzat balioesten dugu erreklamatzaileak emandako bertsioa istripuaren inguruan.


      Horretarako, informazio-iturri nagusia Udaltzaingoaren txostena da, eta txosten horren arabera, neurri handiko bidezuloari egozten zaio, zeharka, istripuaren kausa. Horrela, (i) hasierako txostenean bidezuloa dagoela adierazten du, irristatze-urradurak hasten diren tokitik metro batzuetara; (ii) txostenak istripuaren lekuari buruzko argazki-erreportaje bat biltzen du, bidezuloa oso modu oparoan islatuz; (iii) erreportajearen hainbat eszena parte hartu zuten elementuen posizioa kokatzeko eta istripuaren dinamika simulatzeko muntatu dira, eta argazkietako batek, zehazki 13.ak, ibilgailuak jarraitutako ibilbidea marrazten du, talkaren hasierako puntua bidezuloa izanik; (iv) txostenak berak krokis bat biltzen du istripuaren simulazioarekin, non motoristaren ibilbidearen hasierako puntu gisa bidezuloa jasota dagoen, eta (v) azkenik, ondare-erantzukizuneko espedientearen izapidetzea, bideko zirkulazioan bidezuloak izan dezakeen eragina desmuntatze aldera, azterketa fotografiko bat egiten dute, eta haren bidez frogatu nahi da ibilgailuak normalean ez direla ibiltzen bidezuloaren gainetik –oraindik ere bertan baitago– behar bezalako arreta jartzen diotelako.


      Azaldutakoaren arabera, eta dauzkagun gainerako elementuekin, ondorioztatu behar dugu kausalitate-erlazio bat dagoela eragindako kaltearen –biktimak jasandako lesio larriak– eta partxeatutako gune batean bidezuloa egotearen artean, inolako seinaleztapenik gabe, eta hori dagokion zerbitzu publikoaren funtzionamendu okerra da, hau da, udal-titulartasuneko bidearen egoera ona zaintzeaz eta mantentzeaz arduratzen den zerbitzuarena.


      Kasu horretan, ez ziren hartu bidearen egoera eskasaren berri ematen zuten aurreikuspen-neurriak, Udalari dagokion eginbidearen betebeharra betetzeko, bide-segurtasuneko bere eginkizunen barruan, eta jardun arduragabearen adierazgarri da hori. Eta jardun irregular horrek, kausa-erlazio nahikoa du lesio-emaitzarekin eta, horrenbestez, haren erantzukizuna ezartzen du eragindako kalte-galerak direla-eta.


      Dena den, kausalitate-erlazio hori erreklamatzailearen gidatze zabarrak baldintzatzen du. Horrela, bi alderdiak motoristaren abiadurari eta parte hartzen duten elementuei ─istripua izandakoaren posizioa, motozikletarena eta edukiontziarena─ buruz egindako azterlanak aztertu ondoren, Konpainia bat dator aseguru-konpainiaren perituak adierazitako tesiarekin istripua gertatu zen uneen gidariak izandako portaera zabarraren eraginaren inguruan, aholkatutako gehieneko abiadura oso nabarmen gainditzen baitzuen. Hori guztia dela-eta, emaitza kaltegarria eragiten duten zenbait arrazoi ageri dira aztertutako kasuan, bata Administrazioari berari egotzi dakiokeena eta bestea biktimari.


      Hortaz, kausalitate-erlazioa, kasu hauetan, zentzu erlatiboan ulertu behar da, eta hori horrela, “biktimaren jokabidea emaitza kaltegarrirako lagungarri denean kaltea sortzen duten gertakariek eraginez, nahiz eta nahikoa garrantzirik ez izan Administrazioaren jardunarekiko kausa-lotura hausteko, horren ondorioa Administrazioaren kargurako kalte-ordaineko «quantum»aren neurritasuna izango da” ─Auzitegi Gorenaren 2001eko apirilaren 19ko epaia [JB 2001, 3042]─, eta, hori horrela, kasu honetan, zerbitzu publikoaren funtzionamenduak emaitza kaltegarria sortzeko eragina izan duela egiaztatutakoan, ez da Administrazioaren erantzukizuna deuseztatzen, baina bai, ordea, modulatzen, erantzukizuna banatuta ordaina emateko betebeharrari dagokion proportzioan.


      2013/115 ABJI, 44.etik 54.era par.


      


      Aztertzen ari garen kasuari zehatz-mehatz helduta, erreklamatzaileak, bere erreklamazio idazkian, adierazten duenez, erorikoa gertatu zen “irrist egin eta oina sartu nuenean, horren ondorioz, han zegoen zulo batean”, zubian, eta bertan egotearen arrazoia errepidearen mantentzea eta kontserbazioa zaindu behar zuenaren aurreikuspen- edo ardura-faltari egotzi behar zaio, eta ondorioz badago “kausalitate-erlazioa jasandako kaltearen eta Administrazioaren omisio-jardunaren artean, galtzada behar bezala egon izan bazen, istripuaren kausa erabakigarria saihestuko bailitzateke, hau da, zuloa bertan egotea”.


      Haatik, zulo hori zegoenik ez da egiaztatu izapidetutako espedientean; izan ere, erorikoa ikusi zuten lekukoek esandakoak ditugu alde batetik ─“irrist egin eta lurrera erori zen, eta ukalondoak min ematen ziola kexu zen” (lekuko ARL andrea); “lurzorua hondatuta zegoen, Jonek lurzoruko zulo batean sartu zuen oina eta erorik egin zen” (lekuko BBG jauna)─, baina udal-arkitekto aholkulariaren txostena argia eta irmoa da bestalde:


      “Lurzoruaren akabera masa-hormigoizkoa da, oso zimurtsua, denboran hainbat une desberdinetan hedatutakoa, uhindurekin, eta zenbait pitzadura ere baditu, haietako gehienak, uste dugunez, batez ere egituraren mugimenduaren eraginez sortutakoak, eta beste alde batetik, hormigoiaren beraren ekarpena denbora desberdinetan egin izanaren eraginez”.


      “Bide-zoruan uhindura horiek zeudela biltzen duen goian adierazitako iritziaz gain, ez da ikusi zulo izena eman ahal zaion beste ezer.”


      Arkitektoaren txostenarekin batera, uztailaren 26an emandakoa ─ez dago adierazitako zein datatan egin zen ikuskapena─ adierazitakoa berresten duen dokumentazio fotografikoa dator.


      Egia da dokumentazio horrek lurzoru ondulatua eta irregulartasunak dituena ikustea ahalbidetzen digula, baina irregulartasun horiek, objektiboki erorikoen eragiletzat ezin hartu izateaz gain, bide horrek duen erabilerak berak azaltzen du, eta ondo azalduta dator hori guztia arkitekto ahokulariaren txostenean. Izan ere, zubiaren gainetik doan tartea ez da bidegorri bat esamolde horrek gure ingurunean duen zentzu sozialean ─bizikletaz ibiltzeko pista, bereziki egokia mugigarritasuna, aisialdia eta herritarren kirol-praktika errazteko─, halakotzat erabiltzen bada ere. Egia esan, tarte bat da “ibilgailuentzako bidearen barruan dagoena dorre horretara […], baserrietara … (hotela) eta … iristeko, eta basoko landa-lurzoruaren zati garrantzitsu batera ere bai, eta, hori horrela, ibilgailu ugari ibiltzen dira, batzuetan astunak, egindako birgaitze-obren eta baso-ustiapenen bakantzeen ondorioz.”


      Horrenbestez, Batzordeak uste du gertakariak jazo ziren bidearen ezaugarri fisikoek eska daitekeen estandarrari erantzuten diotela zer erabileratarako den kontuan izanda, eta, hortaz, ezin daiteke esan zerbitzu publikoaren funtzionamendu anormalik izan denik, eta horrek Administrazioaren ondare-erantzukizunaren sorrera eragiten duen beharrezko kausalitate-erlaziorik ez egotea dakar.


      2013/130 ABJI, 36.etik 39.era par.


      


      Kasu honetan, berezitasun bat dago, hau da, hondartza baterako sarbidea da, eta sarbide hori itsaso eta lehorraren arteko gune batean eraikita dago. Kasu hauetan Auzitegi Gorenak aspalditik errepikatzen du bere tesia, hau da, estatuaren jabari publikoko ondasuna izanagatik, udal-mugarte baten zati dela gunea. Horrela, ezartzen duenez, “itsaso eta lehorraren arteko gunea Udalen atribuzioen eremuaren barruan dago, bereizi beharra badago ere jabariaren ondoriozko eskumena eta Udalerriak bere organo pribatiboen eskumen propioaren bidez egikaritzen duen jurisdikzioaren artean, udal-mugartea biltzen duen esparru berezian, bestela ilunkerian eroriko baikinateke, alde batetik jabetzaren kontzeptua eta bestetik jurisdikzioaren kontzeptua parekatuta” (Auzitegi Gorenaren 1980/3/17ko eta 1986/2/28ko epaiak, besteak beste).


      Horregatik, gogorarazi behar da betiere kostei buruzko uztailaren 28ko 22/1998 Legearen 115.d) artikuluak udalei esleitzen diela hondartzak behar bezala mantentzeko betebeharra garbitasunari, higieneari eta segurtasunari dagokionez, eta Estatuaren Administrazioak giza bizien salbamenduari eta segurtasunari buruz emandako arau eta jarraibideak zaintzeko betebeharra ere bai.


      2013/59 ABJI, 15.etik 16.era par.


      


      Kasu honetan izapidetutakoa ikusita, egiaztatutzat eman daiteke alegatutako kaltea, baita erorikoaren mekanika ere. … pasealekuan gertatu zen erorikoa, ..... zenbakiaren parean …, JMIG jauna pasealeku horren espaloitik .....(e)ko errepidera erori zenean, paraleloan doan errepidera, 3,72 metroko altueran.


      (…)


      Udal-jarduna juzgatzeko bi elementu balioetsi behar dira: lehenik, erorikoa gertatu zen gunearen egoera; eta bigarrenik, erorikoa gertatu aurretik udalaren aldetik erreakzio bat izatea eskatzekoa ote zen, gertatu ez zen erreakzioa.


      Gai horien arteko lehenari dagokionez, lekuaren ezaugarriak kontuan izanda, bidea nekazaritza- eta abere-jarduera duen landagune batetik doa, oinezko gutxik hartzen dutena, Batzordeak ez du ikusten erortzeko arrisku larririk zegoenik, istripua izandakoaren kasuan hala gertatu bazen ere.


      Espedientera ekarritako argazkiek erakusten dute espaloia egoera onean dagoela eta nahikoa zabal dela (1,04 metro), bide-zorua mortero zimurtsuzkoa da, ez-labainkorragoa eginez, eta bere muga argi eta garbi marrazten duen alboko zintarria du. Hormaraino iritsi arte ere bada maldan dagoen lorategi bat, espaloitik bereizten duena, 3,26 metrokoa. Argiteria ere behar bezalako da, eta faktore horri ez zaio inolako garrantzirik eman, istripua gertatu zen ordua gorabehera.


      Ez litzateke arrazoizkoa izango Udalari eskatzea hesiak edo barandak jartzeko udal-mugartean egon daitezkeen desnibel, malda o ezponda guztietan, herrigunetik kanpo badaude. Ez litzateke logikoa izango, halaber, harlangaitz-horma kentzea, goiko bideari eutsi egiten baitio eta luiziak izatea saihesten baitu.


      Horrenbestez, ez dugu inolako erregulartasunik aurkitzen hartatik Administrazioaren ondare-erantzukizun bat ondoriozta daitekeenik.


      Bestalde, istripua izan zuenak ezagutu behar zituen lekuaren ezaugarriak, kale berean bizi baitzen, eta ez da ausartegia izango pentsatzea egunero ibiltzen zela espaloitik. Hau da, bere segurtasuna arriskuan zegoela uste bazuen, arreta areagotzea izango litzateke normalena, kontu handi ibiliz.


      Bigarren gaia juzgatzeko, erreklamatzaileak alegatu du arriskua salatu zuela “Igeldoko Herri Kontseiluak” 2001eko apirilaren 26an.


      Dena den, argi dago denboraldi luze bat joan zela, hamar urtekoa ere bai, Udalak eskariari kasurik egin gabe eta, artatua izan ez bazen ere, sustatzaileek harekin aurrera jarraitu gabe, ez baitago beste ezer jasota espedientean bildutako dokumentazioan. Horrenbestez, Udalak bete gabe utzi zuen eskari puntual bat izango zen (instalazioa egiteko arrazoirik ez zegoela ulertuta), eta proposatzaileek berek azkenean baztertu egin zituzten.


      Edozein kasutan ere, dokumentuaren irakurketak eragiten duen zailtasuna gorabehera, dokumentuan aipatzen da bi “bionda” instalatu zirela, eta hitz hori ez dator gure hiztegietan, baina normalean ibilgailua galtzadatik ateratzea saihesteko errepide ertzetan jartzen diren metalezko hesiak izendatzeko erabiltzen dira, eta normalean altzairu galvanizatuzkoak badira ere, zurezkoak izan zitezela eskatzen zen kasu honetan.


      Horrenbestez, bionda horiek jartzeak beste helburu batzuk zituen: errepidea mugatzea eta autoek espaloian sartzeko eta azkenik, halabeharrez, pendizetik behera erortzea saihestea.


      Inguruabar horiek guztiak aintzat hartuta, Batzordeak ez du uste udalak erantzukizunik duenik; izan ere, udalak aski egiaztatu baitu zerbitzuaren funtzionamendu-estandar arrazoizkoa bete duela.


      2013/114 ABJI, 36.etik 52.era par.


      


      Kasu honetan ez dago zalantzarik istripua gertatu izana egiaztatuta geratu dela, ESL andreari eragindako kalteak bezala, baita istripu hori eroriko baten ondorioz gertatu zela ere, une hartan zegoen jolas-parkeko elementu batekin estropezu egin zuenean. Erabaki beharrekoa da, beraz, lesioa zerbitzu publikoaren funtzionamenduak eragindakoa izan ote den, oinarri hori ezinbestekoa baita Administrazioaren ondare-etorkizuna aitortzeko.


      Eta ildo horretan, jasota geratu behar du jolas-parkea herritarrek eskatutako benetako premia sozial bat dela, eta haren instalazioak aurredefinitutako estandar batzuei erantzuten diela. Lehendik ere adierazi dugu Udalak aurkeztu duela instalazioak eska daitezkeen segurtasun-neurriak betetzen zituela egiaztatzen duen ziurtagiria ─UNE 147103:2001, UNE 1176-1etik 6:2009ra eta UNE-EN 1177:2009 arauak─, eta horrek esan nahi du instalazioan eta mantentzean bete direla jolasgunea haurrentzako gune seguru eta erabiltzeko gomendagarri bihurtzen duten eska daitezkeen estandarrak, eta pentsatzekoa da horrelaxe dela baita ere zaintzaileek erabil dezaten, baita gainerako helduek ere, azken horiek beste haiek baino gaituagoak baitaude egon daitezkeen arriskuak detektatu eta aurreikusteko.


      Horrela, erdiesferak bertan egotea ─parkearen zoladuraren kautxuzko material indargetzaile berarekin estaliak, erabiltzaile txikien izan ditzaketen kalteak arintzeko─ ez da kanpoko eta instalazioarekin zerikusirik ez duen traba bat, baizik eta, motrizitatea sustatze aldera eta parkeen erabiltzaileei bere trebetasun kogniszitibo eta psikomotorren garapena laguntze aldera, parkearen zati dira, beste elementu tipiko batzuekin berdintasun-baldintzetan, hala nola zabuak eta txirristak.


      Jolas-parkea, segurtasun-arauak betetze aldera, istripu larriak saihesteko eta haurrek bertako arriskuak aurreikusi eta ekiditeko moduan diseinatu zen. Beste ikuspuntu batetik ikusita, adieraztekoa da jarrita zeuden tokiak ez dela oinezkoentzako pasagunea, baizik eta jokoentzako gunea, eta hori horrela, oinezkoentzako pasaguneetan egongo balira trabatzat hartu ahalko liratekeen instalazioak baditu ere, berezkoak dira, dena den, parkearen helburua kontuan izanez gero, eta traba horiek bertan egotearen ondoriozko arriskuak aurreikusi egin behar dituzte gune horretan sartzen diren pertsonek.


      Azken batean, kontsiderazio horiek kontuan izanda, zerbitzu publikoaren eremuan sortu da kaltea (plazako jolasgunea), baina ez da zerbitzuaren funtzionamenduaren ondorioz, eta horrek baztertu egiten du Administrazioaren ondare-erantzukizuna sortzeko erabakigarria den beharrezko kausalitate-erlazioa.


      2013/133 ABJI, 17.etik 21.era par.


      


      Hortaz, altxatu txiki bat duen baldosa baten aurrean gaude, eta hori irregulartasun bat bada ere, bide publiko edo kaleek berezkoa duten eta garrantzirik gabeko irregulartasuntzat kalifika daiteke, eta hortik ezin da eratorri Administrazioaren ondare-erantzukizun bat, “dena dela, onartu beharra dago inoiz ezin izango dela bermatu bide publikoa estaltzen duten baldosak egoera perfektuan egongo direnik ”(213/2012 irizpena).


      Are gehiago, ezin da ahaztu, ibilgailuek bertara sartzerik ez duten oinezkoentzako pasealekua denez, ziur asko izotzari aurre egiteko gatza izan dela harri naturaleko baldosek itxura zimurtsua eta altxatu txikiez jositakoa izatea. Hau da, bide publikoetan izotza egoteak oinezkoentzat dakarren arrisku larria prebenitzeko premiaren ezinbesteko emaitza da, eta Administrazioak gatza erabiltzearen alde egin du ─beste udalerri batzuetan gertatzen den bezala, erabat egiaztatuta baitago sodio kloruroaren ahalmen urtzailea─ oinezkoen segurtasuna zaintzeko erabilerak berekin dakarren higadura edo korrosio posiblearen aurrean.


      Bigarren gaia juzgatzeko, erorikoa baino lehen udalaren aldetik gertatu ez zen erreakzio bat eska ote zitekeen, ez da auzokoen kexei buruzko daturik aurkeztu gunearen egoera txarraren inguruan, ezta beste istripu batzuk gertatu aurretik udal-administrazioa hutsuneak zuzentzera behartu izango luketen erorikoen inguruan ere.


      Batzorde honek adierazi duenez ─2007ko urtarrilaren 23ko Kataluniako Justizia Auzitegi Nagusiaren Epaia aipatuz (JUR 2007/220177), 2008ko martxoaren 26ko Auzitegi Gorenaren Epai bidez berretsitakoa (RJ 2353), kasazio-errekurtsoan doktrina bateratzeko─, bide publikoan dauden akatsei egotzitako kalteengatik erantzukizuna eskatzeak “kaleetan kalteak kontrolatzeko aukera” eskatzen du.


      Hori betiere neurri zuzentzaile bat hartzea eska baitaiteke, eta kasu honetan, hori baztertu ere eginda, erreklamatzaileak berak onartu duenez, oraindik ez baitute konpondu altxatu txiki hori.


      Inguruabar horiek guztiak aintzat hartuta, Batzordeak ez du uste udalak erantzukizunik duenik; izan ere, udalak aski egiaztatu baitu zerbitzuaren funtzionamendu-estandar arrazoizkoa bete duela.


      2013/171 ABJI, 30.etik 35.era par.


      


      Berrurbanizaziogunean bildutako espaloia zenez, obrak ez zuen aldatu haren konfigurazioa, ezta haren ezaugarriak ere, ebakitako zuhaitz-txorkoetan landatutako zuhaitzak bakarrik hartu zituen eraginpean, eta horrek ez zuen erortzeko arrisku handiagorik eragin: “zuhaitz-txorkoak, zuhaitz bezala kontuan hartu ezin badira ere, ibiltzerako sozialki eska daitekeen arreta jarriz gero inolako zailtasunik gabe gainditu eta saihestu beharreko trabak dira” (Kataluniako Justizia Auzitegi Nagusiaren 2007ko martxoaren 5eko epaia - JUR 2007/282570). Zentzu berean, 2009ko apirilaren 30eko Andaluziako Justizia Auzitegi Nagusiaren Epaiak (JUR 2010/53882), edo 2010eko maiatzaren 27ko Madrilgo Justizia Auzitegi Nagusiaren Epaiak (JUR 2010/313555) ere erantzukizun-uzia ezesten zuten kaltearen antijuridikotasun-faltagatik:


      “bide-zoruan ondo mugatutako eta ikusgarria den hutsarte bat egoteak ez du gainditzen apelatutako Administrazioari eska dakizkiokeen segurtasun-estandar arrunten muga espazio publiko hori erabiltzeari berezkoak zaizkion arriskuak saihesteko, horrek ez baitakar kontserbazio-egoera txarrik edo zaintzeko betebeharraren ez-betetzerik, eta ez da ustekabeko traba bat egoera normalean bide publikotik dabiltzanentzat.


      Oinezkoen bidean dagoen behar bezala definitutako eta ondo ikusteko moduko egiturazko elementu baten presentzia lesio-emaitza eragiteko oinarri beharrezko eta egokitzat har ezin daitekeenez, ezin daiteke esan antijuridikoa denik, eta hortik eratortzen da errekurtsogilearen betebehar juridikoa bere erorikoaren ondorengo kale-ondorioak jasateko, eta horrek administrazioarekiko auzi-errekurtsoaren ezespena dakar.”


      Ezin dugu kontua hartu, halaber, seinaleztapen-akatsik zegoenik, zuhaitz-txorkoak bertan zeudela adierazten zuen kartelik ez zegoelako. Bide publikoan zuhaitz-txorkoak egotea erabat aurreikusgarria da eta haiek espaloian egotea ez zen burutzen ari ziren berrurbanizazio-obraren ondorio, eta ez zegoen zertan ohartarazi zuhaitzak ebaki zituztela, gauza nabarmena baitzen hori edozein oinezkorentzat.


      Horrenbestez, Batzordeak uste du ez dagoela ezinbesteko kausa-erlaziorik alegatutako kaltearen eta zerbitzu publikoaren funtzionamenduaren artean, eta, bestetik, ezin da hiri-bideen zati diren zuhaitz-txorkoak kentzea edo seinaleztatzea dakarren zerbitzuaren estandar bat nahi izatea, horrek, edozein kasutan ere, partikularra izandako kaltea jasatera behartzen baitu.


      2013/30 ABJI, 41.etik 43.era par.


      


      F) Lan arriskuen prebentzioa


      Eskatzearen arrazoia finkatu behar da lehenik, uzia ez baita oinarritzen ustezko eraso moral edo mobbing batean, baizik eta Administrazioaren funtzionamendu anormalean, erreklamatzailearen ustez ez baititu bere betebeharrak bete lan-arriskuen arloan.


      Zehazki, erreklamatzaileak uste du Errenteriako Udalak, funtzionarioaren enplegatzaile den aldetik, funtzionario horrek bere lanpostuan segurtasunerako eta osasunerako duen eskubidea urratu duela, eta gehitzen duenez, Osalan Laneko Segurtasun eta Osasunerako Euskal Erakundeak detektatutako ez-betetzeak egon ez balira, “eraginpekoaren egoera psikikoan kalteek eragindako lan-gatazkak eta -arazoak ez lirateke gertatuko”.


      Egoera horri dagokionez, honako hau gogoraraztea komeni da: (i) Administrazioko funtzionarioek edo langileek Herri Administrazioen Araubide Juridikoaren eta Administrazio Prozedura Erkidearen Legearen erregimenera jo ahal izatea alegatutako kalte-galerek zuzeneko loturarik ez dutenean Administrazioaren zerbitzura dauden langile gisa dagokien jarduerarekin; (ii) halaber, ondare-erantzukizuneko sistemara jo ahal izango da funtzionarioari kalte-ordaina emateko berariazko biderik ez dagoenean edo eragindako kaltea hain handia denean, non legegileak kaltea ordaintzeko objektibatutako sistemak (hala nola gizarte-babeseko sistema, pentsioak eta abar) ez duen aukerarik ematen kalte-ordainaren bermearen helburua lortzeko –azterketa hori kasuz kasu egin behar da–; eta (iii) lotura bereziko erlazioetan kaltea Administrazioari egotzi ahal zaio soilik zerbitzu publikoaren funtzionamendu anormala izan denean.


      Aldez aurreko azken kontsiderazio gisa, esango du, halaber, bateragarritasuna dagoela ezintasuna eta eratorritako prestazioen onespenaren eta ondare-erantzukizuneko kalte-ordainaren artean, baina, Auzitegi Gorenaren 2007ko urtarrilaren 17ko epaiak (RJ 2007/316) ohartarazten duenez,:


      “Sala honetan errepikatutako jurisprudentzia-doktrina da ondare-arloko dagozkion prestazioak benetan bateragarriak direla beste sektore-esparru batzuen ondoriozko beste edozein pentsio edo kalte-ordainekin, eta hori aparte utzi gabe 1998ko apirilaren 17ko epaian (RJ 1998, 3832) eta maiatzaren 12ko epaian (BJ 1998, 4956) adierazi dugu eta 2006ko urtarrilaren 24 epai berriagoan (RJ 2006, 483) errepikatu dugu, batzuen zein besteen izaera bateragarria aparte utzi gabe, ezin dela bide desberdinetatik jasotako diru-kopuruen abstrakzioa egin, institutu hau eraentzen duen Administrazioaren erantzukizunarengatik kalte-ordainaren, indemnitate osoaren eta erreparazio integralaren printzipioa kontuan izanda.”


      Hemen interesatzen zaigunari dagokionez, gogorarazi behar da egungo ordenamendu juridikoak, enplegatu publikoen eskubideen artean, onesten duela laneko segurtasun eta osasunaren arloan babes efikaza jasotzeko eskubidea. [Enplegatu Publikoaren Oinarrizko Estatutuaren apirilaren 12ko 7/2007 Legearen 14 I) artikulua].


      Eskubide horretatik Administrazioarentzat sortzen den betebeharra mugatzeko, kontuan izan behar dugu lan-arriskuak prebenitzeko legeriaren buru Lan Arriskuen Prebentzioari buruzko azaroaren 10eko 31/1995 Legea dugula. Lege horren zioen azalpenaren arabera, Lege hori gutxieneko lege-erreferentzia da, lege-esparrua ezarri du-eta, erregelamenduek esparru horretan prebentzio-neurrien alderik teknikoenak ezarri eta zehaztu ditzaten.


      Lan Arriskuen Prebentzioari buruzko Legearen 3. artikuluaren arabera, lege hori eta hura garatzeko arauak aplikatuko dira Langileen Estatutuari buruzko Legearen testu bateginak araututako lan-harremanen esparruan, eta administrazio publikoen zerbitzupean dauden langileen administrazio- edo estatutu-izaerako harremanen esparruan. Lege berak 45.1 artikuluan aurreikusi duenez, “administrazio publikoen zerbitzupeko langile zibilen harremanetan, arau-hausteek erantzukizunak izango dituzte; hartara, agintaritza eskudunak emandako ebazpenaren ondorioz ezarri kasuan kasuko ez-betetzeen gaineko neurri zuzentzaileak bete beharko dira, horretarako ezarritako prozeduraren arabera”.


      Lan-arriskuen prebentzioari buruzko legeriaren helburua honako hau da: langileen osasuna eta segurtasuna sustatzea lanaren ondoriozko arriskuen prebentziorako behar diren neurriak aplikatuz eta beharrezko jarduerak garatuz (Lan Arriskuen Prebentzioari buruzko Legearen 2-1 artikulua). Lan-arriskutzat ulertzen da langile batek lanaren ondorioz edo lana dela-eta gaixotasun, patologia edo lesio bat izatea (Lan Arriskuen Prebentzioari buruzko Legearen 4-3 artikulua) eta horrek inolako zalantzarik gabe biltzen ditu arrisku psikosozialak izenez ezagututakoak, hau da, pertsona baten egoera animiko edo psikikoa eraginpean hartzen duten gaixotasunak, lanaren ondorioz edo lana dela-eta.


      Prebentzio-planaren funtsezko elementuak dira arriskuen ebaluazio eta prebentzio-jardueraren plangintza (Lan Arriskuen Prebentzioari buruzko Legearen 16-2 artikulua).


      Arriskuen ebaluazioa da lan-segurtasuneko bere politika planifikatzeko enpresaburuak erabili behar duen oinarria, eta, sinpleki esanda, enpresa-jarduerak berekin dakartzan osasunerako kalte-arriskuei buruzko diagnostiko bat egitean datza.


      Gure azterketarako abiapuntu gisa, kontuan hartzekoa da Auzitegi Gorenaren 2011ko ekainaren 14ko epaia (RJ 2011/5308), hau da “lan-arriskuen prebentzioaren arloko eskakizunen bat betetzen ez bada, kasu horretan aplikatzekoak diren arauek aurreikusten dituzten zehapenak edota zuzenketa-eskakizunak eragingo dituzte edo beharko dituzten, baina ez kalte-ordain bat ez bada frogatzen ez-betetze hori kalte edo lesio jakin baten kausa dela.”


      Osalan Laneko Segurtasun eta Osasunerako Euskal Institutuaren eskakizun-proposamena eta azken txostena irakurrita, azpimarratzekoak dira bi ez-betetze, erreklamatzailearen lesioetan izan zezaketen eraginari dagokionez: (1) Prebentzio Zerbitzuen Erregelamenduari buruzko 39/1997 Errege Dekretuaren 6. artikuluaren ez-betetzea, eta zehazki Hiri Mantentze Departamentuko eraginpeko langilearen arrisku psikosozialaren ebaluazioa ez egitea edo berrikustea, bisitaren egunean (2) Lan Arriskuen Prebentzioari buruzko Legearen 14.2 artikuluaren ez-betetzea, enpresaburuak lanarekin lotutako alderdi guztietan langileen segurtasuna eta osasuna bermatu beharra ezartzen duena, lanaren antolaketarekin eta antolamenduarekin.


      Lehen ez-betetzeari dagokionez (arrisku psikosozialaren ebaluazio-falta), laneko aldi baterako ezintasuneko lehen kasua gertatu aurretik (2008ko urtarrilaren 25a), gaixotasun arrunteko hasierako kontingentziaren kargura (ondoren EAEANek zuzendu zuen, “antsietate-egoeren” diagnostikoarekin, ez dago zantzu bakar bat ere pentsatzea ahalbidetzen duenik haren osasuna arriskuan zegoenik lan-gatazka bat zegoelako.


      Ondoren soilik, jada egoera horretan zegoela, izan zen Udala horren jakitun, Enpresa Batzordeak Lan Ikuskaritzan jarritako salaketaren bidez (2008ko maiatzaren 30a), hau da, erreklamatzailea laneko jazarpenaren biktima sentitzen zela, jasandako lan-istripua eragin zezakeen egoera batean, halaxe gertatu zenez.


      Euskal Autonomia Erkidegoko Lan-arloko Salaren zein Lan Ikuskaritzaren epaiek baztertu egiten zuten izaera horrelako arazo bat zegoela susmoa izateko elementu objektiborik zegoenik.


      Une horretatik aurrera aktibatzen da neurri egokiak hartzeko betebeharra, funtsezko eskubide baten urraketa posibleari buruzko alerta ematen ari baikara administrazio-antolamenduaren barruan, baina neurri horiek baldintzatu egiten dituzte erreklamatzailea bajan egotearen zirkunstantzia zein Administrazioan neurriak hartzeko aukera mugikortasunari mugak ezartzen dizkioten lege eta erregelamendu zorrotzek baldintzatua egotea.


      Osalaneko ikuskatzaileak berak, ebaluazioaren eskakizuna justifikatzeko, arrisku psikosozialen beharrezko ebaluazioari buruz alerta zezakeen elementutzat aipatzen du Prebentzio Zerbitzuak egindako ebaluazioa, Hirigintza Departamentuan, 2008ko azaroan egindakoa. Gertatzen dena zera da, erreklamatzailearen Lanerako Ezintasun Iragankorraren ondoren egin zela, baita haren salaketaren ondoren ere.


      Lan Arriskuen Prebentzioari buruzko Legaren 14.2 artikuluaren arau-hausteari dagokionez, Ikuskaritzak subsumitu egiten du, betiere horretara mugatuta, haren jarreran, hau da, hark bere egoera hierarkikoa ez errespetatzean: bada arlo bat (Hirigintza, Azpiegiturak, Zerbitzuak eta Ingurumena) bi azpiarlotan zatituta dagoena (Hirigintza, Azpiegiturak eta Ingurumena, eta Hiri Mantentzea), eta koordinatuta lan egin behar dute, inoiz ere ez batak bestearen gainetik.


      Batzordearen ustez, koordinazio hori beharrezkoa bada, arloaren helburuak betetzea ahalbidetzen duten erlazio-ildoan ezarri beharra dakar horrek, eta koordinazioarekin lotuta dago laguntza aktiboa jasotzea zerbitzu publikoek aginduta duten interes publikoaren gogobetetzeak hori eskatzen duenean.


      Dena den, erreklamatzaileak gaineratutako dokumentazio ugarian ez da ondorioztatzen bere eginkizun eta erantzukizunetatik kendu dutenik. Udalaren prebentzioko delegatuek menpekorik prest ez egotea azpimarratzen dute (ehun pertsonatik gorako plantilla zeukan bere kargura) edo ez zuela parte hartu Udalak LKS enpresaren laguntzarekin burutu nahi izan zuen lanpostuen berrantolaketan ─ahalegina zapuztuta geratu zen, eta inork ez du horren arrazoirik azaldu─. Haatik, erreklamatzailearen txosten batean (2006ko urtarrilaren 19a) interesgarritzat iritzitako kontsiderazioak azaltzen ditu (151. folioa eta hurrengoak), eta LKS enpresak planteatutako koordinazioaren aurka ageri da (zuzendari-koordinatzaile batekin) eta onartzen du arkitekto teknikariaren eginkizunen artean egon daitezkeela “Hirigintza Arloaren ─Obrak eta proiektuak─ Hiri Mantentze Arloaren arteko koordinazioa laguntzea, irizpide eta jardun-ildo koherenteak lortzeko”.


      Lanpostuen balorazio-prozesuek normalean pertzepzio desberdinak sortzen dituzte eraginpeko funtzionarioen artean, eta, logikoki, desadostasun legitimoak, baina Administrazioaren jardun normalak dira, haren autoantolamendu-ahalmen zabalen barruan biltzen direnak.


      Kontuan hartzekoa da, halaber, erreklamatzailearen osasunari eragin ahalko zion gai benetan garrantzitsua bada, atentzioa nabarmen ematen du Lan Ikuskaritzak horri ez erreparatzea eta frogatutako egitatetzat ez jasota egotea Euskal Autonomia Erkidegoko Justizia Auzitegi Nagusiaren epaietan.


      Azken batean, froga-materialaren balorazio bateratu eta arrazoizkoa eginda, Batzordeak ondorioztatzen du ez dela egiaztatuta geratu 2008ko urtarrilaren 25ean erreklamatzaileak jasaten zituen lesioen eta zerbitzu publikoaren funtzionamendu anormalaren arteko kausa-erlazioa.


      Balorazio arduratsuago batek 2009ko apirilaren 24an zerbitzu aktiboan hasitakoan gertatukoa ere biltzeko eskatzen du, Gizarte Segurantzaren Institutu Nazionalaren Ikuskaritza medikoak emandako alta dela-eta.


      Txosten mediko guztiek ondorio bakarra indartzen dute, hots, ez zuela lanean hasi behar. Dena den, hori ez zuen Udalak xedatu, eta nolabaiteko harridura sortzen du erreklamatzaileak argumentatzea soil-soilik Gizarte Segurantzaren Institutu Nazionalaren ikuskatzaile medikoak ere gizakiak direla eta haiek ere nahasi daitezkeela (haren alegazio-idazkiaren 12. orria). Ezer ez dakigu alta horrekin gertatutakoari buruz, eta jasota dagoen gauza bakarra da errekurritu egin zutena (erreklamatzaileak ez du horren inguruko froga-elementu bakar bat ere aurkeztu).


      Jakina denez, Gizarte Segurantzari buruzko Lege Orokorraren Testu Bateginaren 128.1 artikuluak, 1/1994 Legegintzako Errege Dekretuak onartutakoarenak (orduan indarrean zegoen idazkuntzarekin, abenduaren 4ko 40/2007 Legearen 1.1 artikuluaren ondoriozkoa), hamabi hilabeteko aldi baterako ezintasuneko gehieneko epea ezartzen zuen, beste sei hilabeterako luzagarria, epe horretan langileari sendatu delako alta medikoa eman diezaioketela uste bada. Honako hau eransten zuen:


      “Aurreko paragrafoan aurreikusitako epea amaituta, hau da, hamabi hilabete, Gizarte Segurantzaren Institutu Nazionalak baino ez du eskumena izango erabakitzeko berariazko luzapena onartzea, gehienez ere beste sei hilabetez; edo ezintasun iraunkorraren espedienteari ekin behar zaiola ezartzeko; edo alta medikoa emateko, ondorengo paragrafoetan aurreikusitako ondorioekin. Erabakia langilearen ezintasun iraunkorra ebaluatzeko, kalifikatzeko eta berrikusteko eskudunak diren organoen bidez hartuko du. Era berean, Gizarte Segurantzaren Institutu Nazionala eskumendun bakarra izango da beste baja mediko bat emateko, aldi baterako ezintasuneko egoeran, hori lehen aipatutako alta medikoa eman eta hurrengo ehun sei hilabeteetan gertatzen bada patologia berarengatik edo antzekoarengatik, hurrengo paragrafoetan aurreikusten diren ondorioekin.


      Aurreko paragrafoak aipatzen dituen alta medikoko kasuetan, emandako ebazpena dela-eta, interesdunak lau egutegi-eguneko gehieneko epean adierazi ahalko du bere desadostasuna osasuneko zerbitzu publikoaren ikuskaritza medikoan, eta hark, erakunde kudeatzailearen irizpidearekin ados ez badago, zazpi egutegi-eguneko gehieneko epean proposatu ahalko du beste haren erabakia birpentsatzea, bere desadostasunaren arrazoiak eta funtsa zehaztuta.


      Ikuskaritza medikoak erabakia emango balu erakunde kudeatzailearen erabakia berretsiz edo ebazpenaren egunaren ondorengo hamaika egutegi-eguneko epean erabakirik ez badago, alta mediko horrek erabateko ondorioak izango ditu. Alta medikoaren egunetik altak erabateko ondorioak dituen egunera igarotako denboran luzatutakotzat hartuko da aldi baterako ezintasuneko egoera”.


      Egia da Udalak egoera zail bati egin behar diola aurre, alta errekurrituta baitzegoen eta Gizarte Segurantzaren Institutu Nazionalak soilik eman zezakeen beste baja bat diagnostiko berarekin, baina egia da, halaber, konponbidea berandu iristen dela (espezialista bati agintzen dion txostenaren zain eta ez da ematen 2009ko uztailaren 3ra arte) eta koherentzia eskasa duela emandako txostenaren emaitzarekin, lan-jardueratik erabat bereiztea aholkatzen baitzaio; proposatzen zaio, dena den, lan jakin batzuk egiten ditzala bere bizilekutik (2009ko irailaren 10a).


      Dena den, oraingoan ere, erabakigarria den ez dira Udalaren ez-betetzeak, baizik eta erabakitzea ez-betetze horiek eraginik izan ote duten erreklamatzailearen osasun-egoeran eta, a fortiori, haren ezgaitzean.


      Eta hori aztertu aurretik, gomendio mediko hori nekez sartuko zela Udalak ezar zitzakeen aukeren artean, aukera horiek beste lanpostu batera aldatzea, lanpostuen eginkizunetako aldaketak, lan-baldintzetako aldaketak, antolamenduko aldaketak eta abar izan baitaitezke. Bere lanpostuko lana, ezta bere kategoriako beste ezein ere, egiteko egoeran ez zegoenez, Gizarte Segurantzaren Institutu Nazionala zen eskuduna hari lanerako aldi baterako ezintasuna onesteko edo haren ezgaitzea eskatzeko.


      Puntu horretara iritsita, Errenteriako Udalak jardundakoaren garrantzia beheratu behar dugu, izan ere, ez baitzuen sorgor jokatu erreklamatzailearen arazoen aurrean, zeren hartutako neurria egokia ez bazen ere, neurri horren bidez erreklamatzailea balizko afekziogunetik –Udalaren egoitzatik– urruntzen baitzuen, eta jarrera ulerkorra agertu zuen, alde batetik, hiri-mantentzearen arduradun gisa esleituta zituen eginkizunak formalki errespetatu zirelako, eta, bestetik, ezein unetan ez zitzaiolako eskatu bete zitzala, hark zituen muga garrantzitsuez jabetzen baitzen.


      Eta egin behar dugu agindutako prestazioak inpaktu txikia izan ahal zuelako, ezgaitzera eraman duen sintomatologia bazeukan-eta ordurako.


      Testuinguru horretan, gertatukoaren garrantzia, kausa hurbilekoa eta kausa efizientea denez, errekurtsogilearen pertsonalitatearen ezaugarriei eman behar zaie, haiek eragin baitute hark koadro psikiko hori garatzea. Ezaugarri horiek ez dira indiferenteak ezinbesteko kausalitate-erlazioa dagoen edo ez juzgatzeko, horixe erakusten baitu Auzitegi Gorenaren 2010eko azaroaren 4ko Epai batek (RJ 2010/7904) gaixotasuna existitzen den kasu batean (antsietate-sindrome depresiboa) eta funtzionarioak erabateko ezintasun iraunkor bat dauka onetsia, baina kasazioan aztertutako instantzia-epaiak dioen bezala “egikaritutako lanpostuaren baldintzen arteko kausa-efektu erlazioa lausotua dirudi, ez baitago hura egiaztatzen duen froga sendorik, eta ez da nahikoa Segurtasun eta Higiene Kabinetearen txostenetan eta enpresan kontatutako hutsegiteak egiaztatzearekin”.


      Horrela ulertzen dute, halaber, Euskal Autonomia Erkidegoko Justizia Auzitegi Nagusiaren epaiak, arbuiatu egiten baitute justifikaziorik gabeko egoera bat jaso duenik, nahiz eta horrek ez duen kentzen erreklamatzaileak horrela bizi izatea. Era berean, onartzekoa da, Udalak bete izan balu Osalanek urratuta irizten dion segurtasun-neurria ─Lan Arriskuen Prebentzioari buruzko Legearen 25. artikulua─, kontuan izanda, kontatutako zirkunstantziak gorabehera, lanpostuaren baldintza psikofisikoekin uztartzen ez zen egoera iragankorrean zegoela enplegatu zuela, ez zen saihestuko edo gutxituko zoritzarrez ordurako egina zegoen kalte bat.


      Laburbilduta, Administrazioak onartzen duenean erreklamatzailearen osasuna beharbada lanarekin lotutako faktoreek hautsiko zutela, lan-jazarpenagatiko salaketa jarrita zegoenez (2008ko maiatza), ez zen ezer egin gabe gelditu eta prebentzio-arloko langileen ordezkariekin, Lan Ikuskaritzarekin eta erreklamatzailearekin berarekin batera lan-arriskua saihesteko neurri bat bilatzen saiatu zen.


      Alta jaso ondoren lanean hasi zenean (2009ko apirila), ezin daiteke esan arretarik eza izan denik, eta ez da ikusten garrantzitsua den ez-betetzerik ikusten kausaren ikuspuntutik begiratuta.


      Azken batean, kasu honetan espedienteak ez du adierazten Administrazioaren ez-betetzerik edo jarrera pasiborik izan denik lan-arriskuak prebenitzeko arloan kaltea zerbitzuaren funtzionamendu anormalari egozteko.


      2013/45 ABJI, 74.etik 109.era par.


      


      G) Hilerrietako zerbitzu publikoa


      Ildo honetan, ezin da zalantzan jarri udalerriek dutela eskumena hilerrien arloan, eta eskumen hori estatuko eta autonomia-erkidegoko legeriaren arabera egikaritu behar dute [Toki Araubidearen Oinarriak arautzen dituen Legearen 25.2.j) artikulua], udalerri guztiek nahitaez hilerri-zerbitzua eman behar dutelarik [Toki Araubidearen Oinarriak arautzen dituen Legearen 26.1 a) artikulua].


      Bestalde, adierazi behar da arlo horretan aplikatzekoa den erregulazio autonomikoa Euskal Autonomia Erkidegoko hilotzen sanitate-alderdiei buruzko erregelamendua onartzen duen urriaren 19ko 202/2004 Dekretuan dago bilduta, eta bertan errepikatzen da udalak zerbitzua eman beharra duela (40.1 artikulua), eta ezartzen du 46. artikuluan udal bakoitzak onartu behar izatea “Barne Araubideko Erregelamendu bat, hilerria antolatzeko, funtzionatzeko eta kudeatzeko prozedurei buruzko alderdiak bilduki dituena, Erregelamendu hori eta indarrean dagoen legeria bilduko direla zainduta”.


      (…)


      Bideratutako kasuan erreklamatzaileek uste dute udal-zerbitzuek ez dutela behar bezala jardun ehorzketa egiteko gutxieneko baldintzak biltzen ez zituen nitxo batean hilotza hilobiratu dutenean. Udal-administrazioak alegatzen du aplikatzekoa den nitxo eta hobiei eskatutako eraikuntza-baldintzak betetzen zirela, eta ez dago aurreikusita iragazgaitzak izan daitezela, are gutxiago haien azken helburua gorpuak deskonposa daitezela izanda.


      Batzordeak uste du gauza bat dela hilerrien araubidea arautzen duten aurreikuspenak betetzea (gaur egun jada adierazitako arauetan bildutakoa) eta beste gauza bat, aldiz, zerbitzuaren arrazoizko funtzionamenduko estandarra bete izana, kasuaren baldintza jakinei kasu eginda.


      Batzordeak uste duenez, kaltearen jatorria jardun pasibo bati egozten zaionean, kasu honetan nitxoa urez beteta geratzea saihesteko hartu beharreko neurriak ez hartu izana, kaltea egozteko Administrazioaren eraginkortasunik eza, okerreko funtzionamendua, izan dela frogatu behar da, eta zerbitzua arautzen duten arauen arabera eska daitezkeen betebeharrak betetzeaz gain, eska daitekeen errendimenduaren balioespen bat ere egin behar da, egoeraren zirkunstantzien arabera. Arrazoizko funtzionamendu-estandarraren bidez zehazten da hori.


      (…)


      Bada, kasu honetan, Batzordeak balioetsi behar du, zerbitzuaren funtzionamendu eskas bat onartzeari dagokionez, Udala onartu duela hilotza beste nitxo batera eramatea, hasieran hilotza ehortzi zuten nitxoa egoera txarrean zegoela ere onartuta.


      Kontuan hartu behar da hilotzen ehorzketak eskakizun oso zorrotzak bete behar dituela, hilotzen sanitate-alderdiei buruzko erregelamenduan 26.3 artikuluaren arabera, ezin izango baita oro har III. Taldeko ezein hilotz hobitik atera (talde horretakoa zen, ez baitzuen arrisku sanitariorik eta ez baitzegoen kutsatuta) ehorzketa izan zenetik 5 urte igaro baino lehen, tasatutako zenbait kasutan izan ezik, eta kasu horien artean daude “instalazioen narriadurako” kasuak [26.3 c) artikulua], eta horretara jo dezakegu hemen aztertutako kasua subsumitzeko.


      Nitxoek ez dute zertan iragazgaitzak izan, estankoak edo hermetikoki itxiak izateari dagokionez. Beste gauza desberdin bat da, zertan izan gabe, haien barrualdean ura metatzea 7 cm-ko altuerara iritsi arte, hilkutxaren zati handi bat ere estalita (berrogeita hamar zentimetro inguruko altuera izango du, argazkien arabera), zero kotan jarrita dagoela, hau da, lurraren arrasean.


      Hernaniko udal-hilerriaren erregelamenduak berak adierazten duenez, hilerriaren eta haren hilobi-eraikuntzen kontserbazio eta garbiketa orokorra udalaren betebeharra da (2. artikulua, 10. gidoia), eta halakotzat hartzen da “hilobi-eraikuntzek abandonatze-, narriadura- edota zikinkeria-arrastorik ez izatea” (8. artikulua), eta horretaz gain, eskatzen du hilobi-obra eta -inskripzioak “esparruari zor zaion errespetuarekin uztartzea” edo “lekuaren araberako egoera txukunean egotea”, guztiak ere zehaztu gabeko kontzeptu juridikoak, hilerri-zerbitzuaren funtzionamendu normaleko estandarrak zein izan behar duen ahalbidetzen dutenak.


      Batzordearen ustez, ez du hori betetzen nitxoak ureztatuta dauzkan hilerri batek, eta nahikoa egiaztatuta dauden senitartekoek kexa jarri izanaren arrazoiak.


      Espedienteak eragindako bigarren puntura garamatza horrek, hau da, kalterik izan ote den, betiere kalte hori benetakoa, indibidualizatua eta ebaluazio ekonomikoa bada.


      Kalte emozionalak jasan dituztelako erreklamatzen dute erreklamatzaileek, ezinegona eta kezka pairatu behar izan baitute bazekitelako CFP jaunaren hilotza “egoera penagarri eta iraingarritan lurperatuta zegoela, horrek hilkutxan bertan eta gorpuzkinetan eragindako ondoriozko kalteekin, urduritasuna eta larritasuna Hernaniko Udalaren jardunaren aurrean, informatzeko eta arazoa konpontzeko eskaerak luzatu egiten baitzituen, eta bereziki, familiak hilotza hilobitik atera beharra eta berriz ere lurperatzea jasan izanaren ondoriozko tristura, hilotza ezinbestean aldatu behar izan baitzuten egoera negargarrian”.


      Batzordeak uste du Udalak ez duela jarrera pasiborik izan, eta pentsatu ere egin liteke udal-zerbitzuak nolabaiteko bizkortasunez ere jokatu dutela, kontuan izanda senitartekoen erreklamazioa irailean izan zela, gorpua ezin zela urrira arte lekualdatu (erreklamatzaileek berek adierazitakoaren arabera) eta 2010eko urriaren 15era arte ez zela lortu agintaritza sanitarioaren lekualdatze-baimena. 2010eko urriaren 25ean ikuskapen-bisita bat egin zen, hilkutxaren egoera egiaztatuta, eta lekualdaketa 2010eko abenduaren 2an burutu zen, Zerbitzu Publiko, Merkataritza eta Turismo Batzordeak 2010eko azaroaren 22an erabaki ondoren.


      Baina onartu behar du, halaber, kontatutako zirkunstantzia horiek kalte morala eragin diotela zenduaren senitarteko zuzeneneko senitartekoei, inpaktu emozionala eragiten baitu oso hurbileko senitarteko maitatu bat, senarra eta aita hurrenez hurren, leku desegokian lurperatuta ikustea, hilotza hilobitik ateratzeko eta beste nitxo baten ehorzteko prozesua ere jasan behar izanez, batez ere kontuan izanda oraindik denbora gutxi igaro zela zendu zenetik.


      Horrenbestez, kausalitatea dagoenez zerbitzuaren funtzionamendu eskasaren eta erreklamatutako kaltearen artean, egitate kaltegarria sortzerakoan interesdunei egotzi dakiekeen kausarik ez dagoenez, ezta ezinbestekorik ere, eta argi dagoenez erreklamatzaileek ez duten hura jasateko betebehar juridikoa, ondare-erantzukizuna dagoela deklaratu behar da.


      Kalte-ordainaren zenbatekoari dagokionez, Auzitegi Gorenaren errepikatutako doktrina batek baztertu egin du haren kuantifikazioa irizpide objektibo eta jakin batzuen mende dagoenik, besteak beste Auzitegi Gorenaren 2000ko urriaren 18ko epaiak (RJ 9079/2000). Pretium doloris figuraren balorazioa arrazoizko ikuspuntu bati egokitu behar zaio, non egoeraren zirkunstantzia guztiak hartuko diren kontuan eta betiere nolabaiteko alderdi subjektiboa izango duten.


      Bada, guk aztertu beharreko kasuan, ezin dugu ahaztu senitartekoek erantzun egokia jaso dutela, ez-gehiegizkotzat kalifikatu duen denbora-epean eta 2008ko ekainaren 16an Euskal Autonomia Erkidegoko Justizia Auzitegi Nagusiaren Administrazioarekiko Auzietako Salaren epai bidez (JUR 2008\391030) juzgatutako gaian gertatutakoarekin alderatzen badugu, hilarri bat jartzea galarazten zuen hilobi batean kokatzearen ondorioz jasandako kalte moralak direla-eta, egokitzat jo da bi mila euroko diru-kopurua (2.000 €), kopuru horretatik erdia emazteari egokituko zaiolarik eta beste seme-alabei, zati berdinetan banatuta.


      2013/175 ABJI, 24.etik 47.era par.


      Ikus 2013/102 ABJI, 33.etik 44.era par.


      


      H) Portuetako zerbitzu publikoa


      Egiten ari garen azalpenaren zentzuan, Bizkaiko Portuetako Lurralde Zerbitzuaren 2012ko uztailaren 9ko txostenak argazkiak eransten ditu eta honela definitzen ditu lekua eta bertara iristeko baldintzak:


      “Kai-mutur nahiko zaharra da, oro har kontserbazio-egoera onean bada ere, hormigoiekin, argiztapenarekin, mendelekin eta erabiltzeko ondo dauden barandekin, akats garrantzitsurik gabe. Eta hori itsasoaren erasoetatik babesteko Mundakako portuaren lehenengo lerroa dela, batez ere eguraldi txarra izaten denean.


      Bi modutara iritsi daiteke kai-muturrera. Uretatik, portuaren sarbide txikia gurutzatuz, itsasontzi batean eta kai-muturrak dituen eskailerak erabilita. Lehorretik ere zaila da. Kai-mutur gehienek bertaratzeko bide egokia badute ere (horrek abantaila nabarmenak ematen ditu zainketarako edota mantentze-lanetarako), kasu honetan ez dago berezko biderik, baizik eta iristeko bidezidor bat, asfaltatu gabe eta zolatu gabe, inondik inora. Hurbileneko gune asfaltatutik (ibilgailuen aparkaleku bat) kai-muturraren hasieran dauden eskaileretaraino (bidexkaren mailatik kai-muturrera jaisteko) bi hormen artean doan 150 metroko bidexka dago. Horrenbestez, sarbidea ez da erraza, eta ez dago gaituta paseoetarako, eta abar, eta bertatik dabilena kai-muturrera edo kostaldeko ondoko guneetara joateko ibiltzen da inguru hartan. Ez da pasagune bat, ezta paseatzeko gune bat ere, eta handik ibiltzen direnak egoeraz ondo jabetuta ibiltzen dira eta betiere olatu-hormara edo kostaldeko inguruko guneetara joateko helburu bereziarekin (urbanizatu gabeko eta eraiki gabeko guneak dira).”


      Kontuan izanda aurkeztutako dokumentazioan ez dela egiaztatuta geratu eraikuntza- edo kontserbazio-hutsegiterik dagoenik, Batzordeak uste du erreklamazioak eskakizun-estandarra bere maila optimo edo idealean jarri duela (kai-muturraren barrualdean baranda egotea), baina ez arrazoizkoan.


      Ildo horretan, Portuko Jardueren Erregelamendua onartzen duen urriaren 21eko 236/1986 Dekretuak, alde batetik, portuko guneetarako sarbidea mugatu egiten die gune horietan garatzen diren operazioetan parte hartzen duten pertsona eta ibilgailuei (27. artikulua) eta, bestetik, portuen arloan eskuduna den sailaren betebeharra ezartzen du eraginpeko guneak behar bezala seinaleztatzeko (28. artikulua).


      Era berean, dekretu honek 31. artikuluan biltzen du portuko gunean dabiltzan pertsona eta ibilgailuek beren erantzukizun soilaren pean egingo dutela, dauden seinaleak betez eta portuko langileen argibideei jarraituz.


      Azaldutakoari jarraiki, Batzordeak uste du ezin zaiola ondare-erantzukizuna egotzi Portuko Administrazioari, emaitza kaltegarria biktimarena soil-soilik den deskuiduagatik, omisioagatik edo ardura ez izateagatik gertatzen bada. Biktima ordu txikietan zegoen jarduera bat garatzen bertarako sarbidea Mundakaren hiri-bilbetik eta portuko pasealekutik kanpo dagoen leku batean, bertara iristeko zolatu gabeko bide bat hartu behar delarik. Egoera hori kontuan izanda, bat gatoz proposamen-ebazpenarekin esaten duenean “olatuak eta itsas kolpeak gelditzeko baliagarria de kai-muturraren funtzionaltasunaren ondorioz, toki horretan arreta areagotu egin behar da, eta arriskua nabari daiteke bestelako abisurik gabe.” Zirkunstantzia horri zoritxarreko gertakaria jazo zeneko orduaren berezko ikusgarritasun eskasa gehitzen badiogu, eta azpiegitura horien argiztapenak ez duela hiri-bilbeko argi publikoen helburu bera inondik inora, arreta oso handiz ibili behar dela ondorioztatuko dugu. Portuko azpiegitura bat Portuko Jarduerei buruzko Erregelamenduaren 21. artikuluan aurreikusitakoez bestelako helburu batzuetara gauez erabiltzeak, Lurralde Ordezkaritzaren dagokion baimena eskatzeaz gain, hartu beharreko neurriak albait gehien zorrozteko eskatzen du eta, edozein kasutan ere, eragileari instalazioaren segurtasun-neurri nagusitik urruntzera behartuko dioten ekintzak egitera.


      Dena den, deskribatu berri dugun jarrera-patroi desberdina hartu zuen erreklamatzaileak. Bere jarduera denborari eta lekuari zegozkion zirkunstantzietara egokitu beharrean, ekintza bat egitera prestatu zen, kanabera batekin jaurtitzea, eta jaurtiketa eraginkorra izateko pauso batzuk eman behar zituen atzera arrantza-haria urrutirago iritsi zedin, gune estu, gaizki argitu eta barandarik edo babes-elementurik gabekoan, eta logikari jarraiki, jaurtiketak egin aurretik aztertu behar zuen inguru hura. Arduragabeki egindako jarduera hura soil-soilik izan zen erorikoa eragin zuena, eta ezin zaio beste kanpo-faktore batzuei egotzi.


      Laburbilduta, Batzordeak uste du, alde batetik, erreklamatzaileak ez duela frogatu alegatutako kaltearen eta zerbitzu publikoaren funtzionamenduaren arteko ezinbesteko kausazko erlazioa eta, bestetik, portuko instalazioek zerbitzuaren estandarra betetzen zutela, eta hori horrela, partikularrak izandako kaltea jasan behar du, edozein kasutan ere.


      2013/127 ABJI, 32.etik 38.era par.


      


      I) Zaintza eta jagoletzako zerbitzu publikoa


      Osasun-zerbitzu publikoaren ustezko funtzionamendu anormaleko kasu batengatik bideratzen da egindako erreklamazioa, culpa in vigilando figurari jarraiki, larritasun psikotikoko paziente bat baita, eskizofrenia paranoideko aurrekariekin, istripu bat izan duena ez ekintza positibo baten ondorioz, baizik eta, erreklamatzaileen ustetan, zaintzarik ezaren ondorioz, ospitaleratuta zegoen oinetik atera baitzen eta lesioak izan baitzituen altueratik izandako eroriko baten ondorioz.


      Adieraztekoa da errekurtsogileen alegazioak ez direla inolako iritzi medikotan oinarritzen, ez dute adituen txostenik aurkezten, baizik eta haien ustez Ospitaleko Psikiatria Unitatean ospitaleratutako pazienteen arreta-zerbitzuak izan beharko lukeen antolamenduan. Erreklamazioak, horrenbestez, ez du laguntza-jarduna zalantzan jartzen, baizik eta gaixoak zaintzearen arloko irizpideak edo segurtasun-sistemen funtzionamendua, psikiatriako oineko pazienteei bertatik libreki ateratzea saihesteko.


      Psikiatriako oinean borondatez ospitaleratzeak ez dakar berez askatasuna murrizteko neurriak bete beharra eta gainerako ospitale-zentroei erkideak zaizkien mugimenduekiko bestelako mugimenduak egitea, salbu eta kasu jakin baterako bereziki aginduta ez badaude, eta ez zen hori gertatu autoen kasuan. Horrek esan nahi du ez dagoela neurri murriztaileen katalogo bat automatikoki pazienteei jartzeko oin edo zentro psikiatrikoetan, eta neurri horiek kasuz kasu artikulatzen direla betiere,kontuan izanda intentsitate fisikoa edo denborazkoari dagokionez soil-soilik beharrezkoa dena izango dituela, emaitza edo portaera jakin bat lortzeko edo, kasuan kasu, saihesteko. Ikuskatzaile medikoaren txostenak grafikoki deskribatzen duenaren arabera:


      “Murrizketa-neurriak soilik aplika daitezke plan terapeutiko batetik eratorritakoak badira eta honako irizpide hauek betetzen badira: jarraibide kliniko indibidualizatua eta denboran mugatua, aldez aurreko esanbidezko agindu medikoa, salbuespen-izaera, helburu soil-soilik terapeutikoa, arrisku baino onura gehiago izatea, ez dadila zigor edo kontrolatzeko modu bezala erabilia izan, ez diezaietela klinikoak ez diren arrazoiei erantzun, aldez aurreko informazio nahikoarekin, historia klinikoan jasota egotea, eta abar. Honako hauek dira neurri murriztaileak : a) oratze edo euste mekanikoa, b) bakartzea, c) ospitalizazio- edota behaketa-aretoan nahitaez egon beharra, d) kanpoalderekin komunikazioa mugatzea (telefonoa, bisitak, posta), eta abar. Oso garrantzitsua da abusuak eta arbitrariotasunak prebenitzeko, neurri murriztaile bakoitzaren protokolo idatziak egotea. Dokumentu horiek betiere eskuragarri egon behar dute pazienteentzat eta haien senitarteko eta laguntzaileentzat.”


      Espedientean jasotako informaziotik ondorioztatzen denez (ospitalean esku hartu duten zerbitzu guztien txostenak eta ikuskatzaile medikoaren txostena ), gaixoaren borondatezko ospitaleratzea ahalbidetu zuen diagnostikoak ez zuen portaeraren nahasmendurik susmoa piztu zezakeenik jarrera autokaltegarriak edo agresiboak izango zirela mugitzeko askatasuna murrizteko bitartekoak ezartzea aholkatzen zuenik, dela dependentzia itxietan, dela gorputz-mugimenduak oratzeko edo murrizteko sistemaren baten bidez.


      Pazientea 2010eko uztailaren 25ean hartu zutenean larrialdietako zerbitzuak proba ugari egin zizkion (zenbait analitika eta toraxaren X izpiak), eta patologia somatikorik ez zuela finkatu zen ondorio gisa. Larrialdietan arreta eman izanaren arrazoiarekin zuzenean lotutako zerbitzuez gain, azterketa bat egin zion psikiatria-zerbitzuak eta, kontuan izanda haren larritasun psikotiko moderatuko koadroa hark zuen eskizofrenia paranoideko testuinguru batean, medikazioa utzia zuela eta sintomak ezkutatzeko joera zuela, .......(e)ko Ospitaleko bertako psikiatriako oinean ospitaleratzea iradoki zitzaion, eta hark bere borondatez onartu zuen. Ospitaleratze hori nahitaezkoa bihurtu zen (Epaitegiari berehala jakinarazita eta ondorengo baimen judizialarekin) 2010eko uztailaren 30ean, pazienteak bilakaera txarra izan baitzuen medikazioa hartzearen aurkako bere jarreran.


      Arestian adierazi denez, ospitaleko psikiatriako oina erregimen irekikoa da, eta horrek nolabaiteko arriskua dauka “pazienteak ustekabean alde egin baitezake, dauden kontrol-neurriak gorabehera”, unitatearen funtzionamendu-araubidean azaltzen duen dokumentuan esanbidez biltzen denez, eta dokumentu horren ale bat senitartekoei eman zitzaien pazientea ospitaleratu zen egunean.


      Kasu jakin honetarako pazientearen mugimenduen askatasuna murrizteko sistema bat ezarri beharrekoa zela nahi izatea (ez zuen hori justifika zezakeen agitazio psikomotrizik, ideazio autolitikorik edo arrisku-aurrekaririk), ikuskatzaile medikoak informatzen duenez, lex artis-aren aurka joango litzateke, ez baita irizpide kliniko batean oinarritzen, eta luze eta justifikaziorik gabe urratuko zuen pazienteak bere askatasunerako duen oinarrizko eskubidea.


      Horrenbestez, osasun-arloko laguntza-sistemaren funtzionamendu anormalik izan ez denez, ezin zaio ospitale-administrazioari egotzi sortutako kaltea.


      2013/32 ABJI, 25.etik 32.era par.


      


      J) Osasun-zerbitzuak


      


      2009ko martxoaren 23an, BEP andrea bisita bat egitera joan zen ....... Ospitalera. BEP andreak esaten duenaren arabera, bisitatzera joan zen pazientearen ohearen alboetako barrak jaitsita zeudela ikusi zuenez, haiek igotzen hasi zen. Eskuineko alboko barra inolako arazorik gabe igo zuen. Aitzitik, ezkerreko alboko barra igotzen hasi zenean, beste pertsona batek lagunduta, barra gernua biltzeko poltsan katigatuta geratu zen, eta askatzen saiatu zenean, eskua malgukia dagoen lekuan jarri zuen, eta indarrez tiratu zuenean, eskuineko eskuko behatz erakuslea harrapatuta geratu zitzaion.


      Horren ondorioz, alegazioen idazkian adierazten duenez, azkenean ebaki egin behar izan zioten eskuineko eskuko bigarren behatzeko falange distala, eta 505 egun behar izan zituen behin betiko sendatzeko.


      (…)


      Kasu honetan, erreklamazioaren oinarria ezin zaio egotzi ospitaleko instalazioko altzarien funtzionamendu txarrari, baizik eta, ohearen alboetako barren erabilerari buruzko informaziorik ez emateari; izan ere, horrek eragin zuen, barra bat igotzen saiatzean, erreklamatzaileak istripu bat izatea, eskuineko eskuko behatz erakuslea harrapatu baitzuen.


      Nolanahi ere, hasieran, interesdunak erreklamazioa soilik jarri zuen ezbehar bat pairatu zuelako, baina, ondoren, alegazioen aldian, bere eskaera honako honetan oinarritu zuen: ez zegoen ohearen segurtasun-barandei buruzko informaziorik.


      Espedientean horrelakorik ez dagoenez, haren ustez Osakidetzak ez du egiaztatzen ohearen funtzionamenduari buruzko azalpenak dituen informazio-gida dagoenik. Era berean, erreklamatzailearen ustez ez dago egiaztatuta horri buruzko hitzezko informazioa eman denik. Bi alderdi horiek aipatzen ditu ......... Ospitaleko Erizaintzako Unitatearen gainbegiraleak bere txostenean.


      (…)


      Ildo horretan, unitatearen gainbegiraleak bere txostenean ohearen ezaugarri orokorrak azaltzen ditu, baita unitatean ospitaleratzen zen protokolori jarraitzen zaion ere. Gainbegiraleak adierazi du ospitaleratzeak irauten duen bitartean, pazienteari eta haren ahaideei, baleude, honako alderdi hauen berri ematen zaiela, hitzez nahiz idazki bidez (informazio-gida bat ematen zaie): (i) unitateko funtzionamenduari buruzko arauak, (ii) zer gailu dauden (aginteak, ohearen mugimenduaren kontrola, txirrina...) eta (iii) eskura dauden langileak.


      Honako hau ere adierazi du: “barandak jartzen dira horrelakorik agintzen bada edo familiak eskatzen badu, eta ospitaleko zaindariak edo laguntzaileak jartzen ditu; horrez gain, barandaren erabilera harrera-eskuliburuan azaltzen da. Gainera, barandak helduleku bat du, baita mugimenduaren noranzkoari buruzko adierazpen grafiko bat ere, gezi baten bitartez.


      Kasu honetan, beraz, ez da zalantzan jartzen altzarien kontserbazioa eta mantentzea, baizik eta ospitaleko ohearen funtzionamenduari buruzko informazioa emateko betebeharrak bete ez izana, zeren ohearen maneiuak lesio bat izateko arriskua eragin baitezake, hau da, gorputzaren zati bat estekatuta gera baitaiteke ohearen baranden artean edo baranden eta koltxoiaren artean.


      Erreklamatzaileak alegatu du Osakidetzak ez duela egiaztatu funtzionamendu-arauei buruzko informazio-gida eman zenik, ezta gainbegiralearen txostenean aipatzen diren hitzezko argibideak eman zirenik ere.


      Egia da, erreklamatzaileak adierazten duenaren arabera, hainbat arrazoi direla medio, espedienteari ez zaiola informazio-gida gehitu. Baina gai horrek ez du garrantzirik aztertzen ari garen kasua aztertzeko. Era berean, ez da garrantzitsua, kasu honetan, aztertzen ari garen gaiari buruzko hitzezko informazioa eman ote den edo ez.


      Hortaz, aipatutako informazioak pazientea ospitaleratzen denean pazienteei, eta, hala badagokio, haren ahaideei, ematen zaizkien argibideak dira. Pazienteei eta haren ahaideei harrera egiteko protokoloaren zati dira, baina ezin zaizkie inola ere luzatu noizean behin, eta arrazoi partikularrak direla medio ospitalera joaten diren bisitei.


      Nolanahi ere, adierazi behar dugu ospitaleko instalazioetako altzarien mantentzea eta kontserbazioa instalazioen titularrari dagokiola, eta titular horrek zaindu beharko duela instalazioak egoera onean daudela eta funtzionamendua egokia dela; era berean, ahaleginak egin beharko ditu instalazio horien erabilerari atxikitako arriskua kontzientzia sozialaren arabera eska daitezkeen segurtasun-estandarrek ezarritako mugen barruan egoteko.


      Estandar horren barruan, oheak bere argibideak ditu, grafiko batez adieraziak, barandak zabaltzeko behar diren eragiketak egiteko moduari dagokionez; eragiketa erraza da, soilik eskatzen baitu pertsona batek heldulekutik tiratzea gezi batez adierazitako noranzkoan, funtsezko diligentzia erabiliz.


      Kasu honetan, barra bi pertsonak igo zuten, eta horrek esan nahi du pertsona horietako batek behar ez zen leku batetik heldu ziola barrari. Horrez gain, ustekabe bat gertatu zen: barra estekatuta geratu zen gernua biltzeko poltsarekin. Ustekabe horren aurrean, salatzaileak behar ez zen leku batetik heldu zion barrari ─“malgukia dagoen lekuan jarri nuen eskua, eta indarrez tiratzean behatza harrapatu zidan...”─ eta dakiguna gertatu zen.


      Azaldutako guztiak adierazten du izandako istripua erreklamatzailearen zabarkeriaren ondoriozko jokabidetik datorrela funtsean, eta horrek kausa-lotura oro hausten du, grafikoan azaltzen diren erabilerari buruzko jarraibideak kontuan hartu ez zituelako.


      Kasu honetan, egokiena izango zen ospitaleko langileei deitzea baranda hura maneiatzeko edo, hala badagokio, kontu handiagoa izatea barandari eragiterakoan. Baina, kasu honetan, egon zitekeen arriskua bere gain hartu zuen erreklamatzaileak, zeren, hark berak pentsa baitzezakeen eskua malgukia dagoen lekuan jartzean arriskuak egon zitezkeela haren osasunarentzat edo osotasun fisikorako, eta, hala ere, arriskuan jarri zen zuhurtziarik gabe.


      Adierazitakoaren arabera, Batzordearen ustez ezin zaio ondare-erantzukizunik egotzi osasun-administrazioari emaitza kaltegarria biktimaren axolagabekeriaren, ez-egitearen edo ardurarik ezaren ondorioz soilik gertatzen bada. Zabarkeriaz egindako jarduera hori soilik izan zen harrapatzea eragin zuena, eta ezin zaio kanpoko beste alderdi batzuei egotzi. Osasun-administrazioa ezin da behartu mota guztietako prebentzio-neurriak hartzera baimendu gabeko jendeak instalazio sanitarioen eta haien elementuen inguruan egin ditzakeen balizko maneiatzeen aurrean.


      149/2013 ABJI, 7.etik 41.era par.


      


      Azkenik, gai osagarri gisa bada ere, erreklamatzaileak adierazi du zalantzak dituela medikuek autopsia ez eskatzeari dagokionez, baina gai hori ere behar bezala azaldu da Ikuskatzailetza medikoaren txostenean; hortaz, autopsia klinikoa egitea beharrezkoa ez denez, eta hura egiteko premia edo egokitasuna begi-bistakoa ez denez, autopsia ez egiteak ez dakar praxi txarra, bestalde, ez dago jasota ahaideek medikuei eskatu zietenik autopsia egitea.


      2013/46 ABJI, 37. par.


      


      MCZU andrearen erreklamazioaren oinarria honako hau da: zabarkeriazko jardun bat gauzatu zuten Osakidetzako espezialistek, beste paziente baten erradiografia aztertu ondoren ....... Ospitalean diagnostikatu eta tratatu zutelako, eta mediku traumatologoak pazientearen kexak Lehen mailako Arreta Zentroan ez zituelako kontuan hartu eta ez ziolako beste azterketa osagarri bat egin.


      Diagnostiko-erroreen ondorioz sortutako kalteari dagokionez, erreklamatzailearen ustez, benetan zeukan lesioa larriagotu egin zitzaion behar ez zen tratamendua aplikatu ziotelako, “eta horrek eragin du lesioa ez sendatzea hasieratik behar bezala diagnostikatu izan baliote sendatuko zen mailan; era berean, horrek eragin zion guztiz beharrezkoa ez zen mina izatea aldi batean”.


      Lortu nahi duenaren alde eginez, MCZU andreak medikuntzan eta kirurgian lizentziatua den pertsona baten txosten medikoa —2013ko urtarrilaren 7an sinatua— aurkeztu du. Lizentziatu horrek Euskal Herriko Unibertsitateko masterra lortu zuen Gorputzeko Kaltearen Balioespenean eta Baremazioan. Txostenean, espezialistak, alde batetik, zehaztu ditu MCZU andreak data horretan zituen muga funtzionalak eta ondorioak (ebakuntzaren ondoriozko orbana, eta eskuineko besoa mugitzeari dagokionez: “kaltetuak lortzen du 120º-ko tolestea,110º-ko urrunketa, 30º-ko defizitarekin kanpoko biraketari dagokionez, 40º-koa barneko biraketari dagokionez, eta 20º-koa eskuineko sorbaldaren erretrobertsioari dagokionez; goiko gorputz-adar horretako gainerako giltzadurei dagokienez, ordea, mugikortasuna du”), eta, bestetik, medikuen jardunari buruzko balioespen batzuk egin ditu. Balioespen horietatik, honako paragrafo hauek jasoko ditugu hemen:


      “(…)


      Kaltetuari emandako lehen asistentzia medikoan, diagnostiko-errorea dago; izan ere, klabikula-haustura zuela diagnostikatu ziotenez, haustura hori protokolo baten arabera tratatu zen benetako diagnostikoaren eta kaltetuak izandako besahezur-hausturak beharko zukeen tratamenduaren kaltetan.


      Ildo horretan, onartu behar da kaltetua erori zenean pairatu zuen haustura gertatu zen tokia kontuan hartzen badugu, haustura horrek berak eragin dezakeela ondorio funtzionalak izatea lesionatutako sorbaldan, baina uste dut diagnostiko-errorean oinarritutako hasierako akats terapeutikoak (galtzarbe azpiko zortzigarrenean trakzio bendajeduna aplikatu zitzaion) eskuineko sorbaldaren haustura/luxazioaren behar bezalako tratamendua hilabete atzeratzeaz gain, areagotu egin zuela artikulazio horren trauma-ondoko kaltea, eta horrek eragina izan zuela ondorengo bilakaera terapeutikoan, eta, horrenbestez, egindako tratamenduaren azken emaitzan ere bai”.


      Espedientea aztertu ostean, egiazta dezakegu, egiaztatu ere, diagnostiko-errore bat egin ziotela MCZU andreari haren erradiologia-probaren balioespena kontuan hartu ordez beste paziente bati egindako proba hartu zutelako. Akats horrek ekarri zuen eskuineko besoan zeukan benetako mina sendatzeko egokia ez zen tratamendua jartzea (besoa immobilizatzea) eta horrek eragin zuen tratamendu egokia ez jartzea lesioa gertatu zenetik hilabete igaro arte, eta hilabete horretan, gainera, gorputz-adar horretan mina zuela egon behar izan zuen.


      Horixe bera aitortzen dute Lehen mailako Arretako Zentroan artatu zuen mediku traumatologoak eta ikuskatzaile medikoak (“Pazientea, hots, MCZU andrea, erori egin zen eta horrek eskuineko besahezur-buruaren haustura/luxazioa eragin zion. Larrialdi Zerbitzuan edo Erradiologia Zerbitzuan aldaketa bat gertatu zen, eta pazientearen historian sartu zuen erradiografia beste pertsona batena zen. Akats horren ondorioz, diagnostiko okerra egin zen eta une hartan ez zitzaion aplikatu pazienteak behar zuen tratamendua”).


      Aurrekoaz gainera, espedientean azaltzen da Lehen mailako Arreta Zentroko traumatologoak ez ziela kasurik egin pazientearen kexei behar bezalako miaketa egiteko.


      Gauzak horrela, ikuskatzaileak amaitzen du honako hau esanez: “MCZU andreari Osakidetzan eman zizkioten zainketetan gutxienez bi aldiz urratu zen lex artis legea. Pazientearen erradiografia eta beste paziente batena gurutzatu zirenean, eta horren ondorioz, tratamendu okerra ezarri zenean, eta mediku traumatologoak pazientearen kexak kontuan hartu ez zituenean eta behar bezala miatu ez zuenean. Horrek guztiak eragin zuen tratamendu egokiaren aplikazioa atzeratzea, hilabete geroago jarri baitzitzaion pazienteari zegokion tratamendua”.


      Hortaz, ez da zalantzan jartzen praxi txarra izan dela; izan ere, erradiografiak trukatzearen ondorioz diagnostiko-errorea egin da, eta pazientearen kexak kontuan izanda ez da egiaztatu diagnostiko hori zuzendu ote den. Horrenbestez, ordaintzeko moduko kaltearen araberako kalte-ordainaren zenbatekoa ezarri behar da.


      Kalte hori zehazteari dagokionez, MCZU andrearen ustez, diagnostiko-erroreak eta tratamendu okerra ezarri izanak, eta horrez gain, denboraldi batean guztiz beharrezkoa ez zen mina izateak, larriagotu egin zuen hark zeukan lesioa, eta ez zion utzi sendatzen hasieratik behar bezala diagnostikatu izan baliote sendatuko zen mailan. MCZU andreak duen iritzia espezialistak gorputzeko kaltea balioestean eta barematzean emandako iritziarekin indartzen du, arestian azaldu dugunaren arabera.


      Beraz, MCZU andreak kalte-ordainen kontzeptuen artean sartzen du pecunia doloris deitutakoa, diagnostiko okerra egin zenetik (2010eko abenduaren 6a) lehenengo ebakuntza egin zen egunera (2011ko maiatzaren 16a) bitarteko aldia aintzat hartuta kalkulatzen dena. Lesioa egonkortu ondoren geratzen zaizkion ondorioak ere kontzeptu horien barnean sartzen du.


      Batzordeak adierazi du, hasiera batean, ezin dela onartu diagnostikoan izandako akatsak eta diagnostiko egokia egiteko izandako atzerapenak automatikoki sortzea pazienteak pairatutako kalte material osoaren (besteak beste, azken ondorioak) kalte-ordainerako eskubidea, nahiz eta begi-bistakoa den akats horrek atzeratu egin duela tratamendu egokia aplikatzea.


      Hori horrela da, zeren, besahezur-hausturaren diagnostikoa pazienteari zegokion erradiografia aztertuz edo minak jarraitzen zuela ikusita diagnostiko diferentzial bat eginez gauzatu izan balitz ere, ezin baita jakin zein izango zen azken emaitza tratamendua garaiz jarri izan balitz eta besahezur-buruaren hausturaren ebakuntza egin izan balitz.


      Edonola ere, medikuaren okerreko jardunak pazienteari erabat sendatzeko espektatibak zapuztu zizkiola agerian uzten duen froga erabakigarririk ez dugu, sendatzeko edo azken emaitza hobea lortzeko zalantzak eta probabilitate-judizioak baizik (aukera-galeraren teoriaren doktrinaren araberako kalte-ordaina jaso dezaketenak).


      Auzitegi Gorenak, 2012ko urtarrilaren 2an emandako epaiaren laugarren zuzenbideko oinarrian (JB\2012\2), aukera-galeraren doktrina , 2011ko irailaren 27ko epaian (RJ 2012/939) definitzen dena, ekartzen du gogora, eta, era berean, gogora ekartzen du 2009ko azaroaren 24ko epaia (RJ 2009/8082), eta doktrina hori auzitegi bereko 3 zenbakiko Salaren jurisprudentzian hartuta dagoela aipatuz, honako hau adierazten du kalte-ordaina jaso dezakeen kalteari dagokionez:


      “(…) kasu horietan, kaltea ez da jazotako gertakariari dagokion kalte materiala, baizik eta zerbitzuaren funtzionamenduek jarduteko beste parametro batzuei jarraitu izan baliete gertakariek hartuko zuten sekuentziaren inguruko zalantza; azken batean, gertatutako inguruabarrak beste modu batean gertatzeko aukera. Aukera galtzean, beraz, badago beste tratamendu bat aplikatzeko nolabaiteko galera, eta galera hori, nolabait, kalte moralaren antzekoa da eta ordain daitekeen kontzeptua da. Azken batean, esan daiteke medikuaren jardunak zapuztu egin zizkiola pazienteari sendatzeko espektatiba jakin batzuk, eta, horregatik, kalte-ordaina eman behar zaio pazienteari, baina kalte-ordainaren zenbatekoa murriztu egin behar da kontuan hartuta arduraz jokatu bazen ere, kaltea gertatzeko aukera egon bazegoela.


      Horri dagokionez, honako hau balioetsi behar da: (I) pazientea Lehen mailako Arreta Zentroan artatu zuen traumatologoaren txostenean honako hau adierazten dela: “Diagnostiko okerraren ondoriozko tratamendu geroratuarekin lotutako ondorioei eta egon litezkeen ondorioei dagokienez, «benetako» erradiografiak ikusi gabe ere, benetan besahezur-buruaren haustura izan bazen, 4 zatitan hautsia, giltzaduraren iraulketarekin eta luxazioarekin (Neer IV. motakoa), ez dut uste azken emaitzan alderik egongo zenik tratamendua hilabete geroago hasi bazen ere, zeren haustura horiek, hasiera-hasieratik pronostiko txarra izaten baitute eta mugikortasunaren inguruko ondorio iraunkorrak izaten baitituzte beti, normalean giltzaduraren inkongruentzia eta besahezur-buruaren nekrosia izaten delako”; (II) ikuskatzailetza medikuaren txostenean ondorioztatzen da ezin dela ezarri nola geratuko zen pazientearen sorbalda diagnostikoa hasieratik egokia izan balitz; nolanahi ere, ordaindu beharreko kalte-ordainaren zenbatekoak “kontuan hartu beharko luke lesioaren pronostikoa ere ez zela ona izango hasieratik diagnostikatu eta tratatu izan balitz ere”; (III) erreklamatzaileak aurkeztutako txostenean onartzen da, gorago adierazi dugunaren arabera, hausturak berak, dagoen tokiarengatik, ekar litzakeela ondorio funtzionalak lesionatutako sorbaldan; nolanahi ere, txostena sinatzen duen espezialistak, ondoren, adierazten du diagnostiko-errorean oinarritutako hasierako akats terapeutikoak lagundu zuela, halaber, ondorengo bilakaera terapeutikoan eta egindako tratamenduaren (galtzarbe azpiko zortzigarrenean trakzio bendajeduna aplikatuz) azken emaitzan; izan ere, horrek tratamendu egokia atzeratzeaz gain, areagotu egin zuen giltzadura horretako traumatismo-ondoko kaltea.


      Aurreko guztia azaldu ondoren, guk uste dugu eragindako kalteengatik MCZU andreak jaso dezakeen kalte-ordaina ezartzeko garaian kontuan izan behar dela, alde batetik, pazienteak pairatu behar izan zuen mina eta deserosotasuna lesioa gertatu zen egunetik, hau da, 2010eko abenduaren 6tik 2011ko urtarrilaren 3ra bitarte (egun horretaz jabetu ziren diagnostiko-erroreaz eta pazientea ............ Ospitaleko Larrialdietako Zerbitzuan ospitaleratu zuten) ez ziotelako benetako lesioaren tratamendurik jarri, eta ospitaleratu zutenean baieztatu baitzuten diagnostikoa: “humero proximalaren haustura-luxazioa gogortze-fasean”. Egun hartan ekin zitzaion mina arintzeko tratamendu egokiari.


      Zerbitzu publikoen ohiko edo ezohiko funtzionamendutik eratorritako gorputzaren kalteari automatikoki aplikatu ezin bazaio ere, onartzen dugu, orientazio gisa, mota horretako kalte fisikorako kalte-ordainaren zenbatekoa kalkulatzeko erabil daitekeen bide bat izan daitekeela kalte-ordainaren zenbatekoa kalkulatzeko, zirkulazio-istripuetan pertsonei eragindako kalte-galerak balioesteari dagokionez kalte-ordainen zenbatekoa ezartzeko erabiltzen duten sistema erabiltzea, segurtasun eta objektibotasun juridikoa ematen diolako beti konplexua izaten den kalte fisiko eta moralen balioespenari. Horregatik, gure ustez egokia da kontzeptu horrengatik proposamen erabakigarrian egiten den balioespena: egun bakoitzeko 56,60 € 28 egun eragozleetan (2010eko abenduaren 6tik 2011ko urtarrilaren 3ra, gorago adierazi dugunez); guztira 1.584,80 €. (Kontuan izan behar da zenbateko hori Aseguru eta Pentsio Funtsen Zuzendaritzaren 2012ko urtarrilaren 24ko Ebazpenean aurreikusitakoaren arabera ezarri dela. Ebazpen horren bidez heriotza, lesio iraunkor eta aldi baterako ezintasunengatiko kalte-ordainen zenbatekoak —zirkulazio-istripuetan pertsonei eragindako kalte-galerak balioesteko sistema 2012an aplikatu ondoren lortzen direnak— argitaratzen dira; horregatik, eguneratu egin beharko da prozedura honetan ebazpena ematen den egunean).


      Bestalde, aukera-galerari dagokionez, balioetsi beharko da, halaber, tratamendu egokiak alda zezakeela lesioaren azken emaitza, eta horrek kalte moralaren kuantifikazioa dakar, lan zaila beti. Kasu honetan aztertu behar da medikuen txosten guztietan ─baita pazienteak aurkeztu duen txostenean ere─ onartzen dela, hausturaren kokapenarengatik eta ezaugarriengatik, pronostiko txarra zuela, eta aurreikus zitekeela ondorio funtzionalak izango zirela nahiz eta tratamendua garaiz aplikatu. Horrek balio du ─arestian azaldutako doktrina jurisprudentzialaren arabera─ kontzeptu horrengatiko kalte-ordainaren zenbatekoa modulatzeko, arduraz jokatu izan bazen ere, azken muga funtzionala gertatzeko aukera handia zegoela kontuan hartuta.


      Horrenbestez, guk uste dugu aurkeztu dizkiguten inguruabarretarako egokia dela 2.000.- €-ko zenbatekoan kuantifikatzea diagnostikoan akatsa egin izan ez balitz pazienteak emaitza hobea lortzeko aukera galdu izanak dakarren kalte morala.


      2013/67 ABJI, 26.etik 44.era par.


      


      Aurreko guztia aztertu ondoren, ezetsi egin behar da erreklamazioa; izan ere, ez dago jarraitutako jarrera eta aplikatutako tratamenduak pazienteak une oro zituen seinaleekin eta sintomekin bat ez zetozela teknikoki egiaztatzea ahalbidetzen duen elementurik. Ez dirudi arrazoizkoa denik zoritxarreko emaitza hasierako diagnostikoan izandako atzerapenari egoztea, baldin eta une hartan ez baziren ageri beste patologia bat izan zitekeela pentsaraz zezaketen sintomak.


      2013/68 ABJI, 47. par.


      


      Aurrekoa aintzat hartuta, eta txostenerako aurkeztu diguten kontsulta ikusita, ondare-erantzukizuna ezartzeari lotu baitzaio, Batzordearen esku-hartzea izango da erabakitzea ea zerbitzu publikoen funtzionamendu okerrik izan ote zen Osakidetzako zerbitzuek emandako diagnostikoan eta asistentzian, osasun pribatura joan behar izateraino. Eta hori aztertzeko, beste behin, bidali diguten espedienteak eskaintzen digun informazioaren esparruan ibili behar dugu.


      Horri dagokionez, kirurgia-zerbitzuko mediku taldearen erabakia tratamendu errehabilitatzailearekin jarraitzea zen MCF giltzaduren [metakarpofalangikoak] zurruntasuna tratatzeko, baina emaitzarik lortzen ez zuenez, erreklamatzaileak zentro pribatu batera jo zuen eta han gomendatu zioten ebakuntza bat egitea berehala zurruntasunak beste behatz batzuetara ez zabaltzeko betiko. Tratamendu hura izan zen, azken batean, tratamendu egokia eta, tratamendu hari esker, erreklamatzailea lan-jarduerara itzuli ahal izan zen eta, espedientetik ondorioztatzen denaren arabera, ez zaio ondorio funtzionalik geratu, ondorio estetikoak izan ezik, eta aurreikusten denez, eskuaren funtzionaltasun ona du.


      Batzordeak datu horietatik honako hau ateratzen du: (i) ICPMn aplikatu zioten tratamendua izan zela tratamendu egokia; (ii) ez dagoela jasota interesdunari eskaini zitzaiola ebakuntza hori egiteko aukera, baina gertakari hori ez zela etorkizunean gauzatzea baztertzen; eta (iii) ICPMn egindako ebakuntza egin zitzaiola pazienteari adierazi ziotenean biziko larrialdia zegoela.


      Horrenbestez, kontuan hartu behar da zerbitzu publikoaren ezohiko funtzionamendua dagoela, baina honetan bakarrik: erreklamatzeari behartu egin zaio osasun pribatura jotzera Osakidetzak zuzenean edo deribazioaren bitartez eskaini behar zion prestazioaren bila.


      2013/95 ABJI, 81.etik 84.era par.


      


      Interesdunak erreklamazioaz gain, medikuaren txostena aurkeztu du. Txosten horretan ez da aztertzen APA adingabeari egindako aurikulaplastia, eta honako hau adierazten da: “egindako ebakuntza kirurgia plastiko-estetikoko prozedura bat denez, gure ustez emaitzen medikuntzaren (eta ez bitartekoen medikuntzaren) aurrean egongo ginateke, non emaitza ez den behar bezalakoa izan”.


      Aurreko arrazoibideari dagokionez, esan behar dugu medikuntza sendagarriaren eremuan nahiz borondatezko edo gogobetetzeko medikuntzaren eremuan, zerbitzuen errentamendu-kontratu baten aurrean gaudela, medikuaren eta pazientearen edo bezeroaren─ artekoan, eta ez obrako errentamendu baten aurrean─ eta kontatu horrek baliabideen inguruko betebeharra ezartzen diola medikuari ez, ordea, emaitzen ingurukoa (besteak beste, Auzitegi Nagusiaren Epaiak, arlo zibileko sala, 1994-04-25ekoa, JB/1994/3073;2001-05-11, JB/2001/6197; 2007-11-22, JB/2007/8651).


      Besteak beste, Auzitegi Nagusiaren 2009ko ekainaren 30eko epaiak (arlo zibileko sala) (JB/2009/6460) adierazten duenez, jarduera medikoa gauzatzen denean ezinezkoa da baliabideen betebeharraren eta emaitzen betebeharraren arteko bereizketa egitea, emaitza ituntzen edo bermatzen bada izan ezik.


      Bestalde, medikuntza publikoaren eremuan, gaur egun, ezin da gogobetetzeko medikuntza sartu, medikuntza publikoa herritarrek osasunerako duten eskubidea sustatzeko sortu baitzen; osasunaren kontzeptuak ongizate fisikoko alderdiak nahiz alderdi psikikoak eta sozialak biltzen ditu.


      Gauzak horrela, Konstituzioak, osasuna babesteko eskubidea aitortu ondoren, ezartzen du botere publikoei dagokiela osasun publikoa antolatu eta babestea (43. artikulua).


      Osasunari buruzko apirilaren 25eko 14/1986 Legearen 46. artikuluan ezartzen da osasun-sistema nazionalaren funtsezko ezaugarrietako bat dela sistema horren antolaketa egokia izatea osasunari arreta integrala emateko, eta sistema horrek osasunaren sustapena eta gaixotasunaren prebentzioa ez ezik sendatzea eta errehabilitazioa ere barnean hartzea.


      Osasun-sistema nazionalaren kohesioari eta kalitateari buruzko maiatzaren 28ko 16/2003 Legearen 7. artikuluan ezartzen da osasun-sistema nazionalaren osasun-arretaren prestaziotzat hartzen direla herritarrei bideratutako osasun-alorreko zerbitzu edo zerbitzu multzo prebentiboak, diagnostikoen alorrekoak, terapeutikoak, errehabilitatzaileak eta osasuna sustatzekoak edo mantentzekoak.


      Osasun-sistema nazionaleko zerbitzu erkideen zerrenda eta haren eguneratze-prozedura ezartzen duen irailaren 15eko 1030/2006 Errege Dekretuaren 5.4.a) 4 artikuluan ezartzen da zerbitzu erkideen zerrendan ez direla sartuko helburu huts gisa aisia- atseden- konfort- eta kirol-jarduerak edo hobekuntza estetikoa edo kosmetikoa, uren, bainuetxeen edo egoitza-zentroen erabilerako jarduerak edo antzeko jarduerak dituzten teknikak, teknologiak edo prozedurak.


      Arau horretako 11. artikuluan ezartzen da autonomia-erkidegoek beren zerbitzuen zerrendan (zerbitzuen zerrenda osagarria) sartu ahal izango dutela osasun-sistema nazionalaren zerbitzu erkideen zerrendan bilduta ez dagoen teknika, teknologia edo prozedura bat; nolanahi ere, zerbitzu osagarri horiek 5. artikuluan ezarritako eskakizun berak izan beharko dituzte.


      Horrenbestez, ulertu behar da APA adingabeari egindako ebakuntzaren helburua ez zela estetikoa soilik, baizik eta sor litezkeen arazo psikologikoak sendatzeko edo prebenitzeko zela.


      2013/108 ABJI, 32.etik 41.era par.


      


      Kasu honetan, burtsitis trokantereoarekin bateragarri zen koadro kliniko bati 2009. urtean egindako jarraipenaren ondorioz, agerian jarri zen gorputz arrotz bat, ─zehazkiago esateko, gaza bat─ zegoela MPSR andrearen sabelean, eta gaza horren jatorria eskuineko obarioan endometrioko kiste bat kentzeko egindako ebakuntza batean ezarri da. Ebakuntza hori 2003ko abuztuan egin zion Arabako Unibertsitate Ospitaleko (..... egoitza) ginekologia-zerbitzuak.


      Zirujauak betetako orri kirurgikoan adierazten da gazen eta materialaren kontaketa normala dela. Hala eta guztiz ere, erizaintza-erregistroan jaso zen 11+1 konpresa entregatu zirela eta 5+6 kontatzen direla. Beraz, eztabaidaezina da ebakuntza gauzatu bitartean konpresa bat ahaztuta utzi zela sabelaldeko barrunbearen barruan.


      Ebakuntzan izandako ahazte hori praxi txarra da , zalantzarik gabe eta egintza horretatik eratorritako kaltea osasun-alorreko Administrazioak ordaindu behar du ondare-erantzukizunaren esparruan.


      2013/119 ABJI, 26.etik 28.era par.


      


      MRPJ andreak egindako erreklamazioaren oinarria honako hau da: osasun-zerbitzu publikoen zabarkeriazko jarduna izan da; izan ere, ez da ezkerreko bularreko kartzinomaren diagnostiko goiztiar eta egokirik egin. MRPJ andrearen aburuz, ............(e)ko ............ Klinikan (garai hartan Osakidetzarekin itunduta zegoena) ezkerreko bularrean zuen noduluaren oso azterketa mugatua egin zioten, mamografia bat bakarrik egin baitzioten, baina MRPJ andrearen ustez, azterketa osatu egin behar zioten ekografia bat eta ziztada bat eginez, tumore gaiztoa izateko edozein aukera baztertzeko, ondoren, …... Ospitalean egin zioten bezala.


      Diagnostikoa ematean izandako atzerapen horrek eragin du, erreklamatzaileak dioenaren arabera, “gaixotasunak aurrera egitea eta erabateko tratamendua behar duen faseraino iristea. Tratamendu horrek sufrimendu fisiko eta moral larria ekarri du, bularra moztu egin behar izan baitiote, eta horrek inpaktu fisiko eta psikologiko larria izan du, eta, era berean, epe luzerako pronostikoa okerragoa da, horrek dakarren hersturarekin”.


      Era berean, MRPJ andreak uste du Osakidetzak huts egin zuela, “bai Osakidetzak berak, bai bere zentro itunduen bitartez, noduluaren bilakaera ez zuelako behar bezala kontrolatu ─baldin eta hasieratik onbera bazen─”, 2009ko martxoaren 4an eman baitzioten alta .......... Klinikan, horri buruzko inolako azalpenik eman gabe, eta pazienteak berak “jo behar izan zuen ...... ospitaleko Larrialdietara izututa zegoelako eta zerbitzu anbulatorioen geldotasuna ikusita, eta ordurako bazituen kaltetutako ganglio linfatikoak”.


      Guri dagokigun azterketan, lehenik eta behin, esan behar dugu eskatzeko kausari dagokionez, erreklamatzaileak ez duela bidali Batzorde honek aztertzeko ezein dokumenturik ezta hura artatu zuten medikuen aldetik izandako balizko zabarkeriari edo zuzen jokatu ez izanari dagokionez erreklamatzailearen baieztapenen oinarri izango den adituaren txosten medikorik ere.


      Batzordeak, beraz, Osakidetzak emandako txostenekin (bereziki ......... Ospitaleko erradiologoak emandakoarekin ─ikuskatzaileak lortu zuenarekin─. Erradiologo horrek interpretatu zuen bere garaian erreklamatzaileari ............ Klinikan egin zioten proba erradiologikoa) eta Ikuskatzailetza medikoak emandakoarekin eman behar du irizpena.


      Txosten horietako edukia balioetsi ondoren, ikus dezakegu medikuaren jardunbidea okerra izan zela MRPJ andreari emandako laguntzari dagokionez; izan ere, ez zitzaion diagnostiko osoa egin lesioa azaldu zenean bere hasierako egoeran, hau da, indarreko protokolo medikoek eskatzen duten diagnostikoa, dauden inguruabarrak kontuan hartuta.


      Egia da lehenengo txostenean (2012ko maiatzaren 25ekoan) ikuskatzaile medikoak kasuaren azterketa egin zuela, aurretiazko kontsiderazio batzuk egin ondoren, bularreko minbiziaren diagnostikoari dagokionez, aipatzen duen laguntza bibliografikoarekin [bibliografia horretan honako hauek jasotzen dira: pazienteen eta familia-aurrekarien profila, bildu beharreko datuak ─anamnesia─, miaketa, irudi bidezko diagnostiko-teknikak ─mamografia, ekografia eta bestelakoak, esate baterako, gammagrafia edo RNM erresonantzia─, biopsia ─orratz finaren bidezko ziztada/aspirazioa (OFZA), orratz lodiko biopsia (OLB) eta biopsia kirurgikoa (BK)─ eta bularreko minbiziaren diagnostikoan arreta emateko estandarra], baita lokalki aurreratua den bularreko kartzinomari (LABK) dagokionez, fasea aintzat hartuta bularreko minbiziari emandako tratamenduari dagokionez, eta bularreko minbizian aukera-galerari dagokionez ere.


      Kasuaren azterketari eskainitako atal honetan ikuskatzaileak zalantzan jartzen du diagnostiko-prozesu osoa nahikoa izan ote den, ez erradiologoak ez ginekologoak ez dutelako beste jardun diagnostiko osagarririk proposatu mamografiaren emaitzaren ondoren. Eta ikuskatzaileak uste du, baldintza horietan ─ginekologoak egiaztatu du, haztapenaren bitartez, zuntz-nodulu bat dagoela, baina mamografiaren txostenean, ordea, ez da horren berri eman, eta ez dago aurretiko beste mamografiarik erkatzeko─, “pazientearen adina eta hilabete batzuk lehenagotik nodulu iraunkorra zuela kontuan hartuta, komenigarria zela diagnostikoaren prozesuarekin jarraitzea. Ekografiaren ohar batean adierazten da, hain zuzen ere, miaketa klinikoan uki daitekeen nodulu edo masa bat dagoela, mamografian ikusten ez bada ere”.


      Ikuskatzailearen txostenaren I. eranskin gisa gehitu den dokumentuan egiaztatzen denez, ginekologiako espezialitatearen kontsultak bateratzeko baldintzei dagokienez, bateratze horren arabera, asistentzian honako hau eskaini behar zen, oro har: “pazienteari arreta integrala ematea bideratutako prozesuari, haren miaketari, proba diagnostikoak egiteari, eta tratamendu medikoari edo kirurgikoari dagokionez medikuaren alta jaso arte edo sei hilabeteko gehieneko aldian”.


      Horrez gain, ikuskatzaileak adierazi du lehenengo kontsulta medikoan egin beharreko prozedurak honako hauek bildu behar zituela, bateratzearen arabera: historia klinikoa anamnesiarekin eta miaketa fisiko osoa, irudizko probak, egokitzat hartutako proba funtzionalak eta zehaztapen analitikoak, susmo-diagnostikoaren arabera eta eguneratutako irizpide zientifikoen arabera, baita beste miaketa osagarri batzuen eta prozedura diagnostiko berezien plangintza ere, lehenengo bisitan ez bazen diagnostiko erabakigarria lortu. Zehazki, bularretako patologiaren prozesuei dagokienez, zehazten zen “lehenengo bisitan edo miaketa osagarriak eta/edo proba bereziak egiteko bisitan (baldin eta lehenengo bisita medikoan egin ezin badira) honako hauek egingo direla: bularreko mamografia eta ekografia. Lesio susmagarrien laginak hartzea. Lesio susmagarrien analisi anatomopatologikoak”.


      Hortik ondorioztatzen du “pazienteak zuen bularreko nodulu ukigarriaren diagnostikorako emaitza negatiboa eman zuen mamografia (aurkikuntza susmagarririk gabe) baino proba gehiago egin ez direnez, hitzartutako kontsulta ginekologikoan gauzatutako asistentzia ez zela nahikoa izan gomendio zientifikoei dagokienez, eta, gainera, Eusko Jaurlaritzaren Osasun Sailak gai horretarako ezarrita daukan protokoloan ezarritakoa (protokolo hori hartu behar zuen kontuan nahitaez) ez zuela bete, eta, hortaz, ondoriozta daiteke ez zuela kontuan hartu Iex artis legea”.


      Azaldutako guztia aintzat hartuta, ikuskatzaileak honela amaitu du bere hasierako txostena, 2012ko maiatzaren 25ekoa:


      “Eusko Jaurlaritzaren Osasun Sailarekin itundutako ....… Aldi Baterako Enpresa Elkarteak-..........Klinikak kudeatutako ginekologia-kontsultan pazienteari emandako asistentzia ez dator bat Iex artis legearekin, zeren sakondu baitzitekeen eta sakondu egin behar baitzen pazientearen bularreko nodulu ukigarriaren ikerketa diagnostikoan, nahiz eta mamografiaren emaitza negatiboa izan.


      ............ Klinikan asistentzia-gertakariaren alta eman ondoren (2009ko martxoaren 4an itxi zen), pazienteak ez zuen Osakidetzara jo ginekologian hitzordua eskatzeko ia zortzi hilabete igaro arte, eta ez da azaltzen, halaber, bere osasun-zentroan (lehen mailako arreta) kontsultarik egin zuenik arrazoi hori dela medio. Hortaz, ez dago harremanik Osakidetzako zerbitzu anbulatorioen ustezko geldotasunaren eta pazientearen tumorearen aurrerapenaren artean.


      Pazienteak Osakidetzako zentro batera ─haren kasuan, ......... ospitalera─ jo zuenean, azkar diagnostikatu zioten, baina une hartan haren koadro klinikoa eta zentro itunduan (............ klinika) egin zuen lehenengo kontsultan izan zuen koadro klinikoa oso desberdinak dira.


      Ezin izan da atzeraeraginez ebaluatu ......... Klinikan 2009-01-28an egin zioten mamografian (interesdunak ez du ekarri ─jasota dago pazienteari eskatu zaiola proba hori txostena sinatu aurretik─) ba ote zegoen bederatzi hilabete geroago ......... ospitalean detektatu zioten bularreko lesioaren seinalerik.


      Ezinezkoa da jakitea egindako mamografiaren azterketa gehigarri batek aukera emango zuen kartzinoma duktal infiltrantearen diagnostikoa egiteko 2009ko lehenengo hilabeteetan, baina arrazoizkoa da pentsatzea pazienteari zapuztu egin zitzaiola bere lesioaren diagnostikoa lehenago egiteko aukera ─bederatzi hilabeteko aldearekin─.


      Balioesten zaila bada ere, bularreko noduluaren bilakaera eta tumorea diagnostikatzeko igarotako denbora labur samarra izan dela aintzat hatzen baditugu, pentsa dezakegu bederatzi hilabete lehenago egindako kontsulta ginekologikoan detektatu izan baliote minbizia seguru aski tratamendua beharko zuela (kirurgia, kimioterapia, erradioterapia, hormonoterapia) eta tratamendu hori ez zela pazienteari aplikatu zaionaren oso desberdina izango.”


      2009ko urtarrilaren 29an ........... Klinikan egindako mamografia erreklamatzaileak aurkeztu ondoren, mamografia hori jarduneko ikuskatzaile medikoari igorri zitzaion hark azter zezan, ezin izan baitzuen aztertu bere peritu-txostena egiteko, eta, Osakidetzako Titietako Minbizia Goiz Detektatzeko Programaren arduradunen ─hots, antzeko ebaluazioetan esperientzia dutenen─ aholkularitza jaso ondoren, zeregin horietan ohiko laguntzailea den erradiologo adituetako bati, hain zuzen ere, .......... Ospitaleko erradiodiagnostikoko Zerbitzuko espezialista bati, eskatu zion berriz irakurtzeko mamografia. Erradiologo horrek, mamografia berriz irakurri zuenean (2013ko apirilaren 3a), honako txosten hau eman zuen:


      “(…) Ezkerreko bularrean, kanpoaldeko beheko koadrantearen mailan, foku-dentsitate asimetrikoaren irudia identifikatzen da. Irudi horrek gaizki definitutako inguruak ditu, ez da argi ikusten nodularra dela, gutxi gorabehera 20 mm-ko diametroa du eta azterketa erradiologiko osagarriak (ekografia eta/edo zapalkuntza lokalizatuak) egin behar dira haren ezaugarriak zein diren jakiteko.


      ONDORIOA: Miaketa erradiologiko osatu gabea. Komenigarria da ekografia eta/edo proiekzio osagarriak egitea ezkerreko bularrean”.


      ...... Ospitaleko erradiologoak, 2013ko apirilean mamografiari buruzko txostena emateaz gain, honako intereseko iruzkin hauek egin ditu aztertutako kasuaren gainean:


      “Nolanahi ere, identifikatzen dut prozesuaren hainbat unetan alde ahulak (errore ez deitzeagatik) daudela eta alde horiek azaltzen dutela diagnostikoan izandako atzerapena:


      Ginekologoak eskaeraren kontsulta-orrian miaketaren datu zehatzagoak adierazi behar zituen. Erradiologoak txostena eman zuenean jakin izan balu ezkerreko bularraren kanpoaldeko beheko koadrantean tumore bat haztatzen zela, beharbada balioa emango zion mamografian ikusten den foku-dentsitate asimetrikoaren irudiari eta ez zuen bularreko ehunaren eremu arruntzat hartuko bular trinkoaren testuinguruan.


      “Bultoma” dagoela adierazten duen diagnostiko kliniko baten aurrean, erradiologoa behartuta dago pazientea klinikoki miatzera edo bularreko ekografia bat egitera, nahiz eta mamografian alteraziorik ez detektatu. Lesio ukigarriaren (minbizia, kistea, seguru aski onbera izango den nodulua, bularreko ehun arrunta, eta abar) diagnostiko bat egin behar du. Txosten erradiologikoan aipatu behar du lesio ukigarriaren jatorria ikertu duela.


      Mamografia zentro pribatu itundu batean egin denez, ez dakit bateratzearen barnean hartzen den bularreko aurkikuntzen arabera erradiologoak behar duen ekografia. Badakit jardunbide pribatuan, orokorrean, erradiologoak ez duela askatasunik miaketa osagarriak (zapalkuntza lokalizatuak edo ekografiak) gehitzeko. Beraz, litekeena da osasun-sistemaren funtzionamenduak ere eragina izatea diagnostikoaren atzerapenean, erradiologoak ez duelako askatasunik, testuinguru pribatu horretan, bularreko lesio ukigarriaren diagnostikoa egiteko beharrezkoak diren irudizko teknika guztiak erabiltzeko.


      Lesio ukigarri baten aurrean, normaltzat jo den bularreko txosten arrunt bat ezin da nahikotzat hartu erradiologoak ez badu esanbidez aipatzen lesio ukigarria aztertu dela eta bularreko ehun arruntari dagokiola. Ginekologoak ez zuen konformatu behar miaketa klinikoarekin bat ez datorrela ematen duen txosten horrekin eta beste teknika batzuk (ekografia eskatu, lesio ukigarriaren ziztada/aspirazioa) erabili behar zituen diagnostikora iristeko.


      Azken batean, nik uste dut hainbat akats izan zirela, pertsona bati soilik egotzi ezin zaizkionak, eta akats horiek azaltzen dutela kasu honetan minbiziaren diagnostikoan izandako atzerapena.”


      Ikuskatzaile medikoak hasieran emandako txostenaren ondorengo dokumentuak (mamografiarena, erradiologoaren txostena eta balioespena) aintzat hartuta, gehigarri bat (2013ko apirilaren 5ekoa) erantsi zion txosten hari, eta gehigarri hartan ikuskatzaileak ateratako ondorio bat zuzendu du ─gainerakoak bere horretan utzi ditu─ honako hau adieraziz:


      “Horrenbestez, 2012-05-25ean emandako peritu-txostenaren laugarren ondorioa —orain aztertutako mamografiari buruzkoa dena— aldatu behar da eta honela geratuko da:


      2009-01-26an ..... Klinikan egindako mamografia berraztertu ondoren, mamografia hartan detekta zitekeen irudi susmagarriak, aurretik egindako miaketa klinikoarekin bat zetorrenak, are gehiago eskatzen zuen, litekeena bada, miaketa gehigarriak egitea bularreko lesioaren diagnostiko zehatza egiten saiatzeko; hortaz, gauzatutako jarduna osatugabea zen”.


      Arestian adierazi dugunez, txosten horietatik ondorioztatzen da praxi txarra izan dela, MRPJ andreak pairatutako lesioaren diagnostiko okerra eta osatugabea egin delako eta aplikatu beharreko protokoloetan aurreikusitakoa urratu delako, kasu honetan azaltzen diren inguruabarrak kontuan hartuta.


      2013/134 ABJI, 31.etik 46.era par.


      


      Interesdunak erreklamazioa jarri du bere ustez .... Ospitalean hartu zuen C hepatitisaren kutsapenarengatik pairatutako kalteengatik.


      Erreklamatzaileak dioenez, ospitale horretako egonaldia izan zen HCB birusa hartzeko arrisku-faktore bakarra; izan ere, ez du drogarik hartu, ez du tatuajerik egin, ez du bizitza sexual promiskuoa eraman, eta ez du arriskuko beste ezein praktikarik egin.


      Egon litekeen azalpen bakarra da “ospitale barruko infekzio-foku baten bitartez kutsatu zela, desinfekzioa desegokia zelako, hainbat gaixok partekatutako tresneria kutsatuta zegoelako edo beste edozein kausarengatik”.


      Beste ezer baino lehen, komenigarria da zehaztea, kausa-lotura ezartzeko, hasiera batean, egin zizkioten ebakuntzak (2009ko azaroaren 9an eta 2009ko abenduaren 18an kataraten ebakuntzak, eta 2010eko maiatzaren 26an ahots-kordetan nodulu bat aurkitu ziotelako) ere kontuan hartu zituen arren, hipotesi horiek erreklamatzaileak berak baztertu dituela, diagnostikoek hepatitis akutua zegoela iradokitzen zutelako. Kontuan hartuta transaminasen maila gorena 2012ko ekainaren 4an izan zela eta inkubazioaldia 2-3 astetik 20-22 astera bitartekoa dela, infekzioa gerta zitekeen aldia 2010eko martxotik apirilera bitarteko hilabeteetara mugatzen da.


      Erreklamatzailearen tesia honako silogismo honetatik abiatuta egiten da: egiaztatuta dagoenez aldi horretan hiru aldiz joan zela larrialdietara (dokumentatuta dago 2010eko martxoaren 10ean eta 2010eko apirilaren 25ean asistentzia jaso zuela ..... Ospitalean) eta gaixotasunaren infekzioaren iturri garrantzitsuenetako bat infekzio nosokomiala dela, hau da, ospitalearen eremuan sortzen dena dela, erreklamatzaileak ondorioztatzen du kausa horrengatik kutsatu zela.


      Ikuskatzailetza medikoak emandako txostenaren arabera, Osasun-arloko administrazioak emandako ebazpen-proposamenean ez du planteamendu hori partekatzen. Txosten hartan kasu honetako inguruabar bereziak hartzen dira kontuan. Erreklamatzaileak hainbat epai aurkeztu besterik ez du egiten, baina ez da alegatutako kaltea jasotako asistentziak eragin zuela ezartzen duen ezein irizpen medikotan oinarritzen.


      Ikuskatzailetza medikoak honela argudiatzen du:


      “Kasu batzuetan esan daiteke HCB birusaren ondoriozko infekzioa nosokomiala dela kasu horietan dokumentatu ahal izan delako prebentzio-arauak ez direla bete edo istripu biologiko bat izan dela edo objektibatu delako paziente-paziente edo erizain-paziente kutsapena egon dela edo prozedura jakin batekin lotuta dauden kasuen kontzentrazioa (kluster) identifikatu ondoren edo zerbitzu medikoetan etorkizuneko azterketak egin ostean. Kasu honetan ez da aurkeztu suposizio bat besterik ez dena bermatzen duen ezein zantzurik.


      Alde batetik, adierazitako aldian pazientea ..... Ospitalean (ospitaleratuta edo arreta anbulatorioa emanez) artatu duten kasu bakar batean ere ez zaio odol-transfusiorik edo hemoderibatuen transfusiorik egin behar izan, horixe izanik, hain zuzen ere, HCBaren transmisio nosokomialaren bide ohikoena [388. or.]. Prozedura kirurgikoak sinpleak izan dira (kataratak eta nodulua aho-kordetan) eta larrialdietako asistentzietan (arrazoi arinengatik) ere ez zaio prozedura interbentzionistarik edo erasotzailerik ezarri. Hau da, ez da ikusten HCB birusaren transmisioa ekar zezakeen arriskuko jardunik.


      Ospitaleko Mikrobiologia-zerbitzutik egiaztatu dute 2009ko irailetik 2010eko ekainera bitarteko aldian ..... Ospitaleko esterilizazio-sistemetan ez dela akatsik izan, eta sistema horien aldeko ebaluazioa egin dela; horretarako, kontrolen ziurtagiriak aurkeztu dituzte. Kontrol horiek «Osakidetzako esterilizazio-prozesua kudeatzeko gidaren arabera prozesatu dira [392.-393. or.]. Gida horretan ur-lurrun bidez esterilizatzeari buruzko EN-554 arauan ezarritakoa biltzen da».


      Era berean, aipatutako ebakuntzak gauzatu ziren operazio-geletako ingurumen-kontrolen normaltasunaren berri eman da [394.-397. or.]. Azkenik, jakinarazi da ez dagoela jasota ospitale barruan C hepatitisaren broterik izan denik, ezta adierazitako aldian deklaratutako kasu kopurua igo denik ere [389. or.].


      (…)


      Infekzio hori gerta zitekeen asistentzia-gertakari bakarrak larrialdietako zerbitzuetako asistentziak dira. 2010-03-10ean faringitis akutua eta afonia zuelako ....... Ospitalera joan zen, eta 2010-04-25ean, disnea zuelako. Bi kasuetan, odol-azterketak egin ziren eta azterketa horietan ikusi zen markagailu hepatikoak normalak zirela, eta horixe izan zen pazienteari egin zitzaion zauri txikiko maniobra bakarra. Larrialdietako asistentziari dagokionez, dokumentatu izan da dosi anitzeko bial bidezko HCB birusaren kutsapen-kasuren bat. Analisiak egiteko laginak ateratzeko zainaren ziztada erabili eta botatzeko edo erabilera bakarreko tresneriarekin egiten da Osakidetzaren sare osoan. Mikrobiologia-zerbitzuko buruak adierazi duenez, «egoera normalean ez dago aukerarik C hepatitisaren transmisio nosokomiala gertatzeko, prozedura horretan istripu biologikoa izan bada izan ezik, baina kasu hori ez da erregistratu pazientearen historia klinikoan, ez zaio Lan-Osasuna Unitateari jakinarazi horretarako ezarritako protokoloaren arabera, eta pazienteak ez du bere erreklamazio-idazkian aipatu edo dokumentatu» [3901. or.].


      Beraz, ez dirudi aipatutako asistentzia-gertakariek eragin zutenik suposatzen den infekzio nosokomiala, ez gertakari horien agresibitate urriarengatik, ezta gertakari horiek gauzatu ziren datengatik ere. Era berean, ez dago hipotesi hori bermatuko duten alboko daturik ere (esate baterako, istripu biologikoren bat izan dela edo aldi berean beste kasu batzuk agertu direla egiaztatzea).”


      Gorago aipatutako doktrina jurisprudentzialari berriro heltzen badiogu, ondoriozta dezakegu erreklamatzaileak identifikatu duela infekzio nosokomiala izan daitekeela lesioaren kausa bat, baina zerbitzu sanitarioak azalpen argi samarra eskaini du hori baztertzeko.


      Ildo horretatik, doktrina zientifiko medikoan azaltzen denez, C hepatitisa modu “komunitarioan”, hau da, ez modu nosokomialean hartzeko aukera asko daude, baina argi dago ez dugula elementurik beste hipotesi batzuk ematen hasteko, zeren horretarako ezinbestekoa izango bailitzateke “interesdunaren bizitzari buruzko zehaztasun guztiak eta gauzarik pertsonalenak ezagutzea”, baina horrek ez du eragozpenik jartzen, auzialdiko epaiaren paragrafo hura errepikatzen duen 2007ko apirilaren 20ko Auzitegi Gorenaren Epaiak adierazten duenez (RJ 4294/2007), paziente hori “beste edozein pertsona bezala gaixotasun horrekin kutsatzeko eguneroko bizitzan azaltzen diren beste bide askoren eraginpean egotea”.


      Batzordearen iritziz, eta 2006ko maiatzaren 10eko Auzitegi Gorenaren Epaian (RJ 3958/200) deklaratutakoaren ildotik, honako hau adierazi behar da: “baztertu egin dira odol-transfusio bidez transmititzeko aukera eta beste edozein inguruabar bidez transmititzeko aukera. Gerta liteke pazienteak berak ere ez jakitea zein den inguruabar hori, Mikrobiologiako Zentro Nazionalak jakinarazi duenetik ondorioztatzen denaren arabera; izan ere, Zentro horrek dioenez, HCB birusak eragindako infekzioa beste edozein inguruabarrek —identifikatuta ez dagoenak edo pazienteak gogoratzen ez duenak— eragin zezakeen; horregatik, arrazoi argirik ez dagoenez, ezin da esan ebakuntzek, kateterismoak edo pazientearen tratamenduak iraun zuen bitartean egindako bestelako esku-hartze medikoek eragin dutenik infekzioa”.


      Azkenik, adierazi behar da ezinezkoa dela ez jakitea zientzia medikoak bere mugak dituela, eta muga horiek justifika dezaketela lesio jakin baten kausa zein den ez jakitea.


      Ikuskatzailetza medikoaren txostenak honako hau argudiatzen du gai honen inguruan:


      “Paziente kopuru handi batean ─ia erdian─ ez da lortzen transmisio-mekanismoa zein den identifikatzea. Interesdunak bere idazkian Farreras barne-medikuntzako tratatu ospetsuan azaltzen den aipamenaren zati bat aurkeztu du. Aipamen horren arabera «pertsona horietako askok ospitaleratzearen (ospitaleratze medikoa nahiz kirurgikoa) aurrekariak dituztenez, susma daiteke transmisio nosokomialak garrantzi handia duela». Hori egia biribila da, baina, egia esan, paragrafo osoak honako hau esaten du C Hepatitisaren transmisioari buruz:


      “Batez ere kutsadura parenteral bidez transfunditzen da, odolaren edo hemoderibatuen (lehen 199D) transfusioetatik eta xiringa kutsatuak erabiltzeagatik, baina aurrekari horiek ez dituzten pertsonen kasuan ere gertatzen da. Pertsona horietako askok ospitaleratzearen (ospitaleratze medikoa nahiz kirurgikoa) aurrekariak dituztenez, susma daiteke transmisio nosokomialak garrantzi handia duela. Litekeena da sexu-transmisioa izatea, baina salbuespena izango litzateke. HCB birusaren transmisio bertikala oso gutxitan gertatzen da. (% 5etik beherakoa da), baina aukera gehiago daude ama GIBak koinfektatuta badago (% 20). Kasu asko samarretan ez da jakiten zein den aipatutako transmisioaren mekanismoetako bakar bat ere.» (1. liburukia, 296. or.)


      Azpimarratu egin dut interesdunak paragrafoaren transkripzio partzialean aipatzen ez duen paragrafoaren zatia. Izan ere, literatura medikoko dokumentu askotan azaltzen da hepatitis horiek ─ «hepatitis C esporadikoak deitutakoak»─ daudela. Hepatitis mota horietan ez da identifikatzen transmisio-mekanismo jakin bat, eta gaixotasun horrekin batera dagoen enigmetako bat dira.”


      Erreklamatzaileak aurkeztu duen “C Hepatitis akutua Espainian: 131 kasuren atzera begirako azterketa” izeneko azterlanean ere ikusten da kutsapen-iturri zabalduena nosokomiala bada ere (% 40), gainerako iturrien batura handiagoa dela (% 60) eta haien artean bide “ezezagun” bat dago, % 20raino iristen dena.


      Larrialdietan kutsatu izanaren aukera baztertu da, larrialdietan erreklamatzailea ez zelako prozedura inbaditzailearen eraginpean egon ─odola ateratzeak ez du HCB birusak eragindako infekzioa hartzeko arrisku-egoera berezirik sortzen─ eta erizainek edo beste paziente batzuek ez zuten kutsapen-foku bakar bat ere detektatu, ebakuntza hori erabili eta botatzeko eta modu estandarrean desinfektatutako eta esterilizatutako materialarekin egin baitzen, baina infekzioaren kausa ez zehazteak ez digu pentsarazi behar osasun-arloko erantzukizuna dagoela.


      Azkenik, baimen informatuari dagokionez, jasota dago baimen hori eskatu ziotela erreklamatzaileari egin zizkioten ebakuntzetan, eta ondoriozta daiteke larrialdi-zerbitzuan modu librean eta boluntarioan onartu zuela odola ateratzeko proba egitea, proba hori egiteko ez baita idazki bidezko formalizaziorik eskatu beharrik, Pazientearen autonomiari eta informazio eta dokumentazio klinikoaren arloko eskubide eta betebeharrei dagokien azaroaren 14ko 41/2002 Legearen 8.2 artikuluaren arabera.


      2013/166 ABJI, 47.etik 61.era par.


      


      Erreklamatzaileak eta osasun-arloko Administrazioak adierazi dute arrazoirik gabeko atzerapena izan dela CGM jaunari emandako arretan; atzerapen hori aitortuta dago, halaber, Bilboko Instrukzioko 3 zenbakiko Epaitegiaren 2009ko apirilaren 1eko artxibatze-erabakian. Erabaki hori aipatutako 2608/08 eginbideetarako eman zen.


      Batzordearen ustez ere arrazoirik gabeko atzerapena izan da CGM jaunari emandako asistentzian; hortaz, ondoren ikusiko ditugun egoeretan, praxi txarra izan da eta horrek osasun-arloko Administrazioaren ondare-erantzukizuna dakar.


      Gaia, ordea, okertu egin da eta Administrazioaren eta erreklamatzailearen jarrerak aldendu egin dira artatze horretan pairatutako atzerapena zehazki kuantifikatzeko garaian.


      Erreklamatzailearen iritziz, atzerapen hori bi fase edo une desberdin eta metagarrietan gertatu da. Lehenengo atzerapena 2003ko martxoaren 19tik (egun horretan alta eman zioten ...... Ospitaleko neurologia-zerbitzuan) 2005eko martxoaren 23ra (egun horretan bronkoskopia bat egin zioten eta glotis azpiko estenosi trakeal bat diagnostikatu zioten) bitarteko aldian gertatu zen. Prozesu osoak iraun zuen bitartean medikuaren jardunari egotzitako bigarren atzerapena, erreklamatzailearen arabera, aurreko diagnostikoa egiaztatu zenetik (2006ko iraila) 2008ko otsailera bitarteko aldian gertatu zen; data horretan esku hartu zen erreklamatzailea sendatzen saiatzeko.


      Espedientean azaltzen diren txosten teknikoetan eta, bereziki, Ikuskatzailetza medikoak egindako peritu-irizpenean oinarrituta, Osasun-arloko Administrazioak uste du atzerapen hori bigarren aldiari dagokionez soilik har daitekeela atzerapentzat eta operazio aurreko azterketak egiten hasten diren arte soilik, azterketa horiek beharrezkoak direlako ebakuntza behar bezala gauzatzeko.


      Espedientea eta hari erantsitako euskarri teknikoa aintzat hartuta, Batzorde hau ere ados dago osasun-arloko Administrazioaren irizpidearekin.


      Batzordeak, orokorrean, balio handia ematen die Ikuskatzailetza medikoak emandako peritu-txostenei, baina, beharbada, balio handiagoa eman beharko lieke kasu honetan ─funtsezko balioa, hain zuzen ere─. Egia esan, hemen aztertzen ari garen bezalako kasu batean (hau da, medikuaren jarduna denboran luzatu da eta hainbat subjektuk gauzatu dute eta hainbat jardun edo esku-hartzeren bitartez) funtsezkoa da prozesu osoa orokorrean hartuta aztertzea, eta ez ikuspegi errebisionistatik begiratuta (ikuspegi horrekin ezagutzen den emaitza hartzen baita kontuan) baizik eta une bakoitzean dauden baldintza guztiak balioetsiz.


      Gauzak horrela, Guillain Barré Sindromearen eta estenosi trakealaren inguruko kontsiderazio mediko batzuk egin eta kasu honetan gertatu ziren egoerak aztertu ondoren, ikuskatzaile medikoaren txostenean honako ondorio hauek ateratzen dira:


      “Ikuskatzaile mediko honen ustez, CGM jaunari …... eta ….... ospitaleetan eman zioten asistentzia egokia izan zen pazientearen inguruabarretarako, bai hasierako ospitaleratzeak iraun zuen bitartean, bai trakeostomia ixtea eragozten zuten konplikazioen jarraipena eta ikerketa egin zen bitartean. Arazoa —estenosi trakeala, egindako trakeostomiaren ondorio gisa, aurretik jakin ezin dena, baina askotan gertatzen dena—diagnostikatu zenean, bi alditan ahaleginak egin ziren arazo hori konpontzeko hain erasotzaileak ez diren baliabideak erabiliz, hau da, laser bidez. Nolanahi ere, baliabide horiek eraginkorrak izan ez zirenez, ez zen beste ahalegin kirurgiko batekin jarraitu, egin beharko zen eta aurreikusita zegoen bezala, baizik eta beharrezkoa ez zen denbora-tarte bat igaro zen, baina ikuskatzaile mediko honek ez daki zein den horren arrazoia, beharbada, zerbitzuen deskoordinazioari egotz dakioke kausa hori. Gauza zera da, laser bidezko ebakuntza egin ziotenetik (2006-02-17an eman zioten alta ospitalean) aurreikusitako ebakuntza egiteko beharrezkoak diren azterketak berriro egiten hasteko toraxeko kirurgiako zerbitzura berriz ere itzuli zen arte (2007-04-23), erreklamatzailearen ustez, arrazoirik gabeko atzerapena gertatu zela beharrezkoa den asistentzia medikoan. Denbora-tarte horretan, trakeotomia eramateak dakarren eragozpena pairatzen jarraitu behar izan zuen pazienteak, horrek eskatzen dituen zaintza higienikoekin, eta horrek fonazio autonomoan duen ondorioarekin; izan ere, fonazio autonomoa zailtasunez egin zezakeen kanula eskuz itxita.”


      Arestian adierazi dugunez, Batzorde hau bat dator irizpide horrekin, zeren erreklamatzaileak lehen atzerapentzat hartzen duen denboraldi horretan behar bezalako arreta medikoa jaso baitzuen; izan ere, lehenik eta behin ahaleginak egin zituzten, estenosi trakealaren diagnostikoa egiaztatu ondoren, diagnostiko hori zuzentzeko hain erasotzaileak ez ziren tekniken bitartez, hau da, laserra erabiliz.


      Teknika horrek porrot egin duela behin egiaztatu ondoren soilik esan daiteke arretarik eza edo arrazoirik gabeko atzerapena egon dela osasun-arloko Administrazioaren aldetik; izan ere, aurreko prozesu osoan, pazientearentzat luzea eta neketsua bada ere, ez da ikusten arretarik eza egon denik, baizik eta ikusten da ahaleginak egin direla (arrakasta gehiagorekin edo gutxiagorekin) arazoa teknika kontserbatzaileagoen edo hain erasotzaileak ez diren tekniken bitartez konpontzeko.


      


      2013/170 ABJI, 40.etik 49.era par.


      


      Praxi txarra izan den edo ez aztertzen hasi aurretik, irizpenerako komenigarria da, zati batean, Ikuskatzailetza medikoaren txostenak testikuluen tortsioari buruz ematen duen azalpena kontuan hartzea.


      Txosten horren arabera, testikuluen tortsioa zera da, kordoi espermatikoaren biraketa axiala, testikuluaren baskularizazio benosoa eta arteriala eteten duena, testikuluaren bideragarritasuna arriskuan jarriz. Maizago gertatzen da jaioberrietan eta nerabeetan, baina edozein adinetan gerta daiteke. Helduen kasuan, testikuluetako tumorearekin edo jarduera fisiko garrantzitsuarekin lotuta egon daiteke.


      Kasuen % 6 ez da miaketa kliniko bidez diagnostikatzen; horregatik, zalantza txikiena badago edo diagnostikoa baieztatzeko, testikuluen ekodopplerra egin behar da, horrek balioesten baitu testikuluan dagoen odol-fluxua.


      Guri dagokigun ondorioetarako, garrantzitsuena da diagnostiko susmagarriaren aurrean azkar jardun behar dela, zeren, azkar jarduten ez bada, testikuluek kalte konponezina pairatzen baitute. Tortsioaren iraupena lau ordutik gorakoa denean, ezin izango da saihestu testikulu-atrofiaren mailaren bat izatea. Tortsioaren iraupena hamabi ordutik gorakoa bada, paziente gehienek atrofia esanguratsua izango dute, non eta berezko murrizketa gertatzen ez den. Tortsioa 360º-tik gorakoa eta hogeita lau ordutik gorakoa bada, paziente guztiek erabateko atrofia edo atrofia larria pairatuko dute.


      Gauzak horrela, kalte testikularra mugatzen duten bi faktore garrantzitsuenak honako hauek dira: alde batetik, tortsio-murrizketaren sintomak hasi zirenetik igarotako denbora (hamabi ordu baino gutxiago da aldi garrantzitsua) eta, bestetik, tortsio-maila.


      Diagnostikoa baieztatzen bada, tratamendua da premiazko kirurgia egitea albait lasterren zeren, koadro klinikoa hasi ondorengo sei orduak igaro baino lehen egiten bada ebakuntza, testikulua berreskuratzeko aukerak % 85etik % 97ra bitartekoak baitira. Sei ordutik hamabi ordura bitarteko aldian, aukerak % 70era jaisten dira, hamabi ordu baino gehiago igarotzen badira, % 20ra, eta 24 ordu baino gehiago igarotzen badira, % 10era.


      Esaten ari garenez, aurreko azalpenak balio du erreklamazioaren planteamendua eta tartean sartutako egintza medikoen irismena behar bezala kokatzeko testuinguruan.


      Erreklamazio honen xede den kasu zehatzari helduz, adierazi behar dugu dagokion osasun-eskualdeko historia klinikoan azaltzen dela JMS jauna ......... anbulatorioko larrialdi-zerbitzura iritsi zenean aipatu zuela hiru egun zeramatzala egoera horretan. Aldi hori ere kronologikoki bateragarria da 48 orduko aldiarekin; izan ere, aldi hori bera azaltzen da ......... Ospitalearen historia klinikoan ospitaleko larrialdi-zerbitzura jo zuenean.


      ...... anbulatorioan jaso zuen lehen arreta horretan, diagnostikoan eman zen iritzia hidrozele izan zen, baina geroago ikusi zen diagnostiko hori okerra zela; nolanahi ere, horrek ez du esan nahi hori denik JMS jaunak pairatutako lesio konponezinaren kausa.


      Gorago egindako azalpen medikoak kontuan hartzen baditugu, testikuluetako kaltea zehazten duen faktore garrantzitsuenetako bat sintomak hasi zirenetik igarotako denbora da; hortaz, tortsioa izaten hasi zenetik hogeita lau ordutik gorako epea igarotzen bada, egoera konponezina da, eta dagoeneko ezin da esan premiazko ebakuntza egiteko.


      JMS jauna ….... anbulatoriora joan zen hiru egun lehenago —edo nahiago bada 48 ordu—sumatu zuen eta oraindik ere jarraitzen zuen mina zuela, eta diagnostikoan emandako lehen iritzia okertzat har badaiteke ere, ......... Ospitalera joanda izan zuen berehalako erreakzioa benetan azkarra izan zen ─gehienez ere lau ordu eta erdi igaro ziren anbulatorioan emandako arretatik ospitalean emandako arretara bitarte─, baina lehenengo arreta horretan ere egoera konponezina zen, tamalez.


      Diagnostiko egokia egin zenetik aurrera, bilakaera, espero zen bezala, testikuluen atrofia izan zen, eta eskaini zen, betiere osasun-sistema publikoaren ahalmenen barruan, orkidektomia bat egitea, hau da, eskuineko eskroto barruan protesi bat jartzea eta ezkerreko testikuluan pexia bat egitea testikuluen albokontrako tortsiorik ez izateko etorkizunean.


      Hori guztia kalterik egin gabe gauzatu zen, ebakuntza egin arte pazienteak izan zezakeen ondoeza alde batera utzita. Arestian adierazi dugunez, ebakuntza hori ez zen premiazkotzat hartu.


      Ikuskatzaile medikoaren txostenean azaltzen denez, ebakuntza egiteko igarotako denborak ez du aldatu ebakuntzaren emaitza; prozedura kirurgikoa ez baitzen larria, ezta sendatzekoa ere, baizik eta aringarria, estetikoa eta prebentziokoa.


      Azken batean, medikuaren jardunari egozten zaizkion ondorioak ezin zaizkio jardun horri egotzi, baizik eta minaren berezko bilakaerari, pazienteak eta haren familiak, tamalez, nabaritu ez zuten minari harik eta, erreferentzia gisa anbulatorioan egin zen lehenengo diagnostikoaren iritzia hartuta ere, beranduegi izan zen arte.


      Ikuskatzaile medikoaren txostenaren amaieran ere adierazten da anbulatorioko Etengabeko Arretagunean egindako hasierako diagnostikoaren iritzia desegokia izan bazen ere, egun horretan bertan, ........ Ospitaleko larrialdietan testikuluen tortsioa (48 ordutik gorakoa eta testikuluen atrofiarekin) diagnostikatu ziotela. Gaineratu duenez:


      “Kasua ez ezik, kasuaren bilakaera ere balioetsi ondoren, nik uste dut jasotako arreta profesionala izan dela eta aldizkako azterketak eta kontrolak egin direla, baina ez da egiaztatu zabarkeriako jokabiderik egon denik, ezta asistentzia sanitarioa urria izan denik ere. Ondorengo ondorioak ezin zaizkio akatsari egotzi; izan ere, lehenengo asistentzia mina hasi ondorengo 24 orduak igarotakoan eman zen, eta ebakuntzarako igarotako denborari dagokionez (5 hilabete) testikulua atrofiatuta zegoen ordurako.


      Azken batean, Ikuskatzaile Mediko honen aburuz, lex artis legea ez da hautsi emandako asistentzia medikoari dagokionez.”


      Baldintza hauetan, ez da egiaztatuta geratu JMS jaunak pairatutako kaltearen eta jardun medikoaren arteko kausa-lotura, eta horrek alde batera uzten du Administrazioaren ondare-erantzukizuna.


      2013/188 ABJI, 36.etik 52.era par. 36 a 52


      


      Ikuspegi horretatik begiratuta, aukera-galeraren doktrinak eskatzen du kausazko zalantza zorrotza izatea, edo, beste hitz batzuetan esanda, kaltea saihesteko aukerak serioak eta benetakoak izatea, dagokion froga-oinarria izanik (207/2008 Irizpena).


      Kasu honetan, erreklamazioak puntu honetan duen bikoiztasuna dela medio, nekez ezar daiteke argi eta garbi zein den alegatutako kaltea; izan ere, soilik aipatzen da bizi-kalitatea hobea izatea zalantzako diagnostikoaren aldian eta, kuantifikatzen ez bada ere, bizirauteko aukera handiagoa izatea ere aipatzen da.


      Gauzak horrela, bizirauteko aukera handiagoa izateari dagokionez, nabarmendu behar da erreklamatzaileak aurkeztutako peritu-txostenean bertan adierazten dela, diagnostikoa goiztiarra izan bazen ere, oso litekeena dela azken emaitza berdina izatea. Beraz, diagnostikoan eta tratamenduan izandako atzerapenari egotz dakizkiokeen ondorioak ez dira erabat desagertzen, baina serioen eta benetakoen atalasetik behera jaisten dira pazientearen bizirauteko aukera teorikoaren gain.


      Pazientearen bizi-kalitatea hobetzeari dagokionez, halaber, logikoa da pentsatzea lehen arretako zerbitzuan susmatu izan balute konplikazioren bat ─zehaztugabea, jakina─ zegoela diagnostikoa nekez izango zela berehalakoa. Asistentzia-maila honetan dauden baliabideak kontuan hartuta, lehen mailako arreta-zerbitzuan tumorea dagoela ez ezik, tumorearen hazkundearen abiadura ere diagnostikatu ahal izatea eskatzea errealitatetik kanpo dago. Horregatik, hipotesi gertagarriena eta errealistena da konplikazioren bat egongo zela susmatuta ere, behin betiko diagnostikoa ez zela martxoan emango, erreklamazioan adierazten denaren arabera.


      Orientazio gisa, komeni da gogoratzea urriaren 30eko 230/2012 Dekretuak (kardiologiako eta onkologiako kontsultetara eta proba osagarri ez urgenteetako sarbidea izateko epe gehienekoak ezartzen dizkiona Euskadiko Osasun Sistemari) ezartzen duela Dekretu horretan jasotako kontsultak eta prozedurak egiteko gehieneko epea egutegiko 30 egunekoa izango dela, Osakidetza Euskal osasun-zerbitzuko pertsonal fakultatiboak (prozesuaren ardura duenak) haietarako preskripzioa egiten duen egunetik zenbatzen hasita.


      Aurrekoa kontuan hartuta, ezerk ez du bultzatzen pentsatzera, erreklamatzaileak ez baitu frogatutzat hartzea ahalbidetuko duen ezer zehatzik aurkeztu, pairatutako kaltea (osorik edo zati bat) saihets zitekeela, modu nabarmenean behintzat, eta horrek alde batera uzten du, halaber, ikuspegi honetatik begiratuta, alegatutako aukera-galera.


      Egoera horretan, amaren heriotzaren ondorioz erreklamatzaileak pairatutako kaltea amaren gaixotasunaren garapenari soilik egotz dakioke, ez baitago egiaztatuta gertatutako kaltearen eta osasun-zerbitzuen jardunaren artean loturarik dagoenik, eta horrek alde batera uzten du Administrazioaren ondare-erantzukizuna.


      2013/197 ABJI, 64.etik 70.era par.


      


      K) Gizarte-zerbitzuak


      Irizpenerako aurkeztutako kasuan, udal-zerbitzu publikoa ukitzen da; izan ere, zerbitzu horrek gizarte-zerbitzuen alorrean udalerriek duten eskumena gauzatzen du [Toki Araubidearen Oinarriak arautzen dituen Legearen 25.2.k) eta 26.1.c) artikuluak], eremu horretarako gizarte-zerbitzuei buruzko urriaren 18ko 5/1996 Legeak ─ordaintzeko moduko kaltea egin zela aipatzen den unean indarrean zegoenak, eta gizarte-zerbitzuei buruzko abenduaren 5eko 12/2008 Legeak indargabetu zuenak─ eta hura garatzeko emandako araudiak eremu horretarako ezartzen dutenari dagokionez.


      Kasu honetan gertatzen diren inguruabarrak aztertu ondoren, Batzordearen ustez, esan daiteke kontsulta egin duen udalaren ondare-erantzukizuna aitortzearen aldeko emaitza dagoela, arestian aipatutako eskakizunak betetzen dituelako hura aitortzeko.


      Lehenik eta behin, prozedura aztertu ondoren, kalteak eragin dituen gertakari kaltegarriaren errealitatea eta benetakotasuna egiaztatu dira, baita kalteok ere.


      Egia esan, ikus daiteke benetako kaltea egon dela; izan ere, kalte ekonomikoak egon dira erreklamatzaileak ezin izan duelako 2003. urtetik 2006. urtera bitarteko aldian, biak barne, jasotzeko eskubidea zuen Kotizazio gabeko baliaezintasunagatiko pentsioa baliatu.


      2011ko martxoaren 3ko txostena, Gipuzkoako Foru Aldundiko Gizarte Politikarako Departamentuaren prestazio ekonomikoen zerbitzuak emandakoa, beste txosten baten osagarri gisa eta aurreko beste bat ─2010eko urriaren 20koa─ argitzeko udalak eskatu duena, erabakigarria da:


      “Prestazio Ekonomikoen Zerbitzu honek dituen datu partzialekin, eta Gipuzkoako Foru Aldundiaren Ogasun eta Finantza Sailaren fitxategi batzuk ez ezik Gizarte Segurantzako fitxategi batzuk ere eskuratu ondoren, baietsi beharko litzateke JMVG jaunak Kotizazio gabeko Pentsioa eta Laguntza Ekonomiko Indibiduala jasotzeko eskubidea duela”.


      Aurrekoa esanda, Batzordeak lehen ere adierazi duenez, kalte bat izatea ez da nahikoa udalaren erantzukizuna aitortzeko. Beharrezkoa da alegatutako kaltea zerbitzu publikoaren funtzionamenduaren ondorio izatea eta aitortze horrek eskatzen duen kausa-lotura espezifikoa izatea.


      Proposatutako kasuan, JMVG jauna artatu zuen gizarte-langileak berak onartu du udalaren gizarte-zerbitzuen funtzionamendua irregularra izan zela, eta horixe jakinarazi du proposamen erabakigarrian.


      2008ko martxoaren 7an gizarte-langile horrek jakinarazi zuenez, aurreko urteetan behin baino gehiagotan artatu zuten JMVG jauna gizarte-zerbitzuetako udal-departamentuan; horrez gain, honako hau adierazi du:


      “JMVG jaunaren egoera ekonomikoarekin lotutako bete gai batzuk zirela-eta izandako elkarrizketetan JMVG jaunak behin baino gehiagotan galdetu zuen kotizazio gabeko baliaezintasunagatiko pentsioa jasotzeko aukerarik ba ote zuen; izan ere, Kantabriako IMSERSOk % 65eko minusbaliotasuna aitortu zion, eta autonomia-erkidego hartan bizi zenean jasotzen zuen prestazio hori (JMVG jaunak berak eskatuta, 2003ko urtarrilaren 14an Udal honek Gipuzkoako Foru Aldundiari eskatu zion JMVG jaunaren minusbaliotasun-espedientea bidaltzeko Kantabriako Erkidegotik).


      Kontsulta horiei erantzuteko, eta berriz ere hitzez, idazki hau sinatzen duenak oker jakinarazi zion Gipuzkoako Foru Aldundiak, beste prestazio batzuetarako egiten duen bezala, familia-unitate osoaren diru-sarrerak kontabilizatzen dituela, eta ezkontza-harremana edo antzeko harremana dutenak hartzen direla familia-unitatetzat. JMVG jaunaren kasuan, haren bikotekidearen datu ekonomikoak genituen eta jakinarazi zitzaion, une bakoitzeko baremoaren arabera, familia-unitate gisa gainditu egiten zutela ezarritako diru-sarreren muga.


      Berriz ere diot beti hitzezko informazioa eman zela eta ezein kasutan ez zela ezer ukatu, ez baitagokio Udalari prestazio horiek ematea edo ukatzea”.


      Ildo horretatik, ebazpen-proposamena egiten duen espedienteari gehitu zaion txosten teknikoan onartzen da “udalaren jarduna ez zela zuzena izan”; baieztapen hori aurreko paragrafoetan garatu da:


      “1.- JMVG jaunaren egoera ekonomikoarekin lotutako beste gai batzuk lantzeko izandako elkarrizketetan, erreklamatzaileak 2003ko urtarriletik aurrera behin baino gehiagotan galdetu zion Arrasateko Udaleko gizarte-langile bati kotizazio gabeko baliaezintasunagatiko pentsioa jasotzeko aukerarik ba ote zuen, Kantabrian jasotzen zuen bezala.


      2.- Kontsulta horiei erantzuteko, eta berriz ere hitzez, idazki hau sinatzen duenak oker jakinarazi zion Gipuzkoako Foru Aldundiak, beste prestazio batzuetarako egiten duen bezala, familia-unitate osoaren diru-sarrerak kontabilizatzen dituela, eta ezkontza-harremana edo antzeko harremana dutenak hartzen direla familia-unitatetzat.


      Txosten tekniko berak ez du zalantzan jartzen administrazio-jardunaren eta eragindako kaltearen arteko kausa-loturarik dagoela, honako hau adierazten baitu: “…emandako informazio okerrak eragotzi zuen prestazioa eskuratu ahal izatea. Informazio oker hark kalte bat eragin zion, JMVG jaunak ez baitzuen pentsioa kobratu Administrazioak bere informazioa zuzendu zuen arte”.


      Beraz, gizarte-langileak JMVG jaunari emandako informazioaren balio juridikoa alde batera utzita ─horri geroago helduko diogu─, zerbitzu publikoa emateko administrazio-jardun baten aurrean gaude Herri Administrazioen Araubide Juridikoaren eta Administrazio Prozedura Erkidearen Legearen 139. artikuluaren ondorioetarako; izan ere, jardun horretan Administrazioaren eta administratuaren arteko harremanaren buru izan behar duten printzipioek egon behar dute. Printzipio horien artean egiazko informaziorako eskubidearekin lotutako konfiantza legitimoa dago.


      Horri dagokionez, Batzordearen iritziz, konfiantza legitimoaren printzipio horrekin lotuta, partikularrek ez dituzte pairatu behar bere eskumen-eremuan jarduten duen Administrazio Publikotik eratorritako informazio edo argibide okerren ondoriozko kalteak, kasu bakoitzean egokiak diren formaltasunekin estalita daudenak. Hori horrela da Administrazioari egotz dakiokeen itxura juridikoa sortzen delako, eta horrek eragin dezake informazioa edo argibidea jaso duen pertsonak informazio edo argibide horien arabera jardutea, eta horren ondorioz kalteak pairatzea, eta kalte horiek Administrazioak ordaindu beharko ditu ondare-erantzukizunaren ezarpenaren bitartez, betiere hura aintzat hartzeko baldintzak betetzen badira. Ildo berean eman dute beren iritzia Auzitegi Gorenak eta Estatuko Kontseiluak (besteak beste, EKI 997/2001).


      Bide horretatik jarraituta, argigarria da, halaber, Auzitegi Nazionalaren 2012ko ekainaren 13ko epaia (AEAJ 2012\432), mota horretako jardun batek eragindako kaltearen antijuridikotasunaren ezaugarriei dagokienez; izan ere, administratu bati ematen zaion informazioak ez dio eskubidea ematen administratuari, baina, administratuak ez du, ordea, informazio oker baten ondorioak pairatu beharrik [epai horrek 2001eko martxoaren 28ko epaia (JUR 2001\294238) eta 2004ko ekainaren 9koa (JUR 2004\245145) gogorarazten ditu; epai horietan Auzitegi Nazionalaren iritziz, “zerbitzu publikoen funtzionamendua ezohikoa da administratuari ematen zaion informazioa okerra denean. Administratuak informazio oker horrekiko koherentzian jarduten badu, pairatzen dituen kalteetan kalte horien jatorriaren —informazio okerra— kausalitate-erlazioaren baldintza dago eta kalte horiek antijuridikoak dira, ez baitago Administrazioak berak egindako akatsaren ondorioak pairatzeko betebehar juridikorik”].


      Horretarako, komenigarria da gogoratzea antijuridikotasunaren baldintzari buruz egindako azterketa abstraktu batek eskatzen duela erreklamazioaren eraginpeko zerbitzu publiko jakin bati eska dakiokeen errendimenduaren estandarra ezartzea aurretik.


      Gai horri dagokionez, gizarte-zerbitzuen alorrean udal-jarduna arautzen duen erregulazioaren ondorioz kaltearen antijuridikotasunak hartzen dituen profil bereziak nabarmendu behar dira kasu honetan. Araudi horren ondorioz, Administrazioaren erantzukizuna informazio-jardueraren garapen akastunaren ikuspegitik aztertu behar da, baita irismen handiagoa duen udalaren nahitaezko esku-hartzerik ez izatearen ikuspegitik ere.


      Gai honi dagokionez, kontuan hartu behar da garai hartan indarrean zegoen 5/1996 Legea, urriaren 18koa, gizarte-zerbitzuei buruzkoa. Lege horren 7. artikuluan oinarrizko gizarte-zerbitzuak (udal-eremukoak, Lege horretako 12. artikuluaren arabera), arautzen baitira, eta zerbitzu horiei honako eginkizun hauek esleitzen zaizkie, besteak beste: gure gizartean ditugun eskubide eta baliabideei buruz biztanleei informazioa, balioespena eta argibideak emateko zentroak izatea ─1. paragrafoaren a) idatz-zatia─, baita dagozkien prestazioen izapideak kudeatzea ere ─paragrafo bereko e) idatz-zatia─ [aurreikuspen bera azaltzen da gizarte-zerbitzuei buruzko abenduaren 5eko 12/2008 Legearen 29. artikuluan ere ─gaur egun indarrean dagoena─, eta, era berean, 9.1 artikuluan aitortzen du, zerbitzu horien erabiltzaileen eskubideen artean honako hau dagoela: proposatutako esku-hartzeei buruz, eskaintzen diren gizarte-zerbitzuei buruz eta horietaz baliatzeko beharrezkoak diren baldintzei buruz informazio nahikoa, egiazkoa eta erraz ulertzeko modukoa edukitzeko eskubidea].


      Gizarte-zerbitzuen alorreko egitekoak zehazteko den uztailaren 30eko155/2001 Dekretuaren ─5/1996 Legea garatzeko eman zenaren─ 4. artikuluan udalen egitekoak zehazten ditu, eta oinarrizko gizarte-zerbitzuei dagozkien programa eta zerbitzuei dagokienez aurreikusten du gizarte-zerbitzu horiek, Lege horren arabera, balio anitzeko eta diziplina anitzeko jarduketa-unitateak direla, eta haien helburu nagusia jardun komunitarioa garatzea dela, gizarte-zerbitzuen sistemako instantzietarako sarrera koordinatuz eta kudeatuz.


      5/1996 Legearen 7.3.a) artikuluak esleitzen dizkion egitekoak garatuz, oinarrizko gizarte-zerbitzuak gure gizartean ditugun eskubide eta baliabideei buruz biztanleei informazioa, balioespena eta argibideak emateko zentroak dira eta horren ondorioz, zerbitzu horiek eman behar dituzte beren zentroan edo zentroetan eta gizarte-zerbitzuen sistemara sartzeko puntu bakar gisa jardungo dute (arestian aipatutako Dekretuaren 4.1.1 artikulua). Zerbitzu horiek era honetan arautzen dira aipatutako aginduan:


      “a) Informazio-zerbitzua. Zeregina: erabiltzaileei behar den informazioa ematea, kasuan-kasuan ezarritako sarbide-eskakizunak betez gero, gizarte-babeseko sareko zerbitzu eta prestazioetan sarbidea izan dezaten, batez ere gizarte-zerbitzuen sistemari dagokionez. Era berean, zerbitzu horri dagokio erabiltzaileei beren espedientearen bilakaeraren berri ematea.


      b) Balioespen-zerbitzua. Zeregina: kasu bakoitza balioestea, premien ebaluazioaren bitartez.


      c) Orientazio-zerbitzua. Zeregina: erabiltzailearen premiak ebaluatu ondoren, erabiltzailea zerbitzu edo prestaziorik egokienetara bideratzea, betiere jarraipena egitea eskatzen duen esku-hartzeren bat beharrezkotzat jotzen bada eta erabiltzaileak hartarako baimena ematen badu.”


      Baina, gainera, Dekretu horretako 4. artikuluaren 1.5 idatz-zatian esanbidez esleitzen die udalei haiei dagozkien prestazioak izapidetzeko kudeaketa [egiteko hori 5/1966 Legearen 7.3.e) artikuluan aurreikusita dago].


      Izapidetze honi honako honi buruzkoa da: kudeaketa, maiatzaren 22ko 12/1998 Legean aurreikusitako gizarte-bazterketaren aurkako gizarte-larrialdietarako laguntzen eta gizarte-arriskuan dauden pertsona eta familientzako premiazko laguntzen nahiz gizarte-zerbitzuen eremuan udalek arautzea eta ematea egokitzat hartzen duten beste edozein prestazio ekonomikoren izapidetze eta ebazpen gisa ulertuta; eta b) foru-aldundien edo Eusko Jaurlaritzaren eskumenen artean dauden beste prestazio ekonomiko batzuei buruzko espedienteei hasiera ematea edo espediente horiek irekitzea (155/2001 Dekretuaren 3.3 artikuluaren arabera, ulertu beharko da foru-administrazioei dagokiela kotizazio gabeko baliaezintasunagatiko pentsioa eta erretiro-pentsioa, besteak beste, kudeatzea.


      Azken batean, araudi horren arabera, udalei dagokie gizarte-zerbitzuen erabiltzaileei informazio eta orientazio egokia ematea, baita, bereziki, hainbat prestaziori (kotizazio gabeko pentsioa, adibidez) dagozkien espedienteei hasiera ematea edo espediente horiek irekitzea, egiteko hori ere foru-aldundien eskumenen eremuaren barnean baitago.


      Horixe jakinarazi dio Gipuzkoako Foru Aldundiak JMVG jaunari, aurreko urteak kontuan hartuta egoera erregulatzeko egindako eskaerari Aldundiak erantzuten dionean, akatsa argitu ostean: “udalaren gizarte-zerbitzuek eman zuten informazio okerra Departamentu honetan kontsulta egin gabe. Era berean, eskabiderik egin ez denez, Departamentu honek ez daki zuk hitzez zer eskatu zenuen, Udalari baitagokio prestazioaren eskabidea izapidetzea”.


      Hortaz, administrazio-jardun okerraren oinarria da kotizazio gabeko pentsioa lortzeko betekizunei buruzko informazio okerra eman dela eta informazio hori erabiltzaileari ─kasu honetan JMVG jaunari─ eman zaiola, baina irismen handiagoa du; izan ere, ez da dagokion espedientea ireki Gipuzkoako Foru Aldundiaren aurrean, uste izan delako JMVG jaunak ez zituela betetzen prestazio horren onuradun izateko betekizunak.


      Gauzak horrela, ezin zaio inolako garrantzirik eman JMVG jaunari informazioa hitzez eman izanari, ezta prestazioa ematea edo ukatzea udalaren ardura ez izateari ere, nahikoa baitzen udalak prestazioa izapidetzearekin, baina ez zitzaion zegokion ibilbideari jarraitu.


      Bestalde, udalak informazio oker hori izateak ─proposamen erabakigarrian Foru Aldundiari egozten zaio hori─ ez du zerikusirik aztertutako erreklamazioaren ondorioekin, eta, hala badagokio, Foru Aldundiarekin konpondu beharko litzateke gai hori, baina horrek ez du eraginik izango bide hau erabiliz kaltetuari emango zaion zuzeneko ordainean.


      Hortaz, ondare-erantzukizuna sortzeko baldintzak betetzen direla ezarrita, egoki da, kaltearen norainokoari eta zenbatespenari heltzea, interesdunak erreklamatzen dituen kontzeptuak aintzat hartuta.


      Arestian aipatu dugu Auzitegi Nazionalaren epaiari dagokionez, ulertuta informaziorako eskubidea baliatzeak Administrazioaren edo hirugarrenen aurrean ez duela inolako eskubiderik ematen, zeren okerreko informazio batetik administratuak ezin baitu legez kontrako eskubiderik edo onurarik lortu, interpretatu behar da erreklamatzaileak ez duela baliatu ez duen kotizazio gabeko prestazioa eskatzen, baizik eta okerreko informazio horrek eragindako kalte-galerengatik jarri duela erreklamazioa.


      Horregatik, ordaintzeko moduko kaltea izatekotan honako hau izango zen: denboraldi horretan jaso ez izana erreklamazio hau hedatzen den urteetan lortzea espero zuen pentsioa. Kalte-ordaina, beraz, kotizazio gabeko pentsio gisa jaso zezakeen zenbatekoa izango da, eta hori kuantifikatzeko irizpide gisa soilik hartuko da, zeren kalte-ordainaren zenbatekoa ezartzeko instrukzio-zeregin egokia egin ondoren zehaztu beharko baita.


      . Instrukzio horretan arreta berezia eskaini beharko zaie Udalak eskatuta egindako prozeduran emandako txostenetan (bereziki 2011ko martxoaren 3koan) Gipuzkoako Foru Aldundiak ematen dituen oharrei, baita ordaintzeko moduko kaltea egin zen aldian (Gipuzkoako Aldundiaren arabera, aldi hori 2003ko otsailetik 2007ko urrira bitartekoa da, biak barne) JMVG jaunak jaso zitzakeen beste prestazio batzuekiko bateraezintasuna ere.


      Azkenik, honako hau gogoratu behar da: balio-zorra denez, kalte-ordainaren zenbatekoa eguneratu egin behar da, Herri Administrazioen Araubide Juridikoaren eta Administrazio Prozedura Erkidearen Legearen 141.3. artikuluak xedatu duenaren arabera eguneratu ere, behin betiko ebazpena emateko eguna aintzat hartuta.


      2013/158 ABJI, 28.etik 57.era par.


      


      L) Garraio publikoa


      Irizpenaren xede den kasuan, erreklamatzaileak eskatu du kalte-ordain bat onartzea tranbia batean izandako erorikoaren ondoriozko kalte fisikoengatik. Erreklamatzailea tranbiaren gidariaren jardunarengatik erori zen, gidari horrek ustekabean eta indar handiz frenatu zuelako.


      Behar bezala egiaztatuta dago erreklamatzaileak lesio bat izan zuela eta denbora-tarte batean ezin izan zituela ohiko zereginak egin eta, gainera, lesio horren ondorioak dituela; horregatik, ekonomikoki ebalua daitekeen kalte indibidualizatua dago. Eta hori lesioa zehazteari eta balioesteari buruzko desadostasuna alde batera utzita.


      Batzordeak, ordea, espedientean egiaztatutako gertakariekin bat etorriz, uste du ez daudela administrazio publikoen ondare-erantzukizuna ezartzea eskatzen duten betekizunak erreklamazioa baietsi ahal izateko, ondoren azalduko diren arrazoiengatik.


      Lehenik eta behin, kalte horren eta zerbitzu publikoaren funtzionamenduaren arteko kausalitate-erlazioa ezartzeko behar den analisian, hasiera-hasieratik ikusten da erreklamatzaileak bere idazkian ematen duen bertsioa ez datorrela bat egindako probek agerian utzi dutenarekin.


      Erreklamatzaileak adierazi du eserita zegoela, baina erreklamatzaileak berak izendatutako lekukoei udaltzainak hartutako lekukotzan adierazten da zutik zegoela eta orduan zihoala esertzera.


      Frenaketa horren ondorioz tranbiako beste bidaiariren bat lesionatu ote den jasota ez dagoenez, ondoriozta daiteke erorikoan eta kolpean erabakigarria izan zela bidaiariak egoera aurreikusi ez izana, bidaiariak ez zituelako hartu garraiobide horretan kontuan hartu behar izaten diren neurriak, tranbiaren zirkulazioak trenbidean ibiltzearen inguruko inguruabarretara egokitu behar baitu, zalantzarik gabe.


      Aurreikus daitekeenez eta saihestezina denez mugimendu zakarrak (gutxiago edo gehiago) edo frenaketak izango direla, tranbiak heltzeko elementuak ditu elementu horiek behar bezala erabiltzen dituzten bidaiariak ez erortzeko.


      Batzordearen ustez, beraz, biktimaren portaera, ez baitzituen hartu garraio publiko batean zutik doan pertsonari eska dakizkiokeen gutxieneko segurtasun neurriak, erabakigarria izan zen istripuaren eta kalteen arteko kausa-loturan.


      Gainera, espedientetik ondorioztatzen da frenaketa gertatu zela trenbidean oinezko bat zegoelako. Hirugarren baten jardunak eragin zuen gidariaren erreakzioa, eta ez da eztabaidagarria gidariaren jardun ausartari esker eta, zehazkiago, frenaketari esker ez zuela hirugarren hori harrapatu; horregatik, erabat justifikatuta dago gidariaren jarduna, zeren derrigorrezko ekintza gauzatu baitzuen kaltea ez gertatzeko. Azken batean, gidatzeko eraren arrazoizko tarteen barruan gertatu zen tranbiaren gidariaren portaera.


      Era berean, ez da ikusten 2002ko urriaren 15eko Aginduak onartu zuen Eusko Trenbideak – Ferrocarriles Vascos, SAren Tranbien Zirkulazio Erregelamenduan aurreikusten diren arau bakar bat ere hausten denik. Erregelamendu horretan honako hau definitzen da berehalako gelditze gisa: arrisku hur-hurrekoa saihesteko ahalegina egiteko gauzatzen dena larrialdiko frenoa premiaz aplikatuz (202. idatz-zatia).


      Horrez gain, ikusten da zerbitzuaren funtzionamendua egokia izan dela eginbide penalei egokitutakoa artxibatu delako. Eginbide horiek gertaeraren ondorioz ireki ziren tranbiaren gidariaren aurka.


      2013/25 ABJI, 51.etik 61.era par.


      


      M) Hirigintza


      Konpainia erreklamatzaileak adierazten du, xehetasun-azterlana baliogabetzearen ondorioz, zapuztu egin direla ESCren asmoak …, merkataritza-zentroa handitzeari eta modernizatzeari dagokionez; horrez gain, galdu egin dira udalerriko Hiri Antolamendurako Plan Orokorrak emandako eta kontsolidatutako aprobetxamenduko 1.030,17 m2 , baita merkataritza-zentroa berrantolatzeko aukera ere, merkataritza-zentroa itxura berri batera egokitzeko, itxura modernoagoa eta kontsumoaren premietara egokituago egoteaz gain zaharkitzea saihestuko duen itxura emanez, hori guztia kontraprestaziorik edo balio justurik gabe.


      Ebazpen-proposamenak gomendatzen du erreklamazioa ezestea, honako arrazoi hauengatik:


      a) Erreklamatzeko egintza preskribatuta dago; izan ere, erreklamatzaileak alegatzen duen kaltea ez du xehetasun-azterlanaren deuseztapen judizialak eragin, baizik eta Lurraldeko Arlo Plana onartzen duen 262/2004 Dekretua —2005eko otsailaren 28an indarrean jarri zena— promulgatu izanak, erreklamazioa 2012ko uztailaren 13an aurkeztu baitzen.


      b) Ez dago Basauriko Udalaren legitimazio pasiborik; izan ere, ESCk dioenaren arabera, pairatu duen kaltea gertatu zen Lurraldeko Arlo Plana indarrean jarri zelako, ez, ordea, xehetasun-azterlanaren deuseztapen judiziala indarrean jarri zelako.


      c) Antolamendu orokorrari dagokionez, xehetasun-azterlanak instrumentu bikarioak eta balio txikikoak direnez, ez azterlan horiek onartzeak, ezta ondoren baliogabetzeak ere ezin du erreklamatzaileak aipatzen dituen ondorio kaltegarriak eragin.


      d) Ez dago erantzukizunik plangintza aldatzeagatik, zeren hirigintza-aldaketa ez baita gauzatu hura garatzeko aurreikusitako epeak igaro aurretik edo udalari egotz dakizkiokeen kausengatik, betiere Lurzoruari buruzko Legearen Testu bateginaren 35. a) artikuluan ezarritakoaren arabera; izan ere, Lurzoruari eta hirigintzari buruzko ekainaren 30eko 27/2006 Legearen 189.2 artikuluan ezarritakoaren arabera, eraikitzen hasteko epeak ezin dira urtebetetik gorakoak izan hirigintza-obrak amaitzen direnetik zenbatzen hasita.


      e) Ez dago kalte-ordaina jasotzeko moduko kalterik.


      Batzordearen ustez, kasu honetan ez dago Basauriko Udalaren ondare-erantzukizunik, honako arrazoi hauengatik:


      Lehenik eta behin, kontuan izan behar da erreklamatzaileak ez duela hirigintza-aprobetxamendurik galdu; izan ere, Lurzoruari buruzko Legearen 7.2 artikuluan (ekainaren 20ko 2/2008 Legegintzako Errege Dekretua) ezartzen denaren arabera, lurralde- eta hirigintza-antolamendu bidezko eraikigarritasun-aurreikuspenak, berez, ez du lurzoru-eskubidearen edukian biltzen. Eraikigarritasunaren ondaretzea soilik gertatzen da benetan egiten denean, eta, nolanahi ere, dagokion araubidean azaltzen diren betebeharrak betetzearen eta berezko kargak kentzearen baldintzapean dago, betiere lurralde- eta hirigintza-antolamenduari buruzko legerian ezarritakoaren arabera.


      Ildo horretan, Auzitegi Gorenaren (AG) 1987ko maiatzaren 12ko epaian (RJ 1987/5255) honako hau adierazten da:


      “…hiri-lurzoruan eta lurzoru urbanizagarrian, jabetza-eskubidearen barruan sartzen dira hirigintza-eduki artifizialak, naturan ez daudenak eta hirigintza-antolamenduaren ondorio direnak alegia. Ez litzateke bidezkoa izango eduki horiek gehitzea soilik gehitzeagatik eta besterik gabe gehituko balira, eta, horregatik, kontrapartida gisa kasu horietan betebehar garrantzitsuak ezartzen dira ─Testu Bateginaren 83.3 eta 84.3 artikuluak─, eta betebehar horiek betetzeko denbora-tarte bat behar da, hura egikaritzea konplexua delako. Bada, betebehar horiek betetakoan bakarrik esan daiteke «irabazi» dituela jabeak hasierako eskubideari gehitu zaizkion eduki artifizialak.


      Hartara, xehetasun-plana ez da aski bertan aurreikusitako hirigintza-destinoaren ondoriozko eskubide bat esleitzeko. Eskubide hori bakarrik eskuratu edo ondaretuko da jabeak, bere betebeharrak beteta, fisikoki lagundu duenean eskubidearen egikaritzea posible izan dadin. Begien bistakoa da kausa-lotura dagoela, alde batetik, eskubideen, eta bestetik, hirigintza-aprobetxamenduen artean. Betebeharrak betetakoan baino ez da hirigintza-aprobetxamendurako eskubidea agertzen.


      Horregatik, plana «gauzatzeko azken fase»ra iritsitakoan bakarrik ─epaiak: 1980eko irailaren 29koa (RJ 1980\3463 ), 1983ko ekainaren 14koa, 1985eko apirilaren 10ekoa─ eskuratzen da antolaketan aurreikusitako hirigintza-aprobetxamenduetarako eskubidea… “


      ESCk ez zuen bere garaian agortu Hiri Antolamendurako Plan Orokorrak ahalbidetzen zion eraikigarritasun guztia —hori zen hirigintza-aprobetxamendua ondaretzeko modu bakarra—; horregatik, ezin da juridikoki onartu “kontsolidatutako” aprobetxamendua galdu duela esaten jarraitzea.


      Era berean, ezin du argudiatu urbanizazioa egikaritzeko baldintzak aldatzearen ondoriozko kaltea pairatu duela lurralde- edo hirigintza-antolamendua aldatu delako hura garatzeko epeak igaro aurretik (Lurzoruari buruzko Testu Bateginaren 35 a artikulua), plangintzako aurreikuspenak egikaritzeko ezarritako denbora aspaldian igaro baita, ebazpen-proposamenean argudiatzen denez.


      Era berean, adierazi behar da administrazio-egintzak edo -xedapenak administrazio-bidean edo administrazioarekiko auzien jurisdikzioaren agindu bidez baliogabetze hutsak ez duela aurreikusten kalte-ordainerako eskubidea dagoenik, Herri Administrazioen Araubide Juridikoaren eta Administrazio Prozedura Erkidearen Legearen 142.4 artikuluan ezartzen denaren arabera.


      Administrazio-jardunaren eta alegatzen den kaltearen artean nahitaez egon behar duen kausa-loturari dagokionez, erreklamatzaileak berak onartu du xehetasun-azterlana Lurraldeko Arlo Planak merkataritza-zentroen gehieneko dimentsionamenduari dagokionez ezarri dituen aurreikuspenengatik baliogabetu zela; horregatik, xedapen horri lotu beharko litzaioke ESCk pairatutako ustezko kaltea; horrenbestez, ez dago kausa-loturarik alegatutako kaltearen eta udal-zerbitzuen funtzionamenduaren artean.


      2013/146 ABJI, 30.etik 38.era par.


      


      Merkataritza-sozietate interesdunak honela adierazi du erreklamazioaren oinarria:


      “Gertatutakoari dagokionez, argi geratu da finka hori ez zela 2005ean erosiko Udalak epaia 2001ean gauzatu izan balu, Salari jakinarazi ondoren.


      Era berean, alderdi honi argi geratu zaio finka hori ez zela erosiko finkaren karga hori Jabetzaren Erregistroan inskribatu izan balu Udalak.


      Bastidako Udalaren zabarkeriaren ondoriozko jarduna gertatu izan ez balitz, inoiz ez zen jazoko nik pairatutako ondare-kaltea.”


      Erreklamatzailearen ustez, etxebizitza eraisteak dakarren kalte ekonomikoaren kausa honako hau da: alde batetik, Udalak bete ez izana EAEko Auzitegi Nagusiaren 1998ko apirilaren 28ko Autoa, Auzitegi Gorenaren 2001ko maiatzaren 10eko Epai bidez irmo egin ondoren, eta, bestetik, eraikuntzaren ilegaltasuna Jabetza Erregistroan inskribatu ez izana.


      Erreklamatzaileak pairatutako kaltearen eta udal-zerbitzuen funtzionamenduaren artean egon daitekeen kausa-lotura aztertzeko, ezinbestekoa da aurretik jakitea zer inguruabarrek eragin zuten etxebizitza eraisteko erabakia hartzea, baita eraikitzeko aukerei eta lurrak eskualdatzeari buruz lurzoruaren jabeek zer betebehar dituzten ere.


      Horri dagokionez, eraisteko erabakia hartzea ezarri zuten hirigintza-irregulartasunak gertatu zirenean indarrean zegoen Lurzoruari buruzko Legearen 184. artikuluak (Lurzoruaren eta hiri-antolamenduaren araubideari buruzko Testu bategina onartzen duen apirilaren 9ko 1346/1976 Errege Dekretua) ezartzen du eraikuntza-egintzak edo lurzoruaren erabilera lizentziarik gabe edo Lege hartan adierazitako baldintzak aintzat hartu gabe egiten badira, alkateak aginduko duela egintza horiek berehala etetea, eta interesdunak dagokion lizentzia eskatu beharko duela edo obrak emandako lizentziara egokitu beharko dituela bi hilabeteko epean.


      Epe hori igarotzen bada, eta adierazitako lizentzia eskatzen ez bada edo obrak ez badira adierazitako baldintzetara egokitzen, udalak etxebizitza eraistea erabakiko du. Modu berean jardungo du lizentzia ukatzen bada lizentzia ematea planaren edo ordenantzaren aginduen aurkakoa delako.


      EAEko lurzoruari eta hirigintzari buruzko ekainaren 30eko 2/2006 Legearen 221. artikuluan ere aurreikuspen bera biltzen da.


      Bestalde, 1976ko Lurzoruari buruzko Legearen 88. artikuluan xedatzen da finkak besterentzeak ez duela finkaren titularraren egoera aldatuko Lege horrek sortutako edo Lege horren bitartez ezarritako mugei eta betebeharrei dagokienez, Lege horretako aginduak betearazteko ekintzengatik, eta eskuratzailea aurreko jabearen tokian eta postuan subrogatuta egongo da hirigintzari eta eraikuntzari dagokionez aurreko jabeak korporazio publikoekin hartu zituen konpromisoei dagokienez.


      Lege bereko 62. artikuluan ezartzen da planaren arabera eraikitzeko modukoak ez diren lurrak edo antolamendutik kanpo dauden eraikinak eta industriak besterentzen dituenak esanbidez azaldu beharko dituela kalifikazio horiek dagokion besterentze-tituluan. Xedapen hori hausten bada, eskuratzaileak ahalmena izango du kontratua suntsiarazteko urtebeteko epean kontratua sinatzen den egunetik zenbatzen hasita, eta, halaber, eskatu ahal izango du eragindako kalte-galeren (baldin eta baleude) kalte-ordaina ematea.


      Aurreikuspen berdinak biltzen dira lurzoruaren jabetzaren estatutua arautzen duten ondorengo legeetan ere, esate baterako, Lurzoruari buruzko 1992ko Legearen Testu Bateginaren 22. artikuluan, apirilaren 13ko 6/98 Legearen 21. artikuluan eta Lurzoruari buruzko 2008ko estatuko Legearen 19. artikuluan (ekainaren 20ko 2/2008 Legegintzako Errege Dekretua).


      Gu aztertzen ari garen kasuan, “aterpe-piknikgune” bat eraikitzeko udal-lizentziarekin 672 metro karratuko etxebizitza bat egin zen, eta, ondoren, jabeek ahaleginak egin zituzten hura legeztatzeko, baina ez zuten lortu jurisdikzioaren esku-hartzea zela medio.


      Etxebizitza eta hura kokatuta dagoen lursaila CS eta JM jaunei eskualdatu zitzaien 2005ean, eta jaun horiek CS SL merkataritza-sozietateari eskualdatu zioten 2007ko abenduaren 27an. Aurreko eskualdaketak dokumentatu zituzten eskritura bakar batean ere ez zen bildu lursailean eraikitzeko ezintasun juridikoa zegoenik, ezta lursail horretan eraikitako etxebizitza ilegaltasun-egoeran zegoenik ere.


      Horrez gain, 2005eko urriaren 25ean Bastidako udaletxean bilera bat egin zen etxebizitzaren ilegaltasun-egoera aztertzeko; ezin da alegatu etxebizitzaren salerosketa 2007ko abenduan formalizatu zuten pertsonek ez zutela egoera hori ezagutzen.Bilera hartan honako hauek hartu zuten parte, besteak beste: CS eta JM jaunek eta obren legeztatzea aurkaratu zuen partikularraren abokatuak.


      Aurreko inguruabarrak aintzat hartuta, Batzordearen ustez ezetsi egin behar da etxebizitza eraisteak eragiten duen kaltea dela medio erreklamatzaileak Udalari helarazi dion erantzukizun-ezarpena; izan ere, Batzordearen iritziz, ez dago udal-zerbitzuen funtzionamenduaren eta pairatutako kaltearen arteko kausa-loturarik.


      (…)


      Aztertzen ari garen kasuan, erreklamatzaileak kausen baliokidetzaren teoria aplikatzen du; izan ere, argudiatzen du udalak etxebizitza eraisteko zuen betebeharra bete izan balu, ez zela erreklamatzaileak etxebizitza erosteko aukerarik izango, ezta, ondoren, etxebizitza galtzeko aukerarik ere.


      Baina etxebizitza eraisteko eta, hortaz, eragindako kaltearen kausa nabarmena edo eraginkorra etxebizitzaren ilegaltasuna da, etxebizitza eraiki zuenak egin zuen ilegaltasuna, eta horren ondorioak ondorengo eskuratzaileei transmititzen zaizkie legearen agindu bidez.


      Horrez gain, eskualdaketa gauzatu zutenek ez zuten aipatu etxebizitzaren ilegaltasuna emandako salerosketa-dokumentuetan adierazi behar zela, nahiz eta gutxienez azken negozioan egoera horren berri izan saltzaileek nahiz erosleak.


      Administrazioari erantzukizuna kentzeko Auzitegi Gorenaren 1990eko urtarrilaren 5eko epaian (JB/1990/329) eta 1999ko otsailaren 16ko epaian (JB/1999/1621) bildutako arrazoiak aplika daitezke kasu honetan. Epai haietan udalaren zaintza-betebeharra eta hirigintza-kontrolaren betebeharrak eta eraikinak beren jabeek kontserbatzeko betekizuna kontrajartzen ziren.


      Lehenengo epaitik komeni da honako hau biltzea:


      “…gaiaren inguruan bi betebehar desberdin kontrajartzen direnean, bata zaintzaren eta prebentzioaren betebeharra, (udalek gauzatu beharrekoa) eta bestea, eraikinak kontserbatzekoa (jabeek gauzatu beharrekoa), lehena ez betetzeak edo behar bezala ez betetzeak (lotura derrigorrezko bi betebeharren artean soilik gertatzen denean) ez ditu jabeak betebehar horretatik eta betebehar hori ez betetzetik eratorritako ondorioetatik salbuesten; izan ere, horrek ekarriko luke betebehar bat ez betetzeko aukera legeztatzea hura betetzera behartu ez dela aitzakia gisa jarrita. Arrazoi horiek direla-eta kasu honetan ez-nahikotzat hartu beharko da alkatearen eta Valencia de don Juango Udalaren jardunean ezohikoa izan daitekeena; izan ere, ez zuten deklaratu eraikin bat suntsitze-egoeran zegoela, nahiz eta ondorengo inguruabarrek egiaztatu zuten egoera horretan zegoela, eta ez zituzten zaindu eraikin hori ez eraisteko jarri ziren neurriak betetzen ote ziren, kalte-ordaina eskatzeko xede diren kalte-galerak eragin izana egozteko eta ondareari dagokionez kalte-galera horien eragiletzat hartzeko; zeren, litekeena baita jardun hori kalte-galera horien baldintzatzailea izatea, baina ez da jabeen utzikerian aurki daitekeen kalte-galera horien kausa eraginkor, hurreneko eta benetako bakarra, jabeek lehendabizi ez baitzituzten gauzatu eraikina kontserbatzeko betebeharrak eta horren ondorioz, eraikinaren egoera hain txarra zen non ia ezinezkoa gertatu baitzen hura eraistea; eta ondoren, jabe horiek ez zituztelako hartu bat-bateko eraiste hori ez gertatzeko eta eraisketa normala izan behar zuena berehalako suntsitzea ez izateko beharrezkoak ziren neurriak; era horretan, desagertu egiten da udal-zerbitzuen funtzionamenduaren eta kalte-galera horiek eragitearen arteko kausa-lotura oro...”


      Argudiatutakoaren arabera, ulertu behar da ez dagoela kausalitate-erlaziorik erreklamatzaileak pairatutako kaltearen eta Bastidako udalerriko zerbitzu-publikoen funtzionamenduaren artean.


      2013/189 ABJI, 35.etik 57.era par.


      


      VII. Erantzukizunaren araubidea administrazio-kontratu eta -emakidetan


      Azken gai gisa, honako hau aztertzea bakarrik geratzen da: US, SA enpresari erantzukizuna esleitu izana. Bilbao-Bizkaia Ur Partzuergoa da enpresa horren titular bakarra. Izapidegileak, bere ebazpen proposamenean, sektore publikoko kontratuen Legearen testu bategina onartzen duen azaroaren 14ko 3/2011 Legegintzako Errege Dekretuaren 214. artikuluan ezarritakoa aipatzen du analogiaz. Dekretu horren arabera, kontratistaren betebeharra izango da kontratua gauzatzeko egin beharreko eragiketen ondorioz hirugarren batzuei eragindako kalte-galera guztien kalte-ordaina ematea.


      Artikulu hori aplikatuz, ebazpen-proposamenak agintzen du udalari ordaintzea kalteen % 60, uste delako kalte horiek US, SA enpresaren jardunaren erantzukizuna direla. Enpresa hori Administrazioak kontratatu duenaren posizioan kokatzen da.


      Nolanahi ere, Sektore publikoko kontratuen Legearen 214. artikulua analogiaz aplikatzea lan konplikatua da, zeren Santurtziko Udalaren eta aipatutako sozietatearen arteko harremana ez baitago Sektore publikoko kontratuen Legearen eraginpean, baizik eta harreman hori administrazioen arteko hitzarmen baten ondorioz sortzen da. Hitzarmen hori udalak berak eta Bilbao-Bizkaia Ur Partzuergoak sinatu zuten eta, arestian esan dugunez, hitzarmen hori ez dago Sektore publikoko kontratuen Legearen eraginpean, baizik eta Lege honetako 4.1.c) artikuluan aurreikusitako baztertzearen barruan sartzen da.


      Azkenean zerbitzua US, SA enpresak eskaintzeak ez du ezertan aldatzen harreman horren izaera; izan ere, azken batean, US, SA enpresa erakunde instrumentala besterik ez da, horren kapitala Ur Partzuergoarena soilik da, eta haren berezko baliabide gisa jarduten du.


      Horrek ez du esan nahi udalak, egun dagoen hitzarmena oinarri gisa hartuta, ezin duela eraginik izan aipatutako sozietate publikoan. Izan ere, sozietate horrek berak hartzen ditu bere gain gastu horietako batzuk eta une oro hartu du parte espedientean, eta, gainera, adierazi du prest dagoela ur-horniduraren udal-sareari egotz dakizkiokeen gastuei aurre egiteko ─gastu horien irismena eztabaidatu ondoren─, sozietate horrek hartu duelako bere gain zerbitzua ematea. Batzorde honek zalantzan jartzen duena zera da, Sektore publikoko kontratuen Legearen 214. artikuluaren aplikazio analogikoa, eta, hortaz, adierazten du udalaren eta US, SA enpresaren arteko harremanak garrantzi ezdeusa izan behar duela jabeen aurrean duen erantzukizunari dagokionez, jabe horien aurrean udalak berak erantzun behar baitu; izan ere, udala izan da, zerbitzuaren titularra den aldetik, ur-horniduraren zerbitzuaren funtzionamendu txarretik eratorritako ondare-erantzukizuna ezartzera eta kuantifikatzera bideratutako prozedura ofizioz hasi duena.


      2013/106 ABJI, 53.etik 57.era par.


      


      


      


      8. kapitulua. Ofizioz berrikustea


      I. Berrikusteko ahalaren eremua


      Gogoratzekoa da printzipio nagusi edo orokorra dela administrazio-egintzak administrazio-errekurtsoen bitartez inpugnatu edo aurkaratzearena, eta ofiziozko berrikuspeneko prozedurak salbuespen direla, interesatuak, hala bada, azken horiek baliatu eta abiarazi ahal dituen arren. Nolanahi ere, bigarren bidearen aparteko eta berariazko izaerak markatzen du bien arteko diferentzia; izan ere, interpretazio murriztailea zor zaie bigarren bide horren arauei, segurtasun juridikoaren printzipioa baitago jokoan, administrazio-egintzei buruzko beste eztabaida bat irekitzen delako, egintzok irmo bihurtzen dituzten epe preklusibo arruntetatik kanpo.


      Aurrekoaren ordain gisa, AJAPELen egungo testuak azpimarratzen du berrikustea derrigorrezkoa eta arauzkoa dela; izan ere “declarará” erabiltzen du, urtarrilaren 13ko 4/1999 legearen aurreko “podrá declarar” hitzen ordez. Aldaketa hori bat dator doktrinak eta jurisprudentziak egindako interpretazio egokiarekin; izan ere, Administrazioak iritziz gero egintza bat erabat deuseza dela, AJAPELen 62.2 artikuluan adierazitako kasuren bat gertatu izanagatik, ez dauka beste irtenbiderik, deuseztasuna deklaratu behar du, hau da, ez dauka diskrezionalitaterik baliogabetzea egoki den ala ez erabakitzeko.


      35/2013 ABJI, 39.etik 40.era par.


      


      Kontsulta da sozietate anonimo gisa eratutako merkataritza-sozietate baten Administrazio Kontseiluak hartutako erabaki baten ofiziozko berrikuspena egiteko prozedurari buruzkoa. Administrazio Kontseiluak Gipuzkoako Hondakinen Kudeaketarako Zentroko ingeniaritzako laguntza teknikoa kontratatzeko espedientea onetsi zuen, bai eta administrazio-baldintza partikularren agiriak eta baldintza teknikoen agiriak ere.


      Kontsultak aldez aurreko zenbait gai planteatzen ditu.


      Lehenengoa berrikusteko prozeduraren xedeari buruzkoa da; izan ere, erabakiaren zuzentasun juridikoari buruzko analisiari ezin zaio ekin, aldez aurretik egiaztatu gabe ofiziozko berrikuspen baten xede izan daitekeela, azaroaren 26ko 30/1992 Legeak, Herri Administrazioen Araubide Juridikoaren eta Administrazio Prozedura Erkidearenak (AJAPEL) 102.1 artikuluan ezarritakoari jarraituz.


      Administrazio-egintza baten erabateko deuseztasuna deklaratzeko ezinbestekoa da, jakina, Administrazio publiko baten administrazio-egintza izatea. Kasu honetan, ez da halakorik nabarmen gertatu; izan ere, berrikuspenaren xedea da Gipuzkoako Hondakinen Kudeaketa, S.A. organoaren erabaki bat.


      Horrenbestez, ab initio aztertu behar da juridikoki bideragarria ote den, deuseztasuna deklaratzea, Administrazioaren pribilegio gisa sailkatutako ahalmen bat baliatuta. Izan ere, legeak autotutoretza aktibatzeko aukera ematen dio Administrazioari; horretarako, oso toki berezian (desberdinean) jartzen du, partikularrekin alderatuta. Horrenbestez, kontu handia izan behar da ahalmen horren erabileran eta irismenean, bai eta gauzatzean eman behar diren bermeen azterketan ere.


      Aldebakarreko berrikuspenaren bidera jotzeko aukera ematen duena da erabaki hori dela administrazio publikoen kontratuen araudiaren mendeko kontratu bat prestatzeko egintza.


      Hain zuzen, erabakigarria da kontratua prestatzeko egintza hori zuzenbide publikoaren mende dagoela; izan ere, onetsi zenean ez zegoen artean indarrean urriaren 30eko 30/2007 Legea, sektore publikoko kontratuena, bai ordea haren zazpigarren xedapen iragankorra (azken xedapenetako hamabigarrena), legearen aplikaziorako eremu subjektiboaren mugaketaren aplikazio aurreratua ezartzen duena.


      Hortik ateratzen den ondorioa da Gipuzkoako Hondakinen Kudeaketa, S.A. merkataritza-sozietatea eremu subjektiboaren barruan dagoela [3.1.d artikulua], administrazio publikoen partzuergo batek osatzen baitu sozietatearen % 100 [Sektore Publikoko Kontratuen Legearen 3.1.e artikulua].


      Kontratazio administratiboaren araubidea merkataritza-sozietate publikoetara hedatzen da, jakina denez, Europako Erkidegoetako zuzenbidea ezarritako betekizunen ondorioz (ez sartzeagatik zigorra jarri zioten Espainiari, Europako Erkidegoetako Justizia Auzitegiaren 2003ko maiatzaren 15eko epaia, Europako Batzordea vs Espainia, C-214/00, Europako Erkidegoetako Justizia Auzitegiaren 138/2003 epaia).


      Halaber, legezko arau horren elementu garrantzitsu gisa, gure azterketan aintzat hartu behar da eremu subjektiboa ezartzean ─Sektore Publikoko Kontratuen Legearen 3.1 artikulua─ sektore publikoa aipatzen duela. Horrenbestez, badirudi asmoa dela Euskadiko Aholku Batzorde Juridikoaren 46/2012 irizpenean adierazi bezala,


      “Lurralde-administrazio bakoitzaren erakunde-egitura integratzeko asmatu dute sektore publikoaren kontzeptua, zeinak, administrazio nagusiaz gain, horren mendeko edo horri lotutako erakunde edo sozietateak hartzen baititu. Dagokion herri-administrazioa bere osoan hartzeko asmoz erabili ohi da, abiapuntutzat hartuta gaur egungo konfigurazioa urruti samar dagoela homogeneotasunetik, pertsonifikazio-formula desberdinak erabili ditu-eta bere jardueretarako; baita beste helburu batekin ere: tresna-enteen panoplia zabal hori zuzenbide publikoko arauen mende edukitzeko, gai jakin batzuetan (araubide juridikoa eta finantzarioa, ondasunen eta zerbitzuen kontratazioa, langileen hautaketa, bateraezintasunak eta ordainsariak, eta abar)”.


      “Sektore publiko” horren barruan, Sektore Publikoko Kontratuen Legeak, aipatutako 3.1 artikuluan, bereizten ditu, alde batetik, “toki-administrazioa osatzen duten entitateak” ─a idatz-zatia─ eta, bestetik, partzuergoak ─e idatz-zatia─.


      Desberdintasun hori Sektore Publikoko Kontratuen Legearen 3.2 artikulura eramaten da, eta partzuergoak administrazio publikotzat (e idatz-zatia) jotzen dira “Administrazio publiko batekin edo zenbaitekin lotura- edo mendekotasun-harremana duten zuzenbide publikoko entitateak” honako baldintza hau betetzen badute: “Finantzaketaren zati handiena ez izatea ondasunak ematearen edo zerbitzuak eskaintzearen ordainetan eskuratutako diru-sarrerak, edozein dela ere euren izaera”.


      Kontratuaren araubide juridikoari dagokionez, merkataritza-sozietate batek egina denez, kontratu pribatua dela jotzen da (Sektore Publikoko Kontratuen Legearen 20. artikulua), baina prestaketari eta esleipenari dagokionez, sektore publikoen kontratuen legearen mende daude, Sektore Publikoko Kontratuen Legearen zazpigarren xedapen iragankorrean ezarritakoari jarraituz. Sektore Publikoen Kontratuen Legearen testu bategina ekainaren 16ko 2/2000 Errege Dekretuaren bidez onetsi zen, eta prestaketa-egintzak, edo behin-behinean zein behin betiko esleitzekoak erabateko deuseztasun-kausaren mende egon daitezke (Sektore Publikoko Kontratuen Legearen 32. artikulua).


      Bestalde, Sektore Publikoko Kontratuen Legearen 34. artikuluak adierazten du ofiziozko berrikuspena egingo dela AJAPELen VII. tituluko I. kapituluan ezarritakoaren arabera Halaber, xedapen horrek, Administrazio publiko baten kontratuak ez diren kasuetan, deuseztasuna deklaratzeko eskumena esleitzen dio erakunde kontratatzailea atxikita dagoen sail, organo. erakunde edo organismoaren titularrari, eta “entitate kontratatzailea administrazio bati baino gehiagori lotuta badago, kontrol edo partaidetza handiena duen administrazioko organoak izango du eskumena”. Merkataritza-sozietateak ofiziozko berrikuspena egiteko eskumenik ez duenez, Sektore Publikoko Kontratuen Legeak erabakitzen du zein den berrikuspen hori egiteko gaitutako subjektua.


      Sektore Publikoaren Kontratuen Legeak ezarritako alderdi horiei eusten zaie, zenbaki berberekin, Sektore Publikoaren Kontratuen Legearen testu bateginean, azaroaren 14ko 3/2011 Legegintzako Errege Dekretuaren bidez onetsian.


      Horrek guztiak zuzenean garamatza, printzipioz, erabakiaren berrikuspena egin daitekeela pentsatzera, eta Kontsortzioa identifikatzera, deuseztasuna deklaratzeko eskumena duen Administrazio publiko gisa, ahalmen hori ez baita soilik lurralde-administrazioena.


      Gipuzkoako Hondakinen Kontsortzioa eratu zen honako xedapen hauen babesean: apirilaren 2ko 7/1985 Legeak, Toki-araubidearen oinarriak arautzen dituenak, 87. artikuluan ezarritakoa, eta apirilaren 10eko 6/2007 Foru Arauak, Gipuzkoako Lurralde Historikoko udala baino lurralde-eremu handiagoko erakundeak arautzen dituenak, 18. artikuluan ezarritakoa. Foru Arau horrek 19.1.g artikuluan xedatzen du Gipuzkoako Hondakinen Kontsortzioak berrikusteko ahala duela, bere funtzioak gauzatzeari dagokionez.


      151/2013 ABJI, 6.etik 22.era par.


      Ikus 152/2013 ABJI, 5.etik 20.era par.


      Ikus 153/2013 ABJI, 5.etik 20.era par.


      Ikus 157/2013 ABJI, 5.etik 20.era par.


      


      4/1999 Legeak AJAPELi ekarri dion aldaketarekin, fikzio izateari utzi dio presuntziozko egintzak, eta egintzaren iraunkortasuna bermatzen da, egintza espresuki emana eta interesatuaren aldekoa denean gertatzen denaren antzera.


      Presuntziozko egintzak ere izan daitezke berrikuspenaren xede; are gehiago, AJAPELen 62.1 artikuluaren f idatz-zatiak beren-beregi aipatzen ditu, erabat deuseztzat jotzen baititu presuntziozkoak, baldin eta egintza horiek ahalmen edo eskubideak eskuratzeko bide ematen badiete, horretarako funtsezko betekizunak ez dituztenei.


      Presuntziozko egintzen funtsezko ezaugarria da legezkotasun materiala gorabehera gertatzen direla, hura erantzunik gabe geratzen delako, egintza horrekin gertatu den bezala, Administrazioarekiko Auzien Epaitegiaren epaiak ez baitu egintzari buruz ezer adierazi. Horrek dakar epaitutako gauzaren existentzia baztertzea.


      162/2013 ABJI, 27.etik 29.era par.


      


      II. Deuseztasun-arrazoien azterketa


      A) AJAPELen 62.1.a artikulua. Konstituzioak babesten dituen eskubide eta askatasunak kaltetzen dituzten egintzen erabateko deuseztasuna


      Administrazioak berrikusteko kausatzat hartzen du AJAPELen 62.1 artikuluaren a idatz-zatian tipifikatuta dagoena. Nabarmendu behar da, xedapen horren balizko urraketa gertatu dela jotzeko, ez dela nahikoa, jakina, zio hori adieraztea. Izan ere, horrez gainera, funtsezko eskubide baten zalantzarik gabeko urraketa gertatu behar da, eta eskubidearen edukiaren muinari eragin behar dio.


      Kausa hori eraginkorra izan dadin, beharrezkoa izango da berdintasun-printzipioaren aplikazioa bideratuko duten baldintzak betetzea, berariaz egoerak berdinak izatea, desberdintasuna arrazoirik gabea izatea, eta desberdintasun horrek ohiz kanpoko ofiziozko berrikuspen-ahala gauzatzen den egintzaren edukiari nabarmen eragitea.


      Estatu Kontseiluaren argudioari jarraituz (2013ko uztailaren 11ko irizpena, 670/2013 espedientea), Batzordeak partekatzen duen jarreran, berdintasun-printzipio konstituzionalaren ikuspegitik, kontratazio publikoaren esparruan egindako arau-hausteen azterketarako zuhurtasun berezia behar da. Izan ere, lehia askearen printzipioarekin batera, tratu berdina ematea eta diskriminaziorik ez egitea sektore publikoko kontratuen prestaketari eta esleipenari buruzko arauketa guztiaren egituratzaileak dira. Hortaz, arauketa horren elementu eratzaile gisa, esleipendunaren hautaketa helburu duten arauak lot daitezke modu gutxi-asko zuzenean, hautaketa-prozeduraren gardentasunarekin, objetibotasuna eta lizitatzaileen berdintasunezko tratamendua lortzeko bitarteko gisa, hortik ondorioztatu ezin delarik sektore publikoaren kontratatzeko borondatea eratzean sortutako edozein hutsunek nahitaez dakarrenik Konstituzioak babesten duen berdintasun-printzipioaren urraketarik, eta horrenbestez, kontratuaren erabateko deuseztasunik. Beste modu batean esanda, administrazio publikoen kontratuak eta administrazio-zuzenbidearen zioengatik harmonizatutako arauketaren mendeko kontratuak erabateko deuseztasunaren instituzioa desnaturalizatuta geratuko litzateke hara bideratu ahal izango balira kontratista hautatzeko prozeduraren irregulartasun guztiak, aintzat hartu gabeko arau formala tratu berdinaren printzipioa izanez gero, kontratu horien esparruan prozedurazko edozein betekizunek, azken finean, bete betebeharrekoa den aldetik.


      Ondorio horietarako, berdintasun-printzipioaren urraketa, konstituzioak babesten duen eskubide baten kaltetze gisa hartzeko, kasuari dagozkion gorabehera guztien balioespen globala egin behar da. Horrenbestez, aipatu printzipioan oinarritutako arau bat hautsi dela egiaztatzea ez da nahikoa kontratuaren erabateko deuseztasuna ondorioztatzeko; aitzitik, egiaztatu behar da lizitatzaileek merezi duten berdintasunezko tratua benetan hondatu dela.


      Halaber, kontuan izan behar da legegileak pixkanaka mugatu dituela deuseztasun-kasuak.


      Hala gertatu da abuztuaren 5eko 34/2010 Legearekin, arauketa harmonizatuaren mendeko kontratuei aplikatzeko deuseztasun-kasu berezi batzuk sartu baitira (gaur egun, Sektore Publikoaren Kontratuen Legearen testu bateginak, azaroaren 14ko 3/2011 Legegintzako Errege Dekretuaren bidez onetsiak, 37. artikulutik 39. artikulura bitartean arautuak).


      Kasu horiek, lizitazioan interesa duen edonork berariazko bide batetik (deuseztasun-arazoa) balioarazi ditzakeenak, Europako legegileak bereziki larritzat jotako kontratu-esleipenen prozeduraren irregulartasunei buruzkoak dira; esate baterako, kasu jakin batzuetan argitaratzeko baldintza ez betetzea, edo kontratua sinatzeko hamabost laneguneko epea ez betetzea egoera jakin batzuetan.


      Estatu Kontseiluarekin bat gatoz alderdi honi buruz: arauketa honek ez luke zentzurik izango Administrazioak, ofiziozko berrikuspenaren bidez, bere ekimenez edo interesdunak eskatuta, berak egindako kontratuen prestaketa- edo esleipen-egintzak (edo bere mendeko botere esleitzaileek eginak eta arauketa harmonizatuaren mende daudenak) atzera itzultzeko aukera izango balu, prozedurazko edozein akatsengatik, aipatutako deuseztasun-kasu bereziak barnean hartuta, kontratista hautatzeko prozesuan lortu nahi den tratu-berdintasuna konprometituta geratzen dela ulertuta, hautaketa hori antolatzeko legez ezarritako jarraibideetatik urruntze ororen ondorioz.


      Oraindik orain, irailaren 27ko 14/2013 Legeak, ekintzaileei eta beren nazioartekotzeari laguntzekoak, 45. artikuluan ezartzen du erabateko beste deuseztasun-kausa bat; izan ere, Sektore Publikoko Kontratuen Legearen testu bateginaren 32. artikuluari d idatz-zatia eransten dio. Horrenbestez, kalifikazio horri dagokion larritasuna merezi dute “Herri-administrazioetako edozer organoren xedapen, egintza edo ebazpen guztiak, aldez aurretik edozer administraziorekin kontratatu duten enpresei abantailak, zuzenean edo zeharka, ematen dizkietenak”. 14/2013 Legearen 45. artikuluaren arabera, kasu hori aldez aurretik kontratatutako enpresen aldeko diskriminazioa da kontratazio administratiboen prozeduretan.


      Zehaztapen horrek ez luke zentzurik izango, halaber, kontratazioa erregulatzen duten arauen edozein ez-betetze dela-eta ondorioztatuko bagenu berdintasun- eta gardentasun-printzipioak urratu direla, proskripzioaren gunea aldez aurretik Administrazioarekin kontratuak egindako enpresei emandako balizko tratu desberdinean jartzen denean.


      Halaber, gure epaitzearekin batera egin beharreko azken hausnarketa gisa, kontuan hartu behar dugu Administrazioa ez dela lizitatzaileen berdintasun-eskubidearen eta diskriminazio-ezaren eskubidearen titularra, eta argi eta garbi dago berrikusteko prozedura hau ez dutela abian jarri proposamenak egindako enpresek, ez eta beste enpresa batzuek ere.


      Ofizioz berrikustea baliatu behar da soil-soilik akats larriak detektatzen direnean eta haien ondorioz egintza esparru juridikotik kendu behar denean. Horrenbestez, berrikusteko ahala ez da erabili behar, batzuetan nahi den bezala, Administrazioak aldez aurretik aitortutako eskubideak, diren arrazoiak direla, egoki iritzitako unean alde batera uzteko tresna gisa. Kasu horretan, kontratu bidez bere gain hartutako bete


      beharrak alde batera utzi eta hitzartutako konpromisoen ondorioak ez onartzeko. Hala balitz, berrikusteko ahala gauzatzean, haren xedetik urrunduko litzateke.


      151/2013 ABJI, 122.etik 133.era par.


      Ikus 152/2013 ABJI, 105.etik 123.era par.


      Ikus 153/2013 ABJI, 115.etik 153.era par.


      Ikus 157/2013 ABJI, 105.etik 123.era par.


      


      B) Esperientziaren balioespena, esleitzeko irizpide gisa:


      Administrazio ikuskatzaileak argudiatu du kontratua esleitzeko irizpideen artean administrazio-baldintza partikularren agiria aintzat hartuz gero, lizitatzaileen eta lantaldeko kideen esperientziari erreparatzen dioten balioespen-irizpideak kontuan hartzen direla, eta, horrenbestez urratzen direla berdintasun-printzipioa eta diskriminazio-ezaren printzipioa, honako xedapen hauetan jasota daudenak: Espainiako Konstituzioaren 14. artikulua, Administrazio Publikoen Kontratuen Legearen testu bateginaren 11.1 artikulua, eta Europako Parlamentuaren eta Kontseiluaren 2004/18/EE Zuzentaraua, 2004ko martxoaren 31koa, obren, horniduren eta zerbitzuen kontratu publikoen prozedurak koordinatzeari buruzkoa; izan ere, esperientziak justifika dezake enpresaburuaren kaudimena gaitasuna egiaztatzeko fasean, baina ezin daiteke erabili eskaintzak balioesteko irizpide gisa. Horrenbestez, AJAPELen 62.1.a artikuluan ezarritako deuseztasun-kausa eragin da: “Konstituzioaren babesean egon daitezkeen eskubideak eta askatasunak kaltetzen dituzten egintzak”.


      Berriro ere, Batzorde honek gogorarazi behar du analisiaren xedea dela erabateko deuseztasunari dagokiona, antolamenduaren urraketa larrietarako gordeta dagoena, lehen esan bezala. Arau orokorra deseuztagarritasuna da, eta hala erabakitzeko prozedura jakin batzuk bete behar dira. Ohiko bidean, interesdunek eskura dituzten errekurtsoak, eta ohiz kanpoko bidean, kaltegarritasun-errekurtsoa, administrazio publikoen eskuetan. Horren erabilera epe preklusiboen mende dago, eta haietan autotutoretza bereizgarria galtzen da.


      Egintzaren ofiziozko berrikuspena ezin da izan inoiz egintza irmo eta baimenduaren edo deuseztagarriaren aurka egiteko bidea, eta ezingo da baliatu alderdientzako lotesleak diren erabakiak aldatzeko.


      Kontratazio administratiboaren eremuan, aldez aurreko ideia horrek esanahi berezia du administrazio-baldintzen agiria berrikusi nahi denean, hemen gertatzen den bezala. Horregatik komeni da gogoratzea, horretarako Auzitegi Gorenaren 2006ko uztailaren 11ko epaian (RJ 8471/2006) adierazitako arrazoibidea oinarri hartuta, berrikuspen-espediente batean ezin dela ahaztu baldintza-agiri horien funtsezko eginkizuna ─lehiaketako benetako “legea”─ eta haren mende geratzen da Administrazioa, bai eta bertan parte hartzen duten guztiak ere, eta onartu ondoren ezin zaio berrikuspenari ekin, akats larria salbuespen dela betiere, jakina,, antolamenduan jarraitzea antolamendu horren beraren aurka dagoenean. Baina zio hori izango da bakarra, eta ez da bestelakorik onartuko, zuzenbidearen aurkakoa izanda ere, baldin eta gure antolamenduan segurtasun juridikoa hausteko adinako indarrik ez badu.


      Horregatik, Auzitegi Gorenaren aipatu epaiak dio:


      “Autoko kasuan baldintza-agirian ezarri zen, esperientzia frogatzeko irizpide gisa, kontratuaren xede ziren zerbitzuen antzekoak egoki emana egiaztatzea, eta ez errekurtsogileak, ez deialdian parte hartutako beste inork, ez zuen deialdian zalantzan jarri. Enpresa lizitatzaileen hiru elkarteei gehienezko puntuazioa eman ondoren talde horietako kide batek emaitzaren kontra egin du, baina ez irizpidearen kontra, hura onartu baitzuen, auzitegi honek 2004ko ekainaren 28ko epaian, 7106/2000 kasazio-errekurtsoan (RJ 2004, 5448), adierazi bezala, 1997ko azaroaren 4ko beste epai bat aipatuz ( RJ 1997, 8158), «kontratuan nagusi izan behar duen fede onaren aurkakoa izan daiteke klausula edo baldintza teknikoetako bat edo gehiago onartzea, kontratazio publikoaren prozeduran parte hartzearen bidez, eta gero, esleipenduna ez delako, esleipen hori aurkaratzea, onartu diren prestaketa-egintzak antolamendu juridikoaren aurkakoak direla argudiatuta».


      Horrek esan nahi du, deialdiaren oinarriak onartu badira, aztertu dezakegun gauza bakarra dela lehiaketaren bidez egindako esleipenak baldintza-agiriak errespetatu ote dituen. 2004ko ekainaren 28ko epaian, 7106/2000 kasazio-errekurtsoan, adierazi bezala, «baldintza-agirien izaera kontratuzkoa denez, eta ez arauzkoa, azalduta eta justifikatuta dago ez aurkaratzeak balizko akatsak baliozkotzen dituela, erabateko deuseztasun-akatsak izan ezean, eta kasu horretan ere, salaketa epe preklusiboari lotuta ez dagoela uler badaiteke ere, deuseztasun-ekintza haren irizpide orokorren arabera egin beharko litzateke, betiere lehen adierazitako fede onaren printzipioari eta segurtasun juridikoari baldintzatuta, eta haiek babestea eragiten du egintzen irmotasunak, onartu dituztenei dagokienez, bere garaian esleipena ere lortzeko asmoa zutela».


      Dagokigun kasuan, gainerako lizitatzaileek ez dituzte baldintza-agiriak errekurritu, eta ez dute inolako eragozpenik jarri, adierazitako esleipen-irizpidea aplikatzeari dagokionez.


      Batzordearen iritziz, deuseztea eskatutako baldintza-agiriaren edukiak ez dauka indar urratzaile nahikoa, AJAPELen 62.1.a artikuluan jasotako berdintasun-eskubidea kaltetzen duela jotzeko.


      Aztertu behar da administrazio-baldintza partikularren agiriko klausulak lizitatzaileen arteko berdintasun-agindua hausten ote duen, ekonomikoki onuragarriena den eskaintza hautatzeko irizpideen artean hau sartzen duenean: kalitate handiko asistentzia emango dela bermatzea, proiektura esleitutako langileen balio tekniko bereziaren justifikazioan oinarritua lehiaketa honen xede den asistentzia emate aldera, 9. ataleko 1. zenbakiko gutun-azaleko c.2.b.1 idatz-zatian xedatutako gaitasun teknikoaren baldintzaren gainetik.


      Baldintza-orriak, transkribatutako zatian, “kalitate handiko asistentzia” esleitzeko irizpide gisa sartzen du, “proiektura esleitutako langileen balio tekniko berezia” ebaluatzearen bitartez. Hautatzeko irizpide gisa eskatutako gaitasun teknikoaren betekizunetik haratagoko plus bat da.


      Zalantzarik gabe, administrazioek baldintza-agirietan ezar ditzaketen esleipen-irizpide zehatzen gaia konplexua da, eta ez dago konponbide apodiktikorik.


      Doktrina landuena Europar Batasuneko Auzitegitik dator, kontratazio administratiboaren alorreko zuzentarauen haritik; baina, hala ere, oraindik ez dago erabakirik, argi eta garbi adierazten duenik aztergai dugun klausula bezalako bat, berez, kontratazio publiko bateko parte-hartzaileen berdintasunezko tratuaren eskubidea kaltetzen ote duen, eta horixe da, hain zuzen, gure irizpenaren xedea.


      Auzitegi horrek behin eta berriz adierazitakoaren arabera, 92/50 Zuzentarauak, zerbitzuen kontratu publikoei buruzkoak, eta 93/97 Zuzentarauak, obren kontratu publikoei buruzkoak, xede dute, batez ere, estatu jakin batekoak izan eta beste estatu kide bateko erakundeei ondasun edo zerbitzuak eman nahi dizkieten eragile ekonomikoen interesak defendatzea. Estatu bereko lizitatzaileei lehentasuna emateko arriskua baztertu nahi dute, eta erakunde esleitzaileak ekonomikoak ez diren arrazoiak aintzat hartzea saihestu nahi dute. Helburua da, azken finean, kontratazio publikoa zabaltzea eta Europar Batasunean eskaintzen lehia sustatzea, faboritismo-arriskua baztertuz. Hortik sortzen da lizitatzaileei tratu berdina emateko printzipioaren betekizuna, berdintasun-printzipioaren berariazko adierazpena, lehia on eta eraginkorra bultzatu nahi duena, eta lizitatzaile guztiak aukera berdinak izatea dakarrena, bai eskaintzak egiteko garaian, bai erakunde esleitzaileak balioespena egiteko unean.


      Esparru horretan, egia da esperientzia aipatzen duten esleitzeko irizpideak arretaz aztertu behar direla, Europar Batasuneko Justizia Auzitegiak bere doktrinan adierazi bezala. Doktrina hori Europar Batasuneko Auzitegi Nagusiaren 2011ko irailaren 20ko epaian laburbilduta dago (EEJA 280/2011) eta berriro jasota dago 2013ko irailaren 16ko epaian, T-402/06 auzian, Batzordearen urriaren 20ko C (2006) 5105 erabakia deusezteko errekurtsoan. Dena dela, botere esleitzaileak hauta ditzake kontratu publikoa esleitzeko egokien iritzitako irizpideak:


      “horrenbestez, hautaketa hori egin ahal izango da soilik ekonomikoki onuragarrien den eskaintza identifikatzea helburu duten irizpideak oinarri hartuta (ikus, ildo beretik eta analogiaz, Justizia Auzitegiaren 2008ko urtarrilaren 24ko epaia [EEJA 2008, 10], Lianakis eta beste batzuk, C-532/06, Rec. p. I-251, 29. atala eta aipatutako jurisprudentzia, bai eta epai hauek ere: Renco / Batzordea [EEJA 2003, 47], 109. supra atalean aipatua, 66. idatz-zatia, eta Strabag Benelux / Kontseilua [EEJA 2003, 46], 109. supra atalean aipatua, 73. eta 74. idatz-zatiak). Hortaz, esleitzeko irizpideei dagokienez, baztertzen dira ekonomikoki onuragarriena den eskaintza identifikatzea helburu ez duten irizpide guztiak; funtsean lizitatzaileek kontratua betetzeko duten gaitasunarekin lotuta dauden guztiak, alegia (ikus, ildo beretik eta analogiaz,Justizia auzitegiaren epai hauek: Beentjes [EEJA 1989, 26], 141. supra atalean aipatua, 15.etik 19.era bitarteko idatz-zatiak; 2003ko ekainaren 19ko epaia [EEJA 2003, 182], GAT, C-315/01, Rec. p. I-6379, 59.etik 67.era bitarteko idatz-zatiak, eta Lianakis eta beste batzuk [EEJA 2008, 10], lehen aipatua, 30.etik 32.era bitarteko idatz-zatiak). Eskaintza bakoitzaren kalitatea ebaluatu behar da eskaintzaren beraren arabera, eta ez lizitatzaileek aldez aurreko kontratuen bidez erakunde esleitzailearekin duten esperientzia oinarri hartuta, ez eta beste irizpide batzuen arabera ere; esate baterako, lizitatzaileek kontratua betetzeko duten gaitasuna ez da kontuan hartzekoa. Izan ere, kontratistak hautatzeko fasean sartuta daude, eta ezin dira kontuan hartu eskaintzen ebaluazio konparatiboari begira (Beentjes epaia, 141. supra atalean aipatua, 15. idatz-zatia, eta TQ3 Travel Solutions Belgium / Batzordea epaia [EEJA 2005, 204], 100. supra atalean aipatua, 86. idatz-zatia)”.


      Printzipioz, klausula errepikatu horren existentzia hutsa, eskaintzaren kalitate hobea edo balio teknikoa helburu duen aldetik, ez da aldentzen kontratatu nahi den laguntza teknikoaren xedetik: ez ditu Kontsortzioarekin aldez aurretik egindako kontratuak ebaluatzen, ez eta enpresa lizitatzailearen gaitasun teknikoa ere (hasierako hautaketan jada kontuan hartu zen). Aitzitik, kontratuaren xedearekin (aholkularitza teknikoa, espezializazio handiko sektorean) zuzenean uztartutako irizpidea ezartzen du, lotura argi eta garbi ageri dela. Izan ere, zerbitzuak eta aholkularitza teknikoa emateko kontratuetan bereziki, baliatuko diren baliabide tekniko edo pertsonal zehatzak kalitate edo balio tekniko handiagoa adieraz dezakete, eta, gainerako irizpideekin batera, ekonomikoki onura handienak dakartzan eskaintza hautatzeko lagungarria izan daiteke.


      Zalantzarik gabe, botere esleitzailearen nahia, aurkeztutako eskaintzen artean asistentzia ahalik eta hoberena lortzeko berme handienak ematen dituen eskaintza hautatzea helburu duena, egokiago jasotzeko moduak bazeuden. Baina horrek ez du esan nahi hizpide dugun klausulak, enpresa lizitatzaileek onartuak, kalterik eragin dionik AJAPELen 62.1.a artikuluak babestutako tratu berdinaren eskubideari.


      Beste gauza bat da zuzentarauak, kontratazioaren alorreko estatuetako prozedurak koordinatzea helburu duenak, ezartzeko askatasuna eta kontratuen alorrean zerbitzuak emateko askatasuna batera gauzatze aldera, eta, erkidego-mailan, lehia eraginkorra garatzea helburu hartuta, agintzen duela elementu hori ez dela izan behar esleitzeko irizpide, eta, zenbait kasutan, aipatu elementua sartzeak legea haustea dakarrela, edo Europako Erkidegoetako zuzenbidearen arabera interpretatu beharreko modua urratzea dakarrela.


      Baina, dagokigun eremuan, Kontratazio Administratiboaren Kontsulta Batzordeak egindako analisiarekin bat dator Batzordea. Izan ere, bai Europako Erkidegoetako jurisprudentzia, bai Sektore Publikoen Kontratuen Legearen testu bateginean jasotako araudia ikusita, zerbitzuen kontratu batean, esleitzeko irizpide gisa, “baliabide pertsonalen eta materialen ezaugarriak, baldintza teknikoen agirian adierazitakoen gainetik”, lizitatzaileen gaitasuna egiaztatze aldera erabiltzeko aukerari buruzko kontsulta dela-eta, baiezko konklusio atera zuen 59/04 Txostenean, 2004ko azaroaren 12koan (gero berretsia 41/05 Txostenean, azaroaren 12koan). Zehazki, Espainiako legediari buruz honako hau adierazi zuen: “ondorioa da elementu pertsonalak eta materialak balia daitezke, gaitasun tekniko edo profesionala zehazteko irizpide gisa, eta haien kopuru handiagoa erabil daiteke esleitzeko irizpide gisa; izan ere, 86. artikuluko zerrenda ez da exhaustiboa, eta irizpide objektiboa da, haren diskriminazio-eragina desagertzen baita, Sektore Publikoen Kontratuen Legearen 86. artikuluak eskatutakoari jarraituz, baldintza-agirian irizpidea berariaz adieraziz gero”.


      Horren ildotik, Kontratu Errekurtsoen Administrazio Auzitegi Nagusiak, Sektore Publikoen Kontratuen Legearen 31.1 artikuluaren alderdi neurtuenak ere ikusita, esate baterako, ekainaren 5eko 206/2013 ebazpena (233/2013 zenbakiko errekurtsoa), honela dio:


      “Horrenbestez, Europar Batasuneko Justizia Auzitegiaren jurisprudentziari jarraituz (1988ko irailaren 20ko epaia, Beentjes kasua, gero honako epai hauen bidez berretsia: 2000ko irailaren 26koa [C-225/98 auzia], 2001eko urriaren 18koa [C 19/00], 2002ko irailaren 17koa [C 513/99] eta 2003ko ekainaren 19koa [C-315/01]), bai eta Kontratazio Administratiboaren Kontsulta Batzordearen doktrinari ere (28/95 Txostena, 1995eko urriaren 24koa, eta 36/01 Txostena, 2002ko urtarrilaren 9koa, besteak beste), kontratuaren xedearekin zerikusirik ez duten «enpresa-ezaugarriak» ezin dira erabili esleitzeko irizpide gisa. Hortaz, bereizi behar dira, alde batetik, enpresaren gaitasunari buruzko irizpideak, haren ezaugarriei lotuak, eta bestetik, esleitzeko irizpideak, eskaintzaren ezaugarriei buruzkoak izan behar dutenak. Bereizte hori erabili da, funtsean, esleitzeko irizpideetatik kanpo uzteko zenbait alderdi; adibidez, enpresaren esperientzia antzeko kontratuak betetzen eta izaera bertsuko beste batzuetan, lizitatzaileak egindako eskaintzaren kalitatea zehazteari dagokionez, aintzat hartzeko ekarpenik ez dakartenak. Izan ere, ez dira eskaintzaren ezaugarriei buruzkoak, enpresa lizitatzaileak, oro har, duen egoerari buruzkoak baizik.


      Hala ere, apirilaren 27ko 129/2011 ebazpenean esan genuen bezala, adierazpen horiek ezin dira zorrotz hartu, eta horrenbestez, gaitasunaren balizko irizpidetzat har daitezkeen alderdiak izanda ere, kontratuaren xedearekin lotura zuzena duten irizpideak ezin dira erabat baztertu, kontratazio-organoarentzat eskaintza onuragarriena zein den balioesteko erabakigarriak diren aldetik.


      Beraz, Auzitegi honek ulertzen du aurkaratzen den balioespen-irizpideak, administrazio-baldintza partikularren agiriko 7. klausulan jasota dagoenak (gaitasun profesionala), ez dakarrela deskribatutako eskakizuna ez betetzea. Izan ere, irizpide horrek ez du funtzionatzen gaitasunaren balioespen gisa, prestazioaren kalitate handiagoaren egiaztagiri gisa baizik, lizitatzailearen eskaintzaren ezaugarri baita; horrenbestez, irizpide hori oinarri hartuta, zentzuz erabaki daiteke eskaintza bat hobea dela beste bat baino, eta balioespen horrek eragina du eskaintza onuragarriena zein den erabakitzeko”.


      Auzitegi Gorenak, berriz, jurisdikzio-errekurtsoen ebazpen-esparruan ─zentzuzko denez─ behin baino gehiagotan aztertu behar izan ditu esleitzeko fasean lizitatzaileen esperientzia aipatzen zuten baldintza-agiriak, eta ezin da jurisprudentzia-ildo garbia bereizi berdintasun-printzipioa argi eta garbi urratzen zuten irizpideei buruzko ebazpenetan. Irizpide horiek ziren, besteak beste, antzeko kontratuetan esperientzia izatea autonomia-erkidego jakin batean (Auzitegi Gorenaren 2005eko uztailaren 5eko epaia, RJ 5205/2005), edo zerbitzu bera eman izana autonomia-erkidego batean (Auzitegi Gorenaren 2005eko apirilaren 28ko epaia, RJ 4702/2005). Betekizun horiek autonomia-erkidego jakin batzuetan (edo eskualde batzuetan, Europako Erkidegoetako terminologia erabiliz gero) ezarritako enpresen alde egiten zuten eta lehia askea nabarmen eragozten zuten. Halaber, baldintza-agiriak deuseztatu ditu urez hornitzeko zerbitzu publikoa kudeatzeko kontratuen tokiko kontratazioaren eremuan, haietan esperientziaren irizpideak funtzionatzen baitzuen, hain zuzen, Europako Erkidegoetako araudiak lortu nahi duen eragina, Europar Batasunaren barruan kontratazio publikoan lehia askea bultzatzekoa, eragozte aldera (Auzitegi Gorenaren 2004ko maiatzaren 24ko epaia, RJ 3495/2004).


      Batzorde honek ez du jakin, irizpen hau emateko egunean, Auzitegi Gorenak inoiz negatiboki aztertu duenik lizitatzaileen eskaintzak prestazioaren kalitate handiagoaren argitan ebaluatzea bideratzen duen esleipen-irizpiderik. Ebaluazio hori egin ohi da aurkeztutako eskaintza zehatzaren ardura duen lantalde teknikoaren profilaren bitartez, minimo gisa eskatutako baldintzen gainetik.


      Labur esanda, gure azterketa-eremu mugatuan, berrikustearen xede den klausulak ez dakar, berez, lizitatzaileen bidegabeko tratua, baldintza-agiriaren erabateko deuseztasunaren bidez zehatu behar dena, Espainiako Konstituzioaren 14. artikuluan aitortutako berdintasun-printzipioa, Sektore Publikoen Kontratuen Legearen testu bateginaren 11. artikuluan jasota dagoena, urratzeagatik. Esleipen-irizpidea merezimendu objektibo, logiko eta arrazionalen araberakoa da, laguntza teknikoaren kontratazioaren xedeekin bat datorrena.


      Beste kontu bat da (eta deuseztasunaren ingeradak aintzat hartzea bideratzen duena) gure aztergaia berariazko esperientzia-eskakizuna izatea, guztiz arrazoigabeak eta desegokiak diren faktoreen araberakoa, enpresa baten edo batzuen alde egitea eta aldi berean beste batzuk kaltetzea helburu duena.


      Egoera onargarri eta onartezinen arteko orekan dago Auzitegi Gorenaren 2007ko abenduaren 26ko epaia (RJ 840/2008). Hura oinarri hartuta, ateratzen den ondorioa da az dela bidezkoa baldintza-agiriak onetsitako kontratu bat esleitzeko egintza aurkaratzea, ez eta esleitzeko irizpide gisa espedientearen xedearekin lotutako jardueren garapenean esperientzia generikoa sartu bada ere. Horrenbestez, ez da onartuko jada itxitako eztabaida berriro zabaltzea, ez eta egintzaren balizko akatsak araztea ere. Aitzitik, baldintza-agiria aurkaratu ez bada ere, egintza deuseztatzeko eragozpenik ez dago “lurralde berean zerbitzu bera ematea” balioesten denean; esate baterako, Auzitegi Gorenaren 2011ko azaroaren 24ko epaian (RJ 2439/2012), berariazko esperientzia den aldetik, eta, horrez gainera, eskualde jakin bati lotua, bertan ezarritako enpresen alde egitea helburu hartuta.


      Horren haritik, Andaluziako Aholku Batzordeak (haren irizpen batzuk aztertzen dira Kontsortzioaren txostenetan) otsailaren 22ko 103/2012 epaian, hizpide dugun auzia modu nahiko xumean argitzen du: “Deuseztasuna eskatzeko bigarren kausari dagokionez ─esperientzia profesionala balioestea, kontratua esleitzeko irizpidetzat hartuta─, sustatzaileak berak aitortzen du deuseztasun-kausa edo deuseztagarritasun-kausa izan daitekeela; eta egiatan, baldintza-agiriaren balizko akatsa ezin da ahokatu 30/1992 Legearen 62. artikuluan ezarritako deuseztasun-kausen artean; horrenbestez, deuseztagarritasun-kausa gisa soilik kalifika daiteke, eta horrrenbestez, Batzorde honek ezin du erabakirik hartu, ez baitu horretarako eskumenik”.


      Laburbilduz, aztergai dugun baldintza-agiriak antolamendua urratzen duela iritziz gero ere, arau-hauste horrek ez luke izango alegatutako erabateko deuseztasun-kausarako behar den larritasuna. Horrez gainera, berdintasun-eskubidea urratu dela adierazteko aukera izanda ere, aztertu beharko lirateke, betiere, AJAPELen 106. artikuluaren mugak.


      151/2013 ABJI, 160.etik 184.era par.


      Ikus 153/2013 ABJI, 172.etik 196.era par.


      


      Administrazio ikuskatzailearen iritziz, eskaintzak balioesteko prozesuan esleipen-irizpide berriak sartu eta banakatu ziren, haztapen jakin bat esleituta. Haztapen hori ez zegoen administrazio-baldintza partikularren agirian zehaztuta; beraz, tratu-berdintasunaren eta gardentasunaren printzipioak urratu zirela ulertzen da, honako xedapen hauetan adierazitakoaren arabera: Sektore Publikoen Kontratuen Legearen testu bateginarenen 11.1 eta 86. artikuluak, Espainiako Konstituzioaren 14. artikulua, eta Europako Parlamentuaren eta Kontseiluaren 2004ko martxoaren 31ko 2004/18/EE Zuzentaraua. Halaber, AJAPELen 62.1.a artikuluan ezarritako deuseztasun-kausa gertatu da.


      Ebazpen-proposamenean zehaztutakoaren arabera (txosten juridikoan jasotako adierazpenekin bat eginez), “arrazoizkoa” dela dioen justifikazio xume baten babesean, Esleipen Batzordeak azpi-irizpideak ezarri eta haztatu ditu, baldintza-agirian adierazitako irizpideak kontuan hartuta, honako alderdi hauei dagokienez: (i) proposatutako lantalde teknikoaren osaera, antolaketa, eta gaitasun tekniko berezia antzeko lanetan (30 puntu arte); (II) eskaintza teknikoa, lan-sistemari dagokionez (25 puntu arte) eta teknologien definizioari dagokionez (15 puntu arte).


      Aurrekari faktikoetan transkribatu dugu Balioespen Batzordeak bere txostenean egindako xehatzea, eta irizpide horien arabera eskaintza ekonomikoaren bidez (25 puntu arte) lortzen ziren 95 puntu, guztira eskura daitezkeen 100 puntuetatik; horrenbestez, erabakigarriak ziren esleipena egiteko.


      Gure analisia egiteko, abiapuntutzat joko ditugu honako premisa hauek, Auzitegi Gorenaren doktrinatik hartuak (besteak beste, Auzitegi Gorenaren 2007ko mrtxoaren 21eko epaia, RJ 4043/2007):


      a) Sektore Publikoen Kontratuen Legearen 87. artikuluak eskatutako betekizunak (alegia, esleitzeko oinarritzat hartuko diren irizpide objektiboak administrazio-baldintza partikularren orrietan finkatzeko betekizunak) Administrazioaren diskrezionalitatea eragozten du lehiaketari dagokion esleipena egitean; izan ere, Administrazioak, erabakia hartzeko, aldez aurretik ezarritako baremazioaren arabera jokatu behar du.


      Haren diskrezionalitateak aldez aurretik soilik jokatzen du, irizpide objektibo adierazgarrienak zein diren askatasunez erabakitzean, betiere errespetatuz kontratazio administratiborako gure egungo araudiaren oinarrizko arauak, gaiaren inguruan publizitateari, lehia askeari eta gardentasun administratiboari buruz emandako zuzentarau ugariren transposizioa oinarri hartuta eratuak.


      b) Sektore Publikoen Kontratuen Legearen 89. artikuluak ezartzen du lehiaketa esleituko dela zioak azaldu ostean, betiere baldintza-agirian lehiaketa esleitzeko adierazitako irizpideak kontuan hartuta. Horrenbestez, zioa funtsezko elementua da, AJAPELen 54.2 artikuluaren arabera, bidegabekeria saihesteko; aldi berean, gainerako interesdunek jakin dezakete zer argudio baliatzen dituen kontratazio-mahaiak, eta egoki iritziz gero, esleipena aurkara dezakete. Horren ildotik garbi ikusten da Sektore Publikoen Kontratuen Legearen 94. artikuluaren edukiak behartzen duela, kontratuaren esleipena lizitazioko gainerako parte-hartzaileei jakinarazteaz gainera, haien proposamenari uko egiteko zioak jakinaraztera, interesdunak aldez aurretik eskatuz gero, bai eta esleipendunaren aldeko erabakia eragin duten proposamen-ezaugarriak jakinaraztera ere. Erabakiaren zioak arrazoitu eta oinarritu beharko dira, baldintza-agirian adierazitako irizpideen arabera.


      c) Sektore Publikoen Kontratuen Legearen 75.3 artikuluak ezartzen du oro har proposamen onuragarriena egiten duen lizitatzailea esleituko dela, baldintza-agirietan ezarritako irizpideak kontuan hartuta. Ezin da esleitu edozein lehiakide, proposamen onuragarriena egiten duena baizik, bidegabekeria saiheste aldera. Hau da, Administrazioak ezin ditu alde batera utzi lehiaketako baldintza-agirietan zehaztutako irizpide objektiboak; hala ere, diskrezionalitate-tarte bat dauka Administrazioak, proposamen onuragarriena balioesteko unean, eta klausulen interpretazio eta aplikazio arrazoizkoa ere bere esku dago.


      Elementu horiek kontuan hartuta, Batzordeak ulertzen du kontratazio-mahaiaren erabakia oinarritu dela, alde batetik, administrazio-baldintza partikularren agirian ezarritako irizpidetan, irizpide berririk sartu gabe, eta bestetik, irizpide horietako bakoitzari esleitutako haztapen-koefizienteetan, haien garrantzi erlatiboa kaltetu gabe. Halaber, sartutako zehaztapenek ez dute handitu kontratazio-mahaiaren diskrezionalitate teknikoa; aitzitik, erabakiaren motibazio biribilagoa justifikatzen duten elementu arautuak sartu dituzte.


      Europako Erkidegoetako Justizia Auzitegiak (2005eko azaroaren 24ko epaia, Ati kasua, EEJA 345/2005, eta 2008ko urtarrilaren 24ko epaia, Lianakis kasua, EEJA 10/2008) ulertu du kontratazio-mahaiak aldez aurretik ezarritako esleipen-irizpide baten bigarren mailako elementuei pisu espezifikoa esleitzea eta bigarren mailako elementu horien artean baldintza-agiria edo lizitazio-iragarkia egiteko garaian irizpide horretarako xedatutako puntu-kopurua banatzea ez dela kontratazioaren alorreko zuzentarauen aurkakoa, baldin eta aipatu erabakiak honako baldintza hauek betetzen baditu:


      - Kontratuaren esleipen-irizpideak, baldintza-agirian definitzen direnak, ez aldatzea.


      - Eskaintzak prestatu ziren unean ezagutuz gero prestakuntza horretan eragina izan lezaketen elementurik ez izatea.


      - Erabakian ez aintzat hartzea lizitatzaileren baten kaltetan bereizkeriazko ondorioa izan lezaketen elementurik.


      Dagokigun kasuan, Batzordeak ez du ikusi muga horiek urratu direnik, eta lehiaketan parte hartutako enpresek esleipen-egintza aurkaratu ez dutenez, bidezkoa da pentsatzea enpresa horien aburuz, zehaztapenak jakinda ere, eskaintzak prestatzeko garaian ez zutela aldaketarik egingo, eta erabakiak ez zirela hartu lizitatzaileren baten kaltetan.


      Auzitegi Gorenak ere ez du zalantzan jartzen Balioespen Batzordeak, txostena egiteko garaian, baldintza-agirian jasotako balioespen-irizpideak garatu eta zehaztu ditzakeenik, lehiaketa esleitzeari begira (Auzitegi Gorenaren 2006ko uztailaren 18ko epaia eta 2011ko uztailaren 7koa, RJ 6259/2011).


      Egiatan, Balioespen Batzordearen diskrezionalitate teknikoa kontrolatzea errazagoa izango da, edo nahi izanez gero, juridikoki eskuragarriagoa, epaileen eta auzitegien aldetik; izan ere, Auzitegi Gorenaren 2007ko abenduaren 26ko epaian zentzuz adierazi bezala (RJ 840/2008), “kontzeptu bakoitzerako aurreikusitako puntuazioaren azterketa eta puntu bakoitzari esleitutako ondorengo banaketa aurkaragarria izateko ezinbestekoa izango da irrazionalitatea edo bidegabekeria egiaztatzea, eta Administrazioaren balioespen-irizpidea ezingo da ordezkatu lizitatzaileak zuzentzat jotakoaren bidez. Halaber, ez da bidezkoa justizia-auzitegiak kontratazio-mahai bihurtzea, aipatu jarduera babesten duen diskrezionalitate teknikoan eragitea baitakar (...). Irizpide kontrastagarrien arabera puntuak esleitzean akatsa egin dela justifikatuz gero edota irrazionaltasuna agerian jarriz gero soilik parte hartu ahal izango dute justizia-auzitegiek irizpenean. Hori guztia azken balioespenean eragina izan duela justifikatu ostean”.


      Ez Euskadiko Aholku Batzorde Juridiko honi, ez Kontsortzioari, ez dagokie Ebaluazio Batzordearen irizpideen ordez beraienak ezartzea, xede horretarako berariaz eratu baitzen Ebaluazio Batzorde hori. Erabakitako banaketa hori hartu beharreko erabakiaren motibazioaren eskakizunaren aurkakoa ez izateaz gainera, sendotu egiten du, oinarri hartutako irizpideak xehetasun handiagoz esplizitu bihurtzen baititu.


      Lizitatzaileentzat, Balioespen Batzordearen balioespen-tartea berdina da, zehaztapen horiek onartuta edo onartu gabe. Aitzitik, zehaztapen horiek Balioespen Batzordeak bere buruari jarritako muga dakarte, baldintza-agiriak esleitutako hasierako tartea aplikatzean, neurri batean zedarritzen baitu.


      Azaldutakoa kontuan hartuta, akatsik argudiatu ez denez, eta irizpideen banakatzean irrazionaltasun edo bidegabekeria handi edo nabarmenik ageri ez denez, ez dugu irizten lizitatzaileen tratu-berdintasunaren eta gardentasun askearen printzipioak zapaldu direnik eta egintzaren berrikuspena egin behar denik, erabateko deuseztasun-kausan egoteagatik.


      152/2013 ABJI, 141.etik 152.era par.


      


      Kausa, adierazitakoaren arabera, gardentasunaren, diskriminazio-ezaren eta tratu berdinaren printzipioak urratu direla argudiatuta adierazten da. Printzipio horiek honako xedapen hauetan jasota daude: Sektore Publikoko Kontratuen Legearen 1., 45.1 eta101.2 artikuluak; Europako Parlamentuaren eta Kontseiluaren 2004/18/EEE Zuzentarauaren 2. artikulua; Espainiako Konstituzioaren 14. artikulua; eta Europar Batasunaren Funtzionamenduari buruzko Tratatuaren 6. artikulua. Printzipio horiek urratzen omen dira IBH merkataritzako enpresaren pribilegio-egoeragatik, kontratu beraren lehenengo fasearen esleipenduna izatearen ondorioz, AJAPELen 62.1.a artikuluan ezarritako deuseztasun-kausa eraginda.


      Deuseztasuna horrela planteatuta, lehenik eta behin, gogora ekarri behar da berrikuspenaren xede direla II.etik VI.era bitarteko faseen kontratua behin-behinean eta behin betiko esleitzeko egintzak. Horrenbestez, I. faseko anomaliei buruzko oharpenak kontsultaren eremutik kanpo daude.


      Izan ere, Euskadiko Aholku Batzorde Juridikoaren 153/2013 Irizpenean adierazi bezala, orduan ere berrikuspenaren xedea zehazte aldera, “espedientean jasota dauden txostenen pasarte jakin batzuetan xedea iluntzen bada ere (deuseztasun-kausen eta zioen azalpenean I. fasearen kontratazioa eta II.etik VI.era bitarteko faseei dagokiena nahasten direlako) kontua da berrikusteko prozesutik kanpo geratzen direla I. fase horren prestaketa-egintzak zein kontratua-esleipena. Horrela ondorioztatzen da deuseztu nahi dituen egintzei buruz Partzurgoak egindako identifikaziotik beretik, bai eta espedientean jasota dauden oharpenetatik ere («… 1. faseari dagokion kontratuaren egikaritzea burutu zenez, orain hasten den prozedura mugatzen da kontratuaren bigarren faseari buruz hartutako erabakietara. Kontratuaren bigarren fase horri esaten zaio Gipuzkoako Hondakinen Kudeaketarako Zentroko ingeniaritzako kontratuaren II.etik VI.era bitarteko faseen jarraipena egiteko eta egikaritzeko kanpoko laguntza teknikoa eta Erakunde beraren EPC kontratuen jarraipena eta egikaritzea»)”.


      Beste kontu bat da (eta gure azterketaren zati da, zalantzarik gabe) IBH enpresa I. fasearen esleipenduna izateak pribilegiozko egoeran jarri ote zuen II.etik VI.era bitarteko faseen esleipenduna izateko.


      Horri heldu aurretik, ordea, zenbait zehaztapen teoriko ezinbestekoak dira.


      Euskadiko Aholku Batzorde Juridikoaren 151/2013 Irizpenean esan dugun bezala, aztergai dugun balizko gertaera deusezteko ez da nahikoa prestaketa-fasean enpresa batek parte hartu zuela egiaztatzea; izan ere, legezko araubidearen arabera, debekatutako eragina egiaztatu behar da; alegia, lizitatzaileen arteko lehiaren aldaketa.


      Eta egiaztapen horretarako, zantzuak ez dira nahikoa. Froga fede-emailea behar da, susmoetatik haratago egiazta dezan enpresaren parte-hartzea, eskaintza egiteko garaian mesedegarri izan zuena, edota aldez aurreko esku-hartzeak eragin erabakigarria izan zuela lizitazioaren baldintzak bere alde bideratzeko.


      Hain zuzen, Euskadiko Aholku Batzorde Juridikoaren 151/2013 Irizpenari buruzko aipuarekin jarraituz, prestaketa-egintzak erabat deusezteko, zehazki baldintza-agiriak deusezteko, enpresa lizitatzaile baten laguntzarekin idatzi zirelako, frogagiri nahikoa beharko genuke (Batzorde honek, ordea, ez du halakorik aurkitu, gero arrazoituko den bezala).


      Organo proposatzailearen aburuz, lehenik eta behin baldintza ekonomiko eta administratiboen agirien deuseztasuna deklaratu beharko litzateke, eta gero esleipen-egintzarena, IBH enpresak dokumentu horien prestaketan parte hartu ostean. Baina kontua da, hemen dagokigun analisian, parte-hartze hori egiaztatuko balitz ere (eta, ikusiko dugunez, dagokigun kasuan ez da egiaztatu) deuseztasun-akatsa ezin da aplikatu proposatutako automatismo horrekin.


      Kontuan hartu behar da Sektore Publikoko Kontratuen Legearen 45.1 artikuluaren urratzea dela deuseztasunaren eragilea (“Lehia-elkarrizketako prozedura baten bitartez esleitutako kontratuei buruz xedatutakoari kalterik egin gabe, lizitazioetan ezin izango dute parte hartu zehaztasun teknikoak edo kontratua prestatzeko agiriak egiten jardun duten enpresek, baldin eta parte-hartze horrek lehia askea mugatzen badu edo pribilegiozko tratua eragin badezake gainerako enpresa lizitatzaileekiko.”) bai eta Sektore Publikoko Kontratuen Legearen 101.2 artikuluaren urratzea ere (“Lizitatzaileak berdintasunez parte hartu ahal izatea ahalbidetu beharko dute baldintza teknikoek, eta ezin izango da, horien ondorioz, kontratu publikoak lehia irekian ezartzeko oztopo bidegaberik sortu”).


      Sektore Publikoko Kontratuen Legearen 45.1 artikulua eta Administrazio Publikoen Kontratuen Legearen testu bateginaren 52.3 artikulua berdinak dira, eta haien testua dator, Aragoiko Autonomia Erkidegoko Administrazio Kontratazioko Aholku Batzordearen irailaren 15eko 9/2010 Txostenean adierazi bezala, Munduko Merkataritza Antolakundearen kontratazio publikoari buruzko akordiotik; izan ere, “haren VI. artikuluko azken paragrafoa baliagarria da Legean jasotako debekuaren irismenari buruzko interpretazioa egiteko argudio gisa: Erakundeek ez dute eskatuko, ez onartuko, kontratuan interes komertziala izan dezakeen enpresaren baten aholkularitzarik, kontratu jakin bati buruzko zehaztapenen prestaketan erabil daitekeenik, haren eragina izanez gero lehia alde batera uztea”.


      Administrazio Publikoen Kontratuen Legearen testu bateginaren 52.3 artikuluak, berriz, ezezkoa adierazi eta debekua ezartzen du, azken oharrarekin arintzen dena (“baldin eta parte-hartze horrek lehia askea mugatzen badu edo pribilegiozko tratua eragin badezake gainerako enpresa lizitatzaileekiko”), Europako Erkidegoetako zuzentarauek proposamenaren alderdi positiboa azpimarratu dute. Horrenbestez, 1997/52/EEE Zuzentarauak, urriaren 13koak, 92/50/EEE, 93/36/EEE eta 93/37/EEE Zuzentarauak aldatzen dituenak, zerbitzuen kontratu publikoak, horniduren kontratu publikoak eta obren kontratu publikoak esleitzeko prozedurak koordinatzeari buruzkoak, hurrenez hurren, honako hau adierazten du kontuan hartutako hamargarren puntuan: “Botere esleitzaileek kontratu jakin baterako zehaztapenak ezartzeko aholkularitza eskatu edo onartu ahal izango dutela kontuan hartzen da, baldin eta aholkularitza horrek lehia eragozten ez badu”. Bestalde, 2004/18/EEE Zuzentarauak honako hau adierazten du kontuan hartutako zortzigarren puntuan: “Kontratu bat esleitzeko prozedura atera aurretik, botere esleitzaileek «elkarrizketa tekniko» baten bidez aholkularitza eskatzeko edo onartzeko aukera dute, eta aholkularitza hori baliatu ahal izango dute baldintza-agiria zehazteko, baldin eta aipatu aholkularitzak lehia eragozten ez badu”.


      Hala ere, elkarrizketaren aldeko ikuspegi hori azken oharpenaren baldintzapean geratzen da, haren bidez mugatzen baita botere esleitzaileen ahalmena (“baldin eta aipatu aholkularitzak lehia eragozten ez badu”).


      Zuzentarauek onartzen dute, premisa gisa, askotan botere esleitzaileek kanpoko aholkularitza behar izaten dutela baldintza-agiria prestatzeko, eta kanpoko laguntza hori gabe nekez aterako luketela aurrera prozesua.


      Horrenbestez, erabakigarria da argitzea parte-hartze horren ondorioz enpresa kanpora utzi behar ote den, lizitatzaileen arteko lehia ez faltsutzeko. Azterketa hau, ofiziozko berrikuspenari dagokion aldetik, espediente horien inguruan ohikoa den zuhurtziaz egin behar da.


      Neurtu behar dira, betiere, favor participationis printzipioa, Europako Parlamentuaren eta Kontseiluaren 2004/18/EE Zuzentarauak, 2004ko martxoaren 31koak, 45. artikuluan ezarritakoaren oinarrian dagoena: Europako Erkidegoen interesa, lizitazioetan ahalik eta enpresa gehienek parte har dezaten (EEJAren 2006ko otsailaren 9ko epaia, Cascina eta beste batzuk, EEJA 35/2006), eta lizitatzaile guztien tratu-berdintasunaren eta gardentasunaren printzipioak. Printzipio horiek, EEJAren 2008ko abenduaren 16ko epaian jasota daude (Michaniki kasua, RJ 312/2008):


      “Zehazki, lizitatzaileak baldintza berdinetan egoteko betebeharra, bai beren eskaintzak prestatzeko unean, bai erakunde esleitzaileak ebaluazioa egiteko unean (ildo horretan, ikus 2001eko urriaren 18ko epaia [EEJA 2001, 284], SIAC Construction, C-19/00, Rec. p. I-7725, 34. atala, eta 2003ko abenduaren 4ko epaia [EEJA 2003, 403], EVN eta Wienstrom, C-448/01, Rec. p. I-14527, 47. atala), kontratu publikoak esleitzeko prozedurei buruzko zuzentarauen oinarria da (ikus, bereziki, Universale-Bau eta baste batzuk [EEJA 2002, 369], lehen aipatua, 91. atala, eta 2003ko ekainaren 19ko epaia [EEJA 2003, 182], GAT, C-315/01, Rec. p. I-6351, 73. atala). Erakunde esleitzaileek printzipio horiek betetzen direla bermatzeko duten betebeharrean datza zuzentarau horien muina (ikus, ildo berean, 2002ko irailaren 17ko epaia [EEJA 2002, 251], Concordia Bus Finland, C-513/99, Rec. p. I-7213, 81. atala, eta 2005eko martxoaren 3ko epaia [EEJA 2005, 53], Fabricom, C-21/03 eta C-34/03, Rec. p. I-1559, 26. atala)”.


      Printzipio horien arteko tentsioan proportzionaltasunak funtsezko protagonismoa du; izan ere, prestaketa-lan jakin batzuetan parte hartu duen enpresa bat ez dago, nahitaez, lan horietan parte hartu ez duen beste baten egoera berean, kontratu horren esleipen-prozedurari dagokionez. Hala adierazten du EEJAren 2005eko martxoaren 3ko epaiak (Fabricom kasua (EEJA 53/2005), honako arrazoi hauek emanda: (i) eskaintza egiteko orduan abantaila izan dezake, aipatutako lanak egitean dagokion kontratu publikoari buruz beharbada lortu duen informazioari esker; eta (ii) interes-gatazka eragin dezakeen egoera sor daiteke, izan ere, kontratu publiko berean eskaintza egingo badu, nahi gabe eragin dezake kontratuaren baldintzetan, bere aldeko egoerara bideratuz.


      Dena dela, prestaketa-lanetan parte-hartze hutsak ez dakar, nahitaez, kanpoan geratzea. Kanpoan geratu beharko du arazo horiek sortuz gero, ez ordea, inolaz ere, pate-hartzeak lizitatzaileen arteko lehiari arriskurik ez dakarkionean.


      Are gehiago, parte-hartze horrek lehia faltsutzen duela jotzen duen iuris et de iure presuntzioan oinarritutako estatu-arauak proportzionaltasun-printzipioa urratzen du, ez baitzaio enpresa horri ematen “esate baterako, lehiakide batek agerian jarritako zantzuak gezurtatzeko aukerarik, kasu zehatz horretan benetako arriskurik ez dagoela frogatuz”, ez dagoela, alegia, gardentasuna kaltetzea eta lizitatzaileen arteko lehia faltsutzea eragin dezakeen praktikarik (EEJAren 2008ko abenduaren 16ko epaia, Michaniki kasua, EEJA 312/2008; halaber, EEJAren 2009ko maiatzaren 19ko epaia, Assitur kasua, EEJA 146/2009).


      Laburbilduz, igorritako espedientetik ezin daiteke ondorioztatu IBH enpresak parte hartu zuenik II.etik VI.era bitarteko faseetan laguntza teknikoa emateko kontratua prestatzeko jardueretan. Halaber, Batzordeak ezin izan du baieztatu, gaiak eskatzen duen ziurtasun juridikoaz, IBH enpresak egoera pribilegiatua zuenik, II.etik VI.era bitarteko faseetan kanpoko laguntza teknikoa emateko kontratua eskuratzeko lehian.


      Ez baldintza ekonomiko eta administratiboak, ez baldintza teknikoak ezartzeko agirietan ez dago justifikatu gabeko betekizunik ─proposatutako zerbitzu-kontratuaren xedeari eta ezaugarriei erreparatuta─ aipatu enpresari abantaila ematen dionlehia-askatasunaren murrizketa bidegabea edo lizitatzeko betekizunen hertsatze bidegabea agerian jartzen duenik.


      Kontsortzioak, Gipuzkoako Hondakinen Kudeaketarako Zentroaren proiektuaren esparruan sinatutako kontratuei buruzko kontsultak aztertzean behin eta berriz adierazi dugun bezala, kontratazio publikoaren alorrean indarrean dagoen araudian jasota dauden debekuak (bai eta Sektore Publikoko Kontratuen Legearen 45.1 artikuluan jasota dagoena ere, jakina) interpretatu behar dira, beste edozein debeku bezala, era murriztailean, are gehiago berrikuspen-prozedura baten barruan aztertzen bada. Izan ere, prozesu horrek berezitasun bat du, gutxietsi behar ez dena ─behin eta berriro esan dugun bezela─ ez baita lehiakide bat murrizketa edo pribilegiozko tratua dagoela alegatzen duena; aitzitik, botere esleitzaileak berak ulertzen du orain, bost urte geroago, administrazio-baldintza partikularren agiria eta baldintza teknikoen agiria deuseztatu behar direla, IBH enpresa pribilegio-egoeran zegoelako.


      Aurreko gogoetei erantsi behar diegu Sektore Publikoko Kontratuen Legearen 45.1 artikulu hori aldatu duela berriki irailaren 27ko 14/2003 Legeak, ekintzaileei eta beren nazioartekotzeari laguntzekoak ─irizpen honen 122. lerrokadan ere aipatu dugu─ eta aldaketa horren xedea dela, gehienen doktrinari jarraituz, Administrazio Publikoen Kontratuen Legearen testu bateginaren hutsune bat zuzentzea. Horrenbestez, Administrazio Publikoen Kontratuen Legearen testu bateginaren 62.b artikuluak deuseztasuna 20. artikuluko debekuei soilik lotzearen ondorioz, Administrazio Publikoen Kontratuen Legearen testu bateginaren 52.2 artikuluan ezarritako arau-haustea, printzipioz, deuseztagarritasun-kasua izango litzateke.


      Dena dela, garbi dago I. fasearen esleipenduna izate hutsak ezin duela, beste arrazoirik gabe, esleipena oztopatzen duen pribilegio-egoera dela-eta deuseztasuna eragin, kontsulta egin duen organoak proposatu bezala.


      Aitzitik, kontsulta egin duen organoak, enpresa esleipendunaren egoera bidegabea frogatzeko, espedientean jasotako txostenetan oinarritzen da, bai eta kontratuaren arauak egiteko prozesuan enpresak parte hartu izatean ere. Baina, egoera hori, faktikoa dena, kontuan hartzeko, espedientean egiaztagiri nahikoa izan behar dugu, lehen adierazi dugun bezala.


      Azaldu dugun deuseztasun-kausa espedientean jasotako datu hauetan oinarritzen du Kontsortzioak:


      a) IBH hautatu zen I. faseari zegokion kontraturako.


      b) Espedientean jasota dagoen dokumentazioan ─betiere I. faseari dagokion kontratazioari buruzkoa─ enpresa horrek egindako dokumentuak daude (haietako batzuk GHK sozietateak onartuak, eta beste batzuk IBHren arduradunek soilik baliozkotuak), esate baterako:


      - IBHren gutun bat, 2007ko abenduaren 4an Kontsortzioarekin egindako bileraren edukia aipatzen duena.


      - 2007ko abenduaren 6ko dokumentua, honako izenburu hau duena: “Desarrollo de una Planta de Valorización Energética de RD y RICIA (propuesta de asistencia contractual económica y técnica)”, IBH enpresak Gipuzkoako Foru Aldundiari bidalia. Dokumentu horren edukia, labur azalduta, Balorizazio Plantaren proiektua garatzeko ingeniaritza-zerbitzuen kontrataziorako lizitazio-dokumentuak egiteko jarrai daitezkeen eskemei buruzko balioespena da. Halaber, (i) egin daitezkeen faseen eskema bat aurreratzen du; (ii) hiri-hondakinen eta industria-hondakinen balorizazio energetikorako planten proiektuetan ingeniaritzako, laguntza teknikoko eta kontratuetarako prestazioetan enpresak duen esperientzia deskribatzen du; (iii) metodologia operazional bat proposatzen du, hiru fase bereizita (1.a: proiektuaren prestaketa; 2.a: egikaritzea; eta 3.a: ustiapena); eta (iv) Kontsortzioari iradokitzen dio adituen lantalde bat sortzea proiektuaren hasieratik, aholkulari operazional gisa jardungo duena, fase guztietan laguntzeko; orobat, Balorizazio Plantaren proiektua gauzatzeko ardura izango duen ingeniaritzak bete beharko lituzken zereginak azaltzen ditu, eta enpresa teknologiko bakar bat kontratatzea proposatzen du, EPC kontratuaren modalitatean, “giltza eskuan”, eta plantaren diseinu xehatuan, lanak egikaritzean eta proiektuaren ustiapenean aholkulari operazionalak egin beharreko zereginak aurreratzen ditu.


      - Ohar teknikoak, IBH enpresak prestatuak, Kontsortzioko ordezkariekin egindako zenbait bilera aipatzen dituztenak. Ohar horien edukia da Gipuzkoako Hondakinen Kudeaketarako Zentroaren instalazioak definitzeaz eta haren jarraipena egiteaz arduratuko den ingeniaritza-enpresaren kontrataziorako aukerei eta dokumentazioari buruzkoa.


      Horrenbestez, 2008ko otsailaren 7ko bileran aipatzen da (i) proiektuak idazteko baldintza teknikoen agiriaren zirriborroak eman zitzaizkiola enpresari, bai eta Gipuzkoako Hondakinen Kudeaketarako Zentroa definitzeko dokumentazioa eta lehiaketa prozedura irekiaren bidez arautuko duten administrazio-baldintza partikularren agiria ere; (ii) proiektuak 2008rako zituen une garrantzitsuenak antolatzeko agenda; (iii) Kontsortzioaren antolaketa ─sozietate sustatzailea (GHK) eratu du eta etrokizunean Gipuzkoako Hondakinen Kudeaketarako Zentroaren arduradun tekniko edo zuzendari eginkizunetarako esperientzia eta ezagutzak dituen pertsona kontratatuko du─; (iv) instalazioak behin-behinean hartu arte egin behar diren ingeniaritza-kontratuen tipologia globala argitzeko premia; kontraten aukerak, planta lotetan egitea edo plantaren xehetasun-ingeniaritza, hornidura, eraikuntza eta abian jartzea, EPC kontratu baten bidez, giltza eskuan, kasu horretan nola jokatu behar den azalduz; eta (v) amaitzeko, IBH enpresak azaltzen du aukera horietako bakoitzean zer jarduera izango lukeen.


      IBH enpresak 2008ko irailaren 23ko bilerari buruz prestatutako dokumentuan aipatzen da (i) jarraipena egiteko aldian behingo bileren antolaketa; (ii) balorizazio-plantetara egingo diren bisiten antolaketa; (iii) RSA ingeniaritza-enpresaren kontratuari buruzko dokumentazioa IBHri helaraztea; eta (iv) I. fasearen kontratazioa.


      IBH enpresak 2008ko urriaren 7ko bilerari buruz prestatutako dokumentuan gai hauek aipatzen dira: (i) aurreko bileraren aktaren onespena; (ii) kanpoko asistentziaren jarraipenerako aldian behingo bileren antolaketa; (iii) plantetara egingo diren bisiten antolaketa; (iv) proiektuaren oinarrizko dokumentazioa; eta (v) beste ageri batzuk. Bilera horretan, IBH enpresak adierazten duenez, I. fasean kanpoko laguntza teknikoa emateko baldintza teknikoen agiria eta baldintza ekonomiko eta administratiboen agiria argitaratzeari buruzko informazioa ematen diote (91.etik 93.era bitarteko folioak).


      - 2008ko urriaren 21eko ohar teknikoan IBH enpresak iruzkin batzuk adierazten ditu RESA enpresak prestatutako zenbait dokumentu (proiektuaren plangintza, planning-a eta abar) hizpide hartuta (94.etik 101.era bitarteko folioak).


      - IBH enpresak prestatutako dokumentu bat, honako izenburu hau duena: “Desarrollo del Centro de Gestión de Residuos Urbanos de Gipuzkoa (CGRG) ─Oferta de asistencia técnica para ejecutar las tareas del Equipo de Supervisión─”. Dokumentu horretan, Gipuzkoako Hondakinen Kudeaketarako Zentroa eraikitzeko proiektuaren testuingurua aztertu ostean, lehiaketa arautuko duten baldintza teknikoen agiria eta baldintza partikularren agiria eginak daudela, kontratu horren helburua aztertzen du, bai eta aurreikusitako egikaritze-faseak ere, 2012ko ekainaren 1ean amaituko direnak (planta abian jartzeko unean, alegia); GHK sozietateak prestatutako antolaketa-eskema aztertzen du eta bertan definitzen da, hain zuzen, laguntza teknikoaren esleipendunarekiko independentea izango den kanpoko kontrola ezarriko duen lantalde ikuskatzaile baten parte-hartzea, eta lantalde horren osaera zein izan zitekeen aurreratzeaz gainera, proposatzen du IBH enpresak bere gain hartzea oinarrizko ingeniaritzaren azterketa; eta IBHren esperientzia azaltzen du hiri-hondakinen eta industria-hondakin asimilagarrien balorizazio energetikorako plantak egiteko proiektuen sustatzaile diren erakunde publiko, pribatu zein sozietate mistoen kontura ingeniaritzaren, laguntza teknikoaren eta kontratuen alorreko prestazioetan, zer proiektuetan parte hartu duen, eta, hala erabakiz gero, proiekturako zer aditu jartzeko aukera duen adierazita (zenbait curriculum vitae erantsita). Dokumentua amaitzen da 2008ko ekainetik 2008ko abendura bitarteko epealdirako proposamen ekonomiko bat gaineratuta.


      Batzordeak, adierazitako dokumentazioaren balioespena egin ostean, ez du oinarri nahikoa aurkitu IBH enpresak II.etik VI.era bitarteko faseen kontratazioa arautzeko agirietan parte hartu zuela egiaztatutzat jotzeko, ez eta baldintza-agiri horiek ezarritako lizitazio-baldintzak lehia askearen printzipioa urratzen zutela irizteko ere.


      Dokumentu horietatik ondorioztatu du IBH enpresak lagundu zuela Gipuzkoako Hondakinen Kudeaketarako Zentroko ingeniaritza-kontratua ─beste prozedura baten bidez RESA enpresari esleitua─ prestatzeko egintza batzuk definitzen, bai eta GHK sozietateak Gipuzkoako Hondakinen Kudeaketarako Zentroa diseinatzeko eta egikaritzeko kontratuaren jarraipena egiteko kanpoko aholkularitza izateko ideia eratzen ere. Halaber, egiaztatu du IBHren eskaintza, kanpoko laguntza tekniko horretaz arduratzeko, ez ordea II.etik VI.era bitarteko faseen kontrataziorako baldintza-agirien prestaketan esku-hartze zuzena eta erabakigarria izan zuenik, “lehia askea murriztea edo gainerako enpresa lizitatzaileen aldean pribilegiozko tratua izatea” eragitearen zentzuan.


      157/2013 ABJI, 127.etik 154.era par.


      


      Kausa adierazten da kontsulta egindako organoaren proposamenean, honako ezaugarri hauekin: “Espainiako Konstituzioaren 14. artikuluaren eta Sektore Publikoko Kontratuen Legearen 1., 101. eta 134. artikuluen urraketa, esleipen-txostenean esleitzeko eta haztatzeko irizpide berriak sartu direlako, haien berri eman gabe, ez administrazio-baldintza partikularren agirian, ez lizitazio-iragarkian, AJAPELen 62.1.a artikuluan ezarritako deuseztasun-kausa eraginez”.


      Horren ostean egiten du beste adierazpen bat, aurrekoarekin lotura zuzena duena, eta hala aitortzen du, berariaz. Horrenbestez, Batzorde honen aburuz, biak batera azter daitezke. Proposamenean adierazten da esleipen-egintzan honako urraketa hau ere gertatu dela: “AJAPELen 54. artikuluaren urraketa, aurreko lege-haustearekin batera Espainiako Konstituzioko artikulu hauen urraketa dakartenak: 9.3, 103. eta 106. artikuluak, botere publikoen bidegabekeria debekatzen dutenak. Urraketa horiek gertatzen dira txostenean esleipen-proposamenaren zioak adierazten ez direlako, puntuak soilik ematen baitira”.


      Planteatutako auzia aztertzean, gogoratu behar dugu, lehenik eta behin, eztabaidaezina dela aplikatu beharreko esleipen-prozedura hasi zela (Sektore Publikoko Kontratuen Legearen 122. artikulua) eta lizitatzailea ez dela aukeratzen prezio txikienaren arabera; aitzitik, oro har eskaintza onuragarriena hautatuko da, baldintza-agirietan ezarritako irizpideak kontuan hartuta (Sektore Publikoko Kontratuen Legearen 134. artikulua).


      Lizitatzaileen arteko tratu-berdintasunaren printzipioari dagokion eskakizunak, berdintasun-printzipioaren berariazko adierazpide, honako helburu hau du, azken finean: Europar Batasunean kontratazio publikoa eskaintzen arteko lehiara zabaltzea, faboritismo-arriskua alde batera utzita. Lehia on eta eraginkorra bultzatu nahi da, lizitatzaile guztiak aukera berdinak izatea dakarrena, bai eskaintzak egiteko garaian, bai erakunde esleitzaileak balioespena egiteko unean.


      Aurretik esandakoa oinarri hartuta, Europako Erkidegoetako doktrina etengabea da (beste askoren artean, EEJAren 2005eko azaroaren 24ko epaia), eta hari jarraituz, “erakunde esleitzaile batek definitutako esleipen-irizpideak kontratuaren xedearekin lotura izan behar dute, ez diote erakunde esleitzaileari aukera-askatasun mugagabea eman behar, baldintzen agirian edo lizitazio-iragarkian esanbidez jasota egon behar dute, eta tratu-berdintasuna, diskriminazio-eza eta gardentasuna errespetatu behar dituzte, funtsezko printzipio diren aldetik”.


      Esleipen-irizpideen funtsezko izaerari dagokionez, ondo jasota dago 2004/18/EE Zuzentarauaren zioen azalpenean, “kontratua esleitu behar da gardentasunaren, diskriminazio-ezaren eta tratu-berdintasunaren printzipioak errespetatuko direla eta eskaintzak benetako lehia-baldintzetan ebaluatuko direla”; halaber, Sektore Publikoko Kontratuen Legearen 123. artikuluan jasota daude gardentasunaren, diskriminazio-ezaren eta tratu-berdintasunaren printzipioak.


      Orobat, ez dago inolako zalantzarik, ekonomikoki eskaintza onuragarriena aukeratu nahi denean, aztertutako kasuan bezala, kontratazio-organoak tarte handia dauka bere esku, esleipen-irizpideak aukeratzeko, baldin eta kontratuaren xedearekin zuzenean lotuta badaude, objektiboak badira, behar bezala haztatuta badaude, eta eskaintzaren errendimendua eta kalitate/prezio erlazioa ebaluatzeko aukera ematen badute. Irizpide horiek, gainera, lizitazio-iragarkian, baldintza-agirietan edo dokumentu deskribatzailean, halakorik balego, jasota egon behar dute (Sektore Publikoko Kontratuen Legearen 134.2 artikulua).


      Horren haritik, aipatu 2004/18/EE Zuzentarauaren 53.2 artikuluari eta Europar Batasuneko Justizia Auzitegiaren doktrinari jarraituz (Lehenengo Sala, 2008ko urtarrilaren 24a, auzia: C 532/06 Emm. G.Lianakis AE eta beste batzuk vs Dimos Alexandroupolis eta beste batzuk, 35. atala eta ondorengoak):


      “35. (…) erakunde esleitzaileek baldintzen agirian edo lizitazio-iragarkian aipatuko dituzte aplikatuko dituzten esleipen-irizpideak, emandako garrantziaren arabera, handienetik txikienera, ahal izanez gero.


      36. Jurisprudentziari jarraituz, azken xedapen hori, eragile ekonomikoen tratu-berdintasunaren printzipioak, 92/50 Zuzentarauaren 3. artikuluaren 2. idatz-zatian jasota dagoenak, ezarritakoaren arabera interpretatuz gero, eta hortik sortzen den gardentasun-betekizuna kontuan hartuz gero, lizitatzaile potentzialek, beren eskaintzak prestatzeko unean, erakunde esleitzaileak eskaintza ekonomiko onuragarriena hautatzeko aintzat hartuko dituen faktore guztien berri izan behar dute, eta faktore bakoitzari emango dion garrantzia ere jakin behar dute (ildo beretik, uraren, energiaren, garraioen eta telekomunikazioen sektoretako kontratu publikoei dagokienez, ikus 1996ko apirilaren 25eko epaia, Batzordea/Belgika, C 87/94, Rec. p. I 2043, 88. atala; obren kontratu publikoei buruz, ikus 2002ko abenduaren 12ko epaia, Universale-Bau eta beste batzuk, C 470/99, Rec. p. I 11617, 98. atala; eta, zerbitzuen kontratu publikoei dagokienez, ikus 2005eko azaroaren 24ko epaia, ATI EAC eta Viaggi di Maio eta beste batzuk, C 331/04, Rec. p. I 10109, 24. atala).


      37. Lizitatzaile potentzialek, eskaintzak prestatzeko unean, elementu horien existentzia eta irismena ezagutu behar dituzte (horren haritik, zerbitzuen kontratu publikoei dagokienez, ikus lehen aipatutako epaiak: Concordia Bus Finland, 62. atala; ATI EAC eta Viaggi di Maio eta beste batzuk, 23. atala)”.


      Alabaina, eta ondoren egingo dugun analisiaren kalterik gabe, une honetatik argi eta garbi adierazi behar dugu, irizpen honen 95. lerrokadatik ondorioztatzen den bezala, baldintza ekonomiko eta administratiboen agiria eta baldintza teknikoen agiria onestean, GHKren Administrazio Kontseiluak ezarri zituela, bai esleipen-irizpideak (baldintza-agirien 15. kalusula), bai irizpide bakoitzaren garrantzia edo haztapena. Horrenbestez, baldintza-agirietan gehienezko puntuazioa edo baremoa ezarri zen irizpide bakoitzari emateko; alegia, proposamen teknikoari (70 puntu), hobekuntzei (20 puntu) eta proposamen ekonomikoari (10 puntu). Hortaz, hasieratik ezarri zen zer tartetan ibiliko zen eskaintzen eskaintzen ebaluazioaren ondorioz emango zitzaion balioespena, irizpide bakoitzari dagokionez.


      Halaber, adierazitako hautatzeko irizpideak zehazteko modurik egokiena ez bada ere, irizpen honetan jasotako aurrekariei erreparatuz gero ikusten dugu irizpide horietako bakoitzean baldintza teknikoen agirira igortzearen bidez, eskaintzen balioespena egiteko garaian aplikatu ahal izango ziren azpi-irizpideak adierazita zeudela.


      Europako Erkidegoetako doktrinari berriro helduz (azpimarratu behar da doktrina hori sortzen dela balizko deuseztasun-kasuen zein deuseztagarritasun-kasuen errekurtsoak aztertzearen ondorioz), ikusten da lizitatzaileen hautatzeko irizpideak aldez aurretik iragartzeko eskakizuna betetzen dela, bai azpi-irizpideen bidez eta irizpide bakoitzari dagokion haztapenaren bidez balioesteko eskakizuna ere. Horren ondorioz, desberdintasun nabarmena dago aztergai dugun kasuaren eta aipatutako Europako Erkidegoetako jurisprudentziak aztertutako eta deuseztatutako kasuen artean, eta kontratazio administratiboaren alorrean (zehazki, eskaintzak hautatzeko irizpideei dagokienez) leading case gisa har daitezke.


      Esate baterako, lehen aipatutako Lianakis epaiaren bidez ebatzi zen kasuan (EEJAren 2008ko urtarrilaren 24ko epaia, auzia: C 532/06), lizitazio-iragarkiak esleipen-irizpideak soilik hartzen zituen kontuan, baina haztapen-koefizienterik zehaztu gabe, eta gero hautaketan baliatu ziren azpi-irizpideak inondik inora azaldu gabe; izan ere, eskaintzak aurkezteko epea amaitu ostean zehaztu ziren (epaiaren 40. atala). Halaber, aztertutako kasua ez da Traunfellner epaian ebatzitakoaren parekoa (EEJAren 2003ko urriaren 16ko epaia, auzia: C-421/01, Traunfellner GmbH vs Österreichische Autobahnen- und Schnellstraßen-Finanzierungs-AG [Asfinag]). Kasu hartan botere esleitzaileak, aldaerak aintzat hartzeko jarritako gutxieneko betekizun bakarra zen lizitazioaren xede zen prestazioaren baliokidea zela bermatzea, alderdi kualitatiboari dagokionez, ebaluatzeko inolako azpi-irizpide edo gutxieneko baldintza jarri gabe (30. atala).


      Hori guztia kontuan hartuta, eta alde batera utzi gabe, dagokigun kasuan, II.etik VI.era bitarteko faseetan kanpoko laguntza teknikoa emateko kontratuaren baldintza ekonomiko eta administratiboen agirian eta baldintza teknikoen agirian ezarritako hautatzeko irizpideak tratu-berdintasunaren betekizunen araberakoak izan behar dutela, deuseztasunari eta ofiziozko berrikuspenari dagokionez, eta Batzorde honek berak irizpena eman duela (153/2013 Irizpena) honako hau adierazita: “Laburbilduz, aztergai dugun baldintza-agiriak antolamendua urratzen duela iritziz gero ere, arau-hauste horrek ez luke izango alegatutako erabateko deuseztasun-kausarako behar den larritasuna”.


      Beraz, abiapuntu gisa, azterketa izango da, une honetan, berrikuspenaren xedearen ingurukoa soil-soilik (behin-behinean esleitzeko egintza, eta erabaki hori behin betikoa izatea dakarren kontratazio-mahaiaren erabakia) eta egintza hori aipatutako irizpide eta azpi-irizpideen arabera aztertuko da, haiei buruzko balioespenik egin gabe, haien doitasun- edo zehaztasun-mailari erreparatu gabe, dagokigun analisia egiteko ezinbestekoa denetik haratago. Horri erantsi behar diogu irizpide horiek ontzat eman zituztela lizitatzaileek, ez baitzituzten baldintza-agiriak aurkaratu, bai eta Kontsortzioak berak ere, hasiera batean behintzat, haien arabera egin baitzuen esleipena.


      Aurrekoa esan ostean, Europako Erkidegoetan jurisprudentziak behin eta berriro adierazi duenez, “ekonomikoki onuragarriena den eskaintza aukeratzeak” askatasuna ematen die erakunde esleitzaileei, kontratua esleitzeko irizpideak aukeratzeko ez ezik, irizpide horiei buruzko haztapenak zehazteko, ekonomikoki onuragarriena den eskaintza identifikatzeko aukeratutako irizpideen ebaluazio sintetikoa bideratzen badute (ildo horretan, ikus Justizia Auzitegiaren 2005eko urriaren 27ko epaia, Contse eta beste batzuk, C 234/03, Rec. p. I 9315, 68. atala, eta aipatutako jurisprudentzia, bai eta Strabag Benelux / Kontseilua, 109. supra atalean aipatua, 77. idatz-zatia). Bestalde, tratu-berdintasunaren eta diskriminazio-ezaren printzipioen arabera, irizpideei edo azpi-irizpideei buruzko haztapenak ez dira egin behar lizitatzaile baten kaltetan izan daitekeen diskriminazio-eragina sor dezaketen elementuak kontuan hartuta (Auzitegi Nagusiaren epaia [Laugarren Sala], 2011ko irailaren 20koa, Evropaïki Dynamiki - Proigmena Systimata Tilepikoinonion Pliroforikis kai Tilematikis AE vs Europako Inbertsio Bankua [EIB], auzia: T-461/08, 192. atala; ildo horretan, ikus Justizia Auzitegiaren 2005eko azaroaren 24ko epaiak, ATI EAC eta Viaggi di Maio eta beste batzuk, C 331/04, Rec. p. I 10109, 32. atala, eta Lianakis eta beste batzuk, lehen aipatua, 42. eta 43. atalak).


      Hori dela eta, Europar Batasuneko Justizia Auzitegiaren hitzetan: “Helburu horretarako, kontuan hartu behar da ebaluazio-batzorde batek bere eginkizuna betetzeko maniobra-tarte bat izan behar duela. Hortaz, baliteke, baldintzen agirian edo lizitazio-iragarkian ezarritako irizpideak aldatu gabe, aurkeztutako eskaintzak aztertzeko eginkizuna egituratzea” (Europar Batasuneko Justizia Auzitegiaren 2011ko uztailaren 21eko epaia, auzia: C252/10 P, Evropaïki Dynamiki - Proigmena Systimata Tilepikoinonion Pliroforikis kai Tilematikis AE vs Agence européenne pour la sécurité maritime [EMSA]. Case C-252/10 P, 35. atala).


      Zehazki, kontratazio-organo batek honako hau egin dezake: “… eskaintzak aurkezteko epea amaitu ostean, azpi-irizpideak haztatzeko faktoreak zehaztea lizitatzaileei aldez aurretik jakinarazitako irizpideekin funtsean bat datozela, honako hiru baldintza hauek aplikatzen badira: lehenik eta behin, geroagoko zehaztapen horrek ez aldatzea baldintzen agirian edo kontratu-iragarkian definitutako irizpideak; bigarrenik, eskaintzak prestatzeko unean jakinez gero prestaketan eragin zezakeen elementurik izatea; eta, hirugarrenik, lizitatzaileetako baten aurkako diskriminazio-eragina izan zezaketen elementurik ez oinarritzat hartzea” (Europar Batasuneko Justizia Auzitegiaren 2011ko uztailaren 21eko epaia, auzia: C252/10 P, Evropaïki Dynamiki - Proigmena Systimata Tilepikoinonion Pliroforikis kai Tilematikis AE vs Agence européenne pour la sécurité maritime [EMSA]. Case C-252/10 P, 33. atala; ildo berean, ikus, halaber, ATI EAC eta Viaggi di Maio eta beste batzuk, lehen aipatua, 32. atala, bai eta Lianakis eta beste batzuk, hori ere lehen aipatua, 43. atala).


      Halaber, Europako auzitegi berak ulertu du, esate baterako: “Irizpide horiei balio haztatua ematean, aurkeztutako eskaintzak nola ebaluatu behar ziren zehaztu zuen kontratazio-organoak, esleipen-irizpideetan jasotako interpretazioa errespetatzeko betebeharra hautsi gabe, ez baitzeuden garrantziaren arabera zerrendatuta” (Europar Batasuneko Justizia Auzitegiaren epaia [Laugarren Sala], 2010eko azaroaren 18koa, auzia: C-226/09 Europako Batzordea vs Irlanda, 46. atala).


      Gure azterketaren parametroak azaltzeko eginkizunean, halaber, gogora ekarri behar dugu Auzitegi Gorenaren doktrina etengabea, ebaluazio-prozesuak egiteko ardura duten organoen jarduera-esparrua aitortzen duena. Horrenbestez, balio-judizioa dakarten ebaluazio-irizpideen azterketa egin behar duenean ─aztergai dugun kasuan gertatzen den bezala─ diskrezionalitate teknikoa esaten zaionak ezartzen dituen mugak kontuan hartzen ditu. Baliatutako irizpide teknikoei buruzko gaiak direnez, auzitegiak ohartarazten du ezin direla zuzendu irizpide juridikoak aplikatuta. Horrek ez du esan nahi, noski, balioespen horiek jurisdikzio-kontrolik ez dutenik, baina kontrola da balioespenaren alderdi formalei buruzkoa (prozedura-arauak, lehiarako arauak eta abar), irizpide bidegabeak edo diskriminatzaileak aplikatzearen emaitza ez dadila izan zaintzen da, eta amaitzeko, akats materialik ez dela egin egiaztatzen da.


      Hori guztia bat dator Auzitegi Gorenak adierazitakoarekin; esate baterako, 2011ko uztailaren 7ko epaian (zazpigarren sekzioa, 4270/2009 errek.) ontzat eman zuen Balioespen Batzordeak balioespenerako irizpide eta azpi-irizpide gehigarriak ezartzeko aukera, aplikatu beharreko araudian eta baldintzen agirietan ezarritakoa garatzeko; hala eta guztiz, lizitatzaileek eskaintzak aurkeztu ondoren erabakiz gero, “ez dira aldez aurreko baremo lotesleak izango kontratazio-mahaiarentzat, balioespena egiteko, eta azkenean erabakitako balioespenaren ondorengo azalpentzat hartu ahal izango dira”. Epai horretan bertan, 2006ko uztailaren 18ko epaian (693/2004 kasazio-errekurtsoa) ezarritako doktrina berretsiz eta hura aipatuz, erantsi zuen instantzia-azterketa ebatzita geratzen zela, honako hau adierazita: “bidegabekeria-aztarnarik ez da antzematen, eta besteak beste, onartezina da Balioespen Batzordearen irizpideen ordez errekurtso-egilearenak ezartzea; hortaz onesten dira batzorde horrek egindako balioespen teknikoak, eskaintzak kalifikatu eta klausuletan jasotako kontzeptuen irismena zehazten dutenak, informazio-eskaintzaren pluraltasuna edo programazioen artean eutsi beharreko oreka, edukiak, eduki autonomikoen lehentasuna, ordutegiak eta abar aintzat hartuta. Horrenbestez, ebaluazioa egiteko organo teknikoa dagoenez, eta organo horrek esleitzeko irizpideak adierazi dituenez, Sala honek behin eta berriz emandako doktrinaren arabera (1998ko abenduaren 11ko epaia, 2000ko uztailaren 14ko epaia eta 2004 urriaren 13ko epaia) eta Konstituzio Auzitegiak adierazitakoaren arabera (1983ko maiatzaren 17ko epaia eta ekainaren 8ko autoa), ebaluazio hori berrikustea onar daiteke soil-soilik lehiakide guztiei irizpide berberak aplikatu ez bazaizkie, edo ebaluazioa lehiaketaren oinarrien arabera egin ez bada, edota dolo, derrigortze edo akats nabaria badago”.


      Azken finean, azaldu behar dugu, jurisprudentziak behin eta berriz adierazitakoari jarraituz, eskaintzak ebaluatzeko fasean ere botere esleitzaileek “irizteko ahalmen handia” dutela, kontratu bat lizitazio bidez esleitzeko kontuan hartu beharreko elementuei dagokienez, eta Lehen Auzialdiko Epaitegiak kontrolatu behar duela “soil-soilik ez dagoela akats larri eta nabaririk” (EEJAren epaiak: T 495/ 04 Belfass vs Kontseilua [2008] ECR II 781, 63. atala; 56/77 Agence européenne d’interims vs Batzordea [1978] ECR 2215, 20. atala; T-19/95 Adia interim vs Batzordea, 49. atala; T-139/99 AICS vs Parlamentua [2000] ECR II-2849, 39. atala).


      Europako jurisprudentziak kontratazio-alorreko ebaluazio-batzordeei aitortzen dien maniobra-tarte edo “hautemateko gaitasun” horrek (“broad discretion”, ingelesezko testuan) bideratzen du, baldintzen agirian edo lizitazio-iragarkian ezarritako esleipen-irizpideak aldatu gabe, aurkeztutako eskaintzak aztertzeko zeregin bera egituratzen du. Eta “diskrezionalitate tekniko” horren barne-doktrinarekin loturik, kontratuen alorrean ere aplikatuta, Auzitegi Gorenak berriki emandako zenbait epaitan bezala (Administrazioarekiko Auzien Sala, 7. sekzioa, 2013ko martxoaren 26ko epaia; Administrazioarekiko Auzien Sala, 7. sekzioa, 2012ko abenduaren 17ko epaia; edo lehen aipatutako 2011ko uztailaren 7koa). Administrazioaren diskrezionalitate teknikoaren “gune gogorra” da jurisdikzio-berrikuspenaren eraginpean ez dagoena; izan ere, bestela, Administrazioaren iritzi eztabaidagarriaren ordez epailearen iritzi halaber eztabaidagarria (peritu baten laguntzaz edo halakorik gabe) jarriko litzateke, eta azken hori posizio instituzionalagatik soil-soilik gailenduko litzateke. Horrenbestez, bi iritziak eztabaidagarriak direnez, ez da bidezkoa Administrazioaren hasierako balioespena ordezkatzea, “grosso modo” hautematen ez badira akats material nabari eta funtsezkoak.


      Aurrekoak ez digu ahaztarazten, ordea, Auzitegi Gorenean bertan badagoela beste jurisprudentzia-ildo bat, Konstituzioaren bidez ezarritako jurisdikzio-kontrola ahalik eta gehien handitzen eta hobetzen etengabe saiatzen dena, edozein administrazio-jardun dela-eta (Espainiako Konstituzioaren 106.1 artikulua); ildo hori administrazio-erabakien kontrol zorrotzaren alde ageri da, “onuragarriena” kontzeptu juridiko zehaztugabea dela oinarri hartuta. Kontzeptu horrek kontrol-mekanismo gisa jarduten du, eta bideratzen du juridikoki erabaki bakar bat hartzeko aukera izatea, gainerako guztiak bidegabetzat edo antolamendu juridikoaren aurkakotzat hartuta (Auzitegi Gorenaren 1991ko apirilaren 2ko epaia, RJ 1991, 3278; eta 1991ko ekainaren 11ko epaia, RJ 1991, 4874). Horren haritik, Auzitegi Gorenak adierazi du, gainera, “Administrazioaren diskrezionalitateak esleipenaren aurretik soilik jokatzen du, iritzi askearen bidez erabakitzean zein diren irizpide objektibo adierazgarrienak, betiere errespetatuz kontratazio administratiboari buruzko gure araudiaren oinarrizko arauak: publizitatea, lehia askea eta gardentasun administratiboa” (Auzitegi Gorenaren 2009ko maiatzaren 27ko epaia, Administrazioarekiko Auzien Sala, 4. sekzioa).


      Baina, edozein ildori helduta ere, adierazitakoari jarraituz, Administrazioaren organo espezializatuari aitortutako diskrezionalitateak ez du kontrol juridikoa salbuesten, bidegabekeriak saiheste aldera, eta kontrol hori egiten da egintza juridikoa motibatzearen bitartez, botere publikoen bidegabekeria eragozteko Konstituzioak ezarritako mugak errespetatuz (Espainiako Konstituzioaren 9.3 artikulua).


      Baina, kontrol juridikoaren aukera hori onartuta, ezartzen du, halaber, organo teknikoak hautapen-prozesuan parte-hartzaile guztiei berdin aplikatutako irizpidearen asmatze-presuntzioa. Presuntzio hori bertan behera uzteko , deuseztasuna nahi duenak egiaztatu behar du esleitzeko egintza ez dela arrazoizkoa edo bidegabea dela, eta aldez aurretik ezarritako irizpideetatik aldentzen dela. Eta hori guztia, administrazio-egintzen baliozkotasun- eta legezkotasun-presuntzioagatik ez ezik (30/92 Legearen 57.1 artikulua) Administrazioaren diskrezionalitate teknikoa esaten zaiona gauzatuz egina dela aintzat hartuta, behar bezala arrazoitua, irizpide tekniko eta profesionalen arabera, aktak sartuta baitaude errekurritutako erabakiaren zioen azalpenean.


      Karga horren aurrean, dagokigun kasuan, Kontsortzioak esleipenari buruz planteatutako eztabaida orokorra da, ez baitu zehazten txosten teknikoaren zer alderdik ez duten loturarik aldez aurretik ezarritako irizpideekin; loturarik ez dagoela baino ez du adierazten.


      Horrenbestez, txosten juridikoaren 3.1.2.2 puntuan honako hau adierazten da: “Txosten honen aurrekarietan azaldu bezala, GHKren kudeatzaile teknikoak lizitazioan aurkeztutako proposamenei buruz egindako txosten teknikoan esleipen-irizpideen haztapena sartzen du, administrazio-baldintza partikularren agirian haztapenik gabe jasota baitzeuden (eta, bistakoa da ez zela horren iragarkirik egin)”. Eta hemen aztertu dugun Europako jurisprudentziaren bat aipatu ostean, honako hau adierazten du: “Hortaz, onetsitako administrazio-baldintza partikularren agirian jasota ez zegoen eta iragarki bidez jakinarazi ez den haztapena esleipen-prozesuan sartzea Sektore Publikoko Kontratuen Legearen 1., 101.2 eta 134. artikuluak urratzen ditu, bai eta Espainiako Konstituzioaren 14. artikulua, Europar Batasuna eratzeko tratatuaren 6. artikulua eta 2003/18/EEE Zuzentarauaren 2. artikulua ere; esleipen-erabakia baliogabetzen duela erabateko deuseztasun-kausagatik, hala ezarrita baitago AJAPELen 62.1.a artikuluan, Sektore Publikoko Kontratuen Legearen 32.a artikuluak hara igorrita”.


      Adierazpen horiekin batera, esaten du halaber, esleitzeko erabakian ez direla ageri irizpide teknikoari emandako “gehiegizko” pisuaren (% 90) zioak, irizpide ekonomikoen pisuarekin alderatuta (% 10), eta horrenbestez urratzen dela AJAPELen 54. artikulua. Horri erantsiz gero gertaera hori noizkoa den (lizitatzaileen eskaintzak ezagutu ondorengoa) erabakiaren bidegabekeria agerian geratzen da, eta Espainiako Konstituzioaren 9.3, 103. eta106. artikuluak nabarmen urratzen dira.


      Txostenaren 1.2.2.2 puntuan honako hau soilik adierazten da: “2009ko apirilaren 20an esleipen-txostena egin zen. Txosten horretan adituen batzorde gisa jardun zutenek, horretarako gaituta egon gabe, aurkeztutako proposamenak ebaluatze aldera, hasieratik bi azpiataletan banatu zituzten administrazio-baldintza partikularren agirian Memoria Teknikoari esleitutako 70 puntuak, administrazio-baldintza partikularren agirian horrelakorik adierazten ez bazen ere: alde batetik, eskaintza teknikoa (60 puntu), eta bestetik, lantaldearen osaera (10 puntu). Halaber, eskaintza teknikorako zehaztutako 60 puntu horiek esleitzeko, irizpide berriak sartu zituzten administrazio-baldintza partikularren agirian jasota ez zeudenak, ez eta iragarkian ere, eta haien artean banatu zituzten 60 puntuak, zioak adierazi gabe. Egin zuten balioespen teknikoaren ondorioz, proposatu zuten kontratua IBHri esleitzea, 75,39 puntu leman baitzizkioten, eta 2. lizitatzaileari, berriz, 47 puntu”. Ondoren, esleipen-txostenean azaldutako zioen eta baldintza-agirien arteko lotura-eza, nabarmena dela jotzen duena, zertan datzan ez du adierazten; aipatutako txosten teknikoan jasotako puntuen taula, balioespen-irizpideak eta baldintza-agiriko 15. klausulari dagokion haztapena soilik azaltzen ditu.


      Horren ondorioz, Batzorde honek bere kabuz kontrastatu behar izan ditu aipatutako txosten teknikoa eta baldintza-agirietan jasotako azpi-irizpideak, horretarako azaldu ditugun ildoei jarraituz. Eta beti kontuan hartuta azterketa dela deuseztasuna irizteko dagokiona, egintzak berrikusi nahi dituen Administrazioak alegatutako kausa zehatzen arabera baldintzatua, eta errespetatu behar dituen bide zorrotzak jarraituz, antolamenduaren urraketa nabarmen, larri edo zakarrera mugatuta, behin eta berriro adierazi dugun bezala.


      Izan ere, irizpen honen 108. atalean eta ondorengoetan esan bezala, eta errepikatzeko asmorik gabe, erabateko deuseztasuna antolamendu juridikoaren urraketa oso larrietarako soilik da; aitzitik, deuseztagarritasuna arau orokorra da zuzenbide administratiboan, antolamendu juridikoaren aurkako egintzak baliogabetzeko (AJAPELen 62. eta 63. artikuluak eta Sektore Publikoko Kontratuen Legearen 32. eta 33. artikuluak). Are gehiago ofiziozko berrikuspenean ari garenean, ez partikular interesdun batek eskatutako deuseztasun-ekintzan, Administrazioak berak eskatutako berrikuspenean baizik; izan ere, bere ekintzak edoein unetan berrikusteko aukera eman zaio legez, ohiz kanpoko ahalmen gisa.


      Hala ere, aurkeztutako alegazioei buruzko edozein zalantza desagerrarazte aldera, esleipen-txostenean jasotako zioak, zalantzarik gabe, hobetu daitezkeela jakinda, horrelako jardueren analisirako jarritako mugen barruan (irizpide teknikoa ordezkatzeko aukerarik gabe, berraz) honako gogoeta hauek aurreratuko ditugu.


      Lehenik eta behin, Kontsortzioaren esanetan irizpide teknikoari emandako “gehiegizko” pisua (% 90), irizpide ekonomikoarekin alderatuta (% 10), baldintza-agirietako 15. klausulan ezarritakoaren aplikazio zuzena da.


      Bigarrenik, esleipen-txostenak adierazten du: “eskaintzen arteko hautaketa egin da honako balioespen-irizpide hauek oinarri hartuta (100 puntu guztira): proposamen teknikoa (60 puntu); organigrama (10 puntu); hobekuntzak (20 puntu arte) eta proposamen ekonomikoa(10 puntu)”, eta adierazi behar dugu, baldintza-agirietan baremo gisa ezarritako 70 puntuko tartearen barruan, proposamen teknikoaren irizpidearen barruaan organigramari dagokion azpi-irizpidea sartzea berariaz kontuan hartzen dela baldintza teknikoen agirian; izan ere, alderdi hori esanbidez eta zehaztasunez jasota dago, memoria teknikoaren ezinbesteko eduki gisa (5. puntua: eskaintzaren edukia, baldintza-agirian xedatua). Gainerakoan, adierazitako zehaztasunei erreparatuta, azpi-irizpide gisa aintzat hartzea zentzugabea edo bidegabea dela adierazteko arrazoirik ez dago. Halaber, dagokigun kanpoko kontrolean, esleipen-txostenak argudiatzen du, 10 puntu horiek banatzeko garaian, organigraman adierazitako edukia (kudeatzaile partikularra, ingeniari osagarriak eta abar). Edo, beste hitz batzuetan esanda, “organigrama” azpi-irizpideari txostenean balioespena emateak ez dakar tratu-berdintasunaren printzipioaren urraketa nabarmena edo larria.


      “Hobekuntzak” atalari dagokionez, 15. klausulan 20 puntu arte esleitzen zitzaizkion, klausula teknikoen agirira igorrita, eta adituen batzordeak honako azpi-irizpide hauek aintzat hartu behar zituen: “Bereziki. honako alderdi hauek baloratuko dira: ATren luzapena, Gipuzkoako Hondakinen Kudeaketarako Zentroaren ustiapen partziala amaitu ostean. Memoria teknikoaren gainerako puntuetan balioetsitako alderdi berberak ebaluatuko dira, eta laguntza horren balizko irismena definituko da. GHKri aholkularitza ematea, ustiapenaren epealdian, Gipuzkoako Hondakinen Kudeaketarako Zentroak EMAS ziurtagiria lortze aldera. Prozesua optimizatzeko protokoloak. Aintzat hartuko diren beste batzuk”.


      Esleipen-txostenak, berriz, 20 puntu eta 5 puntu esleitzen dizkie, hurrenez hurren, lizitatzaileei, bakoitzak proposatutako hobekuntzen zerrenda eginda. Egia da ez duela zehaztasunez esplikatzen esleitutako puntuazioa, baina ebaluazio-erabakiaren arrazoiak azaltzen ditu, gutxienez. Deuseztasunari dagokionez, ezin da esan arrazoi horiek erabat edo nabarmen edota zentzurik gabe aldentzen direnik baldintza-agirietan adierazitakotik, kontratuaren xede den zerbitzua ahalik eta egokien emateko hobekuntzek dakarten ekarpena neurtze aldera.


      Azterketa sakona egin beharrik ez dagoenez, esan dezagun, aurrerago gogoeta sendotzeko, honako azpi-irizpide honekin lotutako hobekuntzak jasotzen dituela txostenak: “GHKri aholkularitza ematea, Gipuzkoako Hondakinen Kudeaketarako Zentroak EMAS ziurtagiria lor dezan”. IBHren kasuan, honako hau da: “EMAS eskuratzeko bilerak arduradun kudeatzaileekin (PVE)”. ABEEren kasuan berriz: “EMAS/EMAS plus lortzeko aholkularitza”. Halaber, “Prozesua optimizatzeko protokoloak” azpi-irizpideari dagokionez, txostenak argudiatzen duenez, IBH enpresak “Puntu erabakigarriak hartu ditu hobekuntzen barruan, eta plantaren kudeaketa benetan optimizatzeko jarduera-irizpideak iradoki dizkigu”; ABEEri buruz, berriz, honako hau dio: “Prozesua optimizatzeko protokoloak. Ez daude gure plantarentzat diseinatuta, beste batetik kopiatu dituzte”. Edota, amaitzeko, “ATren luzapena, Gipuzkoako Hondakinen Kudeaketarako Zentroaren ustiapen partziala amaitu ostean” azpi-irizpideari dagokionez, txostenak hau dio ABEErui buruz, hobekuntza gisa: “2 urte gehiagoko luzapena, mantentzeko eragiketak, bermea berrikusteko eta eragiketa ikuskatzeko”. Halaber, ABEEri buruz, honako hau dio: “Bereizgarria da on line proiektua, komunikazio-tresna gisa. Proiektuari egindako ekarpen bakarra dela iruditzen zaigu, gainerakoak ez dio ezer eransten Gipuzkoako Hondakinen Kudeaketarako Zentroaren betekizunei”.


      Horrenbestez, “Hobekuntzak” irizpideari dagokionez, esleipen-txostenak baldintza-agirietan ezarritako haztapenari eusten dio eta azalpen lauso samarrak ematen ditu, hobetu daitezkeenak, zalantzarik gabe. Baina, baldintza teknikoen agiriko azpi-irizpideak baliatzen dituenez, eta lizitatzaile batek eta besteak aurkeztutako alderaketa arrazoitua adierazten dituen aldetik, aintzat hartutako alderdi bakoitzari esleitutako pisu erlatiboaren banaketarik adierazten ez badu ere, enpresa lizitatzaileen tratu-berdintasunaren eskubidea ez du urratzen.


      Txostenak, halaber, irizpide ekonomikoari buruzko azalpena ematen du, aplikatutako algoritmoa adierazita. Eta, proposamen teknikoari buruzko irizpideari dagokionez, egiaztatzen da administrazio-baldintzen agirian memoria teknikorako xedatutako edukia ebaluatzen dela ezarritako puntuazio-banaketaren bidez (60 puntu, organigramari buruz adierazitakoaren kalterik gabe), han eskatutako edukiak zer alderditan multzokatu diren azalduta (“Asistentziaren faseen metodologia aztertzeko, taulan ageri diren ataletan banandu da. Alderdi horiek laburbiltzen dituzte faseen eskakizun guztiak, eta hala egitea erabaki da; izan ere, fase bakoitzean zenbait puntu errepikatzen dira, eta beste batzuk bereizgarriak dira, jardueraren arabera”).


      Kontuan hartuta15. klausulak ezarri zuela proposamen teknikoa eta haren haztapena, hautatzeko irizpide gisa, baldintza-agiri horren araberakoa izango litzateke batzorde teknikoak memoria teknikoaren balioespen orokorra egitea, azpi-irizpiderik aplikatzeko premiarik gabe, baldintza-agirietan ezarritako haztapen-tartea errespetatuz gero. Horren haritik, txostenean jasotako puntuazio-banakapenak, azpi-irizpideak baino gehiago dira argibideak edo iruzkinak, positiboki edo negatiboki aintzat hartutako memoria-atalei buruzkoak. Aurkeztutako eskaintzen konparaziozko ebaluazioa da (ildo horretan ikus daitezke Europar Batasuneko Auzitegi Nagusiaren 2010eko uztailaren 8ko epaiaren 105. eta 107. lerrokadak, auzia: T 331/06, Justizia Auzitegiaren 2012ko urtarrilaren 13ko autoaren bidez berretsia [Zazpigarren Sala] — Evropaïki Dynamiki/AEMA).


      Osterantzean, horrela ebaluazio orokor gisa ulertuta ere, esleipen-txostenak puntu horretan egiten duen balioespena ez da inolaz ere baldintza agirietan memoria teknikoari eskatutako edukitik urrun edo deskonektatua dagoena. Berriro ere, azterketa sakonean sartzeko asmorik gabe: Kalitate Plana eta Erakundearen Eskuliburua haren ezinbesteko edukiak dira; faseetako bakoitzean bezala, lizitatzaileari dagokion jarraipenaren irismena zehaztu behar da; horrenbestez, zentzuzkoa da “egin beharreko lanen irismenaren ulermena” ebaluatzea. Edota, amaitzeko, lana fasetan eta azpifasetan banatzea, bakoitzaren arduraldia eta irismena zehaztuta, eta memorian esanbidez eskatutako edukia azaltzen duena, “kronograma” gisa aurkez daiteke.


      Dena dela, ezin da alegatu esleipen-txostenean balizko akats “nabari” ugari dagoenik, argi eta garbi arrazoiaren aurkakoa edo zentzugabea den balioespena dakarrenik. Berriro ere Europako Erkidegoetako doktrinara itzulita, Europar Batasuneko Auzitegi Nagusiak 2010eko uztailaren 8ko aipatutako epaian adierazi bezala “Balioespen-akats handi bat gertatu ezean ezin da ondorioztatu kontratazio-organoak akats larri eta nabaria egin zuenik, hainbat hutsegite metatzearen ondorioz”.


      Ebaluazio Batzordeak egindako ebaluazioarekin bat etorri edo ez etorri, haren edukian ez dago zentzugabekeriarik, iritzietatik haratago dagoenik. Ez eta aldez aurretik ezarritako irizpide eta azpi-irizpideetatik aldentzen den ikuspegia, onbideratzeko aukera guztietatik kanpo dagoena. Ez eta akats nabaria ere, adierazitako azalpenetatik ondoriozta daitekeena. Aurkeztutako zioak, dagokigun epaitze-eremu zorrotz eta estuan, ezin dira gutxiegitzat jo, tratu berdina eta diskriminaziorik gabea jasotzeko eskubidearen urraketa nabarmentzeari dagokionez, AJAPELen 62.1.a artikuluan ezarritakoaren arabera. Izan ere (i) txostenak aztertzen dituen bi eskaintzen edukiak koka daitezke baremoan adierazitako balioespen-irizpidetan; (ii) eduki horiek nabarmen bideratzen dute balioespen-irizpideen araberakoak ote diren argitzea, eta zenbateko graduan edo mailan egokitzen diren zehaztea; eta (iii) horrenbestez, esleipena diskrezionalitate teknikoaren araberako balioespenetan onartzen den desadostasun-tartean dagoen ala akats nabarmena den argi daiteke.


      Beraz, zioen azalpen egokia edo nahikoa denaren mugak eta irismena berrikusteko garaian, jurisprudentziari jarraituz, argi eta garbi dago gutxieneko hedadurarik edo luzera jakinik ez dela behar, ez eta dagozkion arrazoien adierazpen sakon eta xehatua ere. Izan ere, kasuen arabera, batzuetan justifikazio labur eta zehatz bat nahikoa izan daiteke, baldin eta egintzaren hartzaileek (eta bereziki, parte hartu duten lizitatzaileek, hemen gertatu den bezala) erabakiaren edukia, zentzua eta zioa jakitea bideratzen badu, geroagoko aurkaratzearen ondorioetarako, halakorik balego. Jurisprudentzian oso sendotuta dagoen doktrina horretan garatzen dira Konstituzioan eta legedian adierazitako postulatuak, Espainiako Konstituzioaren 24.1 artikuluan, Administrazio Prozedurako Legearen 54. artikuluan eta Administrazio Publikoen Kontratuen Legearen 88. artikuluan ─aplikagarria, kasu honetan, Sektore Publikoko Kontratuen Legeari dagokion korrelatiboan─ (besteak beste, Hirugarren Sala honen epai hauek: 2003ko martxoaren 10eko epaia [RJ 2003, 3019; 7083/1997 errekurtsoa]; 2005eko ekainaren 7ko epaia [RJ 2005, 4328; 2775/2002 errekurtsoa]; 2009ko abenduaren 16ko epaia [RJ 2010, 2851; 2375/2006 errekurtsoa] eta 2011ko ekainaren 2ko epaia [RJ 2011, 4951; 2787/2008 errekurtsoa]).


      Hori guztia hala da, bereziki, enpresa lizitatzaileek esleipen-txostenean jasotako zioen berri dutenean eta ontzat ematen dituztenean, dagokigun kasuan gertatu zen bezala; izan ere, ez zuten esleipena aurkaratu, arrazoiaren aurkakoa edo bidegabea izateagatik, eta Administrazioa bera da atzera egin eta zalantzan jarri dituena.


      157/2013 ABJI, 165.etik 209.era par.


      


      B) AJAPEL (62.1.c artikulua). Ezinezko edukia duten egintzen erabateko deuseztasuna


      Kontsulta egin duen Administrazioak aitortzen du kontratuaren xedearen definizioak, prestazio nagusiari buruzkoak, ez duela akatsik. Ohiz kanpoko zerbitzuen saila da zehaztu gabe dagoena; horrenbestez, administrazio-baldintza partikularren agiriaren 3. klausularen 9. atala da baliogabetu eta ondoriorik gabe utzi beharko litzatekeena (eta, harekin duen loturagatik, baldintza teknikoen agiriaren 9. atalaren laugarren paragrafoa).


      Ulertzen du AJAPELen 62.1.c artikuluan jasotako deuseztasun-kausa gertatu dela, atal horrek “ezinezko edukia” duelako.


      Kontsortzioko abokatuak egindako aldez aurreko txostenean jotzen zenez, baliteke AJAPELen 62.1.e artikuluan ezarritako kausa ere gertatu izana ─”legez ezarritako prozedura erabat alde batera

      utziz edo kide anitzeko organoek erabakiak hartzeko funtsezko arauak guztiz bazterturik eman badira”─, baina kontua da, bai berrikusteko prozedura hasteko erabakian, bai ebazpen-proposamenean, aipatutako zioa soilik adierazten dela.


      Jotzen da ohiz kanpoko zerbitzuen saila deuseztasun-kausan dagoela, administrazio-baldintza partikularren agiriak ez duelako bere xedea identifikatzen. Administrazio Publikoen Kontratuen Legearen testu bateginaren 13. artikuluak ezarritakoari jarraituz, kontratuen xedea zehatza izan behar da, eta kontratazio-espedientean justifikatu behar da kasuan kasuko zerbitzu publikoaren helburuetarako beharrezkoa dela.


      Esan daiteke kontratuaren xedea dela kontratu ororen funtsezko betekizunetako bat, Kode Zibilaren 1261. artikuluan jasota dagoena, eta ezaugarri jakin batzuk bete behar ditu; besteak beste, erreala edo ahal dena eta zilegi izatea, zehatza edo zehatz daitekeena, Kode Zibilaren 1273. artikuluan ezarritakoari jarraituz. Muga daitekeena izateak dakar kontratuaren xedea egiazkotzat jotzeko aukera, baldin eta bertan jasotako xedapenen arabera mugatu ahal bada; horrenbestez, ez da beste batzuekin nahastuko, zehaztea ez da geratuko kontratatzaileen mende, eta ez da akordio berri bat beharko, hura zehazte aldera (ikus Auzitegi Gorenaren 1952ko urriaren 28ko epaia eta 1997ko urriaren 10eko epaia, RJ 7069/1997).


      Ondorio horietarako, Auzitegi Gorenaren 2002ko martxoaren 8ko epaiak (RJ 1914/2002), Kode Zibileko 1273. artikuluan ezarritako zehaztasun-betekizunari dagokionez, honela dio: “exegesi zilegituenak bereizten ditu, alde batetik, hasierako zehaztasuna, kontratua burutzeko unean gertatzen dena, eta bestetik, geroagoko zehaztasuna, aldeek kontratuan bertan egina. Nahikoa da, 1273. artikuluaren ondorioetarako (…), hitzarmena burutzeko unean aurreikuspen batzuk egitea, behin betiko zehaztea bideratuko dutenak, akordio gehiagoren premiarik gabe (1995eko urtarrilaren 9ko epaia, RJ 1995, 340)“.


      AJAPELen 62.1.c artikuluan ezarritako deuseztasun-kausari dagokionez, esan daiteke edukiaren ezintasunak alderdi materialari gehiago erreparatzen diola, legearen alderdiari baino, eta legezkotasun-ezari edo debekuari lotutako egoera guztiak ez dira kausa horren bitartez bideratzen. Ezinezkoa da materialki egin ezin daitekeena, lege fisikoen aurkakoa delako, edo gertaera irreal edo hutsal bat oinarri hartzen duelako.


      Euskadiko Aholku Batzorde Juridikoaren 54/2001 Irizpenean adierazi genuenari jarraituz, “jurisprudentziak mugatu ditu edukietan ezintasun natural, fisiko eta erreala duten egintzetara (Auzitegi Gorenaren 1981ko ekainaren 3ko epaia) oinarri pertsonala falta izatearen bidez adieraz daitezkeenak (esate baterako, itzultzearen onuraduna ez zehaztea, edo ez existitzea), bai eta oinarri materiala falta izatearen bidez ere (itzuli behar dela deklaratutako finka ez existitzea, edo Administrazioaren eskuetan ez egotea), edota egintza anbiguo eta ulertezinetara, eta horrenbestez, egikaritu ezin daitezkeenetara (Auzitegi Gorenaren 1981eko azaroaren 6ko epaia)”.


      Eta ikuspegi hori berretsi da Auzitegi Gorenak berriki emandako epaian (2013ko apirilaren 11ko epaia, RJ 3037/2013), kausaren exegesi zuzena azpimarratzen baitu:


      “Legeak aipatzen duen ezintasuna, gure jurisprudentziaren tradiziozko irizpidearen arabera, ezintasun material edo fisikoa da, jatorrizkoa izan behar duena. Aitzitik, kontzeptuak ez du barnean hartzen ezintasun juridikoa, egintzaren legezkotasunik eza dakarrena. Bestela, Legearen aurkako edozein egintza erabat deuseza izango litzateke, Legearekin bateraezina izateagatik.


      Horren haritik, Sala honen Bosgarren Sekzioko 2000ko maiatzaren 19ko epaiak (RJ 2000, 4363; 647/1995 zenbakiko kasazio-errekurtsoa) honako hau adierazten digu, bigarren zuzenbide-oinarrian:: “... Prozedurako Legean arauak dioen ezintasunak izan behar du, horrenbestez, materiala edo fisikoa; izan ere, ezintasun juridikoak ekarriko luke egintzaren legezkotasunik eza, deuseztagarritasuna dakarrena (Administrazio Prozedurako Legearen 48.1 artikulua eta Administrazioarekiko Auzien Jurisdikzioaren Legearen 83.2 Legea). Halaber, ezintasunak jatorrizkoa izan behar du, gerora sortutako ezintasunak egintzaren eraginkortasun-eza ekarriko luke, besterik gabe. Ezinezko egukia izateagatik deusezak dira desegokiak direnak, erabat eta jatorriz, inguruko errealitate fisikoaren arabera. Halaber, ezinezko edukia dute barruan kontraesana duten egintzak (ezintasun logikoa), lege fisiko tinkoei edo tradizioz arrazionalki gaindiezinei arre egiteagatik. Jurisprudentziak kasu batzuetan egintzaren edukiaren zehaztugabetasuna, anbiguotasuna edo ulertezintasuna parekatu ditu haren ezintasunarekin; esate baterako, 1981eko azaroaren 6ko epaian (RJ 1981, 4755) eta 1985eko maiatzaren 9ko epaia (RJ 1985, 2909).


      Horren haritik eta doktrina berari jarraituz, Bosgarren Sekzioak 2008ko abenduaren 3an emandako epaia (218/2004 kasazio-errekurtsoa, F.J.5).”


      Dagokigun kasuan, saila lotuta dago xede nagusia guztiz zehaztua duen kontratu baten egikaritzeari, baina Administrazio instrukzio-egilearekin hitzartu behar da zehaztugabetasunaren ondorioz, berez, hau da, aldeen arteko beste akordio baten premiarik gabe, egikariezina.


      Errealitateak berak egiaztatzen du beste kontratu bat sinatu behar izan zela, ohiz kanpoko lanen xedea zehazte aldera: Eskuzaitzetako bide nagusia eraikitzeko obrari dagokion proiektua egitea eta zuzendaritza fakultatiboa.


      Ekintza baten zehazgabetasunak erabateko deuseztasuna eragin badezake, edukia ezinezkoa izateagatik, esan daiteke kontratuak xede jakin bat ez badu, AJAPELeko 62.1.c artikuluan aurreikusitako deuseztasun-kasua gertatzen dela.


      Halaber, Kontsortzioak arrazoi du adierazten duenean atal hori sartzearen bidez, saihestu ahal izan dela kontratazioaren alorreko xedapenen aplikazioa, Administrazio Publikoen Kontratuen Legearen testu bategineko 67. eta 202. artikuluak direla-eta. Izan ere, laguntza teknikoaren kontratuan premia berri bat sortzen zenean, premia berri hori zuzenean eta kontratazio-espedienterik gabe kontratatzeko aukera ematen zuen. Hala gauzatu zen E SLri esleitzean Eskuzaitzeta ko bide-proiektua idazteko kontratua eta hasren obra-zuzendaritza.


      Baina, deuseztasunari dagokion paragrafoaren eraginak abian jarri ondoren, AJAPELen 106. artikuluaren mugei buruzko gogoeta egin behar da. Artikulu horren arabera, berrikusteko ahalmenaz baliatzerik ez dago, akzioen preskripzioa, epeen amaiera edota bestelako gorabeherak direla-eta, berrikusketa hori ekitatearen, fede onaren, herritarren eskubideen edo legeen aurkakoa bada.


      Muga horiek daude, Auzitegi Gorenak 1993ko apirilaren 24an emandako epaiak adierazitakoari jarraituz, beharrezko ordain gisa, ofiziozko berrikuspen-ekintza ez baita inoiz preskribatzen. Izan ere, errekurritu gabeko egintzek ondorio finkatu batzuk eragin dituztenez, ez da kontuan hartu behar soil-soilik aurkaratutako egintzaren legezkotasunaren balioak.


      AJAPELen 106. artikuluko mugak deuseztasun-kausaren existentziagatik sortutako mugak dira, Auzitegi Gorenak, besteak beste, 2006ko urtarrilaren 17an emandako epaian esan bezala (2741/2006 JB):


      “Administrazio-egintza irmoen berrikuspena bi eskakizun kontrajarrien artean dago: alde batetik, legezkotasunaren printzipioa, legearen aurkakoak direla egiaztatutako egintzak atzera botatzeko aukera postulatzen duena, eta bestetik, segurtasun juridikoaren printzipioa, egoera juridiko jakin bat, jada finkatu dena, etorkizunean ez dela aldatuko bermatzen ahalegintzen dena. Kasu horietan sortzen den arazoa da oso nekez batera daitezkeen bi interesei erantzutea, eta konponbide bakarra da helburu horiek balio absoluturik ez daukatela ulertzea.


      Eskubide horiek bateratzeko bide bakarra da biak gauzatzea bideratuko duen sistema bat arbitratzea. Hortik sortzen da lortu nahi den antolamendu juridikoaren orekaren bilaketan egintzen berrikuspena aitortzea soil-soilik legezkotasunak kalte larriak pairatutako kasuak, eta prozedurazko berme zehatz batuz errespetatuz, segurtasun juridikoa babeste aldera. Hori guztia ekintza gauzatzeko epea jarrita, egintzek hirugarrengoen aldeko eskubideak sortu dituztenean”.


      Dagokigun kasuan, Kontsortzioaren beraren iritzia da Eskuzaitzetako bidearen proiektua egiteko eta obrak zuzentzeko kontratua esleitzeko egintza ez dela berrikusi behar, deuseztasun-atala aplikatuta gauzatua, kontratu hori jada egikarituta eta likidatuta dagoelako.


      Egiatan, atalaren deuseztasuna hedatuko zen esleipen-egintzara eta haren babesean sinatutako kontratura (2010eko apirilaren 20ko kontratua, Gipuzkoako Hondakinen Kudeaketarako Zentroko ingeniaritza-laguntza teknikoa emateko ohiz kanpoko zerbitzuak zehaztekoa); izan ere, hura gabe ez zen inoiz sinatuko, baina ondorioa hori izanik eta kontratuaren iraupena onartuta, E SLren eskubide legitimoak ez kaltetzeko, funtsean, egin nahi den berrikuspenak ez du inolako xederik.


      Legeak administrazio publikoei ematen dien berrikusteko ahalmenaren xedea da administrazio-jardueraren legezkotasuna berrezartzearen ondorioz, urte asko geroago ere, helburu publikoak lortzea (Espainiako Konstituzioaren 103. artikulua).


      Erabateko deuseztasun-akatsak eragindako emaitza araztuko ez denez, eta hala egitea ezinezkoa denez, ez da ageri atalaren berrikuspena egiteko interes publikorik. Ohiz kanpoko ahalmen bat, esate baterako, ofiziozko berrikuspena, egikaritzeko ahalmena egikaritzea saihestu behar da, legezkotasuna inolako efektu praktikorik gabe ezartzeko soilik denean.


      151/2013 ABJI, 140.etik 159.era par.


      


      C) AJAPELen 62.1.e artikulua. Legez ezarritako prozedura erabat alde batera utziz edo kide anitzeko organoek erabakiak hartzeko funtsezko arauak guztiz bazterturik emandako egintzen erabateko deuseztasuna


      Dagokigun kasuan, hirigintza-lizentzia bat emateko administrazio-egintza bat deuseztearen aurrean gaude. Lizentzia hura aurkaratu ez zenez, irmo bihurtu zen.


      AJAPELen 64.1 artikuluak xedatzen du egintza baten deuseztasunak edo deuseztagarritasunak ez dakarrela prozeduran ondorengoak direnen deuseztasuna edo deuseztagarritasuna, lehenengoarekiko independenteak izanez gero. Horren bestaldea da administrazio-egintza baten deuseztasunak edo deuseztagarritasunak eragitea haren mendean dauden ondorengoena ere.


      Horren ondorioz, egintza baten deuseztasuna oinarri hartuta, bere garaian aurkaratuz gero, konponbidea izango da, beste egintza edo xedapen batean euskarritzeko aukerarik ez badago, hura deuseztea, eta hortik sortu da egintza kateatuen doktrina. Horren arabera, egintza bat deusezteko aintzat hartutako arrazoiak aplikagarriak dira hartan oinarritutako ondorengo egintzak deusezteko ere.


      Arazoa sortzen da egintza bat deuseztu ondoren, hartan oinarrituta eman diren beste batzuk jada irmoak direnean.


      Bistakoa da aurkara daitezkeela, AJAPELen 103. artikuluan ezarritakoaren arabera, haren kaltegarritasuna deklaratu ostean, baina AJAPELen 102. artikuluan ezarritako prozeduraren bidez egiteko aukera ez da baketsua izan.


      AJAPELen 102. artikuluak bidaltzen gaitu lege beraren 62. artikulura, eta hizpide dugun egoeran, azter daitekeen gauza bakarra da 1. lerrokadako e eta f idatz-zatietan jasotakoak aplikatu beharrekoak ote diren, Udalak iritzi bezala. Hau da, legez ezarritako prozedura erabat baztertuta emandako egintza baten aurrean ote gauden (jurisprudentziak horrekin parekatzen du funtsezko betekizunen bat aintzat ez hartzea) ala antolamendu juridikoaren aurkako egintza baten aurrean ote gauden, horren bidez ahalmenak edo eskubideak eskuratzen direlarik, lortzeko funtsezko betekizunen gabezia dagoenean.


      Adierazitako e atalean jasotako kasuaren aplikagarritasunari dagokionez, adierazi behar da Kantauriko Konfederazio Hidrografikoaren baimena dela ekainaren 30eko 2/2006 Legeak lurzoruari eta hirigintzari buruzkoak, 210.2.b artikuluan adierazitako baimen konkurrentea, hirigintzako lizentziak emateko instantziari erantsi beharrekoa.


      Gainera, aztergai dugun kasuan, sektoreko Administrazioaren aldez aurreko baimenaren premia sendotzen da, interesdunak udal-lizentzia eskatutako jarduerak eta obrek jabari publiko hidraulikoaren okupazioa dakartelako. Horri buruz, hirigintzako diziplinaren araudiak ezartzen du (2187/1978 Errege Dekretua, uztailaren 23koa) 2. artikuluan, sektoreko administrazioak baim ena ematen ez badu partikularrak ezingo duela hirigintzako lizentzia eskuratu; horrenbestez, nabarmena da arlo hidraulikoan eskumena duen Administrazioaren baimena funtsezko betekizuna dela.


      AJAPELen 62.1 artikuluaren f idatz-zatian jasotako kasuan ere aplikatzekoa da, hirigintzako lizentziaren bidez (LBSL) jabari publikoaren gaineko eskubideak edo ahalmenak eskuratzen baititu, eta eskuratzeko funtsezko eskakizunak betetzen direla egioaztatzeko agiria baliogabetuta geratu da.


      Baina, dueseztasun-kasu horiek ez lirateke beteko arauaren literaltasuna errespetatuz gero; izan ere, udal-lizentzia eman zen Kantauriko Konfederazio Hidrografikoak ibaiari dagokion jabari publikoa okupatzeko baimenaren ostean, baina, hura deuseztu denean, lizentzia geratu da hura emateko funtsezko betekizuna materialki bete gabe (alegia, jabari publiko hidraulikoaren gaineko eskubideak edo ahalmenak eskuratzeko funtsezko eskakizunak betetzen direla egiaztatzen duen aurreko baimena edo ziurtagiria lortzea).


      Alabaina, arauaren espiritua eta xedea aintzat hartzen dituen interpretazioak ulertarazi behar digu betekizun horiek desagertzen diren unean, haiek oinarri hartuta emandako egintza deuseztu behar dela, justifikazio juridikoa galtzearen ondorioz.


      Beste ikuspegi batetik, ulertu behar da deuseztutako egintza funtsezko elementua izan bazen bigarrena emateko, azken hori erabat deuseztu behar dela, haren oinarria baliogabetu delako.


      Horrenbestez, aztertu beharko da, eztabaidan dagoen egintzaren oinarrian dagoena deuseztuz gero, beste egintza edo xedapen batean euskarritu ote daitekeen, eta halakorik ez balu, egoera horren ondorioz erabateko deuseztea ala deuseztagarritasuna eragingo den. Amaitzeko, aztertu behar da AJAPELen 106. artikuluan araututako egoerak, deuseztea deklaratzea mugatzen dutenak, gertatzen ote diren.


      Espedientean jasota dagoen txosten juridikoak adierazten duen bezala, Auzitegi Gorenak 2007ko azaroaren 22ko epaian (RJ/2007/8414) honako hau adierazi du gai horri buruz:


      “… epaia egikaritzean eztabaidan daoen gaia da horren ondorioz atera ote daitekeen instantziako Salak ateratzen duen ondorioa; hau da, Hirigintza Batzordeak lursail ez-urbanizagarrian eraikitzeko emandako baimena baliogabetuta ─baliagarritasun publikoari edo gizarte-interesari lotutako kausak zeudela ulertuta─, erabaki ote daitekeen, epaia egikaritze aldera, Udalari (alegia, obrak egiteko lizentzia eta irekitzeko lizentzia eman zituen erakundeari) ezartzea haiek ofizioz berrikusteko prozedura, irmo bihurtu ondoren ere, eta Udala parte izan ez bada ere hirigintzako probintzia-batzordeak emandako baimenaren aurkako prozeduran.


      Instantziako Salaren ratio decidendi argia da, eta aurkaratutako autoetako lehenengoan erabateko doitasunez adierazita dago: hirigintzako probintzia-batzordearen baimena deuseztatzean, obrak egiteko udal-lizentzia horiek eta haien babesean egindako eraikuntzek ez daukate gaitzen dituzten oinarri juridikorik; horrek erabateko deuseztasuna dakarkie. Horregatik, Salak haien ofiziozko berrikuspena agindu dio Udalari, ez ordea lizentziak zuzenean deuseztea; izan ere, erabaki hori, reformatio in peius printzipioari jarraituz, kasazio-egoitza honi lotuta dago.


      Abiapuntutzat hartu behar dugun ideia ─jurisprudentziaren bidez eratu dena─ honako hau da: hasieran, baimenaren kontzeptua bat dator egintza administratiboaren ideia klasikoarekin, pertsona bati dagokion eskubide edo ahalmen bat gauzatzea bideratzen duena, haren legezkotasuna aldez aurretik balioetsita, baimena ematen duen subjektuak babestu behar duen berariazko interesari dagokionez Hau da, ikuspegi tradizional horretatik, administrazio-baimena, prebentziorako kontrol-egintza den aldetik, deklarazio-izaera hutsa duena, ahalmenak transferitzen ez dituena, egikaritzeko mugak lekualdatzea besterik egiten ez duena, Administrazioak eman edo ukatu behar du, legezkotasun zorrotza aintzat hartuta, haren izaera arautua kontuan hartuta, predikagarria dena emateko egintzari eta gainerako alderdiei erreparatuta: edukia, organo emailearen eskumena eta jarraitu beharreko prozedura. Baina baimenen ikuspegi klasiko horren osagarri da baimentzeko beste teknika bat, eskubideen kontrol negatibo hutsera mugatzen ez dena, eta jardueraren arauketara ere hedatzen dena, baimendutako jarduera bideratzeko eta positiboki eramateko asmo irmoaz, aplikatu beharreko arauetan aldez aurretik eta inplizituki definitutako helburuen arabera. Horren haritik, jada klasikoa den jurisprudentziak (Auzitegi Gorenak emandako epai guztiak direla-eta; besteak beste, 1980ko ekainaren 16koa [RJ 1980, 3195]) agerian jarri du lizentzia edo administrazio-baimena administratuaren eskubide subjektibo baten gauzatzeko mugak kentzea adierazten badu ere, horrek ez dakarrela, muga horiek kendu ostean, Administrazioak jatorrizko prerrogatibak galtzea; aitzitik, haiei eusten die, erakunde publikoek gai horretan dituzten polizia-zereginen helburua delako interes orokorreko xedeak, noiznahi naturalki daudenak, babestea eta defendatzea.


      Eta horixe gertatu da autoetako kasuan. Lurzoru ez-urbanizagarrian eraikitzeko baimena ─interes orokorreko arrazoiengatik─, instantziako epaiak agerian jarri duenez, oinarri gaitzaile izan da Udalak gero baimena emateko, eta horren emaitza izan da obrak egiteko lizentzia eta eraikitako establezimendua irekitzea. Baina, hasierako baimena dasagertu, atzera bota edo ondoriorik gabe uzten bada, udal-administrazioa ─aldez aurreko baimenean oinarrituta─ lizentziak ematearen bidez eskumenak gauzatu ondoren, ezin da juridikoki erasanezin geratu, berak emandako baimenen gaitzaile eta bideratzaile izan zen baimen-jardueraren desagerpen juridikoaren ostean. Aitzitik, legezkotasunaren iraupena kontrolatzeko betebeharrak ditu, eta baimendutako legezkotasunean indarrean daude; horrenbestez, behartuta dago ─bere ahalmenak baliatuz─ aurretik emandako baimena atzera botatzera, autoko kasuan eta antzekoetan. Horregatik, haren erasanezintasun juridikoa aktibatu behar izan da eta epaile-erabakiz ofizioz berrikusteko dagokion prozedura hasi behar izan du, besterik gabe.


      Jurisdikzio-jardun horrek, aurreko ikuspegitik, epaiaren erabakiaren edukiaren mugak gainditzen dituenik ezin da jo; izan ere, jurisdikzioaren arabera deusezteko edukiaren ondorio inplizitua da, eta haren alderdi osagarria. Betetzen den epaiaren erabakiak ─emandako lizentzien oinarria ezabatu duenak─ eta haren potentzialitateak, eremuak eta hedadurak dakarte egintza deuseztatuak ofizioz berrikustea aktibatzeko betebeharra, AJAPELen 102. artikuluan jasota dagoena. Horrenbestez, lizentzien itxurazko legezkotasuna ezin da blindatuta edo isolatuta geratu, jurisdikzio-erabaki baten ondorioz gertatutako deuseztasunaren eremuan.


      Horregatik, ezin da onartu, alegazio gisa, Hirigintza Batzordeak emandako baimenaren aurkako prozeduran toki-administrazioak ez zuela esku hartu adieraztea, toki-administrazio hori izango baita ofizioz berrikusteko derrigorrezko prozedura izapidetuko duena”.


      Berrikuspenaren balizko mugei dagokienez , kasu honetan ez dira hauteman berrikusteko ahalmena ez baliatzearen egokitasuna adierazten duten egoerak, AJAPELen 106. artikuluan ezarritakoari dagokionez.


      128/2013 ABJI, 26.etik 40.era par.


      


      Azterketari ekinez gero, ikusten dugu proposamenak lehenengo kausa gisa argudiatzen duela (AJAPELen 62.1.a artikuluaren eremuan kokatua, berariaz aipatzen ez bada ere) lege-iruzurrean egindako kontratuaren prestaketa eta esleipena, behin eta berriro azpimarratzen dena. Haien bidez legezko itxura eman nahi izan zaio soilik, aldez aurretik hartutako erabakiari (I. fasearen esleipenduna ─IBH─ kontratatzea), eta jardunbide hori kontratazio publikoa arautzen duten printzipio guztien aurkakoa da. Berariaz aipatzen da Sektore Publikoko Kontratuen Legearen 1. artikulua; horrenbestez ulertu behar da salatutako urraketa dela printzipio hauen aurkakoa: “lizitazioetan parte hartzeko askatasun-printzipioa, prozeduren gardentasunaren eta publizitatearen printzipioak eta lehiakideen arteko diskriminaziorik ezaren eta tratu-berdintasunaren printzipioa”. Halaber, Sektore Publikoko Kontratuen Legearen 101.2 artikuluaren urraketa salatzen da: “Lizitatzaileak berdintasunez parte hartu ahal izatea ahalbidetu beharko dute baldintza teknikoek, eta ezin izango da, horien ondorioz, kontratu publikoak lehia irekian ezartzeko oztopo bidegaberik sortu”. Horrez gainera, 123. artikuluaren urraketa salatzen da: “Kontratazio-organoek berdintasunez tratatuko dituzte lizitatzaileak eta hautagaiak, diskriminaziorik gabe, eta gardentasun-printzipioaren arabera jardungo dute”. Halaber, 134. artikulua, lizitatzaileen eskaintzak balioesteko irizpideen legezko arauketa laburbiltzen duena, urratu dela salatzen da.


      Baina, urraketa nabarmen hori ageri omen da, lehenik eta behin, kontratuaren xedearen bidegabeko zatiketan (alde batetik, I. fasea; eta bestetik, II.etik VI.era bitarteko faseak). Horrek AJAPELen 62.1.e artikuluan jasotako erabateko deuseztasun-kasua eragingo luke. Zatiketaren helburua omen zen “Gipuzkoako Hondakinen Kudeaketarako Zentroko ingeniaritzaren jarraipen-zerbitzua IBHri esleitzea, fase guztietan”, horrenbestez beste eragin gaizto hau sortuz: “... IBHri lehenengo kontratua esleitu ostean, pribilegiozko egoeran kokatzen da, gainerako lizitatzaileen aldean, II.etik VI.era bitarteko faseen kontraturako” ─azken arrazoibide horiek AJAPELen 62.1.a artikuluaren eremura eramaten gaituzte berriro, banaka-banaka aztertzea eskatzen baitu.


      Lehenengo gai honen azterketan, kontratuaren xedearen “zatiketa artifiziala” dela-eta, Batzordea ezin da bat etorri Kontsortzioaren proposamenaren jarrerarekin; izan ere, deuseztasun-judizioak edozein kausarako [eta, bereziki, AJAPELen 62.1.e artikuluan akats formalei buruz adierazitakoak] ezartzen dituen interpretazio-tarte zorrotzetatik kanpo, aldez aurreko baldintza hau ezinbestekoa da: deuseztasuna eragin dezakeen akatsak berrikuspenaren xede den objektuari eragin behar dio (GHKren Administrazio Kontseiluaren aipatutako erabakia, 2009ko urtarrilaren 22koa).


      Kontratuaren xedea bidegabe zatitu izan balitz, prozedura negoziatura (publizitatearekin) jotzeko aukera ematen duen balio kalkulatua lortu eta prozedura irekia saihestuz ─Sektore Publikoko Kontratuen Legearen 74., 122.,154. eta 158.e artikuluak─ eta horregatik deuseztasuna erabakiko balitz, I. fasearen kontratazioari eragingo lioke, eta adierazitakoaren arabera, gure azterketatik kanpo gertuko litzateke alderdi hori, guztiz egikarituta dagoelako, eta Kontsortzioak berariaz adierazi zuelako irekitako berrikuspen-prozesuaren xedetik kanpo uzteko borondatea.


      Batzordeak argi eta garbi ikusten du kontratazio horretan gerta zitezkeen deuseztasun- edo deuseztagarritasun-kasuek ez dute hartzen II. fasetik VI.era bitarteko kontratuaren prestaketa-fasea.


      Izan ere, Batzordearen iritziz, I. fasearen kontratazioa ez da izan kontratazio-araudiaren aplikazio-eredu egokia, baina II.etik VI.era bitarteko faseetarako jarraitutako prozeduraren kasuan ez du Sektore Publikoko Kontratuen Legearen 74.2 artikuluaren urraketarik hauteman.


      SPKLren 74.2 artikulua hitzez hitz har dezakegu: “Kontratua ezin da zatitu kontratuaren zenbatekoa gutxitzeko eta publizitate betekizunak eta esleipen-prozedurari dagozkionak saihesteko”, eta exegesi finkatuenak adierazten duenez, “sektore publikoko kontratuak zatitzeko debekuaren xedea da, batez ere, arau jakin batzuen aplikazioa, kontratuaren balio kalkulatuaren araberakoa izaten dena, ez dadila saihestu... Horrek esan nahi du Legearen azken xedea ez dela izaera desberdina edo berdina duten zenbait prestazio kontratu bakar batean artifizialki biltzea, lege-iruzurra eragoztea baizik, prozedura irekia edo negoziatua erregulatzen duten arauak edota Europar Batasunaren Aldizkari Ofizialean iragartzeko betebeharrak errespeta daitezen. Horregatik, agindu hori ez da interpretatu behar kontratu bakar batean bi prestazio edo gehiago biltzeko betebehar gisa, antzekoak eta batera betetzeko modukoak izanda ere, haien artean ez baldin badago lotura operatiborik, eta bakoitza bere aldetik kontratatzeaz gainera, modu independentean ustia daitezke” (besteak beste, Administrazio Kontratazioko Kontsulta Batzordearen 69/2009 Txostena.


      Alboko oharpen gisa, gaineratu daiteke AJAPELen 62.1.e artikuluaren egokitasuna, planteatutako kasuan eta antzekoetan, ez datorrela legez ezarritako prozesua erabat eta guztiz alde batera uzteagatik, baizik eta legez ezarritako prozeduraren ordez beste bat erabiltzeagatik (doktrinaren eta jurisprudentziaren arabera guztiz alde batera uztearekin parekatzen dena).


      Saihestezina dirudi kontratazio publikoaren alorrean legez ezarritako prozeduraren ordez beste bat erabiltzeko aukera handienak dauden sektoreetako bat izatea. Baina deuseztasunari dagokionez, egokitzat jo beharko dugu aukeratzea soil- soilik kalifikazio hori merezi dutenak, larritasunaren arabera.


      Doktrinaren batek kontratazioaren eremuko deuseztasun-kasuak sistematizatzeko egindako ahaleginetan, forma-akatsak oinarri hartuta, nolabaiteko adostasuna dago: AJAPELen 62.1.e artikuluan jasotako kausa gertatzen da zuzeneko kontratazioaren sistemaren bidez kontratatzen denean edo larrialdietako ohiz kanpoko prozedurara jotzen denean, horretarako legez ezarritako baldintzak betetzen ez direnean, edota esleipen-prozedura negoziatua, publizitatea duena zein publizitaterik gabea, prozedura irekia edo murriztua zegokien kasuetan.


      Aztergai dugu kasuan, espedientearen bidez egiazta dezakegu Gipuzkoako Hondakinen Kudeaketarako Zentroko ingeniaritza-asistentzia teknikoa emateko kontratuan ─RESA merkataritza-enpresari esleitua eta berriki emandako 151/2013 eta 152/2013 irizpenetan aztertua─ honako sei fase hauek kontuan hartzen zirela: 1.- Proiektuak eta dokumentuak idaztea Gipuzkoako Hondakinen Kudeaketarako Zentroa definitzeko eta beharrezko administrazio-baimenak izapidetzeko: ingurumen-baimen bateratua, eta kutsaduraren prebentzio eta kontrol integratua. 2.- Baimenak lortzeko jarraipena eta asistentzia. 3.- Eraikuntza- eta aholkularitza-kontratuen loteak definitzea, kontratatzeko prozesuan: baldintza-agiriak prestatzea, proposamenen txostenak egitea, proiektuen ikuskaritza teknikoa eta abar. 4.- Xehetasun-ingeniaritza eta fasearteak. 5.- Obren zuzendaritza fakultatiboa. 6.- Instalazioak abian jartzeko zuzendaritza teknikoa.


      Horiek horrela, II.etik VI.era bitarteko faseen kontratuak bere gain hartu zuen kontratazioaren zioekin erabat koherentea zen helburua, eta helburu hori eta kontratazioaren gainerako ezaugarriak aintzat hartuta, baldintza-agiriek prozedura irekia ezarri zuten, hura baitzen legez xedatutako eredua proiektatutako ezaugarriak izango zituen zerbitzu-kontraturako (SPKLren 141. artikulua eta hurrengoak).


      Horrenbestez, kontratu horren xedeak barne hartu zituen asistentzia teknikoa emateko kontratuan geratzen ziren fase guztiak, eta, guri dagozkigun ondorioetarako funtsezkoa dena: xede hori hautatzean ez zen alde batera utzi inolako publizitate-betekizunik, eta ez zen eragin legez ezarritakotik bereizten zen esleipen-prozedura baten aplikazioa.


      Espedienteak jakinarazten du arrazoizko xede baten mugaketa, kontratua egiteko premia sortutako testuinguru konplexuan, eta ez dakarrela kontratazio publikoari buruzko araudiak ezarritako berme orokorren inolako beherapenik, bereziki, publizitatearen, berdintasunaren eta lizitatzaileen arteko lehiaren alorrean. Horrenbestez, Administrazio Kontseiluaren 2009ko urtarrilaren 22ko erabakiaren deuseztasuna deklaratzeko oinarririk ez da aurkitu, AJAPELen 62.1.e artikulua dela-eta.


      153/2013 ABJI, 158.etik 171.era par.


      


      Aldez aurreko kontu gisa adierazi behar dugu kontratu baten hitzezko esleipena berrikusten ari garela, eta kontratu horrek, gainera, aurrekontuetan diru-izendapenik ez zuela. Zinegotzi batek osoko bilkuran adierazitako argudioari jarraituz, “udako ikastaroen antolaketa udal informazio-batzordean aztertu zen, eta bertaratutako talde guztiak ados zeuden egiteko”; “… batzuetan larrialdiak, presak eta abar izaten dira eta ez da prozedura jarraitzen”; “… ikastaroak egin ziren eta ez da inolako mesede-traturik egin ...”.


      Erakunde proposatzailearen aburuz, AJAPELen 62.1.e artikuluan eta Sektore Publikoko Kontratuen Legearen 32. artikuluan jasotako egoera baten aurrean gaude, zerbitzu bat kontratatu delako legez ezarritako prozedura zeharo alde batera utzita.


      Idazkari nagusiak egindako txostenak adierazten du, aztergai dugun kasuan kontratua esleitzeko, haren ezaugarriak eta zenbatekoak kontuan hartuta, zuzena zela zerbitzuak kontratatzeko prozedura izapidetzea, publizitaterik gabe, Sektore Publikoko Kontratuen Legearen 158. artikuluan araututakoari jarraituz; edo bestela, zuzeneko diru-laguntza ematea, eta horretarako aurrekontuetan adierazi beharko zen.


      Beraz, kontratua deuseza denez, ezin da udalbatzari betebeharrak sortzeko oinarri izan. Horregatik, doktrinan jasotako iritzi nagusiari jarraituz, irizpen hau ematen du: “emandako prestazioak ordaintzeari dagokionez, Administrazioak duen betebeharraren oinarria da bidegabeko aberastearen teoriaren debekua, baina betebehar horretarako, deuseztasuna deklaratzeko prozeduraren aldez aurreko izapideak ezinbestekoak dira”.


      AJAPELen 62.1.e artikuluan jasotako deuseztasun-akatsa gertatu ote den aztertzeko, beharrezkotzat jotzen dugu kontratazio-araudian jasotako zerbitzu-kontratuen araubide juridikoa, aztertutako kasuan aplikatzekoa, oro har, aztertzea.


      Abiapuntu gisa, adierazi behar dugu kontratazio publikoari buruzko araudiak hitzezko kontratazioa baliatzeko aukera ematen duela, baina kontratuak larrialdi-izaera duenean soilik (Sektore Publikoko Kontratuen Legearen 28.1 artikulua) hondamendiak gertatuz gero, arrisku larria dakarten egoeretan edo estatuaren defentsari eragiten dioten premien ondorioz (Sektore Publikoko Kontratuen Legearen 97. artikulua).


      Horrenbestez, gainerako kasuetan, kontratuak egiteko ohiko izapideak egin behar dira. Izapide horiek administrazio publiko guztiak behartzen dituzte aldez aurretik prozedura bakoitzari dagokion espedientea izapidetzera. Kontratazio-organoak hasi behar ditu izapideak, kontratatzeko beharra justifikatuz. Espedienteak izan behar du kontratuaren xede osoari buruzkoa, eta hari erantsiko zaizkio kontratua arautuko duten administrazio-baldintza partikularren eta baldintza teknikoen agiriak, haien ezaugarri eta baldintzak egoki justifikatuta. Halaber, kreditua badagoela egiaztatzeko ziurtagiria edo legez horren ordez erabil daitekeen agiria ere gehitu beharko dira, eta, horrez gainera, esku-hartzearen aurretiko fiskalizazioa, hala balegokio, aurrekontuei buruzko araudian ezarritako moduan (Sektore Publikoko Kontratuen Legearen 93. artikulua).


      Alderdi horiek guztiak osatu ondoren, kontratazio-organoak espedientea onartuko du eta gastuak baimenduko ditu. Horrenbestez, esleitzeko prozedura hasiko da (Sektore Publikoko Kontratuen Legearen 94. artikulua).


      Jarraitu beharreko prozedurari dagokionez, kasu honetan, esleipen-kontratuaren zenbatekoa eta izaera kontuan hartuta, prozedura negoziatua egin zitekeen, publizitaterik gabe (Sektore Publikoko Kontratuen Legearen 122., 158.e eta 161.2 artikuluak), egin daitezkeen artean ohikoena. Prozedura horretan, kontratuaren helburua betetzeko gaitasuna duten hiru enpresei, gutxienez, eskaintzak egiteko eskatu behar zaie, ahal dela. Espedientean jaso beharko dira bidalitako gonbidapenak zein izan diren, bai eta jasotako eskaintzak eta horiek onartzeko edo baztertzeko arrazoiak ere. Amaitzeko, kontratazio-organoak behar bezala justifikatuta hautatutako lizitatzaileari esleituko dio kontratua. Erabaki hori hainbat hautagai kontsultatu ondoren eta kontratuko baldintzak haietako batekin edo batzuekin negoziatu ostean egingo da (Sektore Publikoko Kontratuen Legearen 162. artikulua).


      Aipatutako xedapen horiek eta administrazio-espedientean jasotako izapideak alderatuz gero, bistakoa da Sektore Publikoko Kontratuen Legean jasotako legezko xedapenak ez direla errespetatu. Gai horri dagokionez, ulertu behar da zerbitzuen kontratua hitzezko akordio baten bidez esleitzeak, izapidetzeko beharrezkoak diren urratsetatik bakar bat ere bete gabe, urraketa larri baten aurrean jartzen gaitu, eta deuseztasun-zigorra merezi du.


      Berrikuspenaren balizko mugei dagokienez , kasu honetan ez dira hauteman berrikusteko ahalmena ez baliatzearen egokitasuna adierazten duten egoerak, AJAPELen 106. artikuluan ezarritakoari dagokionez.


      Deuseztasun-deklarazioaren ondorioz, elkarrekiko prestazioak itzultzeari ekin beharko litzaioke. Baina, dagokigun kasuan, jada eman diren zerbitzuak ezin dira in natura itzuli. Beraz, udalbatzak ordaindu beharko ditu egindako lanak, balizko aberaste bidegabea saihestuz. Hori guztia Sektore Publikoko Kontratuen Legearen 35.1 artikuluan ezarritakoari jarraituz egingo da.


      Kasu honen antzekoetan, Auzitegi Gorenaren doktrinaren iritzia hau izan ohi da: “kausarik gabeko aberasteak erabateko desoreka-egoerak zuzentzen ditu, babes juridikorik gabeko harremanetan materialki gertatu diren egoerak direla-eta, aldeetako bati onura zehatzak eman zaizkionean, bestearen kaltetan” (Auzitegi Gorenaren 2008ko apirilaren 28ko epaia, doktrina bateratzekoa ─ RJ 2008, 2486). Honelako kasuetan “desoreka gertatu behar da partikularrak emandako prestazioengatik, baldin eta haren ekimenez izan ez badira, eta asmo gaiztorik azaltzen ez badute; aitzitik, Administrazio publikoak eragindako ekintzetan oinarrituak izan behar dute, partikularrari sortu diotelarik Administrazio horrekin lankidetzan jarduteko betebeharra zegokion ustea” (Auzitegi Gorenaren 2003ko uztailaren 18ko epaia ─ RJ 2003, 7778).


      Hortaz, lanen hitzezko esleipenaren deuseztasuna deklaratu ostean, likidazio-faseari ekin beharko zaio, jasotako zerbitzuen balioa itzultzeko, eta ordainketa egiteko prozedura egokiak baliatuko dira, tokiko ogasunen araudi erregulatzailearen arabera.


      Nolanahi ere, adierazitako jardueren balizko erantzukizunen kalterik gabe, espedientean ez da ageri jarrera errudunik, kalte-galeren ordainketa sor dezakeenik, eta enpresa esleipendunak ere ez du halako erreklamaziorik egin.


      156/2013 ABJI, 21.etik 35.era par.


      


      D) AJAPELen 62.1.f artikulua. Ordenamendu juridikoaren aurkako egintza adieraziak nahiz presuntziozkoak, baldin eta egintza horiek ahalmen edo eskubideak eskuratzeko bide ematen badiete, horretarako funtsezko betekizunak ez dituztenei


      Judizio-kanonaren bidez adierazi dugu 62.1.f artikuluak jasotako akatsik badela ulertzeko, ez dela aski egintza ordenamendu juridikoaren aurkakoa izatea, halako usteak hutsik utziko lituzkeelako, behar ez bezala, deuseztasun erlatiboaren kasuak, atal edo idatz-zati horretan sartuko liratekeelako, besterik gabe. Xedapen horrek, beraz, zerbait gehiago eskatzen du, ez baita aski egintza legearen kontrakoa izatea; aitzitik, egintzaren bitartez interesdunak ahalmen edo eskubide batzuk eskuratu behar ditu, horiek eskuratzeko funtsezko betebeharrak bete gabe. Legegileak, azken aurreikuspen horren bitartez, mugatu egin nahi izan du erabateko deuseztasunaren arrazoi hori, kasu hauetara mugatu ere: administrazio-egintza baten legez kontrako izatetik haratago, bidegabeko egintza baten bitartez aitortua edo emana eskuratzeko ezinbesteko betekizunaren ments larri eta nabarmenetara.


      Izaera hori izan dezaketen betekizunen artean daude, zalantzarik gabe, subjektuaren ezaugarri pertsonalei buruzkoak, eskubidea bereganatzeko funtsezkoak izan daitezkeenak , aplikatu beharreko araudiaren arabera.


      Testuinguru horretan, Batzordearen irizpena da alegatutako erabateko deuseztasun-kausa gertatu dela; izan ere, espedientean egiaztatu da izatezko bikotea eratu zen unean, Erregistroan inskribatzearen bitartez, bikotekideetako batek ezkontza-lotura zuela. Horrenbestez, izatezko bikoteen legezko erregimenean betekizun pertsonal hori oinarrizkoa dela ikusita, funtsezko baldintza bat ez zen betetzen.


      Betekizun horren oinarrizko izaera argitzen da, zalantzarik gabe, berrikusi nahi den egintza arautzen duen arau-esparruaren azterketaren bidez; izan ere, izatezko bikotearen legezko definizioaren zati da, maiatzaren 7ko 2/2003 Legeak, izatezko bikoteak arautzekoak, 2. artikuluan ezarritakoaren arabera, bikotekideek ezin baitute “ezkontza edo izatezko bikotearen bidezko loturarik izan beste inorekin».


      Bestalde, ez da ahaztu behar izatezko bikoteen Erregistroan inskribatzeak izaera eratzailea duela, izatezko bikoteak arautzeko legearen 3.1 artikuluak ezarritakoari jarraituz. Horrenbestez, bikotea erregistro horretan (edo horrelako udal-erregistroetan) ez badago, ez da joko legez eratuta dagoenik, eta ez zaizkie aplikatuko legezko gainerako xedapenak, izatezko bikoteei aplikatzekoak badira, eta lege horiek osatzen dute haren estatutu juridikoa.


      Ez gaude beharrezko betekizun baten aurrean soilik, eta funtsezkotzat jo behar da; izan ere, egintzari eustea izatezko bikoteak arautzeko legearen helburuen aurkakoa izango litzateke, ezkontzaz kanpoko familia-errealitate berriak aitortzea xede duenez. Ezin dezake izatezko bikote baten parte izan, ezkontzeko aukera izan eta aukera hori askatasunez hautatu duenak, ezkontza-lotura indarrean dagoen bitartean, berdin da bikotekideak elkarrekin ezkonduta egon, edo haietako bat beste norbaitekin ezkonduta egon (ezkontza eta izatezko bikotea elkarren baztertzaileak dira, bi pertsona elkartzeko eta bizi-proiektu familiar batean parte hartzeko borondatezko aukera desberdinen emaitza). Bestalde, kalifikazio hori merezi du, berrikuspenaren ondorioz sortutako interes publikoaren bizitasunari eta garrantziari erreparatuta; bestela, familia-nukleo bat baino gehiagotako kide izateaz gainera (A.P.M. andrearen kasua) araubide juridiko desberdinen ─ezkontza eta izatezko bikotea─ mende dauden pertsonek elkarrekin dituzten eskubide eta betebeharren arteko gatazkak sortuko lirateke. Alderdi horiek justifikatzen dute, zalantzarik gabe, eskatutako deuseztasuna.


      Amaitzeko, Batzordearen aburuz, AJAPELen 106. artikuluan ezarritako mugak ez dira aplikagarriak dagokigun kasuan. Artikulu horren arabera, berrikusteko ahalmenaz baliatzerik ez dago, “akzioen preskripzioa, epeen amaiera edota bestelako gorabeherak direla-eta, berrikusketa hori ekitatearen, fede onaren, herritarren eskubideen edo legeen aurkakoa bada”.


      Aitzitik, esan beharko litzateke, inskribatzea lortzeko, bikotekideek ez zutela jokatu eska daitekeen zintzotasunaz; izan ere, adierazi zuten ─gezurra izanda─ ez zeudela beste pertsona batekin ezkontzaz edo izatezko bikote gisa lotuta, eta polizia ikerketan ari da faltsutze-delitua gertatu ote den argitzeko.


      37/2013 ABJI, 18.etik 25.era par.


      


      Ebazpen-proposamenak erabateko deuseztasun-kausa gertatu izana argudiatzen du ondorengo lerroetan adierazi bezala.


      Interesdunak bere garaian erreklamatutako konpentsazio ekonomikoak, zerbitzua gaueko txanda planifikatuan emateagatik jasotzeko osagarriak zirela-eta ─abenduaren 27ko 438/2005 Dekretuak, 2005., 2006. eta 2007. urteei dagokienez Ertzaintzako langileen lan-baldintzak araupetzeko akordioa onartzen duenak, 20.8 artikuluaren bidez arautuak─, bai eta produktibitate-osagarria ere, larunbatetan, igandetan edo jaiegunetan lan egiteagatik ─aipatutako xedapenaren 56. artikuluaren bidez arautua─, zerbitzua benetan ematearen baldintzapean daude, egoera jakin hauetan izan ezik: amatasun-lizentzia, gaixotasunagatik edo istripuagatik hartutako lizentzia, eta aldi baterako ezintasuna, 56. artikuluaren hirugarren atalean jasotako egoerak edo zioak gertatuz gero.


      Horrenbestez, diziplinazko faltagatik jarritako zigorra ─gero deuseztua─ betetzea ez dago lanordu eraginkor gisa zenbatzen diren egoeren artean. Izan ere, zigorra betetzeko aldia, hura eragin zuen diziplinazko falta deuseztu ondoren, zerbitzu aktibotzat jo behar da, baina ez da benetan emandako lan-prestazioa.


      Hortaz, ez da lanpostuari besterik gabe lotutako ordainsaria, hara atxikitako funtzionario orok jaso beharrekoa. Aitzitik, ordainsari osagarria da, ordu jakin batzuetan emandako zerbitzua konpentsatzen duena, eta jaso ahal izateko ezinbestekoa da lanpostuan benetan jardutea, nekagarritasun berezia dakarten ordutegi-baldintza zehatz eta espezifikoetan. Interesdunaren kasuan ez da halakorik gertatu, berariazko lan-baldintza horietan zerbitzurik eman ez duelako.


      Kontsulta egin duen organoaren arabera, gaueko eta jaiegunetako osagarri hori jaso ahal izateko benetako prestazioa eman behar izatea berretsi da administrazioarekiko auzien epaitegietako zenbait epaitan. Aipatzen badira ere, haien kopiarik ez da erantsi. Edukiaren zati batzuk jasota daude Giza Baliabideen zuzendariaren 2010eko uztailaren 13ko ebazpenean eta Euskal Autonomia Erkidegoko Justizia Auzitegi Nagusiko administrazioarekiko auzien Salaren 102/2009 epaian (jurisprudentziaren datu-basean zenbaki hori duten bi epai daude, baina ez bata, ez bestea, ez dira gai honi buruzkoak, JUR 346936 eta JUR 346997).


      Dena dela, garrantzitsuena da benetako prestazioa ematen ez bada, sailak ateratzen duen ondorioa dela funtsezko baldintza bat ez dela bete.


      Hala ere, berriz esan behar da ez dela nahikoa alegatzea ordenamenduaren arau-haustea dagoela. Arau-hausteak, gainera, kualifikatua izan behar du, egintza administratiboak onartzen dituen eskubideak eta gaitasunak lortzeko beharrezkoak diren betekizunak falta direlako, hain zuzen ere, lege-esparru eta arau-esparru zehatzean oinarri juridikoak, ez materialak eta osagarriak, direnak. Gabezia hori gauzatuz gero bakarrik gertatuko litzateke eskubide osoko baliogabetasuna.


      19/2007 irizpenean ohartarazi genuen legez, orokortasunak alde batera utzi eta kasu zehatza aztertu behar da, oinarrizko betekizunaren kontzeptua zehazteko, araubide aplikagarriari jarraiki. Aurreikusitako ondorioa gertatzeko subjektuak edo objektuak nahitaez gauzatu behar duen egintza izango da.


      Kasu horretan, epaitza horretarako, Ertzaintzako langileen ordainsariak erregulatzen dituen araudi-esparrua aztertu behar da, ordainsari horiek lortzeko oinarriak identifikatzeko, baita oinarri horien artean funtsezkotzat zein jo daitekeen identifikatzeko ere, egintza zehazten duten elementuak direlako eta, ondorioz, onuradunari dagozkion eskubideak eta gaitasunak lortzeko ezinbestekoak direlako.


      Zalantzarik gabe, ordainsarien gaineko hainbat legeren oinarriak aplikatu behar dira, hain zuzen ere, Euskal Herriko Poliziari buruzko uztailaren 17ko 4/1992 Legearenak eta hura garatzen duen Ertzaintzako funtzionarioen ordainsariei buruzko abenduaren 16ko 298/1997 Dekretuarenak. Dena den, modu zuzenagoan aplikatu behar dira. Izan ere, hemen landutako ordainketa 438/2005 Dekretuaren, abenduaren 27koaren, 2005., 2006. eta 2007. urteei dagokienez Ertzaintzako langileen lan-baldintzak araupetzeko akordioa onartzen duenaren, 20.8 eta 56 artikuluetan oinarritzen da, eta hori hartu beharko da kontuan ordainsaria jasotzeko funtsezko betekizuna den zehazteko.


      20. artikuluak txanden ordu-araubidea erregulatzen du, eta 8. paragrafoak ezartzen du atsedenaldia edo osagarri bat jasotzeko aukera, “gauean planifikaturiko eta benetan egindako egun oso bakoitzeko”. Halaber, eskubide hori izango du “gaueko txanda planifikatuta izanik, laneko beste txanda batean ematen bada zerbitzua zerbitzuaren beharrak direla-eta”.


      Bestalde, 56.1 artikuluak Ertzaintzako kide guztiei aplikatu beharreko ekoizkortasun-osagarria ezartzen du, “baina osagarria jasotzeko zerbitzua benetan eman behar da”, a) idatz-zatiaren arabera, larunbatean, igandean edo jaiegunean, Hitzarmen honetako 20. artikuluan aurreikusitako txanden ordu-araubideari jarraiki (Laguntzako Zerbitzuko kideak izan ezik). Hala ere, 3. paragrafoan zehazten da, pertsonalak ez duela galduko lehen atalean ezarritako zenbatekoak jasotzeko eskubidea, laneko absentziak honako kasuetan gertatzen direnean:


      “a) Ertzainek amatasun lizentziako nahitaezko sei asteko baimena izan den denbora.


      b) Zerbitzu-egintzatzat hartutako poliziako jardueraren ondorioz aldi baterako ezintasun egoeran emandako denbora.


      c) Laneko istripuaren ondoriozko aldi baterako ezintasunean emandako denbora, istripua honelakoetan gertatu bada:


      - leku-aldaketa egitea larrialdiko zerbitzuan programatu gabeko jardueratan.


      - atxiloketa egiten denean zerbitzuak iraun bitartean.


      - zerbitzuan erasoa jasatea.


      - Ertzaintzakoak ez diren hirugarrenek zerbitzuan eragindako zirkulazio-istripuak.


      - gorabehera berehala eta zuzenean deuseztatzean.


      Ez dira jaso kasu horietan aldi baterako ezintasuneko baxa psikologikoak edo psikikoak eragiten dituzten lan-istripuak”.


      Erraz ondoriozta daitekeen bezala, ordainsaria jasotzeko lanaldia benetan egin behar den arren, pentsa daiteke ez dela oinarrizko betekizuna, gaueko edo larunbateko, igandeko edo jaieguneko txanda egin gabe ere zenbait kasutan osagarria jaso daitekeelako.


      Aipatutako arau-esparrua ikusirik, osagarri horiek jasotzeko oinarrizko betekizuna izan daiteke ertzainek txanden ordu-araubidea duten lanpostuak bete behar izatea.


      Are gehiago, kasu berezi horiek guztiek ezaugarri berbera daukate: polizia-funtzionarioari planifikatutako lanaldia betetzea galarazten dioten egoera bereziak dituzte.


      Ildo horretatik, ezin da adierazi interes publikoaren helburuen aurkakoa dela ARE jaunari bere eskubideak itzultzean, ....(e)ko ertzain-etxeko unitatearen I1 A lan-taldean zerbitzuak eman izan balitu jasoko lituzkeen gaueko eta jaiegunetako osagarriak ere ematea. Izan ere, ARE jaunak jasan duen egoera ezohikoa izan da, eta polizia-administrazioak sortu du, enplegurik eta soldatarik gabe utzi duelako epai irmoz baliogabetu den zigor batean oinarriturik.


      Nabarmentzekoa da alderdi hori, hau da, erreklamatutako zenbateko zehatzen (bi asteko gaueko lana eta sei jaiegun) eta lanik gabeko denboran egin izan beharko zukeen lanaren bateragarritasuna, ez dela zalantzan jarri inolaz ere. Hala, lanik gabe bidegabeki utzi izan ez balute, txanda eta egun horietan lan egitea egokituko zitzaiokeen.


      Horrenbestez, Batzordea ezin daiteke sail izapidegilearen planeamenduarekin bat etorri, oinarrizko betekizunek soilik ahalbidetzen baitute AJAPELen 62.1.f artikuluaren ondoriozko berrikusketa eragitea, eta aztertzen ari garen kasuak ezin du sortu gaueko eta jaiegunetako osagarriak jasotzeko zerbitzua benetan egiteak.


      162/2013 ABJI, 39.etik 56.era par.


      


      E) AJAPELen 62.1.g) artikulua. Lege-mailako xedapen batean berariaz ezartzen den beste edozeinen erabateko deuseztasuna


      Sektore Publikoaren Kontratuen Legearen 31. artikuluak (egun Sektore Publikoaren Kontratuen Legearen Testu Bateginaren 31. artikulua) ezartzen du kontratuak baliogabeak izango direla, “kontratua prestatzeko egintza edo behin-behineko edo behin betiko esleipen-egintzak baliogabeak badira hurrengo artikuluetan aipatzen diren administrazio-zuzenbideko edo zuzenbide zibileko arrazoietako bat tarteko”. Sektore Publikoaren Kontratuen Legearen 32. artikuluan (baita Sektore Publikoaren Kontratuen Legearen Testu Bateginaren 32. artikuluan ere) zerrendatzen diren administrazio-zuzenbideko baliogabetasun-kausen artean daude honako hauek: a) AJAPELen 62.1 artikuluan adierazitakoak; b) esleipendunak jarduteko gaitasunik ez izatea, edo kaudimen ekonomiko edo finantzarioa eta gaitasun tekniko edo profesionala ez izatea, edota lege honetako 49. artikuluan aipatutako debeku edo bateraezintasunetako batean sartuta egotea (gaur egun Sektore Publikoaren Kontratuen Legearen Testu Bateginaren 60. artikulua). Sektore Publikoaren Kontratuen Legearen Testu Bateginaren 22. artikuluaren arabera, jarduteko gaitasunik edo kaudimenik gabeko pertsonen eta eskubide osoz kontratatzeko debekuak eragiten dituzten kasuetan dauden pertsonen aldeko esleipenak biltzen ditu. Horri eragin gabe, beste arau bat eransten du: interes publikoari kalteak eragitea saihesteko, organo kontratatzaileak hitzartu ahalko du enpresaburuak kontratua gauzatzen jarraitzea, klausula berberekin, beharrezkotzat jotzen den denboran.


      Horrenbestez, aztertu beharko litzateke esleitzeko egintzak AJAPELen 62.1 artikuluaren g) idatz-zatia azaldutako deuseztasun-kausa eragiten duen, hau da, lege mailako xedapen batean espresuki ezarritako beste edozein motibo.


      Administrazio kontsultatzailearen arabera, RESA merkataritza-sozietateak ez zuen Sektore Publikoaren Kontratuen Legearen Testu Bateginaren 16.1.a) artikulua betetzeko agiriak exijitutako kaudimen ekonomiko-finantzarioa ziurtatu, lizitaziorako erantzukizun zibileko aseguru baliogabea (indarrean ez zegoena) aurkeztu baitzuen.


      Sektore Publikoaren Kontratuen Legearen Testu Bateginaren 16.1 artikuluak tasatutako hainbat modu adierazten ditu enpresaburuak kaudimen hori ziurtatzeko: a) finantza-erakunden txostena edo arrisku profesionalen kalte-ordainen asegurua edukitzearen ziurtagiria, halakorik izanez gero; b) pertsona juridikoen kasuan, urteko kontuak edo horien laburpena, pertsona juridikoen kokaleku diren Estatuetan kontuok aurkeztea beharrezkoa bada, eta; c) negozio-zifra orokorrari eta azken hiru ekitaldietan enpresak egindako obrei, hornidurei, zerbitzuei edota lanei buruzko adierazpena. Hala ere, Sektore Publikoaren Kontratuen Legearen Testu Bateginaren 16.2 artikuluak onartzen du, “justifikatutako arrazoiengatik enpresaburu batek ezin baditu adierazitako erreferentziak aurkeztu” Administrazioak nahikotzat jotzen dituen bestelako agiriekin ziurtatu ahalko du. Egungo Sektore Publikoaren Kontratuen Legearen 84. artikuluak izapidea betetzea eskatzen du, beste dokumentu bat aurkezteko baimena eman beharko baitzaio.


      Administrazio-klausula partikularren agiriaren 9. klausulak ezartzen du, gaitasunari eta kaudimenari buruzko 1. gutun-azalaren C) idatz-zatian, kaudimen ekonomikoa eta finantzarioa ziurtatzen duten dokumentuak txertatu behar direla, eta Sektore Publikoaren Kontratuen Legearen Testu Bateginaren 16. artikulua jaso behar duela, beharrezko aldaketekin.


      Administrazio-klausula partikularren agiriaren 12. klausulak egintza publikoan egingo den proposamenen irekiera eta azterketa izapidea agintzen du. Klausula horri jarraiki, “1. gutun-azalaren barruan aurkeztutako dokumentazioak akatsak izango balitu, eta zuzentzeko modukoak izango balira, eskaintzaileari jakinaraziko zaizkio, kontratazio-batzordeak adierazitako epean zuzendu ditzan. Epea proposamen ekonomikoak eta teknikoak irekitzeko dataren aurrekoa izan beharko da. Akatsa zuzentzeko modukoa izango ez balitz, eskaintzailea lehiaketatik kanpo utziko da”.


      Bestalde, 16. klausularen arabera, kontratua sinatu baino lehen, esleipendunak agirian ezarritako betekizunak betetzen dituela ziurtatu beharko du, zehazki, exijitutako aseguru kontratua: “bere kontura sinatutako eta kontratuaren iraupen osorako aseguru-poliza edo horri buruzko erakunde aseguratzailearen ziurtagiria aurkeztuko du, kontratua gauzatzearen erantzukizun zibileko arriskua bermatzeko, eta agiri honen hasieran adierazitako “ezaugarri taulako” estaldura-zenbatekoa izango du gutxienez”. Kontratuaren ezaugarriak biltzen dituen hasierako karatulan, bost milioi eurokoa da erantzukizun zibileko aseguruaren zenbatekoa.


      Esan daiteke kaudimen ekonomikoko eta finantzarioko betekizunaren helburua Administrazioak gutxieneko baldintza ekonomiko batzuk betetzen dituzten kolaboratzaileak edukitzea dela, kontratuaren xedea behar bezala betetzeko funtsezkoak direlako.


      Aseguruak, halaber, kontratua gauzatzeko eragiketen ondorioz hirugarrenei eragiten zaizkien kalte eta galerak ordaintzeko kontratistaren betebeharra bermatzen du,Sektore Publikoaren Kontratuen Legearen Testu Bateginaren 97.1 artikuluari jarraiki.


      Esan behar da kaudimen-betekizuna eta kontratua formalizatu aurreko betekizun bat nahasten direla, Sektore Publikoaren Kontratuen Legearen Testu Bateginaren 54.2 artikuluaren arabera: lehenak enpresen gaitasuna egiaztatzen du; bigarrena, ordea, enpresa esleipendunari baino ez zaio eskatu behar, kontratua gauzatzeko agindua eman ondoren.


      Aurretik azaldu dugun bezala, kaudimen ekonomiko eta finantzarioari dagokienez, agiriek Sektore Publikoaren Kontratuen Legearen Testu Bateginaren 16. artikulua biltzen dute, hainbat aldaketarekin, eta, horrenbestez, ez dituzte lizitatzaileak erantzukizun zibileko aseguru bat aurkeztera behartzen. Are gehiago, Kontratazioko Aholku Batzordearen uztailaren 23ko 78/09 txostenak zera adierazten du: “kontratua behar bezala betetzeko bermea eta kontratua gaizki gauzatzearen ondoriozko kalte eta galeren bermea behin betiko bermearen bidez estalita dago gure zuzenbidean”. Bestalde, enpresei arrisku profesionalen kalte-ordainen asegurua aurkeztea exijitzea ukatzen du, teknikoki profesionalei dagokielako.


      Horregatik bakarrik ondoriozta daiteke partzuergoaren arrazoiak ez direla egokiak, esleipen-egintzaren deuseztasun-oinarriak alegatzen badu “RESAk aurkeztutako erantzukin zibileko asegurua 2008ko urtarrilaren 1eko 12:00etatik iraungita dagoela, eta indarrean dagoela ziurtatzeko 1.01.2007ko urtarrilaren 1etik 2007ko abenduaren 31ra arteko ordainagiria aurkeztu duela, baina horren ordez bost milioi euroko asegurua aurkeztu behar zuela eta 2008ko apirilaren 17an baldintza betetzen zuela egiaztatu behar zuelako, hori baitzen proposamenak aurkezteko mugaeguna”.


      Sektore Publikoaren Kontratuen Legearen Testu Bateginaren 16. artikuluaren eta administrazio-baldintza partikularren agiriaren 9. klausularen arabera, Batzordearen ustez, enpresak kaudimen ekonomiko eta finantzarioa behar bezala egiaztatu du (Kontratazio Mahaiaren 2008ko ekainaren 11ko kalifikazio-hitzarmenaren arabera ondoriozta daitekeenez) bi finantza-erakundeen (...... eta ......) ziurtagiriak aurkeztu dituelako, baita auditoretza-txostenak eta negozio-zifraren eta egindako lanen gaineko adierazpena ere (2005., 2006. eta 2007. urtekoak). Mahaiak ziurtagiri hori onartu zuen proposamenak irekitzeko izapidean.


      Batzordearen ustez, gainera, aurkeztutako asegurua ez zen 2008ko urtarrilaren 1ean iraungitzen, enpresa aseguratzaileak adierazitakoaren arabera: “the contract shall automatically be renoved for sucessive one-year periods unless terminated by either party in writing not later than 3 months (1 month for machinery and machinery break down insurance) before expiry”.


      Hala, 2007ko ekainaren 29ko ordainagiria 2007. urte osoari zegokion estaldurarako ordaindu zen, eta horrek 2008ari zegokion ordainagiria aurkeztea ezinezkoa zela bermatzen du, kontratua automatikoki berritu zelako eta polizaren zenbatekoa ordaintzeke zegoelako (hori hurrengo urtean egingo zen, handik denbora gutxira).


      Horregatik, Batzordeak ez du uste enpresa esleipendunaren kaudimen ekonomiko eta finantzarioa ziurtatzeko exijentzia ez denik bete.


      152/2013 ABJI, 125.etik 140.era par.


      


      Eskubide osoaren deuseztasunaren hurrengo arrazoia Sektore Publikoaren Kontratuen Legearen Testu Bateginaren 79.1 eta 84 artikuluen arau-haustean oinarritzen da.


      Partzuergoak justifikatzen du berrikuspen batean RESAren kontratazio-baldintzak aldatu zirela, eta gainerako enpresa lizitatzaileek eskaintza ekonomiko egitean agirira egokitu zituztela.


      RESA enpresak agirietan eskatutako eredua bete arren, , espendienteko dokumentazioan ere ikus daiteke enpresari garrantzia kentzen dion idatzi bat erantsi zuela. Izan ere, goiburuan ohar ondoko ohar hau du: “hausnarketa sorta batean oinarrituta dago, baliteke beharrezkoak ez izatea arriskuek inplizitu dituztelako, baina aintzat hartu nahi ditugu, nahiz eta errepikakorrak izan”.


      Batzordearen ustez, enpresak idatzi hori aurkeztu zuelako bere arauen arabera jokatzen ari zela ulertzea gehiegizkoa da. Sektore Publikoaren Kontratuen Legearen Testu Bateginaren 79.1 artikuluak proposamenak klausula administratiboen agirian adierazitako eredura egokitu behar direla ez ezik, adierazten du proposamena aurkezteko enpresaburuak klausula guztiak onartu behar dituela, salbuespenik gabe, lizitatzaileek ez dezaten klausulen edukia aldatu.


      Administrazio instrukzio-egileak adierazi du Gipuzkoako Hondakinen Kudeaketa SAk zehaztasun horiek aintzat hartu zituela, kontratuan hainbat ñabardura gehitu zituelako.. Egiatan kontratuaren eta agiriaren artean bateraezintasunik balego, baliogabetzea, hala balegokio, ekar lezakeen akatsa ez legoke esleipen-ekintzan, kontratuan bertan baizik, agiriei egokituta egon behar baita. Sektore publikoaren kontratu-legearen testu bateginaren 49.5. artikuluak agindu zehatza ematen du: kontratuak agiri partikularren edukiari egokitu behar zaizkio, eta agiri horien klausulak kontratu bakoitzaren zati izango dira.


      Edonola ere, urriaren 12ko 1098/2001 Errege Dekretuaren bidez onartutako administrazio publikoen kontratuen legearen Erregelamendu orokorraren 84. artikuluan dago araututa proposamenei uko egitea. Nahitaez ekarriko dugu lerrootara aipatutako artikuluaren edukia: “Proposamenetako bat ez baletor bat aztertutako eta onartutako dokumentazioarekin, lizitazioaren oinarrizko aurrekontua gaindituko balu, ezarritako ereduaz oso bestelakoa balitz, edo proposamenaren zenbatekoa nabarmen akasduna balitz, edo lizitatzaileak bideraezintasuna lekarkeen errorerik edo funsgabetasunik aitortuko balu, mahaiak baztertu egingo du, ukoaren arrazoiak azaltzen dituen ebazpenaren bidez. Aldiz, ereduaren hitzetako batzuk aldatzea edo alde batera uztea ez da aski arrazoi izango proposamenari uko egiteko, baldin eta aldaketak edo alde batera uzteak ez badute zentzua aldarazten”.


      Zorrotzegi jokatzea litzateke idazki hori dela kausa proposamenari uko egitea, eta eskaintzaileak berak erretiratu behar lukeen kasu iritziz gero, Mahaiari legokioke erretiratzeko beharrezkotasuna jakinarazteko ardura, akatsa zuzentzeko, SPKLAOren 81.2 artikuluaren arabera.


      Bistan da Mahaiak ez ziola uko egin proposamenari, zuzenketa-prozedura hori aktibatu ere ez zuen egin; izan ere, zantzuen arabera, aipatutakoa gehitzeak ez du eredua aldarazten.


      Arrazoi hori orain baliatzea enpresa esleipenduna lizitaziotik kanpo uzteko ez dator bat Erkidegoko zuzenbidearen printzipio orokorretako bat den proportzionaltasunaren printzipioarekin, Swedish Match, C-210/03, kasuaren gainean EEJAk 2004ko abenduaren 14ean emandako 365/2004 epaiaren eta Fabricom kasuaren gainean EEJAk 2005eko martxoaren 3an emandako 53/2005 epaiaren arabera. Printzipio horren arabera, lizitatzaileei tratu berdina ematearen eta kontratu-esleipenerako prozedura-gardentasunaren printzipioak zaintzea bermatzeko beharrezko esklusio-neurriak baizik ez dira ezarriko.


      152/2013 ABJI, 153.etik 161.era par.


      


      Kontsulta-organoak kausa abiarazi du, bere iritzian honako artikulu hauek urratu direlako: SPKLren 43.1, 51.1 eta 130. artikuluak, Administrazio Publikoen Kontratu-legearen Araubide Orokorra (aurrerantzean, araubidea) onartzen duen urriaren 12ko 1098/2001 Dekretuaren 22. eta 83.6 artikuluak eta Administrazio-klausula partikularren agirien 11. eta 13. artikuluak. Izan ere, gaitasuna eta kaudimena egiaztatu ez duen aipatutako merkataritza-sozietateari esleitu zaio kontratua; alegia, SPKLren 32.b) artikuluan aurreikusitako baliogabetze-kausaren pean erori da.


      SPKLren 43.1 artikuluak honakoa dio: “Jarduteko gaitasun osoa duten Espainiako edo atzerriko pertsona natural edo juridikoek bakarrik kontratatu ahal izango dute sektore publikoarekin, betiere kontratatzeko debekuren batek eragiten ez badie eta kaudimen ekonomiko eta finantzarioa edo gaitasun tekniko eta profesionala egiaztatu badute edo, lege honek hala eskatzen duenean, behar bezala sailkatuta badaude”.


      SPKLren 51.1 artikuluak honakoa dio: “Sektore publikoarekin kontratuak egin ahal izateko, enpresaburuek gutxieneko baldintzak bete beharko dituzte kontratazio-organoak ezarritako kaudimen ekonomiko eta finantzarioari edo gaitasun profesional eta teknikoari dagokienez. Betekizun horren ordez, sailkatuta egotea eskatu ahal izango zaie, baldin eta, lege honetan ezarritakoaren arabera, hala egoteko betebeharra badute”.


      SPKLren 130. artikuluan dago ezarrita, besteak beste, zein den aurretiazko betekizunak betetzearen egiaztagiriak aurkezteko erregimena prozedura irekian –prozedura ireki bidez esleitzekoak ziren kontratuko II. fasetik VI.era artekoak–.


      SPKLren 32. artikuluan zerrendatzen diren administrazio-zuzenbideko deuseztasun-kausen artean dago honakoa: esleipendunak jarduteko gaitasunik ez izatea, edo kaudimen ekonomiko edo finantzarioa eta gaitasun tekniko edo profesionala ez izatea, edota lege honetako 49. artikuluan aipatutako debeku edo bateraezintasunetako batean sartuta egotea.


      Aipatutako manuek dakarten erregimena dela eta, esleipena aipatutako deuseztasun-kausaren baten arabera gauzatu den aztertzea egoki da; izan ere, Administrazio-prozedura Erkidearen Araubide Juridikoaren Legean deuseztasun-kausen gainean ezarritako araubide orokorraren arabera, balizko arau-haustea barne hartuko luke aipatutako legearen 62.1. artikuluaren g) idatz-zatiak: “lege mailako xedapen batean espresuki ezarritako beste edozein motibo”.


      Administrazio kontsultatzailearen arabera, IBH merkataritza-sozietatek ez zuen eskatutako dokumentazioa zuzendu agindutako epean. Esaten denez, “GHKn ez da inon jasota ageri IBHk ezer egiaztatu zuenik aipatutako datan; izan ere, merkataritza-sozietate honek zegokion dokumentazioa posta arruntaz igorri zuen –Lagunako (Belgika) posta-bulegoaren zigilua da horren seinale, martxoaren 26koa–, baina ez dago inon jasota GHKren bulegoetara hurrengo egunean iritsi zenik”.


      Gogoan hartu behar da txostenak dioena; alegia, kontratazio-mahaiaren 2009ko apirilaren 1eko bileraren aktan jasotakoaren arabera, bi proposamenak (“IBHrena, ...” eta T, SA; W; GAA, ABEErena) aurkeztu zirela “hiru egun baliodunen epean, eta dokumentazioak...hautemandako akatsak zuzentzen dituela”.


      Esan gabe doa, deuseztasuna eragiten duen akatsari buruzko salaketaren oinarria hori izaki, begien bistakoa da deuseztasun-izaera aitortzeko nahikoa garrantzirik ez duela. Asko jota, baliogabegarritasuneko akatsa da, non eta ez bada baliaezintasunik gabeko irregulartasun soila, SPKLren 32.b) artikuluan adierazitakoari jarraiki: “Behar bezala egiaztatutako jarduteko gaitasunik ez izatea, edo kaudimen ekonomiko edo finantzarioa eta gaitasun tekniko edo profesionala ez izatea”. Hau da, adierazitako esparruetako batean gabetasun egiazko eta egiaztatua izatea galdatzen da, formazko irregulartasun soilak (daudenik ere egiaztatu ez direnak) kanpo utzita.


      Estatuko Kontseiluak administrazio publikoen Kontratu-legearen aurreproiektua aztertzeko abenduaren 2ko 1270/93 Ebazpenean adierazi zuenaren arabera, “...egiazko deuseztasun-kausa jarduteko gaitasuna ez gauzatzea da, ez jarduteko gaitasuna ez egiaztatzea (...); are gehiago, kaudimena zuzenean egiaztatu behar izatea ez da nahitaezko betekizuna izaten”. Hori dela eta, aurreikusitako lege-testuaren manua –baliogabetzeak jasotzen zituena– aldatzea gomendatzen da, ez dezan aipatu “egiaztapen-gabetasuna” eta arreta eman diezaion galdatutako kontratatzeko “betekizunen gabetasunari”. Hain zuzen ere, horixe adierazten du orain SPKLren 32.b) artikuluak.


      157/2013 ABJI, 155.etik 164.era par.


      


      III. Hirigintza tresnak


      Esan dugunaren arabera, aztergai dugun kasuan, Udal kontsultatzailearen iritzian, 2007ko apirilaren 4ko Ondarroako Udalaren Osoko Bilkuran adostutakoa; alegia, Txomin Aguirre Ikastolaren patioa erabiltzeko Andra Mari parrokiarekin egindako hitzarmena, erabat baliogabea da, Administrazio-prozedura Erkidearen Araubide Juridikoaren Legearen 62.1.f) artikuluan zehaztutako deuseztasun-kausarekin bat datorrenez.


      Aztertzeari ekin aurretik, aurre-ohartarazpen bat egin beharrean gaude; ezbaian dagoena ez da aldeen arteko harremana egituratzeko hirigintza-hitzarmen baten baliatu izana, ezta hitzarmen horretan trukatze-betebeharra sartzeko aukera egotea ere.


      Hitzarmena onartu zenean, lurzoruari eta hirigintzari buruzko ekainaren 30eko 2/2006 euskal Legea indarrean zen jada. Lege horren zazpigarren xedapen gehigarriak alderdi horiei barne hartzen ditu, bi mota bereizita: a) hirigintza-antolamenduko hitzarmenak, indarreko plangintzan balizko aldaketen edukia zehazteko; eta, b) hirigintza-gauzapenerako hitzarmenak, hitzarmena gauzatu denean indarrean dagoen plangintza gauzatzeko eta kudeatzeko baldintzak ezartzeko.


      Gure iritzian, gauzapeneko hirigintza-hitzarmena da aztergai dugun hau. Horixe jartzen duten agerian aurrekariek. Xedea Ondarroako Arau Subsidiarioetan lurpea aprobetxatu daitekeen gune libreen tokiko sistema gisa zehaztutako lursailean lurrazpiko aparkaleku publiko bat eraikitzea da. Plangintza egoki gauzatzea ahalbidetzeko, aldeek etorkizuneko gauza trukatzeko kontratua sinatu dute. Halaber, hainbat lursailez osatutako espazio partekatuaren jolas- edo kirol-erabilera partekatuari buruzko hainbat konpromiso hartu dituzte.


      Ez da lehen aldia Batzordeak hirigintza-hitzarmen bat onartzen den Osoko Bilkura baten Akordioaren deuseztasuna aztertzen duena. Ondorioz, 89/2007 ebazpenean esan genuena gogoraraztea aski gerta daiteke:


      “Laburbilduz, (...) administrazio publikoek partikularrekin sinatutako gauzapeneko hirigintza-hitzarmenen erregimen juridikoa aplikatu behar da; izan ere, jurisprudentzian adierazitakoaren arabera, kontratu horiek egiazko kontratu dira, eta Kode Zibilaren 1.262. artikuluan aipatutako ezinbesteko betekizunak –onespena, objektua eta kausa– betetzea galdatu behar zaie(esaterako Auzitegi Gorenaren 30-4-1979 eta 13-7-1984 epaiak). Halaber, kontratu-izaera horren ondorioz, edukiak edukia bera adostu duten aldeak behartzen ditu hartutako konpromisoak betetzera, Legeak debekatutako prestazioak –hori da kasu honen muina– izan ezik”.


      Ez dago lekuz kanpo honakoa aipatzea; alegia, LHLren 7. xedapen gehigarriak eskubide osoko deuseztasun-kasu berritzaile bat barne hartzen du, Administrazio-prozedura Erkidearen Araubide Juridikoaren Legearen 62.1.g) artikuluan adierazitakoarekin bat datorrena (“lege mailako xedapen batean espresuki ezarritako beste edozein motibo”): erabat baliogabeak izango dira aginduzko lege- edo erregelamendu-arauak, lurralde- edo hirigintza-plangintzakoak barne, zuzenean urratzen dituzten hirigintza-hitzarmenetako xedapenak.


      Lehen esan dugun bezala, ez da hori administrazio aztertzaileak darabilen argudioa aztergai dugun akordioa baliogabetzeko.


      Berariaz hirigintza-hitzarmenaren edukiari dagokionez, gehitu behar da LHLren legegileak kontuan hartu zuela ondasunen-trukea. Hala, prozedura-betekizunetan aipatutakoaren gaineko berariazko prozedura-betekizuna ezarri zuen (LHLren 7. xedapen gehigarriaren 7. paragrafoa.


      Trukea, nagusiki, honakoan datza: Ondarroako Andra Mariaren parrokiak lursail bat emango du, trukean, aparkalekua behin eraikita, eskualdatutako lurzoruaren zati bat (832,65 m2) jasotzeko, ez, ordea, azalera horri dagokion lur-azpia, Udalaren jabetzakoa izaten jarraituko duelako. Gainera, bost aparkaleku ere jasoko ditu parrokiak.


      Udalaren Osoko Bilkuraren Akordioaren bidez, oraingo gauza (jabetza pribatuko lursaila) etorkizuneko gauza baten (bost aparkalekuak) eta Parrokiak hasieran emandako lurretan eraikiko den lurpeko aparkalekuaren zati baten truke ematea onartzen da. Mota honetako kontratuak sinatzea onartu du, eragozpenik jarri gabe, Auzitegi Gorenak; esaterako, Auzitegi Gorenaren 2001eko uztailaren 16 Epaiak—JB 2001/7757 (etxebizitzei buruzkoa izan arren) honakoa dio:


      “Kode Zibilaren 1.538 artikuluaren arabera, trukea kontratu mota bat da; kontratugileetako batek gauza bat ematen du, beste bat jasotzeko. Aipatutako lege-testuaren 1.271 artikuluaren arabera, kontratuaren objektu izan daitezke gizakien merkataritzatik kanpo ez dauden gauza guztiak, etorkizunekoak barne. Ondorioz, orube bat ematea, trukean orube horretan eraikiko diren etxebizitzak jasotzeko, truke-kontratua da. Kontratu horretan, etorkizuneko gauzak etxebizitzak dira, egiazkoak direnak eta zehazki zehaztuta daudenak”


      Aipatutako truke-kontratuari dagokionez, higiezinen erosketetan eta besterentzeetan, kontratu administratiboa eta kontratu pribatua bereizten dituen muga zehaztea egiteko konplexua da.


      Administrazio publiko batek higiezin bat erosten duenean, Auzitegi Gorenaren iritzian “funtsean, objektuari edo negozioaren xedeari erreparatu behar zaio; hala, harreman juridikoak izaera administratiboa izango du, baldin eta zerbitzu publiko bat emateak sorrarazi badu. Kasu honetan, zerbitzu publiko deritze administrazioak gauzatutako jarduera guztiei, baldin eta bere eskumeneko interes orokorra betetzeko beharrezkoak badira, eta, ondorioz, berari dagozkion eginkizun berezien barne badaude“ (1990ko urriaren 30eko Auzitegi Gorenaren epaia. JB 1990/8400).


      Aztergai dugun kasua, beraz, Administrazio Publikoen Kontratuen Legearen Testu Bategina onartzen duen ekainaren 16ko 2/2000 Legegintzako Errege Dekretuaren 5.b) artikuluarekin bat letorke (orduko indarreko araudiari erreparatuta), udalerrien hirigintza-eskumenak gauzatzeari lotuta dagoelako [Toki Araubidearen Oinarrien apirilaren 2ko 7/1985 Legearen 25.2.d) artikulua]; izan ere, xedea udalerriko aparkaleku-premiari erantzutea da.


      Edonola ere, ikuskatu beharreko gaia hirigintza-hitzarmena onartzeko ekintza denez, kontratu administratiboen eta pribatuen artean bereizteak ez du aparteko garrantzirik, prestaketari eta esleipenari dagokienez, arau administratiboak aplikatu behar direlako (APKLren 7.1 eta 9.1 artikuluak).


      Ondorio berdina aterako dugu apirilaren 18ko 781/1986 Legegintzako Errege Dekretuak arautzen duen toki-araubidean indarrean dauden lege-xedapenen testu bateginaren 112. artikuluari jarraiki, bereizketa funtsezkoa delako “ondorioetan eta azkentzean” bakarrik.


      Berariazko arau administratiboa denez, nahitaez aipatu behar da ekainaren 13ko 1372/1986 Errege Dekretuak onartutako tokiko erakundeen ondasunen erregelamenduaren 112.2 artikulua.


      Bestalde, Sektore Publikoaren Kontratuen Legearen 61. artikuluak ezartzen du kontratuak baliogabeak izango direla, “kontratua prestatzeko egintza edo esleipen-egintzak baliogabeak badira hurrengo artikuluetan aipatzen diren

      administrazio-zuzenbideko edo zuzenbide zibileko arrazoietako bat tarteko”. Administrazio-zuzenbideko deuseztasun-kasuak APKLren 62. artikuluan zerrendatzen dira (besteak beste, jakina, AJAPELren 62.1 artikuluan adierazitakoak). Aldiz, ordenamendu juridikoaren gainerako arau-hausteak, batik-bat APKLri dagozkionak, deuseztasun-kausa dira, AJAPELren 63. artikuluaren arabera. Azkenik, APKLren 65. artikuluan esaten denez, kontratua prestatzeko egintzen edo esleipen-egintzen deuseztasunak, egintzok gauzatu badira, kontratua bera baliogabetzea ekarriko du, eta likidazio-fasean sartuko da.


      Gaiaren gaineko ikuspegi osoa edukitzeko, baliagarria –ez ordea zuzenean aplikagarria– gerta daiteke, batetik, prestaketa eta esleipena eta, bestetik, ondorioak eta azkentzea bereiztea aurreikusten duela administrazio publikoen ondasunen azaroaren 3ko 33/2003 Legeak (aurrerantzean, APOL), 110. artikuluan, ondasun-negozioen araubide juridikoa hizpide duenean.


      APOLen 111. artikuluak, akordio-askatasunaren printzipioa jasotzeaz gain, printzipio horren adierazpideen artean jasotzen du honakoa: “Zehazki, ondasunak edo ondasun-eskubideak erostera, ustiatzera, besterentzera, lagatzera edo trukatzera bideratutako negozio juridikoek barne hartu ahalko dute aldeek akordioko ondasun edo eskubide horien edota administrazio kontratugilearen ondareko beste batzuen gaineko prestazio gehigarriak eskaintzea, baldin eta baldintzok betetzea aski bermatuta badago. Negozio konplexu horiek txosten bakar baten bidez izapidetu, eta objektu nagusiari dagokion ondasun-negozio juridikoaren arauen mende egongo dira”.


      Erabilera partekaturako hitzarmena, beraz, izaera osagarrikoa litzateke. Horrenbestez, Batzordearen iritzian, trukea ezinezkoa bada, Ondarroako Andra Mariaren parrokiak berea ez den gauza bat emateko konpromisoa hartu duelako, nekez eutsi ahal zaio erabilera partekaturako hitzarmenari, horren oinarrian dagoelako parrokiak aurkeztutako ondasunaren titulartasun-froga [Hitzarmenaren 4.1.c) klausula]. Alabaina, administrazio aztertzailearen iritzian, ondasuna udal titulartasunekoa da.


      Hirigintza-hitzarmenek alde bien arteko harreman sinalagmatikoa barne hartzen dute, zehazki, aldeek hartutako konpromisoei dagokienez. Osotasun zatiezina eratuta, kasu bakan batzuetan izan ezin, ezin zaie klausula batzuei baliogabe eta beste batzuei baliozko iritzi.


      Alegaturiko deuseztasun-arrazoia:


      Sarrera hori eginda, hitzarmena baimentzen duen egintza bera erabateko deuseztasun-kausan erori den, erakunde kontsultatzaileak argudiatu bezala. Horren iritzian, egintza baliogabea da, AJAPELren 62.1 artikuluaren f) idatz-zatiaren arabera, Ondarroako Andra Maria parrokiari etorkizunean lur-zati bat eta bost aparkaleku entregatzea onartu baita, nahiz eta horiek eskuratzeko oinarrizko betekizunik eduki ez.


      Ezer baino lehen, azpimarratu behar da, trukea erabat baliogabea dela ondorioztatuz gero, deuseztasuna hitzarmena onartu zuen Osoko Bilkuraren egintzari dagokiola; izan ere, udal adostasuna ezin daiteke bermatu erabat baliogabeak diren oinarrizko klausulen gainean.


      Hori bai, trukea gauzatzen duen hitzarmenak funtsezko betekizunetako bat galduko luke jatorritik bertatik, sinatzaileetako batek bere jabetzakoak ez diren lursailak eskainiz gero; izan ere, Udalak hitzarmen hori sinatuko luke, baldin eta aparkalekua eraikitzeko lursail horien beharrean balego. Hitzarmenaren bidez, trukean eman beharreko ondasunik eskaini gabe –trukea truke izateko ezinbestekoa dena– aitortuko litzaizkioke ondasunon gaineko eskubideak.


      Hala izanez gero, trukea baliogabea izango litzateke, Kode Zibilaren 1.261. artikuluan jasotako kontratuen ezinbesteko betekizunetako bat falta delako; alegia, objektu-gabetasuna, kontratazio-objektu gisa adierazitako lursailak ez baitira bere jabetzakoak. Gainera, lursail horiek jasoko lituzken aldea da, Udala, Udalaren beraren iritzian, lursail horien beraien jabea.


      Deuseztasun-kausen interpretazio zorrotza eskatzen den arren, ez aplikatzea eragin dezakeen adinako zorroztasunez saihestu behar da. Laburbilduz, AJAPELren 62.1.f) artikuluan aurreikusitako deuseztasun-kausa hauteman dela baiezta liteke, baldin eta interesdunak funtsezko betekizunen bat betetzen ez badu; alegia, hitzarmenaren ordainetan eskaintzen dituen lursailen titularra izatea, eta hori erabateko deuseztasun-kausa da.


      Are gehiago, AJAPELren 62.1.c) artikuluan aurreikusitako deuseztasun-kausaren aipamena ez litzateke baztertzekoa izango: “eduki ezinezkoa dutenak”. Estatuko Kontseiluaren doktrinaren laburpenak honakoa dio:


      “Estatu Kontseiluak zuhurtziaz jokatu du deuseztasunaren oinarrian administrazio-egintzen eduki ezinezkoa ezartzerakoan, eta, zehazki, kausa hori legezkontrakotasun edo debeku guztien oinarrian ezartzerakoan».


      Edukiaren ezinezkotasuna gehiago dagokio alderdi materialari legalari baino. Materialki egin ezin dena –dela fisikaren legeen kontrakoa delako dela egitate irreal batetik edo existitzen ez den egitate batetik abiatzen delako– ezinezkoa da. Ildo horretan, Estatu Kontseiluak ezinezko egintzatzat hartzen du fisikaren legeen kontrakoa izateagatik egin ezin dena (51.772. Irizpena, 1988ko apirilaren 7koa) edo ezinbesteko oinarririk ez daukana (50.710. Irizpena, 1987ko urriaren 1ekoa), modalitate guztiak agortzeko asmorik gabe. Eta, ondorioz, hildako pertsona bati kontratu bat esleitzea ezinezko egintzatzat jo du (45.103. Irizpena, 1983ko apirilaren 28koa), baita funtzionario bat existitzen ez den lanpostu baterako izendatzea (1.705/1994 Irizpena, 1994ko irailaren 29koa) eta ondasuna entregatu behar duen pertsona jabea ez bada trukaketa-kontratu bat egitea ere (53.403. Irizpena, 1989ko ekainaren 29koa).”


      Gure 61/2001 Irizpenean adierazi genuen bezala, “jurisprudentziak ondoko egintza hauetara mugatu du [ezinezkotasuna]: naturalki edo fisikoki ezinezkoak edo irrealak diren egintzak (Auzitegi Gorenaren 1981eko ekainaren 3ko epaia) –bai oinarri pertsonala falta izateak (esate baterako, itzulketaren onuraduna zehaztuta ez egotea edo ez existitzea) bai oinarri materiala falta izateak (itzuli beharrekotzat jo zen finka ez existitzea edo Administrazioaren eskuetan ez egotea) eragin dezakete–, edota egintza anbiguo eta ulertezinak, eta horrenbestez, gauzatu ezin daitezkeenak (Auzitegi Gorenaren 1981eko azaroaren 6ko epaia)”.


      Dena den, kausa bat edo bestea jazo dela aitortzeko, espedientean argi eta garbi adierazi behar da, zalantzarako tarterik utzi gabe, erakunde trukatzailea ez dela auzigai den lurraren jabea. Horrek, jakina, ez du esan nahi berrikuspen-prozedura bat titulartasuna nori dagokion erabakitzeko bide baliogarria denik. Hau da, erakunde trukatzailearena den, edo aldiz, jabetza publikokoa, hirigintza-plangintzako arau bat aplikatuz nahitaezko doako lagapen baten xede izan ziren lurren parte delako.


      Horixe diogu, aurkeztutako dokumentazioan ez delako erakusten, ofizioz berrikustekoak diren espedienteak izapidetzean eskatu beharko litzatekeen argitasunarekin, lurra ez dela parrokiarena Udalarena baizik. Aitzitik, alderdien artean gatazka bat dagoela frogatzen du eta Batzorde honi ez dagokio berrikuspen-prozedura baten harira hori ebaztea, nahiz eta eskatzen den erabateko deuseztasuna baztertzearen aldeko gogoeta batzuk egingo ditugun, espedientean agertzen den materialean oinarrituta.


      Lehenik eta behin, hitzarmeneko lehenengo aurrekariak adierazten du Parrokia finkaren jabari osoaren jabea dela, titulu bidezko eta zilegiengatik. Era berean, jabetzaren oinarria den titulua (finken elkartze-eskritura eta obra berriaren deklarazioa, Ondarroako notario Andrés María Urrutia Badiola jaunak emana, 1982ko urtarrilaren 25ean; 84. protokolo-zenbakia du) eta erregistroko inskripzioa jasotzen ditu (Markinako Jabetzaren Erregistroa, Ondarroako Udaleko artxibategiko 78. liburua, 430. liburukia, 79. orrialdea, 5.295. finka, 1. inskripzioa).


      Titulu egiaztatzaile horren aurrean, Udalak ez du jabetzaren gaineko titulu formalik erakutsi. Aitzitik, Udalak berak erabakitako administrazio-egintza batzuk argudiatzera mugatu da, eta egintza horiek ez zuten lurra eskuratzea ekarri.


      Bigarrenik, Ondarroako Udaleko osoko bilkuraren 1982ko martxoaren 26ko eta 1982ko abenduaren 3ko erabakietan erabilitako argudio juridikoak ahulak direla aitortu behar da. Hala –ohartarazi beharra dago–, C sortako lurren zati bat nahitaez lagatzeko 45 eguneko epea ematen zuen 1983ko otsailaren 25eko Erabakia ez zen gauzatzera iritsi; zehazki, Plan Partzialeko eremuen araberako planoan “parkea eta lorategia” gisa izendatutakoez ari gara (kontrakoa dirudien arren, Administrazioaren pasibotasunaren ondorioa zein izan litekeen erabakitzea ere ez dagokio Batzordeari).


      Parrokiak proiektatutako jarduera egokia edo desegokia zen egiaztatzeko, obra-lizentzia eman zenean (1974ko azaroaren 14a) indarrekoak eta aplikagarriak ziren xedapenak hartu behar ziren erreferentziatzat. Orduan, Lurzoruari eta hiri-antolaketari buruzko Legearen Testu Bategina onartzen duen apirilaren 9ko 1346/1976 Errege Dekretua ez zegoen indarrean, ezta lege horrek finkatutako erregimenaren arabera idatzi zen Kamiñazpiko Plan Partziala ere (1977ko otsailaren 27an onartu zen; ustezko bigarren obra-lizentzia eman zenean ere ez zegoen indarrean; lizentziaren egiaztagiria ez dago espedientean jasota). Lizentziako baldintzetan, zegokion bezala, Lurzoruaren erregimenari eta hiri-antolaketari buruzko 1956ko maiatzaren 12ko Legea aipatzen zen, garai hartan lege horrek erregulatzen zuelako emakida arautua.


      Printzipioz, eraikuntza baimendu zuenez, egiten ari omen ziren Plan Partzial baten araberakoa izatea baldintzatzat jarri gabe (baldintza hori eraiki ahal izateko condictio iuris-tzat hartu baldin badaiteke), pentsa daiteke parrokiak ikastetxea eraiki zuenean partzelaren ustiapena gauzatu zuela, aipatutako legeak (67. artikulua) exijitutako kargak bete ondoren.


      Araudi aplikagarriari dagokionez, Auzitegi Gorenaren doktrina argia eta irmoa da (1976ko Lurzoruari buruzko Legearen Testu Bateginari buruz adierazitakoa 1956ko Legearen erregimenera zeharo estrapolatu daiteke), Auzitegi Gorenaren 1993ko apirilaren 14ko epaia (1993/2837 JB):


      “Hirigintza-lizentzia baimen-emate egintza administratibo bat da, zeinaren arabera administratuak proiektatutako jarduera aurretiaz kontrolatzen den, interes publikoaren exijentziak indarreko antolaketan islatu diren bezala betetzen dituen edo ez egiaztatzeko: jabetza-eskubidearen edukia indarreko antolaketak zehazten badu –Testu Bategineko 76. artikulua–, garbi dago eskubide hori hirigintza-antolaketan finkatutako “mugen barruan eta eginbeharrak betez” gauzatu behar dela. Aztertutako lizentzia guztiz araututa dago eta egintza zuzena da, egin nahi den jarduerak antolaketa aplikagarria betetzearen edo ez betetzearen arabera eman edo ukatu «behar» den neurrian –Testu Bategineko 178.2 artikulua–. Jakina, antolaketa horrek indarrean egon behar du, eta planak arautzaileak direnez, behin betiko onartuz izapidetzea burututa egotea ez ezik, argitaratuta egotea ere exijitzen du horrek –Konstituzioko 9.3 artikulua, Lurzoruari buruzko Legeko Testu Bategineko 45. eta 46.ak eta gaur egun, bereziki, Toki Araubidearen Oinarriak Arautzen dituen apirilaren 2ko 7/1985 Legea–.


      Ildo horretan, askotan errepikatu den jurisprudentzia bat dago –1987-01-19ko ebazpena (1987\1778 JB), 1989ko uztailak 8, irailak 22, urriak 16 eta azaroak 13koak (1989\5592 JB, 1989\6609 JB, 1989\7366 JB eta 1989\8186 JB), 1990eko urtarrilak 29 eta otsailak 19koak (1990\356 JB eta 1990\1322 JB), 1991ko martxoak 2 eta maiatzak 25ekoak (1991\1968 JB eta 1991\4295 JB), 1992ko uztailak 8 eta irailak 25ekoak (1992\6157 JB eta 1992\6985 JB)–, etab.”


      1976ko Lurzoruari buruzko Legearen Testu Bateginaren bigarren xedapen iragankorrean hitzez hitz jasotakotik ezin da ondorioztatu Legea indarrean sartu ondoren hasierako onarpena edo behin betikoa jaso duten plan partzialek lizentzien gaineko atzeraeraginezko aplikagarritasunik dutenik.


      Bestalde, aipatutako eraikuntza-lizentzia ezin da lehenengo erabilerako lizentziarekin nahastu. Noski, 1956ko Legeko 165. artikuluaren arabera, azken hori galdagarria da, baina ez emandako eraikuntza-lizentzian zein exijentzia aplikatu behar ziren a posteriori erabakitzeko, eraikina egin duenak lizentzia horren baldintzak bete dituen egiaztatzeko baizik.


      Egia da Parrokiaren ondorengo egintza batzuek zalantzan jar dezaketela nahitaezko doako lagapenak egin izana; izan ere, Udalak exijitzen zion lagapena partzialki betetzeko beharra onartu du, horrela antolaketako onurak eta kargak jabeen artean modu bidezkoan banatuko zituela ulertuz, baina ez du gauzatu, berrikusi nahi den ikastolako jolaslekuaren inguruko hitzarmena sinatu zen arte, hots, Udalak C partzelako (A eta B partzelak banantzeko eta Parrokiak Udalari lagatzeko eskritura, 2009ko apirilaren 21ekoa) lurren bakezko titulartasuna aitortu arte.


      Modu batera edo bestera, parrokiak beti defendatu du C partzelaren titularra dela, nahiz eta zer erabilera eman behar zaion erabakitzeko irtenbide hitzartu bat bilatzeko konpromisoa hartu, eta 1983az geroztik ez da parrokiari jabetza lasai eta bakezkoa kentzeko ahaleginik egin.


      Nolanahi ere, kasu honek sortzen duen arazo konplexua aztertzen jarri gabe –esan dugun bezala, ebazpen horrek planteatzen den berrikuspen-esparrua gainditzen du–, plangintzan lur hori “plazak eta lorategiak” sortzera bideratuta egote hutsak jabari publikokoa bihurtzen duela baztertu beharra dago.


      Horretarako, Auzitegi Gorenaren jurisprudentziak bi baldintza jartzen ditu: “Lehenengoa, jabearen ondare izateari uztea eta udal-ondarekoak bihurtzea, eta bigarrena, jabetza partikularrekoak izateari utzi eta Administrazioaren jabetzaren barruan sartutakoan, Administrazioak berak onarpen egintza bat egitea. Horretarako, lehenengo, partikularraren ondarea pertsona juridiko administratiboari eskualdatu behar zaio” [Auzitegi Gorenaren epaiak, 1983ko ekainaren 21ekoa (1983/3362 JB), 1994ko azaroaren 24koa (1994/8936 JB) eta 1995eko azaroaren 14koa (1995/8190 JB)].


      Auzitegi Gorenaren 1989ko martxoaren 29ko epaiak xedatzen duen bezala (1989/2353 JB):


      “partzela baztertua errekurtsoa jarri duen sozietatearena zela frogatu ondoren, inolako zalantzarik gabe eta gainera dokumentuen bitartez,Udalak Lurzoruari buruzko Legearen Testu Bategineko 83.3.1 artikuluan printzipio orokor gisa jasota dagoen nahitaezko doako lagapenaren ondorioz jabari publikokoa bihurtu zela frogatu behar zuen –are arrazoi sendoagoarekin, hasieran desjabetu beharreko lurren artean sartu zuela kontuan hartuta–. Izan ere, ez da nahikoa partzela hori publikoak erabiltzea; lagapen hori formalizatu egin behar da eta aipatutako Udalak berak aitortu du ez duela egin. Antolamendurako Plan Orokorrean aipatutako lurra bideak eta berdeguneak sortzera zuzenduko zela jasotzea ere ez da nahikoa, plana gauzatzea beharrezkoa zelako. Eta, azkenik, Goi Auzitegi honek adierazi duen bezala, “hirigintza-jardueren sistemetan zehaztuta dagoen bideen doako lagapena, edozein kasutan, prozedura-arau aplikagarrien arabera egin behar da; izan ere, arau horiek derrigor bete behar dira, administratuarentzat bermeak direlako eta administratuak, egoeraren jakitun, bai esleitzen zaion lagapen-betebeharrari bai doakotasunaren muga egokiei bai, kasuan kasu, neurri zuzentzaile eta banatzaileen aplikazioari dagokienez, bere eskubideak defendatu ahal izateko esparru egokia” –1980ko abenduaren 6ko epaia (1980/4997 JB)–, eta aipatutako Testu Bategineko 69.1, 38.3 eta 87.3 artikuluen interpretazio finalista bati jarraiki, onurak eta kargak modu bidezkoan banatu ahal izatea nahitaezko doako lagapena egiteko aurrebaldintza dela defenda daitekeelako –1987ko otsailaren 10eko epaia (1987/581 JB)–.”


      Auzitegi Gorenaren 1999ko apirilaren 27ko epaiaren (1999/4685 JB) jurisprudentzia-ildo horretan, bereziki esanguratsua da lagapena egiteko legezko formalitate horiek betetzeko exijentzian oinarrituta Udalak jarri zuen administrazioarekiko auzi-errekurtsoa ezetsi beharrekotzat jotzea, kaltegarria dela ikusi ondoren, xede zuen lur-desjabetzeak doan laga behar ziren bideak barne hartzen zituelako. Errekurtso hori udalak berak hartutako erabaki baten aurkakoa zen (hori ere berrikuspen-ahalmenak erabiliz hartutakoa, baina besterik gabe bertan behera utz daitezkeen egintzak baliogabetzea ahalbidetzen duen AJAPELeko 103. artikuluaren bidez).


      Arrazoitutakoaren arabera AJAPELeko 62.1 artikuluko f) idatz-zatia urratzen ez dela ulertuz, ez da egokia Ondarroako Udalbatzarrak 2007ko apirilaren 4an hartu zuen erabakia, Ondarroako Jaiokundeko Ama Birjinaren parrokiarekin Txomin Agirre ikastolako jolaslekuari buruzko hitzarmen bat egitea, erabat deuseztatzea. Horretarako, ez dugu baloratu AJAPELeko 106. artikuluan jasotzen diren mugak aplikagarriak izango ziren edo ez, ez delako beharrezkoa.


      Artikulu horren arabera, berrikusteko ahalmenaz baliatzerik ez dago, akzioen preskripzioa, epeen amaiera edota bestelako gorabeherak direla-eta, berrikusketa hori ekitatearen, fede onaren, partikularren eskubideen edo legeen aurkakoa bada.


      Aitor daiteke ez dela denbora luzeegia igaro erabakia hartu zenetik, baina horren atzean zera dago: lurraren titulartasuna, parrokiak Udalaren kontrako jarrerarik gabe 1983tik gauzatua (ia 30 urtez), aldatzeko zeharkako asmoa. Ekitateari eta fede onari eman beharko litzaiokeen balioa ere ez da alde batera utzi behar, parrokiak lur horretan garatzen duen jarduera kontuan hartuta, Konstituzioko 27. artikuluak oinarrizko eskubidetzat jotzen duen hezkuntza-eskubidearekin lotuta baitago, baita hitzarmenak modu orekatuan erabiltzea bermatzen duela ere, eskola-beharrei eta udalerriko herritarren behar orokorrei behar bezala erantzuteko moduan.


      26/2013 ABJI, 42.etik 88.era par.


      


      EAEko Lurzoruari eta Hirigintzari buruzko Legeko (ELHL) 42. artikuluaren arabera, birpartzelazioaren definizioa hauxe da: gauzatze-unitate batean barne hartzen den finken multzoa, planaren arabera berriz zatitzeko, hortik ateratzen diren partzelak interesdunei esleitzeko, dagozkien eskubideen proportzioaren arabera.


      ELHLko 43. artikuluaren arabera, urbanizazioaren sustatzaileak, jabeak edo sustatzaileak formulatu ahal izango du birpartzelazio-proiektua, edo zuzenean, ofizioz, administrazio jarduleak, eta Udalaren onarpena beharko du.


      Artikulu horretako 2. lerrokada araudiari lotzen zaio birpartzelazioarekin lotutako auzi batzuei dagokienez, eta horietako bat bananduta izapidetzen denean onartzeko prozedura da, baina garbi uzten du edozein kasutan ondorengo arauak bete beharko direla: i) hasierako finken titulartasuna eta egoera egiaztatzea, Jabetzaren Erregistroan jabariaren eta kargen ziurtagiriak aurkeztuz; ii) erregistroan inskribatutako titularrei eta birpartzelazioaren eraginpean dauden guztiei jakinaraztea; eta, iii) behin betiko onarpena eman aurretik, proiektuaren hogei eguneko jendaurreko informazio-epea irekiko da, interesdunei hitzordu pertsonala eginez.


      Gure autonomia-erkidegoan arau-garapena deiturikoa falta denez, prozedurari dagokionez, Hirigintzako Kudeaketen Erregelamendua (HKE) onartzen duen abuztuaren 25eko 3288/1978 Errege Dekretua aplikatu behar da. Dekretu horren III. tituluko IV. kapituluan, prozedura orokorra arautzen da (101. artikulutik 114.era).


      Azken horri dagokionez, kasu honetan daukan interesagatik, aipatutako HKE horretako 76. eta 103. artikuluetan xedatutakoa nabarmentzea komeni da.


      HKEko 76.2 artikuluan xedatzen denez, titulartasunak zehazteko, birpartzelazio-espedienteetan nahitaezko desjabetzearen arauak aplikatuko dira; aurreikuspen hori 103. artikuluko edukiarekin osatu behar da (1. paragrafoa), zeinaren arabera eragindako lurren eta eskubideen jabeek dauzkaten tituluak erakutsi behar dituzte eta beren finkei eragiten dieten egoera juridikoak –ezagutzen dituztenak– deklaratu. Tituluak eta finken errealitate fisikoa bat ez badatoz (3. paragrafoa), azkena nagusituko da.


      Beraz, Auzitegi Gorenaren jurisprudentziak behin eta berriz gogorarazi duenez (besteak beste, Auzitegi Gorenaren 2000ko azaroaren 24ko epaiak), birpartzelazio-espedienteak jabearekin izapidetu behar dira. Jabeekin batera egin behar dira birpartzelazio-espediente guztien berezko izapidetzeak, eta jabea nor den argitzeko, Desjabetzeari buruzko Legeko hirugarren artikuluak gatazka posibleak konpontzeko gidatzat erabili behar diren printzipio batzuk finkatzen ditu.


      Ezadostasuna eskubideen titulartasunarekin lotuta baldin badago, behin betiko ebazpena auzitegi arruntek eman behar dute, eta kasu horretan, birpartzelazio-proiektuak titulartasuna zalantzazkoa edo auzigai gisa izendatu beharko du, kasuan kasu, eta Administrazio jarduleak titulartasun horietatik eratorritako eskubideen ordezkari gisa jardungo du.


      Hain zuzen ere, HKEko 103.4 artikuluan eta doktrina jurisprudentzial sendo batean (Auzitegi Gorenaren 1999ko uztailaren 6ko epaia, besteak beste) xedatutakoari dagokionez, zera ondorioztatu daiteke: “inplikatutako titulartasunak zalantzazkoak direla planteatzen denean, Administrazioak deklarazio hori egin behar du, alderdiei jurisdikzio eskudunerako jotzeko eskubidea utziz, zalantzazko titulartasunak eztabaidatu edo ukatu gabe, Administrazioari titulartasun horien ordezkari eta defendatzaile izatea baitagokio. Titulartasunak zalantzazkoak baldin badira, Administrazioak horixe erabaki behar du, zalantzaren norainokoa eta eragina zehaztuz. Erabaki hori, zalantzari dagokionez, jurisdikzionalki kontrolatu ahal izango da”.


      Deskribapen hau bukatzeko, eta HKEko 103.4 artikuluan xedatutakoaren eta Hipoteka Legea betearazteko Erregelamenduaren arau osagarriak onartzen dituen uztailaren 4ko 1093/1997 Errege Dekretuan, hirigintzako egintzak Jabetzaren Erregistroan inskribatzearekin lotuta, xedatutakoaren artean nahasmenduak baztertzearren, komeni da, era berean, HKEko 103.4 artikuluan ez dela exijitzen iritzi ezberdinak eragiten dituen titulartasuna auzitegi zibilen esku uztea kontuan hartu ahal izan dadin eta horren arabera jardun dadin, existitzea bera nahikoa delako (besteak beste, Auzitegi Gorenaren 2005eko apirilaren 19ko epaia).


      Alegaturiko deuseztasun-arrazoia:


      Batzordeak esan izan duenez, berariazko azterketa behar du AJAPELen 62. artikuluak ezarritako deuseztasun-arrazoi bakoitzak, berrikusteko arrazoi autonomo gisa funtzionatzen dutelako.


      Kasu honetan argudiatutako deuseztasun-arrazoia honekin lotuta dago: AJAPELen 62.1.e) idatz-zatian jasota dagoen “legezko prozedura erabat eta osoki bazterrean utzita erabakitako” egintzekin.


      Berrikuspena egitea eragin duen deuseztasun-kasu zehatz honi dagokionez, Batzorde honek adierazi du, halaber, dela aurreikusitako prozedura batere ezagutu gabe emandako erabaki batek –legez ezarritako prozedura inola ere ez aplikatzea dakarrelako, eta ez delako nahikoa izapidetzearekin lotutako omisioez edo arau-hausteez ohartaraztea– dela kasuan aplikagarria den prozeduran funtsezkoa d(ir)en izapidetzeren batean edo batzuetan omisio edo irregulartasun larri batek ekarri duela (Euskadiko Aholku Batzorde Juridikoaren 104/2006 Irizpena).


      Aurretik deskribatu dugun lege-esparrutik abiatuz, AOSAk argudiatu du Artea udalerriko arau-subsidiarioen berrikuspenak partzialki eragindako lur batzuen jabea dela eta jabetza-titulartasun hori ez dela kontuan hartu Lurzoru Urbanizagarria Hitzartzeko Batzordea eratzerakoan... ezta aipatutako jarduera-unitatea birpartzelatzeko proiektuaren izapidetzean eta onarpenean ere. Zehazki, birpartzelatzekoak diren partzelen arteko 8.ean materialki barneratuta dagoen 929,14 m2-ko eremu bat aipatzen du.


      Birpartzelazio-proiektuak erregistratutako jabetzari 8. gisa kalifikatutako partzela osoa …. , SL merkataritza-sozietateari, lurzoru urbanizagarrian barneratutako lurraren gehiengoaren jabeari, esleitzen dio. Finka hori erregistroan 1351 zenbakia duen finkaren –Arteako (Gaztelu-Elexabeitia) erregistroko 19. liburuko, 1.346. liburukiko 59. orrialdean inskribatuta dago– eta 1352 finkaren –Arteako (Gaztelu-Elexabeitia) erregistroko 19. liburuko, 1.346. liburukiko, 161. orrialdean inskribatuta– arteko elkarketaren emaitza da.


      Esan dugun bezala, AOSAk argudiatu du ez zaiola birpartzelazio-proiektuaren izapidetzearen eta onarpenaren inguruko egintza bakar baten berri eman, eta horren berri hirigintza-diziplinako egintza bat jakinarazi zaionean izan duela. Egintza horretan, Udalak Plan Partzialak eta birpartzelazio-proiektuak erabilera publikoko errepide-sare baterako eta oinezkoentzako bideratzen duten toki batean itxitura bat egiteko lanak gelditzeko eta legeztatzeko eskatzen zion.


      Aurreko terminoetan planteatuta, enpresak ondorioztatu du ezin izan duela bere burua defendatu, ezin izan duelako kalte-ordain proposamenaren eta birpartzelazioan gauzatu den karga eta onuren banaketaren inguruko alegaziorik aurkeztu.


      Bada, lehenik eta behin, gogoan hartzekoa da, aurretik argudiatu dugunari jarraiki, Udalari ez dagokiola, eta are gutxiago Batzorde honi, birpartzelazioaren eraginpeko lurren titulartasunari buruzko erabakirik hartzea, titulartasuna argia ez den edo auzigaia den kasuetan.


      Titulua egiaztatzeko, AOSA enpresak eragindako finken eta gaur egungo mugen historiaren inguruko argudio-sorta bat aurkeztu du –ez da komeni berregitea, konplexuak direlako–. Horri erantsi behar zaio Bilboko Administrazioarekiko Auzien 3. Epaitegiak 2010eko martxoaren 4an emandako 71/10 epaian Arteako Udalari AOSA enpresa bere itxitura lurzoru urbanizagarritik kanpo erretiratzera behartzeko interdictum propium-a erabiltzea eragotzi ziola..., Izan ere, plangintzan agertzen den lurzoru urbanizagarriaren definizioak duela urte askotatik berrikuspena eskatu duen merkataritza-sozietatearen jabetzakoa den gasolindegi baterako ibilgailu-sarbidearen kokalekua den lurra partzialki hartzen duela adierazten duten hiru peritu-txosten aurkeztu dira prozesuan.


      Esandakoaren aurrean, zera egiaztatu da: hutsegite formal osagarri batzuk bi aldiz konpondu ondoren, birpartzelazioaren ondorio diren finkak Udalak onartutako baldintzetan inskribatu direla, erregistratzaileak emandako datuen eta erregistroak islatutakoen arteko inolako inkongruentziarik adierazi gabe, eta Udaleko idazkariaren txostenak berak, berrikuspena izapidetzean egindakoak, titulartasun pribatuen gatazka bat dagoela jasotzen duela eta hori argitzea ez dagokiola Udalari, jurisdikzio zibilari baizik.


      Horrek guztiak AOSAk aipatutako 929,15 m2-ko lur-zatiaren titulartasunari buruzko zalantza handiak sortzen ditu, baina, berriz esango dugu, egoera ikusita, ez litzateke egokia izango irizpen honetan titular zilegia nor den erabakitzea.


      Zalantza horrek, halabeharrez, HKEko 103. artikuluko 4. paragrafoan xedatutakoari berriz heltzera garamatza, eta Udalak AOSAk erreklamatutako titulartasuna zalantzagarritzat jo behar izatera.


      Artikulu horren arabera, jabetza-titulartasun bat zalantzagarritzat joz gero, Administrazio jarduleak titulartasun horren gaineko eskubideen eta interesen ordezkari gisa jokatu beharko du, espedientea izapidetzeari dagokionez, eta aipatutako titulartasunei egozgarriak zaizkien gastuak premiamenduz kobratu ahal izango dira, dagokionak ordaintzen ez badu. Horrela, bi helburu lortzen dira: jabeen arteko gatazkek plangintzaren garapena eta gauzatzea oztopatzea galarazten da, eta era berean, azkenean auzigai diren lurren jabeen eskubideak bermatzen dira –baita eginbeharrak betetzea ere–. Azken hori hirigintzaren beraren legezko kontzepzioarekin lotuta dago, interes orokorraren zerbitzura dagoen udal-funtzio publiko gisa ulertuta, eta ez hirigintzako gainbalioak pribatuki eskuratzeko modu gisa.


      Aipatutako lurrak titulartasun zalantzagarrikotzat ez jotzea, hala denean, beraz, irregulartasun bat da, HKEko 103.4 artikuluan xedatutakoaren kontrakoa, baina horrek ez du esan nahi derrigor babesgabezia gertatu denik eta beraz eskatutako deuseztasuna eragingo duenik. Gure azterketaren hasieran adierazi dugun bezala, arau orokorra da deuseztagarritasuna da, beraz, hemen eskatzen den erabateko deuseztasuna ordenamendu juridikoko arau-hauste esanguratsuenetan bakarrik ezartzen da.


      Hasteko, jabeen eta titulartasun zalantzagarri baten jabe potentzial gisa agertzen diren kaltetuen rolak bereizi behar ditugu. Lehenengoei dagokienez, ukaezina da birpartzelazio-proiektuaren izapidetze- eta onarpen-prozesuaren inguruko egintzen berri izateko eskubidea dutela, eta haiei ez entzutea, ELHLko 43.2 artikuluan eta HKEko 174.ean jasotakoaren kontra, oro har, funtsezko izapide baten omisioa dela, eta horrek egintza erabat deuseztatzea eragiten duela, jurisprudentzia-doktrina finkatu batek deklaratu duen bezala. Auzitegi Gorenak 2003ko urriaren 31ko (1999 4167 JB), 2005eko irailaren 29ko (2005 6990 JB) eta 2007ko otsailaren 28ko epaietan (2007 3195 JB) jaso zuen doktrina hori, besteak beste.


      Esandakoaren aurrean, zalantzagarritzat joko zatekeen titulartasun bat duten lurren titulartasuna eskatzen dutenek ezin dituzte jabeen partaidetza-eskubide berberak aldarrikatu, kalifikazio horren ondorioak HKEko 103.4 artikuluan aurreikusitakoetara mugatzen direlako. Hortaz, zalantzazko titulartasunekotzat jo beharra zegoen kasu baten aurrean gaudela onartuta ere, kasu horretan Udalak hartu beharko zuen bere gain titulartasun horren eskubideen eta interesen ordezkaritza espedientea izapidetzeko, eta ez berrikuspenaren eskatzaileak. Auzitegi Gorenaren 2004ko martxoaren 24ko epaiak adierazten duen moduan,


      “Hirigintza Kudeatzeko Araudiaren aipatutako 103.4 artikuluan xedatutakoaren arabera (LBK 1979, 319), finka batek titulartasun auzigaia duela jotzearen ondorioak ez dira errekurtsogileek demandan eta kasazio-errekurtsoa jartzeko idazkiaren erreguan nahi dituztenak (hau da, prozesu zibil batean titulartasuna eztabaidagarri duten NUM000, NUM001, NUM002, NUM003, NUM004 eta NUM005 erregistro-finkei dagozkien estatutuak, jarduteko oinarriak eta ondoz ondoko hirigintza-egintzak egiteko prozeduran parte hartzeko eta esku hartzeko eskubidea aitor dakien), aipatutako manuan adierazitakoak baizik; hau da, administrazio jarduleak, San Bartolomé de Tirajanako Udalak kasu honetan, bere gain hartu behar du titulartasun horien eskubideen eta interesen ordezkaritza espedientea izapidetzeko, manu horrek ezarritako gastuei dagokienez dakartzan ondorioak ekarrita; horrenbestez, administrazioarekiko auzietako errekurtsoa baiestea egokia bada ere, demandaren nahia zati batez bakarrik baietsi behar da, adierazi berri duguna aintzat hartuta.”


      Horiek horrela, alegatutako babesgabetasuna ikuspegi materialetik aztertu beharra dago; hala, horrelakorik ez da sortzen edozer izapide ez-egitearen ondorioz soilik. Hau da, ez da aski egintza batzuetan jakinarazpenik ez dela jaso alegatzea; horrez gain, jakinarazpenik ez jasotzeak alegatzeko aukera nabarmen eta modu atzeraezin batez murriztu behar du, administrazio-jarduketaren aurrean erantzuteko aukera guztiak edo batzuk ezinbestean galduta. Zerbait erreala, egiazkoa eta oraingoa izan behar da, inoiz ez potentziala edo abstraktua, eta horrelakorik alegatzen duena kalte bat dakarkion egoera jakin batean egon behar da horren ondorioz; hala, arrisku baten edozer itxaropen ez da inola ere horrekin parekatzerik.


      Konstituzio Auzitegiak berak askotan ebatzi du “babesgabetasunaren mamiaz”. Horrelakoetan, “organo judizialen okerreko jardun baten ondorioz defentsa-bideak mugatzea” dela ebatzi du “edo, beste hitz batzuekin esanda, prozesuaren barruan organo judizialak alde bati defentsa-eskubidea eragozten dion egoera, alegatzeko ahalmenaz gabetuta eta, hala dagokionean, haren eskubideak eta interesak –horiek aitor diezazkioten edo aurkako jarrerei dialektikoki kontra egiteko– justifikatzeko ahalmenaz gabetuta, betiere ezinbesteko kontraesan-printzipioa aplikaturik” (Konstituzio Auzitegiaren 1110/1986 Autoa, abenduaren 22koa).


      Halaber, agerian jarri da “prozesuko irregulartasunek” ez dakartela ezinbestean babesgabetasunik, “baldin eta kaltetuari defendatzeko arrazoizko aukerak gelditzen bazaizkio, eta horiek, bere borondatez –edo hutsegite edo ardura-faltagatik– baliatzen ez baditu” (Konstituzio Auzitegiaren 484/1983 Autoa, urriaren 19koa).


      Dotrina hori kasu honetan aplikatuta, AOSA enpresak alegatutako babesgabetasunak oinarri nagusia galtzen du, birpartzelazioa onartzeko prozeduran jabekide gisa esku hartzeko eskubidea baztertuta. Udala berrikuspena izapidetzera behartzen duen epaiak berak ere aitortzen du administrazio-espedientetik ondorioztatzen dela Udalak ez zekiela AOSA balizko interesduna izan zitekeenik birpartzelazio-proiektua onartzeko orduan, baina, edozelan ere, haren parte hartzea bermatu zuen Bizkaiko Aldizkari Ofizialean txertatutako ediktuen bitartez egindako jendaurreko jakinarazpenaren bidez, hala hasieran nola behin betiko onartzeko akordioei zegokienez.


      Gaineratu behar da, orobat, ez dela egiaztatu AOSAk pairatu duela dioen kaltea birpartzelatzeko prozeduran ez parte hartzeak eragin duenik. Kalte horien zati txikiena birpartzelazioan jabe gisa legokiokeena da, kontu ekonomiko bat azkenean; eta hori lurren jabari-titulartasuna behin betiko xedatzen denean baino ezin izango da ebatzi. Bigarrenak –garrantzitsuagoak kuantitatiboki– zerbitzugunearen bideragarritasunarekin zerikusia dutenak izango lirateke baina, horiei dagokienez, gogorarazi behar dugu ez direla birpartzelazioaren ondorio –hori da berrikusi den egintza bakarra–, plangintzaren beraren ondorio baizik –kasu honetan Arau Subsidiarioak eta Plan Partziala–; izan ere, sektorearen mugak finkatu zituen horrek, eta horren aurka egin ahal izan zuen AOSAk bere garaian, baina ez zuen horrelakorik egin.


      Horrez gain, hau ere erantsi ahal dugu: berrikuspenaren eskatzaileak beretzat eskatutako lurrek sektoreko azalera osoaren aldean (36.404,73 m2) duten azalera (929,15 m2) kontuan hartuta, ez dago ondorioztatzerik Batzarrean parte hartu izan balu birpartzelazioa egin zen moduan onartzea saihestuko zukeenik; izan ere, Kontzertazio Batzordearen estatutuen 25. artikuluak eta jarduteko oinarriek xedatzen dute Batzar Nagusiaren akordioek balio dutela bileran parte hartutako partaidetza-kuoten gehiengo sinple bidez hartuz gero eta, nolanahi ere, Konpentsazio proiektua –birpartzelazioa ulertu behar da– onartzeko bazkide gehienek eman behar dute aldeko botoa, gutxienez Batzarreko kuoten bi herenak (2/3) ordezkatuta. Hala, bazkide guztiak, baita disidentean eta bileran parte hartu ez dutenak ere, Batzar Nagusiaren erabakien mende geldituko dira.


      Azken batean, birpartzelazio-proiektuaren izapideek eta onarpenak HKAren 103.4 artikuluan xedatutakoa urratu arren (AOSAk erreklamatzen duen lur-zerrenda baten titulartasuna ez baitzuen zalantzakotzat jo), horrek ez luke egintza erabat deusez bihurtuko, izatekotan, deuseztagarri baizik, eta hori ezin da berrikusi AJAPELean aurreikusitako bidea erabilita.


      35/2013 ABJI, 41.etik 73.erako par.


      


      Udal kontsultatzailearen ustez hirigintza-hitzarmena onartzeko egintza erabat deuseza da, ez baitira egin hori emateko orduan LHLko zazpigarren xedapen gehiharriaren 7 eta 8 paragrafopetan ezarritako bi prozedura-izapide.


      Izapidetutako espedientean jendaurreko informazio-aldi bat egin ez izanaren falta nabaritu du, “gutxienez hogei eguneko epean, eduki osoa Lurralde Historikoko Aldizkari Ofizialean erakusteko eta alegazioak aurkeztu ahal izateko”, bai eta, edukia ondasunen trukatze bat izanik, peritu-balorazio bat jaso ez izana, udal zerbitzu teknikoek eginda edo berretsita.


      Interesdunaren iritziz lehen izapidea ez da beharrezkoa, ez baita hiriginintza-hitzarmen bat haren ustez, eta bigarrena aski beteta dagoela jo du, lurpeko aparkalekua eraikitzeko proiektuaren balorazio ekonomiko bat baitago.


      Batzordeak, modu labur batean izan bada ere, hirigintza-hitzarmen gisa kalifikatzeko arrazoiak azaldu zituen, eta horiek direla-eta, izaera hori egozten zaio oraindik ere.


      Gauzatzeko hirigintza-hitzarmenaren definizio xehaturik ez dago Batzordearen iritziz; hala, kontratu eta aukerazko izaera (administratuak bere borondatez egiten du bat) zein helburua dira haren ezaugarri nagusiak: “Hitzartuta jarduteko tresnak baliagarriak izan daitezke hirigintzako jarduketa eraginkorra gauzatzeko, helburu zehatzak lortzeko, eta interes orokorrarentzat onuragarriak diren jarduerak eraginkortasunez burutzeko” (Auzitegi Gorenak emandako epai guztiak direla-eta; besteak beste, 2011ko ekainaren 13koa – 5262/2011 JB).


      Euskal Autonomia Erkidegoko Justizia Auzitegi Nagusiaren 2011ko martxoaren 23ko Epaia (JUR 219/2011) argigarria da LHLren aurreikuspenen zentzua ulertzeko:


      “Lurzoruari eta hirigintzari buruzko ekainaren 30eko 2/2006 Legea indarrean hasi aurretik, dotrina jurisprudentzialak arazorik gabe onartzen zituen hirigintzako hitzarmenak (2011ko otsailaren 21eko Auzitegi Gorenaren sententziak; 2166/2009 errekurtsoa, 2001eko martxoaren 9koa; 2143/1996 errekurtsoa, 2000ko ekainaren 24ko epaia; 2233/1995 errekurtsoa, 1997ko martxoaren 15eko epaia; 10532/1991 errekurtsoa), administrazioaren eta partikularren arteko ekintza hitzartutako tresna gisa, hirigintzaren kudeaketan eraginkortasun handiagoa lortzearren. Eta Herri Administrazioen Kontratuei buruzko ekainaren 16ko 2/2000 Legearen 4. artikuluak onartutako itunen askatasunean dago haien oinarri arauemailea –indarrean autoen hitzarmena izenpetu zen garaian–, bai eta apirilaren 9ko 1346/76 Dekretuak onartutako Lurzoruaren erregimenari eta hiri-antolaketari buruzko Legearen testu bateginaren 4. eta 234. artikuluetan zein Herri Administrazioen Araubide Juridikoari eta Administrazio Prozedura Erkideari buruzko azaroaren 26ko 30/92 Legearen 88. artikuluan ere.


      Dotrina jurisprudentzialak plangintza-hitzarmenak (xedetzat plangintzaren aldaketa edo berrikuspen bat prestatzea dutenak) eta kudeaketa-hitzarmenak (onartuta dagoen plangintza kudeatzea edo gauzatzea erraztea xedetzat dutenak) bereizten zituen, ulertuta plangintza-hitzarmenek, xedetzat plangintzaren aldaketa edo berrikuspen bat prestatzea duten arren, ez dutela horregatik baldintzatzen planifikatzaileak antolatzeko duen ahala; hala, betiere interes orokorra lortzeko, hitzartutakoa aintzat ez hartzeko aukera du, baina betebeharren plano hutsean kontratu-ardurei kalte egin gabe.


      LHLren 7. xedapen gehigarriak lege eta jurisprudentziako eskema hori positibotzat jo du, itunen askatasuna aitortzen baitu partikularren laguntza lortzeko hirigintzako jardueraren garapen hobea eta eraginkorragoa gauzatzearren 1 zenbakia), baita haren izaera juridiko-administratiboa ere (6 zenbakia), betiere legezkotasun-, gardentasun- eta publizitate-printzipioen arabera (2 zenbakia), eta antolatzekoak zein gauzatzekoak bereizita (3 zenbakia); halaber, aginduzko arauen urraketak erabateko deuseztasunarekin zehatzen ditu (5 zenbakia), eta publizitatearen prozedura eta araubidea arautzen ditu (8-10 arteko zenbakiak).”


      Kasu honetan, hitzarmenaren bidez lortu nahi den helburua kontuan hartuta, hirigintzako kalifikazioa eman dakioke; izan ere, lurzoruaren eraldaketa fisikoa ahalbidetzen du plangintzan xedatutako aurreikuspenak gauzatzeko, betiere interes orokorreko xede bat lortzea gogoan edukita.


      Plangintzak lursaila espazio libreen tokiko sistematzat jotzen duenez, lurpeko aprobetxamendu publikoarekin, Udalak, trukeari esker, berau erabil dezake eta zuzkidura publikotzat jotzen den aparkaleku publikoa eraiki.


      Interes publikoko xedeei dagokienez, hiriko zirkulazioa antolatzeko udal-eskumenaren barruan daude, zentzu zabalenean; hots, “beharrezkoa hornitzea motordun ibilgailuek lurpean aparkatu ahal izan dezaten, era horretan azalera irabaziz herritarren joan-etorri eta bizikidetzarako bideetan zein espazio publikoetan oro har (hori ondorioztatzen da TAOALaren 25. eta 26. artikuluetatik)” (Auzitegi Gorenaren 2012ko urriaren 18ko epaia – 11302/2012 JB).


      Haren kudeaketak (aldameneko eremuari eragiten dion plangintzaren aldaketaren jarduketa handiagoaren barruan) zein kalifikazio formalak (aldeek zalantzan jartzen ez dutena dokumentua sinatzean) ere sostengatzen dute kalifikazio hori. Igorritako administrazio-espedientea irakurrita ez dago beste ondoriorik ateratzerik, hirigintzako hitzarmen gisa proiektatu baitzen, eta halakotzat gauzatu zortzigarren.1. estipulazioan.


      Ondorioz, ados gaude Administrazio berrikuslearekin esatean ez direla errespetatu LHLren 7. xedapen gehigarriaren legezko xedapenak; ez da bete, izan ere, jendaurreko informazioaren izapidea, ezta peritu-balorazio bat egin ere ondasunen truke bat gauzatu arren.


      Gogora ekarri behar dugu Lurzoruari buruzko maiatzaren 28ko 8/2007 Estatuko ondorengo Legeak, 11. artikuluan (testu bateginak gero berretsita), nabarmentzen duela era horretako hitzarmenek jendaurreko informazioaren izapidea bete behar dutela arloko legediak xedatutako moduan eta epean.


      “Lurraldea antolatzeko edo hirigintzako antolamendu eta exekuziorako edozer tresna eta haren ingurumen-ebaluazioa prestatzeko eta onartzeko prozeduran eraginkortasunez parte hartzeko herritarrek duten eskubidearen isla da izapide hori egitea, hartarako alegazioak, oharrak, proposamenak, erreklamazioak eta kexak eginez”, LHLren 4.e) artikuluan xedatuta dagoen moduan.


      Hasieran esan daiteke, horrenbestez, jendaurreko informazioaren izapidea bezalako funtsezko izapide bat egin gabe udal-erabaki hori onartu izanak esan nahi duela prozedura alde batera utzi dela erabat, eta AJAPELen 62.1.e) deuseztasun-kausa gertatzen dela.


      Eskubideak deklaratzeko egintzak ofizioz berrikustea eragin dezaketen deuseztasun-kausak oso irizpide murriztaileekin aplikatu behar badira ere, ez dago zalantzarik kasu honetan horrelakotzat har daitekeen arau-hauste baten aurrean gaudela.


      Auzitegi Gorenaren 2002ko apirilaren 25eko Epaiak (5007/2002 JB) honela ohartarazten du: “egia bada ere deuseztasuna irizpide murriztailez zein kontu eta moderazio bereziz aplikatu behar dela –eta Sala honek behin eta berriz xedatu du horrela irregulartasun formal hutsetatik erabateko deuseztasuneko eta baita deuseztasun sinpleko ondorio bat nahi izan denean–, egia ere bada hemen gabezia eta omisio larriak daudela, eta horiek ez dira inola ere osagarriak, zirkunstantzialak edo gerta daitezkeenak, administrazioaren jarduteko moduaren gaineko funtsezko alderdiei, nagusiei eta nuklearrei baitagozkie”.


      Irizpen honen xede den kasuan, halaber, egin gabe utzitako izapidea da, hain zuzen, herritarrek dagokion hirigintzako hitzarmenaren prestaketan parte hartzeko duten eskubidea bermatzen duena.


      Ondasunaren peritu-balorazioari dagokionez, LHLren 7. xedapen gehigarriak lege bihurtzen du ekainaren 13ko 1372/1986 Errege Dekretuak onartutako Tokiko Erakundeen Ondasunen Araudiaren 11.1 eta 112.2 artikuluek trukeentzat ezarritako betekizun bat.


      Zehaztu ere egin behar dugu, Euskal Autonomia Erkidegoko Justizia Auzitegi Nagusiaren 2001eko martxoaren 23ko Epaiak ohartarazi bezala, “7. xedapen gehigarriak zerbitzu teknikoen peritu-tasazio bat eskatzeko aipatzen dituen eskualdaketak udal-interesak konprometiturik dauden kostubidezko eskualdaketak direla, eta horietan eskualdatutako ondasuna behar bezala baloratzea funtsezkoa da prestazioen baliokidetasuna zehazteko eta udal-interesa babesteko. Behar hori ez dago doako lagapenen autoen tankerako kasuetan, lagatako ondasunaren peritu-tasazioa ez baita beharrezkoa horrelakoetan udal-interesa bermatzeko”.


      Kasu honetan, Udalak lurpea doan eskuratu duela jotzerik ez dago, aparkalekuko bost toki emango baititu aparkalekua eraikitakoan. Ikastolako patioa eta plaza publikoa modu partekatuan erabiltzeko hitzarmenaren barruan bestelako prestazio batzuk ere badaude, halaber.


      Hori esanda, aipatu behar dugu AJAPELen aurretiko araudiarekin Auzitegi Gorenaren 1990eko urriaren 18ko epaiak (8145/1990 JB), lurren truke bat gauzatzen zuen hirigintzako hitzarmen bat epaitzean, honela adierazi zuen: balioen baliokidetasuna egiaztatzeko espedienterik aurretik egon ez denez (ezta trukerako premiarik ere), akats horrek zalantzarik gabe, “egintzaren baliozkotasunari eragiten dio, legez ezarritako prozedura jarraitu gabe hartu baita, eta, ondorioz, Administrazio Prozeduraren Legearen 47.1 c) artikuluan aurreikusitako kasuan erori da”.


      Interesdunak defendatzen duenez, erabakia hartu zuenean, Udalak eragiketaren gaineko jakintza osoa zuen, baita bere borondatea eratzeko beharrezko elementu faktiko guztiak eta erabakia gauzatzeko ezinbesteko elementuak ere.


      Hartarako, H–349 espedientearen dokumentazioa aurkeztu du, non aparkalekua gauzatzeko kostuen balorazio bat dagoen eta garajeko lurzatien emakiden balioa ere finkatuta dagoen.


      Dokumentazio hori ikusita, onartu behar da balorazio ekonomiko bat dagoela, eta eraikuntza proiektatuta dagoela udal-kutxari kosturik ekar ez diezaion (edo baita superabit txiki bat ere); hala, garajeko emakiden balioa 10.500 euroan ezarri da.


      Nolanahi ere, Udalak eta parrokiak hitzartu dituzten kontraprestazioak baliokideak direla adierazteko zer arrazoi dauden azaltzen duen txosten tekniko bat falta da. Ezerk ere ez du babesten horiek berdinak izatea, eta ez dago inon jasota zer oinarri erabili dituzten kontraprestazioen ondoriozko balioa 80.000 eurokoa dela adierazteko, hitzarmenean zehaztuta dagoen moduan. Aparkatzeko lurzatiei esleitutako balioa hasieran aurreikusitakoa baino handiagoa dela baino ez da egiaztatu (80.000 €: 5=16.000 €); horixe da parrokiak trukatutako lurrengatik jasotzen duen ordain ekonomikoa, baina horiek ez dira kuantifikatu.


      Ondoriozta daiteke horregatik jendaurreko informaziorik ez egoteak eta peritu-baloraziorik ez egoteak egintza erabat deuseza izatea dakartela.


      Hala ere, gure azterketa ezin da hemen amaitu, aztertu behar baita AJAPELen 106. artikuluaren mugak aplikatu behar direnik.


      Artikulu horren arabera, berrikusteko ahalmenaz baliatzerik ez dago, akzioen preskripzioa, epeen amaiera edota bestelako gorabeherak direla-eta, berrikusketa hori ekitatearen, fede onaren, partikularren eskubideen edo legeen aurkakoa bada.


      Azterketa hori egiteko gogoratu behar da muga horiek, Auzitegi Gorenaren 1993ko apirilaren 24ko Epaiak dioenez (2863/1993 JB), ofizioz berrikusteko ekintzaren preskribaezintasunaren beharrezko ordaina direla, hauxe baita errekurtso arrunten bidearekin dagoen ezberdintasun erreala: “eragilearen interesa eta aurka egindako egintzaren legezkotasunaren balio hutsa ez ezik, administrazioak neurtu beharreko beste elementu batzuk ere hartu behar dira kontuan, Administrazio Prozedurako Legearen 112. artikuluaren (5. ZO) aginduzko mugak aintzat hartuta”.


      AJAPELen 106. artikuluko mugak deuseztasun-kausaren existentziagatik sortutako mugak dira, Auzitegi Gorenak, besteak beste, 2006ko urtarrilaren 17an emandako epaian esan bezala (2741/2006 JB):


      “Administrazio-egintza irmoen berrikuspena bi eskakizun kontrajarrien artean dago: alde batetik, legezkotasunaren printzipioa, legearen aurkakoak direla egiaztatutako egintzak atzera botatzeko aukera postulatzen duena, eta bestetik, segurtasun juridikoaren printzipioa, egoera juridiko jakin bat, jada finkatu dena, etorkizunean ez dela aldatuko bermatzen ahalegintzen dena. Kasu horietan sortzen den arazoa da oso nekez batera daitezkeen bi interesei erantzutea, eta konponbide bakarra da helburu horiek balio absoluturik ez daukatela ulertzea.


      Eskubide horiek bateratzeko bide bakarra da biak gauzatzea bideratuko duen sistema bat arbitratzea. Hortik sortzen da lortu nahi den antolamendu juridikoaren orekaren bilaketan egintzen berrikuspena aitortzea soil-soilik legezkotasunak kalte larriak pairatutako kasuak, eta prozedurazko berme zehatz batuz errespetatuz, segurtasun juridikoa babeste aldera. Hori guztia ekintza gauzatzeko epea jarrita, egintzek hirugarrengoen aldeko eskubideak sortu dituztenean.”


      Batzordearen iritziz akats formalengatiko deuseztasun-kasuak alor emankorra dira AJAPELen 106. artikuluaren mugak aplikatzeko eta, kasu honetan, uste du “bestelako gorabeherengatik” zuzenbidearen aurkakoa izango litzatekeela administrazio kontsultatzaileak berrikusteko ahalmena erabiltzea.


      Jurisprudentziak, Auzitegi Gorenaren 2012ko maiatzaren 17ko ebazpenaren bidez, xedatu duen bezala (4517/2012 JB):


      “hain muturreko irtenbidera iritsi aurretik, tartean dauden gorabehera guztiak, salatutako akatsen garrantzi eta ondorioengatik, eragindako eskubidearen entitateagatik eta interesdunek espedientean dituzten egoera eta posizioagatik ezarriak, hartu direla kontuan begiratu beharra dago, horrela izan ezean legean bertan gaitzesten den muturreko formalismo bat egongo baita, eta horrek administrazio-jardunaren operatibitatea larriki kaltetuko luke» (1991eko martxoaren 13ko Epaia [1991, 1998 JB]). Ildo horretatik, Salaren jurisprudentziak dio «prozesu-ekonomiaren printzipioa betez deuseztasun-deklarazioa saihestu beharra dagoela horrek ondorio praktikorik ez badakar, baldin eta aurreikusten bada, jarduerak arau-hauste formala egin zen unera eramanik ere, emandakoaren ebazpen bera emanez amaituko zela prozesua» (1990eko azaroaren 12ko Epaia [1990, 9169 JB]).”


      Jendaurreko informazioaren izapideari dagokionez, kontu hauek aztertu behar dira.


      Lehenik eta behin, ez dugu ahaztu behar berrikusteko bigarren espediente bat dela, aurrekoa artxibatu denean izapidetua. Are gehiago, berrikusteko espediente hau arrazoi formalak direla-eta izapidetzen da akordioa arrazoi materialengatik berrikustea nahi zuen beste batek porrot egin ondoren, horrelakorik egiteko sakoneko arrazoirik zegoela baztertuta; horrenbestez, arreta handiz jokatu behar dugu deuseztasun-kausa balioesteko garaian.


      Bigarrenik, hitzarmena gauzatu da trukeari zegozkion ondorio juridikoak sortuta; hala, eskritura publikoa egin zen eta udalak lursaila okupatu zuen, eta aparkalekua eraiki zuen bertan.


      Hirigintzako hitzarmenik gabe egitate-bide baten aurrean egongo ginateke, hori gabe, aipatutako okupazioak ez baitu estaldura juridikorik eta jarduketa material huts bihurtzen baita. Agerikoa ere bada erabat deuseza deklaratuz gero, ezinezkoa izango litzatekeela udalak lursaila aurretik zuen egoerara itzultzea.


      Horiek horrela, jendaurreko informazioaren izapideari dagokionez, pentsa liteke beste herritar batzuek alegazioak aurkeztu ahal zituztela hirigintzako legezkotasuna zaintzeko, edota beste jabe edo sustatzaile interesatu batzuek proposamenak egin ahal zituztela administrazioarekin hitzarmena egiteko, interes orokorrarentzat eskaintza berdinak edo komenigarriagoak aurkeztuz.


      Nolanahi ere, hitzarmenak “aginduzko eta legezko edo arauzko arauak urratzen ez dituenez, baita lurraldeko eta hirigintzako plangintzarenak ere” (erabateko deuseztasuneko kasu espezifiko hori jasota dago LHLren 7. xedapen gehigarrian, eta ez da aldarrikatu espediente honetan, ezta aurrekoan ere) eta kontuan hartuta lurpean aparkalekua gauzatuta dagoela, prozedura atzera eramatea prozesuaren ekonomiaren printzipioaren kontrakoa izango litzateke. Kaltetutako ordena juridikoa birjarri ondoren, egoera eta baldintza horiekin, espedientea berdin amaituko zen ezinbestean (gogorarazi beharra dago trukea udalak hautatu zuela obra publikoaren gauzatzeari begira lurpea erabili ahal izateko).


      Balorazio ekonomikoari dagokionez, onartu beharra dago salerosketak balio urria duela ondorioztatzeko elementuak egon badaudela (80.000 € 1.690.000 €-tik gorako eragiketa batean), eta higiezinak egoki tasatuta egindako kuantifikazio garbi batek oso eragin ekonomiko txikia izango lukeela; hala, ez da kalte argirik ikusten udalaren herri-ogasunarentzat, udalak 120 tokiko aparkaleku publiko bat eraiki ahal izan baitu parrokiari eman behar dizkion bost plazen truke.


      Egia da ez zirela legezko eskakizunak bete, baina orain ere ez du udalak ondasunen balorazio bat jakinarazi, eta bere azken asmoa ez da ordain ekonomikoa erdiestea (ez du behintzat ezer argudiatu horren gainean).


      Fede onaren printzipioak eta partikularren eskubideak, egoera horretan, legezkotasun formala berrezartzeko baino sustatzen ez den berrikuspenaren aurka daude, eta ez dituzte adierazi, gainera, administrazio berrikusleak hasitako jarduera justifikatzen duten interes publikoko arrazoiak, ezta neurtu ere, apur bat bada ere, deuseza jotzeak interes publikoari ekar diezazkiokeen ondorioak; horrenbestez, ezin da erabili sei urte geroago lursaila eskuratzeko hautatutako bidea birpentsatzeko (desjabetzeko ahalmena aktibatzea baztertuta egonik), ez haren titulartasuna argitzeko (Euskadiko Aholku Batzorde Juridikoaren 26/2013 Irizpenean gertatu bezala), ezta are gutxiago haren xedapenen bat ez betetzeko ere.


      Gainera, ezin dugu adierazi gabe utzi, Euskadiko Aholku Batzordearen 26/2013 Irizpenean adierazi genuen moduan, beste interes publiko garrantzitsu bat dagoela. Izan ere, jasotzen dituen prestazioen barruan, parrokiaren titulartasuneko ikastetxearen hezkuntza-premiak betetzera dago bideratuta erabilera partekatuko hitzarmena; hortaz, hezkuntzarako eskubidearekin lotuta dago, hori funtsezko eskubide gisa aitortuta Konstituzioaren 27. artikuluan, eta orduan ere esan genuen hitzarmenak lursaila modu orekatuan erabiltzea bermatzen duela, udalerriko herritarren eskolako beharrak zein behar orokorrak behar bezala beteta egonik.


      141/2013 ABJI, 46.etik 87.era par.


      


      IV. Ofiziozko berrikuspenaren mugak


      Baina, deuseztasunari dagokion paragrafoaren eraginak abian jarri ondoren, AJAPELen 106. artikuluaren mugei buruzko gogoeta egin behar da. Artikulu horren arabera, berrikusteko ahalmenaz baliatzerik ez dago, akzioen preskripzioa, epeen amaiera edota bestelako gorabeherak direla-eta, berrikusketa hori ekitatearen, fede onaren, herritarren eskubideen edo legeen aurkakoa bada.


      Muga horiek daude.Auzitegi Gorenak 1993ko apirilaren 24an emandako epaiak adierazitakoari jarraituz, beharrezko ordain gisa, ofiziozko berrikuspen-ekintza ez baita inoiz preskribatzen. Izan ere, errekurritu gabeko egintzek ondorio finkatu batzuk eragin dituztenez, ez da kontuan hartu behar soil-soilik aurkaratutako egintzaren legezkotasunaren balioak.


      AJAPELen 106. artikuluko mugak deuseztasun-kausaren existentziagatik sortutako mugak dira, Auzitegi Gorenak, besteak beste, 2006ko urtarrilaren 17an emandako epaian esan bezala (2741/2006 JB):


      “Administrazio-egintza irmoen berrikuspena bi eskakizun kontrajarrien artean dago: alde batetik, legezkotasunaren printzipioa, legearen aurkakoak direla egiaztatutako egintzak atzera botatzeko aukera postulatzen duena, eta bestetik, segurtasun juridikoaren printzipioa, egoera juridiko jakin bat, jada finkatu dena, etorkizunean ez dela aldatuko bermatzen ahalegintzen dena. Kasu horietan sortzen den arazoa da oso nekez batera daitezkeen bi interesei erantzutea, eta konponbide bakarra da helburu horiek balio absoluturik ez daukatela ulertzea.


      Eskubide horiek bateratzeko bide bakarra da biak gauzatzea bideratuko duen sistema bat arbitratzea. Hortik sortzen da lortu nahi den antolamendu juridikoaren orekaren bilaketan egintzen berrikuspena aitortzea soil-soilik legezkotasunak kalte larriak pairatutako kasuak, eta prozedurazko berme zehatz batuz errespetatuz, segurtasun juridikoa babeste aldera. Hori guztia ekintza gauzatzeko epea jarrita, egintzek hirugarrengoen aldeko eskubideak sortu dituztenean.“


      Dagokigun kasuan, Kontsortzioaren beraren iritzia da Eskuzaitzetako bidearen proiektua egiteko eta obrak zuzentzeko kontratua esleitzeko egintza ez dela berrikusi behar, deuseztasun-paragrafoa aplikatuta gauzatua, kontratu hori jada egikarituta eta likidatuta dagoelako.


      Egiatan, paragrafoaren deuseztasuna hedatuko zen esleipen-egintzara eta haren babesean sinatutako kontratura (2010eko apirilaren 20ko kontratua, Gipuzkoako Hondakinen Kudeaketarako Zentroko ingeniaritza-laguntza teknikoa emateko ohiz kanpoko zerbitzuak zehaztekoa); izan ere, hura gabe ez zen inoiz sinatuko, baina ondorioa hori izanik eta kontratuaren iraupena onartuta, E SLren eskubide legitimoak ez kaltetzeko, funtsean, egin nahi den berrikuspenak ez du inolako xederik.


      Legeak administrazio publikoei ematen dien berrikusteko ahalmenaren xedea da administrazio-jardueraren legezkotasuna berrezartzearen ondorioz, urte asko geroago ere, helburu publikoak lortzea (Espainiako Konstituzioaren 103. artikulua).


      Erabateko deuseztasun-akatsak eragindako emaitza araztuko ez denez, eta hala egitea ezinezkoa denez, ez da ageri atalaren berrikuspena egiteko interes publikorik. Ohiz kanpoko ahalmen bat, esate baterako, ofiziozko berrikuspena, egikaritzeko ahalmena egikaritzea saihestu behar da, legezkotasuna inolako efektu praktikorik gabe ezartzeko soilik denean.


      151/2013 ABJI, 153.etik 159.era par.


      


      9. kapitulua. Berrikuspen-errekurtso berezia


      I. Alderdi orokorrak


      Inpugnazio-bide honen salbuespenezkotasuna erakusten duen bigarren ezaugarria da aldez aurretik ezarritako arrazoi jakin batzuetara mugatzen dela errekurtsoa jartzeko legezko habilitazioa, eta arrazoi horiek zorrotz interpretatu behar direla, berrikusteko errekurtso berezia errekurtso arrunt gisa erabiliko ez bada. AJAPELen 108. eta 118.1 artikuluetan ageri dira argien inpugnazio-arrazoien mugak.


      Auzitegi Gorenaren jurisprudentziak 2004ko apirilaren 26ko (RJ 2822/2004), 2005eko otsailaren 16ko (1844/2004 JB), 2006ko urriaren 31ko (RJ 7712/2006) eta 2012ko maiatzaren 31ko (RJ 7144/2012) sententzietan honako hau errepikatu da:


      “azaroaren 26ko 30/1992 Legearen 118. artikuluan jasotzen den ezohiko berrikuspen-helegitea aparteko helegitea da. Hori, aipatutako arrazoien interpretazio zorrotza izateaz gainera -soilik agindu horretan zerrendatzen direnak-, administrazio-bideari amaiera eman zion ekintzaren aurkako ohiko helegiteen bidez edo jurisdikzionalean aipatu behar ziren gaiak aztertzea eragiten du. Aurkakoak segurtasun juridikoaren aurka egingo luke, eta sine die utziko luke zintzilik administrazio-ekintzen irmotasuna; aldi berean, ohiko helegiteen bidea saihestea ahalbidetuko luke. Hori dela eta, ezin da demandako edukiko argudiorik onartu, ohiko helegitean aipatutako arrazoi espezifikoez haratago, halako helegiteetan errepikatzen diren baldintzen egoeran eragin dezaketen bestelako baldintzak al dauden aztertzea eragiten bada”.


      Helegite honen konfigurazio berezia dela eta, ezin da, azken batez, berrikuspena zilegi al den aztertu, eta osoko bilkuran eztabaidatu behar da ekintzaren legezkotasuna. Alegia, modu mugatuagoan, 2012ko maiatzaren 31ko epaian ageri den moduan, “inpugnatutako administrazio-ekintzak egin duen egitatezko akatsaren ondorioak konpontzea, egitatezko akats hori ataletan adierazten diren bideren batean egiaztatu bada, hau da, espedientean bertan ageri den dokumentazioan (1. atala); interesdunen eskura egon ez ziren, akatsa agerian uzten duten eta ezinbesteko balioa duten dokumentuak (2. atala da kasu honetan interesatzen zaiguna); eta, azkenik, administrazio-ebazpenerako erabakigarriak izan diren dokumentu edo testigantzen faltsutze deklarazio judiziala (118.1. artikuluko 3. atalean aurreikusitako egoera)”.


      Bestela esanda, ezin da administrazio-ebazpenaren aurka bide honetatik egin jadanik ebatzita dauden gai juridikoetan berriro ekiteko edo berriak irekitzeko, desadostasun juridikoak jadanik itxita baitaude, ohiko bidearen bidez ez delako inpugnatu. Garrantzitsua da muga hori nabarmentzea, hemen ez baita udal ordenantzen legezkotasuna eztabaidatzen, ez eta, jakina, berrikuspenean helegitea jarri zaion ekintzaren edukia justifikatzen duen interpretazio juridikoa ere (hau da, oinarrian zuzenak diren ala ez).


      120/2013 ABJI 43.etik 46.era par.


      


      II. AJAPELen 118.1.1 artikulua: Egintzak ematerakoan egitezko errakuntzaren bat izan, eta espedienteari erantsitako agiriak ikusita jabetzea.


      ABEEak ulertzen du helegitea jarri zaion ebazpenaren idazpenean egitatezko akats bat gertatu dela, hiru arrazoirengatik:


      a) udal titulartasuneko bideen erabilera pribatibo edo aprobetxamendu berezirik ez egotea; horrek, aldi berean, bi argudio azaleratzen ditu: ez du onurarik ateratzen bideak erabiltzeagatik, interes orokorreko herri lana baita; burdinbide-sektoreari buruzko azaroaren 17ko 39/2003 Estatuko Legearen 7. artikuluak zehazten duen bezala, lizentziaren aurretik ez du loturarik edo tokiko bestelako prebentzio-kontroleko ekintzarik; orobat, esleitutako herri-lanean sartzen eta horretatik irteten diren kamioiak BI-4331 eskualde-errepidetik igarotzen dira, eta hori ez da landa-bidea;


      b) ebazpenak aipatu bidea erabiltzeko lizentzia- edo baimen-eskaera litekeen bat aipatzen du, eta hori erabat okerra da; horrez gain, ezin zaio fidantzarik eskatu, tasa sortzen duen jazoera betetzen ez denean eragiten diren kalteengatik fidantzarik ezin baita eskatu;


      c) ebazpenean jotzen da garraiatutako lur-bolumena 108.680,28 m3-koa dela, baina ez da zehazten bidearen erabileraren luzera zehatza. Hori beharrezkoa da fidantzaren zenbatekoa kalkulatzeko eta, nolanahi ere, erabat neurriz gaindikoa da, bolumena gehienez ere 60.000 m3 izan baitaiteke eta bidearen erabilera, berriz, “partziala baita, bide osotik 500 metro inguruko luzera bakarrik erabiltzen baita”.


      Bada, agerikoa da , lehen puntuari dagokionez, helegitea aurkeztu zaion ebazpenaren oinarrian dauden jazoeren inguruan ez dago eztabaidarik, alegia, enpresaren kamioian udal-azpiegitura batetik joaten dira, hori errepidea edo landa-bidea izan, alegia, BI-4331 gisa identifikatutako Orozketa bide deritzonetik; halaber, Euskotrenen Bilbo-Donostia burdinbidearen Zornotza-Durango tartearen zabaltze-lanetako lurra eta lan-materialak garraiatzen dituzte. Eta ez hori bakarrik; gainera eskatutako berrikuspenaren bigarren kausa aztertzen dugunean ikusiko dugun bezala, erabilera intentsiboak kalteak eragin ditu eta horiek konpondu egin behar dira.


      Hori kontuan hartuta, tasarekiko lotura egotea, edo ez egotea, bi muturrak argitzera bideratutako eragiketa juridikoa da: Burdinbide Sektorearen Legeko 7. artikulua aplikatuta, salbuetsita egon behar duen eta zein izan behar den ordenantzan erabiltzen den udal titulartasuneko bide terminoaren interpretazioa, jazoera inposagarria mugatzeko.


      Hori horrela izaki, derrigorrez alde batera utzi behar da ustezko akatsak eragindako berrikuspena, eztabaida honetan ustezko eskubide-akats bat egin izana bakarrik ondoriozta daiteke; helegitea egin zaion ebazpenak ez ditu konpontzen lan motatik eta bidearen egiazko izaeratik eratorritako ondorio juridikoak. Uko egite horrek ez du harremanik udal jarduera legearen araberakoa izatearekin, edo ez izatearekin, ez baita hori hemen izan behar dugun ikuspegia; esan dugun bezala, egiaztatu behar da egitatezko akatsik egon al den, eta ez kalifikazio edo interpretazio juridikoak ezegokiak diren.


      Nolanahi ere, nabarmentzekoa da helegitea jarri duen pertsonak berraztertzeko errekurtsoan jadanik argudiatu zuela ez zela landa-bide bat, argudio hori urtarrilaren 13ko 29/2012 Dekretuaren bidez bertan behera utziz; Dekretu hori Alkatearena da-Iurretako Udaleko Presidentea, eta interpretazio horrekin bat dator Justizia Auzitegi Gorena ere ekainaren 20ko 433/2011 epaian (JUR 299197/2011); epai horrek, udal titulartasuneko bideen aprobetxamenduari buruzko Ordenantza berezia eta 8. Zerga Ordenantza aztertu ondoren, honako hau ondorioztatzen du:


      “Arau-ingurune horretan eta errepideen foru-arautegietan ( otsailaren 18ko 2/1992 Foru Araua) “landa-bide” kontzeptua tokiko sareko errepideetan integratuta eta horietara asimilagarri gisa interpretatu behar da, eta ez horren baztertzaile gisa.


      Durango eta Orozketa arteko BI-4331 errepidea Iurretako Udaleko Inbentario Liburuan landa-bide gisa erregistratuta egotea halako bideen eta tokiko sareko errepideen arteko nortasun-izaeraren froga da.


      Hortaz, erreferentziazko Ordenantzan eratutako jazoera inposagarriak helegitea egin duen pertsonak zalantzan jartzen dituen bi elementuak (landa-bideak eta zuraz eta peiez bestelako materialak garraiatzeko bideak) barne hartzen ditu, arau hori bere testuaren eta azaldu berri dugun helburuaren arabera interpretatuz gero”.


      Orain aipatzen duen salbueste-kausari dagokionez(burdinbide bat eraikitzeko lanak dira, eta horiek interes orokorreko izaera dute), helegitea jarri duen pertsonak ez zuen inolako oztoporik izan behar bezala baliatzeko; berrikusteko ezohiko errekurtsoa ez da zegokion ohiko errekurtsoan aipatu ez ziren inpugnazio-kausa berriak gehitzeko baliozko bidea.


      Hala ere, jotzen dugu Burdinbide Sektorearen Legearen 7.3. artikuluaren interpretazio zabala eztabaidagarria dela, egiazki ordenantzak ez dionean baimenik exijitzen burdinbide-eraikuntzari, baizik eta udal domeinu publiko baten erabilera berezia, enpresaren kamioiak udal titulartasuneko bideetatik igarotzen baitira.


      Bigarren puntuari dagokionez, alegia udal baimena ez eskatzea jotzeagatik jarduera ez zegoela aurretiaz baimena derrigorrez lortzera baldintzatuta, aski da jasotzea bi ebazpenetako baten beraren ere oinarrian ez dagoela (1412/2011 Dekretua eta 29/2012 Dekretua) halako eskaerarik egin izanaren datu errealik.


      Alderantziz, lehenago sailkatu dugun bezala, ofizioz emandako baimena da, behin ABEEk egindako erabilera intentsiboa egiaztatu ondoren Euskotrenen Bilbo-Donostia burdinbideko Zornotza-Durango tartea zabaltzeko lanetatik Iurretako udal bideetan zehar garraiatzen den lur-bolumenari buruzko azterketa egin zuen enpresak.


      Azkenik, ez dago egitatezko akatsik garraiatutako lur-bolumenaren kuantifikazioan eta erabiltzen den bide-luzeran. … SL-ren txostenean jasotzen den kuantifikazio xehakatu eta zehatzaren aurrean, helegitea jarri duen enpresak, zuzenbidean onartzen den eta aurkakoa frogatzen duen inolako frogarik aurkeztu gabe, garraiatzen den kantitatea pixka bat txikiagoa dela.


      Era berean, fidantza kuantifikatzeko, kontuan hartu da erabilitako bide-luzera, hala eskatzen badu udal titulartasuneko bideen aprobetxamendu berezia erregulatzen duen Ordenantzaren 9. artikuluak. Kasu honetan, bidearen luzera 1 km-koa da, Iurretako Udaleko arkitekto aholkulariak adierazi bezala (espedienteko 241. folioa), hau da, eskalako epigrafe baxuena da.


      Horiek horrela, Batzordea guztiz bat dator berrikusteko errekurtsoa oinarritzen duten arrazoietan lehena baztertzearekin, errekurtso horrekin, azken buruan, administrazio-bidean jada izandako eztabaida bat berriro ireki nahiko lukete eta.


      DCJA/120 ABJI 15.etik 64.era par.


      


      III. AJAPELen 118.1.2 artikulua: Gaia ebazteko funtsezko agiriak agertzea, ebazpenaren ondoren izan arren, eta agiri horiek errekurtsoa jarri zaion ebazpenean akatsen bat badagoela agerian jartzea.


      AJAPELen 118. artikuluko 2. paragrafoak xedatu duenarekin bat etorrita aurkeztu dute errekurtsoa, gaia edo auzia ebazteko funtsezko dokumentuak agertu direlako: nahiz eta errekurritutako ebazpenaz gerokoak izan, agerian utzi dute akats bat zegoela ebazpen horretan.


      (…)


      Helegitea jarri duen pertsonak aurkeztutako funtsezko balioko dokumentua kasu honetan 386/2012 epaia da, Zigor Arloko 5. Epaitegiak 2012ko abenduaren 17an eman zuena. Horren auto bidezko irmotasun-deklarazioa, 2013ko martxoaren 5ekoa, 2013ko martxoaren 27an jakinarazi zion Epaitegiak Sailari.


      Dokumentuak garrantzi erabakigarria izan behar du gaiaren azken ebazpenean; hau da, horren edukia ikusita, arrazoiz suposatuko da, erabakitzeko orduan kontuan hartu balitz, beste ebazpen bat hartuko litzatekeela. Hala gogorarazten du 1991ko uztailaren 13ko Auzitegi Gorenaren epaiak, alegia, “dokumentuak garrantzi erabakigarri edo funtsezkoa izan behar du inpugnatutako ebazpenerako; hala, ebazpena emateko orduan ezagutu balitz eta kontuan hartu balitz, ekintza bestelakoa izango zatekeen. Hortik ondorioztatzen da aurkeztutako dokumentuak ez badu indar edo transzendentzia hori, berrikuste-helegitea bidegabea dela, eztabaidatzen den kasuan gertatzen den bezala”.


      Testuinguru horretan, bi kontu aztertu behar ditugu gaiaren funtsari buruzko iritzia eman aurretik. Orokorra da lehenengoa: era abstraktuan baloratzea ea auzitegien epaiak dokumentu berritzat har daitezkeen AJAPELen 118.2 artikuluaren ondorioetarako. Bigarrenean ─lehenengoan ondorio positiboa ateraz gero bakarrik─, berriz, aztertu egin beharko litzateke ea aipatutako epai bietatik atera daitekeen egitezko egoera bat, inpugnaturiko ebazpena eman zuten garaian aintzat hartu zutenaz bestelakoa.


      Lehenengoaz denaz bezainbatean, hasieratik esango dugu, lehen batean, ezin direla AJAPELen 118.2 artikuluko dokumentuen barrukotzat hartu epaiak, baldin eta egiten duten gauza bakarra bada ebazpenak aplikatutako ordenamendu juridikoa beste era batera interpretatzea. Ez eta epaiok auzi berdin-berdinetan edo elkarrekin lotura estu-estua dutenetan eman badituzte ere (Auzitegi Gorenaren 2008ko ekainaren 24ko epaia; RJ 2008\3275).


      Zergatik hori? Bada, kontrakoa onartuz gero, bestelakotu egingo liratekeelako aparteko errekurtso honen izaera eta xedea, eta, lehenago aipatu dugun epaiak dioenez, tresna egokia bihurtuko litzatekeelako epaion ondorioak eramateko Administrazioarekiko Auzien Jurisdikzioaren Legearen 72.3 artikuluak aipatzen duen eremu subjektiboaz harago; xedapen horrek ezarri duenez, hain zuzen, banakoen egoera juridikoak aitortzeko edo berrezartzeko auziak baiesteak alderdientzat bakarrik izango ditu efektuak, baina hirugarren batzuetara zabaldu daitezke efektuok 110. eta 111. artikuluetan aurreikusitako moduan.


      Dena den, doktrina jurisprudentzial horrek berak ireki du aukera bat epaiak AJAPELen 118.2 artikuluko dokumentuen artean sartzeko, baldin eta, epaien ondorioz, agerian geratzen bada errealitate bat, aurkaratutako egintza emateko garaian aintzat hartu zen oinarrian akatsa zegoela erakusten duena, eta premisa faktiko hori funtsezkoa bada auzia ebazteko (aurrekoaz gain, ildo beretik jo du Auzitegi Gorenak 2009ko ekainaren 17ko epaian; RJ 2009\6717).


      92/2013 ABJI 25.etik 32.era par.


      


      Kasu honetan, interesdunak argudiatu du Unibertsitate Zuzendariak 2012ko otsailaren 15ean jakinarazitako proposamenean ukatu zitzaion beka zenbatesteko, alegazio-izapidean (2012ko martxoaren 15a) higiezin-kapitalen errendimendua baloratzean egindako akatsari buruz eskuragarri zuen informazio guztia entregatu zuela. Zehazki, bere alegazioekin batera, 2010eko PFEZ aitorpen osagarri bat aurkeztu zuen, bere nebak aurkeztu zuena. Dokumentu horren helburua beka ukatzea eragin zuen datu okerra zuzentzea zen, zehazkiago, kontzeptu horretan lortutako errentak 5.487,61 eurokoak izan zirela.


      Unibertsitate Zuzendariaren 2012ko apirilaren 20ko Ebazpenaren aurrean, alegazio hori bertan behera utzi zen eta behin betikoz ukatu zen beka; horren aurka, interesdunak ezohiko berrikuspen-helegitea jarri du, ulertzen duelako bere eskaera ez bazen orduan kontuan hartu, orain kontuan hartu behar zaiola, Bizkaiko Foru Aldundiko Zerga Zuzenen Zerbitzuak, 2013ko urtarrilaren 16ko behin-behineko likidazioan, bere nebak eskatutako zuzenketa onartu baitu.


      Batzordeak jotzen du ezohiko berrikuspen-helegitea kontuan hartu behar dela, jarraian adierazten diren arrazoiak direla-eta.


      Lehenik eta behin, ez dugu baztertu helegitearen oinarria AJAPELen 118.1. artikuluko 1. kausa izatea, Administrazioak egitatezko akats bat egin baitu, espedientera ekarritako dokumentuetatik ondorioztatzen den moduan.


      Kausa horri dagokionez, behin eta berriz eskatu du jurisprudentziak egitazteko akatsa “jazoera, gauza edo gertakizun” bati buruz ikustea, hau da, “iritzi, irizpide edo kalifikazio partikularren mende ez dagoen errealitate bati buruzkoa, agerikoa, eztabaidaezina eta nabarmena izaki” (Auzitegi Gorenaren Epaia, 1988ko apirilaren 6a eta 1993ko urriaren 4a, besteak beste). Norabide horretan, jurisprudentziak adierazi du bidera ezina dela, ezohiko berrikuspen-errekurtso bat jartzea aprobetxatuz, ohiko izaera duten errekurtsoetako berezko gai berriak azaleratzea, jotzen baita helegitearen ezohiko izaera eta arloa gainditzen direla.


      Orain eman den irizpenean, ikus daiteke interesdunak akatsa agerian utzi zuela Unibertsitate Zuzendaritzaren aurrean, alegazioekin batera aurkeztu zuen dokumentazioaren bidez. Zehazki, bere nebak aurkeztutako aitorpen osagarria kontuan har zedin eskatu zuen, non argi geratzen baitzen ez zela deialdian ezarritako atalase maximoa gainditzen.


      Bada, Unibertsitate Zuzendaritzak, dokumentazio osagarria eta interesdunak egindako ohartarazpena kontuan hartu gabe, beka ukatu zion.


      Espedientera ekarritako dokumentazioan ebidentzia kontuan hartu ez denez, gainera, Administrazioak datu hori erraz egiazta zezakeenean Bizkaiko Foru Aldundian, ondorioztatu behar da Unibertsitateen Zuzendaritzak egitatezko akats bat egin zuela espedientean, ez baitzuen kontuan hartu aipatutako dokumentazio osagarria; hala, beka ukatu zuen, helegitea jarri duen pertsonaren alegazioei entzun gabe, zeinek oraindik behin-behineko fasean kapital higiezinen errendimendu konputagarriaren zenbatekoari buruzko akatsa jakinarazi baitzuen..


      Nolanahi ere, beste hipotesi gisa, nebak aurkeztutako deklarazio osagarria aski izatea zalantzan jarriz gero, pentsa liteke berrikuspen-helegitea kontuan hartu behar dela AJAPELen 118.1. artikuluaren 2. atalean jasotako kausa gisa.


      Hau da, jotzen bada akatsaz jabetzeko aitorpen osagarria ez zela aski, beharrezko agiri hori foru-ogasunak egindako behin-behineko likidazioa litzateke; interesdunak ezin izan du dokumentu hori lehenago aurkeztu, Administrazio eskudunak igorri gabe zuelako.


      Kausa horri loturik, jurisprudentziak eskatu du gai hori erabakitzeko funtsezko balioa duten, ebazpena ematean kontuan hartu ez diren edo espedientearen unean aurkeztea ezinezkoa zen dokumentuak ager daitezen; ulertu behar da eskakizun horrek erabaki bikoitza duela: dokumentuak gaia ebazteko funtsezko baliokoak izatea (ekintzaz kanpoko akatsa da) eta dokumentu horiek kontuan ez hartzea ebazpena emateko orduan (1986ko uztailaren 18ko eta uztailaren 16ko Auzitegi Gorenaren epaiak, besteak beste). Dokumentuak ezin dira egon, “inpugnatutako administrazio-ebazpenaz aurretikoak izanagatik ere, helegitea aurkezten duen pertsonaren eskura, kasu horretan Administrazioari aurkezteko aukera soilik eskatzailearen borondatearen araberakoa baita; ez eta inpugnatutako administrazio-ebazpenaz osteko dokumentuak ere, helegitea jarri duen alderdiak eskatuta, nolanahi ere, aipatu ezohiko helegitea irekitzea jarriko bailuke eskura” (2004ko martxoaren 24ko Auzitegi Gorenaren epaia).


      Orobat, kontuan hartu behar da dokumentuek helegitea jarri zaion ebazpena baino lehenagokoak izan behar ez duten arren derrigorrez, ebazpena ematen den uneko jazoerei buruzkoak izan behar dutela. Egin-eginean ere, “berrikuspenaren ondorioetarako, akatsa bakarrik gertatuko da, ebazpena emateko garaian ezagutu zitezkeen datuak kontuan hartuta, datu horiek jakin ez zirenean, zati batean edo osorik, ezagutuz gero bestelako ebazpena izango zen eta” (2004ko martxoaren 16ko Auzitegi Gorenaren Epaia).


      Hori jakinik, agerikoa da Administrazioak ez bazuen aitorpen osagarri hori kontuan hartu inpugnatutako ebazpena ematean, behin-behineko likidazioak datu esanguratsu berriak eskaintzen dituela eta horiek akatsa egiaztatzen dutela ukatzeko ebazpena emateko kontuan hartu zen aurresuposizioan..


      Aipatu dokumentua lehenago aurkeztea ezinezkoa zen eta ez zen inolaz ere ondoren egin helegitea aurkeztu duen pertsonak hala eskatuta soilik ezohiko berrikuspen-helegitearen bidea irekitzeko; alderantziz, ezin izan zuen ohiko bidean aurkeztu, hain zuzen ere, lehenago eman gabe zegoelako.


      Aztertzen ari den gaiaren oinarri gisa, 2011ko maiatzaren 5eko (JUR 2011/175964) eta 2011ko maiatzaren 12ko Auzitegi Nazionalaren epaiak (JUR 2011/195447) aipa daitezke; batez ere azkena da esanguratsua, honako pasarte honetan ikus daitekeen moduan:


      “Espedientean higiezinen kapitaleko errendimendu garbi gisa ageri da 2007ko Pertsona Fisikoen Errenten gaineko Zergaren aitorpenean .... zenbatekoa, beraz aipatu atalase ekonomikoa gainditzen zuen.


      Baina kontuan hartu behar da, alegazio-izapidean, interesdunak ... Bulegoko Zuzendariaren ziurtagiri bat ekarri zuela, interesduna akatsez bere amaren bi konturen titular gisa ageri zela adierazten duena; orobat, Zerga Agentziaren ....-(e)ko Bulegoan 2009ko urtarrilaren 19an aurkeztutako idatzi bat aurkeztu zuen, 2007 eta 2008ko Pertsona Fisikoen Errentaren gaineko Zergarako datuak zuzentzeko eskatzen zuena.


      ...-(e)ko Zerga Administrazioko Agentzia Bereziko Ordezkariaren 2009ko urriaren 16ko akordioz, eskatzaileak egindako autolikidazioa zuzentzea adostu zen; hala, kapital higiezinarengatiko errendimendua ....-koa zen eta, alegia, ez zen Deialdian konpentsazio-laguntza eskatzeko aurreikusitako muga gainditu.


      Bestalde, Estatuko Administrazioaren lege-ordezkariaren alegazioa ez da aintzat hartzekoa, 2007 ekitaldiko Pertsona Fisikoen Errentaren gaineko Zergaren aitorpenaren zuzenketak duen data inpugnatzen den ebazpenarena baino geroagokoa baita, eskatzaileak 2009ko urtarrilaren 19an aurkeztutako zuzenketa-eskaera aurkeztu baitzuen. Hala, konpentsazio-laguntzaren eskaera ebatzi zuen Administrazioak jazoera hori ezagutzen zuen eta ezin zaio interesdunari egotzi Zerga Administrazioak eskaera hori ebazten emandako denbora”.


      Gainera, kontuan hartu behar da (i) legedia organikoak eta arautegiek bekak hezkuntzarako eskubidearen funtsezko elementutzat hartzen dituztela eta hori printzipio bikoitz batean oinarritzen dela: onuradunen aurkako egoera sozioekonomikoak konpentsatu behar dituzte eta eskola-gaitasun eta -errendimenduaren arabera eman behar dira; eta, (ii) kontuan hartu behar da, halaber, helegitea jarri duen pertsonak 2011-2012 urte akademikoan bekadun izateko baldintza orokor eta ekonomikoak biltzen zituela, bere familia-unitatearen baliabide ekonomiko txikiagoak konpentsatzeko eta hiritar guztiek irakaskuntza berdintasun-baldintzetan eskuratzea bermatzeko.


      Azken batez, Batzordeak jotzen du Administrazioak akatsa egin zuela eskatzailearen nebari 2010ean izan ez zituen kapital higiezinengatiko errendimenduak egoztean; akats hori agerian geratu da espedientera erantsi diren dokumentuetan edota ebazpenaz ondorengo dokumentu batean.


      103/2013 ABJI 29.etik 45.era par.


      


      Kasu honetan, helegitea egiten duen pertsonak adierazten du 2012ko martxoaren 30ean, udalarekin eta beste bi enpresarekin egindako bilera batean(bata AVEren esleipenduna eta bestea, ..., ere udal bidearen erabiltzailea) udalak bidearen konponketa osoaren balorazio bat entregatu zuela, eta horrek 117.716,53 euroko tasa-ordainarazpena sortu zuela ; eragindako bidearen planoa ere entregatu zen, eta bi dokumentuen kopiak aurkeztu ziren. Dena den, Batzordeak ez du ikusten alegaturiko kausa kasu honetan, dokumentuak ez baitu ABEEk ematen dion funtsezko balio hori.


      Arrazoitzen duen moduan, aurkeztutako planotik ondorioztatzen da ez dela bide osoa erabiltzen; hori dela eta, ez ditu bere gain hartu behar erabiltzen ez duen zatiaren kalteak eta hori konpontzeko erreklamatutako kantitatea, hori zati berdinetan zatitu behar baitzen (ABEE…, AVE eta …). Kantitate hori fidantza baino askoz txikiagoa da, eta horrek agerian uzten du akatsa egon dela eskatutako tasaren eta eratorritako fidantzaren zenbatekoa kuantifikatzean.


      Nolanahi ere, dokumentu horiek ez dute berrikusten ari den ebazpena eman zen uneko egoeraren errealitatea agerian uzten (udal bideak dituen kalteak zenbait hilabete geroago ageri dira islatuta, zehazki, 2012ko martxoan); orobat, ez dute agerian uzten horiek ezagutzea ezinbestekoa zenik tasaren eta fidantzaren zenbatekoa kuantifikatzeko, horiek zehazteko beste arau-parametro batzuk erabiltzen baitira, hots, etengabeko zita erregulatzen duten ordenantzetan ezarritakoak.


      Ildo horretan, udal titulartasuneko bideen aprobetxamendu berezia arautzen duen Ordenantzaren 6. artikuluan erregulatzen den tasa kuantifikatzekoa da, eta fidantza 9. artikuluan jasotako araudian jorratzen da. 13. artikuluan, berriz, konponketa-lanak aipatzen dira, eta honako hau adierazten da:


      “Txosten teknikoa ikusita, esleipenduna ohartuko da egin beharreko konponketetaz, hala badagokio, eta egikaritzeko epea jakinaraziko zaio. Epe hori amaitutakoan, konponketak ez badaude eginda, kostua aurrez ezarritako fidantzatik kenduko da. Fidantzaren kantitatea ez bada aski, falta dena eskatuko da, harik eta kalte guztiak ordaintzen diren arte.


      Eragindako kalteak ezin badira konpondu, Udalari suntsitutako ondareen edo eragindako kalteen balioa ordainduko zaio.


      Udal bide baten aprobetxamenduan aldi berean pertsona bat baino gehiago badaude, kalteak eragiten badira, ardura bi erabiltzaileen artean banatuko da modu bidezkoan.”


      Erraz ikusten den bezala, tasak eta fidantzak helburu desberdinak dituzte. Tasaren bidez, ibilgailu astunetan lurra eta bestelako materialak udal bideetatik garraiatzen dituztenek erabilerarengatik ordaintzen dute. Fidantzak bermatzen du aprobetxamendu berezi horrek eragindako kalteak behar bezala konpentsatzen direla, eta egin beharreko konponketen kostua baino gutxiago edo gehiago izan daiteke. Fidantzaren zenbatekoak kobratzea errazten du eta oroharreko prezioan zehazten da (osagai objektiboak kontuan hartuta). Kasu honetan, ezin da kanpo utzi ordaindu beharreko litekeen kaltea fidantzan eskatzen den kantitatea baino txikiagoa izatea.


      Azkenik, aurkeztutako dokumentazio berria ez da ezinbestekoa, beraz AJAPELen 118.1. artikuluaren 2. atalean oinarritutako helegitea baztertzen da.


      120/2013 ABJI 66.etik 71.era par.


      


      10. kapitulua. Herri-administrazioaren kontratuak


      I. Kontratua amaitzea


      A) Suntsiarazteko arrazoiak


      Epeak betetzen berandutzea


      Kontsulta egin duen erakundearen planteamenduarekin bat, argitu behar dugu, lehenik eta behin, SPKLTBren 223. artikuluko d) atalean ezartzen den kausa gertatzen al den (“Kontratistak epeak betetzean atzerapena izatea”).


      Horretarako, lehendabizi, suntsiarazpen-kasu horren lege-konfigurazioa ezaugarritzen duten zenbait ohar jaso behar dira. Horiek behar bezala zehazteko SPKLTBren 212. artikulura jo behar da, zeinak, 2. paragrafoan, kontratistaren betebehar hau ezartzen baitu: “kontratua hori gauzatzeko ezarritako guztizko epearen, eta ondoz ondoko egikaritzarako adierazitako epe partzialen, barruan betetzea”; 3. paragrafoan, Kontratista berandutze-egoeran sartzeko ez dela behar administrazioak, aldez aurretik, betetzeko agindua ematea; 4. paragrafoaren arabera, Administrazioak aukeran izango du, edo kontratua suntsiaraztea, edo zigorrak ezartzea; eta, 6. paragrafoan, aipatu araubidea edo erregimena hedatzea baldintza-orrietan ezarritako epe partzialak betetzen ez diren kasuetara, edota “epe partzialok betetzen berandututa, guztirako epea ere ezin izango dela bete uste izateko nahiko arrazoi ikusten bada”. Erregimen hori SPKLTBren 213. artikuluan osatzen da, eta horren 2. paragrafoan atzerapen ez-errudunaren kasua jasotzen da: “Baldin eta atzerapena kontratistari egoztekoak ez diren arrazoiengatik sortu bada, eta izendatu zitzaion denbora luzatuz bere konpromisoak beteko dituela agintzen badu, administrazioak emango dion epea lehen galdutako denboraren bestekoa izango da gutxienez, kontratistak berak epe laburragoa eskatu ezik”.


      Izan ere, kontratua suntsiarazteko beste kausa batzuk hurbilketa soilik objektiboa ahalbidetzen duten arren, kontratistaren esku hartze erruduna ez delako eskatzen, epea (totala edo partziala) betetzean gertatzen diren atzerapenetan, legeak eskatzen du atzerapena kontratistari egozgarria izatea. Kontratistaren errua kausaren elementu bat da, eta, ondorioz, kontratuaren suntsiarazpenarena. Hain zuzen ere, suntsiarazpenerako beste kausa legal batzuk ez-betetze ez-erruduna onartzen duten arren, kasu honetan erru-elementua proiektatzen denez, ez kausa bera gertatzearen gainean, baizik eta kontratua suntsiaraztearen efektu eta ondorioen gainean, atzerapen ezegokia bada, kontratistaren portaerak haren definizio legala integratzen du; hori dela eta, atzerapena hautemanik ere, beti gertatzen dira aurreikusita dauden ez-betetze errudunerako efektuak (225. artikulua 3 eta 4, Sektore Publikoko Kontratuei buruzko Legearen Testu Bategina, SPKLTB).


      Ildo horretan, jurisprudentziak hau nabarmentzen du: “Kontratu-epe bat ez betetzearen ondorioz kontratu bat suntsiarazi (…) edo zigorrak ezartzeko, nahitaez egiaztatu behar da berandutze erruduna. Errua funtsezkoa da izaera bateko edo besteko suntsiarazpen baten ondorioak finkatzeko. Ildo horretatik, APKLren 113.4 [gaur egun, 224. artikulua, SPKLTB] artikuluak argi eta garbi ezarri du kontratistaren erruz kontratua bete gabe gelditu eta suntsiarazten bada, inkautatu egingo zaiola bermea. Horregatik, epea betetzeko orduan atzerapenik badago, aztertu behar da atzerapena kontratistari egotz dakiokeen kausa batetik eratortzen den edo ezin zaion horri egotzi. Errurik baden ala ez erabakitzeko, kontratistaren portaera erkatu behar da zuhurtzia edo diligentzia arruntaren ereduarekin, kontratuak ezarritako betebeharren estandar arruntari begiratuta. Funtsezkoak dira, beraz, kontratuaren garapenean izandako baldintzak, aukera ematen dutelako behar bezala baloratzeko aurreikuspen-faltarik izan ote zen, betebeharren izaera eta leku-denborazko inguruabar zehatzak ikusita. Horiek horrela, kontratu bat suntsiarazteko erabakia hartzen duen administrazioari dagokio frogatzea kontratistaren ez betetzearen egoera objektiboa. Kontratistari egokituko zaio, aldiz, erantzukizunez jare uzteko kausaren bat dagoela egiaztatzea” (besteak beste, 2007ko abenduaren 21eko Auzitegi Gorenaren Epaia).


      Administrazio-kontratazioko arautegiak ez duenez ezer zehazten kontratistaren errua dagoela jotzeari buruz, ez eta hori zehazteko erabili beharreko jarraibideei buruz ere, atzerapen erruduntzat kalifikatzeko, batetik, kontratistaren jokabidea arreta- edo ardura-patroi batekin kontrastatu behar da (hori mugatzean, batez ere kontratu motaren eta hitzartutako prestazio moten arabera eska daitekeena hartuko ditugu kontuan); eta, bestetik, ez-betetzea gertatu den ingurunean kontratuaren moldaera markatu duten bestelako egoera edo baldintzak baloratu behar dira.


      Gaia horrela ulertzen da, bestalde, Kode Zibilaren 1104. artikuluan ere, zeinaren arabera, ez betetze erruduna dagoela jotzeko, betebeharraren izaeraren arabera arreta beharrezkoa izan, eta pertsona, denbora eta lekuaren inguruko inguruabarrei egokitzen zaien arreta hori ez izatea behar baita; izan ere, Batzordeak zenbait aldiz esan duen bezala (denen erakusgarri, 8/2012 irizpena), ez da ahaztu behar kontratu-suntsiarazpenaren ildo eta funtzionaltasunak lege-estaldura dutela betebehar eta kontratuen zuzenbide komunean, alegia, “administrazio-kontratu guztiak irudi berezi bat dira eta modulazio bereziak dituzte, kontratu-instituzioaren interes publikoak betetzeari lotuta; azken batez, berezitasun eta ezaugarri horiek salbuetsita, negozio juridikoaren dogmatikako arau eta printzipioak aplikatzen dira. Horien artean kontratua ebaztea dago, elkarrenganako betebeharrak betetzen ez diren kasuetarako (Kode Zibileko 1.124. artikulua eta bat datozen arauak), orobat hartzekodunari kalte-galerak ordaintzea ageri da, alegia, hori zordunak bere ez-betetze errudunaren ondorioz eragindako ondorio negatiboak ordaintzeko betebehar-eskubidearen printzipioaren adierazpen bat da” ─besteak beste, Auzitegi Gorenaren 1989ko martxoaren 17ko epaia─.


      Jadanik kasua aztertzean, espedientean ageri den Bizkaiko Garraio Partzuergoaren Idazkaritza Nagusiaren azken txostenean laburbiltzen den bezala, SPKLTBren 223.d) artikuluko kausa gertatzen da, kontratistak ez dituelako epe partzialak bete, alegia, “…Kudeaketa Zuzendaritzaren txostenean egiaztatzen den moduan, ez dira bete; izan ere, kontratista ez da une egokian aurkeztu, hau da, egikaritzaren hasieran, Egoeraren Diagnostikoa (epez kanpo aurkeztu da), ─edota, besterik gabe, ez ditu aurkeztu─ «Komunikazio Plana», «Bizkaiko Garraio Partzuergoaren webgunearen analisi sakona» eta «sare sozialen plana definitzeko» lana, eta ezarritako helburuen betetze-mailari buruzko hileroko aurkezpena ─soilik azken horri erantzuten ez dioten bi dokumentu aurkeztu dira, eta horiek ere epez kanpo: «Bizkaiko Garraio Partzuergoaren prentsa idatziko agerpenen analisia» 2012ko abuztua eta iraila; Partzuergoari 2012ko azaroaren 15ean aurkeztu zitzaion─. Nabarmentzekoa da dokumentu horiek garrantzitsuak direla, ez soilik beren izaerarengatk, baizik eta kontratua dokumentu horiek aurkezteagatik esleitu zelako, esleipen-proposamenaren txostenean argi adierazten den moduan”.


      Administrazio-kontratuen eskemari dagokion moduan, egin beharreko lehen azterketa baldintza-agiriarena da ─kontratuaren egiazko legea da─.


      Horietan, preskripzio teknikoen baldintza-agiriko 6. puntuan guztizko egikaritza-epea jasotzen da ─2 urte─. Administrazio-klausula partikularren baldintza-agiriko 3.2 puntuan, aipatu guztizko epea errepikatu ostean, honako hau jasotzen da: “Finkatutako epeak pixkanaka betetzen direla bermatzeko beharrezko epe partzialak Eskaintzaren Lan Planetik ondorioztatzen dira edota Administrazioak Lan Programa onartzean finkatuko ditu”. Baldintza-agiri bereko 9.3 puntuan hau adierazten da: “Kontratistak kontratu-dokumentuan kontratua gauzatzeko ezarritako epe orokorraren barruan egin beharko ditu lanak eta elkarren segidan betetzeko finkatutako epe partzialak ere bete beharko ditu”.


      Bestalde, preskripzio teknikoen baldintza-agiriko 3. puntuan, lanen egikaritzari buruzkoan, aurreikusten da kontratista “Bizkaiko Garraio Partzuergoaren eskura egongo dela egoerak komunikatzea eskatzen duenean haren galderei erantzuteko; …garatuko diren jardueren segimendu eta planifikazioa egingo da, jarduera horiek aurreikusgarriak direnean; horretarako, lan- eta ebaluazio-bileretan zehaztuko den kontaktu etengabea beharrezkoa izango da, gutxieneko hilabeteko erregulartasuna izango duena”. Klausularen bukaeran, hiru hilean behin txostenak aurkezteko betebeharra ageri da. Txosten horietan “…egindako jarduerak bilduko dira, baita, oraindik proposamen-fasean egonik ere, Aholkularitzak datozen hilabeteetan egikarituko dituenak ere”.


      Orain enpresaren eskaintza aztertzen badugu ─eskaintzaren edukia ondo jasota dago aurrekarietan─ alegazioko kausak agerian uzten duen ikuspegiarekin (epe partzialak), egiazta daiteke ez dagoela lan-planik. Orobat, espedientean ez da ageri Bizkaiko Garraio Partzuergoak epe partzialen arabera hitzartuta betetzekoa zen lan-programarik onartu zuenik.


      Hala ere, epe partzialaren izaera ─nahiz eta baldintza-agirietan berariaz ez ageri─ preskripzio teknikoen baldintza-agiriaren 3. puntuan ezarritakoari egotz dakioke ─lehen aipatu bezala─ , txostenak hiru hilean behin aurkeztea aipatzen denean; “txosten horietan, egindako jarduerak jaso behar dira eta oraindik proposamen-fasean dauden baina Aholkularitzak datozen hilabeteetan egikarituko dituen jardueren aurrerapena jaso behar da”; epe hori enpresak hobetu egin zuen, jo zuelako “…interesgarria izan litekeela txostenak hilean behin aurkeztea, lana sarriago baloratzeko eta, hartara, lana etengabe hobetzeko”. Era berean, Clipping Press-ak egiteko epearen (egunero) araberakoa da.


      Esleipen-txostenetik (proposamenean zeharka aipatzen da) ere ez da epe partzialei buruzko datu esanguratsurik ondorioztatzen. SI SL-k aurkeztutako eskaintzaren “zerbitzuaren kalitatea” atala ebaluatzean, ikus daiteke, hain zuzen ere, “Eskaintza ikuspegi metodologiko argi batekin egituratzen dutela, baina faltan botatzen dela xehetasun-maila handiagoa izatea”.


      Kontratu-betebeharretarako epe jakin bat ezartzeko kronograma bat edo denbora-irizpide objektiboren bat txertatzea, zalantzarik gabe, erabaki ona izango zatekeen baldintza-agiriak prestatzeko unean, baina, egiazki, eduki hori ez zen jaso eta ez zen eskatu eskaintzetan (espedientean ageri diren beste baldintza-agirietan ere ez da epe partzialik jasotzen).


      Aurreko guztitik, Batzordeak ondorioztatzen du kontratua erregulatzen duten arauetan ez dagoela ezer kontratuaren ez-betetzea adierazteko, kausatzat “Egoeraren Diagnostikoa”, “Komunikazio Mapa”, “Komunikazio-mapa”, “Bizkaiko Garraio Partzuergoaren webgunearen analisi sakona” edo “Sare sozialen planaren definizioa” epez kanpo aurkeztea izaki.


      Hileko txostenei dagokienez, zehaztasun bat egitea komeni da. Horiei dagokienez, enpresa kontratistak argudiatzen du beti bete dituela betebeharrak, baina ahoz egiten zuela, BGPko arduradunekin egiten zituen bileretan. Baina espedientean hiru dokumentu daude, BGP prentsan agertzeari buruzkoak (2012ko abuztu, irail eta urrikoak).


      Modu abstraktuan, baldintza-agirian eta eskaintzan hileroko txostena jasotzen den moduak ─berariazko konpromiso gisa jasotzen da─ ahalbidetuko luke, entrega-epea ez betetzeagatik, SPKLTBren 223.d) artikuluko kausara jotzea. Bestelako gai bat da, aztertzen ari garen kontratu zehatzean, arau-hauste hori behar adinakoa al den ez-betetzetzat hartzeko (izan ere, nagusi ez den prestazio / prestazio osagarri baterako ezarritako epea da). Halaber, ikusi behar da bere kabuz kontratu-suntsiarazpen erruduna izan daitekeen, adierazi dugun bezala, proportzionaltasun-printzipioaren arabera. Arau-printzipio hori Administrazioari inposatzen zaio eta egiaztatutako jazoeren eta horien ondorioen artean kongruentzia eta erlazio egokia kontuan hartzea eskatzen du, suntsiarazpen-ahalmenetan jardutean.


      Laburbilduz, orain arte adierazitakoak baztertu egiten du kontratua goiz suntsiarazteko aukera SPKLTBren 223. d) artikuluan jasotako kausarengatik. Hala ere, kontsulta eragiten duen gaia aztertzen bukatuta, kontratua garatzeko baldintzei buruzko oharra idatz daiteke eta horrek, arrazoitu bezala, garrantzi berezia du suntsiarazpen-ahalmenean jardungo duen Administrazioak erruduntzat kalifikatutako ez-betetzeen kasuan -hemen gertatzen den bezala-.


      Kontratu-egikaritzaren esparruan, espedienteak agerian uzten du alderdien ezadostasunak, hain zuzen ere, enpresak BGPari 2013ko apirilaren 16an bidalitako gutunaren ondorioz hasi zirela. Gutun horretan, webgunean beharrezkoak diren aldaketen txostenaren zirriborro bat aipatzen zen. Horren ondoren, espedientean ageri diren gutunetatik ondoriozta daiteke data horren eta maiatzaren 15aren artean alderdiek kontratua bi aldeen adostasunez suntsiarazteko aukera aztertzen dutela, baina BGPak ez duela onartzen. Halaber, kontratistak ez du onartzen BGPak proposatutako uko egitea, jotzen duelako ondorio negatiboak ekartzen dizkiola. Behin kontratua formula adostu batekin bukatzeko bideak itxitakoan, BGPa idatziak aurkezten hasten da, kontratistari zenbait dokumentu ziurtatzeko eskatuz.


      Espedientean, halaber, egiazta daiteke egikaritza hasteko aktaren (2012/08/2) eta lehen errekerimendu-idatziaren (2013/05/15) artean, Administrazio kontratatzaileak ez zuela jo kontratuan eskaintzako ataletan aipatzen diren dokumentuak entregatzeko epe zehatzik ezarri behar zenik.


      Instruitutakoak ezartzen du hurrengo errekerimenduak behar den garaian erantzun dituela enpresa kontratistak; horrek espedienteak hutsaltzen ez dituen baldintzak alegatzen ditu, izan ere, BGParen premiazko errekerimenduen aurrean (horietako batzuk egiazki epe laburrak zituzten), adierazi zuen zerbitzu-prestazioa BGPak ezarri nahi dituen jarraibide eta irizpideetara egokitu nahi dituela, BGParen portaera bere alde izanik, kontratuaren lehen zortzi hilabeteetan ez baitzen inolako kexarik egon kontratatutako komunikazio- eta irudi-zerbitzua eskaintzen zen moduari buruz.


      Beraz, espedienteak ere ez du ahalbidetzen hitzarmena betetzen ez duen kontratistaren portaera egiaztatutzat ematea.


      180/2013 ABJI 66.etik 87.era par.


      


      Prestazioa egikaritzeko ezintasuna edo interes publikoari lesio larria eragitearen aukera erreala


      Kausa legal horren arabera, kontratua suntsiarazi daiteke kasu honetan: “prestazioa hasieran adostutako moduan emateko ezintasuna edo prestazioa baldintza horietan ematen jarraituz gero interes publikoari lesio larria eragiteko benetako arriskua, kontratua I. liburuko V. tituluan xedatutakoaren arabera aldatu ezin bada”.


      Nahiko suntsiarazpen-kasu berria da kontratazio publikoari buruzko legedian eta lotura zuzena du sektore publikoko kontratuen aldaketa-erregimenaren erreformarekin.


      Estatu Kontseiluak adierazten duen moduan, kausa hori ekonomia jasangarriari buruzko martxoaren 4ko 2/2011 Legeak txertatu zuen, eta kontsulta-organo horrek berak martxoaren 18ko 215/2010 idazpenean (lege-aurreproiektuari buruzkoa) adierazi zuen moduan, kontratu publikoen aldaketa-erregimena erreformatzearen helburua, hain zuzen ere, halako aldaketak gertatzeko aukerak murriztea zen behin kontratua egin ostean, Europako Batzordeak Espainiari bidali zion idazpena ikusita (Europar Zuzenbidea ez betetzeagatiko prozeduraren auzi aurretiko fasean), jotzen zuelako kontratuak esleipenaren ondoren aldatzeak (sektore publikoko kontratuei buruzko urriaren 30eko 30/2007 Legearen jatorrizko bertsioan erregulatuta zegoen bezala) tratu-berdintasuneko, ez-bereizkeriako eta gardentasuneko printzipioak hausten zituela (lan, hornidura eta zerbitzuetarako kontratu publikoak esleitzeko prozedurak koordinatzeari buruzko 2004ko martxoaren 31ko 2004/18/CE Zuzentarauaren 2. artikulu, Europako Parlamentuarena eta Kontseiluarena).


      Erregimen berri horren osagarri gisa (kontratua aldatzeko aukerak askoz murritzagoak dira), aipatu suntsiarazpen-kausa sartu zuen legegileak, kontratua aldatu ezin den, baina hasiera batean hitzartutako baldintzetan egikaritu ezin den, kasuetan ohiko lotura bukatzea ahalbidetzeko; kasu horretan, suntsiarazpenarekin batera, oro har, kontratistak gauzatu ez den prestazioaren zenbatekoaren %3 kalte-ordainetan jasotzeko eskubidea izaten du, suntsiarazpenaren kausa berari egozten bazaio izan ezik (gaur, 225.5. artikulua, SPKLTB)


      Era berean, alegatutako suntsiarazpen-kausaren funtzionaltasuna ulertzeko, interesgarria da Administrazio Kontratazioaren Kontsulta Batzordearen 2012ko martxoaren 1eko 73/11 txostena aipatzea. Horretan, kontratazio-organoei gomendio bat egiten die, kontratu publikoen aldaketa-erregimenaren zenbait alderdiren interpretazioari buruz, Europako Batzordearen Zerbitzuek SPKLTBren 107. artikuluari buruz egiten duten interpretazioa (Barne Merkatu eta Zerbitzuen Zuzendaritza Nagusia) oinarri hartuta.


      Zehazki, interpretazio-irizpideak 1. ataleko a), b) eta e) letrei dagozkie, baita kontratu bat aldatzea prezioak %10arekiko izan ditzakeen aldaketen arabera kalifikatzeari, 3. atalean d) letran ageri den moduan, eta izaera nuklearrari ere, alegia, ─“irizpide-ildoa”, txostenaren hitzetan─, 107. artikulua erabat interpretatzeko, bigarren atalari izaera nuklearra eman behar zaio eta horrek esan nahi du “1. eta 3. ataletan ageri diren aldaketei buruzko erreferentziak soilik kontuan hartuko direla lizitazio eta esleipenaren funtsezko baldintzak aldatzen ez dituzten aldaketak direnean. Horiek, agindu horren beraren arabera, beharrezko bihurtzen duen kausa objektiboari erantzuteko ezinbestekoak diren aldaketetara mugatu behar dira”.


      Aztertzen ari garen kasuan, SPKLTBren 223.g) artikuluko aipatu kausa gertatzen da kontsultatu den Administrazioaren iritziz; izan ere, “aurrekoa gorabehera, dokumentazio hori ez aurkeztea, kontratua behar bezala egikaritzeko horren garrantzitsua izanik (ez dira bigarren mailako dokumentuak edo dokumentu osagarriak) eta, ondorioz, partzuergoaren komunikazio-politika egokirako dituen ondorioak direla-eta ezinezkoa da prestazioa hasiera batean hitzartutako baldintzetan eskaintzea, eta ezinezkotasun hori kontratistari egoztekoa da, Legearen g) atalean jasotakoarekin bat“.


      Dena den, alegatutako suntsiarazpen-kausaren jatorria eta exegesia kontuan hartuta, agerikoa da ez dela hautematen halakorik aztertutako kasuan, izan ere, egikaritzan ez da fisiko edo juridikoki ezinezko bihurtu kausa objektibo baten ondorioz (SPKLTBren 107. artikuluko atalean aipatutako baldintzen ezaugarriak jasotzen dira). Gainera, ez dugu modu adierazgarrian ezagutzen zein den hitzarmenak aldatzera behartuko lukeen eragozpen objektiboa eta, egin ezin denez, kontratua suntsiaraztea eragingo lukeena. Kausa hori egon dadin, espedienteak gutxienez hitzartutakoan zer doikuntza beharrezkoak diren identifikatzea ahalbidetu beharko luke (bestela, ezingo litzateke prestazioarekin jarraitu edo interes publikoari lesio larria eragingo litzaioke); izan ere, identifikazio hori ezinbesteko elementua da erabaki ahal izateko kontratua aldatzea posible den ala ez egiaztatzea eskatzen duen suntsiarazpen-klausula aplikatzekoa al den, SPKLTBren 105. eta 108. artikulu bitartean ezarritako mugen barruan. Alegia, ez baldin bada, kontratua suntsiaraztea justifikatuta legoke eta SPKLTBren 225. artikuluko aurreikuspenak egongo lirateke jokoan, hain zuzen ere, kontratua behar baino goizago bukatzea lege horretako 223. artikuluko g) idatzi-zatian jasota dagoen kausa dela eta.


      Egiazki, kontratua hasieran hitzartutako baldintzetan garatzea ezinezko bihurtzen duen kausa objektibo bat baino gehiago (fisikoa edo juridikoa), espedientean alderdien arteko desadostasun bat jasotzen da, hitzartutako baldintzen edukiari buruz edo, nahiago izanez gero, hitzartutakoa egikaritu behar den moduari buruz. Azken batez, kontua ez da jarduerekin jarraitzea ezinezkoa izatea, edota kontratua egikaritzeak interes publikoari kalteak eragitea edo horrekin bateraezina izatea, ez bada kontratua aldatzen eta, horregatik, ez da gertatzen alegatzen den SPKLTBren 223 g) artikuluko kausa.


      180/2013 ABJI 88.etik 96.era par.


      


      Kontratuko gainerako funtsezko betebeharrak ez betetzea


      Kontratua suntsiarazteko proposamenaren oinarria da baldintza-orrian funtsezko kontratu-betebehar gisa kalifikatutako betebehar bat ez betetzea (30/2007 Legearen 206.g artikulua, gaur egungo SPKLren 223.f artikulua). Zehazki, 17.2 klausula, suntsiarazpen-kausatzat kalifikatzen duena karatulako 12.3 klausulan aipatzen den egikaritza-baldintza berezia modu errepikatuan ez betetzea; horren arabera, “egikaritza-baldintza berezia da enpresak esleitutako zerbitzua Preskripzio Teknikoen baldintza-agiriko PT/III Eranskinean ezarritako ibilgailuetako batekin gauzatzea”.


      Puntu honetan, gogoratu behar da kontratua suntsiarazteko ahalmena Administrazioaren eskumenetako bat dela, eta haiek ezin direla administrazio-kontratuetatik bereizi. Pribilegio-posizio horren oinarria da Administrazioak bere jarduera osoan interes gorenen defentsa izan behar duela xede. Kontratu-arloan ere, antolamendu juridikoak Administrazioaren xede den interes publikoaren defentsa lehenetsi nahi da, Administrazioarekin kontratuak dituzten enpresen xede diren interes partikularren gainetik. Auzitegi Gorenaren arabera, kontratuaren xedea kontratuaren objektuaren gainetik egoteak eta Administrazio kontratugilearen berariazko igorpen nahiz trafikoarekiko lotura askaezinak definitzen dute Administrazioak kontratatzerakoan dituen prerrogatiben teleologia (1982ko otsailaren 22ko Auzitegi Gorenaren Epaia, RJ 1982/1619).


      Kontratua suntsiarazteari bide ematen dioten legezko kasuak irakurriz gero, aipatu baieztapena egiaztatzen dute eta, Administrazioari berari egotz dakizkiokeen ez-betetzeak alde batera utzita, kontratu-suntsiarazpenetik eratorritako prestazioen birtualtasunari berari eragiten dioten suposizioak dira. Hala, kontratistaren heriotza edo ezgaitasuna, lehiaketa edo kaudimen-gabezia deklaratzea, kontratistak epeak ez betetzea edota prestazioa epean eskaintzen ez hastea.


      Horiek guztiek oinarri komuna dute: prestazio nagusiari eragina egitea (negatiboa), prestazio horren erabateko edo funtsezko ez betetzearen bidez (Auzitegi Gorenaren 199ko urriaren 1eko epaia, RJ 2000/1393) edota, Auzitegi Gorenaren 1996ko abenduaren 18ko epaiak (RJ 1996/9738) dioen bezala, ez-betetzeak larria eta funtsezko izaerakoa izan behar du.


      Baldintza-agirian edo kontratuan kontratu-suntsiarazpena zehaztu dezakeen ez-betetzea jasotzen bada ─SPKLk ildo horretan aurreikusten duenaren oinarrian─, bai jasotzen den moduan eta bai aplikatzen den moduan, aipatu ezaugarrien arabera egin behar da, eta ez da aski izango kontratu-dokumentuetan aipatze hutsa Administrazioari egotzitako kontratu-suntsiarazpenerako eskumenek jardun dezaten. Beraz, aztertu beharko da zein modutan den ez-betetze hori kontratu-prestazioaren erabateko edo funtsezko ez-egitea; izan ere, bestela, hasiera batean behintzat, egon daitekeen sistemaren bidez zuzen daitezkeen ohiko ez-betetzeen aurrean egongo ginateke.


      Halaber, nabarmentzekoa da Aholku Batzorde Juridikoak berak, 148/2009 irizpenean, honako hau adierazi zuela: “Irizpenerako aurkeztu diguten kasuan, gogoratzekoa da errua funtsezkoa dela proposatu duten arrazoiarengatiko kontratu-suntsiarazpena bidezkoa den ala ez erabakitzeko, eta errurik baden ala ez erabakitzeko, kontratistaren portaera erkatu behar dela zuhurtzia edo diligentzia arruntaren ereduarekin, eta horretarako, aldi berean, funtsezkoak direla kasuaren inguruabarrak. Kontratuen alorrean, era berean, Zuzenbideko printzipio bat da, jurisprudentziak behin eta berriz errepikatua, hitzartutako betebeharren ez betetze errudunarengatiko kontratu-suntsiarazpena gertatuko bada, beren-beregiko egintza edo omisio argi bat behar dela, betebehar horiek konplitu nahi ez direla erakusten duena”.


      Ohar horiek orain aztertzen ari garen kasura aplikatuz gero, espedientean argi geratzen den gauza bakarra da aldi batean ibilgailu nagusitzat izendatutakoaz bestelako autokarrak erabili direla, horretarako baimenik lortu gabe. Bada, ibilgailu guztien matrikulazio-data kontratu-eskaintzan ageri zena baino geroagokoa zen eta, hain zuzen, antzinatasun hori hartu zen kontuan esleipenerako; hori gertatu zen aldietako batean, ibilgailu nagusia matxuratuta zegoen eta, jakina, berehala ordezkatu behar zen kolokan jarritako zerbitzua eskaintzeko.


      Baina ez dago ziurtatuta ez-betetze horiek zein heinetaraino eragiten duten funtsezko modu batean kontratu-prestazioan, ez baitakigu zein neurritan eragotzi zuen edo, gutxienez, asaldatu zuen ibilgailu nagusia ordezkatzeak garraio-zerbitzua eskaintzeko orduan. Bestalde, ikastegi publikoak bidalitako parteek egun jakin batzuetan (urrian 19 egun eta azaroan 11 egun, Sailaren kontratazio-zerbitzuaren txostenaren arabera) kontratuan lehentasunezko gisa adierazitako ibilgailuaz bestelako ibilgailu bat erabiltzea aipatzen dute, zerbitzuaren prestazioan asaldurarik iradoki gabe edota zerbitzua segurtasun-baldintza eskasagoekin garatu dela adierazi gabe; ildo horretan, ez da ez-betetzerik egiaztatzen bi ikasturtez baino gehiagoz behar bezala eskaini dela dirudien kontratu-erlazio horretan.


      Suntsiarazpen-espedienteak ez du adierazten garraio-zerbitzua eskaintzean erosotasun- eta segurtasun-mailak bete ez direnik, alegia, gai hori funtsezko ez-betetzerik egon den erabakitzeko oinarrietako bat izan liteke. Zerbitzu juridikoaren txostenean horren harira egiten den aipamenean, soilik teorikoki azaltzen da betebehar hori zergatik jasotzen den; betebehar hori ez betetzeak kontratua suntsiaraztea eragin dezake (“zerbitzua garraiatzen diren eskola-haurren osotasun fisikorako segurtasun-baldintza maximoetan eskaintzea”), ildo horretan inolako ikerketarik egin izana egiaztatu gabe, ezta egiazki erabili diren ibilgailuek administrazio-baimena zuten egiaztatu ere (udala edo foru-aldundia); hori dela eta, ondoriozta daiteke funtsezko ez-betetze hori ez dela ziurtatuta geratu.


      Era berean, ez dago justifikatuta bere garaian prestazioa behar bezala egikaritzearen aurrean erantzuteko sortu zen bermea konfiskatzeko asmoa. Hain zuzen ere, 30/2007 Legearen 208.4. artikuluak (gaur egun, SPKL, 225.3) zehazten du, kontratua kontratistaren ez-betetze errudunaren ondorioz ebazten denean, Administrazioari eragindako kalteak ordaintzeko beharra dagoenean, kalte-ordaina, lehendabizi, eratutako bermearen gainean gauzatuko dela. Baina, horretarako, kalte horiek eta horien zenbatekoa zehaztu behar dira, eta hori ez dago ez espedientean eta ez ebazpen-proposamenean.


      41/2013 ABJI 19.etik 28.era par.


      


      Erabat bestelakoa da zuzenean fotokopiagailuen funtzionamenduari eragiten dion gaia. Eragindako sailak hogeita bat fotokopiagailu ditu, eta kontratuan guztira berrogeita hamasei ageri dira, zerbitzuz kanpo daudenak edota funtzionamendu-arazoak dituztenak; hori, kontratuaren azken xedea eta horrek zerbitzu publikoaren funtzionamenduan duen erlazio zuzena direla-eta, onartezina da.


      Kontratistak argudiatzen du geldiaraztea edo funtzionamendu txarra ez direla bere ardura, baizik eta egoera gertatu dela Administrazioak ez dituelako onartu konponketarako aurkeztutako aurrekontuak, baldintza teknikoen orrietako 3.7 puntuan aurreikusten den moduan. Gaiaren oinarrian baldintza teknikoen agiriko 3.3 puntuan xedatzen denaren inguruko desadostasuna dago. Puntu horretan, honako hau ageri da: “ordezko piezak izan ezik, fotokopiagailuek behar bezala funtziona dezaten material guztiak (olioak, tonerra eta abar) enpresa esleipendunaren kontura izango dira, esku-lana barne”.


      Justizia Modernizatzeko Zuzendariaren txostenak informazio gehiago ematen du “konponketa-aurrekontuei” buruz. Txosten horren arabera, aipatutako aurrekontuetan, ingelesez deskribatutako kontzeptuak ageri dira (cleaning blade edo cleaning web) eta horien itzulpena (orria edo webgunea garbitzea) ez dator bat pieza izenekin. Orobat, gai hori argitzeko enpresak izendatutako arduradun batekin bilera bat egin zela adierazten da. Bilera horretan, enpresaren ordezkariak baieztatu zuen, nolanahi ere, piezak aipatzen ari zela. Administrazioak eskatu zuen etorkizuneko aurrekontuetan pieza horien izena ager zedin baina, txostenean jasotzen den bezala, enpresak konponketa-aurrekontuak hasierako kontzeptuekin jarraitu zuen bidaltzen.


      Gainera, txostenak adierazten du ... SLU enpresak fabrikatutako fotokopiagailuetarako prebentzio-mantentzeko eskuliburuak fotokopiagailuko elementu guztietarako esku-hartze mota eta jarduera-tarteak (egindako kopia kopuruaren arabera) zehazten dituela, eta ondorioztatzen du eskuliburu horretan mantentze-zerbitzu gisa jotzen diren esku-hartze motak konponketatzat jotzen direla aipatu ditugun aurrekontuetan.


      Horrek guztiak esan nahi du, Batzorde honen iritziz, fede onaren aurka jarduten ari direla; horrek, kontratu-erlaziora aplikatuta, jarduleari gainerako kontratatzaileekiko portaera leiala inposatzen dio (baita bere kontratu-eskubideetan jarduteko askatasunaren aurretik ere), eta ez-jakite hori kontratuaren ez-betetze larritzat hartzekoa da.


      Auzitegi Gorenak, besteak beste, urtarrilaren 19ko 19/2005 epaian (RE 2005, 518) dioen bezala:


      “(...) fede ona, zuzenbide-printzipio orokor gisa, kontratu guztietan egon behar du giza portaera objektiboki justua, legala, zintzoa eta logikoa izan dadin behartzen du, alegia, libreki onartutako hitzarmen guztien ondorioen araberakoa izan behar du, hitzarmen horrek betetzera bideratuta duen bokazioa zapuztu gabe. Hala, kontratatzen edo kontratazioa eskaintzen duena derrigortuta dago, ez soilik literalki adierazten denera, baizik eta baita horren deribazio naturaletara ere. Fede ona ez dagokio fede on subjektiboari (sinesmena, egoera psikologikoa), baizik eta Kode Zibilaren 7. artikuluan aipatzen den fede on objektiboari (portaera zintzo eta justua); artikulu horrek arau gisa ezartzen du zuzenbide-printzipio orokor hori eta horrek antolamendu-eraginkortasun sozialeko agindu juridikoa dakar. Izaera objektibo hori kontratuari dagokion eraginkortasuna emateko behar bezalako portaeretara bideratuta dago, proposatutako xedeak lortuko badira (1991ko abenduaren 3ko epaia [RJ 1991, 8906] eta 1993ko urriaren 9ko epaia [RJ 1993, 8174] , 1994ko ekainaren 8koan aipatzen direnak [RJ 1994, 4905]), (1995eko urriaren 26ko epaia [RJ 1995, 8349]). Antzeko terminoetan agertzen dira 2000ko uztailaren 25eko, 2000ko ekainaren 30eko, 1998ko martxoaren 12ko, 1994ko martxoaren 22ko (RJ 1994, 2564), 1993ko urriaren 9ko (RJ 1993, 8174) eta 1991ko abenduaren 23ko (RJ 1991, 9476) epaiak.”


      Dagokigun kasuan, horrek guztiak esan nahi du kontratistak ezin duela, Administrazioak ezagutza tekniko gutxiago dituela aprobetxatuz, eta bere aurrekontuetan kontzeptuak deskribatzeko iluntasunean, nahi duen berezko irizpidea inposatu, kontratuaren betetze-mailaren eta horren mende dagoen interes publikoaren kalterako.


      Kontua ez da soilik eskainitako zerbitzua ez dela egokia, baizik eta portaera horrek ondorio larriak izan dituela, kontratuan jasotzen ziren fotokopiagailu ugari zerbitzurik gabe edo funtzionamendu okerrarekin utzi baitira, kontratuaren beraren izateko arrazoia zalantzan jarriz. Hori dela eta, suntsiarazpena erabat justifikatuta dago, baldintza teknikoen agiriko 3.1 puntuan aurreikusitako betebeharren ez-betetze larria gertatu baita.


      Kontratistak egindako alegazioei dagokienez, Batzordeak ez du jotzen beharrezko komunikazioaren eta SPKLren 307.1. artikuluan jasotako zuzentze-aukeraren inguruan alegatutakoa esanguratsua denik.


      Hain zuzen ere, lehen aipatu dugun txostenean jakinarazten da enpresak izendatutako ordezkariarekin bi bilera egin direla gai hori argitzeko, inolako emaitzarik lortu gabe. Horietako lehena 2012ko maiatzaren 7an egin zen, aipatu dugun emaitzarekin. Bigarren bilera 2012ko uztailaren 6an egin zen, berriro ere, baldintza teknikoen agiriko 3. puntuko 3. eta 7. ataletan adierazitakoa argitzeko xedearekin. Bilera horiek ez zuten balio izan enpresak jarrera alda zezan; horrek egiaztatu egiten du enpresaren jokabide setatsua eta justifikatu egiten du Administrazioak kontratua suntsiarazteko hartu duen erabakia.


      Azken batez, enpresa kontratistak mantentzetzat zer gai hartu behar ote diren egindako interpretazioez haratago, egia da ez dela kontratatutako zerbitzua eskaini, 56 fotokopiagailutik 21 ez baitaude martxan edota funtzionamendu-arazoak baitituzte. Horregatik, Batzordeak jotzen du, kontsultatzen den kasuan, SPKLren 223. artikuluko f) atalean aurreikusten den suntsiarazpen-kausa gertatzen dela, kontratuko baldintza-agiri teknikoko 3. puntuari dagokionean.


      Era berean, behin betiko bermea konfiskatuko da eta eragindako kalteengatiko ordaina eskatuko da, konfiskatutako bermearen zenbatekoa gainditzen duten neurrian, SPKLren 225.3. artikuluan xedatutakoarekin bat.


      43/2013 ABJI 24.etik 35.era par.


      


      Oinarri hau planteatzen dute kontratua suntsiarazteko: HAKLren 111. artikuluko g) paragrafoan xedatutakoa, eta administrazio-klausula partikularren agiria.


      HAKLren 111. artikuluko g) idatzi-zatiak xedatzen du kontratu bat suntsiarazteko kausa dela funtsezko kontratu-betebeharrak ez betetzea.


      Ildo horretatik, administrazio-klausula partikularrek ezartzen dutenez, aholkularitza- eta laguntza-kontratua, orobat zerbitzuetakoa, suntsiarazteko arrazoiak dira Herri Administrazioen Kontratuen Legeko Testu Bateratuaren 111. eta 167. artikuluetan ezarritakoak ere.


      Udalak kontratistari egozten dio, haren trebetasun-falta edo arduragabekeriaren ondorioz, Arabako Foru Aldundiak ez duela onartu Aguraingo Plan Orokorraren Testu Bategina. Horrek segurtasun-falta juridiko larria eragin du hirigintza-arloan eta, ondorioz, kalte larriak eragin dizkio udalerriari.


      Bestalde, udalaren ustez, kontratistak muzin egin dio legezkotasuna betetzeari testu bategina idazterakoan.


      Trebetasun-falta edo arduragabekeria hori zehazte aldera, udalak dio testu bategina idaztean zenbait lege-arau ez direla bete; batez ere, etxebizitza babestuen estandarrak betetzeari buruzkoak eta lurzoru urbanizagarri ez-sektorizatuen trataerari buruzkoak; gainera, aipatzen da behin eta berriz utzi direla alde batera 148/2011 Foru Arauko xedapenak, eta 2011ko martxoaren 30eko Udalaren Osoko Bilkurako xedapenak, Alangua, Arrizala, Egileor eta Opakua hiriguneei dagozkienak.


      Lehen arrazoiari dagokionez ─Arabako Foru Aldundiak testu bategina ez onartzea, horrek udalari eragiten dizkion ondorio larriekin─, lehendabizi azpimarratu behar da Foru Aldundiak ez zuela testuari buruz ebatzi eta espedientean foru-administrazioari buruz jasotzen dena sail desberdinen txostenak direla.


      Ohar hori egin ostean, aipatu behar da 2012ko martxoaren 1eko Arabako Foru Aldundiaren Ingurumen eta Hirigintza Zuzendaritzaren txostenak honako hau dioela: “bai testu bategina izapidetzean eta bai aurreko puntuetan islatu diren zehaztapenetan gertatu diren urritasunek eragotzi egiten dute Foru Aldundi honetara helarazi den testu bategin hau onartzea”. Hau da, Arabako Foru Aldundiak bi arrazoirengatik ez du onartu testu bategina, eta horietako lehena da testu bategina izapidetzeko orduan urritasunak egon direla.


      Horren harira, txosten berean honako hau adierazten da: “Aguraingo Udalak bidalitako dokumentazioa aztertu ostean, ikus daiteke 148/2011 Foru Aginduak behartzen duen informazio publikoaren emaitza ez dela jakinarazi (desklasifikatzen ez ziren sektoreei buruzkoa eta desklasifikatzeko eta lurzoru hiritargarri ez-sektorizatu gisa sailkatzeko aukera ematen zen sektoreei buruzkoa)”. Ohartarazpen hori bera Udalari egin zitzaion, Arabako Foru Aldundiko Hirigintza Zerbitzuaren 2011ko abenduaren 29ko txostenaren bidez eta Hirigintza Zerbitzuko Buruaren 2012ko martxoaren 13ko idatziaren bidez.


      Foru Aldundiaren Hirigintza Zerbitzuaren 2012ko otsailaren 28ko txostenean, bigarren atalean, adierazten du 2011ko martxoaren 18an Aguraingo Udalak bidalitako ofizioa jaso zela, testu bateginaren bi alerekin, espedientean behin-behineko onarpena eta jendaurrean jarri izana ziurtatzen duen dokumentaziorik erantsi gabe. Hori “dagokion ondorioetarako” helarazi zen, beraz, printzipioz, jotzen da Foru Aldundiari 148/2011 Foru Aginduaren betetze-mailari buruzko kontsulta egiteko bidaltzen dela.


      Udalak, 2011ko martxoaren 30ean, 148/11 Foru Aginduak eskatutako lurzoruak desklasifikatu zituen eta hori ALHAOean argitaratu zen [Arabako Lurralde Historikoko Aldizkari Ofiziala] 2011ko maiatzaren 23an hilabeteko epean. Epe hori igaro aurretik eta egindako erreklamazioei erantzun gabe, Arabako Foru Aldundiari TBaren dokumentua bidali zion.


      Hirigintza Zerbitzuaren txosten horretan bertan TB onartzeko eman beharreko urratsak jasotzen dira, hots: lurzoru eta hirigintzari buruzko 2/2006 Legeko 90. eta 91. artikuluetan xedatu bezala izapidetze berri bat egitea, horri dagozkion hasierako onarpenarekin, jendaurrean jartzearekin, behin-behineko onarpenarekin, Eusko Jaurlaritzaren etxebizitza babestuen gardentasunari buruzko txostenarekin, Euskal Autonomia Erkidegoko Lurralde Antolamenduko Batzordearekin bat, ingurumen-inpaktuari buruzko azterketarekin eta abar. Hortik, ondorioztatzen da Udalak ez zuela TB legea errespetatuz izapidetu eta, hori dela eta, horren edukia edozein izanik ere, ezin izango litzateke behin betikoz onartu; gainera, administrazio-espedienteen izapidetzea Udalaren funtzioa da, eta ez aholkularitza-enpresarena.


      Udalak kontratistari egozten dizkion trebetasun-faltari edo arduragabekeriari dagokionez, honako ohar hauek egitea komeni da:


      Udal arkitektoaren txostenak, 2011ko abenduaren 15ean sinatu zenak, ondorioztatzen du Arabako Foru Aldundiaren behin betiko onarpen partzialaren akordioa ez zela egin behar eta, onarpen horrek, TB idazten ari zen bitartean dokumentua aldatzearekin batera, zehazgabetasun ugari eragin dituela eta, horren ondorioz, espedientea geldiarazi eta aldatu egin behar dela.


      MJ abokatuak, 2011ko abenduaren 1ean sinatutako txostenean, Arabako Foru Aldundiari 148/2011 Foru Arauaren, Aguraingo HAPO behin betikoz onartzea adosten duenaren, baliogabetasuna adosteko eskatu du eta, horren ordez, HAPO behin betikoz onartzea ukatzen duen agindu berri bat idaztea. Udalari dokumentua berriro egiteko eskatu dio, etxebizitza babestuei buruzko xedapenak betez.


      Arabako Foru Aldundiaren Hirigintza Zerbitzuak, 2011ko abenduaren 29ko txostenean, honako hau adierazten du: “behin 148/2011 Foru Araua idatzi denean, egiaztatu da ezarritako aldaketak egin ostean ondorioztatuko litzatekeen dokumentuak ez lukeela beteko lurzoru hiritargarri sektorizatuetan babes publikoko etxebizitzetarako estandarra, lurzoru eta hirigintzari buruzko ekainaren 30eko 2/2006 Legearen 80. artikuluan ezarri bezala. Hori dela eta, arautegirik argitaratu baino lehen, lurzoru hiritargarri sektorizatuetako babes publikoko etxebizitzen estandarra nola beteko den jorratu behar da”.


      Aurreko txostenetatik, ulertzen da 148/1022 Foru Aginduak berak hausten duela babes publikoko etxebizitzen estandarrei buruzko EAEko Lurzoru eta Hirigintzari buruzko Legearen 80 artikuluan xedatutakoa. Hala, ezinezkoa da Lege hori betetzea, arau-hauste bera egin gabe.


      Gainera, Eusko Jaurlaritzan etxebizitza-alorrean eskuduna den sailak baimendu behar du babes publikoko etxebizitzen eraikigarritasuna lurzoru mota desberdinen artean transferitzea, babes publikoko etxebizitzen lege-estandarrak bete daitezen; eta sail horrek ez du espedientean ez ebatzi eta ez jakinarazi.


      Bestalde, ebazpen-proposamenean TBak ustez egiten dituen akatsak kontratistaren jarduerari egozten zaizkio, eta udalak izan ditzakeen ardurak alde batera uzten dira (HAKLren 211.1. artikulua eta baldintza teknikoen agiriaren 4. puntua), TB jasotzeko eta hori Arabako Foru Aldundira bidaltzeko orduan.


      Gauza bera esan daiteke TBak foru-aginduko gainerako zehaztapenekin eta 2011ko martxoaren 30eko udal-akordioarekin dituen kontraesanei buruz.


      Espedientetik, ezin da jakin udaleko ordezkariak nola erlazionatu ziren aholkularitza-enpresaren ordezkariekin kontratuaren xedea gauzatzeko orduan, ez eta aholkularitza-enpresak aurkeztutako lanak udalaren jarraibideen arabera, horien aurka edo horiek alde batera utzita egin al ziren; orobat, ezin da jakin Foru Aldundian dokumentazioa aurkeztearen asmo edo xedea ere zein zen.


      Ondorioztatzen dena da Udalak ─inplizituki, onarpen formalik ez dagoenez─ Foru Aldundiari bidali zion dokumentua onartu zuela; dokumentu horretan ikus daiteke ez direla betetzen Arabako Foru Aldundiaren Herri Lanetarako eta Garraioetarako Zuzendaritzak egindako zenbait eskakizun ─zenbait errepide-tarteren titulartasunaren izendapena aldatzea; domeinu publikoko eremuak eta mendeko eremuak markatzea A-1 Autobidean eta eraikuntza-lerroan eta abar─; kasu horiek hautemateko ez da ezagutza berezi edo espezifikorik behar, beraz udalari egotzi behar zaio horien ardura, udalak zuzentzen, berrikusten eta onartzen baititu lanak, nahiz eta, kasu honetan bezala, modu inplizituan izan.


      Plana idatzi duen taldeari ere ezin zaio egotzi udalak 2011ko martxoaren 31ean Arrizala, Egileor eta Alangua hiriguneen erregulazioa mahai gainean uztea erabakitzea, eta bi hilabeteren ondoren hirigune horiek modu inplizituan onartzea.


      Gauza bera esan daiteke hirigune kapitalaren eta Opakuaren erregulazioa aldatzeari buruz.


      Udalak kontratistari testu bategina idazteko orduan legeak betetzeko orduan jarrera nakarra izatea leporatzeari dagokionez, honako hau esan behar da:


      Hirigintzari buruzko 2012ko apirilaren 17ko udalaren informazio-batzordean idazketa-taldeko ordezkari AI jauna egin zuen azalpenetik, eta udalari bidali zaizkion idatzietatik, ulertzen den moduan, 2011ko abenduaren 19an planaren idazketa-taldeko ordezkari gisa joan zen hirigintza-zinegotziak deitutako bilera batera. Bilera horretan, udaleko arkitekto aholkulariak azaldu zion babes publikoko etxebizitzen eraikigarritasuna lurzoru hiritargarri sektorizatuetara transferitzea egokia zela. Adierazi zion interpretazio hori, TBaren dokumentuan aplikatzen ez zena, zehaztu ez zen abokatu baten interpretazioa ere bazela. Aholkularitza-zerbitzuko ordezkariak azaldu zuen zein zen idazteaz arduratzen zen taldearen interpretazioa, arkitektoaren eta abokatuaren txostenak eskatu zituen eta horiek ukatu egin zitzaizkion. 2012ko otsailaren 21ean, idazteaz arduratzen zen taldeak Udalari txosten bat entregatu zion, zuzenbidera doituta zegoela jotzen zuen interpretazio bat jasotzen zuena.


      Hirigintza-zinegotziak 2012ko martxoaren 19an deitu zuen beste bilera batean eskuratu ziren udal arkitektoaren 2011ko abenduaren 15eko, MJ abokatuaren 2011ko abenduaren 1eko eta Arabako Foru Aldundiaren Hirigintza Zerbitzuko 2011ko abenduaren 29ko txostenak. 2012ko martxoaren 27an, idazketa-taldeak udalaren aurrean babes publikoko etxebizitzen eraikigarritasuna lurzoru mota desberdinen artean transferitzeari buruzko arautegiaren interpretazioa azaltzen zuen txostena aurkeztu zuen, aurreko txostenetan jasotakoen desberdina zena. Horretan, jotzen zuen TBean 148/2011 Foru Agindua bete zela, nahiz eta “adierazitakoari kalte egin gabe, eta interpreta daitekeen gai bat denez, eta nolanahi ere, organo eskudunek ebatzi dezaketenez, idazketa-talde hau udalaren jarraibide edo irizpideak jaso zain geratzen da, testu bategin honen idazketa aldatzea planteatzen baldin bada”.


      2012ko apirilaren 12an, idazketa-taldeak MJ abokatuaren mezu elektroniko bat jaso zuen, 2012ko martxoaren 20ko data zuena. Horretan, ez zen aipatzen idazketa-taldeak 2012ko martxoaren 27an entregatutako txostena, baizik eta 2012ko otsailaren 21ekoa. Horri hitzez erantzun zitzaion Udalean 2012ko apirilaren 17an egin zen bileran.


      2012ko apirilaren 20an, idazketa-taldeak MJ abokatuaren txosten bera jaso zuen posta ziurtatu bidez. Horri 2012ko maiatzaren 14ko txostenarekin erantzun zitzaion, eta horretan ere 2012ko martxoaren 27ko txostenean jasotako ondorio bera errepikatu zen.


      2012ko maiatzaren 15ean, Udalak idazketa-taldeari TBaren ezagutzari loturiko zenbait foru-zerbitzutan eskuratutako txostenak bidali zizkion, eta kontratistak honako hau erantzun zuen 2012ko maiatzaren 24an: “jasotako txostenak ikusita, eta 2012ko martxoaren 27ko eta 2012ko maiatzaren 14ko txostenetan ere adierazi dugun moduan, idazketa-talde hau Udalaren jarraibide edo irizpideak jaso zain geratzen da, uneko testu bateginaren idazketa aldatzea planteatzen bada”.


      Aurreko paragrafoetan jasotako jazoeretatik, ez da ondorioztatzen aholkularitzaren aldetik jarrera nakarra egon denik TB idazteko orduan legedia betetzean, baizik eta udal arkitektoaren eta MJ abokatuaren irizpideen arteko desberdintasunak, gai legalei eta faktikoei dagokienez.


      Irizpideak bat ez etorrita ere, kontratistak bere idatzietan Udalari jakinarazi zion lana korporazioak onartzen zituen irizpideen arabera egiteko prest zegoela, baina irizpide horiek ez dira espedientean ageri.


      Beraz, Batzordeak jotzen du ez dagoela frogatuta kontratistak kontratu-betebeharren funtsezko ez-betetzerik egin duenik.


      48/2013 ABJI 49.etik 81.era par.


      


      Proposatutako suntsiarazpena SPKLren 223. artikuluko f) atalean aurreikusten den ebazpen-kausan oinarritzen da, kontratuko baldintza-agiri teknikoaren III. puntuari dagokionean.


      223. artikulu horretan, suntsiarazpen-kausatzat jotzen dira kontratu-betebeharren funtsezko ez-betetzeak, kontratuan berariaz hala kalifikatzen direnak.


      Kontratuaren baldintza teknikoen agirian, (horren kontratu-izaera ezin da zalantzan jarri) III. atalean, hornitu beharreko edukiontziek izan behar dituzten baldintzak ageri dira; honako hauek nabarmentzekoak dira, gaiarekin erlazio zuzena izateagatik:


      “Edukiontzien edukiera ez da 36 litro baino gutxiagokoa izango eta barnealdean bekterizida eta / edo germizida ez-kaltegarri eta biodegradagarria izango du.”


      Hala bada, kontratua suntsiaraztea proposatzen den esparrua azalduta, eta Administrazioak alegatzen dituen ez-betetzeen xehetasunetan sakondu baino lehen, gogoratu behar da kontratua suntsiarazteko ahalmena Administrazioaren eskumenetako bat dela eta horiek ezin direla administrazio-kontratuetatik bereizi.


      Administrazioak bere jardunean erdietsi behar dituen interes nagusien defentsa da nagusitasun horren oinarria; hau da, ordenamendu juridikoak eremu honetan ere lehenetsi nahi du Administrazioak lortu behar duen interes publikoa, Administrazioarekin kontratatzen duten enpresek bilatzen dituzten interes partikular eta zilegien gainetik. Auzitegi Gorenaren arabera, kontratuaren xedea kontratuaren objektuaren gainetik egoteak eta Administrazio kontratugilearen berariazko igorpen nahiz trafikoarekiko lotura askaezinak definitzen dute Administrazioak kontratatzerakoan dituen prerrogatiben teleologia (1982ko otsailaren 22ko epaia, Ar. 1619)


      Hori esanda, Administrazioaren suntsiarazpenaren oinarrian dauden arrazoiak aztertu behar dira.


      Udalak jotzen du kontratuko funtsezko baldintzetako bat ez dela bete, enpresak hornitutako edukiontzia ez delako iristen baldintza teknikoetan ezarritako gutxieneko edukierara.


      Baldintza horietan ezartzen da edukiontzien edukierak ez duela 36 litro baino gutxiago izan behar eta, ESHSAk hornitutakoetan 29 litro baino pixka bat gehiago sartzen dira, hau da, kontratuan eskatutakoa baino %20 inguru gutxiago.


      Enpresak diferentzia hori bere gain hartzen du, baina suntsiarazpenaren aurka egiten du, jotzen duelako ez-betetzea ez dela kontratuko funtsezko baldintzetako batean gertatu, kontratua behar bezala gara daitekeelako instalatutako edukiontziekin.


      Adierazten duen bezala, eskaintzaren eta errealitatearen arteko desdoitzea giza akats baten ondorioz gertatu da, eskaintzan bi edukiontziren ezaugarriak ageri baitira: bata 36 litroko edukierarekin eta pedal bidezko irekitze-sistema duen beste edukiontzi bat, edukiera hori ez duena.


      Gainera, jotzen du kontratua ez dela ebatzi behar, merkatuan ez dagoelako edukiera hori eta pedal bidezko irekitze-mekanismoa dituen edukiontzirik; erantsi du SPKLren 117.2. artikuluan honako hau jasotzen dela: horniduren baldintza teknikoek lizitatzaileek aukera-berdintasunetan jardutea bermatu behar dute, kontratu publikoak lehiakideei irekitzea oztopatzen duten gai justifikatu gabeak sortu gabe.


      Udalak, bestalde, ulertzen du (eta Batzorde hau ados dago) giza akatsak azaltzen duela gertatu dena, baina ez dituela aldatzen kontratua suntsiaraztea justifikatzen duten baldintzak.


      Hasiera batean, administrazio-klausula partikularren baldintza-agirian, 8.3.6 atalean, honako hau ezartzen zen: “Administrazioak, esleipena baino lehen eta kontratuak dirauen bitartean, B eta C gutun-azaletako dokumentuen edukia egiaztatu ahalko du, baita esleipen-irizpide gisa karatulan ageri diren dokumentuena ere. Joko da enpresak aurkeztutako datu eta baldintzak faltsuak izatea kontratua baliogabetzeko kausa izan daitezkeela, hala badagokio, kontratistari egotz dakiokeen ez-betetzea dela eta, behin betiko bermea galduz (...)”.


      Udalarentzako kalterik ez egotea, edo eskaintzen den zerbitzua larriki ez asaldatzea (kontratistak alegatu duen moduan), ezin da izan ez erabakigarria eta ez eragozlea kontratu-suntsiarazpenean, hitzarmeneko klausulak hausten direnean eta hauste horrek izaera esanguratsua duenean kontratatutako baldintzetan eta xedean. Hala dauka berariaz deklaratuta Auzitegi Gorenak 1988ko irailaren 30eko epaian (RJ 1988/6960). Hori dela eta, aski da kontratuan ez-betetze esanguratsua egotea, kontratazio zibileko antzeko baldintzetan, eta horren arabera interpretatu behar da suntsiarazpenean erabakigarria izan den ez-betetzea.


      SPKLren 117.2. artikuluari buruz alegatutakoari dagokionez, espedienteak adierazten du lehiaketara lau eskaintza aurkeztu zirela guztira, azkenik esleipenduna izan zen enpresarena barne; beraz, baiezta daiteke artikulu hori ez dagoela merkatutik kanpo, edota lizitazioaren helburua ez dela marka jakin bateko produktu bat lortzea. Are gehiago, ESHSAk berak bere argudioaren aurka egiten du, onartzen duenean badaukala 36 litroko edukiera duen edukiontzi-modelo bat, baina modelo horrek ez duela eskuzkoa ez den irekitze-mekanismorik. Beraz, eskaintzara modelo hori aurkez zezakeen, baina kasu horretan ez lituzke lortuko aipatu hobekuntzari dagozkion puntuak, azken batez, lehiaketaren esleipenduna izateko erabakigarriak izan zirenak.


      Azkenik, zalantzan jarri ezin dena da hornitutako produktuak ez dituela deialdian eskatutako baldintza teknikoak betetzen, eta esleipena pedal bidezko irekitze-sistema hobekuntzatzat baloratu ostean gertatu zela. Beraz, kontratua mantentzea, edukiontzien edukiera txikiagoak eragindako kalteez gainera, iruzurra litzateke beren eskaintzak hobekuntza hori gabe aurkeztu zituzten (ziurrenik edukieraren baldintza bete ahal izateko) gainerako lizitatzaileentzat.


      Horren harira, argigarria da, esleipenaren ondoren, lizitatzaileetako batek esleipen hori inpugnatzea, adieraziz ESHSAk eskainitako edukiontziek ez zutela baldintza-agirian eskatutako edukiera. Une horretan, Udalak helegitea baztertu zuen, ESHSAren eskaintza, aurkeztutako baldintzetan, argia zelako eta lizitazioan ezarritako parametroen barruan zegoelako. Ondoren, errealitateak agerian utzi du, hain zuzen ere, helegitea jarri zuen pertsona hori zuzen zegoela, baieztatu zuenean azkenik aukeratu zen eskaintzak ez zituela baldintzak betetzen.


      Azken batez, ESHSAk hornitutako edukiontziak ez du betetzen eskaintzan baieztatzen zuena, ez eta kontratuaren baldintza teknikoetan eskatzen zena ere. Horregatik, Batzordeak jotzen du, kontsultatzen den kasuan, SPKLren 223. artikuluko f) atalean aurreikusten den suntsiarazpen-kausa gertatzen dela, kontratuko baldintza-agiri teknikoko III. puntuari dagokionean.


      Era berean, SPKLren 225.3. artikuluan aurreikusitakoarekin eta administrazio-klausulen agiriko 8.3.6. klausularekin bat, behin betiko bermea konfiskatzea dagokio.


      Ez da oztoporik ikusten ESHSA enpresak eskaintzen dituen hornidura eta zerbitzua mantentzeko esleipen berri bat egin arte, SPKLren 35.3. artikuluan jasotzen den bezala. Kontratua baliogabetzat deklaratzen den kasuetan Legeak aukera hori aurreikusten duen arren, eta kaltea saihesteko premiazko neurriak hartu arte, ez dago arrazoirik alde bakarreko suntsiarazpen-kasuetan, gertatzen den moduan, ez onartzeko. Horrekin, kontratua bat-batean bukatzean, eta esleipen berri bat egon arte, sortuko liratekeen higiene- eta osasun-nahasmenduak saihestu nahi dira.


      110/2013 ABJI 20.etik 39.era par.


      


      Administrazioak proposatu kontratu-suntsiarazpenaren arrazoia Herri Administrazioen Kontratuen Legearen (HAKL) 147.2 artikulua da; horren arabera, obra horiek hartzeko moduan ez badaude, horrela adieraziko da aktan, eta obretako zuzendariak ikusi diren akatsak aipatu eta beharrezko jarraibideak zehaztuko ditu, eta akatsak zuzentzeko epe bat ere finkatu egin behar du. Aipatutako epea igarota, kontratistak oraindik zuzenketak egin ez baditu, bi aukera izango dira orduan: beste epe bat eman (luza ezina) edo kontratua suntsiarazi.


      Kasu honetan, EAEANren epaiak Administrazioari jasotze-akta luzatzeko inposatu dio, kontratuaren bi alderdien eskubideak bermatzeko mekanismo gisa, eta, epai hori betez, kontratistari jasotze-akta egin zezan deialdia egin zitzaion maiatzaren 23an; adostu zen erreferentziazko lana ez jasotzea, aktan bertan jaso ziren zenbait akats zirela eta.


      Lan-kontratua emaitza-kontratua izaki, kontratistak hori betetzeko lana onartutako proiektuaren eta lan-zuzendaritzak emandako jarraibideen arabera egin behar du. Beraz, hori zuzentzeko arrazoizko epea eskaini ostean, arauak Administrazioari epe luzaezin berri bat adosteko aukera eskaintzen dio akatsak zuzentzeko, edota kontratua suntsituta deklaratzeko.


      Kasu honetan, kontratistak beharrezko lanak egiteko interes eskasa eta jarduera nulua izan dituenez ─aktan eskatutakoa bete al den berrikusteko deitu zaionean etorri ere ez da egin─, Administrazioak, modu zilegian, kontratua suntsiaraztea erabaki du.


      Kontratistaren aurkaritza, funtsean, jadanik planteatuta dauden eta Administrazioarekiko auzi batean baztertu ziren gaietan oinarritzen da. Aurkaritza horren oinarria, diogun moduan, Administrazioak lana modu tazituan jasotzea da, nahiz eta ez administrazioak, eta ez hori ordezkatzen duen lan-zuzendariak, enpresari formalki ez dizkioten jakinarazi lanean 2007ko ekainetik adierazitako irregulartasunak.


      Baina Batzorde honek ezin du tesi horrekin bat etorri, ez baitira ematen Administrazioak jaso dituela jo ahal izateko gutxieneko baldintzak.


      Egia da kontratatutako lan publikoaren jasotze tazituaren aukera onartzen duen jurisprudentzia handia dagoela. Doktrina horren adibide gisa Auzitegi Gorenaren 2004ko martxoaren 23ko epaia aipa daiteke.


      Jurisprudentzia horren arabera, ez da atzeratu behar jasotze-unea Administrazioaren apetaz edo justifikatu gabeko atzerapenengatik, bai legean eta bai kontratazio-arautegian horiek adosteko epeak zehazten baitira. Ildo horretan, 2002ko urtarrilaren 25eko epaiak jotzen du, hiritartze-lanak entregatzeko ekintza formalik egon denik ez jakin arren, horiek modu tazituan jaso dituela udal batek, eta horren esku daudela 1982az geroztik.


      Auzitegi Gorenak eransten du, “Areto honetako 1993ko azaroaren 22ko eta 29ko sententzietan onartzen den bezala -horretan oinarritzen da hemen helegitea jarri zaion epaia-, orobat 1999ko otsailaren 1eko epaian jasotzen den bezala, posible dela modu ezohikoan Administrazioa lotzen duen jasotze eta onarpen tazitu baliozko eta eraginkorra onartzea, lanak behar bezala egin direnean eta jasotze hori ondorioztatzen duten berezko ekintzak daudenean”.


      Jasotze tazituaren aukera jasota dago ─nahiz eta interes publikoko ezohiko arrazoiengatik mugatuta, espedientean behar bezala azaltzen den moduan─ HAKLren 147.6 artikuluan ere, eta Arautegiaren 168. artikuluan ezarrita dagoen moduan.


      Dena den, jasotze tazituari dagokionean, bi alderdi zehaztu behar dira.


      Horietako lehena da, jasotze tazitua egon dela jo ahal izateko, ezinbesteko baldintza dela lana akastuna ez izatea. Lanaren jasotze tazitua onartzen da berariazko onarpenean justifikatu gabeko uko egite edo atzerapenen ondorioz gertatzen denean, nahiz eta lanetan akatsik ez egon, edo akatsak ezarritako epean behar bezala zuzendu direnean. Auzitegi Gorenaren 2004ko irailaren 29ko epaian argudiatzen da lanak aurreikusitako baldintzetan egikarituta egon behar duela, jasotze tazitu horrek jardun ahal izan dezan.


      Bigarrenik, akta igortzeak ez du nahitaez esan nahi lanak jasotzen direnik, baizik eta berrikusi eta egiaztatu egiten direla. Hala, egiaztapen horren ondorioz eraikuntza-akatsak agertzen badira, hain zuzen ere akta horretan agertu behar dute. Ildo horretan, Auzitegi Gorenaren 2004ko urtarrilaren 12ko epaia aipatzekoa da.


      Aurreko guztia kontuan hartuta, Batzorde honen irizpenaren mende jartzen den kontratu-suntsiarazpen hau behar bezala justifikatuta dago, ezin baita jasotze taziturik egon lanak, kasu honetan gertatzen den bezala, kontratuko baldintza-agirian ezarritakoarekin bat eta Administrazio kontratatzailea asebetetzeko moduan ez direnean egikaritzen.


      Kontratistak alegatutakoagatik ere, eta onartuz ─epaian ezartzen den bezala─ Administrazioak kontratista deitzeko betebeharra duela lanaren egoera egiaztatzeko eta, hala badagokio, lanak jasotzeko, sailaren errekonozimendu-faltak eta 8. ziurtapena ordaintzeak agerian uzten du desadostasun irekia dagoela lanen egikaritza egokiaren inguruan; desadostasun horren edukia 2012ko maiatzaren 23ko aktan jasotzen eta zehazten da.


      Erreformaren xede den eremuaren erabilerak ere ez luke zehaztuko, kasu honetan, jasotze tazitua; izan ere, lan berrietan gerta litekeenaren aurka, erreforma egin aurretik ere erabilera bererako erabiltzen zen eremu bat zen. Espazio horren funtzioa kontuan hartuta, eta erabiltzaileentzako elementu arriskutsurik ez dagoenez, enpresak ezin du eskatu eskolak hori erabiltzeari uzteko erreforma-lanak behar bezala egikaritzeari buruz eztabaidatzen ari den bitartean, kasu honetan gertatu den moduan, eztabaida horrek urteak iraun baitezake.


      Azkenik, eta kontratua kontratistaren ez-betetze errudunaren ondorioz suntsiarazi denez, ebazpen-proposamenak fidantza konfiskatzea proposatzen du, eta hori HAKLren 113.4. artikuluan ezarritakoarekin bat dator.


      150/2013 ABJI 30.etik 46.era par.


      


      SPKLren 206.f) artikuluarekin bat, kontratua ebazteko kausa da “gainerako funtsezko kontratu-betebeharrak ez betetzea, baldintza-agirian edo kontratuan halakotzat kalifikatu direnean”.


      Gai horri dagokionez, SPKLren 281.1. artikuluan zerbitzu-kontratuei buruz xedatutakoa aipatzea komeni da. Horretan, zehazten da “kontratua klausuletan eta baldintza-agirian ezarritakoaren arabera egikarituko dela, eta horren interpretaziorako kontratazio-organoak kontratistari eman dizkion jarraibideekin bat”. Agindu horren 2. atalarekin bat, “kontratista izango da egiten dituen lanen eta ematen dituen prestazio eta zerbitzuen kalitate teknikoaren erantzule. Era berean, kontratua betetzean kontratistak hutsik edo okerrik egiten badu, metodo ezegokirik erabiltzen badu, edo lanak gaizki burutzen baditu, eta horregatik Administrazioarentzat edo beste inorentzat ondorio kaltegarririk sortzen bada, bera izango da erantzulea, HAKLren 211. artikuluan ezarritakoaren arabera.” (horrela ageri da administrazio-klausula partikularren baldintza-orriaren hemezortzigarren klausulan).


      Kontratuzko betebehar horren garrantzia hain da handia, ezen Legeko artikuluetan txertatu baita, eta ez du behar, litezkeen ez-betetzeak eta horien ondoriozko kontratu-suntsiarazpenak baloratzeko orduan, ondoren zehaztapenik egitea baldintza-agiri edo kontratuetan (nahiz eta, kasu honetan, administrazio-klausula partikularren agirian agertzen den, eta kontratuko lehen akordioan).


      Hori hala da SPKLak berak, 19. eta 192. artikuluetan, kontratuak soilik baldintza-agirietan ezarritakoaren arabera arautzen ez direla ezartzen duen neurrian, baizik eta baita (eta batez ere), legean eta garapen-arauetan xedatutakoaren arabera. Hala, prestazioa kontratuan ezarritakoaren arabera egikaritzeko, lege-aginduz, kontratistak aurre egin beharreko betebehar nagusia gauzatu behar du. Ikuspegi horretatik, oinarri-oinarrizko betebeharra da, horren araberakoa baita kontratuaren helburu publikoa behar bezala betetzea.


      Ildo horretan, gogoratzekoa da SPKLren 196.7. artikuluan ezartzen dena: “Kontratistak, berari egotz dakizkiokeen kausak direla-eta, ez badu betetzen kontratuan zehaztutako prestazioen gauzatze partziala, administrazioak bi aukera ditu: edo kontratua suntsiarazi, edo administrazio-klausula zehatzen agirian egoera horietarako zehaztuta dauden zigorrak ezarri”. Ondorioz, ez-betetze totalek nahiz partzialek eragin dezakete kontratua suntsiaraztea, baldin eta, bi kasuetan, larritzat eta izaera esanguratsukotzat jotzen diren ez-betetzeen aurrean bagaude.


      Ildo horretan, administrazio-baldintza partikularren baldintza-agiriko hogeita bosgarren klausulan ezartzen denez, Administrazioak kontratua suntsiarazteko ahalmena du, kontratuan definitutako prestazioen egikaritza partziala betetzen ez den kasuetan.


      Suntsiarazteko ahalmenean jarduteko, beraz, dagokigun kasu praktikoan, aski litzateke kontratuaren xede diren eraikinetako batean garbiketa-betebeharrak larriki ez betetzea.


      Gai horri dagokionez, Batzorde honen iritziz, argi dago funtsezkotzat jotzekoak diren ez-betetzeak gertatu direla, kontratuaren xede den prestazioari bete-betean eragiten baitzaie. Lehen kexetatik hasita, bai Dulantzi LHI-renak eta bai Haur Hezkuntzako Eskolarenak eta Eguneko Zentroarenak ─zerbitzu-prestazioan hautemandako urritasunak agerian uztera orientatutako bilerak deitzea eragin zuten─, zuzendariak LHI horretako garbiketaren egoerari buruz egindako txosteneraino ikusten denez, handitu egin da adierazitako irregulartasunen larritasunaa. Akats horiek larritu egin zirenez, Udalak ikastetxe horretako garbiketa beste merkataritza-sozietate batekin kontratatu behar izan zuen, kontratistaren erantzun-faltaren ondorioz eta ikasturtea hastear zegoela ikusita.


      169/2013 ABJI 31.etik 38.era par.

